TITUS. EEVTÜ S 


A ROMAI 
ME TER 
ERNE L 


AVAROS 


ALAPTTA 
SATÓL 


TITUS LIVIUS 


A RÓMAI NÉP TÖRTÉNETE 
A VÁROS ALAPÍTÁSÁTÓL 


NEGYEDIK KÖTET 


FORDÍTOTTA 
ÉS A JEGYZETANYAGOT ÖSSZEÁLLÍTOTTA 


MURAKÖZY GYULA 


Európa Könyvkiadó, 1972 


NEGYEDIK KÖTET 


HUSZONHATODIK KÖNYV 
HUSZONHETEDIK KÖNYV 
HUSZONNYOLCADIK KÖNYV 
HUSZONKILENCEDIK KÖNYV 
HARMINCADIK KÖNYV 
TARTALMI ÖSSZEFOGLALÁS 
NÉVMUTATÓ 


HUSZONHATODIK KÖNYV 


1. Miután a consulok, Cn. Fulvius Centimalus és P. Sulpicius Galba 
március idusán hivatalba léptek, összehívták a  senatust a 
Capitoliumra, s megkérdezték az atyák véleményét az állam 
helyzetéről, valamint a háború folytatása, a provinciák elosztása és a 
hadseregek ügyében. Meghosszabbították az előző év consulainak, O. 
Fulviusnak és Ap. Claudiusnak fővezéri megbízatását, megkapták 
eddigi seregeiket is, azzal a kikötéssel, hogy nem vonulhatnak el az 
ostromlott Capua alól, csak ha elfoglalták. Ez volt akkor a rómaiak 
legfőbb gondja, nem mintha annyira fűtötte volna őket a bosszúvágy, 
amelyet soha egyetlen más várossal szemben nem táplálhattak 
jogosabban, hanem inkább azért, mert valószínű volt, hogy amiként ez 
a híres és hatalmas város példájával egész sor népet késztetett 
elpártolásra, visszafoglalása után éppúgy megváltozik a közhangulat, s 
vonzóbbnak látják majd a régebbi római uralmat. Az előző év 
praetorait - M. Iuniust Etruriában, P. Semproniust Galliában - 
megerősítették az eddig is rájuk bízott két-két legio parancsnoki 
tisztében. Megerősítették proconsuli tisztében M. Marcellust is, azzal, 
hogy Siciliában a rábízott hadsereggel véglegesen fejezze be a 
háborút. S ha kiegészítésre van szüksége, vegye igénybe a P. Cornelius 
propraetor vezetésével Siciliában állomásozó legiókat, de egyetlen 
katonát se válasszon azok közül, akik a senatus döntése alapján nem 
fejezhetik be szolgálatukat, s nem térhetnek haza a háború vége előtt. 
C. Sulpicius, akinek működési területül Sicilia jutott, megkapta az 
eddig P. Cornelius parancsnoksága alatt álló két legiót azzal, hogy Cn. 
Fulviusnak az előző évben Apuliában oly szégyenletesen megtizedelt 
és megfutamított seregéből egészítse ki legénységüket. Ezeknek 
szolgálati idejét a senatus a cannaei csapatokéhoz hasonlóan szabta 
meg. Ezenfelül mindkét sereget még azzal is megszégyenítették, hogy 
nem vonulhattak téli szállásra a városokba, s egyetlen város mellett 
sem építhettek téli tábort tízezer lépésnél kisebb távolságban. L. 
Cornelius Sardiniában a O. Mucius parancsnoksága alatt álló két legiót 
kapta meg, ezeknek esetleg szükségessé váló kiegészítéséről sorozás 
útján a consuloknak kellett gondoskodniuk. T. Otaciliusra és M. 
Valeriusra — bízták  Sicilia és Görögország partvidékét, a 
parancsnokságuk alatt álló legiókkal és hajóhadakkal együtt, ők 
Görögországban ötven hajóval és egy legióval, Siciliában száz hajóval 
és két legióval rendelkeztek. Ebben az évben a rómaiak szárazon és 
vizen huszonhárom legióval folytatták a háborút. 


2. Mikor az év elején ismertették a L. Marciustól érkezett levelet, a 
senatorok úgy vélekedtek, hogy Marcius nagyszerű hőstettet hajtott 
végre, viszont az atyák többsége megütközött azon, hogy milyen 


rangot tulajdonított magának, ugyanis - anélkül, hogy a nép 
akaratából vagy a senatus utasítására megkapta volna a 
főparancsnokságot - így kezdte levelét: "A propraetor a senatusnak." 
Rossz példát szül az a gyakorlat, ha a seregek választják meg 
vezérüket, s ha a jósjelek ünnepélyes megkérdezése után rendezendő 
választógyűléseket a táborokban tartják meg - távol a törvényhozástól 
és a főtisztviselőktől -, ahol a döntés a meggondolatlan katonáktól 
függ. S ámbár néhányan úgy vélték, hogy a senatus elé kell terjeszteni 
a dolgot, mégis jobbnak látszott, ha a tanácskozást akkorra halasztják, 
mikor a Marcius levelét meghozó lovagok már elutaztak. Úgy 
döntöttek, megírják neki, hogy ami a sereg gabonával és ruhával való 
ellátását illeti, a senatus mindkettőről gondoskodni fog, de nem 
tartották helyesnek, ha azt is beleírják a levélbe: "L. Marcius 
propraetornak" - nehogy azt higgye, hogy abban az ügyben, amiről 
ezután óhajtanak tanácskozni, már előlegezik a jóváhagyó döntést. 


A consulok, miután a lovagokat elbocsátották, legelőször is azt 
terjesztették a senatus elé, amit az egyhangú határozattal elfogadott: 
fel kell szólítani a néptribunusokat, hogy az első adandó alkalommal 
kérdezzék meg a néptől, mit óhajt, kit küldjenek fővezérként ahhoz a 
hadsereghez, amelynek eddig Cn. Scipio volt a főparancsnoka. A 
javaslatot megtárgyalták a tribunusokkal, majd nyilvánosan is 
közhírré tették. 


Közben azonban egy másik viszálykodás kötötte le az emberek 
figyelmét. C. Sempronius Blaesus törvénybe idéztette Cn. Fulviust, 
mert Apuliában veszni hagyta seregét. Szenvedélyesen támadta őt 
vádbeszédeiben, kijelentette, hogy sok hadvezér volt már, aki 
meggondolatlanságból vagy tapasztalatlanságból kedvezőtlen terepre 
vezette seregét, de Cn. Fulviuson kívül még egyetlen olyan sem akadt, 
aki legióit, mielőtt feláldozta őket, a legkülönbözőbb kicsapongásokkal 
még meg is rontotta. Ezért teljes joggal lehet állítani, hogy mielőtt 
meglátták volna az ellenséget, már megpecsételődött a sorsuk, s hogy 
nem Hannibal, hanem saját hadvezérük mért rájuk vereséget. A 
választásnál senki sem tudhatja biztosan, milyen ember is az, akire a 
fővezéri tisztet és a sereget rábízza. Mi volt a különbség Ti. 
Sempronius és Cn. Fulvius között? Ti. Sempronius, bár egy 
rabszolgákból álló sereget bíztak rá, fegyelmezéssel, fővezéri hatalma 
súlyával elérte, hogy csata közben egyetlen katonája sem gondolt 
helyzetére vagy származására, hanem a szövetségesek oltalmává, az 
ellenség rémévé vált. Szinte Hannibal torkából ragadták ki s adták 
vissza a római népnek Cumaet, Beneventumot és más városokat. Cn. 
Fulvius viszont rabszolgához illő bűnökkel szennyezte be tiszteletre 
méltó származású, szabad emberként nevelkedett római polgárokból 
álló hadseregét. Így aztán el is érte, hogy emberei a szövetségesekkel 


szemben erőszakoskodókká és izgágákká az ellenség előtt pedig 
gyávává és harcképtelenné váltak, s nemhogy a punok rohamát, de 
még harci kiáltását is képtelenek voltak elviselni. Herculesre, nem 
csoda, hogy a katonák meghátráltak a  csatasorból, mikor 
mindnyájukat megelőzve, elsőként vezérük futamodott meg. Ő még 
inkább azon csodálkozna, ha néhányan helytállva esnek el, s nem 
követik mindnyájan Cn. Fulviust fejvesztett menekülésében. Egy C. 
Flaminius, L. Paulus, L. Postumius, egy Cnaeius és P. Scipio százszor 
inkább választotta volna harcmezőn a halált, semhogy cserbenhagyja 
körülzárt hadseregét. Cn. Fulvius úgy tért vissza Rómába, mint serege 
pusztulásának majdnem egyetlen életben maradt  hírüladója. 
Felháborító jogtalanság volna, ha - miközben a cannaei sereget azért, 
mert a csatából megfutott, Siciliába szállítottuk, s nem fejezheti be 
szolgálatát előbb, csak ha az ellenség eltávozott Italiából, s ugyanilyen 
határozattal büntettük a minap Cn. Fulvius legióit is - Cn. Fulvius, aki 
megfutott a meggondolatlanul vállalt csatából, elkerülné a büntetést, s 
öregségét, akárcsak ifjúságát, dorbézolásban és kicsapongásban 
tölthetné el, míg katonáit, akiknek nem volt egyéb vétkük, csak az, 
hogy vezérük példáját követték, szinte a száműzetéssel felérő, 
szégyenletes szolgálatra kényszerítjük. Ennyire kétféleképpen 
értelmezik Rómában a szabadságot, ha gazdagról vagy ha szegényről, 
ha magas rangú, vagy ha közrendű emberről van szó! 


3. A vádlott megpróbálta vétkét katonáira áthárítani, mondván, 
hogy azok követelték szenvedélyesen az ütközetet, s mikor ő - nem 
aznap, mikor óhajtották, mert már későre járt az idő, hanem másnap - 
megfelelő időben és terepen csatára sorakoztatta őket, nem tudtak 
ellenállni az ellenség hírnevének és erejének. S miután mindnyájan 
fejvesztett menekülésbe kezdtek, őt is magával sodorta a tömeg, ami - 
nem is szólva annyi más hadvezérről - a cannaei csatában Varróval is 
megesett. S vajon mit használt volna az állam ügyének, ha ő egy szál 
magában ott marad, kivéve, ha halálával esetleg meg tudja 
akadályozni a később bekövetkezett általános vereséget? Ő nem volt 
olyan óvatlan, hogy - élelmiszere fogytán - kedvezőtlen terepre 
csalogatták volna, s nem is vonult seregével felderítés nélkül, hogy 
kelepcébe csalva körülzárják. Öt nyílt harcban, fegyverekkel, csatában 
győzték le. Nem tőle függött sem saját seregének, sem az ellenségnek 
elszántsága, kit-kit a saját természete tett vakmerővé vagy gyávává. 


Feljelentője két ízben terjesztette elő a vádat, s pénzbüntetés 
kiszabását kérte. S amikor harmadik alkalommal, ahol a tanúkat 
vonultatták fel, nemcsak a legkülönbözőbb vétkeket olvasták a fejére, 
hanem igen sokan vallották eskü alatt azt is, hogy a praetor járt elöl a 
rémült menekülésben, s ő hagyta cserben katonáit, akik azután abban 
a hitben, hogy vezérük félelme nem lehet alaptalan, maguk is 


megfutottak - olyan erővel lángolt fel ellene a harag, hogy a népgyűlés 
egyhangú felkiáltással úgy határozott: főbenjáró vétek vádját kell 
emelni ellene. Ebből azután újabb viszály támadt; minthogy a vádló 
két ízben pénzbüntetést, harmadik alkalommal halálbüntetést kért, 
Fulvius a  néptribunusokhoz fordult segítségért. Ezek azonban 
kijelentették, hogy nem tiltakoznak tiszttársuk eljárása ellen, annál 
kevésbé, mert annak az ősök példája nyomán jogában áll, hogy a 
vádemelésben tetszése szerint egyaránt alapul vegye az írott törvényt 
vagy hagyományos szokásokat, s így kérjen a vádlott ellen pénz- vagy 
halálbüntetést. Ekkor Sempronius kijelentette, hogy Cn. Fulviust 
hazaárulással vádolja, s megkérte C. Calpurnius városi praetort, jelölje 
ki a népgyűlés napját. 


Ezután a vádlott más reménybe kapaszkodott. Megpróbálta elérni, 
hogy a tárgyaláson jelen lehessen fivére, 0. Fulvius, akinek tekintélyét 
igen megnövelték tettei s az a remény, hogy hamarosan elfoglalja 
Capuát. Mikor erre Fulvius a senatushoz intézett, testvére életéért 
megható hangon könyörgő levelében engedélyt kért, s az atyák úgy 
vélték, az állam érdeke nem engedi meg, hogy Capua alól eltávozzék, 
Cn. Fulvius, minthogy már a népgyűlés napját is kitűzték, Targuiniiba 
száműzetésbe ment. S a népgyűlés úgy határozott, hogy száműzetését 
törvényes büntetésnek tekintik. 


4. Közben a háború teljes erejével Capua ellen fordult, bár sokkal 
több figyelmet fordítottak a körülzárására, mint az ostromra. A 
városban a rabszolgák és a köznép már nem bírták elviselni az 
éhséget, s Hannibalhoz sem tudtak - a rendkívül sűrűn felállított 
őrlánc miatt - követeket küldeni. Ekkor akadt egy numida, aki 
vállalkozott, hogy kivisz egy levelet, s teljesítette is ígéretét. Éjjel 
átjutott a római táboron, s ezzel a campaniabeliekben felkeltette a 
reményt, hogy amíg erejükből tart, kíséreljék meg a kitörést minden 
irányban. 


Egyébként az újra és újra fellángoló összecsapások során a lovas 
ütközetekben rendszerint sikert értek el, míg  gyalogosaik 
alulmaradtak. De a rómaiakat korántsem töltötte el olyan örömmel a 
győzelem, mint amennyire megszomorította őket a körülzárt s szinte 
már legyűrt ellenség egyik seregrészétől elszenvedett vereség. Végül 
megtalálták a módját, milyen cselfogással pótolhatnák seregük 
átütőerejének hiányait. Minden legióból kiválogatták a könnyű testű, 
de erős alkatú, s így legfürgébb mozgású ifjakat; ellátták őket a 
lovasokénál kisebb pajzzsal, s fejenként hét-hét négy láb hosszú 
hajítógerellyel, amelyre olyan hegyet szereltek fel, mint a 
könnyűfegyverzetűek lándzsáján van. Ezekből az ifjakból minden 
lovas felvett egyet a lovára, hozzászoktatta, hogyan üljön mögötte, s 
adott jelre gyorsan ugorjon le. Ezt naponként gyakorolták, s mikor úgy 


látszott, megszerezték a megfelelő készséget, kivonultak a tábor és 
várfal közötti térségen felsorakozott campaniai lovasság ellen. A 
könnyűfegyverzetűek, mikor gerelyhajításnyi távolságra értek, adott 
jelre a földre ugrottak, s a lovasságból alakult gyalogos had hirtelen 
rátámadt az ellenséges lovasságra, előnyomulás közben egyik gerelyt a 
másik után hajítva rájuk. Sok sebesülést okoztak a lovakra és 
harcosokra minden irányból sűrűn záporozó lövedékek is, de még 
nagyobb rémületet keltett maga az új és váratlan harcmodor, s a 
római lovasok, rácsapva a megzavarodott ellenségre, egészen a 
kapukig üldözték és kaszabolták őket. Ettől kezdve a rómaiak 
lovasságukkal is fölénybe kerültek, s állandó szokássá tették, hogy a 
legiókban könnyűfegyverzetűek is szolgáljanak. Azt mondják, O. 
Navius centurio ötlete volt, hogy keverjék össze a lovasokat és 
gyalogosokat, s ezért meg is nőtt becsülete a vezér előtt. 


5. Míg Capuánál így alakult a helyzet, Hannibalt két gond kétfelé 
húzta: szerette volna elfoglalni Tarentum fellegvárát, s emellett meg 
akarta tartani Capuát is. Mégis Capuát vélte fontosabbnak, látva, hogy 
minden szövetséges és ellenség szeme erre a városra irányul, amelynek 
sorsa példázni fogja, mire számíthat, aki a rómaiaktól elpártol. Ezért 
poggyásza nagy részét, valamennyi nehézfegyverzetű katonáját 
Bruttiumban hagyva, válogatott gyalogosokkal és lovasokkal, akiket 
úgy szerelt fel, hogy minél gyorsabban megtehessék az utat, 
Campaniába sietett, s bármilyen gyorsan is menetelt, harminchárom 
elefánt is kísérte. Egy rejtett völgyben állapodott meg, a Tifata nevű, 
Capua mellett emelkedő hegy mögött. Elfoglalta Galatia erődjét, 
ahonnan közvetlenül megérkezése után rohammal verte ki az őrséget, 
majd a Capuát ostromló sereg ellen fordult. S mivel előzőleg futárokat 
küldött Capuába, hogy ugyanakkor, amikor ő a római sereget 
megtámadja, felkészülve a kirohanásra, ők is zúduljanak ki minden 
kapun, a római seregben rendkívüli rémületet keltett. Mert egyik 
oldalról ő rontott rájuk, másikról pedig a minden lovas és gyalogos 
erejével kitörő campaniai sereg, amelyet a Bostar és Hanno vezetése 
alatt álló pun helyőrség is támogatott. 


A római vezérek nem óhajtották e válságos helyzetben egyik oldalra 
tömöríteni erejüket, nehogy akár egyetlen pontot is védtelenül 
hagyjanak, ezért a következőképpen osztották fel egymás között a 
csapatokat: Ap. Claudius a campaniabeliek, Fulvius pedig Hannibal 
támadását tartotta fel; C. Nero propraetor hat legio lovasságával a 
Suessula felé vezető úton, C. Fulvius Flaccus legatus a szövetséges 
lovassággal a Volturnus folyó mellett helyezkedett el. Az ütközet 
kezdetén nemcsak a szokásos harci kiáltást és csatazajt lehetett 
hallani, mert a falon elhelyezkedő, harcra alkalmatlan campaniai 
tömeg a férfiak, lovak, emberek másféle zaját még azzal is növelte, 


hogy nagy zajjal fémtárgyakat csapdosva össze - melyekkel csak 
holdfogyatkozáskor, az éjszaka csendjében szokás zajongani -, olyan 
zenebonát csapott, hogy még a küzdők figyelmét is elterelte a harcról. 
Appius a campaniabelieket könnyűszerrel távol tudta tartani a sánctól; 
sokkal nagyobb erővel szorongatták Hannibal és a punok a másik 
oldalon Fulviust. Itt a hatodik legio meghátrálva elhagyta helyét, s 
üldözése közben egy hispaniai cohors három elefánttal egészen a 
sáncig hatolt, középen áttörte a római csatasort, s remény és félelem 
között ingadozott: betörjön-e a táborba, vagy megkockáztassa, hogy 
elvágják övéitől. Fulvius, látva, mennyire megrettent emiatt a legio, s 
milyen veszélyben forog a tábor, buzdítani kezdte 0. Naviust s a többi 
kiváló centuriót, támadják meg a sánc előtt harcoló ellenséges 
cohorsot. A helyzet rendkívül válságos; vagy kénytelenek lesznek az 
ellenségnek utat engedni, s akkor ez kisebb fáradsággal jut be a 
táborba, mint amivel áttörte összetömörült csatasorunkat, vagy meg 
kell semmisíteni őket még a sánc előtt. Ez nem kerül nagy 
küzdelembe; az ellenség kis létszámú, el van vágva övéitől, s ha a 
római csatasor - amelyről most, hogy meg vannak zavarodva, azt 
hiszik, hogy áttörték - a másik oldalról is az ellenség felé fordul, két 
oldalról támadhat rájuk, közrefogva őket. Navius, amint meghallotta a 
vezér szavait, kiragadta a hadijelvényt az első hadsor második 
manipulusában álló jelvényhordó kezéből, s az ellenség felé indult 
vele, azzal fenyegetőzve, hogy odadobja közéjük, ha a katonák nem 
indulnak azonnal utána s nem veszik ki részüket a harcból. Hatalmas 
testű ember volt, akit fegyverei még nagyszerűbb jelenséggé tettek, s 
így a magasra felemelt hadijelvénnyel barát és ellenség figyelmét 
magára vonta. Persze a hispán cohors, mikor már az ő 
hadijelvényükhöz közeledett, lövedékek záporával árasztotta el, s 
majdnem egész csatasoruk ellene fordult, de a férfi rohamát sem az 
ellenség sokasága, sem a dárdák tömege nem volt képes feltartóztatni. 


6. M. Atilius, a második hadsor első manipulusának legatusa, szintén 
az ellenség ellen indult; s L. Porcius Licinus és T. Popilius legatusok, a 
tábor parancsnokai is elkeseredett erővel keltek a sánc védelmére, s 
már bent, a sáncárokban végeztek az ezen áthatoló elefántokkal, 
amelyeknek az árkot teljesen betöltő teteme, mint valami alkalmi 
töltés vagy híd, átjáróul szolgált az ellenségnek. Az elefántok ott 
heverő teste fölött iszonyú erővel tombolt a harc. A tábor másik 
oldalán már visszaszorították a campaniabelieket és a pun helyőrséget, 
s már közvetlenül Capuának a Vulturnusra nyíló kapuja előtt folyt a 
küzdelem. Itt a rómaiak betörését nem is annyira a fegyveresek 
akadályozták meg, hanem inkább a hajító- és dárdavetőgépekkel 
megrakott kapuk tartották távol a támadókat. Ráadásul a rómaiak 
rohamát a fővezér, Appius Claudius sebesülése is hátráltatta, akit, 


mikor a hadijelvények előtt buzdította katonáit, bal válla alatt, a melle 
felső részén talált el egy nehéz hajítódárda. De azért igen sok 
ellenséget vágtak le a kapu előtt, s a többit fejvesztett menekülésre 
kényszerítve kergették be a városba. Hannibal, látva a hispaniai 
cohors vereségét, s hogy milyen nagy erővel védik az ellenséges 
tábort, abbahagyta az ostromot, visszahívta gyalogosait, s hátulról a 
lovasságot rendelve védelmükre, nehogy az ellenség nyomukba 
szegődhessen, megkezdte a visszavonulást. 


A legiók égtek a vágytól, hogy az ellenséget üldözőbe vehessék, 
Flaminius azonban visszavonulót fúvatott, úgy vélve, hogy teljesen 
elérte mindkét célját: egyrészt a campaniabeliek megérthették, mily 
csekély védelmet tud nekik Hannibal nyújtani, másrészt ugyanezt be 
kellett látnia magának Hannibalnak is. A csatáról írt tudósításokban az 
olvasható, hogy nyolcezer ember esett el Hannibal, s háromezer a 
campaniabeliek seregéből, s a rómaiak a carthagóiaktól tizenöt, a 
campaniabeliektől tizennyolc  hadijelvényt zsákmányoltak. Más 
forrásokban viszont azt találom, hogy az ütközet korántsem volt olyan 
jelentős, s nagyobb szerepet játszott benne a rémület, mint a 
küzdelem. S azt írják, hogy mikor a numidák és a hispánok 
elefántjaikkal rátörtek a római táborra, a tábor közepén végiggázoló 
elefántok nagy recsegés-ropogás közepette feldöntögették a sátrakat, 
mire a málhás állatok úgy megrémültek, hogy kötelékeiket eltépve, 
világgá szaladtak. Továbbá, hogy Hannibal egy cselfogással még csak 
növelte a zűrzavart, ugyanis italiai öltözetben latinul tudó embereket 
küldött a rómaiakhoz, parancsolják meg a consul nevében, hogy - 
mivel a tábor elveszett - minden ember meneküljön a közeli hegyre. 
De ezt a cselt a rómaiak hamar leleplezték, s az ellenség között 
rendezett nagy mészárlással hiúsították meg, az elefántokat pedig 
tüzeket gyújtva kergették ki a táborból. Az bizonyos, hogy - 
bárhogyan is kezdődött és végződött - ez volt az utolsó ütközet Capua 
elfoglalása előtt. 


Ebben az évben az ismeretlen családból, szegény sorból származó 
Seppius Loesius volt a medix tuticus (ez a campaniabelieknél a 
legmagasabb tisztség). Úgy mesélik, hogy anyja apa nélkül maradt 
fiáért valamilyen, a családot érintő csodajel alkalmával engesztelő 
áldozatot mutatott be, s a jóspap kijelentette, hogy ez a fiú el fogja 
nyerni Capua legfelsőbb méltóságát. Erre az asszony, aki ezt a reményt 
teljesen alaptalannak látta, így válaszolt: "Éppígy jósolhatnád azt is, 
hogy Campania hatalma megsemmisül, ha a legfőbb tisztség az én 
fiamra száll! - s ez a valóságból gúnyt űző kijelentés maga is 
valósággá vált. Mert mikor az éhségtől és háborútól szorongatott 
városnak már semmi reménye sem volt a helytállásra, s azok, akiket 
születésük feljogosított a magas állások viselésére, visszautasították a 


tisztségeket, az előkelőektől magára hagyott és elárult Capuában 
Lollius kapta meg - utolsónak a campaniabeliek közül - a legfelsőbb 
hatalmat. 


7. Különben Hannibal, mikor látta, hogy az ellenséget nem tudja 
többé csatára kényszeríteni, s táborukon sem tud áttörni Capuáig, 
elhatározta, hogy dolgavégezetlenül távozik, s táborával elvonul 
Capua alól, mielőtt az új consulok még utánpótlásától is elvágják. 
Miután sokat töprengett, hogy innen hova vonuljon, hirtelen úgy 
döntött, rajtaütésszerűen magát Rómát, a háború tűzfészkét támadja 
meg. Régi vágya volt ez a vállalkozás, amire a kedvező alkalmat - mint 
a többiek sugdolózva emlegették, s mint maga sem tagadta - a cannaei 
csata után elszalasztotta. Nem tartotta lehetetlennek, hogy a hirtelen 
támadt rémületben és kavarodásban meg tudja szállni a Város 
valamelyik részét. S ha Róma veszélyben forog, mindkét fővezér - 
vagy legalábbis az egyik - azonnal ott fogja hagyni Capuát, s ha 
megosztják seregüket, mindketten gyengébbek lesznek, s így alkalmat 
adnak neki vagy a campaniabelieknek, hogy a hadi szerencsét a 
maguk javára fordítsák. Csak az az egy gond aggasztotta, hogy ha ő 
elvonul, a  campaniabeliek azonnal megadják magukat. Ezért 
ajándékokkal rábírt egy minden feladatra vállalkozó numidát, vegyen 
át egy levelet, s menjen át, mintha szökevény lenne, a római táborba, 
majd ennek másik kapuján kilopózva, jusson be Capuába. A levél 
elejétől végig csupa bíztatás volt: elvonulása a campaniabeliek 
érdekében történt, mert ezzel a római fővezéreket és seregeket arra 
kényszeríti, hogy Capua ostromát abbahagyva Róma védelmére 
siessenek. Ne veszítsék el bátorságukat. Még néhány napig tartsanak 
ki, s ezzel végleg felszabadulnak az ostromzár alól. Ezután parancsot 
adott, hogy a Vulturnus folyón összeszedett hajókat hozzák oda az 
erődítéshez, amelyet előzőleg emeltetett, hogy biztosítsa magát. Mikor 
jelentették: annyi hajó van, hogy a sereget egyetlen éjszaka át lehet 
velük szállítani, legióit tíz napra elegendő élelemmel látta el, éjszaka 
levonult a partra, s még hajnal előtt befejezte az átkelést. 


8. A szökevények még az iménti események előtt hírül adták, hogy 
mi készül. Mikor Fulvius Flaccus levélben értesítette a senatust, a hír 
az emberekre jellemük szerint különbözőképpen hatott. Tekintettel a 
rendkívüli helyzetre, azonnal összehívták a senatust, ahol az Asina 
melléknevű P. Cornelius azt követelte, hogy Italiából - tekintet nélkül 
Capuára vagy bármelyik hadszíntérre - azonnal haza kell hívni a Város 
védelmére valamennyi hadvezért és hadsereget. Fabius Maximus 
viszont úgy vélte, szégyenletes dolog lenne, ha visszavonulnának 
Capua alól, megrémülnének vagy ide-oda vonulgatnának annak a 
Hannibalnak egyetlen intésére vagy fenyegető szavára, aki még 
Cannaenál aratott győzelme után sem merészelt a Város ellen indulni, 


de most, mikor Capuánál visszaverték, abban reménykedik, hogy 
Róma városát hatalmába kerítheti! Nem is azért jön, hogy Rómát 
megostromolja, hanem hogy Capuát felszabadítsa az ostrom alól. 
Rómát Iuppiter, Hannibal szerződésszegésének tanúja, s a többi isten 
fogja - a Város előtt álló sereggel együtt - megvédeni. 


E két, teljesen ellentétes véleménnyel szemben P. Valerius Flaccus 
áthidaló javaslatát fogadták el, aki - figyelembe véve mindkét 
hadszínteret - azt indítványozta, írjanak a Capua alatt tartózkodó két 
consulnak, mert ők tudják, mekkora erő kell a Város védelmére, 
milyen erős csapatokkal közeledik Hannibal, s milyen nagy sereg kell 
Capua ostromzárának fenntartásához. Ha az egyik vezért s a sereg egy 
részét el tudják küldeni Rómába úgy, hogy közben az ott maradó 
vezér és sereg szabályosan folytatja az ostromot, Claudius és Fabius 
döntsék el egymás közt, melyikük maradjon az ostromlott Capuánál, s 
melyikük jöjjön Rómába, hogy megakadályozza szülővárosa bevételét. 


Miután a senatus határozatát eljuttatták Capuához, O. Fabius 
proconsul - neki kellett Rómába jönnie, mert tiszttársa még sebesülten 
feküdt - a három hadseregből kiválogatott mintegy tizenötezer 
gyalogossal és ezer lovassal átkelt a Vulturnuson. S mivel biztos 
értesülést kapott, hogy Hannibal a Via Latinán fog végigvonulni, 
előreküldött követek útján megüzente a Via Appia mentén fekvő 
szövetséges városokba s az úthoz közel fekvő Setiába, hogy a 
városokba is gyűjtsenek be élelmiszert, a félreeső földekről pedig 
hordják ki az útra; a városokba vonjanak össze védősereget, hogy 
mindegyik szilárdan kezében tarthassa saját közössége sorsát. 


9. Hannibal aznap, hogy a Vulturnuson átkelt, a folyótól nem messze 
ütötte fel táborát, másnap pedig Cales mellett elhaladva a sidicinusok 
földjére érkezett. Itt egy napot töltött el a vidék feldúlásával, majd a 
Via Latinán átvonult Allifae és Casinum területén. Közvetlenül 
Casinum előtt két napig állótáborban időzött, mindenfelé dúlva, 
pusztítva. Ezután Interamna és Aguinum mellett elhaladva, Fregellae 
területére, a Liris folyóhoz érkezett; itt várakoznia kellett, mert a 
hidat, hogy útjában feltartsák, a fregellaebeliek lerombolták. Fulviust 
is feltartóztatta a Vulturnus folyó, mivel Hannibal a hajókat felégette, 
faanyagot pedig alig lehetett találni, így csak üggyel-bajjal tudtak 
tutajokat ácsolni a sereg átszállításához. Miután serege a tutajokon 
átkelt, Fulvius akadálytalanul tehette meg az út hátralevő részét, mert 
nemcsak a városokban, hanem az utak mentén is bőségesen ellátták 
élelemmel, s a katonák lelkes hévvel buzdították egymást, hogy 
haladjanak gyorsabban, ne feledjék, hogy hazájuk védelmére sietnek. 
Egy Fregellaeből érkezett hírnök, aki egy éjen és napon át megszakítás 
nélkül úton volt, Rómában nagy riadalmat keltett. De az általa hozott 
hírnél még nagyobb nyugtalanságot okoztak az összesereglő emberek, 


akik a hallottakat valótlan híresztelésekkel tódítva, az egész Város 
hangulatát felkavarták. Nemcsak a magánházakból hallatszott ki az 
asszonyok jajgatása, hanem a matrónák is mindenhonnan kitódultak 
az utakra, ott tolongtak a szentélyek körül, kibontott hajukkal az oltárt 
söpörve térdre borultak, s kezüket az égre tárva könyörögtek az 
istenekhez: ragadják ki Rómát az ellenség kezéből, s őrizzék meg 
sértetlenül a római anyákat és kisgyermekeiket. A senatus a Forumon 
a főtisztviselők rendelkezésére állt, hogy szükség esetén döntést 
hozzon. Néhányan az utasításokat vették át, ki-ki igyekezett a rábízott 
feladatot teljesíteni, mások felajánlották segítségüket, ha valahol 
szolgálatuknak hasznát vehetik. Őrséget rendeltek a Capitoliumra, a 
falakra, a Város köré, sőt az Albai-hegyre s Aefulae fellegvárába is. E 
felfordulás közepette érkezett meg a hír, hogy Fulvius proconsul egy 
sereggel elindult Capua alól; ezért, hogy fővezéri megbízatása a 
Városba való belépése után is érvényes maradjon, a senatus úgy 
döntött, hogy Ouintus Fulviust a consulokéval egyenlő hatalommal 
ruházza fel. 


Közben Hannibal, megtorlásul a hidak lerombolásáért, még 
kegyetlenebbül pusztította végig  Fregellae földjét, s  Frusino, 
Ferentinum és Anagnia területén át Labici környékére érkezett. Innen 
az Algiduson át Tusculumba vonult, s mikor nem engedték be a falak 
mögé, Tusculum alól, jobbra tartva, Gabiiba ereszkedett le, majd 
innen seregével a Popinia kerületbe vonult le, s Rómától nyolcezer 
lépésre ütötte fel táborát. Minél közelebb nyomult az ellenség, annál 
kegyetlenebbül öldösték a menekülőket a sereg élén haladó numidák, 
s annál nagyobb számú, legkülönbözőbb rangú és korú embert ejtettek 
fogságba. 


10. E zűrzavarban vonult be Fulvius Flaccus seregével a Porta 
Capenán át Rómába, s Carinaet és az esguilinusi városrészt érintve, 
végighaladt a Városon, majd eltávozva, a Porta Esguilina és Collina 
között ütötte fel táborát. Itt látták el élelemmel a plebeius aedilisek, s 
a consulok és a senatus is ide jöttek ki a táborba, hogy megtárgyalják 
az állam érdekében szükséges tennivalókat. Úgy döntöttek, hogy a 
consulok a Porta Collina és Esguilina között állítsák fel táborukat, 
Calpurnius praetor urbanus legyen a Capitolium és fellegvár 
parancsnoka, s a senatus lehetőleg minél teljesebb számban maradjon 
együtt a Forumon, arra az esetre, ha az egymást oly viharos 
gyorsasággal követő események miatt döntésre lenne szükség. 


Eközben Hannibal az Anio folyó mellé helyezte át táborát, 
háromezer lépésnyire a Várostól. Itt állótábort épített ki, s maga 
kétezer lovassal a Porta Collina előtt álló Hercules-templomig 
nyomult, és odalovagolva, szemügyre vette, amilyen közelről csak 
tudta, a falakat és a Város fekvését. Flaccus szégyenletesnek tartotta, 


hogy ezt a pun vezér zavartalanul, tetszése szerint megteheti, ezért 
odaküldte lovasait, azzal a paranccsal, hogy üssenek rajta az 
ellenséges lovasságon, és szorítsák vissza táborába. Éppen, mikor az 
összecsapás megkezdődött, rendelték el a consulok, hogy az a mintegy 
ezerkétszáz, hozzánk átszökött numida lovas, aki ekkor az 
Aventinuson tartózkodott, lovagoljon a Városon átvonulva az 
Esguiliaera, úgy vélvén, hogy senki sem lesz náluk alkalmasabb a 
harcra az egyenetlen talajon, a kertes házak, a síremlékek s a csupa 
mélyút között. Néhány polgár azonban, meglátva a capitoliumi 
fellegvárból a Publicius lejtőjén lefelé ügető numidákat, kiáltozni 
kezdett, hogy az Aventinust elfoglalta az ellenség. Erre akkora 
zűrzavar és fejvesztett menekülés támadt, hogy a rémült tömeg, ha 
nem áll előtte a pun tábor, még a Városból is kiözönlik. Így azonban a 
lakóházakba és fedél alá menekültek, s ellenségnek vélvén az utcán 
feltűnő polgártársaikat, kövekkel és dárdákkal támadtak rájuk. S nem 
lehetett lecsillapítani a zűrzavart, s megmagyarázni, hogy tévedésről 
van szó, mert az utcákat eltorlaszolták a parasztok, s a töméntelen 
jószág, amit első rémületükben behajtottak a Városba. 


Közben a lovascsata kedvezően végződött, az ellenséget 
visszaszorítottuk. S minthogy számtalan helyen kellett a teljesen 
alaptalanul támadt riadalomban rendet teremteni, úgy döntöttek, hogy 
mindazokat, akik már viselték a dictatori, consuli vagy censori 
tisztséget, addig, míg az ellenség a falak alól el nem távozik, 
parancsnoki hatáskörrel ruházzák fel. S valóban, a nap hátralevő 
részében s a rákövetkező éjjel még sok helyen támadt nyugtalanság, 
amit azután sikerült lecsillapítani. 


11. Másnap Hannibal átkelt az Anión, egész hadseregét csatára 
sorakoztatta, s Flaccus és a consulok se tértek ki az ütközet elől. Mikor 
azonban mindkét sereg felfejlődött a csatára, amelyben a győztes díja 
Róma városa lesz, oly hatalmas, jégesővel vegyes felhőszakadás 
zavarta meg mindkét fél csatasorait, hogy alig tudtak fegyvereiket 
megmentve táborukba visszavonulni, s mindenre inkább gondoltak, 
csak arra nem, hogy tartsanak az ellenségtől. Rákövetkező nap az 
ugyanott felsorakozott hadsorokat ugyanilyen zivatar választotta szét, 
de mihelyt visszatértek táborukba, az idő csodálatosan kiderült, s elült 
a szél. A punok ezt a jelenséget csodajelnek magyarázták, s emlegették 
Hannibalnak azt az állítólag ekkor tett kijelentését, hogy hol az esze, 
hol a szerencséje hiányzott ahhoz, hogy Rómát elfoglalja. Reményeit 
még két másik - egy fontosabb s egy jelentéktelenebb - esemény is 
csökkentette. A jelentősebb az a hír volt, hogy mialatt ő Róma falai 
előtt tartózkodott, vonultak el a Városból hadijelvényeik alatt a 
kiegészítésül Hispaniába készülő katonák; a jelentéktelenebb, amit egy 
fogoly mesélt el, hogy éppen e napokban cserélt gazdát az a 


földterület, amelyen ő maga táborával időzött, anélkül, hogy ezért a 
föld ára bármivel is csökkent volna. Annyira megalázó és kihívó 
dolognak érezte, hogy éppen arra a földre, amelyet ő maga 
hadizsákmányként megszállt és birtokában tart, Rómában még vevő 
akad, hogy azonnal kikiáltót hívatott elő, s ráparancsolt, rendezzen 
árverést a Forum Romanum körül álló pénzváltó bódékra. Seregét a 
fenti okokból a Tatius folyóig, a Várostól hatezer lépésnyi távolságra 
vonta vissza. Innen Feronia ligetéhez, az akkoriban gazdagságáról 
híres szentélyhez vonult, ahova a capenabeliek s a környék többi 
lakója odahordták termésük első zsengéjét s egyéb, vagyonukhoz mért 
ajándékokat, s a helyet sok ezüsttel és arannyal ékesítették fel. Ezeket 
az ajándékokat most mind elrabolták, s Hannibal elvonulása után itt 
nagy érchalmokra bukkantak, mert a katonák babonás félelmükben 
elhajigálták a megmunkálatlan érctömböket. A szentélynek erről a 
kirablásáról a történetírók egybehangzóan megemlékeznek. Coelius 
úgy tudósít, hogy Hannibal útban Rómába Eretumnál kanyarodott el 
errefelé, s hogy Reatae, Cutiliae és Amiternum vidékéről indult el; 
majd Campaniából Samniumba, s innen a paelignusokhoz vonult, 
Sulmo városa mellett a marrucinusokhoz ment, innen albai területen 
át a marsusokhoz, azután pedig Amiternumba s a Foruli nevű 
helységbe érkezett. Itt nem az okozhat tévedést, mintha a rendkívüli 
hadvezér és a hatalmas sereg vonulásának nyomait az emlékezet ilyen 
rövid idő alatt nem őrizte volna meg, mert kétségtelen, hogy ezen az 
útvonalon vonult, csak az a kérdéses, hogy a Város felé haladva 
használta-e ezt az utat, vagy pedig a Város alól elvonulva tért vissza 
errefelé Campaniába. 


12. Miközben a rómaiak még szívósabban próbálták Capuát az 
ostrommal szorongatni, Hannibal nem buzgólkodott ennyire a város 
védelmén! Mert ő oly gyors menetben sietett le Samniumon, Apulián 
és Lucanián át a bruttiusok földjére, a tengerparton fekvő Regiumhoz, 
hogy hirtelen odaérkezve szinte teljesen váratlanul csapott le rá. 
Capuánál, noha az ostrom szorítása e napokban sem gyengült semmit, 
mégis érezhető volt Flaccus visszaérkezése, s a városban csodálkoztak, 
hogy nem érkezett meg vele egyidőben Hannibal is. Majd szóbeli 
tudósításokból megértették, hogy cserbenhagyták és elárulták őket, s 
hogy a punok eltemették a reményt, hogy Capuát megtarthatják. 
Ehhez járult még a consul felhívása is, aki a senatusi határozat 
értelmében közhírré tette, s az ellenséggel is közölte, hogy annak a 
campaniai polgárnak, aki egy bizonyos kitűzött napig átmegy a 
rómaiakhoz, nem esik semmi bántódása. De nem állt át senki, nem 
annyira hazájuk iránti  hűségből, inkább félelemből, hiszen 
elpártolásukkal sokkal súlyosabb bűnt követtek el, semhogy ezért 
megbocsátást remélhettek volna. De noha senki sem ment át saját 


elhatározásából az ellenséghez, nem hoztak semmiféle, az állam javát 
szolgáló határozatot sem. A nemesek cserbenhagyták az államot, s 
nem lehetett őket senatusi gyűlésre összehívni. Olyan ember viselte a 
főhatalmat, aki ezzel nem szerzett magának tekintélyt, hanem épp 
ellenkezőleg:  méltatlanságával az általa viselt tisztséget is 
megfosztotta befolyásától és törvényes erejétől. Már úgyszólván 
egyetlen előkelőbb származású ember sem mutatkozott a forumon 
vagy egyéb nyilvános helyen. Otthonukba zárkózva napról napra 
várták hazájuk összeomlását, s vele saját pusztulásukat. 


Az egész helyzet fő terhe a pun helyőrség parancsnokaira, Bostarra 
és Hannóra nehezedett, s őket nem is szövetségesük, hanem a maguk 
veszélyes helyzete töltötte el aggodalommal. Ezért több mint 
szókimondó, egyenesen keserű hangú levelet írtak Hannibalnak, 
szemére hányva, hogy nemcsak Capuát engedte át az ellenségnek, de 
őket magukat s a helyőrséget is cserbenhagyta s kiszolgáltatta minden 
várható megtorlásnak. Ő maga pedig elvonult a bruttiusokhoz, 
mintegy hátat fordítva nekik, nehogy Capuát szeme láttára foglalják 
el. De - Herculesre! - a rómaiakat még Róma megostromlásával sem 
lehetett a capuai ostromzártól elvonni; ennyivel állhatatosabbak a 
rómaiak az ellenségeskedésben, mint a punok a barátságban. Ha 
Hannibal visszatérne Capuához, s ide vonná össze teljes haderejét, ők 
és a campaniabeliek is azonnal készek volnának a kitörésre, ők nem 
azért keltek át az Alpokon, hogy majd Regium és Tarentum lakói ellen 
viseljenek háborút. Ott volna a helye a carthagói seregnek is, ahol a 
római legiók állnak. Azért harcoltak sikerrel Cannaenál és a 
Trasumennus tónál, mert megközelítették az ellenséget, táborukat 
tábora mellett ütvén fel, s próbára merték tenni szerencséjüket. 


Ilyen értelmű levelet írtak s adtak át néhány numidának, aki a 
kitűzött jutalomért vállalkozott elvitelére. Mintha szökevények 
volnának, átmentek Flaccus táborába, hogy majd adandó alkalommal 
továbbálljanak; a Capuában már régóta pusztító éhínség mindenki 
előtt valószínűvé tette átszökésüket. Ekkor váratlanul egy campaniai 
asszony jelent meg - az egyik szökevény ágyasa -, s felfedte a római 
hadvezér előtt, hogy a numidák átszökése előre megbeszélt cselfogás, 
és levelet visznek Hannibalnak; ő kész a szökevények közül annak, aki 
a dolgot neki elárulta, szemébe mondani a vádat. Elővezették ezt az 
embert, aki először makacsul azt állította, hogy nem ismeri az 
asszonyt, később azonban, mikor a tényeket rábizonyították, s látta, 
hogy előhozzák s előkészítik a kínzóeszközöket, beismerte, hogy 
valóban így áll a helyzet. A levél is előkerült, s vallomásából kiderült, 
hogy szökevénynek álcázva még több numida is tartózkodik a római 
táborban. Közülük több mint hetvenet fogtak el, s az újonnan 
átszököttekkel együtt  megostorozták, majd kezüket levágva, 


visszaküldték őket Capuába. 


13. E rettenetes megtorlás látványa megtörte a campaniabeliek 
elszántságát. A nép összefutott a Curia elé, s kényszerítette Loesiust, 
hogy hívja össze a senatust. Megfenyegették az előkelőket, akik már 
régóta nem jelentek meg a nyilvános tanácskozásokon, hogy sorba 
járják házaikat, s erőszakkal vonszolják ki mindannyiukat az utcára. 
Emiatt olyan rémület támadt, hogy a senatus igen nagy számban jött 
össze. Míg itt a többiek arról tárgyaltak, hogy követeket kell küldeni a 
római hadvezérekhez, Vibius Virrius, a rómaiaktól való elpártolás 
kezdeményezője, mikor véleményét megkérdezték, kijelentette, hogy 
azok, akik  küldöttségről, békekötésről, megadásról beszélnek, 
egyáltalán nem gondolnak sem arra, hogyan jártak volna el, ha Rómát 
ők kerítik hatalmukba, sem arra, hogy most milyen sors vár rájuk. 
"Talán azt gondoljátok - folytatta -, most is úgy adhatjátok meg 
magatokat, mint egykor, mikor segítséget kérve tőlük a samnisok 
ellen, magunkat és minden vagyonunkat felajánlottuk a rómaiaknak? 
Kihullott már az emlékezetetekből, hogy milyen időpontban és 
hadihelyzetben pártoltunk el a római néptől? Már elfelejtettétek, hogy 
elpártolásunkkor milyen, gyalázattal tetézett kínzásokkal koncoltuk fel 
a római helyőrséget, amelynek szabad elvonulást biztosíthattunk 
volna? Hogy hányszor s milyen elkeseredetten törtünk ki az 
ostromlókra, rohantuk meg táborukat, s idehívtuk Hannibalt, hogy 
semmisítse meg őket? S azt, ami a minap történt, hogy innen őt Róma 
megostromlására küldtük? Másrészt idézzétek fel, mire ragadtatták 
már ők magukat elkeseredésükben ellenünk, s ebből következtethettek 
arra, mire lehetünk elkészülve. Mikor külföldi ellenség tartózkodott 
Italia szívében - s Hannibal volt ez az ellenség! -, s a háború mindent 
lángba borított, ők nem törődve semmi egyébbel, s nem törődve még 
magával Hanniballal sem, mindkét consult és a két consuli sereget 
Capua megostromlására küldték. Már második éve vesznek minket 
körül árkokkal, tartanak körülzárva, gyötörnek a kiéheztetés kínjaival, 
s közben ők is - akárcsak mi - a legnagyobb veszélyeket és a 
legsúlyosabb fáradalmakat állták ki; a sáncok és árkok mellett gyakran 
rendeztünk közöttük vérfürdőt, s legutóbb kis híján táborukból is 
kiűztük őket. De nem óhajtom részletezni, hiszen régi és közismert 
dolog, hogy egy ellenséges város ostroma milyen megpróbáltatásokkal 
és veszélyekkel jár. Mindenesetre könyörtelen és engesztelhetetlen 
dühüket s gyűlöletüket bizonyítja, hogy mikor Hannibal nagy gyalogos 
és lovascsapatokkal megostromolta s részben el is foglalta táborukat, 
még e roppant veszély se tudta figyelmüket egyetlen percre sem 
elvonni az ostromtól. Hannibal átkelt a Vulturnus folyón, felégette 
Cales területét; s még ez, a szövetségesüket ért nagy szerencsétlenség 
sem tudta innen elmozdítani őket. Hannibal ellenséges hadijelvényeit 


egyenesen Róma ellen vitte, s ők még a városukat fenyegető vihart 
sem vették figyelembe. Hannibal átkelt az Anio folyón, s a Várostól 
háromezer lépésnyire ütötte fel táborát; végül közvetlenül a falak és 
kapuk elé nyomult, azzal fenyegetve őket, hogy elragadja tőlük 
Rómát, ha nem hagyják ott Capuát; s ők nem vonultak el. Még a 
tomboló dühvel, eszeveszetten támadó vadakat is meghátrálásra lehet 
kényszeríteni, ha tanyájukra és kölykeikre támadsz, hogy fajtájuk 
segítségére siessenek; a rómaiakat se Róma körülzárása, sem hitveseik 
és gyermekeik majdnem idáig  elhallatszó  jajveszékelése, se 
oltáraiknak, tűzhelyeiknek, az istenek szentélyeinek s atyáik sírjának 
meggyalázása és megszentségtelenítése nem tudta rábírni, hogy Capua 
alól eltávozzanak, annyira vágynak arra, hogy rajtunk bosszút 
álljanak, annyira szeretnék vérszomjukat a mi vérünkkel kielégíteni. S 
talán nem is alaptalanul. Hiszen mi is így cselekedtünk volna, ha a 
sors nekünk kedvez. De mivel a halhatatlan isteneknek másként 
tetszett, ha már a halált nem is kerülhetem el, módomban van, addig, 
míg szabadon és a magam uraként tehetem, a kínzások és gyalázat 
elől, amit az ellenség nekem tartogat, a nemcsak tisztességes, de 
kínlódás nélküli halálba menekülni. Én nem fogom megérni, hogy Ap. 
Claudius és O. Fulvius győzelmi mámorukban  elbizakodva 
dicsekedjenek, engem nem fognak megkötözve, látványosságként 
Rómán át diadalmenetben végighurcolni, hogy azután a börtönben 
leheljem ki lelkemet, vagy oszlophoz kötözve, korbácsütésektől 
szétmarcangolt háttal fektessem oda nyakamat a római bárd alá. Én 
nem fogom látni, hogyan rombolják le s perzselik fel szülővárosomat, 
hogyan hurcolják el a campaniai anyákat, szüzeket, nemes származású 
gyermekeket, hogy meggyalázzák őket. Ők földig lerombolták Albát, 
származásuk helyét is, hogy ne maradjon semmi emléke törzsüknek és 
eredetüknek; s meg vagyok győződve róla, hogy még sokkal kevésbé 
fogják kímélni Capuát, amelyet még Carthagónál is jobban gyűlölnek. 
Így tehát közülünk azoknak, akik el vannak szánva, hogy inkább 
elmenekülnek a végzet elől, semhogy ennyi szörnyűséget átéljenek, 
ma lakomát készítek és tálalok. Itt a borral, ételekkel eltelt 
vendégeknek sorban kínálják majd a nekem behozott serleget, s ebből 
egy korty megszabadítja testetek a  megkínzástól, lelketek a 
gyalázattól, szemeteket és fületeket pedig attól, hogy meglássa és 
meghallja a sok méltatlan és keserű szenvedést, ami a legyőzöttekre 
vár. Kirendelt embereim a ház előterében majd nagy máglyát 
gyújtanak, s arra dobják rá élettelen testünket. Ez az egyetlen 
tisztességes és önként választott út maradt számunkra a halálba! 
Bátorságunkat még maga az ellenség is csodálni fogja, s Hannibal is 
meg fogja tudni, milyen bátor szövetségeseket hagyott cserben és árult 
el!" 


14. Virriusnak e szónoklatát sokkal többen hallgatták együttérzéssel, 
mint ahányan végre is merték volna hajtani, amivel egyetértettek. A 
senatus többsége nem adta fel a reményt, hogy ők is megnyerhetik 
maguknak a római nép annyi háború folyamán oly sok ízben 
tapasztalt jóindulatát, s úgy döntöttek, hogy követeket küldenek 
Rómába Capua átadásának ügyében, s útnak is indították őket. 
Mintegy huszonhét senator követte hajlékába Vibius Virriust, s itt a 
közös lakomán, amennyire tudtak, igyekeztek italozással szabadulni a 
közelgő halál nyomasztó érzésétől, majd mindnyájan bevették a 
mérget. A lakoma végén kezet fogtak, s utoljára megölelve egymást, 
megsiratták a maguk és hazájuk pusztulását, egy részük ott maradt, 
hogy a többiekkel közös máglyán hamvadjanak el, mások pedig 
elszéledtek otthonukba. Minthogy ereik étellel és borral voltak tele, a 
méreg ereje nem tudott elég gyorsan végezni velük; legtöbben egész 
éjszakán át s a rákövetkező nap egy részében hosszan küszködtek a 
halállal, de mindnyájan kilehelték lelküket, még mielőtt kitárultak 
volna a kapuk az ellenség előtt. 


Másnap a proconsul parancsára kinyitották a római táborra nyíló 
Iuppiter-kaput. Ezen a legio és két lovascsapat vonult be, C. Fulvius 
legatus vezetésével. Ő mindenekelőtt elrendelte, hogy hordják össze 
hozzá a Capuában található hadi felszerelést és hajítófegyvert, minden 
kapuba őrséget állított, hogy senki se távozhasson el vagy juthasson 
ki, lefogatta a pun helyőrséget, s megparancsolta a campaniai 
senatusnak, jöjjön ki a római vezérekhez a táborba. Amint odaértek, 
mindnyájukat azonnal láncra verték, s rájuk parancsoltak, hogy 
minden aranyukat és ezüstjüket hozassák oda a praetorokhoz. 
(Kétezerhetven font aranyat és harmincegyezer-kétszáz font ezüstöt 
adtak be.) A senatorok közül huszonötöt Calesba, huszonnyolcat pedig 
Teanumba küldtek fogságba, azokat, akikről tudták, hogy tanácsukkal 
döntő szerepet játszottak a rómaiaktól való elpártolásban. 


15. Fulvius és Claudius egyáltalán nem tudtak megegyezni, hogyan 
büntessék meg a campaniai senatust. Claudius a megbocsátás felé 
hajolt, Fulvius keményebb eljárást követelt. Ezért Appius azt szerette 
volna, ha az egész ügyben a senatus hoz döntést Rómában, hiszen ez 
lenne helyes, mert az atyáknak módjában lenne azt is kideríteni, nem 
működött együtt a campaniabeliekkel valamelyik latin szövetséges és 
municipium, s nem nyújtott-e nekik segítséget a háborúban; Fulvius 
viszont teljességgel — megengedhetetlennek vélte, hogy hű 
szövetségeseinket bizonytalan gyanúsításokkal nyugtalanítsuk, és 
olyan emberek vallomása alapján döntsünk róluk, akik sosem éreztek 
semmi felelősséget szavaikért vagy tetteikért. Neki ezért feltett 
szándéka, hogy az efféle vizsgálatot megakadályozza és megszünteti. 
Miután a vitát befejezve elváltak, Appius nem kételkedett abban, hogy 


tiszttársa - bármilyen szenvedélyesen nyilatkozott is - ilyen fontos 
ügyben meg fogja várni a Rómából érkező levelet. Fabius azonban 
elbocsátotta a haditanácsot - hogy ne éppen ez akadályozza meg terve 
végrehajtásában -, megparancsolta a katonai tribunusoknak és a 
szövetséges parancsnokoknak: válasszanak ki kétezer lovast, s közöljék 
velük, hogy az őrségváltást jelző harmadik kürtszóra álljanak 
készenlétben. 


Ezekkel a lovasokkal éjszaka elindult Teanum felé. Napkeltekor 
bevonult a városba, a forumra lovagolt, s miután már lovasai 
megjelenésekor nagy csődület támadt, megparancsolta az odahívott 
sidicinus elöljáróknak, vezettessék elő az őrizetükre bízott campaniai 
foglyokat. S miután mindet elővezették, megvesszőztette, majd 
bárddal lefejeztette őket. Innen nagy sebesen Calesba vágtatott, de 
mikor itt a bírói emelvényen helyet foglalt, s az elővezetett 
campaniabelieket  odakötöztette az oszlophoz, Rómából sebes 
vágtában futár érkezett, s átadta Fulviusnak C. Calpurnius praetor 
levelét és a senatus határozatát. Morajlás futott végig az emelvényen, 
majd az egész tömegen: a campaniabeliek ügyében felfüggesztik az 
eljárást, s teljesen az atyákra bízzák a döntést. Fulvius, aki maga is ezt 
sejtette, az átvett levelet felbontatlanul ölébe tette, s megparancsolta a 
praecónak, utasítsa a lictort, teljesítse törvényes kötelességét. Így 
azokon is végrehajtották a halálos büntetést, akik Calesban voltak. 
Ekkor olvasta el a levelet és a senatusi határozatot, túl későn ahhoz, 
hogy megakadályozzák, ami már megtörtént, s amit éppen azért 
siettetett minden eszközzel, hogy ne is lehessen megakadályozni. 
Mikor Fulvius már indulni készült, Vibellius Taurea, a tömegen át 
odarontva hozzá, nevén szólította, s amint ez, elcsodálkozva, hogy mit 
óhajt tőle, újra elfoglalta helyét, így szólt hozzá: "Parancsold meg, 
hogy velem is végezzenek, hadd dicsekedhess azzal, hogy egy nálad 
sokkal bátrabb embert is kivégeztél! S Flaccus válaszára, hogy 
bizonyára nincsen eszénél, s hogy ha teljesíteni is akarná kérését, 
megakadályozza a senatus határozata, Vibellius így folytatta: "Most, 
hogy hazámat feldúlták, ismerőseimet és barátaimat elvesztettem, s 
feleségemet és gyermekeimet saját kezemmel öltem meg, nehogy 
bármiféle gyalázat érje őket, mivel nem halhatok meg olyan halállal, 
mint polgártársaim, szabadítson meg engem saját bátorságom ettől a 
gyűlölt élettől!" Ezzel előrántva kebelébe döfte az eddig ruhája alatt 
rejtegetett kardot, s haldokolva rogyott a hadvezér lába elé. 


16. Mivel a campaniabeliek kivégzése ügyében s a legtöbb egyéb 
dologban egyedül Flaccus akarata döntött, néhány történetíró úgy 
tudósít, hogy Appius Claudius közvetlenül Capua elfoglalása után 
meghalt, s hogy Taurea sem önszántából ment Capuába, s nem is saját 
kezével vetett véget életének, hanem mikor a többiekkel együtt az 


oszlophoz kötötték, s Flaccus csendet parancsolt, mert a nagy zajban 
nem hallotta, hogy mit kiáltott Taurea, ez ekkor mondta a fent idézett 
szavakat, hogy őt, a legbátrabb embert olyasvalaki öli meg, aki 
bátorság tekintetében nyomába sem érhet. 


E szavak után a praeco a consul parancsára a következő utasítást 
adta: "Lictor, mérj még néhánnyal több korbácsütést e hős férfira, s 
rajta hajtsd végre először az ítéletet!" Néhányan még azt is állítják, 
hogy a proconsul, mielőtt a kivégzést elrendelte, elolvasta a senatus 
határozatát, de mivel ez azzal végződött, hogy akkor terjessze a 
senatus elé az ügyet, ha jónak látja, ő ezt úgy értelmezte, rábízzák, 
döntsön ő, úgy, ahogy az állam érdekében jónak látja. 


Calesból visszatért Capuába, majd fogadta Atella és Calatia 
meghódolását, s a lázadás vezetői itt is elnyerték büntetésüket. Így 
összesen mintegy hetvenkét senatusi vezető embert végeztek ki, s 
csaknem háromszáz előkelő campaniabelit vetettek börtönbe, míg 
mások, akiket a latin szövetséges városoknak adtak át őrizetre, 
különböző körülmények között lelték halálukat; a tömeget, a többi 
campaniai polgárt rabszolgának adták el. 


Ezután arról kezdtek tanácskozni, mi legyen a városnak és földjének 
a sorsa. Néhányan azt javasolták, hogy le kell rombolni ezt a rendkívül 
megerősített, Rómához közel fekvő, ellenséges érzelmű várost. Végül 
azonban a nyilvánvaló hasznosság szempontja győzött. A környéke 
miatt, amely Italiának közismerten minden terményt legbővebben 
termő területe volt, megkegyelmeztek a városnak, hogy legyen 
valamilyen szálláshelye azoknak, akik környékét megművelik. S hogy 
megfelelő számú legyen a népesség, visszatartottak benne igen sok itt 
lakó szabadost, szatócsot és kézművest. A teljes földterület és a 
hivatalos épületek a római nép tulajdonába kerültek. Egyébként úgy 
döntöttek: Capua csak annyiban legyen város, hogy lakók népesítik be, 
de nem lehet állami léte, senatusa, népgyűlése, vezető testülete, s a 
tömeg éljen benne minden nyilvános tanácskozási jog, minden 
elöljáróság nélkül. Tagjait ne fűzze össze semmilyen kapcsolat, s ne 
legyenek képesek közösséggé alakulni. Az  igazságszolgáltatás 
intézésére minden évben egy elöljárót küldenek hozzájuk Rómából. 


Így a Capuával kapcsolatos kérdéseket minden tekintetben dicséretre 
méltó belátással rendezték: szigorúan és gyorsan jártak el a 
főbűnösökkel szemben, a polgárságot szétszórták, a visszatérés minden 
reménye nélkül. De nem töltötték ki dühüket gyújtogatva és rombolva 
az ártatlan hajlékokon és városfalakon. S azzal, hogy megkíméltük ezt 
a rendkívül híres és gazdag várost, amelynek pusztulását sóhajtozva 
gyászolta volna meg egész Campania s valamennyi Campania 
szomszédságában élő nép, szövetségeseink előtt is eredményesen 
tettünk — tanúságot  irgalmasságunkról. — Az ellenséget pedig 


rákényszerítettük annak beismerésére, mekkora erővel rendelkezik 
Róma hűtlen szövetségesei megbüntetésére, s hogy mennyire képtelen 
Hannibal segítséget nyújtani védelmére számító szövetségeseinek. 


17. A római atyák, miután gondosan elintézték a Capuával 
kapcsolatos ügyeket, C. Nerónak a Capuánál parancsnoksága alatt álló 
két legióból tetszése szerint kiválasztott hatezer gyalogost és 
háromszáz lovast, a latin szövetséges seregből pedig ugyanennyi 
gyalogost és nyolcszáz lovast szavaztak meg. Ezt a sereget Nero 
Puteoliban hajókra rakva  Hispaniába szállította át. Miután 
megérkezett Tarracóba, kihajózta seregét, partra vonatta hajóit, majd, 
hogy a sereg számát növelje, a hajósokat is felfegyverezte, s a Hiberus 
folyóhoz vonulva átvette Ti. Fonteius és L. Marcius seregét, aztán 
továbbindult az ellenség ellen. Hasdrubal, Hamilcar fia a Fekete 
Szikláknál táborozott. (Ez a hely az ausetanusok földjén, Iliturgi és 
Mentissa város közt fekszik.) Nero itt megszállatta az erdőségbe vezető 
mélyutakat; Hasdrubal erre szorult helyzetében megbízottat küldött 
hozzá, azzal az ígérettel, hogy ha Nero innen kiengedi, egész seregét 
elszállítja Hispaniából. Mikor ajánlatát a római vezér kedvezően 
fogadta, másnapra megbeszélést javasolt, hogy személyesen rögzítsék 
írásban az erődök és városok átadásának feltételeit, s tűzzék ki a 
határnapot, ameddig a helyőrségeknek el kell vonulniuk, s a punok 
minden tulajdonukat bántatlanul elszállíthatják. S mihelyt feltételeit 
elfogadták, Hasdrubal tüstént megparancsolta serege nehezebben 
mozgó részének, hogy az alkonyi sötétedéstől kezdve egész éjen át 
próbáljon kijutni az erdőből arra, amerre út kínálkozik. Arra gondosan 
ügyelt, hogy ezen az éjszakán ne vonuljanak el túl sokan, mert a csend 
leple alatt már azzal, hogy kevesen vannak, jobban meg tudják 
téveszteni az ellenséget, másrészt sokkal könnyebb is kijutniuk e szűk 
és nehezen járható szoros utakon. Másnap sor került a megbeszélésre, 
de miután itt szándékosan sok időt fordított lényegtelen dolgok 
megvitatására és feljegyzésére, eltelt a nap, s a tárgyalást másnapra 
halasztották. Így még egy éjszakát nyert, amelyen még több embert 
elküldhetett, s a megbeszélés még a következő napon sem fejeződött 
be. Így telt el még néhány nap azzal, hogy látszólag a feltételeken 
vitatkoztak, miközben éjszaka a táborból titokban eltávoztak a 
carthagói csapatok. Serege nagyobb részének eltávozása után 
Hasdrubal még önként tett ígéretét sem volt hajlandó teljesíteni, s 
mert félelmével együtt tárgyalókészsége is csökkent, egyre kevesebb 
feltételben tudtak megegyezni. Már majdnem minden gyalogos 
csapata kijutott a szakadékból, mikor kora hajnalban sűrű köd települt 
az egész völgyre s a szomszédos síkságra. Hasdrubal ezt látva, követet 
küldött Neróhoz: halasszák el másnapra tervezett megbeszélésüket, 
mert ezen a napon a carthagóiak vallási okokból semmi komoly 


tevékenységet nem folytathatnak. A rómaiak még ekkor sem 
gyanították, hogy cselről van szó. Hasdrubal, mikor megkapta az 
egynapi haladékot, lovasságával és  elefántjaival  felkerekedve, 
táborából zaj nélkül biztonságosabb helyre vonult. S csak mikor 
sugarával eloszlatva a ködöt, kiragyogott a nap, vették észre a 
rómaiak, hogy az ellenséges tábor üres. Akkor döbbent csak rá 
Claudius a punok cselére, s látva, hogy becsapták, elrendelte, hogy 
állandóan ütközetre készen vegyék üldözőbe az elvonult ellenséget, de 
ez kitért az ütközet elől. Kisebb összecsapásokra mégis sor került a 
pun utóvéd s a római előcsapatok között. 


18. Ezalatt Hispaniában azok a népek, amelyek vereségünk után 
elpártoltak, nem tértek vissza a rómaiakhoz, de újabbak se pártoltak 
el. A római nép és senatus figyelmét Capua elfoglalása után már 
sokkal inkább lekötötte Hispania, mint Italia. Ezért úgy döntöttek, 
hogy a sereget megerősítik, s új főparancsnokot küldenek. Abban 
azonban, hogy kit kell odaküldeni, korántsem voltak annyira egy 
véleményen, mint abban, hogy oda, ahol harminc napon belül két 
egészen kiváló hadvezér esett el, egészen különleges gonddal kell 
kiválasztani azt, aki majd e kettő helyébe lép. Mikor egyesek ennek, 
mások amannak a nevét hangoztatták, arra az elhatározásra jutottak, 
hogy a Hispaniába küldendő proconsul megválasztására népgyűlést 
kell tartani, s a consulok ki is jelölték a gyűlés napját. Először arra 
vártak, hogy pályázni fognak, akik alkalmasnak tartják magukat ilyen 
jelentős főparancsnoki tiszt betöltésére. De mikor a várakozás 
hiábavalónak bizonyult, elhatalmasodott rajtuk az elszenvedett 
vereségek miatt érzett gyász, s az elvesztett vezérek utáni vágyakozás. 
A polgárságot így levertség és majdnem teljes tanácstalanság fogta el, 
de a választás napján mégis megjelentek a  Mars-mezőn. A 
főtisztviselők felé fordulva körbehordozták tekintetüket az egymást 
figyelő főemberek arcán, hangosan zúgolódtak, hogy olyan 
reménytelen a helyzet, s olyan kilátástalan az állam sorsa, hogy senki 
sem merészeli elvállalni a hispaniai főparancsnokságot. Ekkor Publius 
Cornelius Scipio, a Hispaniában elesett Publius Cornelius huszonnégy 
esztendős fia váratlanul bejelentette, hogy pályázik a tisztségre, s egy 
magasabb helyre állt, ahol jól megnézhették. Minden arc felé fordult, s 
a lelkes kiáltozás mintegy előre jelezte, hogy fővezérsége sikeres és 
győzelmes lesz. S mikor szavazásra szólították őket, egytől egyig - 
nemcsak az egyes centuriák, de minden egyes ember is - úgy 
rendelkeztek, hogy Publius Scipio legyen Hispaniában a főparancsnok. 
De mikor befejeződött a szavazás, s lecsillapodott a lelkekből felcsapó 
szenvedélyes lelkesedés, a hirtelen támadt csendben némán 
fontolgatták, hogy mit is cselekedtek. Nem győzte-e le bennük a 
lelkesedés a józan megfontolást? Főképp fiatal kora miatt 


aggodalmaskodtak; mások megborzadva gondoltak a család végzetére, 
s a névre, amelynek viselője most két, gyászba borult család 
otthonából indul el abba a provinciába, ahol apja és nagybátyja sírjai 
közelében kell folytatnia a háborút. 


19. Scipio, mikor az oly lelkes hangulatban lezajlott választás után 
tudomást szerzett az embereket eltöltő  nyugtalanságról és 
aggodalomról, gyűlést hívott össze. Itt olyan elszántsággal és 
emelkedettséggel beszélt életkoráról, a rábízott főparancsnokságról és 
a háborúról, hogy ismét felkeltette és megújította a lelohadt 
lelkesedést, s szilárdabb reménnyel töltötte el az embereket, mint amit 
valamilyen ígéretben bizakodva, vagy valamilyen kedvező helyzetet 
mérlegelve általában táplálni szoktak. Mert Scipio nemcsak valóban 
meglévő erényeivel vívta ki a csodálatot, de kora ifjúságától kezdve 
értett hozzá, hogy ezekre, bizonyos kiszámítottsággal, fel is hívja a 
figyelmet, s tetteit a nép előtt többnyire úgy tüntette fel, mintha 
álmában megjelent látomások vagy a lelkét figyelmeztető égi 
sugallatok parancsára cselekednék, vagy azért, mert valóban volt 
benne bizonyos vallásos megszállottság, vagy azzal a céllal, hogy 
parancsait és döntéseit, mint valami jóshely kinyilatkoztatásait, 
vonakodás nélkül teljesítsék. S ehhez már attól kezdve, hogy a 
férfitogát felöltötte, hozzászoktatta a lelkeket, s egyetlen napon sem 
kezdett semmi nyilvános vagy magánügybe úgy, hogy előtte ne 
menjen fel a Capitoliumra, ahol bement a szentélybe, leült, s 
többnyire egyedül, magába mélyedve töltötte el az időt. Ez a szokása, 
amelyhez egész életében hű maradt, keltette - akár szándékosan, akár 
véletlenül - egyesekben azt az általánossá vált meggyőződést, hogy 
Scipio isteni eredetű, s felújította azt a, régebben Nagy Sándorról 
elterjedt - és éppen ilyen alaptalan - hiedelmet, hogy nemzője egy 
hatalmas kígyó volt, amely csodálatos jelenésként gyakran tűnt fel 
anyja hálószobájában, s ha emberek jelentek meg, hirtelen elrejtőzve, 
tovasiklott szemük elől. Ő maga sohasem cáfolta meg e csodajelek 
hitelességét, sőt még jobban növelte azzal a bizonyos ügyességgel, 
hogy nyíltan nem erősített, de nem is cáfolt meg semmit. Sőt, az ifjút 
sok egyéb efféle, részben való, részben költött dolog miatt nagyobb 
csodálat övezte, mint ami egy embernek kijár, s ezért is bízott benne 
annyira a polgárság, hogy még távolról sem érett korában ilyen fontos 
feladatot és főparancsnokságot bízott rá. 


Azokat a csapatokat, amelyek részben a régi hispaniai seregből 
álltak rendelkezésére, részben Puteoliból érkeztek C. Nero vezetésével, 
tízezer gyalogossal s ezer lovassal egészítették ki, s melléadták M. 
Iunius Silanus propraetort, hogy a háború vezetésében legyen 
segítségére. Így indult el egy harmincöt hajóból álló flottával - 
mégpedig csupa ötevezősorossal - a Tiberis torkolatától, s elhajózva a 


Tuscus tengerpart, az Alpok és a Gallus-öböl mellett, majd a 
Pyrenaeusok hegyfoka körül, az Emporiae nevű görög városnál - 
ennek lakói is Phocaeaból származtak - tette partra csapatait. 
Megparancsolva, hogy a hajók kövessék, gyalogmenetben Tarracóba 
vonult, ahol gyűlést tartott valamennyi szövetséges részvételével, mert 
megérkezése hírére az egész provinciából csak úgy özönlöttek a 
követségek. Itt partra vonatta hajóit, s visszaküldte a massiliabeliek 
négy háromevezősorosát, amelyek udvariasságból kísérték hazulról 
idáig. Azután válaszolgatni kezdett a különböző sorsfordulatok miatt 
bizonytalan hangulatban lévő követségek kérdéseire, büszke 
hangnemben, mert nagyon bízott saját képességeiben, de mégis úgy, 
hogy egyetlen gőgös szót sem ejtett ki, s mindaz, amit mondott, 
egyszerre volt méltóságteljes és bizalomgerjesztő. 


20. Tarracóból - útra kelve - fölkereste a szövetséges törzseket és a 
sereg téli táborát. Megdicsérte a katonákat, hogy két oly súlyos, 
egymás után elszenvedett vereség után is megtartották a provinciát, s 
nem hagyva, hogy élvezhesse győzelme gyümölcseit, az ellenséget 
távoltartották az egész, Hiberuson innen fekvő területről, s hűségesen 
megoltalmazták a szövetségeseket. Marciust maga mellett tartotta, s 
olyan kitüntető módon bánt vele, amiből könnyen észre lehetett venni, 
milyen kevéssé félt attól, hogy valaki dicsőségben megelőzi. Ezután 
Silanus lépett Nero helyébe, s az újonnan érkezett katonák téli táborba 
vonultak. 


Scipio, miután minden megszemlélni- és elintéznivalót idejében 
megszemlélt és elintézett, visszament Tarracóba. Scipiót nem övezte 
kisebb hírnév polgártársai és a szövetségesek, mint az ellenség 
körében, amelyben élt bizonyos sejtelem a jövőről, s ez annál nagyobb 
félelemmel töltötte el, minél kevésbé tudta ésszerűen megmagyarázni 
a váratlan csüggedés okát. A punok különböző irányban vonultak téli 
táborba: Hasdrubal, Gisgo fia, az Oceanus mellett, Gadesnál, Mago az 
ország középső részén, főként a Castulo fölött húzódó erdőségben, 
Hasdrubal, Hamilcar fia pedig a Hiberus közvetlen közelében, 
Saguntum mellett töltötte a telet. 


A nyár végén, amelyen Capua elesett s Scipio Hispaniába érkezett, 
egy pun hajórajt irányítottak Siciliából Tarentumba, hogy elvágja a 
tarentumi fellegvárban lévő római helyőrség utánpótlását. Ez el is zárt 
minden, a városba vezető tengeri utat, de mivel túl sokáig 
tartózkodott ott, jobban kiéheztette szövetségeseit, mint az ellenséget. 
Ugyanis nem lehetett a biztonságos partsávon és a szabad öblön át a 
pun hajóhad védelme alatt a városiaknak annyi gabonát szállítani, 
mint amennyit maga a legkülönbözőbb nemzetségekből összeszedett 
hajóslegénység elfogyasztott. S így a várvédő sereg, mivel igen csekély 
létszámú volt, még utánpótlás nélkül is meg tudott élni az előre 


felhalmozott készletekből, a tarentumiaknak és a hajósoknak viszont 
még az odaszállított élelem sem volt elég. Végül elküldték a hajóhadat 
- nagyobb örömmel, mint ahogy fogadták. De a gabonahiány nem 
nagyon enyhült, mivel a tengeri védősereg elvonulása után a 
gabonaszállítás lehetetlenné vált. 


21. Mikor ugyanennek a nyárnak a végén M. Marcellus 
provinciájából, Siciliából megérkezett a Városba, meghallgatására C. 
Calpurnius praetor Bellona szentélyébe hívta össze a senatust. Itt 
Marcellus, beszámolva működéséről, mérsékelt hangon elpanaszolta - 
nem is annyira a maga, inkább katonái nevében -, hogy noha feladatát 
teljesítette, nem hozathatta haza seregét, s engedélyt kért, hogy 
diadalmenetben  vonulhasson be a Városba, de kérését nem 
teljesítették. Hosszas vita folyt arról, mikor járnak el helytelenebbül: 
akkor-e, ha jelenlétében megtagadják a diadalmenetet, akinek a 
nevében, amikor távol volt, a vezetésével elért hadi sikerekért hálaadó 
ünnepet szavaztak meg és áldozatot mutattak be a halhatatlan 
isteneknek, vagy akkor, ha az, akinek meghagyták, hogy adja át 
seregét utódjának - s erre a határozatra nem kerül sor, ha a 
provinciában nem tartana még mindig a háború -, éppen úgy, mintha 
véget ért volna a háború, megtarthatja a diadalmenetét, anélkül hogy 
a sereg, megérdemelt vagy meg nem érdemelt diadalmenetének 
tanúja, jelen lenne. Végül a középutat választották: megengedik, hogy 
ünnepi menetben vonuljon be a Városba. 


A néptribunusok a senatus megbízásából javaslatot terjesztettek a 
népgyűlés elé, hogy Marcellusnak a Városba való ünnepélyes 
bevonulása napjára adjon fővezéri hatalmat. Marcellus a bevonulás 
előtti napon az Albai-hegyen tartott diadalmenetet, majd az 
ünnepélyes bevonuláson rengeteg zsákmányt vittek előtte. Ott vitték 
az elfoglalt Syracusae képét, dárda- és kőhajítógépeket, s mindenféle 
más hadigépet, majd a hosszú béke és királyi gazdagság kincseit, igen 
sok megmunkált ezüstöt és bronzot, egyéb holmikat, drága ruhákat, és 
sok híres szobrot, amelyek Syracusaet a többi vezető görög városhoz 
hasonlóan díszítették. A punokon aratott győzelem bizonyságaként ott 
vezettek előtte nyolc elefántot is. S nem mindennapi látvány volt a 
syracusaei Sosis és a hispaniai Moericus, amint aranykoszorút viselve 
lépkedtek. (Az első vezetésével hatoltak be a rómaiak éjszaka 
Syracusaeba, a másik pedig Nasust és az ottani helyőrséget adta 
kezünkre.) Jutalmul mindkettőjüknek polgárjogot és ötszáz-ötszáz 
iugerum földet adományoztak; Sosis Syracusae területén a király vagy 
a római nép ellenségeinek a birtokából, Syracusaeban pedig 
választhatott egyet azok közül a házak közül, amelyeknek gazdáját a 
hadijog alapján megbüntették. Moericus és a vele átpártolt hispánok 
Siciliában a rómaiaktól elpártolt egyik nép városát és területét kapták 


meg, s M. Corneliust bízták meg azzal, hogy nekik, ahol jónak látja, 
ezt a várost és területet kijelölje. Ugyanezen a vidéken négyszáz 
iugerum földet juttattak Belligenesnek, aki Moericust átpártolásra 
csábította. 


Siciliában Marcellus távozása után egy pun hajóraj nyolcezer 
gyalogost és háromezer numida lovast tett pattra, s Murgantia és 
Ergetium városok hozzájuk pártoltak. Példájukat Hybla, Macella s még 
néhány jelentéktelenebb város is követte. A numidák Muttines 
vezetésével végigportyázták egész Siciliát, s felégették a római 
szövetségesek földjeit. A római sereg, amely ráadásul még azért is el 
volt keseredve, hogy vezére nem vitte magával a provinciából, és tilos 
volt a városban töltenie a telet, hanyagul látta el a szolgálatot, s a 
lázadáshoz csak a vezér, s nem az elszántság hiányzott. E nehéz 
helyzetben M. Cornelius praetor, részben békítgetéssel, részben 
dorgálással, lecsillapította a katonák hangulatát, egytől egyig 
engedelmességre kényszerítette az elpártolt városokat, s közülük 
Murgantiát átadta a hispanoknak, akiket a senatus határozata alapján 
egy város s annak földterülete illetett meg. 


22. Mivel mindkét consul megbízatása Apuliára szólt, s mert már 
kevésbé kellett félni a punoktól és Hannibaltól, parancsot kaptak, 
hogy sorsolják ki maguk között Apulia és Macedonia provinciákat. 
Sulpiciusnak jutott Macedonia, s ő vette át Laevinus helyét. Fulviust a 
választógyűlés megtartására visszahívták Rómába; megtartotta a 
consulválasztást, s az előválasztáson a Voturia tribus ifjai T. Manlius 
Torguatust és a távollévő T. Otaciliust jelölték consulnak. Mikor a 
tömeg szerencsét kívánni odaözönlött Manliushoz, mert nem volt 
kétséges, hogy az egész nép egyetért a jelöléssel, ő nagy tömegtől 
övezve odalépett a consul emelvényéhez, kérte, hadd szólhasson 
néhány szót, s hadd kérje, szólítsák még egyszer a már leszavazott 
centuriát. Mindenki feszült figyelemmel várta, mi lesz a kívánsága, s ő 
szeme gyengeségét hozta fel mentségül, mondván: tisztességtelenül jár 
el az a hajókormányos vagy az a hadvezér, aki, noha minden feladata 
elintézésében mások szemére szorul, azt kívánja, hogy mások rája 
bízzák életüket és javaikat. Ezért a consul, ha jónak látja, ismételtesse 
meg a Voturia tribus ifjainak szavazását, s emlékeztesse őket 
consulválasztás közben az Italiában dúló háborúra s arra, hogy az 
állam milyen nehéz időket él át. Hiszen még szinte ott visszhangzik a 
fülükben a néhány hónapja Róma falai alá hatolt ellenség kiabálása és 
üvöltözése. S mikor a centuria tagjai összecsoportosulva azt kiáltozták, 
hogy egyáltalán nem változtatják meg elhatározásukat, s ugyanazokat 
fogják consulnak jelölni, Torguatus így szólt: "Ha consul leszek, nem 
fogom elviselni magatartásotokat, sem ti az én  uralmamat. 
Szavazzatok újra, és gondoljátok meg, hogy Italiában folyik a háború - 


a punok ellen, s hogy ellenségünk vezére Hannibal!" Ekkor a centuria, 
részben a férfiú tekintélyének, részben a körülállók csodálkozó 
morajának hatására, azt kérte a consultól, szólítsa elő a Voturia 
tribusból az öregebbek  centuriáját, mert velük szeretnének 
tanácskozni, s az ő javaslatuk alapján kijelölni a consult. Előhívták a 
Voturia öregjeit, s időt adtak, hogy velük a "Juhakolban" félrevonulva 
tanácskozzanak. Az öregek úgy vélekedtek, hogy három ember jöhet 
szóba. Közülük kettő már sok tisztséget viselt: O. Fabius és O. 
Marcellus. S ha már a punok ellen mindenáron új embert óhajtanak 
választani, itt van M. Valerius Laevinus, aki szárazon és vízen 
nagyszerűen küzdött Philippus király ellen. Az öregek, miután e 
három férfiút javasolták, eltávoztak, s az ifjak megkezdték a szavazást. 
Távollétükben megválasztották M. Marcellus Claudiust, akit akkor 
Sicilia meghódításának a fénye övezett, és M. Valeriust. S az először 
szavazó centuria véleményét a többi is követte. 


Ám hadd gúnyolják azokat, akik bámulattal adóznak a régi időknek. 
De én nem hiszem, hogy ha valóban létezne is a bölcseknek az a 
bizonyos állama, amit a filozófusok inkább megálmodtak, mint 
ismernek, ebben méltóságteljesebb, s hatalomvágytól szabadabb 
vezetőket, nemesebb erkölcsű tömeget találnánk. Azt, hogy az ifjak 
centuriája kíváncsi volt az öregek tanácsára, hogy szavazataival kinek 
juttassa a hatalmat, a mi századunkban teljesen valószínűtlenné tenné 
az a tiszteletlenség és lenézés, amellyel a gyermekek szüleik iránt 
viseltetnek. 


23. Ezután került sor a praetorválasztó gyűlésre, ahol P. Manlius 
Vulsót és L. Manlius Acidinust, illetve C. Laetoriust és L. Cincius 
Alimentust választották meg. A véletlen úgy hozta, hogy éppen a 
választások befejezése után érkezett meg a hír: T. Otacilius, akit, ha a 
szavazást nem szakítják félbe, távollétében T. Manlius tiszttársává 
választottak volna, Siciliában elhunyt. 

Mikor Calpurnius praetor azt javasolta, hogy az Apollo tiszteletére 
az előző évben már megrendezett játékokat ebben az évben is 
rendezzék meg, a senatus úgy döntött, hogy a játékokat ezentúl 
állandóan meg kell tartani. 


Ebben az évben igen sok csodajelet láttak és jelentettek. 
Villámcsapástól érve ledőlt a Concordia szentélye ormán álló Victoria- 
szobor, de nem zuhant le, mert megakadt a homlokzatot díszítő 
Victoria-képmások között. Jelentették, hogy  Anagniában és 
Fregellaeben villám érte a bástyát és a városkaput, s hogy Subertum 
forumán egész napon át vérpatakok folytak; Eretumban kőeső esett, 
Reatéban egy öszvér csikót ellett. E csodajeleket a szokottnál nagyobb 
áldozati állatokkal engesztelték ki, s elrendelték, hogy a nép egynapos 


könyörgést és kilencnapos ünnepet tartson. 


Ebben az évben meghaltak néhányan az állami szertartásokat végző 
papok közül, helyükre újakat választottak. Az áldozati ügyeket intéző 
decemvirek közé M. Aemilius Numida helyére M. Aemilius Lepidust, 
M. Pomponius Matho pontifex helyére C. Liviust, Sp. Carvilius 
Maximus augur helyére M. Serviliust választották meg. Mivel, T. 
Otacilius Crassus pontifex ennek az évnek a végén halt meg, az ő 
helyét nem töltötték be. C. Claudius, Iuppiter papja, mivel az állati 
belsőrészek elhelyezésénél hibát követett el, leköszönt tisztségéről. 

24. Eközben M. Valerius Laevinus, miután előzőleg titkos 
tárgyalásokon — kipuhatolta vezetőik hangulatát, gyorsjáratú 
hajóhadával megérkezett az aetoliabelieknek éppen az ő kedvéért 
összehívott népgyűlésére. Itt először is, a kedvező italiai hadi helyzet 
igazolására, Syracusae és Capua elfoglalására hivatkozott, majd 
hozzátette, hogy a rómaiak már őseiktől örökölték azt a szokást, hogy 
szövetségeseiket megbecsülik; soknak adnak közülük polgárjogot s a 
magukéval egyenlő jogokat, másoknak pedig olyan kedvező helyzetet 
biztosítanak, hogy ezek inkább óhajtanak szövetségeseink, mint 
polgártársaink lenni. S az  aetoliabeliek azért is nagyobb 
megbecsülésben fognak részesülni, mert velük kötöttünk a tengeren 
túl lakó népek közül először baráti szerződést. Philippus és a 
macedonok terhes szomszédaik voltak, de ő már megtörte erejüket és 
gőgjüket, s annyira vissza fogja szorítani őket, hogy nemcsak az 
aetoliabeliektől erőszakkal elvett városokból fognak kivonulni, de 
maga Macedonia is ellenük fordul, s az acarnaniabelieket, akiknek 
államszövetségüktől való elszakadását az aetoliabeliek 
nehezményezték, hajdani, törvényes megállapodásuk értelmében ismét 
alattvalóikká teszi. A római hadvezér állításait és ígéreteit 
tekintélyével megerősítette Scopas, a nép akkori hadvezére, és 
Dorimachus, az  aetoliabeliek egyik főembere, akik kevésbé 
mértéktartóan és sokkal bizakodóbb hangon magasztalták a római nép 
erejét és méltóságát. Leginkább mégis az a remény tüzelte fel őket, 
hogy Acarnania ismét hatalmukba kerül. Ezért megállapodtak a 
rómaiakkal kötendő barátság és szerződés feltételeiben, azzal a 
kiegészítéssel, hogy ha ezek is így akarják és óhajtják, ugyanilyen 
feltételekkel baráti szerződést kötnek az elis- és 
lacedaemoniabeliekkel, Attalusszal, Pleuratusszal és Scerdilaedusszal 
(Attalus Asia, e két utóbbi pedig a thrákok és illyrek királya volt). Az 
aetoliabeliek azonnal kezdjék meg a háborút Philippus ellen, a 
rómaiak pedig nem kevesebb, mint huszonöt ötevezősoros hajóval 
támogassák őket. Az Aetoliától Corcyráig terjedő területen fekvő 
városok földje, házai, falai és környéke az aetoliabeliek, minden egyéb 
zsákmány a rómaiak tulajdona lesz, s a rómaiak hozzásegítik az 


aetoliabelieket, hogy  Acarnaniát birtokukba vegyék. Ha az 
aetoliabeliek Philippusszal békét kötnének, a szerződésbe bele kell 
venni, hogy a békekötés csak akkor érvényes, ha Philippus 
megszünteti a háborút a rómaiak, ezek szövetségestársai és alattvalói 
ellen. Hasonlóképpen a római népnek is, ha ő kötne békét a királlyal, 
gondoskodnia kell arról, hogy annak ne legyen joga az aetoliabeliek és 
szövetségeseik ellen háborút indítani. A feltételeket szerződésbe 
foglalták, amelyet két évvel később az aetoliabeliek Olympiában, a 
rómaiak pedig a Capitoliumon helyeztek el, hogy érvényességét az 
okmány megszentelésével biztosítsák. A késés oka az volt, hogy az 
aetoliai követeket túl sok ideig tartották vissza Rómában. De ez nem 
akadályozta a hadakozás megindítását. Az aetoliabeliek tüstént 
megkezdték Philippus ellen a háborút, Laevinus pedig elfoglalta 
Zacynthust - ez kis sziget Aetolia közelében, s egyetlen, ugyanilyen 
nevű városa van -, ezt a fellegvár kivételével megszállotta, s az 
Acarnaniában lévő Oeniadaeval és Nasusszal együtt átadta az 
aetoliabelieknek. S mivel úgy vélte, hogy Philippust eléggé leköti a 
szomszédaival vívott háború ahhoz, hogy ne törődjék Italiával, sem a 
punokkal és Hanniballal kötött szövetségével, visszavonult Corcyrára. 


25. Philippus az aetoliabeliek elpártolását Pellában tudta meg, ahol 
a telet töltötte. Mivel seregével kora tavasszal Görögország ellen 
készült, hogy Macedonia nyugalmát - az illyreket és a velük 
szomszédos városokat megfélemlítve - háta mögött biztosítsa, 
seregével váratlanul lecsapott Oricum és Apollonia területére, s 
Apollonia lakóit, akik kivonultak ellene, nagy rémületet és zűrzavart 
keltve űzte vissza falaik mögé. Végigpusztította Illyria legközelebbi 
vidékeit, majd ugyanilyen gyorsan Pelagonia ellen fordult, ezután 
elfoglalta a dardanusok városát, Sintiát, ahonnan a dardanusok a 
legkönnyebben betörhettek volna Macedoniába. E nagy sietséggel 
végrehajtott vállalkozások után, az aetoliabeliek s a velük szövetséges 
rómaiak elleni háborúra gondolva, Pelagonián, Lyncuson és Bottiaeán 
át leereszkedett Thessaliába - abban a reményben, hogy lakóikat az 
aetoliabeliek elleni háborúban a maga oldalára állíthatja. A 
Thessaliába vezető szorosnál négyezer emberrel hátrahagyta Perseust, 
hogy megakadályozzák az aetoliabeliek behatolását, maga pedig, 
mielőtt nagyobb vállalkozások kötnék le, seregével Macedoniába, s 
onnan Thraciába, a maedusok földjére vonult. Ez a nép időnként be 
szokott törni Macedoniába, ha észrevette, hogy a királyt külső háború 
köti le, és országa védtelen. Ezért a király, hogy megtörje 
bátorságukat, pusztítani kezdte földjeiket, és hozzáfogott a maedusok 
fővárosának és erődjének, Iamphorynnának ostromához. 


Scopas, mikor meghallotta, hogy a király Thraciába vonult, s ott 
leköti a háború, felfegyverezte Aetolia egész ifjúságát, hogy háborút 


indítson Acarnania ellen. Acarnania népe, amely gyengébb volt náluk, 
látva, hogy már elvesztette Oeniadaet és Nasust, s hogy ezenfelül még 
a római sereg támadása is fenyegeti, elkeseredett dühvel, de nem 
nagyon megfontoltan készült a háborúra. Az asszonyokat, gyerekeket, 
a hatvan évüket betöltött öregeket a szomszédos Epirusba küldték, 
majd mindnyájan, tizenöt évestől hatvanévesig, kölcsönös esküvéssel 
megfogadták, hogy nem térnek vissza hazájukba, csak ha győztek. Aki 
legyőzve távozik a csatatérről, azt senki sem fogadhatja be a városba, 
házába, asztala és tűzhelye mellé, s ezért a legiszonyúbb átokkal 
kötelezték  honfitársaikat s a lehető leghatékonyabb esküvel 
vendégbarátaikat, egyszersmind az epirusiakat is megkérték: tegyék az 
elesetteket egyetlen közös sírba, és írják ezt az elhantoltak fölé: "Ttt 
nyugszanak az acarnaniabeliek, akik szembeszállva az aetoliabeliek 
erőszakosságával és jogsértésével, hazájukért harcoltak és estek el." 
Ilyen módon fellelkesítve magukat, táborukat országuk legszélén 
állították fel, ahonnan az ellenség érkezését várták. Philippust futárok 
útján értesítették válságos helyzetükről, s rábírták a királyt, hogy 
hagyja abba jelenlegi háborúját, hiszen Iamphorynnát már megadásra 
kényszerítette, s egyéb vállalkozásai is sikerrel jártak. Az aetoliabeliek 
támadása kezdetben az acarnaniabeliek ünnepélyes esküjének a hírére 
torpant meg, azután Philippus visszaérkezésének a híre még arra is 
rákényszerítette őket, hogy mélyen országuk belsejébe vonuljanak. De 
Philippus, noha erőltetett menetben sietett, hogy az acarnaniabeliek 
lerohanását megakadályozza, nem jutott tovább, csak Diumig. Onnét, 
meghallva, hogy az aetoliabeliek kivonultak Acarnaniából, maga is 
visszatért Pellába. 


26. Laevinus, amikor kora tavasszal hajóival  Corcyrából 
felkerekedve a  Leucata-hegyfok megkerülése után Naupactusba 
érkezett, megüzente, hogy Anticyra ellen indul, s hogy Scopas és az 
aetoliabeliek is legyenek ott. Anticyra Locrisban, a Corinthusi-öbölbe 
behajózónak balra fekszik, a szárazföldön hamar elérhető, s 
Naupactusból a hajóút is rövid. Mintegy három nap múlva mindkét 
oldalról ostromolni kezdték. Hevesebb volt a támadás a tenger felől, 
mert a hajók el voltak látva hajító- s mindenféle egyéb géppel, s mert 
innen a rómaiak támadták. Így a város néhány nap múlva megadta 
magát, s átadták az aetoliabelieknek, míg a hadizsákmány, 
megállapodásuk alapján, a rómaiaknak jutott. Laevinus közben 
levélben értesítést kapott, hogy távollétében consullá választották, s 
hogy helyét P. Sulpicius veszi át. De minden várakozás ellenére csak 
jóval később érkezett meg Rómába, mert visszatartotta hosszadalmas 
betegsége. 


Mikor M. Marcellus consul március idusán hivatalba lépett, e napon 
csak a hagyomány kedvéért tartotta meg a senatusi ülést, kijelentve, 


hogy tiszttársa távollétében nem akar tárgyalni sem az állam 
helyzetéről, sem a provinciákról. Tudja, hogy Róma környékén, 
ellenfelei vidéki házaiban sok siciliai tartózkodik. S annyira nem 
óhajtja őket megakadályozni abban, hogy Rómában nyilvánosságra 
hozzák az ellenfelei által hangoztatott koholt vádakat, hogy ha ezek 
nem színlelnék azt, hogy tiszttársa távollétében valamitől féltükben 
nem mernek beszélni a consul személyéről, ő azonnal megengedné, 
hogy a senatus elé járuljanak. Mindenesetre, mihelyt tiszttársa 
megérkezik, nem engedi, hogy bármi egyébről is tárgyaljanak, mielőtt 
a siciliabelieket a senatus elé bocsátják. M. Cornelius szinte sorozást 
rendezett egész Siciliában, hogy minél többen jöjjenek Rómába 
panaszt tenni ellene, s egyúttal, hogy az ő hírnevét kisebbítse, 
hamisított levelekkel egész Rómában elterjesztette a hírt, hogy 
Siciliában még mindig háború folyik. A consul, miután mérsékelt 
magatartásával megerősítette jó hírét, elbocsátotta a senatust. Szinte 
úgy látszott, hogy minden ügy tárgyalásában törvénykezési szünet 
lesz, míg a másik consul a Városba nem érkezik. 


E nyugalom, mint lenni szokott, a nép között sok zúgolódásra adott 
alkalmat: panaszkodtak, hogy elhúzódik a háború, hogy a Város körül, 
amerre Hannibal seregével pusztítva elvonult, tönkrementek a földek, 
hogy Italiát kimerítették a sorozások, s hogy seregeinket majdnem 
minden évben megsemmisítik, s hogy olyan embereket választottak 
meg consulnak, akik mindketten harciasak, túlságosan is féktelenek és 
forrófejűek, s még nyugodt békeidőben is képesek volnának háborút 
szítani, háborúban meg végképp nem tűrnék el, hogy a polgárság 
lélegzethez jusson. 


27. A szóbeszédeket félbeszakította a Ouinguatrus előtti nap 
éjszakáján a Forum körül egyszerre több ponton támadt tűzvész. 
Egyidőben égett le hét bolthelyiség - számuk később ötre csökkent -, s 
a manapság "új"-nak nevezett pénzváltó bódék. A tűz később átterjedt 
a magánépületekre is - akkor még nem álltak ott üzletcsarnokok -, 
majd a Lautumiaera, a halpiacra s a Királyi Atriumra is, Vesta 
szentélyét is csak alig tudták megmenteni, főképpen tizenhárom 
rabszolga segítségével, akiket az állam megvásárolt és felszabadított. 
Megszakítás nélkül, éjjel-nappal tombolt a tűzvész, és senki sem 
kételkedett, hogy emberi ármány okozta, hiszen egyszerre több, s 
méghozzá egymástól távol eső helyen kezdődött. Ezért a consul a 
senatus megbízásából a népgyűlésen közhírré tette, hogy ha valaki 
bejelenti, kik okozták e csapást, jutalmul, ha szabad polgár, pénzt, ha 
rabszolga, szabadságot kap. E jutalom csábításának engedve a 
campaniai Calaviusok egyik, Manus nevű rabszolgája feljelentette 
gazdáit, s rajtuk kívül még öt campaniai nemes származású ifjút - 
akiknek szüleit 0. Fulvius bárddal kivégeztette -, hogy ők okozták a 


tűzvészt, és még sok más helyen is gyújtogattak volna, ha le nem 
leplezik őket. Bár először kétségek támadtak a feljelentő személyével 
és bejelentésével kapcsolatban, ugyanis a szolga, miután urai 
megvesszőzték, megszökött tőlük, s elkeseredésből és felelőtlenségből 
kaphatott az alkalmon, hogy feljelentse őket. De mikor gazdáival 
szembesítve is fenntartotta vádjait, s megkezdték  bűntársaik 
kihallgatását a Forumon, mindnyájan beismerő vallomást tettek, s így 
a gazdákat és rabszolgáik közül azokat, akik cinkosaik voltak, 
kivégezték. A feljelentőt felszabadították, s húszezer as jutalmat 
kapott. 


Laevinus consult, mikor Capua mellett elhaladt, a campaniabeliek 
tömege vette körül, könnyek között kérték, hadd járulhassanak 
Rómában a senatus elé, megkérlelni az atyákat - hátha a szánalomnak 
egy rezdülését fel tudják kelteni bennük -, hogy ne hagyják őket egy 
szálig elpusztulni, s hogy O. Flaccus még a campaniai nevet is 
eltörölje. Flaccus tagadta, hogy ő egyénileg ellenséges érzületet táplál 
a campaniabeliek iránt. Ő mint az állam képviselője tekinti 
ellenségeinek, s fogja is annak tekinteni őket, amíg tudja, hogyan 
éreznek a római nép iránt. Mert nincs a földön még egy nép, még egy 
nemzet, amely nagyobb ellensége a római népnek. Ezért tartja őket 
falaik mögé bezárva, mert ha valahogy kijutnának, mint vadállatok 
kószálnának szerte a földeken, széttépve és legyilkolva mindenkit, aki 
csak útjukba kerül. Egyesek átszöktek Hannibalhoz, mások Rómába 
vonultak, hogy lángokba borítsák. A consul a félig elhamvadt 
Forumon rá fog találni a campaniabeliek gazságának nyomaira. 
Merényletet követtek el Vesta szentélye, az örök tűz, s Róma 
hatalmának a szentélyben őrzött, végzet küldte záloga ellen. Ő 
egyáltalán nem tartaná biztonságos dolognak, ha a campaniabelieket 
beengednék Róma falai mögé. 


Laevinus mégis megengedte a campaniabelieknek, hogy elkísérjék 
Rómába, miután Flaccus megeskette őket, hogy ha a senatus 
határozata elhangzott, öt napon belül visszatérnek Capuába. E nagy 
tömegtől körülvéve, amelyhez még az eléje kivonult siciliabeliek is 
csatlakoztak, hogy vele együtt vonuljanak be Rómába, olyan látszatot 
keltett, mintha gyászolná a két nagy hírű város pusztulását, s élére 
állna a háborúban legyőzötteknek, akik a legtöbb dicsőséget szerzett 
férfiak ellen akarnak panaszt tenni. A két consul azonban először a 
provinciák és az állam ügyében kérte a senatus döntését. 


28. Laevinus beszámolt arról, mi a helyzet Görögországban, 
Macedoniában, Aetoliában, Acarnaniában és Locriban, s hogy ő mit ért 
el szárazon és vízen: Philippus, aki megtámadta az aetoliabelieket, s 
akit ő  visszaszorított Macedoniából, mélyen országa belsejébe 
húzódott. Így egy legiót vissza lehetne onnan hívni, a hajóhad is képes 


lesz arra, hogy a királyt távol tartsa Italiától. Ennyiben számolt be a 
consul magáról és a rábízott provinciáról. 


Ekkor a consulok közös javaslatot tettek a provinciák elosztására. Az 
atyák úgy határoztak, hogy az egyik consulra rábízzák Italiát és a 
Hannibal elleni háborút, a másik megkapja a T. Otacilius 
parancsnoksága alatt álló hajóhadat és - L. Cincius praetorral közös 
provinciaként - Siciliát. Átadták nekik az Etruriában és Galliában 
tartózkodó két hadsereget, összesen négy legiót. Úgy döntöttek, hogy 
az előző évben a Várost védő két legiót Etruriába, a Sulpicius consul 
vezetése alatt álló kettőt Galliába küldik, s az álljon majd Galliának s a 
legióknak az élén, akit az Italiát provinciájának megkapó consul arra a 
tisztségre kinevez. C. Calpurniust, akinek fővezéri megbízatását 
praetori tisztsége lejárta után egy évre meghosszabbították, Etruriába 
küldték. 0. Fulvius, akinek megbízatását egy évre szintén 
meghosszabbították, Capuát kapta provinciául. Utasították, hogy 
csökkentse polgárokból és szövetségesekből álló serege létszámát, s a 
két legiót egy, ötezer gyalogosból és háromszáz lovasból álló legióvá 
vonja össze. Bocsássa el legrégebben szolgáló katonáit, a 
szövetségesekből tartson vissza hétezer gyalogost és háromszáz lovast, 
s az öreg katonák elbocsátásánál itt éppúgy vegye figyelembe 
szolgálati éveiket. Cn. Fulvius, az előző évi consul helyzetén nem 
változtattak, provinciául ismét Apuliát kapta meg, s mellé eddigi 
hadseregét, de fővezéri megbízatását csak egy évre hosszabbították 
meg. Tiszttársát, P. Sulpiciust utasították, hogy bocsássa el egész 
seregét, a szövetséges hajóslegénység kivételével. Úgy rendelkeztek, 
hogy éppígy el kell bocsátani a M. Cornelius vezetésével Siciliában 
állomásozó hadsereget is, mihelyt a consul a provinciába érkezik. L. 
Cincius praetor a mintegy két legiót kitevő cannaei hadsereget kapta 
meg, hogy velük tartsa meg Siciliát. Sardiniában P. Manlius Vulso 
praetor ugyanennyi legiót kapott, melyeknek ugyanebben a 
provinciában előző évben L. Cornelius volt a parancsnoka. 
Elrendelték, hogy a consulok a városi legiókba ne sorozzanak be 
senkit, aki M. Claudius, M. Valerius vagy OC. Fulvius seregében 
szolgált, s hogy ebben az évben a római legiók száma ne legyen több 
huszonegynél. 


29. E senatusi határozatok után sorsolták ki saját provinciáikat a 
consulok. Marcellusnak Sicilia és a hajóhad jutott, Laevinusnak pedig 
Italia és a Hannibal elleni háború. A sorsolás annyira lesújtotta a 
syracusaebelieket, akik az eredményre várva ott álltak a consulok 
előtt, mintha Syracusaet ismét elfoglalták volna; jajgatásukkal, 
siránkozásukkal azonnal magukra vonták az emberek figyelmét, úgy, 


hogy később is gyakran emlegették őket. Ugyanis gyászruhát öltve 
körbejárták a senatorok házait, fogadkoztak, hogy ha Marcellus 


fővezérként megint visszatér hozzájuk, végleg elköltöznek nemcsak 
szülővárosukból, de Siciliából is. Már előbb is engesztelhetetlenül bánt 
velük, anélkül, hogy rászolgáltak volna; mit fog haragjában tenni 
most, amikor tudja, hogy a siciliabeliek Rómába jöttek panaszt tenni 
ellene. Jobban járna ez a szerencsétlen sziget, ha az Aetna tűzárja 
borítaná el, vagy elnyelné a tenger, mint így, hogy kiszolgáltatják 
ellensége bosszúszomjának. 


A siciliabeliek panasza először az előkelők házaiban terjedt el, szóba 
került a beszélgetések során is, amelyeknek részben a sorsukon érzett 
szánalom, részben a Marcellus iránt érzett irigység adott tápot, s végül 
eljutott a senatus elé is. Elhangzott a követelés, hogy a consulok 
kérdezzék meg a senatust provinciáik kicserélése ügyében. Marcellus 
kijelentette, hogy ha a senatus a siciliabelieket már meghallgatta 
volna, akkor valószínűleg ő maga is más véleményt hangoztatna, így 
azonban, még valaki is azt állíthatja, hogy ezek az emberek félnek, s 
azért nem mertek teljesen szabadon panaszt tenni az ellen, akinek 
hamarosan a hatalma alá kerülnek, ő kész rá, ha tiszttársának sincs 
ellene semmi kifogása, hogy provinciáikat kicseréljék. Kéri azonban, 
hogy a senatus ne döntsön előre, mert már az is méltánytalanság lett 
volna, ha a sorsolás mellőzésével tiszttársának engedi át a provincia 
megválasztásának jogát, s mennyivel nagyobb jogtalanság, sőt mi 
több, sértés volna, ha a másiknak adnák azt a provinciát, amelyet a 
sorsolás neki, Marcellusnak juttatott. Ezért a senatus úgy fejezte be 
tanácskozását, hogy inkább csak kinyilvánította véleményét, de nem 
hozott határozatot. A consulok maguk cserélték ki provinciáikat, s 
Marcellust a végzet Hannibal ellen küldte, hogy akivel szemben a 
szerencsétlen csaták sorozata után ő szerezte meg először egy 
szerencsés ütközet dicsőségét, most, a legnagyobb hadi sikerek idején, 
annak a dicsőségét gyarapítva essen el, utolsónak a római hadvezérek 
közül. 


30. Miután a provinciákat kicserélték, a senatus elé vezették a 
siciliabelieket; ők hosszan beszéltek Hiero királynak a rómaiak iránt 
tanúsított töretlen hűségéről, amelyet egész államuk érdemének 
igyekeztek feltüntetni. Elmondták, hogy sok egyéb okból is gyűlölték 
tyrannusaikat, Hieronymust, majd később Hippocratest és Epicydest, 
főképpen azonban azért, mert a rómaiaktól Hannibalhoz pártoltak. 
Ezért is ölték meg Hieronymust az előkelő ifjak, mondhatni, a nép 
megbízásából, s ezért szőtt összeesküvést hetven igen előkelő ifjú 
Epicydes és Hippocrates meggyilkolására. Ezek azonban Marcellus 
késlekedésének áldozataivá váltak, mert mikor ez seregével nem jelent 
meg a megbeszélt időben Syracusae alatt, az ifjakat feljelentették, s a 
tyrannusok valamennyit kivégeztették. S Epicydes és Hippocrates 
zsarnoki uralmát is Marcellus idézte elő  Leontini kegyetlen 


kirablásával. Az előkelő syracusaebeliek ezután is állandóan 
felkeresték Marcellust, megígérve, hogy amikor óhajtja, kezére 
játsszák a várost, de ő először inkább ostrommal akarta elfoglalni. 
Azután mikor vállalkozása, minden erőlködése ellenére, sem a 
szárazföld, sem a tenger felől nem sikerült,  Syracusae 
kiszolgáltatásának az érdemét nem a syracusaei előkelőknek 
tulajdonította, amit saját elhatározásukból annyiszor ajánlottak fel 
hiába, hanem egy kovácsnak, Sosisnak, s egy  hispaniainak, 
Moericusnak, természetesen azért, hogy elfogadhatóbb okot találjon a 
rómaiak legrégibb szövetségeseinek lemészárlására és kirablására. 


Ha nem Hieronymus, hanem Syracusae népe és senatusa pártolt 
volna át Hannibalhoz, ha Marcellus előtt állami határozat alapján a 
város lakói, nem pedig, a syracusaei nép elnyomása után, a 
tyrannusok, Hippocrates és Epicydes zárták volna be a kapukat, ha ők 
a carthagóiakéhoz hasonló gyűlölettel eltelve folytatták volna a 
háborút a római nép ellen, vajon akkor bánhatott volna-e velük 
kegyetlenebbül Marcellus, mint ahogy bánt, kivéve, hogy nem 
romboltatta le Syracusaet? Az is bizonyos, hogy Syracusaeban nem 
maradt semmi a város falain, a kifosztott házakon, az istenek feltört és 
kirabolt szentélyein kívül, amelyekből még az istenszobrokat és 
díszítéseket is elvitték. Sok embertől még a jószágát is elvették, 
úgyhogy ezeknek még arra sincs módjuk, hogy puszta földjükön, 
elrabolt vagyonuk maradványain tengessék maguk és övéik életét. 
Ezért arra kérik az összeírt atyákat, hogy ha mindent nem is 
lehetséges, legalább azt, amit megtalálnak és felismernek, adassák 
vissza a tulajdonosoknak. 


Miután mindezt  elpanaszolták,  Laevinus felszólította őket, 
távozzanak a templomból, hogy kéréseikről tanácskozzanak, Marcellus 
kijelentette: "Maradjanak csak itt, hadd adjam meg jelenlétükben a 
választ, hiszen mi, akik háborúzunk értetek, összeírt atyák, abba a 
helyzetbe kerültünk, hogy azok lépnek fel ellenünk vádlóként, akiket 
fegyverrel legyőztünk, s az ebben az évben elfoglalt két város közül 
Capua Fulvius, Syracusae pedig Marcellus ellen emel vádat." 


31. Miután a követeket visszahívták a Curiába, a consul így 
folytatta: "Nem feledkezem meg annyira, összeírt atyák, a római nép 
méltóságáról, s az általa adott tisztség tekintélyéről, hogy ha ez a 
panasz ellenem irányulna, én, a consul, védekezni kezdjek, mikor 
görögök emelnek ellenem vádat. De nem is azt kell kiderítenünk, hogy 
én mit követtem el - mert az ellenséggel szemben való eljárásomat 
mindenben igazolja a hadijog -, hanem azt, hogy mi volt jogos abból, 
amit ők elszenvedtek. Mert ha nem voltak ellenségeink, egyre megy, 
hogy Syracusaeval most vagy még Hiero életében  bántam-e 
erőszakosan. De ha ők elpártoltak a római néptől, ha karddal, 


fegyverrel támadtak követeinkre, s elzárva előttünk városukat és 
falaikat, a carthagói sereggel együtt védekeztek ellenünk, ki 
méltatlankodhatik amiatt, hogy - mivel ellenségesen viselkedtek - mi 
is ellenségként bántunk velük? Azt vetik a szememre, nem álltam 
szóba Syracusae vezető embereivel, mikor felajánlották a város 
átadását: többre becsültem Sosist és a hispaniai Moericust, s rájuk 
bíztam e fontos feladatot. Ti nem tartoztok az alacsonyabb rangú 
syracusaebeliek közé - hiszen kifogásoljátok mások alacsony 
származását -, nos, akad-e egy is köztetek, aki megígérte nekem, hogy 
kinyitja előttem a kapukat, s bebocsátja fegyveres katonáimat a 
városba? Gyűlölitek és átkozzátok azokat, akik ezt megtették, s még itt 
sem tudjátok megállni, hogy ne szidalmazzátok őket; annyira távol 
álltatok attól, hogy valami ilyesmit tervezzetek. 


Éppen amazoknak az alacsony származása, amit ezek annyira 
kifogásolnak, a legnyomatékosabb bizonyíték arra, összeírt atyák, 
hogy én senkit sem utasítottam el, aki államunknak fel akarta ajánlani 
szolgálatait. Hiszen mielőtt Syracusaet ostromolni kezdtem, hol 
követeket küldve, hol személyes tárgyalással törekedtem a békére. 
Csak mikor nem átallották követeinket bántalmazni, s magam sem 
kaptam egy szó választ sem, mikor a kapuk előtt vezetőikkel 
összejöttem, folyamodtam végül erőszakhoz és fegyverhez, foglaltam 
el, annyi szárazon és vízen vívott küzdelem után, Syracusaet. Így 
sokkal több joggal panaszolhatnák el a város elfoglalása után 
elszenvedett sérelmeiket Hannibalnak és a legyőzött carthagóiaknak, 
mint a győztes nép senatusának. S ha, összeírt atyák, tagadnám, hogy 
Syracusaet kifosztottuk, nem tudtam volna Rómát az ott összeszedett 
zsákmánnyal felékíteni. S biztosan állíthatom, hogy amikor valakinek 
valamit adtam vagy elvettem tőle, akkor a hadi jog s kinek-kinek 
egyéni érdeme szerint jártam el. Hogy eljárásomat jóváhagyjátok-e 
vagy sem, összeírt atyák, az sokkal jobban érinti az államot, mint 
engem. Én becsülettel teljesítettem kötelességemet, s az állam érdeke 
azt kívánja, hogy ne helytelenítsétek intézkedéseimet, nehogy 
megbénítsátok az ezután hivatalba lépő hadvezéreket a cselekvésben. 
S mivel személyesen meghallgattátok a siciliabelieket és az én 
szavaimat, összeírt atyák, én velük együtt eltávozom a templomból, 
hogy távollétemben a senatus egészen szabadon tanácskozhassék.? Így 
a siciliabelieket elküldték, s ő is a Capitoliumra ment, hogy megkezdje 
a sorozást. 


32. A siciliabeliek követeléseit a másik consul bocsátotta vitára az 
atyák elé, s hosszú ideig folyt az ellentétes nézetek harca. A senatorok 
nagy része azt a véleményt hangoztatta - melynek elsősorban T. 
Manlius  Torguatus adott hangot -, hogy a tyrannusok: a 
syracusaebeliek és a római nép közös ellenségei ellen kellett hadat 


viselnünk, s a várost nem visszafoglaltuk, hanem visszafogadtuk 
szövetségünkbe, s most az a feladatunk, hogy helyzetét régi törvényei 
és szabadsága alapján megszilárdítsuk, nem pedig az, hogy a 
szánalmas szolgaságtól kimerült várost még a háborúval is gyengítsük. 
A tyrannusok és a római hadvezérek viaskodásában a győztes 
jutalomdíjává vált és elpusztult ez a csodálatosan szép és nagy hírű 
város, a római nép hajdani éléstára és kincseskamrája, amely 
bőkezűségével és ajándékaival nemcsak sok más alkalommal 
támogatta és látta el államunkat, de a punok ellen most vívott 
háborúban is. Ha Hiero király, a római hatalom legragaszkodóbb híve, 
feljönne az alvilágból, milyen arccal tudnánk neki megmutatni akár 
Syracusaet, akár Rómát, hiszen ha félig lerombolt és kirabolt 
szülővárosa — megtekintése — után Rómába jönne, a Város 
előcsarnokában, szinte már a kapuknál a hazájából idehozott 
zsákmányra esnék tekintete? 


S noha ilyen és hasonló érvek hangzottak el, hogy gyűlöletet 
ébresszenek a consul, és szánalmat a siciliabeliek iránt, az atyák mégis 
mérsékelt hangú határozatot hoztak. Kimondták, hogy helyben 
hagyják Marcellusnak a háború közben és a győzelem után tett 
intézkedéseit, és hogy a senatus a jövőben is figyelemmel kíséri 
Syracusae sorsát; megbízták Laevinus consult, hogy amennyiben a 
római állam sérelme nélkül teheti, igyekezzék javítani a város 
helyzetén. A consult két érte küldött senator visszahívta a 
Capitoliumból a Curiába, s beszólítva a siciliabelieket is, felolvasták a 
senatus határozatát. A követek, akiket, néhány szívélyes szót intézve 
hozzájuk, elbocsátottak, Marcellus lába elé vetették magukat, kérve 
kérték, bocsássa meg nekik, amit szomorú helyzetük éreztetése és 
könnyítése végett elmondtak, s fogadja oltalmába őket s Syracusae 
városát mint védőjük és pártfogójuk. A consul ezt kegyes szavakkal 
megígérte, s elbocsátotta őket. 


33. Ezután a  campaniabelieket hallgatta meg a senatus; 
előterjesztésük szánalomébresztőbb volt, helyzetük pedig sokkal 
súlyosabb. Ők nem tagadhatták, hogy rászolgáltak a megtorlásra, s 
tyrannusaik sem voltak, akiket vétkeikért felelőssé tehettek volna. De 
úgy gondolták, eléggé meglakoltak, miután annyi senatoruk vetett 
véget életének méreggel, s annyinak a feje hullott le bárd alatt. Csak 
néhány előkelő emberük maradt életben, akiket bűntudatuk nem 
késztetett arra, hogy valami szörnyűséget cselekedjenek saját 
magukkal, s akiket a győztes sem ítélt haragjában fejvesztésre. Ezért 
maguknak és övéiknek szabadságot, s javaik egy részének visszaadását 
kérték, mivel maguk is nagyrészt római polgárok, s legtöbbjüket - az 
ősi házassági jog következtében - a rómaiakhoz köti a közös 
származás. 


Az atyák, miután kiküldték őket a templomból, egy ideig töprengtek, 
ne hívassák-e ide Capuából O. Fulviust (mert a másik consul, Claudius, 
röviddel a város elfoglalása után meghalt), hogy akárcsak a Marcellus 
és a siciliabeliek között felmerült vitában, itt is a hadjáratot irányító 
vezér jelenlétében tárgyalják meg az ügyet. De mivel látták, hogy 
Flaccus legatusai, M. Atilius, és C. Fulvius - Fulvius fivére - s Claudius 
legatusai, 0. Minucius és L. Veturius Philo, akik végig részt vettek az 
ostromban, ott ülnek a senatusban, s mert Flaccust sem óhajtották 
Capua alól elhívni, sem a  campaniabeliek ügyét halogatni, 
megkérdezték M. Atilius Regulust, aki a Capua alatt táborozók közül a 
legnagyobb tekintélynek örvendett, hogy nyilvánítson véleményt, s ez 
így nyilatkozott: 


:"Tanúsítom, hogy Capua elfoglalása után a consulok felszólítására 
részt vettem a haditanácson, ahol felvetették a kérdést: ki tett a 
campaniabeliek közül szolgálatot államunknak? Csak két asszonyról 
állították ezt. Az egyik az atellabeli Vastia Oppia, aki Capuában lakott, 
a másik a testét egykor áruba bocsátó Pacula Cluvia. Az előbbi 
naponta áldozott a római nép jólétéért és győzelméért, az utóbbi pedig 
titokban élelmet vitt a nélkülöző foglyoknak. A többi campaniabeli 
kivétel nélkül úgy érzett irántunk, mint a carthagóiak. O. Fulvius 
inkább azokat végeztette ki, akik méltóságukkal, nem pedig azokat, 
akik vétkükkel emelkedtek ki a többiek közül. Véleményem szerint 
nem lehetséges, hogy a senatusban a campaniabeliek sorsáról, akik 
római polgárok, a nép jóváhagyása nélkül döntsünk. Így jártak el 
őseink is elpártolásuk után a satricumiakkal szemben: előzőleg M. 
Antistius néptribunus kérdést intézett a néphez, feljogosítja-e a 
senatust arra, hogy a satricumiak ügyében határozatot hozzon? Úgy 
vélem, meg kell állapodnunk a néptribunusokkal: közülük egy vagy 
több javasolja a népnek, hogy ruházzon fel minket a campaniabeliek 
ügyében a döntés jogával." 


Ezután L. Atilius néptribunus a senatus megbízásából a következő 
kérdést intézte a néphez: 


"Kérdezem, polgárok, mit óhajtotok, mi történjék Campania, Atella, 
Calatia valamennyi lakójával és a sabatinusokkal, akik megadva 
magukat O. Fulvius proconsulnak, ügyüket a római nép ítéletére és 
fennhatóságára bízták, továbbá azokkal, akik velük együtt megadták 
magukat, s mindazzal, amit kiszolgáltattak, földjükkel, városukkal, 
szent és nem szent tárgyaikkal, s mindazzal, amit ezen kívül még 
átadtak?" 


A nép így határozott: "Amit a senatusban, a tagok felesketése után, a 


jelenlévők többsége elhatároz, azt jóváhagyjuk és helyeseljük." 


34. E néphatározat alapján a senatus elrendelte, hogy először is 


adják vissza Oppiának és Cluviának javait és szabadságát; ha pedig a 
senatustól egyéb jutalomra is számítanak, jöjjenek Rómába. A 
campaniai családok sorsáról egyenként döntöttek, de nem éri meg a 
fáradságot, hogy erről részletesen beszámoljak. Egyesekről úgy 
rendelkeztek, hogy el kell kobozni vagyonukat; magukat, 
gyermekeiket, feleségüket pedig el kell adni, kivéve azokat a lányokat, 
akik idegenbe mentek férjhez, még mielőtt a város a rómaiak 
hatalmába került. Másokat bilincsbe kell verni, és sorsukról később 
dönteni. A többi campaniabeli esetében vagyonuk nagyságát is 
figyelembe véve döntötték el, hogy javaikat elkobozzák-e vagy sem. 
Úgy rendelkeztek, hogy a zsákmányolt jószágokat - a lovak, a felnőtt 
férfi rabszolgák kivételével -, s minden mást, ami nem tartozik a 
földbirtokhoz, vissza kell adni  tulajdonosuknak. Valamennyi 
campaniait, atellait, calatiait és sabatinust, kivéve azokat, akik vagy 
akiknek szülei az ellenséghez álltak, szabadnak nyilvánítottak, azzal a 
feltétellel, hogy egyikük se lehet római polgár vagy a latin szövetség 
tagja, s hogy senki azok közül, akik Capuában éltek, míg a kapuk be 
voltak zárva (a rómaiak előtt), nem maradhat egy bizonyos 
meghatározott időn túl sem a városban, sem Campania területén; 
ezeknek lakóhelyét a Tiberis túlsó partján, de nem közvetlenül a 
Tiberis mellett kell kijelölni. Azokat, akik a háború folyamán nem 
tartózkodtak  Capuában, sem valamelyik rómaiaktól elpártolt 
campaniai városban, a Liris Róma felé eső partvidékén, azokat pedig, 
akik Hannibal Capuába érkezése előtt átjöttek a rómaiakhoz, a 
Vulturnuson túl kell letelepíteni, azzal a feltétellel, hogy egyiküknek 
sem lehet a földje vagy a háza tizenötezer lépésnél közelebb a 
tengerhez. Sem azok, akiket a Tiberis túlsó partjára telepítettek át, 
sem utódaik nem vásárolhatnak s nem birtokolhatnak földet Veii, 
Sutrium és Nepete területén kívül, s itt is csak azzal a feltétellel, hogy 
egyiküknek se lehet többje ötven iugerumnál. Valamennyi senatornak 
s mindazoknak a vagyonát, akik Capuában, Atellában vagy Calatiában 
vezető tisztséget viseltek, Capuában el kell árverezni. Az eladásra 
szánt szabad polgárokat Rómába kell küldeni és itt eladni. A 
pontifexek testületére bízták annak eldöntését, hogy a jelentések 
szerint az ellenségtől zsákmányolt képmások és bronzszobrok közül 
melyek számítanak szentségnek és melyek nem. A campaniabelieket 
elbocsátották, s ők a határozat miatt sokkal kétségbeesettebben 
távoztak, mint ahogy idejöttek. S már nem is O. Fulvius őket sújtó 
kegyetlensége, hanem az istenek igazságtalansága és saját elátkozott 
sorsuk miatt keseregtek. 


35. A sicilia- és campaniabeliek eltávozása után megtartották a 
sorozást. Miután összeszedték a sereget, tárgyalni kezdtek a 
hajóslegénység kiegészítéséről. De mivel erre nem akadt elég ember, s 


ekkoriban az állampénztárban sem volt pénz megvásárlásukra és 
eltartásukra, a consulok közhírré tették, hogy akárcsak korábban, a 
magánosok kötelesek - fölbecsült vagyonuk és társadalmi helyzetük 
arányában - a hajóslegénységet kiállítani, s annak zsoldjáról és 
harmincnapi ellátásáról gondoskodni. E rendelkezésre az emberek 
között olyan elégedetlenség és lázongás támadt, hogy a felkeléshez 
csak a vezér, s nem az indulat hiányzott: "A consulok feltett szándéka, 
hogy Sicilia és Campania lakói után most a római népet teszik tönkre 
és gyötrik halálra. Az oly sok évi adózás után kimerült népnek nincs 
már semmije puszta, kopár földjén kívül. Házukat felperzselte az 
ellenség, a földjeiket megművelő rabszolgáikat - hol csekély pénzért 
megvásárolva, hol evezőslegény kiállítására kötelezve őket - elvette az 
állam. S ha valakinek még maradt ezüstje vagy rézpénze, azt elvitte az 
evezősök zsoldja s a minden évben behajtott hozzájárulás. Nincs az az 
erő, nincs az a hatalom, ami arra kényszeríthetné őket, hogy odaadják, 
amijük nincs. Csak árusítsák ki vagyonukat, csak gyötörjék meg 
testüket, egyetlen meglévő tulajdonukat, hogy annyijuk se maradjon, 
amin kiválthatják magukat a rabszolgaságból!" Ezt kiabálta, 
korántsem titokban, hanem a teljes nyilvánosság előtt, a consulok 
szeme láttára a körben hullámzó tömeg, s a consulok se szelíd szóval, 
se fenyegetéssel nem tudták lecsillapítani. Erre kijelentették, hogy 
három nap megfontolási időt kapnak, s ezt maguk is felhasználják, 
hogy a dolgot mérlegeljék s megoldást keressenek. 


Másnap összehívták a senatust az evezőslegénység kiegészítése 
ügyében. Itt hosszasan fejtegették, miért jogos a nép tiltakozása, majd 
beszédüket azzal a következtetéssel zárták, hogy - legyen bár jogos 
vagy jogtalan - ezt a terhet a magánemberekre kell hárítani, mert 
miből szerezhetnének hajóslegénységet, ha az államkincstár üres. 
Márpedig hogyan lehetne hajóhad nélkül megvédeni Siciliát, 
távoltartani Philippust Italiától s biztosítani Italia partvidékét? 


36. E nehéz helyzetben nem tudtak határozni, s szinte bénító 
zsibbadás hatalmasodott el mindnyájuk gondolatain. Ekkor Laevinus 
consul kijelentette: "A főtisztviselők kötelessége a senatusszal, s a 
senatusnak a néppel szemben, hogy amiképpen magasabb tisztségeket 
viselnek, ugyanúgy járjanak elöl minden nehezebb és nyomasztóbb 
áldozat vállalásában is. Ha alacsonyabb rangúakra akarsz hárítani 
valamilyen kötelezettséget, sokkal könnyebben teljesíti mindenki, ha 
ezt, magadra is kötelezőnek érezve, először te vállalod tieiddel együtt. 
S az anyagi áldozatot sem találják súlyosnak, ha látják, hogy abból a 
vezetők mindegyike erején felül is részt vállal. Ha tehát azt óhajtjuk, 
hogy a római nép hajóhaddal rendelkezzék s azt fel is szerelje, s a 
magánemberek vonakodás nélkül vállalják, hogy ellátják evezősökkel, 
először mi magunk kötelezzük magunkat a hozzájárulásra. 


Szolgáltassuk be mi, senatorok, ami aranyunk, ezüstünk, rézpénzünk 
van, holnap az államnak, úgyhogy mindenki csak a maga, felesége és 
gyermekei gyűrűit, a fia bulláját tarthatja meg, s az, akinek van 
felesége vagy leánya, ezek számára személyenként egy-egy uncia 
aranyat. Azok, akik már viseltek curulisi méltóságot, megtarthatják 
lovaik ezüstdíszét, s még egy font ezüstöt is, hogy meglegyen az 
istenek tiszteletére szolgáló sótartójuk és csészéjük, a többi senator 
csupán egy font ezüstöt. Az egyes családapáknak csupán ötezer as 
rézpénzt hagyjunk meg, s minden egyéb aranyunkat, ezüstünket és 
rézpénzünket azonnal szolgáltassuk be a pénzügyeket intéző 
centumvireknek, méghozzá előzetes senatusi határozat nélkül, hogy 
önkéntes áldozatunk s az állam megsegítésére kezdett vetélkedésünk 
követésre késztesse először a lovagrendűeket, majd a polgárság többi 
részét is. Mi, consulok hosszas tanácskozás után úgy találtuk, hogy ez 
az egyetlen lehetséges út: induljatok el ezen az istenek segítségével! 
Ha az állam megmarad, ez kétségkívül biztosítja az egyének 
vagyonának megmaradását is, ha az államot sorsára hagyjuk, a 
magunkét is hiába próbáljuk megmenteni." 


Javaslatát olyan egyetértő lelkesedéssel fogadták, hogy köszönetet is 
mondtak érte a consuloknak. A senatusi ülés feloszlatása után 
mindenki elhozta az államnak szánt aranyát, ezüstjét és rézpénzét, s 
olyan lelkesen versengtek, hogy a hivatalos jegyzékbe elsőnek vagy az 
elsők közé kerüljön be a nevük, hogy a triumvirek nem győzték az 
átvételt, az írnokok a bejegyzést. A senatus egyhangú lelkesedését 
követte a lovagrend, a lovagrendét a nép, így az állam rendelet és 
hivatalos kényszerítés nélkül sem volt híján az evezősöknek és 
zsoldjuknak. A consulok minden előkészületet megtettek a háborúra, 
majd elutaztak provinciájukba. 


37. Nem volt a háborúnak egyetlen ehhez hasonló szakasza sem, 
amelyben a carthagóiak és a rómaiak forgandó hadiszerencséjük 
következtében ennyire egyformán hánykolódtak volna a szélsőséges 
remény és félelem között. Mert a rómaiakat egyszerre töltötték el 
gyásszal és bizakodással a provinciákban történtek; ott a hispaniai 
szerencsétlenség, itt a siciliai sikerek; s míg Italiában is egyrészt gyászt 
és veszteséget jelentett Tarentum elvesztése, másrészt örültek annak, 
hogy várakozásuk ellenére tartotta magát a fellegvár és a helyőrség, s 
a váratlan megdöbbenés és rémület, hogy Rómát körülzárják, néhány 
nappal később, mikor az ostromlott Capuát elfoglaltuk, ujjongássá 
változott. A tengeren túl történt események is bizonyos mértékig 
kiegyenlítették egymást. Philippus a lehető legrosszabbkor vált 
ellenségünkké, — viszont új szövetségesként — megnyertük az 
aetoliabelieket és Attalust, Asia királyát, mintegy sors adta zálogaként 
Róma majdan Keletre is kiterjedő uralmának. 

A carthagóiak viszont Capua elvesztéséért Tarentum elfoglalásával 
vigasztalódhattak, s ha egyrészt dicsőségnek tekinthették, hogy a 
legkisebb ellenállás nélkül eljuthattak Róma falai alá, másrészt 
bosszankodtak vállalkozásuk meghiúsulása miatt, s szégyenkeztek, 
amiért annyira semmibe vették őket, hogy mialatt ők Róma falai alatt 
álltak, a Város másik kapuján római hadsereg indult Hispaniába. S ami 
Hispaniát illeti, minél közelebbinek tűnt a remény, hogy itt két oly 
jelentős vezér és sereg megsemmisítése után befejeződik a háború s 
elűzik a rómaiakat, annál jobban elkedvetlenítette őket, hogy L. 
Marcius, az alkalmilag megválasztott hadvezér,  győzelmeiket 
semmissé és látszólagossá tette. S miután a végzet ilyen egyensúlyt 
teremtett, s mindkét fél helyzete ennyire bizonytalan volt, éppolyan 
töretlenül élt bennük a remény, s olyan elevenen a félelem, mintha 
csak most kezdenék a háborút. 


38. Hannibalt főleg az aggasztotta, hogy - miután a rómaiak sokkal 
több szívósságot tanúsítottak Capua megostromlásában, mint ő a 
megvédésében - Italia népeinek többsége elpártolt tőle, s mindegyiket 
csak úgy tarthatta volna meg, helyőrségek segítségével, ha seregét 
hajlandó lett volna sok kisebb részre osztani, ami ekkoriban egyáltalán 
nem volt ajánlatos. De azt sem tehette meg, hogy a helyőrségeket 
visszavonva, szövetségesei remélt hűségét független elhatározásukra 
vagy félelmük függőségére bízza. Erősen hajlamos lévén a kapzsiságra 
és kegyetlenségre, úgy döntött, hogy amit nem tud megvédeni, azt 
lerombolja, s elpusztítva hagyja ott az ellenségnek. De amilyen 
szörnyű volt maga a szándék, éppolyan lett az eredménye is. Ugyanis 
nemcsak a jogtalanságok áldozatai idegenedtek el tőle, hanem a 
többiek is, mert akiket nem érintett a csapás, a hatása azokra is 
kiterjedt. S a római consul sem mulasztott el egyetlen kínálkozó 
alkalmat sem e városok megnyerésére, ha erre bármilyen lehetőség 
kínálkozott. 


Salapiában Dasius és Blattius voltak a vezetők. Dasius Hannibalhoz 
húzott, Blattius, amennyire kockázat nélkül tehette, a római ügyet 
pártolta, s titkos követek útján azt a reményt keltette Marcellusban, 
hogy kezére játssza a várost, de tervét Dasius segítsége nélkül nem 
valósíthatta meg. Gyakori és hosszas töprengés után, nem annyira a 
siker reményében, hanem mert jobb terve nem akadt, kapcsolatba 
lépett Dasiusszal. Ez azonban, részben mert nem helyeselte a dolgot, 
részben mert féltékeny volt vetélytársa hatalmára, elárulta a tervet 
Hannibalnak. Hannibal mindkettőjüket maga elé idézte. S míg Blattius 
ügyének kivizsgálása előtt még néhány más döntést hozott, s a vádló 
és vádlott, miközben a népet szétküldték, ott várakoztak, Blattius 
ismét ajánlatot tett az árulásra Dasiusnak. Ez, mint akinek 
cáfolhatatlan bizonyíték jutott a kezébe, felkiáltott, hogy Hannibal 


előtt akar tárgyalni vele az árulásról. De Hannibal és a körülötte ülők 
a dolgot - éppen kirívó merészsége miatt - nem tartották valószínűnek. 
Úgy vélték, hogy hatalmi vetélkedésről és gyűlölködésről van szó. S 
Dasius azért emelte éppen ezt a vádat, mert így - nem lévén tanúja - 
még több kitalált dolgot foghat a másikra. Így azután mindkettőt 
elküldték. De Blattius nem hagyott fel merész vállalkozásával, s addig 
zaklatta Dasiust, kifejtve, mennyit nyerhetnek önmaguk és hazájuk is, 
mígnem rávette, hogy Salapiát mintegy ötszáz numidából álló 
helyőrségével együtt adják át Marcellusnak. Az átadásnál nem lehetett 
elkerülni a nagyobb vérontást, mert ezek voltak az egész pun seregben 
a legelszántabb lovasok. Így, bár meglepetésszerűen érte őket a dolog, 
s a városban nem vehették hasznát lovaiknak, mégis, a kavarodásban 
fegyvert ragadva, megkísérelték a kitörést, s bár nem sikerült 
kijutniuk, a végsőkig harcoltak, s közülük csupán ötven jutott élve az 
ellenség — kezébe. — Hannibalt jóval érzékenyebben érintette 
lovascsapatának, mint Salapiának elvesztése, mert ezután a punok 
lovassága - amely hosszú ideig seregük fő ereje volt - már soha többé 
nem tudott fölénybe kerülni. 


39. Ekkorra a tarentumi fellegvárban már szinte kibírhatatlan volt az 
éhínség, ezért az ottani római őrség s M. Livius, az őrség és a vár 
parancsnoka a Siciliából részükre küldött élelemszállítmányba vetette 
minden reményét. Mintegy húsz hajó várakozott Regiumban, hogy a 
küldemény útját az italiai part mentén biztosítsa. A szállítóhajók és a 
flotta parancsnoka D. Ouinctius volt, bár alacsony származású, de sok 
bátor haditette miatt dicsőség övezte. Kezdetben csak öt hajója volt, 
ezekből a két legnagyobbat, két háromevezősorost, Marcellus adta át 
neki, s miután feladatait több ízben kiválóan teljesítette, még három 
ötevezősorost is kapott. Végül pedig a szövetséges Regiumtól, Velliától 
és Paestumtól maga is behajtotta a hajókat, amelyeket ezeknek a 
szerződés szerint ki kellett állítaniuk, s így szedte össze a fent említett, 
húsz egységből álló hajórajt. Miután hajóhadával Regiumból elindult, 
a — várostól — mintegy — tizenöt mérföldnyire, Sapriportisnál 
összetalálkozott Democrates hasonló nagyságú tarentumi hajórajával. 
A római vezér, nem sejtve, hogy ütközet vár rájuk, ekkor éppen 
vitorlával hajózott, viszont előzőleg Croton és Sybaris környékén 
kiegészítette evezőslegénységét, s hajóhada tökéletesen el volt látva a 
hajók nagyságának megfelelő felszereléssel és fegyverzettel. 


Véletlenül éppen akkor ült el teljesen a szél is, mikor az ellenség 
feltűnt a láthatáron, s így elég idejük volt, hogy bevonják a vitorlákat, 
s az evezősök és katonák felkészüljenek a várható összecsapásra. Ritka 
eset, hogy szabályos hajóhadak ilyen elkeseredetten csapjanak össze, 


de a maguk sorsánál sokkal jelentősebb dolog eldöntéséért harcoltak: 
a tarentumiak azért, hogy miután majdnem száz év elmúltával 


visszaszerezték városukat a rómaiaktól, most a fellegvárat is 
felszabadítsák, s abban reménykedtek, hogy ha a hajóscsatában véget 
vetnek a rómaiak tengeri fölényének, akkor utánpótlásuktól is 
elvágják őket; a rómaiak pedig azért, hogy a vár megtartásával 
bebizonyítsák: Tarentumot nem az erő és bátorság, hanem az árulás és 
ravaszság ragadta el tőlük. 


Így azután, mikor adott jelre mindkét oldalról előreszegzett 
hajóorrokkal egymásnak rontottak, egyetlen hajó sem hátrált meg, s 
nem tűrte azt sem, hogy az ellenség kitérjen előle. A hajót, amelyet 
elértek, vascsáklyákkal ragadták meg, s olyan közelharc kezdődött, 
hogy nemcsak lövedékekkel, hanem karddal is, szinte ember ember 
ellen folytatták a küzdelmet. S miközben a hajók orra szorosan 
összekapcsolódott, tatjuk aszerint fordult erre vagy arra, ahogy az 
ellenséges legénység evezett. Így a hajók oly kis helyen torlódtak 
össze, hogy szinte nem is akadt lövedék, amely találat nélkül a 
tengerbe esett volna. Mintha gyalogos ütközetet vívnának, szemben 
álló csatasorok viaskodtak, miközben a küzdők egyik hajóról a 
másikra ugrottak át. De a leghevesebb volt annak a két hajónak a 
küzdelme, amely a rajok élén haladva csapott össze. A római gályán 
tartózkodott maga Ouinctius is, a tarentumin a Parco melléknevű 
Nico, aki nemcsak városa polgáraként állt szemben a rómaiakkal, 
hanem személyesen is gyűlölte őket, mint annak a pártnak a tagja, 
amely Tarentumot kiszolgáltatta Hannibalnak. Dárdájával átszúrta 
Ouinctiust, aki elfeledkezve az óvatosságról, egyszerre harcolt és 
buzdította katonáit. S mikor a római a hajó orrában fegyverestől, 
arccal előrezuhanva elesett, a győztes tarentumi szilajul átugrott a 
hajóra, ahol a vezér elvesztése után kitört a zűrzavar, s visszaszorította 
az ellenséget. S mikor a hajó elejét már a tarentumiak vették 
birtokukba, s a hátsó fedélzetre beszorított rómaiak csak üggyel-bajjal 
védekeztek, a tat mellett hirtelen egy másik ellenséges 
háromevezősoros tűnt fel, s így a római hajót bekerítették és elfogták. 
Látva, hogy a vezérhajót elfogták, a többieken erőt vett a rémület, s 
minden irányban menekülni kezdtek; volt, amelyik elsüllyedt a nyílt 
tengeren, s azok pedig, amelyek evezőik segítségével elérték a partot, 
Thurii és Metapontum lakóinak zsákmányává váltak. A nyomukban 
haladó, élelemmel megrakott teherszállító hajókból csak néhány jutott 
az ellenség kezére, a többi a bizonytalan széljárásban, vitorláit majd 
erre, majd arra feszítve, kijutott a nyílt tengerre. 


E napokban Tarentum mellett egészen más eredménnyel végződő 
küzdelem zajlott le. Livius, a fellegvár és a római helyőrség 
parancsnoka éberen ügyelt minden szerencsés vállalkozást kínáló 
alkalomra. S mikor a városból mintegy négyezer ember kivonult 
élelemért, és szétszéledt a földeken, ő leküldte a várból kétezer-ötszáz 


fegyveres élén a rettenthetetlen bátorságú C. Persiust. Ez megtámadta 
a földeken szétszóródott, szanaszét kószáló városiakat, jóidéig 
mindenfelé kaszabolta őket, úgyhogy a nagy tömegből csak néhányan 
jutottak be, fejvesztetten menekülve előle, a félig nyitva hagyott 
kapukon, s nem sok híja volt, hogy a rómaiak az üldözés lendületében 
nem foglalták el a várost. Így Tarentumnál a rómaiak szárazföldi és a 
tarentumiak tengeri győzelme után kiegyenlítődött a helyzet. S 
mindkét fél egyaránt csalódott reményében, hogy megkapja az 
élelmiszerszállítmányt, amely pedig már ott volt a szeme előtt. 


40. Eközben Laevinus consul, miután az év nagy része már elmúlt, a 
régi és új szövetségesek várakozásától kísérve Siciliába érkezett, ahol 
első, mindennél fontosabb feladatának tekintette, hogy Syracusae 
zavaros helyzetét a nemrég kötött béke alapján rendezze. Majd 
Agrigentum, a háború utolsó, erős carthagói helyőrséggel megrakott 
tűzfészke ellen vezette legióit. Vállalkozását szerencse kísérte. A 
carthagóiak vezére Hanno volt, de ez minden reményét Muttinesbe és 
a numidákba vetette. Muttines végigrabolta egész Siciliát, szanaszét 
portyázva fosztogatta a rómaiak szövetségeseit, sem erőszakkal, sem 
bármiféle csellel nem lehetett elvágni  Agrigentumtól, vagy 
megakadályozni abban, hogy ott törjön ki, ahol neki tetszik. Ez a nagy 
dicsőség, amely már a fővezér hírnevét is elhomályosította, végül 
ennek irigységét váltotta ki, úgyhogy Hannót - végrehajtójuk személye 
miatt - még Muttines sikeresebb vállalkozásai sem töltötték el 
különösebb örömmel. Végül fiának adta át Muttines parancsnoki 
tisztét, abban a reményben, hogy ezt hatalmával együtt a numidák 
közt élvezett tekintélyétől is megfosztja. De a dolog egészen másképp 
ütött ki. Mert irigységével még csak növelte Muttines korábbi 
népszerűségét, s ez, nem lévén hajlandó elviselni a méltánytalan 
elbánást, titokban azonnal követeket küldött Laevinushoz, hogy 
tárgyaljanak Agrigentum átadásáról. Miután az ő révükön biztosítékot 
kapott, megállapodtak az átadás módjában. A numidák elfoglalták a 
tengerre nyíló kaput, elfogták vagy legyilkolták az őröket, s 
bebocsátották a városba az éppen e célból odaküldött rómaiakat. S 
mikor egész menetük nagy lármával már a város közepére, a forumra 
érkezett, Hanno, úgy vélvén, hogy mint már annyiszor, most is a 
numidák nyugtalankodnak és lázonganak, kivonult, hogy lecsillapítsa 
a lázadást. De mikor távolból meglátta a numidákénál sokkal nagyobb 
tömeget, s meghallotta a rómaiak jól ismert harci kiáltását, mielőtt 
még dárdahajításnyira közeledtek volna, elmenekült. Az ellenkező 
oldalon lévő kapun kijutott a szabadba, s Epicydes és néhány ember 
kíséretében elért a tengerhez. Itt szerencséjükre egy bárkát találtak, s 
áthajóztak Africába, itthagyva az ellenségnek Siciliát, amelyért annyi 
éven át folyt a küzdelem. A többi, nagy számú pun és siciliai, anélkül, 


hogy megkísérelte volna az ellenállást, vakon menekülni kezdett, de a 
kijáratokat zárva találták, s a kapuknál lemészárolták őket. 


Laevinus a város elfoglalása után Agrigentum vezető embereit 
megvesszőztette, majd bárddal lefejeztette, a többieket pedig mint 
hadizsákmányt eladta, s az egész pénzt Rómába küldte. Mikor 
Siciliában elterjedt Agrigentum szerencsétlenségének híre, az egész 
hadi helyzet egyszeriben megváltozott Róma javára. 


Rövid idő alatt húsz várost árulás juttatott a kezünkre, hatot 
rohammal foglaltunk el, s mintegy negyven önként adta magát 
hatalmunkba. A consul a városok vezetőit - kit-kit érdeme szerint - 
megbüntette és megjutalmazta, s rákényszerítette a siciliabelieket, 
hogy végre tegyék le a fegyvert, csak földműveléssel foglalkozzanak, s 
ne csak magát a szigetet lássák el élelemmel, hanem - mint a múltban 
már annyiszor - enyhítsék Róma városának s Italiának a gabonaínségét 
is. Agathyrnából mintegy négyezer főnyi megbízhatatlan tömeget vitt 
magával Italiába; ez mindenhonnan összeverődött gyülevész népség 
volt: száműzöttek, adósságokban fuldoklók, akiknek többsége a 
legsúlyosabb gaztettekbe keveredett, míg saját városuk törvényei alatt 
éltek, s akik most, miután ugyanaz a balsors és különböző okok 
Agathyrnába sodorták őket, útonállásból és rablásból tartották fenn 
magukat. Laevinus egyáltalán nem tartotta biztonságos dolognak, ha a 
szigeten, mely a békekötés után most kezdett megerősödni, otthagyja 
ezeket az embereket egy újabb felkelés gyújtóanyagául, másrészt ezek 
jó szolgálatot tehettek a regiumiaknak, akiknek a bruttius vidék 
fosztogatásához éppen ilyen, rablásban járatos seregre volt szükségük. 
Így, legalábbis Siciliában, a háború ebben az évben véget ért. 


41. P. Scipio Hispaniában, amikor kitavaszodott, hajóit tengerre 
vontatta, a szövetséges segédcsapatokat Tarracóba rendelte, s 
hajóhadának parancsot adott, hogy a teherhajókkal együtt induljon el 
innét a Hiberus torkolatához. Ugyanide gyűjtötte össze a téli 
szállásokról legióit is, majd ötezer szövetséges kíséretében Tarracóból 
seregéhez utazott. Megérkezése után úgy vélte, hogy nem ártana 
néhány szót szólni főként az oly nagy veszedelmeket túlélt régi 
katonákhoz, ezért seregét gyűlésbe hívta, s így beszélt hozzájuk: 


FőléZd 


:Előttem eddig egyetlen újonnan hivatalba lépő fővezérnek sem volt 
lehetősége rá, hogy katonáinak, mielőtt még szolgálatukat igénybe 
vette volna, máris méltó és megérdemelt hálát mondjon. Engem 
azonban, mielőtt még ezt a tábort vagy ezt a provinciát 
megpillantottam volna, a sors már adósotokká tett. Először is azzal, 
hogy atyámhoz és nagybátyámhoz életükben és halálukban oly 
hűségesek voltatok, azután azzal, hogy ezt az oly súlyos vereség 
következtében már-már elveszett provinciát teljes egészében 


megtartottátok nekem s a római népnek. Minthogy azonban - hála az 
istenek jóindulatának - már nem is azt tervezzük, s nem az a célunk, 
hogy mi Hispaniában maradhassunk, hanem hogy a punok ne 
maradjanak itt, s nem az, hogy a Hiberus partján felsorakozva 
megakadályozzuk az ellenség átkelését, hanem hogy mi keljünk át 
rajta s terjesszük ki túlsó partjára is a háborút, félek, hogy egyikőtök- 
másikótok, a minap elszenvedett vereségek hatása alatt, s tekintettel 
fiatal koromra, túl nagyra törőnek és merésznek találja ezt a tervet. 
Nincs ember, akinek a szívéből nehezebb lenne kitörölni a 
Hispaniában elvesztett csaták emlékét, mint az enyémből. Hiszen 
harminc napon belül ölték meg atyámat és nagybátyámat, hogy 
családunkban egyik gyászeset a másikat érje. De ha családom 
majdnem teljes elárvulása és megfogyatkozása meg is viselte lelkemet, 
hazám sorsa és hősiessége nem engedi, hogy az állam 
megmaradásában kételkedjem. A végzet különös rendelése folytán 
nekünk az a sors jutott, hogy minden jelentősebb háborúnkban 
legyőzetésünk után győzhessünk. Nem is szólok a régi küzdelmekről: 
Porsinnáról, a gallusokról és a samnisokról, a pun háborúkkal kezdem. 
Hány hajóhadunk, hány vezérünk, hány seregünk pusztult el az előző 
háborúban, hogy e mostanit ne is említsem! Minden vereségnél vagy 
magam is jelen voltam, vagy - ha nem is voltam ott - én szenvedtem a 
legsúlyosabb csapást. Trebia, Trasumennus, Cannae! Mi egyebek ezek, 
mint a lemészárolt római seregek és consulok emlékművei? S vegyük 
még hozzá Italiának, Sicilia nagyobbik felének és Sardiniának az 
elpártolását, s ehhez még azt a legutóbb átélt félelmet és rettegést, 
mikor a punok az Anio folyó és Róma falai között ütöttek tábort, s 
majdnem Róma kapui előtt láthattuk a győztes Hannibalt! S ebben az 
általános összeomlásban csak a római nép hősiessége maradt 
csorbítatlan és rendületlen, ez állította helyre és emelte fel egészen 
porba omlott államunkat. S ti voltatok valamennyi között a legelsők, 
katonák, akik a cannaei vereség után atyám vezetésével és jósjeleivel 
megállítottátok az Alpok és Italia felé induló Hasdrubalt - mert ha ő 
fivérével egyesülni tud, a római népnek még a neve is eltűnik! -, s ez 
az itt elért siker kiegyenlítette amazokat a vereségeket! S most az 
istenek kegyéből minden sikeresen és szerencsésen alakul, Italiában és 
Siciliában napról napra biztatóbb és kedvezőbb a helyzetünk. 
Siciliában elfoglaltuk Syracusaet és Agrigentumot, az egész szigetet 
megtisztítottuk az ellenségtől, s a visszafoglalt provincia újra a római 
nép hatalmába került. Italiában visszavettük Arpit, hatalmunkba 
kerítettük Capuát, s Hannibal, aki az egész utat Rómától odáig riadt 
sietséggel tette meg, a bruttiusok földjének végső zugába szorulva, 
nem kér nagyobb kegyet a halhatatlan istenektől, csak azt, hogy az 
ellenség földjéről ép bőrrel szabadulhasson és takarodhasson el. Mi 
lehetne hozzátok méltatlanabb, katonák, mint hogy ti, akik, mikor 


másutt egyik vereség a másikat érte, s mondhatni, maguk az istenek is 
Hannibalhoz pártoltak, itt, atyáim vezetésével - mert hadd tegyem 
őket egyenlővé e megtisztelő elnevezéssel is - támaszai voltatok a 
római nép ingadozó szerencséjének, most, amikor odaát minden 
sikeres és biztató fordulatot vett, éppen most veszítsétek el 
lelkesedéseteket! Bárcsak a nemrég lezajlott események ne döntöttek 
volna engem is éppúgy gyászba, mint...[11 


S a mindenható istenek is, Róma hatalmának védelmezői, akiknek 
sugallatára valamennyi centuria engem jelölt fővezérnek, jóslataikkal 
és jósjeleikkel, sőt éjszakai álomlátások útján is csak sikert és 
szerencsét jósolnak. De saját előérzetem, mind ez ideig legbiztosabb 
jövendőmondóm is azt jósolja, hogy Hispania a miénk lesz, hamarosan 
egy szálig elkergetjük innen a punokat, s szégyenletesen menekülő 
csapataikkal lesz tele a tenger és szárazföld. S lelkem ösztönös jóslatát 
megerősíti a megbízható, ésszerű megfontolás is. Sanyargatott 
szövetségeseik követek útján a mi oltalmunkért folyamodnak. 
Vezéreik, akik hárman annyira széthúznak, hogy már szinte hajlandók 
lennének cserbenhagyni egymást, a háromfelé osztott sereggel egészen 
különböző vidékekre vonultak. Ugyanaz a végzet fenyegeti őket, ami 
nemrég minket sújtott. Éppúgy cserbenhagyták őket szövetségeseik, 
mint régebben minket a celtiberek, s megosztották erejüket, ami 
apámnak és nagybátyámnak is a vesztét okozta. Belső egyenetlenségük 
megakadályozza, hogy egyesüljenek, külön-külön pedig nem tudnak 
nekünk ellenállni. Bízzatok hát, katonák, a Scipio névben, vezéreitek 
ivadékában, a kidöntött törzsek mintegy új hajtásában! Rajta, régi 
harcosok, vezessétek át a Hiberuson az új sereget és új fővezéreteket, 
vezessetek el azokra a földekre, amelyeken számos nagy haditettet 
végrehajtva, már annyiszor átvonultatok! S hamarosan gondoskodom 
róla, hogy amiként most arcom, tekintetem, alakom atyámat és 
nagybátyámat juttatja eszetekbe, éppúgy elétek idézzem tehetségüket, 
állhatatosságukat is, hogy mindegyikőtök elmondhassa: szeme láttára 
kelt új életre vagy támadt fel Scipio!" 


42. Miután e szavakkal felszította katonái lelkesedését, M. Silanust 
háromezer gyalogossal és háromszáz lovassal hátrahagyta a vidék 
biztosítására, ő pedig a sereg többi részével, huszonötezer gyalogossal 
és kétezerötszáz lovassal átkelt a Hiberuson. S noha itt néhányan azt 
tanácsolták, hogy - mivel a pun sereg három, egymástól távol eső 
vidékre vonult - támadja meg a legközelebbit, ő mégis, úgy vélve, 
fennáll annak a veszélye, hogy ezzel egyesülésre készteti őket, s 
egyedül annyi sereggel szemben nem tud majd helytállni, úgy döntött, 
hogy egyelőre Új-Carthagót ostromolja meg. 


Ez a város már önmagában is gazdag volt, s az ellenség is 
telezsúfolta minden lehetséges hadi felszereléssel. Itt voltak fegyverei, 


hadi pénztára s az egész Hispaniából összeszedett túszok - ezenkívül 
kedvező fekvése igen megkönnyítette az Africába való áthajózást, s 
hozzá még olyan kikötővel rendelkezett, amely alkalmas volt 
bármilyen, még a legtekintélyesebb hajóraj befogadására is, s 
mondhatni, ez volt a mi tengerrészünk mellett fekvő hispaniai 
tengerpart egyetlen kikötője. 


Senki sem tudta útja célját, csupán C. Laelius. Őt Scipio a 
hajóhaddal előreküldte, meghagyva neki, irányítsa úgy hajói útját, 
hogy a hajóraj akkor fusson be a kikötőbe, amikor az ő serege a 
szárazföldön feltűnik. Hét napra rá egyszerre érkeztek meg a 
Hiberustól szárazon és vízen Új-Carthagóhoz. A várostól északra 
ütöttek tábort, amelyet hátul - mivel elölről maga a természet nyújtott 
védelmet - kettős sánccal biztosítottak. 


Új-Carthago fekvése egyébként a következő: körülbelül a hispaniai 
partvonal közepén egy, főként az africai szélnek kitett, s több mint 
ezerkétszáz lépés szélességű öböl nyúlik be kétezer-ötszáz lépés 
mélységben a szárazföldre. Az öböl bejáratánál egy kis sziget fekszik, 
amely - az Africust kivéve - minden, a nyílt tengerről fúvó széltől 
megvédi a kikötőt. Az öböl belsejéből félsziget nyúlik előre, ezen a 
magaslaton épült a város; keletről és délről a tenger övezi, nyugatról 
pedig egy kissé északra is elnyúló tó határolja, amelynek mélysége a 
dagálytól és apálytól függően változik. A várost a szárazfölddel 
mintegy kétszázötven lépésnyi széles földsáv köti össze. A római 
hadvezér ebben az irányban, bár az erődítést kevés munkával 
elvégezhették volna, nem emeltetett védősáncot, talán azért, hogy az 
ellenség előtt büszkén így is kimutassa önbizalmát, vagy azért, hogy a 
város falai ellen intézett gyakori támadások alkalmával biztosítsa a 
szabad visszavonulást. 


43. Az egyéb szükséges erődítési munkák elvégzése után hajóit is 
felvonultatta az öbölben, mintegy megmutatva, hogy az ostromzárt a 
tengerre is kiterjeszti. Körben járva a hajókon, figyelmeztette a 
parancsnokokat, tartsák meg éberen az éjjeli őrséget, hiszen a 
körülzárt ellenség kezdetben mindenütt mindennel megpróbálkozik. 
Majd visszatért a táborba, s gyűlést hívott össze, hogy katonái előtt 
megindokolja elhatározását, miért éppen egy város ostromával kezdi a 
háborút, s hogy buzdító szavaival megerősítse az ostrom sikerébe 
vetett hitüket. Beszéde így hangzott: 


"Ha valaki úgy vélné, katonák, hogy csupán egyetlen város 
elfoglalása végett vezettelek ide titeket, az inkább csak fáradozástokat 
nézi, s nem veszi számításba a várható előnyöket is. Való igaz, hogy 
egyetlen város falait fogjátok rohamozni, de ezzel az egyetlen várossal 
egész Hispania hatalmatokba kerülhet! Itt van a tekintélyes 


fejedelmektől és népektől összeszedett valamennyi túsz, s mihelyt ezek 
kezetekbe kerülnek, mindazt, ami jelenleg a carthagóiak birtokában 
van, tüstént a ti rendelkezésetekre bocsátják. Itt van az ellenség 
minden pénze, enélkül nem képes a háborút folytatni - hiszen 
zsoldossereget tart -, s ez nekünk is rendkívül jó lesz arra, hogy a 
barbárok jóindulatát megnyerjük. Itt vannak hajítógépei, fegyverei, 
minden hadi felszerelése, amivel felszerelhetitek magatokat, s 
ugyanakkor megfosztjátok tőle az ellenséget. Ezenkívül olyan város 
birtokába jutunk, amely nemcsak igen szép és gazdag, de pompás 
kikötője révén roppant hasznos is. Innen könnyen tudjuk majd a 
szárazföld és a tenger felé egyaránt továbbítani a háborús felszerelést. 
Ez még nagyobb nyereség lesz a mi számunkra, s még nagyobb 
veszteség az ellenség számára. Itt van az ő fellegváruk, 
élelemraktáruk, kincseskamrájuk, fegyvertáruk, itt tartják minden 
felszerelésüket; ide egyenes út vezet Africából, ez az egyetlen 
hajótámaszpont a Pyrenaeusok és Gades között, ezen át fenyegeti 
Africa egész Hispaniát. [De mivel látom, hogy felfegyverkeztetek és 
felsorakoztatok a küzdelemre, minden erővel és teljes elszántsággal 
kezdjük meg Új-Carthago ostromát!" S mikor egyhangú lelkesedéssel 
kiáltották: "Úgy legyen!, elindult velük Új-Carthago ellen, s 
parancsára szárazon és vízen megkezdődött az ostrom. 


44. A pun vezér, Magol[21] látva, hogy szárazon és vízen készülnek 
az ostromra, maga is eszerint osztotta el csapatait. Kétezer városi 
polgárt állított fel szemben a római táborral, ötszáz katonájával 
megszállta a fellegvárat, s ötszázat helyezett el a várostól keletre 
húzódó dombon, a többieknek pedig megparancsolta, hogy mindenre 
éberen ügyelve mindig oda siessenek, ahova a csatazaj vagy 
valamilyen váratlan fordulat szólítja őket. Ezután kinyittatta a kaput, 
hogy azok, akiket a római táborhoz vezető útra rendelt, kivonuljanak. 
A rómaiak magának vezérüknek utasítására kissé visszahúzódtak, 
hogy közelebb legyenek tartalékaikhoz, ha küzdelem közben 
segítségre szorulnának. Kezdetben egyenlő erejű csatasorok állottak 
szemben, de a rómaiak, miután táborukból egyre újabb erősítéseket 
kaptak, nemcsak menekülésre késztették az ellenséget, de szétzilált 
csapatainak olyan szorosan sarkában is voltak, hogy ha nem kapnak 
jelet a visszavonulásra, minden valószínűség szerint a menekülők közé 
keveredve behatolnak a városba. S a csatában támadt riadalom nem 
volt kisebb, mint ami most az egész városon úrrá lett. A rémült 
menekülésben számos őrhelyet feladtak, otthagyták a falakat, s ki-ki 
ott ugrott le, ahol a legrövidebb út kínálkozott. Mikor Scipio, aki 
felhágott az úgynevezett Mercurius-dombra, észrevette, hogy a védők 
több ponton üresen hagyták a falakat, kiadta a parancsot, hogy 
ragadjanak létrákat, s a táborból mindenki induljon el a város 


ostromára. 


Maga is közelebb nyomult a városhoz, három izmos ifjú harcos 
pajzsának védelme alatt, mert a falakról már a legkülönfélébb 
lövedékek tömegével árasztották el őket, s buzdított, a helyzetnek 
megfelelő parancsokat osztott, és - ami leginkább felszítja a katonák 
lelkesedését - közvetlen közelről tanújává vált minden egyes ember 
hősiességének vagy gyávaságának. Így ezek, sebesüléssel és dárdákkal 
mit sem törődve, rohannak előre; sem a falak, sem a fent álló 
fegyveresek nem tudják megakadályozni őket, hogy egymással 
versengve igyekezzenek feljutni. 


Ezzel egyidőben a hajókról is megkezdődött a város tenger felé eső 
részének az ostroma. Mindamellett itt könnyebb volt nyugtalanságot 
kelteni, mint sikert elérni, mert míg partra szállnak, míg a katonák 
sietve kirakják a létrákat, s ki-ki a neki legközelebbi úton tolongva 
igyekszik a partra, épp a nagy sietséggel és lökdösődéssel kölcsönösen 
akadályozzák egymást. 


45. Közben a punok, akiknek a felhalmozott, hatalmas készletekből 
töméntelen hajítófegyver állt rendelkezésére, ismét fegyveresekkel 
rakták meg a falat. De a falak védelmét nem is annyira a férfiak, a 
lövedékek vagy egyéb eszközök biztosították, hanem maguk a falak. 
Csak néhány létra ért fel a peremükig, s annál gyengébb volt egy létra, 
minél hosszabb. Így azután ezek saját súlyuk alatt roppantak össze, 
mert a legfelül álló harcos már nem tudott továbbjutni, a sarkában 
pedig nyomultak fölfelé a többiek. S egyesek a még álló létrákról 
hullottak le a földre, mert a magasban minden elsötétült a szemük 
előtt. S mikor már mindenfelé zuhantak le a létrák és emberek, s maga 
ez a siker is növelte az ellenség bátorságát és lelkesedését, elhangzott 
a visszavonulást jelző kürtszó. Így az ostromlottak nemcsak abban 
reménykedhettek, hogy a hosszú küzdelem és megerőltetés után 
pillanatnyi lélegzethez jutnak, hanem abban is, hogy az ellenség a 
várost a jövőben sem tudja létrákkal és ostrommal elfoglalni, mert 
védőművei bevehetetlenek, s így vezéreiknek elég ideje lesz, hogy 
segítségükre siessenek. 

De alig ült el az előző hadi zaj, Scipio máris parancsot adott többi, 
még friss erőben lévő csapatának, hogy vegyék át a létrákat a 
megsebesült és kifáradt emberektől, s tánadjanak még nagyobb erővel 
a városra. S mikor értesült, hogy megérkezett az apály - mert 
megtudta a tarracói halászoktól, akik könnyű csónakokkal, s ha ezek 
megfeneklettek, gyalogszerrel szoktak a sekély vizű gázlón átkelni, 
hogy gyalog is könnyen meg lehet közelíteni a falakat -, ő maga ötszáz 
fegyveressel arra a helyre vonult. Éppen dél körül járt az idő, s a víz 
nemcsak az apály miatt áramlott vissza a tengerbe, de heves déli szél 


is támadt, amely a visszavonuló vizet az apállyal egyező irányban 
hajtotta, s így a gázló olyan sekély lett, hogy a víz egyes helyeken 
köldökig, másutt pedig csupán térdig ért. Mindezt Scipio gondos 
utánajárás és előzetes számítások alapján biztosan tudta, de most a 
dolgot az istenek csodás beavatkozásának tüntette fel; ezek terelték a 
tengert más irányba, hogy a rómaiak átkelhessenek, ők mozdították el 
a víztömegeket, tárták fel ezt az emberi lábtól még soha nem érintett 
utat. Megparancsolta, hogy Neptunust tekintve útmutatójuknak, a 
gázlón át vonuljanak a falak ellen. 


46. A szárazföld felől támadókra nehéz megpróbáltatás várt: 
nemcsak a falak magassága akadályozta őket, hanem az is, hogy a 
rómaiak két oldalról is ki voltak téve az ostromlottak lövedékeinek, s 
így a támadókat oldalról több veszély fenyegette, mint elölről. A 
másik részén azonban az ötszáz ember akadálytalanul vonult át a 
gázlón, majd hatolt fel a falra, mert ezt a pontot a városiak nem 
erősítették meg védőművekkel, abban a hitben, hogy elég védelmet 
nyújt az öböl és a hely természetes fekvése. Egyetlen fegyveres 
őrállomás vagy őrjárat sem állta útjukat, mert minden védő arrafelé 
figyelt, s oda akart segítséget vinni, ahol a nyilvánvaló veszély 
fenyegetett. 


A rómaiak küzdelem nélkül hatoltak be a városba, s a lehető 
leggyorsabban ahhoz a kapuhoz rohantak, amely köré az egész 
küzdelem összpontosult. Annyira ezen csüggött mindenkinek - a 
harcosoknak, s a harcosokat szemlélőknek és buzdítóknak - nemcsak 
figyelme, de szeme és füle is, hogy senki se vette észre, hogy hátuk 
mögött elfoglalták a várost, csak mikor már hátulról is zuhogni 
kezdtek rájuk a dárdák, s az ellenség két tűz közé szorította őket. Így a 
védőket megbénította a félelem, s a rómaiak közben hatalmukba 
kerítették a falakat, s kívül és belül egyszerre kezdtek hozzá a kapu 
feltöréséhez. Majd miután kiszakították, s hogy ne legyen előttük 
akadály, bedöntötték a kapuszárnyakat, a fegyveresek támadósora 
benyomult a városba. Igen sok ostromló jutott be a falakon át is; ezek 
mindenfelé elszéledtek, hogy vérfürdőt rendezzenek a lakosság között, 
viszont a kapun benyomult csapatok rendezetten, parancsnokaik 
nyomában felsorakozva vonultak be a városon keresztül a forumra. Itt 
Scipio, látva, hogy az ellenség két irányba menekül: egy részük a 
keletre fekvő dombra, amelyet ötszáz katona tartott megszállva, 
mások pedig a fellegvárba, ahová szinte valamennyi, a falakról elűzött 
fegyveressel együtt maga Mago is bevette magát, csapatai egyik felét a 
domb elfoglalására küldte, a másikat pedig személyesen vezette a vár 
ellen. A dombot az első rohammal elfoglalták. Mago megpróbált a 
várban védekezni, de mikor látta, hogy mindent elözönlött az ellenség, 
s nincs többé semmi remény, az őrséggel együtt megadta magát. Amíg 


a várat fel nem adták, városszerte folyt az öldöklés, a rómaiak 
egyetlen eléjük kerülő felnőttnek sem irgalmaztak. Ekkor kürtjel vetett 
véget a mészárlásnak, s a győztesek hozzákezdtek a mérhetetlen 
mennyiségű, igen sokféle zsákmány számbavételéhez. 


47. A foglyul ejtett szabadon született férfiak száma mintegy 
tízezerre rúgott. Scipio szabadon engedte azokat, akik Új-Carthago 
polgárai voltak, s visszaadatta vagyonukból mindazt, ami a harcok 
után megmaradt. Volt köztük körülbelül kétezer kézműves is; ezeket a 
római állam szolgáinak nyilvánította, megígérve, hogy hamarosan 
szabadulhatnak, ha a háborús szükségletek ellátására megfeszített 
erővel dolgoznak. A lakosságból a többi fiatalkorút s a jó erőben lévő 
rabszolgákat a legénység kiegészítésére a hajókra osztotta be, s 
hajóhadát is nyolc elfogott hajóval gyarapította. 


A lakosságon kívül ott voltak a városban a hispaniai túszok is; 
ezekről éppúgy gondoskodott, mintha szövetségeseink gyermekei 
volnának. Igen nagy mennyiségű hadi felszerelést is zsákmányoltak: 
százhúsz legnagyobb fajtájú és kétszáznyolcvanegy kisebb hajítógépet, 
huszonhárom nagyobb és ötvenkét kisebb dárdavetőgépet, s igen nagy 
mennyiségű kisebb-nagyobb skorpiót, fegyvereket, lövedékeket és 
hetvennégy hadijelvényt. Igen sok aranyat és ezüstöt is vittek a 
főparancsnokhoz: kétszázhetvenhat, egyenként majdnem egy font 
súlyú arany tálat, tizennyolcezer-háromszáz font súlyú, részben 
feldolgozatlan, részben kivert ezüstöt, s rendkívül sok ezüstedényt. 
Mindezt, megmérve és számba véve, C. Flaminius guaestornak adták 
át. Négyszázezer mérő búzát és kétszázhetvenezer mérő árpát találtak. 
A kikötőben hatvanhárom teherhajót támadtak meg és ejtettek 
zsákmányul, s nem is egyet rakományával együtt: gabona, fegyver, 
ezenkívül réz, vas, vitorlavászon, hajka s egy hajóraj felszereléséhez 
elegendő egyéb felszerelés volt rajtuk, úgyhogy a tömérdek 
zsákmányolt hadi felszerelés között maga Új-Carthago volt a legkisebb 
zsákmány. 


48. Scipio a város őrizetét aznap C. Laeliusra és a tengerészekre 
bízta, maga pedig visszavezette legióit a táborba. Felszólította 
katonáit, hogy igyekezzenek kipihenni magukat: kimerítette őket a 
háború egyetlen nap alatt rájuk zúduló minden megpróbáltatása; 
hiszen nemcsak a csatasorban álltak helyt, hanem a város elfoglalása 
közben is ezer veszélyt és fáradságot kellett kiállniuk, s miután 
bevették, azokkal is megküzdöttek, méghozzá számukra hátrányos 
helyen, akik a fellegvárba menekültek. Másnap gyűlésbe hívta a 
szárazföldi és a tengerészcsapatokat; itt először is magasztalva 
mondott hálát a halhatatlan isteneknek, akik nemcsak hogy egyetlen 
nap alatt kezükre adták egész Hispania leggazdagabb városát, de 

előzőleg még fel is halmozták benne Africa és Hispania minden 
gazdagságát, hogy az ellenségnek jóformán semmije se maradjon, 
viszont ő és serege mindennel bőségesen el legyenek látva. Ezután 
megdicsérte katonái hősiességét, akiket sem az ellenség kitörése, sem 
a falak magassága, sem a gázló nem ismert mélysége, sem a magas 
dombon álló erődítmény, sem a rendkívül megerősített fellegvár nem 
tudott visszariasztani attól, hogy áthatoljanak, áttörjenek minden 
akadályon. Így, noha mindenki megérdemelne minden elismerést, 
annak adja a legnagyobb kitüntetést, az ostromkoszorút, aki elsőnek 
ért fel a falra. Jelentkezzék tehát, aki méltónak érzi magát erre a 
megbecsülésre. Ketten jelentkeztek: O. Tiberilius, a negyedik legio 
egyik centuriója, és egy tengerész, Sex. Digitius. Ezek között még nem 
is támadt különösebben heves vita, de mindegyik felszította saját 
csapata szenvedélyeit. A tengerész érdekében C. Laelius, a hajóhad 
parancsnoka emelt szót, a legionáriusért pedig M. Sempronius 
Tuditanus. Mivel a vita már-már zendüléssé fajult, Scipio kijelentette, 
hogy három döntőbírót jelöl ki, akik megvizsgálják az ügyet, 
kihallgatják a tanúkat, s ezután eldöntik, melyik jutott be elsőnek a 
városba. Odahívatta magához a két fél képviselőit, C. Laeliust és M. 
Semproniust, s mint pártatlan harmadikat, P. Cornelius Caudinust, s 
felszólította a három döntőbírót, kezdjenek tanácskozni s vizsgálják 
meg az ügyet. De mikor e magas rangú férfiak kiválásával, akik nem 
annyira az érdekeket képviselték, mint inkább a szenvedélyeket 
csillapították, a vita még szenvedélyesebb viszálykodássá vált, C. 
Laelius, otthagyva a tanácskozást, odalépett a bírói emelvényen ülő 
Scipióhoz, s közölte vele, hogy a minden józanságukat és önuralmukat 
elvesztett emberek között bármely pillanatban kézitusára kerülhet a 
sor. De ha nem is folyamodnak erőszakhoz, nem kevésbé szégyenletes 
módon járnak el, hiszen fondorlattal és esküszegéssel óhajtják 
kicsikarni a vitézség elismerését. Az egyik oldalon álló legionáriusok s 
a másikon álló tengerészek készek valamennyi isten nevére tett 
esküvel bizonyítani annak az igazságát, amit ugyan nem tudnak 
biztosan, de amit szeretnének, s képesek volnának hamisan esküdve 
átokkal terhelni nemcsak magukat, saját fejüket, de a hadijelvényeket, 
sasokat s katonai esküjük szentségét is. S közölte, hogy bejelentésével 
P. Cornelius és M. Sempronius is egyetért. 


Scipio megdicsérte Laeliust, majd gyűlést hívott össze, s bejelentette: 
hitelesen meggyőződött, hogy O. Tiberilius és Sex. Digitius egyszerre 
értek fel a falra, s így vitézségükért mindketten megkapják az 
ostromkoszorút. Ezután a többieket jutalmazta meg, kit-kit érdeme és 
hősiessége szerint. Elsősorban C. Laeliust, a hajóhad parancsnokát 
halmozta el a legkülönfélébb dicséretekkel, saját magával helyezve őt 
egy sorba, s egy aranykoszorúval és harminc ökörrel ajándékozta meg. 


49. Ezután előhívatta a különböző népektől összeszedett túszokat. A 
számukat nem tudnám megmondani, mert egyik szerzőnél azt 
olvasom, hogy mintegy háromszázan, a másiknál, hogy háromezer- 
hétszázhuszonnégyen voltak. Hasonlóképpen eltérőek a történetírók 
egyéb adatai is. A pun helyőrség számát az egyik tízezerre, a másik 
hétezerre, ismét egy másik csupán kétezerre teszi. Az egyik 
forrásmunkában tízezer, a másikban huszonötezer fogolyról olvasok. 
Hatvan kisebb-nagyobb zsákmányolt hajítógépről számolhattam volna 
be, ha a görög Silenust követem, s hatezer nagyobbról és 
tizenháromezer kisebbről, ha Valerius Antias adatait fogadom el: 
ennyire hiányzik minden mérték a valótlan állításokban. De még a 
vezérek személyében sem egyeznek. A többség azt állítja, hogy Laelius 
volt a hajóhad parancsnoka, néhányuk szerint M. Iunius Silanus. 
Valerius Antias szerint Arines, a többiek szerint Mago volt a pun 
helyőrség parancsnoka, aki megadta magát a rómaiaknak. 
Számadataik a tekintetben sem egyeznek, hogy mennyi volt az elfogott 
hajók száma, a zsákmányolt arany és ezüst súlya, s a behajtott pénz 
összege. S ha már közölni akarunk valamilyen számot, akkor járunk 
legközelebb a valósághoz, ha a középértéket vesszük. 


De térjünk vissza oda, hogy Scipio, miután előhívatta a túszokat, 
felszólította őket, hogy legyenek mindnyájan nyugodtak, hiszen a 
római nép hatalmába kerültek, s ez a nép jobban szereti, ha az 
embereket jótétemény, s nem félelem köti hozzá, s az idegen népeket 
inkább megbízható szerződéssel kapcsolja magához, ahelyett, hogy 
szomorú szolgaságba taszítaná. Ezután megkérdezte városuk nevét, 
számba vette az egy néphez tartozó foglyokat, s követeket küldött 
otthonaikba, hogy ki-ki jöjjön el hozzátartozójáért. Ha egy város 
követei éppen jelen voltak, azok jelenlétében adta át honfitársaikat. A 
többieket C. Flaminius guaestorra bízta, hogy jóindulattal viselje 
gondjukat. 


Míg így intézkedett, a túszok közül egy idősebb asszony - hitvese 
annak a Mandoniusnak, aki fivére volt Indebilisnek, az ilergesek 
fejedelmének - a fővezér lába elé vetette magát, s könyörögve kérte, 
hagyja meg nagyon nyomatékosan az őröknek, bánjanak kímélettel és 
tapintatosan az asszonyokkal. S amikor Scipio biztosította, hogy 
bizonyára nem fognak semmiben sem hiányt szenvedni, az asszony így 
válaszolt: "Azzal mi nem nagyon törődünk; mivel meg nem elégszik az 
ember a mi helyzetünkben! Más gond gyötör engem, ha ezekre a fiatal 
lányokra nézek, hiszen nekem magamnak már nem kell félnem attól a 
veszélytől, ami egy nőt fenyegetni szokott." S ott álltak körülötte 
Indebilis viruló szépségű fiatal lányai, éppoly előkelő származású 
társnőikkel együtt, s mind olyan tisztelettel néztek rá, mintha anyjuk 
lenne. 


Scipio így válaszolt: "Már a magam és a római nép becsülete miatt is 
kezeskedem azért, hogy nálunk nem érheti sérelem azt, ami eleve 
érinthetetlen, s most erényetek és méltóságotok érdekében még 
nyomatékosabban ügyelek, hogy még e nehéz helyzetben se 
nélkülözzétek asszonyi méltóságotok megbecsülését." Ezután egy 
feddhetetlen erkölcsű emberre bízta őket, meghagyva, hogy éppen 
olyan tisztelettel és tapintattal bánjon velük, mintha mind 
vendégbarátunk hitvese vagy anyja volna. 


50. A katonák ezután egy foglyot vezettek elé, olyan viruló szépségű, 
felserdült hajadont, hogy amerre ment, mindenki tekintetét magára 
vonta. Scipio megkérdezte, hová való, kik a szülei, s többek közt azt is 
megtudta, hogy a lány egy Allucius nevű előkelő celtiber ifjú jegyese. 
Tüstént elküldött a lány szüleiért és jegyeséért, s mikor közben 
értesült, hogy az ifjút szinte elemésztette a lány iránt érzett szerelme, 
megérkezésük után szavait nem is annyira a lány szüleihez, hanem 
elsősorban őhozzá intézte: "Mint fiatalember fordulok a másik ifjúhoz 
- mondta -, hogy beszélgetésünk annál kötetlenebb legyen. Mikor 
menyasszonyodat katonáim fogolyként elém vezették, s hallottam, 
milyen drága ő a szívednek - amit, szépségét látva, nagyon is 
megértettem -, engem, aki, ha tehetném, magam is szívesen 
elmerülnék a szerelem - főként az őszinte és törvényes szerelem - ifjú 
koromhoz illő játékaiba, ha nem az állam ügye töltené el teljesen 
lelkemet, s megengedné, hogy forró szenvedélyt érezzék jegyesem 
iránt; elfogott a vágy, hogy mivel erre módom van, legalább a te 
szerelmedet pártoljam. Jegyesedet itt éppolyan megbecsülés övezte, 
mintha szüleidnél, apósánál tartózkodott volna. Úgy őriztük meg őt 
számodra, hogy érintetlenül kaphasd meg, mint hozzám és hozzád 
méltó ajándékot. Ezért az adományért egyetlen viszonzást kérek: légy 
a római nép barátja, s ha úgy gondolod, hogy én is olyan emberséges 
vagyok, mint amilyennek az itt lakó népek apámat és nagybátyámat 
már előzőleg megismerték, tudd meg, hogy a római polgárok között 
még sok, hozzánk hasonló ember akad, s hogy egyetlen népet sem 
nevezhetsz meg a föld kerekén, amelyről jobban óhajtanád, hogy 
magadnak és népednek ne ellensége, hanem barátja legyen." 


S mialatt a fiatalember, akit teljesen hatalmába kerített az 
elfogódottság és az öröm, Scipio kezét szorongatva valamennyi 
istenhez fohászkodva kérte, viszonozzák ők ezt a szolgálatot, amelyért 
ő sohasem tud olyan hálás lenni, ahogy szíve óhajtaná, s ahogy a 
jótétemény megérdemelné, Scipio a lány szüleihez és rokonaihoz 
fordult. Ezek, miután váltságdíj nélkül kapták vissza a lányt, kérni 
kezdték, fogadja el ajándékba a váltságdíjul magukkal hozott, elég 
tekintélyes mennyiségű aranyat. Bizonygatták, hogy ezért nem 
éreznének kisebb hálát, mint az érintetlenül visszakapott leányért. 


Scipio végül engedve az oly heves kérésnek, megígérte, hogy 
elfogadja, s mikor odatették az aranyat lába elé, odahívatta Alluciust, 
s így szólt hozzá: "A hozományhoz, amelyet majd apósodtól kapsz, 
fogadd el ezt tőlem nászajándékul." S felszólította, hogy vigye el és 
tartsa meg magának az aranyat. 


Az ifjú, akit boldoggá tett az ajándék s a kitüntető bánásmód, 
miután visszatért hazájába, honfitársai közt mindenütt Scipio 
dicséretét hirdette: "Egy ifjú érkezett közénk, az istenek igazi mása, 
aki fegyvereivel, főként azonban jóindulatával és jótéteményeivel 
mindenkit felülmúl." Majd sorozást tartott cliensei közt, s néhány nap 
múlva ezernégyszáz válogatott lovassal tért vissza Scipióhoz. 


51. Scipio maga mellett tartotta Laeliust, hogy a foglyok, a túszok és 
a zsákmány ügyében kikérje tanácsait, s miután mindent rendben 
elintéztek, egy zsákmányolt ötevezősoros hajóval, amelyre felültette 
Magót és a vele együtt elfogott tizenöt senatort is, elküldte Rómába, 
hogy tegyen jelentést a győzelemről. Ő maga azt a néhány napot, amit 
még Carthagóban szándékozott tölteni, arra használta fel, hogy 
gyakorlatoztassa szárazföldi és tengerészcsapatait. Első nap a legiók 
teljes fegyverzetben négyezer lépést tettek meg díszmenetben, a 
másodikon, parancs szerint, sátraik előtt fegyvereiket hozták rendbe és 
csiszolták fényesre, a harmadik napon egymás között fakardokkal 
szabályos ütközetet vívtak, gombos végű dárdákat hajigálva egymásra, 
a negyediken pihenőt kaptak, az ötödiken ismét fegyveres 
díszfelvonulás következett. S a gyakorlatozásnak és a pihenésnek ezt a 
rendjét végig megtartották, míg Carthagóban időztek. 


Az evezőslegénység és a tengerészkatonák derűs időben kieveztek a 
nyílt tengerre, s színlelt tengeri csatában próbálták ki hajóik 
mozgékonyságát. Ezek, a városon kívül szárazon és vízen tartott 
gyakorlatok testüket és lelküket megacélozták a háborúra. Maga a 
város csak úgy visszhangzott a háborús előkészületek zajától; a 
legkülönfélébb szakmájú kézművesek mind ott dolgoztak bezárva az 
állami műhelyekben. 


A fővezér mindenre egyforma gonddal ügyelt. Hol a tengeri 
ütközetet vívó hajóhadnál volt, hol együtt menetelt a legiókkal, hol 
pedig azzal töltötte az időt, hogy ellenőrizte a munkát, amelyet a 
mesteremberek igen nagy tömege a műhelyekben, fegyvertárakban, a 
hajóépítő műhelyekben nap mint nap rendkívüli buzgalommal végzett. 


Miután így mindent lendületbe hozott, kijavíttatta a városfal 
megrongálódott részeit, s a város védelmére őrségeket állított fel, 
elindult Tarracóba. Már útközben is sok követség jött elé, ezeket 
részben úgy bocsátotta el, hogy már ott az úton megadta nekik a 
feleletet, részben  Tarracóban adott nekik találkozót, ahova 


valamennyi régi és új szövetségesünket gyűlésbe hívta össze. Meg is 
jelent itt majdnem minden, a Hiberuson innen lakó nép, sőt igen 
sokan eljöttek a provincián kívül eső területről is. 


A carthagói vezérek először azon igyekeztek, hogy eltitkolják Új- 
Carthago elfoglalásának hírét. Később, mikor a dolog közismertté vált, 
s így sem elhallgatni, sem letagadni nem lehetett, megpróbálták 
jelentőségét ilyenféle kijelentésekkel kisebbíteni: "A rómaiak a 
váratlan rajtaütésnek, s mondhatni, egyetlen nap tolvaj szerencsének 
köszönhetik, hogy Hispaniában egy várost elfoglalhattak. S ennek a 
jelentéktelen vállalkozással elért sikernek adta a féktelen ifjú 
határtalan örömében a hatalmas győzelem látszatát. De ha meghallja, 
hogy három hadvezér s három győztes ellenséges hadsereg közeledik, 


Pelda 


majd felidéződnek emlékezetében a családját sújtó gyászesetek is!" 

Ilyenfajta fölényes kijelentéseket tettek a nyilvánosság előtt, noha ők 
maguk nagyon is jól tudták, mennyire meggyengítette Uj-Carthago 
elvesztése egész haderejüket. 

HUSZONHETEDIK KÖNYV 


1. Így állt a helyzet Hispaniában. Italiában Marcellus consul árulás 
segítségével — visszaszerezte  Salapiát, s ostrommal elfoglalta 
Samniumban Marmoreaet és Melest. Itt Hannibal mintegy háromezer 
főnyi hátrahagyott helyőrsége is a kezébe került. A rendkívül jelentős 
zsákmányt katonáinak engedte át. Kétszáznegyvenezer mérő búzát és 
száztízezer mérő árpát is találtak. De ez a siker korántsem okozott 
akkora örömet, mint amekkora gyászt a Herdonea közvetlen 
közelében néhány nap múlva elszenvedett vereség. Itt ütött tábort Cn. 
Fulvius proconsul, abban a reményben, hogy visszafoglalhatja 
Herdoneát, amely a cannaei vereség után elpártolt a rómaiaktól; de 
táborának elhelyezése nem volt biztonságos, s nem is őrizték 
kellőképpen. A vezér jelleméből származó elbizakodottságát még a 
remény is növelte, mert észrevette, hogy a városiaknak a punokba 
vetett bizalma megingott, mikor meghallották, hogy Hannibal Salapia 
elvesztése után e vidékről a bruttiusok földjére húzódott. 


Hannibalt a Salapiából titkos követek útján kapott, minden részletre 
kiterjedő hírek egyrészt felbiztatták, hogy igyekezzék megtartani ezt a 
szövetséges várost, másrészt reménnyel töltötték el, hogy rajtaüthet az 
elővigyázatlan ellenségen. Könnyen mozgó seregével gyors napi 
menetekben, szinte még jövetele hírét is megelőzve, Herdoneához 
sietett, s hogy az ellenséget jobban megrémítse, csatarendben nyomult 
előre. A hasonlóan vakmerő, de sokkal kevesebb meggondoltsággal és 
haderővel rendelkező római hadvezér, sebtében kivonulva hadával, 
megütközött vele: az ütközetet az ötödik legio és a római balszárny 
heves támadása kezdte el. Hannibal azonban utasította lovasságát, 
hogy ha majd a gyalogosok közt tomboló harc köti le mindenki 
figyelmét, egyik részük körbekerülve törjön rá az ellenséges táborra, a 
másik pedig támadja hátba azokat, akik a harcot nézik. S közben 
bátorításul utalt rá, hogy Cn. Fulvius neve egyezik azzal a Cn. Fulvius 
praetoréval, akit két éve ugyanitt győzött le, s megjósolta, hogy a 
csata eredménye is éppúgy egyezni fog. S reményében nem is 
csalódott; mert noha a közelharcban s a gyalogosok küzdelmében sok 
római esett el, csatasoraik és hadijelvényeik mégis kitartottak a 
helyükön, ekkor azonban a lovasok hátuk mögött felhangzó zajára, s a 
táborukból ezzel egyidőben felharsanó ellenséges csatakiáltásra 
először a második legio hátrált meg - amelyet, mivel a második 
csatasorban állt, először zilált szét a numidák rohama -, azután az 
ötödik legio, majd a teljes első csatasor. A sereg egy része futásnak 
eredt, a másikat körülfogva levágták; ott esett el Cn. Fulvius is, és vele 
tizenegy katonai tribunus. Ugyan ki állapíthatná meg biztosan, hány 
ezer rómait és szövetségest vágtak le ebben az ütközetben, hiszen 


egyik forrásomban tizenháromezer, a másikban alig hétezer emberről 
olvasok. A tábor és a zsákmány az ellenség kezére jutott. 


Hannibal, mivel tudta, hogy Herdonea a rómaiakhoz akar pártolni, s 
ha ő elvonul innen, nem marad hű hozzá, a várost, miután egész 
lakosságát Metapontumba és Thuriiba telepítette át, felgyújtotta, 
azokat a vezetőket pedig, akikről megtudta, hogy titokban Fulviusszal 
tárgyaltak, megölette. A vereséget túlélő rómaiak különböző utakon, 
hiányos fegyverzettel Marcellus consulhoz, Samniumba menekültek. 


2. Marcellust egyáltalán nem rémítette meg ez a nagy vereség; 
levélben jelentette a senatusnak, hogy Herdoneánál a vezér seregével 
együtt elpusztult. Azonban ő, aki a cannaei csata után már egyszer 
megzabolázta a győzelmével büszkélkedő Hannibalt, majd neki támad, 
s hamarosan kiábrándítja diadalmámorából. 


Rómában természetesen nagy volt a gyász a történtek miatt, de 
éppilyen aggodalommal néztek a jövő elé is. A consul Samniumból 
Lucaniába vonult, s Numistrónál, Hannibal szeme előtt, sík területen 
ütötte föl táborát, bár a punok egy dombot tartottak megszállva. S 
azzal is kimutatta magabiztosságát, hogy elsőnek sorakozott fel 
ütközetre. Hannibal sem tért ki a csata elől, mikor látta, hogy a 
hadijelvények előnyomulnak a táborból. Csatarendjüket azonban úgy 
állították fel, hogy a punok jobbszárnya a domboldalon húzódott, a 
római balszárny pedig a városra támaszkodott. Mivel a küzdelem a 
harmadik órától az éjszaka beköszöntéséig tartott, s az első hadsorok 
már kimerültek a harcban - a római vezér az első legiót és a 
balszárnyat, Hannibal a hispaniai katonákat és a baleari parittyásokat 
vetette be, s az elefántokat is csak az ütközet megkezdése után 
hajtotta a csatába -, hosszú ideig küzdöttek, anélkül, hogy 
bármelyikük is fölénybe került volna. S mikor az első legiót a 
harmadik, a jobbszárnyat a bal váltotta fel, s az ellenségnél is friss 
erők vették át az elfáradtaktól a harcot, a pihent harcosok új 
lelkesedése egyszeriben új és félelmetes viaskodássá lobbantotta a már 
lankadó küzdelmet; amikor azonban a küzdőket az éjszaka 
elválasztotta, még mindig bizonytalan volt, ki a győztes. 


Másnap a rómaiak napkeltétől kezdve késő délutánig csatarendben 
várakoztak, de mikor egy szál ellenség se vonult ki ellenük, 
zavartalanul összeszedték a fegyverzsákmányt, s egy halomba 
gyűjtötték, és elégették halottaikat. Hannibal a következő éjjel 
csendben felszedte táborát, s elvonult Apuliába. Marcellus, mikor a 
napfénynél az ellenség menekülése nyilvánvaló lett, sebesültjeit L. 
Furius Purpurio katonai tribunus parancsnoksága alatt csekély 
védősereggel Numistróban hagyta, sietve a punok üldözésére indult, s 
Venusiánál utol is érte őket. Itt néhány napig az előretörő lovas és 

gyalogos előőrsök között zajlott le egy-két, inkább zajos, mint jelentős 
összecsapás, amelyben majdnem mindig a rómaiak maradtak felül. 
Innen a seregek említésre méltó ütközet nélkül vonultak végig 
Apulián. Hannibal, hogy alkalmat találjon a cselvetésre, mindig 
éjszaka indult útnak, de Marcellus csak világos nappal, előzetes 
felderítés után követte. 


3. Eközben Capuában, míg Flaccus azzal töltötte az időt, hogy áruba 
bocsátotta a vezetők vagyonát, s bérbe adta az állami tulajdonnak 
nyilvánított földeket - de a haszonbért minden esetben gabonában 
kötötte ki -, hogy továbbra is legyen jogcímünk a campaniabeliekkel 
való kegyetlenkedésre, feljelentések folytán egy új, titokban 
továbbterjedő gazságra derült fény. A consul ugyanis kitelepítette a 
katonákat a lakóházakból, mert a földekkel együtt a házakat is bérbe 
akarta adni, s mert attól is félt, hogy serege, akárcsak Hannibalé, 
elpuhulhat a túlságosan is kényelmes városi viszonyok között. Ezért 
arra kényszerítette embereit, hogy, mint katonákhoz illik, ők maguk 
építsenek maguknak lakóhelyet a falak és kapuk mellett. De ezek a 
többnyire sövényből, deszkából összeeszkábált, s nemegyszer nádból 
font, s minden esetben szalmával fedett kunyhók úgy festettek, mintha 
szántszándékkal azért készítették volna őket, hogy tűzvész 
martalékává váljanak. Így aztán százhetven előkelő campaniai a 
Blosius fivérek vezetésével összeesküvést szervezett, hogy éjszaka 
valamennyi házat ugyanabban az órában felgyújtják. A Blosius család 
egyik rabszolgája feljelentette őket; erre a kapukat a proconsul 
parancsára azonnal bezárták, a katonák adott jelre fegyvert ragadtak, 
valamennyi vétkest elfogták, s kegyetlen vizsgálat után elítélték és 
kivégezték őket, a feljelentőket pedig felszabadították, s tízezer asszal 
jutalmazták meg. 


Mikor Acerrae és Nuceria lakói elpanaszolták, hogy nincs hol 
lakniuk, mert Acerrae nagy részét felperzselték, Nuceriát pedig 
lerombolták, Fabius Rómába, a senatushoz utasította őket. Ott az 
acerraebeliek engedélyt kaptak, hogy városuk leégett részét 
újjáépítsék, a  nuceriabelieket - kívánságuk szerint -  Atellába 
telepítették át, Atella lakóit pedig utasították, hogy költözzenek át 


Calatiába. 


Ennyi jelentős, az embereket részben szerencsés, részben 
balszerencsés következményeik miatt foglalkoztató esemény közepette 
sem feledkeztek meg a tarentumi fellegvár sorsáról. Megbízták M. 
Ogulnius és P. Aguilius legatusokat, hogy utazzanak el Etruriába, 
vásároljanak gabonát, szállítsák el Tarentumba, s a várba, a gabonával 
együtt, a városi seregből ezer főnyi, felerészben rómaiakból, 
felerészben szövetségesekből álló védősereget is küldtek. 


4. Már múlóban volt a nyár, közeledett a consulválasztó gyűlés 
ideje. De Marcellustól levél érkezett: nem lenne előnyös, ha ő egy 
lépést is tágítana Hannibal sarkából, akit - mivel az hátrál, s kitér az 
ütközet elől - erősen szorongat. Ezért az atyák gondban voltak, mert 
nem akarták a háborúból épp a legnagyobb lendülettel küzdő consult 
visszahívni, másrészt azt sem óhajtották, hogy egy évre consulok 
nélkül maradjanak. Azt találták a legjobbnak, ha inkább Valerius 
consult hívják haza Siciliából, noha az Italián kívül tartózkodott. Így a 
senatus megbízásából elküldték hozzá L. Manlius városi praetort egy 
levéllel, amelyhez mellékelték M. Marcellus consul levelét is; ebben 
megmagyarázták, mi késztette az atyákat arra, hogy tiszttársa helyett 
inkább őt hívják haza provinciájából. 

Ez idő tájban érkeztek Rómába Syphax király követei, s beszámoltak 
a carthagóiak ellen vívott sikeres harcokról. Biztosították az atyákat, 
hogy a király egyetlen népet sem tart olyan megátalkodott 
ellenségének, mint a carthagóiakat, s olyan jó barátjának, mint a 
rómaiakat. Már előzőleg követeket küldött Hispaniába a római 
hadvezérekhez, Publius és Cnaeus Scipióhoz, s most mintegy magához 
a forráshoz járulva keresi a római nép barátságát. A senatus nemcsak 
szívélyes választ adott a küldötteknek, de maga is követeket küldött 
ajándékokkal a királyhoz: L. Genuciust, P. Poetiliust és P. Popilliust. 
Ezek bíbortogát és -tunicát, elefántcsont széket s egy aranyból készült, 
öt font súlyú áldozócsészét vittek neki ajándékba. A követeknek 
meghagyták, hogy látogatásuk után tüstént keressék fel a többi africai 
fejedelmet is. Ezeknek is vittek ajándékokat: bíborszegélyes togákat, s 
egy-egy három font súlyú áldozócsészét. Sőt M. Atiliust és M. Aciliust 
még Alexandriába is elküldték követségbe Ptolomaeushoz és Cleopatra 
királynőhöz, hogy idézzék emlékezetükbe és újítsák meg velük a 
szövetséget. Ezek a királynak togát, bíbortunicát s egy elefántcsont 
széket, a királynőnek pedig hímzett palástot s bíborköpenyt vittek 
ajándékba. 

Nyáron, mikor ezek történtek, sok, a közeli városokban és vidékeken 
feltűnt csodajelről érkezett híradás. Tusculumban tejjel teli emlőjű 
bárány született; villám ütött Iuppiter szentélyének ormába, s szinte az 
egész tetőt elvitte; Anagniában, majdnem ugyanezekben a napokban a 
városkapu elé csapott le a villám, s a talaj egy napon és éjszakán át 
égett, anélkül, hogy a tüzet valami táplálta volna; Anagniának a 
Keresztútnál álló Diana-ligetében a madarak elköltöztek fészkükből,; 
Tarracinában a tengeren, nem messze a kikötőtől, játszadozó halak 
módjára, rendkívüli nagyságú kígyók szökdöstek a magasba; 
Targuiniiban emberi arcú disznó jött a világra; Capena környékén 
Feronia ligetében négy szobor egy éjen és egy napon át véres 
verítékben ázott. E csodajeleket a főpapok rendeletére nagyobb 


áldozati állatokkal engesztelték ki, s egynapos könyörgést tartottak 
Róma valamennyi templomában, s egy másikat Capena környékén és 
Feronia ligetében. 


5. Valerius consul, miután a Rómába hívó levelet megkapta, a 
provinciát és seregét L. Cincius praetorra bízta, s a hajóhad 
parancsnokát, M. Valerius Messallát a hajóhad egy részével Africába 
küldte, hogy nézzen szét zsákmány után, s közben derítse fel, milyen 
terveket sző s mire készül a carthagói nép, maga pedig tíz hajóval 
elutazott Rómába, s szerencsés megérkezése után tüstént összehívta a 
senatust. Itt a következőkben számolt be tevékenységéről: miután 
Siciliában szárazon és vízen csaknem hatvan évig hadakoztunk, s több 
súlyos vereséget szenvedtünk el, ő a szigetet tartományunkká tette. 
Sicilia földjén egyetlen carthagói sem tartózkodik többé, viszont 
egyetlen siciliai sincs már távol, aki innen félelmében korábban 
elmenekült. Mindnyájan visszatértek földjükre, városukba, ott 
szántanak, aratnak; végre ismét művelik az elhagyott földet, amely 
művelőit is eltartja, s háborúban és békében legbiztosabb tartaléka a 
római nép gabonaellátásának is. Ezután bevezette a senatusba 
Muttinest s mindazokat, akik a római nép szolgálatában valamilyen 
érdemet szereztek, hogy a consul ígéretét beváltva, valamennyiüket 
megjutalmazzák. Muttines a római polgárjogot is megkapta a javaslat 
alapján, amelyet az egyik néptribunus az atyák megbízásából a 
népgyűlés elé terjesztett. 


Míg ez történt Rómában, M. Valerius napkelte előtt ötven hajóval 
megközelítette Africa partjait, s váratlanul kikötött Utica területén, itt 
mindenfelé végigpusztította a vidéket, sok embert s mindenféle egyéb 
zsákmányt szedett össze, majd visszatért hajóihoz, átevezett Siciliába, 
s az elindulásától számított tizenharmadik napon visszaérkezett 
Lilybaeumba. A foglyokat kihallgatta, s a következőket tudta meg, 
amit részletesen megírt Laevinus consulnak, hogy tájékoztassa az 
africai helyzetről: ötezer numida tartózkodik Geleával, Masinissa 
fiával, a rendkívül harcias ifjúval Carthagóban, s Africa-szerte még 
más zsoldoskatonákat is toboroznak. Hispaniába kívánják küldeni őket 
Hasdrubalhoz, hogy ez a lehető legnagyobb sereggel minél hamarabb 
átkeljen Italiába s egyesüljön Hanniballal; a carthagóiak szerint ez 
fogja biztosítani győzelmüket. Ezenkívül Sicilia visszafoglalására 
hatalmas hajóhadat szerelnek fel, s remélik, hogy ezt hamarosan útnak 
is indíthatják. Ezek a hírek, melyeket a consul ismertetett, annyira 
nyugtalanították az atyákat, hogy úgy vélték: a consul ne várja meg a 
választógyűlés idejét, hanem nevezzen ki dictatort a választások 
lebonyolítására, s azonnal térjen vissza provinciájába. De egy vita 
késleltette a dolgot; ugyanis mikor a consul kijelentette, hogy a 
Siciliában tartózkodó M. Valerius Messalát, a hajóhad jelenlegi 


parancsnokát nevezi ki dictatornak, az atyáknak az volt az 
ellenvetésük, hogy római területen kívül - azaz: Italia határain túl - 
nem lehet dictatort kinevezni. S mikor M. Lucretius néptribunus ez 
ügyben megkérdezte a senatus véleményét, az úgy döntött, hogy a 
consul, mielőtt a Városból eltávoznék, kérdezze meg a néptől, kit óhajt 
kineveztetni dictatornak, s azt tegye meg dictatornak, akit a nép 
kíván. Ha a consul erre nem hajlandó, a praetor kérdezze meg a népet, 
ha ő is vonakodnék, akkor a néptribunusok terjesszék a dolgot a 
polgárok elé. A consul kijelentette: nem kérdezi meg a népet olyan 
ügyben, amelynek az eldöntésére ő jogosult, s a praetornak is 
megtiltotta, hogy föltegye a kérdést. Így a néptribunusok kérdezték 
meg a népgyűlés véleményét, s a nép úgy döntött, hogy az akkor 
Capuában tartózkodó O. Fulviust kell dictatornak kinevezni. A consul 
azonban aznap éjjel, amelyen a népgyűlést tartották, titokban 
elutazott Siciliába. A cserbenhagyott atyák elhatározták, írnak M. 
Claudiusnak, segítsen a tiszttársától magára hagyott államon, s 
nevezze ki a nép jelöltjét dictatornak. Így M. Claudius consul 0. 
Fulviust nevezte ki dictatornak, s O. Fulvius dictator - ugyancsak a 
néphatározat értelmében - P. Licinius Crassust, pontifex maximust 
tette meg a lovasság főparancsnokának. 


6. A dictator, miután megérkezett Rómába, C. Sempronius Blaesust, 
aki Capuánál legatusa volt, az Etruria provinciában levő sereghez 
küldte C. Calpurnius praetor helyére, akit levélben utasított, hogy 
vegye át Capuában az ő serege parancsnokságát. Majd az első 
megfelelő napon összehívta a népgyűlést, de ezt a néptribunusok és a 
dictator közt támadt viszálykodás miatt nem tudták befejezni. Ugyanis 
a Galeria tribus ifjai, akik a sorshúzás alapján elsőnek szavaztak, O. 
Fulviust és O. Fabiust jelölték consulnak, s a szabályos sorrendben 
szólított többi centuria is követi a véleményüket, ha Caius és Lucius 
Arrenius néptribunusok nem avatkoznak be a szavazásba. Ők ugyanis 
kijelentették: nem fér össze a köztársasági elvekkel, hogy egy személy 
megszakítás nélkül többször viselje ugyanazt a tisztséget; s még sokkal 
elítélendőbb példát szolgáltatnak, ha azt választják meg, aki a 
választógyűlést vezette. Ezért ők, ha a dictator elfogadja a maga 
jelölését, tiltakozásukkal megakadályozzák a választást, de ha bárki 
más jön szóba, őt kivéve, nem tiltakoznak a szavazás ellen. 


A dictator a senatus jóváhagyására, a népgyűlés határozatára s 
példákra hivatkozva igyekezett igazolni a választás törvényességét. 
Hiszen Cn. Servilius consulsága idején, mikor a másik consul, C. 
Flaminius Trasumennusnál elesett, az atyák utasítására a néphez 
fordultak, s ez úgy döntött, hogy mindaddig, míg Italiában tart a 
háború, a népnek joga van a volt consulok közül újra megválasztani 
azokat, akiket akar, és annyiszor, ahányszor neki tetszik. S az eljárás 


igazolására, mint ősi példát, L. Postumius Megellus esetét hozhatja fel, 
akit C. Iunius Bubulcusszal együtt azon a választógyűlésen 
választottak meg consulnak, amelyet interrexként ő maga, Postumius 
vezetett. S megemlítheti a legújabb időkből O. Fabius példáját, aki 
nyilván semmiképpen nem tűrte volna, hogy folyamatosan újra 
megválasszák, ha ez nem az állam érdekében történik. 


Efféle érveket hoztak fel a hosszúra nyúlt vitában, míg végül a 
dictator és a néptribunusok megegyeztek, hogy elfogadják a senatus 
döntését. Az atyák úgy vélték, hogy az állam olyan időket él, amikor 
régi, tapasztalt, a hadvezetésben jártas vezérekre van szüksége, ezért 
nem helyeslik a választógyűlés félbeszakítását. A néptribunusok 
engedtek, a választást befejezték, s consullá választották O. Fabius 
Maximust (ötödízben) s O. Fulvius Flaccust (negyedízben). Ezután 
megválasztották a praetorokat: L. Veturius Philót, T. Ouinctius 
Crispinust, C. Hostilius Tibulust, C. Aurunculeiust. Az ez évi 
főtisztviselők megválasztása után O. Fulvius lemondott dictatori 
tisztségéről. 


A nyár végén egy negyven hajóból álló pun hajóhad kelt át Hamilcar 
vezetésével Sardiniába. Itt először Olbia területét pusztították végig, 
majd mikor megjelent seregével P. Manlius Volso praetor, hirtelenül a 
sziget másik oldalán levő Caralia földjét dúlták fel, s a legkülönfélébb 
zsákmánnyal tértek vissza Africába. 


Ebben az évben Rómában meghalt néhány áldozópap, akiknek a 
helyére újat választottak. T. Otacilius Crassus pontifex utóda C. 
Servilius lett; T. Otacilius Crassus helyére Ti. Sempronius Longust - 
Tiberius fiát - választották meg augurnak. A vallási ügyek intézésével 
megbízott decemvirek közé, Ti. Sempronius Longus - Caius fia - 
helyére, szintén Ti. Sempronius Longust - Tiberius fiát - választották 
meg. Meghalt M. Marcius áldozókirály, és M. Aemilius Papus, a curiák 
főpapja is, de az ő helyükre ebben az évben nem választottak 
áldozópapokat. 


Ebben az évben censorok is voltak: L. Veturius Philo és P. Licinius 
Crassus, pontifex maximus. Licinius Crassus nem volt sem consul, sem 
praetor, mielőtt censorrá választották, az aedilisi tisztségből lépett elő 
a censori méltóságba. De ezek a censorok nem készítették el a 
senatorok névjegyzékét, sem egyéb hivatalos tevékenységet nem 
végeztek. Működésüket félbeszakította L. Veturius halála; ezután 
Licinius is lemondott censori tisztségéről. 


A curulis aedilisek, L. Veturius és P. Licinius Varus egy napra ismét 
megrendezték a Római Játékokat. A plebeius aedilisek, O. Catius és L. 
Porcius Licinus a büntetéspénzekből ércszobrokat állíttattak fel Ceres 
szentélyében, s az akkori viszonyokhoz képest fényes külsőségek 


között rendezték meg a Játékokat. 


7. Az év végén C. Laelius, Scipio legatusa Tarracóból harmincnégy 
napi utazás után megérkezett Rómába. Mikor a foglyok seregével a 
Városba bevonult, nagy csődület támadt körülötte. Másnap 
bebocsátották a senatus elé, ahol előadta, hogy egy nap alatt 
elfoglalták Új-Carthagót, Hispania fővárosát, visszafoglaltak több 
elpártolt várost, s újabbakat nyertek meg szövetségesüknek. A foglyok 
vallomása nagyjából egyezett azzal, amit M. Valerius Messalla 
levelében már megírt. Főképpen az aggasztotta az atyákat, hogy 
Hasdrubal át akar kelni Italiába, amely már Hannibalnak és fegyveres 
erejének is alig képes ellenállni. Laeliust elvitték a népgyűlés elé is, 
ahol megismételte a fentieket. A senatus elrendelte, hogy Scipio hadi 
sikerének örömére tartsanak egynapos könyörgést, s felszólította C. 
Laeliust, hogy a hajórajjal, mellyel idejött, a lehető leghamarabb 
térjen vissza Hispaniába. 


Én Új-Carthago elfoglalását - számos történetíró alapján - erre az 
évre tettem, noha jól tudom, vannak néhányan, akik szerint a 
rákövetkező évben foglalták el a várost. De kevésbé tartom 
valószínűnek, hogy Scipio anélkül töltött volna el egy évet 
Hispaniában, hogy valamilyen hadi vállalkozásba kezdett volna. 


Március idusán, mikor az új consulok - O. Fabius Maximus 
(ötödször) és O. Fulvius Flaccus (negyedszer) - hivatalba léptek, Italiát 
jelölték ki mindkettőjük  hatásköréül, de úgy, hogy mint 
főparancsnokok két különböző körzetben működjenek: Fabius 
Tarentumnál, Fulvius Lucaniában és a bruttiusok földjén folytassa a 
háborút.  M. Claudius főparancsnoki megbízatását egy évre 
meghosszabbították. A praetorok is kisorsolták provinciáikat. C. 
Hostilius Tubulusnak jutott a városiak, L. Veturius Philónak az 
idegenek jogügyeinek intézése, s ezenfelül Gallia; T. Ouinctius 
Crispinusnak Capua, C. Aurunculeiusnak Sardinia. A seregeket a 
következőképpen osztották el a provinciák között: Fulvius kapta meg a 
M. Valerius Laevinus parancsnoksága alatt Siciliában állomásozó két 
legiót, 0. Fabius azokat, amelyeknek Etruriában C. Calpurnius volt a 
parancsnoka. Elrendelték, hogy a városi sereg vonuljon Etruriába, s 
ezt a provinciát a sereggel együtt C. Calpurnius vegye át. T. Ouinctius 
kapja meg Capuát és azt a sereget, amellyel eddig O. Fulvius 
rendelkezett. C. Hostilius pedig C. Laetoriustól vegye át provinciáját és 
akkoriban Ariminumban tartózkodó seregét. M. Marcellus azokat a 
legiókat kapta meg, amelyekkel consulként hadakozott. M. Valerius és 


L. — Cincius - akiknek  siciliai  főparancsnokságát szintén 
meghosszabbították - megkapták a cannaei sereget, azzal a 


meghagyással, hogy ezt egészítsék ki a Cn. Fulvius legióiból még 
meglévő katonákkal. Ezeket a consulok felkutatták, s elküldték 


Siciliába, hozzá még olyan megszégyenítő feltételekkel kellett 
szolgálniuk, mint a cannaei csapatoknak, s azoknak a Cn. Fulvius 
praetor seregéből való katonáknak, akiket a senatus, felháborodva 
hasonlóan szégyenteljes megfutásuk miatt, Siciliába küldött. C. 
Aurunculeius Sardiniában azokat a csapatokat kapta meg, amelyekkel 
e provinciában eddig P. Manlius Volso rendelkezett. P. Sulpicius 
parancsot kapott, hogy eddigi legióival és eddigi hajóhadával tartsa 
szemmel Macedoniát, s egy évre meghosszabbították parancsnoki 
megbízatását. Elrendelték, hogy harminc ötevezősoros hajót kell 
átküldeni Siciliából Tarentumba, 0. Fabius consulhoz, s hogy a hajóraj 
megmaradt részével vagy maga M. Valerius Laevinus keljen át 
zsákmányszerző vállalkozásra Africába, vagy küldje L. Cinciust, 
esetleg M. Valerius Messallát. Hispaniára vonatkozóan nem történt 
módosítás, csak annyiban, hogy Scipio és Silanus megbízatását nem 
egy évre hosszabbították meg, hanem addig, míg a senatus vissza nem 
hívja őket. Így osztották el erre az évre a provinciákat és a hadseregek 
vezetését. 


8. Miközben az embereket fontosabb feladatok gondja kötötte le, a 
régi ellentétet ismét felszította M. Aemilius utódjának, a curiák új 
főpapjának a megválasztása. Az atyák úgy vélekedtek, hogy nem 
vehetik figyelembe az egyetlen plebeius pályázót, C. Mamilius 
Atellust, mert eddig még nem volt rá eset, hogy ne patricius viselte 
volna ezt a tisztséget. A néptribunusok, mikor hozzájuk fordultak, a 
senatus elé vitték az ügyet, a senatus pedig a népre bízta a döntést. Így 
első ízben választottak meg a curiák főpapjává egy plebeiust, C. 
Mamilius Atellust. P. Licinius pontifex maximus kényszerítette C. 
Valerius Flaccust, hogy akarata ellenére Iuppiter papjává szenteltesse 
magát. A vallási ügyeket intéző decemvirek közé a meghalt O. Mucius 
Scaevola helyére C. Laetoriust választották meg. Szívesen elhallgattam 
volna, milyen okból kényszerítették Valeriust, hogy Iuppiter főpapja 
legyen, ha rossz hírét nem változtatta volna jóra. Ugyanis P. Licinius 
pontifex maximus a papi tisztséget rendezetlen és kicsapongó ifjúsága 
miatt kényszerítette rá, mert az ifjút életmódja miatt már édestestvére 
és többi rokona is meggyűlölte. De mióta lelkét az áldozatok és 
szertartások gondja töltötte be, korábbi erkölcsei egy csapásra annyira 
megváltoztak, hogy az egész ifjúság körében sem akadt senki, akit a 
legelőkelőbb atyák - akár rokonai voltak, akár nem - többre becsültek 
volna nála. Ez a róla kialakult egyhangú jó vélemény jogosan növelte 
önbizalmát, s így igényt formált arra a korábbi papok méltatlansága 
miatt sok éven át feledésbe merült jogra, hogy beléphessen a 
senatusba. Megjelent a Curiában, s mikor onnan L. Licinius praetor 
kivezette, a néptribunusokhoz fellebbezett. Visszakövetelte a papi 
tisztségével járó régi jogot; őt mint flament megilleti a bíborszegélyes 


toga és az elefántcsont szék. A praetor viszont azt vitatta, hogy ezt a 
jogot nem az évkönyvekből kiásott, s régiségük miatt érvényüket 
vesztett példákkal, hanem csupán a közelmúltban kialakult szokásos 
gyakorlattal lehet igazolni, s hogy sem atyáink, sem nagyatyáink 
idejében nem akadt Iuppiternek olyan papja, aki ezt a jogát gyakorolta 
volna. Érvelésére a néptribunusok azt válaszolták, hogy ez az előjog a 
papok nemtörődömsége miatt ment feledésbe, ám ez csak nekik 
maguknak jelenthet hátrányt, de magának a papi tisztségnek nem. 
Ezután már a praetor sem tiltakozott, mikor a papot az atyák és a nép 
zajos helyeslésétől kísérve bevezették a senatusba, s mindenkinek az 
volt a véleménye, hogy a flamen ezt a megtiszteltetést sokkal inkább 
feddhetetlen életével, s nem papi joga érvényesítésével érte el. 


A consulok, mielőtt elindultak provinciájukba, besorozták a két 
városi legio s a többi sereg kiegészítéséhez szükséges legénységet. A 
városi legiókat Fulvius consul legatusának, C. Fulvius Flaccusnak - a 
consul fivérének - adta át, hogy vonuljon velük Etruriába, s az 
Etruriában tartózkodó legiókat irányítsa Rómába. Fabius consul pedig 
megparancsolta fiának, 0. Maximusnak, hogy a Fulvius-féle sereg 
megmaradt és összeszedett katonáit, szám szerint négyezer- 
háromszáznegyvennégyet, vigye el Siciliába M. Valerius proconsulhoz, 
s tőle vegyen át két legiót és harminc ötevezősoros hajót. Azzal, hogy 
a legiókat a szigetről elvezényelte, nem csökkentette a provinciában 
levő védőseregnek sem ütőképességét, sem látható létszámát. Ugyanis 
a nagyszerűen feltöltött két régi legión kívül ott volt még az átszökött 
numida lovasok és gyalogosok nagy erőt képviselő serege is, továbbá 
azok a siciliabeliek, akik Epicydes vagy a punok seregében szolgáltak, 
s akiket mint tapasztalt harcosokat szintén besorozott seregébe. S 
miután az idegen segédcsapatokat is valamelyik legióhoz osztotta be, 
látszatra megint két teljes serege volt. Úgy rendelkezett, hogy az 
egyikkel L. Cincius a szigetnek ama részét védje, amely egykor Hiero 
birodalmát alkotta, a másikkal maga oltalmazta meg a többi területet, 
amelyet egykor a római és pun birodalom határa osztott ketté. 
Megosztotta a hetven hajóból álló hajóhadat is, hogy a partszegély 
egész hosszában meg tudja védeni a tengerpartot. 


Maga Muttines lovasságával bejárta a provinciát, hogy megszemlélje 
a földeket, számba vegye a megművelt és a parlagon hagyott 
birtokokat, s e szerint részesítse dicséretben vagy megrovásban a 
tulajdonosokat. Gondos ellenőrzése következtében így annyi gabona 
termett, hogy egy részét Rómába küldhette, más részét Catinában 
halmozhatta fel, hogy a nyáron a Tarentum alá küldendő sereget is el 
tudja látni. 


9. A Siciliába átszállított katonák azonban - akik főként latinokból és 
a szövetségesekből kerültek ki - majdnem nagyarányú felkelést 


okoztak. Ennyire függ a nagy vállalkozások sikere gyakran 
jelentéktelen körülményektől. Ugyanis a latinok és a szövetségesek 
gyűlésein kitört az elégedetlenkedés, hogy a tíz éve tartó sorozások és 
a zsoldfizetés tönkretette őket; úgyszólván alig volt év, amelyben 
valamelyik csata ne hozott volna számunkra véres vereséget, egyesek 
a csatasorban estek el, másokkal a járvány végzett, s a római seregbe 
besorozott polgártársaikra biztosabb pusztulás várt, mint azokra, akik 
pun fogságba estek, hiszen ezeket az ellenség váltságdíj nélkül 
hazaengedte, amazokat azonban a rómaiak elküldték Italia határán 
túl, inkább száműzötteknek, mint harcosoknak. Már nyolcadik 
esztendeje öregszik itt a cannaei sereg, s elpusztul, mielőtt az ellenség, 
amely sosem volt még ennyire erős, kivonulna Italiából. 


Ha a régi katonák nem térnek vissza hazájukba, s mindig újabbakat 
soroznak be, hamarosan senki sem marad meg közülük. Így tehát azt, 
amit helyzetük amúgy is hamarosan megtagadna a rómaiaktól, nekik 
maguknak kell tőlük megtagadniuk, mielőtt hazájukat a végső ínség és 
pusztulás fenyegetné. Ha a rómaiak látják, hogy szövetségeseik ebben 
az ügyben mennyire egységesen foglalnak állást, bizonyára rászánják 
majd magukat, hogy békét kössenek a carthagóiakkal, mert különben 
Italia, amíg csak Hannibal él, nem szabadul meg a háborútól. 
Ilyenekről tanácskoztak gyűléseiken. 


A római népnek ekkor harminc coloniája volt. Ezek közül tizenkettő, 
mikor mindnyájuk követei Rómában tartózkodtak, kijelentette a 
consuloknak, hogy nincs módjukban több katonát és pénzt adni. Ezek 
a következők voltak: Ardea, Nepete, Sutrium, Alba, Carseoli, Sora, 
Suessa, Circei, Setia, Cales, Narnia, Interamna. A váratlan fordulattól 
megdöbbent consulok megpróbálták elijeszteni őket ettől az annyira 
kárhozatos szándéktól, abban a reményben, hogy többre mennek 
szigorúsággal és feddéssel, mint kérő szóval, s kijelentették: e 
követségek olyasmit merészeltek közölni velük, hogy ők, a consulok 
nem tudják elszánni magukat ennek elismétlésére a senatus előtt. Mert 
itt most nem arról van szó, hogy vonakodnak vállalni a háborúval járó 
kötelességeiket, hanem egyenesen arról, hogy el akarnak pártolni a 
római néptől. Ezért térjenek vissza sietve coloniájukba, és mintha mi 
sem történt volna - mintha a roppant bűnt csak megemlítették volna, 
anélkül, hogy rászánnák magukat -, tárgyalják meg a dolgot 
honfitársaikkal. Idézzék emlékezetükbe, hogy ők nem campaniabeliek 
vagy tarentumiak, hanem rómaiak; innen származnak, Róma küldte 
őket a coloniákba, s a háborúkban elfoglalt területekre, hogy 
népessége számát növeljék. Azzal tartoznak Rómának, amivel a 
gyermekek szüleiknek - ha ugyan még egyáltalán fűzi őket valamilyen 
kegyelet vagy emlékezés egykori hazájukhoz. Tanácskozzanak tehát 
újból, mert a cél, amire most ily meggondolatlanul törekednek, nem 


más, mint hogy elárulják a római államot, s a győzelmet Hannibalnak 
engedjék át. 


Noha a consulok felváltva hosszasan ismételgették a fentieket, a 
követek  rendíthetetlenek maradtak, s közölték, nincs otthon 
jelentenivalójuk, s a senatusuk sem hozhat új határozatot, mikor nincs 
se besorozni való katonájuk, se zsoldfizetésre felajánlható pénzük. 
Ekkor a consulok, látva eltökéltségüket, a senatus elé terjesztették a 
dolgot. Itt mindenkin akkora döbbenet vett erőt, hogy igen sokan 
kijelentették: vége van Róma hatalmának, hiszen e példát követi majd 
a többi colonia és szövetséges is; mind egyetértenek abban, hogy 
Rómát árulásukkal ki akarják szolgáltatni Hannibalnak. 


10. Á consulok megpróbáltak bátorságot és reményt önteni a 
senatusba. Bizonygatták, hogy a többi colonia a régi hűséggel fogja 
teljesíteni kötelességét. S azok is, amelyek kibújtak kötelezettségeik 
alól, majd ismét tiszteletet éreznek a római nép iránt, ha a coloniákat 
végigjárják küldötteink, akik nem kérlelik, hanem megpirongatják 
őket. S mikor a consulok a senatustól szabad kezet kaptak: 
cselekedjenek és járjanak el úgy, ahogy szerintük az állam érdeke 
megkívánja, ők először a többi colonia érzelmeit igyekeztek 
kipuhatolni. Összehívták a coloniák követeit, s megkérdezték, készek-e 
az előírt számú katonát kiállítani? Erre M. Sextilius, Fregellae követe, 
tizennyolc colonia nevében azt válaszolta, hogy az előírt létszámú 
katonaság készen áll, s ha többre van szükség, még többet is adnak, s 
bármi egyebet parancsol vagy óhajt a római nép, ők készséggel 
teljesítik: nem hiányoznak ehhez a lehetőségeik, még kevésbé a 
lelkesedésük. A consulok kijelentették: véleményük szerint túl csekély 
jutalom lenne, e szolgálathoz képest, ha csak ők mondanának dicsérő 
szavakat; illő, hogy ezért a Curiában az egész senatus mondjon nekik 
köszönetet, s felhívták őket, járuljanak velük a senatus elé. A senatus a 
lehető legmegtisztelőbb hangú határozattal fejezte ki háláját, s 
megbízta a consulokat, vigyék el őket a népgyűlés elé is, s ott, a nekik 
és atyáiknak tett sok egyéb nagyszerű szolgálatukon kívül, 
emlékezzenek meg újabb érdemeikről is. Ne hallgassuk el hát most, 
még annyi emberöltő múltán sem, a nevüket, s ne csökkentsük 
dicsőségüket! A következő coloniák lakóinak támogatása mentette 
meg akkor a római nép uralmát, s ezeknek mondtak köszönetet a 
senatusban és a népgyűlésen: Signia, Norba, Saticula, Fregellae, 
Luceria, Venusia, Brundisium, Hadria, Firmum, Ariminum, s a másik 
tenger mellett: Pontiae, Paestum és Cosa; a szárazföld belsejében 
pedig: Beneventum, Aesernia, Spoletium, Placentia és Cremona. S a 
senatus megtiltotta, hogy az engedelmességet megtagadó többi 
tizenkét coloniának akár csak a nevét is említsék, hogy a consulok 
akár elbocsássak, akár visszatartsák őket, vagy tárgyalni kezdjenek 


velük. E ki nem mondott megrovás látszott legillőbbnek a római nép 
méltóságához. 

A consulok, elő akarván teremteni mindazt, ami a háború 
folytatásához szükséges, elhatározták, hogy felhasználják azt a 
huszadokból összegyűlt aranykincset, amelyet titkos kincseskamrában 
őriztek a legvégső esetre. Mintegy négyezer font aranyat hoztak elő. 
Ebből ötszáz-ötszáz fontot adtak a két consulnak, M. Marcellus és P. 
Sulpicius proconsuloknak és L. Veturius praetornak, aki Galliát kapta 
provinciául. Ezenfelül Fabius consul külön száz font aranyat kapott, 
hogy juttassa el Tarentum fellegvárába. A maradék aranyat arra 
fordították, hogy készpénzfizetés ellenében ruházattal lássák el a 
hispaniai sereget, amely hadakozásával annyi dicsőséget szerzett 
magának és vezérének. 


11. Azt is elhatározták, hogy a consulok elutazása előtt 
gondoskodnak a csodajelek kiengeszteléséről. Ugyanis az Albai-hegyen 
villámcsapás érte Iuppiter szobrát s a szentély közelében álló egyik fát, 
s ugyancsak villám csapott Ostiánál a tóba, Capuában a Fortuna 
szentély falába, s Sinuessa városfalába és kapujába. S egyesek azt 
bizonygatták, hogy az Albai tóból véresen folyt tova a víz, hogy 
Rómában Fors Fortuna szentélyében az istennő koronáján levő képmás 
magától a szobor kezébe esett; Privernumban biztosan állították, hogy 
egy ökör megszólalt, s hogy a népes forum közepén egy keselyű szállt 
le az egyik kereskedő bódéjára; Sinuessában egy kétes nemű, félig fiú-, 
félig lánycsecsemő született, akit általában androgynosnak szoktak 
nevezni - mivel görög nyelven többnyire sokkal könnyebb összetett 
szavakat alkotni -, s hogy tejeső esett, s hogy elefántfejű gyermek jött 
a világra. E csodajeleket nagyobb áldozati állatokkal engesztelték ki, 
minden szentélyt érintő körmenetet s egy napig tartó nyilvános 
könyörgést rendeltek el, s határozatot hoztak, hogy C. Hostilius 
praetor ajánlja fel és rendezze meg Apollo tiszteletére a Játékokat, 
amelyeknek felajánlására és megrendezésére ebben az évben 
fogadalmat tettek. 


E napokban tartotta meg O. Fulvius consul a censorválasztó gyűlést. 
Két olyan embert választottak meg censornak, akik eddig még nem 
voltak consulok: M. Cornelius Cethegust és P. Sempronius Tuditanust. 
Ezek az atyák megbízásából megkérdezték a néptől, hogy a censorok 
használatra bérbe adhatják-e a campaniai földeket, s a nép ezt 
megszavazta. A senatorok névsorának összeállítását késleltette a 
censorok között támadt vita, hogy kit tegyenek a senatorok között az 
első helyre. A sorshúzás szerint ezt Semproniusnak kellett volna 
kijelölnie, de Cornelius kijelentette, hogy ragaszkodniuk kell az ősök 
gyakorlatához, s azt kell az első helyre tenniük, aki az élők közül 
először volt censor, s ez T. Manlius Tuditanus. Sempronius azt vetette 


ellene, hogy akinek az istenek sorshúzás révén megadták a kiválasztás 
jogát, annak egyszersmind azt a jogot is megadták, hogy szabad keze 
legyen a kiválasztásban. Ezért ő saját belátása szerint jár el, s O. 
Fabiust fogja jelölni, mert jelenleg ő az első polgár a római államban. 
Ezt ő maga is be tudná bizonyítani, még ha magát Hannibalt kérné is 
fel döntőbírónak. S miután tiszttársa hosszas vita után engedett, 
Sempronius O. Fabius Maximust nyilvánította a senatus első 
emberének. Majd összeállították az új senatori névjegyzéket, amelyből 
nyolcat kihagytak, közöttük M. Caecilius Metellust, aki hírhedtté vált 
arról a cannaei csata után adott tanácsáról, hogy el kell költözni 
Italiából. A lovagok névsorának összeállításánál is alkalmazták ezt a 
megbélyegző  mellőzést, de csak keveset sújtottak ezzel a 
megszégyenítéssel. Viszont megvonták a lótartást minden lovagtól - s 
ezek elég sokan voltak -, aki a cannaei legiókkal Siciliában 
tartózkodott, s e büntetés szigorúságát még szolgálati idejük 
meghosszabbításával is fokozták. Érvénytelennek nyilvánították az 
állami lóval teljesített eddigi szolgálatukat, s arra kötelezték őket, 
hogy saját lovukkal még tíz évig szolgáljanak. Ezenkívül nagy 
számban kutattak fel olyanokat, akiknek saját lovukkal kellett volna 
szolgálniuk, s közülük azokat, akik a háború kezdetén már elmúltak 
tizenhét évesek, de azóta se voltak katonák, egytől egyig az 
aerariusokhoz osztották be. Ezután bérbe adták a Forum körül leégett 
épületek - két elárusítóhely, a húspiac és a Királyi Atrium - 
újjáépítését. 


12. A consulok, miután minden Rómában szükséges tennivalót 
elintéztek, elindultak a háborúba. Elsőnek Fulvius vonult el Capua 
felé, majd néhány nap múlva Fabius, aki tiszttársát szóban, Marcellust 
pedig levélben sürgette, hogy minél hevesebb támadásaikkal kössék le 
Hannibalt, míg közben ő maga Tarentumot ostromolja. Mert ha ezt a 
várost elragadják Hannibaltól, a mindenhonnan kiszorított ellenség 
nem tudja, hol vetheti meg a lábát, hol találhat biztos menedéket, s 
így nem marad semmi indoka, hogy tovább is Italiában időzzék. 
Fabius futárt küldött Regiumba a helyőrség parancsnokához is. Ezt a 
nyolcezer embert Laevinus consul hozta ide a  bruttiusok 
fékentartására, s mint már említettem, legnagyobbrészt Siciliából és 
Agathyrnából szállította ide őket, csupa olyan embert, aki megszokta, 
hogy rablásból éljen. Hozzájuk osztották be a környékről való bruttius 
szökevényeket is, akik elszántságukban és a szükségtől szorongatva 
éppúgy mindenre képesek voltak, akárcsak ezek. 


A consul megparancsolta, hogy ezzel a sereggel először pusztítsák 
végig a bruttiusok földjét, azután pedig vegyék ostrom alá Caulonea 
városát. E parancsát nemcsak serényen, hanem szinte mohón 
teljesítették, kifosztották és elűzték a vidék földműves népét, majd 


teljes erővel megkezdték a város ostromát. Marcellus - mivel a consul 
levele is biztatta, s mert maga is meg volt győződve róla, hogy a római 
hadvezérek közül egyik sem annyira méltó ellenfele Hannibalnak, 
mint ő -, mihelyt a földeken takarmányt lehetett találni, felkerekedett 
téli szállásáról, és sietve Canusiumhoz, Hannibal ellen vonult. A pun 
vezér megpróbálta Canusium lakóit elpártolásra csábítani, de 
Marcellus közeledésének hírére táborával elvonult a város alól. Itt, a 
sík terepen nem akadt semmi cselvetésre alkalmas rejtekhely, ezért az 
erdős hegyvidék felé indult el. Marcellus szorosan a nyomában haladt, 
táborát közvetlenül a pun tábor mellett állította fel, s legióit mindjárt 
a sáncmunkák elvégzése után csatára sorakoztatta. Hannibal csak egy- 
egy lovas-, vagy a gyalogosok közül kiválasztott parittyásosztaggal 
bocsátkozott alkalmi csatározásokba, de nem tartotta szükségesnek, 
hogy a döntő összecsapás kockázatát vállalja; azonban akarata 
ellenére is rákényszerítették az ütközetre. Marcellus, éjszakai 
visszavonulása közben, sík és nyílt terepen utolérte őt, s a tábort építő 
katonákra minden oldalról rátámadva, megakadályozta az erődítési 
munkálatokat. Így csatára került sor, amelyben egész hadseregük részt 
vett, s az éj közeledtével úgy hagyták abba a harcot, hogy bizonytalan 
volt a győzelem, s még az éj beállta előtt gyorsan megerősítették a két, 
egymástól kis távolságban álló tábort. 


Másnap Marcellus kora hajnalban hadirendbe állította csapatait; 
Hannibal sem tért ki az ütközet elől. Hosszú beszédben biztatta 
katonáit, emlékezzenek Trasumennusra és Cannaera, s tiporják el a 
makacs ellenséget, amely a sarkukban járva szorongatja őket, nem 
hagyja, hogy tábort verjenek, hogy lélegzethez jussanak vagy 
körülnézzenek; minden reggel kénytelenek együtt látni a mezőn a 
felkelő napot és a római sereget. Ha ennek csak egyetlen ütközet után 
is véres fejjel kellene visszavonulnia, akkor ő sokkal nyugodtabban és 
zavartalanabbul vezethetné a háborút. 


A punok a biztató szavaktól feltüzelve, s mivel megelégelték, hogy 
az ellenség kihívóan napról napra a nyomukban van és zaklatja őket, 
elszántan indultak a küzdelembe. Több mint kétórai harc után a római 
jobbszárny és a válogatott csapatok hátrálni kezdtek. Marcellus, 
mihelyt ezt észrevette, a tizennyolcadik legiót vezényelte az első 
csatasorba. De míg itt egyesek félénken meghátráltak, mások meg 
lassan nyomultak a helyükbe, az egész csatasor megzavarodott, majd 
teljesen szétzilálódott és megfutamodott, mivel félelme legyőzte 
vitézségét. Harc és menekülés közben mintegy kétezerhétszáz polgár 
és szövetséges esett el, köztük négy római centurio és két katonai 
tribunus: M. Licinius és MM. Helvius. Az elsőnek megfutott 
jobbszárnytól négy, a meghátráló szövetségesek helyére nyomuló 
legiótól két hadijelvényt zsákmányolt az ellenség. 


13. Visszatértek a táborba, s itt Marcellus olyan kemény és keserű 
szavakkal illette katonáit, hogy jobban lesújtotta őket felháborodott 
vezérük beszéde, mint az egész napon át tartó szerencsétlen és 
kimerítő ütközet. 


"Ebben a helyzetben - mondta - még hálát és köszönetet mondok a 
halhatatlan isteneknek, hogy a győztes ellenség, miközben ti oly 
rémülten rohantatok vissza a sáncon és kapun keresztül, nem támadta 
meg táborunkat is; hiszen ti bizonyára éppolyan kétségbeesetten 
engedtétek volna át táborunkat is, mint ahogyan a csatát feladtátok! 
Micsoda rémület, micsoda rettegés ez? Milyen feledékenység 
hatalmasodott el hirtelen a lelketeken, hogy azt se tudjátok, kik 
vagytok, és kik ellen harcoltok? Hiszen ez ugyanaz az ellenség, 
amelynek legyőzésével és megvert serege üldözésével a múlt nyarat 
eltöltöttétek, amelynek menekülése közben még e napokban is éjjel- 
nappal a nyomában voltatok, — könnyű összecsapásokban 
kifárasztottátok, s még tegnap sem hagytátok továbbvonulni vagy 
tábort verni. De nem szólok arról, amire büszkék lehettek, s csakis azt 
említem, ami szíveteket szégyennel és megbánással kell, hogy eltöltse. 
Hiszen tegnap még egyenlő helyzetben fejeztétek be az ütközetet. 
Milyen változást hozott az elmúlt éjszaka, milyen változást ez a mai 
nap? Közben a ti seregetek lett kisebb, vagy az övéké nőtt meg? Én 
legalábbis egyáltalán nem hiszem, hogy saját seregemhez, vagy hogy 
római katonákhoz beszélek; csupán a testetek és fegyvereitek 
ugyanazok. Mert ha bátorságotok is a régi maradt volna, vajon 
megláthatja-e hátatokat az ellenség? S el tudja-e ragadni akár egyetlen 
manipulus vagy cohors hadijelvényét is? Eddig csak római legiók 
lemészárlásával dicsekedhetett, ti szereztétek meg neki a mai napon 
először azt a dicsőséget, hogy egyik seregünket meg is futamíthatta!" 


Szavaira a katonák kiáltozásban törtek ki: bocsásson meg nekik e 
mai napért, s a jövőben ott tegye próbára katonái bátorságát, ahol 
akarja. 


"Jól van, katonák - mondta a consul. - Próbát teszek veletek, holnap 
csatába vezetlek, hogy győztesként, s ne legyőzöttként kérhessétek a 
most óhajtott megbocsátást." 


Megparancsolta, hogy a hadijelvényüket elvesztett cohorsok csak 
árpát kapjanak, s azoknak a manipulusoknak a centuriói, amelyeknek 
hadijelvényét elvették, megszégyenítésül csatolják le kardhüvelyüket, 
csak a meztelen kardot tartsák kezükben, s holnapra mindenki, lovas 
és gyalogos, felfegyverkezve jelenjék meg. Ezzel feloszlatták a gyűlést, 
s mindenki elismerte, hogy nagyon is megérdemelték a korholást, s 
hogy ezen a napon a római csatasorban egyetlen igazi férfi sem akadt 
vezérükön kívül, aki előtt csak halálukkal vagy fényes győzelmükkel 
igazolhatják magukat. 


Másnap parancs szerint teljes fegyverzetben sorakoztak fel. A 
fővezér megdicsérte őket, s kijelentette, hogy az előző nap elsőnek 
megfutamodottakat s a hadijelvényüket elvesztett cohorsokat állítja az 
első csatasorba. Közölte, hogy  mindannyiuktól helytállást és 
győzelmet vár; egyenként és mindnyájan arra törekedjenek, hogy 
hamarabb érjen el Rómába mai győzelmük, mint tegnapi 
megfutamodásuk híre. Ezután parancsot adott, hogy egyenek valamit, 
gyűjtsenek erőt, nehogy kimerüljenek, ha az ütközet elhúzódnék. S 
miután mindent elmondott és megtett, ami a katonákat csak 
lelkesítheti, felsorakoztak az ütközetre. 


14. Hannibal, mikor ezt jelentették, felkiáltott: "Valóban olyan 
ellenséggel van dolgunk, amely sem a jó, sem a balszerencsét nem 
képes elviselni! Ha győz, erőszakosan követi a legyőzöttet, ha 
legyőzték, új harcot kezd a győztessel!" Ezután gyülekezőt fúvatott, s 
kivezette csapatait. Mindkét részről sokkal elszántabban harcoltak, 
mint előző napon; a punok mindent elkövettek, hogy megőrizzék 
tegnapi dicsőségüket, a rómaiak pedig, hogy lemossák magukról a 
szégyent. A rómaiaknál a balszárny és a hadijelvényüket elvesztett 
cohorsok küzdöttek az első sorban, a tizennyolcadik legio alkotta a 
jobbszárnyat. A szárnyakat L. Cornelius Lentulus és C. Claudius Nero 
vezényelték; Marcellus - mint buzdító és tanú - jelenlétével a csatasor 
középső részében tartotta a lelket. Hannibal oldalán a hispanok - egész 
serege legjobb csapatai - álltak helyt az első sorban. 


Mikor már jó ideje tartott az eldöntetlen csata, Hannibal az első 
vonalba vezényelte az elefántokat, hátha zavart és riadalmat kelthet 
velük. Az állatok kezdetben meg is zavarták a hadijelvények és 
csapatok rendjét, s mivel a közelben levőket vagy eltiporták, vagy 
rémült futásra késztették, az arcvonal egy része védtelenül maradt. S 
általánossá vált volna a menekülés, ha C. Decimius Flavius katonai 
tribunus fel nem ragadja a  dárdások első  manipulusának 
hadijelvényét, felszólítva a hadijelvényhez tartozó manipulust, hogy 
kövessék. Oda vezette őket, ahol az egy csoportba verődött állatok a 
legnagyobb zavart okozták, s megparancsolta, hogy dárdájukkal 
támadjanak rájuk. Minden lövedék célba talált, mert nem volt nehéz 
ilyen közelről megcélozni a hatalmas, s ekkor még szorosan egymás 
mellett álló testeket. Igaz, hogy nem mindegyik sebesült meg, de azok, 
amelyeknek a hátából kiálltak a belefúródott dárdák - mivel ez az 
állatfaj megbízhatatlan -, a még sértetlen elefántokat is magukkal 
ragadták. Ekkor már nem csupán egy manipulus dárdázta a menekülő 
csordát, hanem minden egyes katona, aki csak a közelébe tudott 
férkőzni. 


Az elefántok még hevesebben rohantak saját seregükre, s még 
szörnyűbb kavarodást okoztak, mint az ellenség között, mert a 


megvadult állatot jobban hajszolja a félelem, mint a nyakában ülő 
hajtó parancsa. Az elefántok áttörése miatt szétzilált sorok közé 
behatolt a római gyalogság, s nem túl nagy küzdelemben, 
megfutamította a szétszórt és megrettent csapatokat. Marcellus 
azonnal a menekülők után küldte lovasait, s ezek csak akkor hagyták 
abba az üldözést, mikor a rémülten szaladó ellenséget bekergették 
táborába. Mert azonfelül, hogy annyi ok volt a rémületre és 
zűrzavarra, még éppen a kapuban rogyott össze két elefánt is, és így a 
katonák kénytelenek voltak a sáncon és árkon keresztültörve rontani 
be a táborba. E helyen rendeztük a legnagyobb vérfürdőt; mintegy 
nyolcezer embert és öt elefántot öltünk meg. De a győzelmet a 
rómaiak sem vívták ki véráldozat nélkül. A két legióból mintegy 
ezerhétszáz, a szövetségesek közül több mint ezerháromszáz ember 
esett el, s igen nagy volt a megsebesült rómaiak és szövetségesek 
száma is. Hannibal a következő éjszaka felszedte táborát; Marcellus 
szerette volna követni, de nem tudta, nagy számú sebesültje miatt. 


15. A pun sereg után küldött felderítők másnap jelentették, hogy 
Hannibal a bruttiusok földjére tart. 


Körülbelül e napokban adták meg magukat O. Fulvius consulnak a 
hirpiniusok, a lucaniabeliek és volcensek, miután kiszolgáltatták 
Hannibal városukban állomásozó helyőrségeit. A consul kegyesen bánt 
velük, csupán szóban rótta meg őket korábbi ballépésükért. Sőt a 
bruttiusok előtt is hasonló megbocsátás reményét csillantotta meg, 
amikor megérkezett tőlük két fivér, e nép legelőkelőbb tagjai, Vibius 
és Paccius, azzal a kéréssel, hogy ugyanolyan feltételekkel adhassák 
meg magukat, mint a lucaniabeliek. 


0. Fabius consul a sallentinusok földjén rohammal elfoglalta 
Manduria városát. Itt háromezer embert ejtettek foglyul, s igen sok 
egyéb zsákmányt is szereztek. Innen  Tarentumhoz vonult, s 
közvetlenül a kikötő szűk bejárata mellett ütötte fel táborát. A 
Laevinus utánpótlását biztosító hajókat ő részben hadigépekkel, a 
falak — ostromlására szolgáló felszerelésekkel, részben pedig 
hajítógépekkel, sziklatömbökkel s a legkülönfélébb hajítófegyverekkel 
rakta meg. S a még evezővel fel nem szerelt teherhajókat is 
felhasználta: emberei részben ezekkel szállították a gépeket és létrákat 
a falakhoz, mások pedig a távolabb tartózkodó hajókról igyekeztek a 
falon tartózkodókat megsebesíteni. E hajókat, hogy velük a nyílt 
tenger felől támadhassák a várost, felszerelték és fegyverzettel látták 
el. A tengeren szabadon mozoghattak, mert a pun hajóhad, mikor 
Philippus király meg akarta támadni az aetoliabelieket, átkelt 
Corcyrába. 


Közben a bruttiusok földjén Caulonea  ostromlói Hannibal 


megérkezésekor, hogy le ne rohanja őket, egy magaslatra húzódtak, 
amely megvédte ugyan őket a közvetlen támadástól, egyébként 
azonban nem sokat ért. 


Fabiust Tarentum ostroma közben rendkívüli sikerhez segítette 
hozzá egy önmagában említésre is alig méltó esemény. Tarentum 
helyőrsége a Hannibaltól ideküldött bruttiusokból állott. A helyőrség 
parancsnoka heves szerelemre gyulladt egy nőszemély iránt, akinek 
fivére Fabius consul seregében szolgált. Ez, mikor húga leveléből 
értesült annak és a gazdag s honfitársai közt komoly tiszteletnek 
örvendő idegennek kapcsolatáról, abban bizakodva, hogy a nő révén a 
szerelmes férfit mindenre ráveheti, amire akarja, e reményét közölte a 
consullal. S mert elgondolása éppen nem látszott alaptalannak, 
megbízták, hogy szökevényként menjen be Tarentumba. Itt húga révén 
jó barátságba került a parancsnokkal, először óvatosan kipuhatolta 
érzelmeit, s mikor eléggé tisztába jött vele, mennyire befolyásolható, 
az asszonyi hízelgés segítségével rávette, hogy szolgáltassa ki a 
rábízott őrhelyet. Megállapodtak az átadás módjában és idejében, 
majd a katona éjjel az őrállomások között titokban kilopózott a 
városból, beszámolt a consulnak a történtekről, s hogy a megbeszélés 
alapján milyen teendőkben állapodtak meg. 

Fabius az első őrállás idején jeladással értesítette a város római 
helyőrségét s az öböl körül őrségen állókat, majd ő maga, az öblöt 
megkerülve, a várostól keletre állapodott meg, anélkül, hogy 
észrevették volna. Majd egyszerre harsantak meg a trombiták a 
fellegvár és a kikötő felől s az öbölbe érkezett hajókról. 
Szántszándékkal mindenütt ott törtek ki harci kiáltásban s csaptak 
roppant zajt, ahol a legkevesebb volt a veszély. A consul közben teljes 
csendben várakozott embereivel. Így Democrates, aki előzőleg a 
hajóhadat vezényelte, s most úgy esett, hogy a hely főparancsnokságát 
bízták rá, látva, hogy körülötte teljes a nyugalom, más pontokon 
viszont olyan hangos kiáltozás hallatszik, mint amilyen egy elfoglalt 
városban szokott időnként felharsanni, félelmében, hogy míg ő itt 
habozik, a consul valahol máshol támadhat, és betörhet a városba, 
csapatait oda vezette, ahonnét a legerősebb harci zaj hallatszott. 


Fabius, miután az eltelt idő s maga a csend meggyőzte, hogy 
elvonult az őrség - mert ahonnan röviddel előbb még az egymást 
ébresztgetők zaja s a "fegyverbe" kiáltások hangzottak, most egy 
pisszenést se lehetett észlelni -, létrákat hozatott ahhoz a falrészhez, 
ahol az árulást nyélbe ütő emberének jelentése szerint a bruttiusok 
cohorsa teljesített őrszolgálatot. A bruttiusok támogatásával és 
közreműködésével először itt szállták meg a falat, majd behatoltak a 
városba. Ezután feltörték a legközelebbi kaput, hogy seregük nagyobb 
számban vonulhasson be. Ekkor felharsant harci kiáltásuk, s röviddel 


napkelte előtt, anélkül, hogy akár egyetlen fegyveressel találkoztak 
volna, beértek a forumra, s magukra vonták valamennyi, a várban és 
az öbölben küzdő ellenséges csapatot. 


16. A forum bejáratánál heves harc tört ki, de nem tartott sokáig; a 
tarentumiak lelkesedése, fegyverzete, harci tudása, lendülete, de testi 
ereje sem ért fel a rómaiakéval. Így csupán dárdáikat hajították el, s 
mielőtt még közelharcra került volna sor, szétfutottak a város jól 
ismert utcáin át a maguk vagy barátaik hajlékaiba. Két vezérük, Nico 
és Democrates bátor küzdelemben esett el. Philomenes, aki a várost 
árulásával Hannibal kezére játszotta, gyorsan elvágtatott a viadalból, s 
lovát nemsokára lovasa nélkül látták a városban nyargalászni, de az ő 
testét sehol sem találták. Általános volt a vélemény, hogy lováról 
valamelyik nyitott kútba zuhanhatott. Carthalót pedig, a pun 
helyőrség parancsnokát, mikor letette a fegyvert, s atyáik 
vendégbarátságára hivatkozva elindult a consulhoz, egy vele szemben 
jövő katona leszúrta. A többiek is válogatás nélkül mészároltak 
mindenfelé mindenkit, fegyverest és fegyvertelent, carthagóit és 
tarentumit egyaránt. Városszerte sok bruttiust is megöltek, vagy 
tévedésből, vagy a velük szemben érzett hagyományos gyűlöletből, 
vagy azért, hogy eloszlassák az árulás gyanúját, s azt a látszatot 
keltsék, hogy Tarentumot fegyveres rohammal vették be. A katonák a 
vérontás végeztével szétszéledtek, hogy kirabolják a várost. Mint 
mondják, harmincezer rabszolgát szedtek össze, továbbá rengeteg 
kivert és megmunkált ezüstöt, háromezer-nyolcszáz font aranyat, s 
annyi képet és szobrot, ami szinte felért Syracusae díszeivel. De Fabius 
nagylelkűbb volt, s jobban le tudott mondani az efféle zsákmányról, 
mint Marcellus. Mikor az írnok megkérdezte, mi legyen az egészen 
nagy szobrokkal - s ez mind a maga sajátos fegyverzetében harcolva 
ábrázolt istenalak volt -, azt parancsolta, hogy a haragos isteneket 
hagyják meg a tarentumiaknak. Majd ledöntette és elhordatta a falat a 
város és a fellegvár között. 


Míg Tarentumban ez történt, Hannibal, akinek a Cauloneát ostromló 
csapatok megadták magukat, Tarentum ostromának hírére éjjel-nappal 
tartó gyors menetben sietett seregével a város felmentésére, majd 
meghallva, hogy a város elesett, így szólt: "A rómaiaknak is van már 
Hannibaljuk! Ugyanazzal a csellel vették el tőlünk Tarentumot, mint 
amivel mi megszereztük! De hogy mégse tűnjék fel úgy, mintha 
seregével menekülésszerűen távoznék, ott, ahol állt, tábort ütött, 
mintegy ötezer lépésnyire a várostól. Itt időzött néhány napig, s 
azután tért vissza Metapontumba. Innen két metapontumi embert 
küldött Fabiushoz Tarentumba a város elöljáróinak levelével, megbízta 
őket, szerezzék meg a consul ünnepélyes ígéretét, hogy nem bünteti 
meg őket előbbi  cselekedeteikért, ha kiszolgáltatják neki 


Metapontumot és a pun helyőrséget. 


Fabius hitt szavaiknak, s kijelölte a napot, amelyen Metapontumhoz 
érkezik, s leveleket küldött a vezető embereknek, ők azonban ezeket 
Hannibalhoz továbbították. Hannibal annyira örült csele sikerének, 
mintha Fabiust máris tőrbe csalta volna, s Metapontum mellett 
csapdát készített elő. 


Fabius Tarentumból való elutazása előtt madárjóslatot kért, s a 
jósjelek ismételten kedvezőtlennek mutatkoztak. Mikor az istenek 
akaratát áldozattal is megtudakolta, a haruspex kijelentette, hogy 
óvakodjék az ellenség furfangjától és cselvetésétől. S mivel Fabius nem 
jelent meg a kitűzött napon, újra elküldték hozzá a 
metapontumbelieket, hogy ha vonakodik, beszéljék rá az elindulásra. 
Ekkor váratlanul lefogták őket, s a kínvallatástól félve felfedték a 
cselvetést. 


17. A nyár elején, mikor Hispaniában a fenti események zajlottak, 
Scipiót, aki az egész tél folyamán igyekezett a barbárokat részben 
ajándékokkal, részben túszaik és a foglyok szabadon bocsátásával 
ismét megnyerni, felkereste Edesco, az egyik nagy hírű hispan vezér. 
Felesége és gyermekei a rómaiak kezében voltak; de ezenkívül 
megjelenésében közrejátszott az a szinte páratlan hangulatváltozás is, 
amely - mondhatni - szinte egész Hispaniát a punok oldaláról a 
rómaiak mellé állította. Ezért döntött úgy Indebilis és Mandonius is - 
kétségtelenül Hispania két legtekintélyesebb embere -, hogy 
valamennyi katonáskodó honfitársukkal otthagyják Hasdrubalt, s a 
tábor felett emelkedő dombra vonulnak vissza, ahonnan az összefüggő 
hegyhátakon át biztonságban átvonulhatnak a rómaiakhoz. 


Hasdrubal, mikor látta, hogy az ellenség ereje ilyen mértékben 
növekedik, az övé pedig csökken, s várható, hogy - ha egy merész 
vállalkozással nem változtat a helyzeten - ez a bomlás folytatódik, és 
serege szétolvad, úgy határozott, hogy mihelyt teheti, csatába 
bocsátkozik. Scipio még nála is jobban óhajtotta az ütközetet, mert 
kedvező helyzete reménnyel töltötte el, másrészt mivel jobban 
szeretett volna, mielőtt az ellenséges seregek egyesülnek, egyetlen 
vezérrel és sereggel megütközni, mint valamennyivel együtt. De arra 
az esetre, ha mégis egyidőben több sereggel kellene szembeszállnia, 
csapatai létszámát egy ügyes fogással növelte meg. Mikor ugyanis 
látta, hogy hajóhadának semmi hasznát sem veszi, mivel a hispaniai 
part mentén sehol sem tartózkodott pun hajóhad, hajóit Tarracónál 
partra vonatta, s a tengerészkatonákat a szárazföldi csapatokhoz 
osztotta be. Fegyvere bőven volt, ezt részben a Carthagóban elfogott 
katonáktól zsákmányolta, részben pedig a város elfoglalása után 
készíttette a nagy számban bezárt mesteremberekkel. 


Ezekkel a csapatokkal indult el Scipio kora tavasszal Tarracóból - 
mert közben visszaérkezett Rómából Laelius is, aki nélkül nem akart 
nagyobb vállalkozásba fogni -, s egyenesen az ellenség ellen nyomult. 
Csupa baráti nép területén vonult át, ha valahova megérkezett, ott 
kíséretet adtak mellé, gondoskodtak fogadtatásáról, s csapataival 
csatlakozott hozzá Indebilis és Mandonius is. Indebilis beszélt 
mindkettőjük nevében, de korántsem barbárhoz illő otromba 
kérkedéssel, hanem inkább szerény méltósággal, mint aki 
megmagyarázza, miért kellett szükségszerűen átpártolnia, s nem azzal 
dicsekszik, hogy erre megragadta az első kínálkozó lehetőséget. Tudja, 
mondta, hogy a "szökevény" név gyűlöletes a régi, s gyanús az új 
szövetségesek előtt. S ő nem is kárhoztatja az emberekben ezt a 
magatartást, ha a kettős gyűlöletet valóságos ok, s nem maga a 
"szökevény" szó váltja ki. Ezután megemlítette a  carthagói 
hadvezéreknek tett szolgálatait, s ezzel szemben ezeknek kapzsiságát, 
gőgjét, s az ellene és honfitársai ellen elkövetett legkülönbözőbb 
jogtalanságait. Ezért - mondotta - ők már e mai napig is csupán 
testileg tartózkodtak mellettük, a másik oldalon, szívük viszont már 
régen ezen az oldalon volt, ahol - úgy gondolták - tiszteletben tartják 
az isteni és emberi jogot. Hiszen azok is, akik nem tudják tovább tűrni 
az emberek hatalmaskodását és jogtalanságait, oltalmat esdve az 
istenekhez szoktak menekülni. Arra kéri Scipiót, hogy átpártolását ne 
tekintse se érdemnek, se álnokságnak, s majd róla ettől a naptól 
szerzett tapasztalatai alapján ítélje meg, mennyire becsüli szolgálatát. 


A római vezér azt felelte, hogy pontosan így fog eljárni, s nem fogja 
őket szökevényeknek tekinteni pusztán azért, mert nem tartották be 
megállapodásukat egy olyan féllel szemben, amely lábbal tiporta az 
emberi és isteni törvényeket. Ezután elővezették és visszaadták a két 
örömében könnyező férfinak feleségét és gyermekeit, s e napon meg is 
vendégelték őket. 


Másnap szerződésbe foglalták hűségnyilatkozatukat, s elengedték 
őket, hogy csapataikkal együtt térjenek vissza. Ettől kezdve a római 
táborban tartózkodtak, s az ő kalauzolásukkal közelítették meg az 
ellenséget. 


18. A legközelebbi carthagói sereg Hasdrubal vezetésével Baecula 
városa mellett tartózkodott, s tábora előtt lovasok látták el az 
őrszolgálatot. Ezekre rontottak rá a  könnyűfegyverzetűek, az 
előcsapatok s a menet élén haladó katonák, tüstént megérkezésük 
után, még mielőtt táborhelyet kerestek volna, s olyan megvető 
lekicsinyléssel, hogy ebből is könnyen következtetni lehetett mindkét 
fél hangulatára. A lovasokat, rendetlen menekülésre kényszerítve, 
visszakergették táborukba, s a római hadijelvények szinte a 
táborkapuig nyomultak előre. S a rómaiak még e napon, mikor csupán 


harcra ingerelték az ellenséget, tábort ütöttek. Hasdrubal csapatait 
éjszaka egy magaslatra vonta vissza, amelynek tetején messze nyúló 
fennsík terült el, hátulról egy folyó határolta, s a szélén, elöl és oldalt - 
hogy úgy mondjuk -, meredek partfal futott körül. Alatta egy másik, 
mélyebben fekvő, enyhe lejtésű síkság terült el, amelyet éppen olyan 
nehezen járható domboldal vett körül. Hasdrubal, mikor meglátta a 
tábora előtt felsorakozott ellenséges  hadsorokat, erre az 
alacsonyabban fekvő síkságra küldte le a numida lovasságot s a baleari 


és africai könnyűfegyverzetű csapatokat. 


Scipio, ellovagolva csapatai és a hadijelvények előtt, figyelmeztette 
katonáit: az ellenség eleve lemondott róla, hogy a sík mezőn vívja meg 
a csatát, felmászott a dombra, s a sikert nem bátorságától és 
fegyvereitől, hanem a tereptől várja. De Új-Carthago falai még 
magasabbak voltak, s a római katona azokon is át tudott hatolni! Sem 
a dombok, sem a várfalak, de még a tenger se tudta feltartóztatni a 
római fegyvereket! Az ellenség a magaslat megszállásával csak azt érte 
el, hogy megfutamodása közben meredek szirteken és szakadékokon 
kell átugrálnia, de ők a menekülésnek még ezt az útját is elzárják 
előle. 


Két cohorsot rendelt ki, az egyiket a völgyszoros bejáratának az 
ellenőrzésére, ahol a folyó áttört, a másikat a városból a dombon át a 
földekre vezető út biztosítására. Ő maga az ellenséges őrséget tegnap 
megfutamító, gyorsan mozgó csapatokat vezette az alsó magaslaton 
álló könnyűfegyverzetűek ellen. Először köves terepen haladtak, ahol 
csupán az út hátráltatta őket. Majd, hogy dárdavetésnyire értek, a 
legkülönbözőbb hajítófegyverek tömegét zúdították rájuk. Ők - 
nemcsak a katonák, de a fegyveresek közé vegyült lovászok is - ezt 
szikladarabokkal viszonozták, amelyekkel bőven be volt szórva a 
terep, s majdnem mindegyik jó lövedéknek kínálkozott. S noha igen 
nehéz volt fölhatolniuk, s szinte elborították őket a dárdák és kövek, 
mégis - hála a falak megostromlásában szerzett gyakorlatuknak és 
elszántságuknak -, az elöl haladóknak sikerült följutniuk. S amint a sík 
terep egy kis részét elfoglalták, ahol szilárdan megvethették lábukat, 
vérontást rendezve kivetették helyéből, s a magasabb dombon álló 
hadsorokig szorították vissza a könnyűfegyverzetű, rajtaütésekhez 
szokott ellenséget, amely a távolságban keresett védelmet; csak távoli 
dárdadobásokkal színlelte a küzdelmet, de képtelen volt helytállni a 
közelharcban, amelyet ember ember ellen vívott. 


Scipio ezután megparancsolta győztes katonáinak, hogy induljanak 
az arcvonal középső része ellen, a többi csapatot pedig megosztotta 
Laeliusszal, utasítva őt, hogy kerülje meg jobbról a magaslatot, míg 


enyhébb lejtésű feljáratot talál, maga pedig kis kerülőt téve, balról 
támadta oldalba az ellenséget. Ekkorra a carthagóiak első csatasora - 


miközben seregszárnyaikkal igyekeztek a körül mindenhonnan 
felhangzó csatakiáltás irányába fordulni, s hadsoraikból ez irányban 
arcvonalat alkotni - megingott. E zűrzavarban érkezett fel a 
magaslatra Laelius is; a carthagóiak meghátráltak, nehogy hátulról 
kapjanak sebet, első csatasoruk szétzilálódott, s így a római középhad 
is felnyomulhatott, amire egyébként ezen a kedvezőtlen terepen nem 
lett volna képes, amíg a csatasorok megbontatlanul állnak, s még az 
elefántok is ott vannak a hadrendek előtt. S mikor már minden 
oldalról folyt az öldöklés, Scipio, aki a római balszárnnyal a carthagói 
jobbszárny ellen intézett rohamot, minden erejével az ellenséges sereg 
fedezetlenül maradt oldala ellen fordult. S ennek már a menekülésre 
sem volt helye, mert a római őrjáratok mindkét felől, jobbról és balról 
is megszállták az utat, a táborkapukat pedig a punok menekülő 
vezérei és főemberei torlaszolták el. A rémületet még csak növelték a 
megvadult elefántok; a punok éppúgy rettegtek ezek tombolásától, 
mint az ellenségtől. Így mintegy nyolcezer embert vágtak le 
seregükből a rómaiak. 


19. Hasdrubal, mint már csata előtt a rabolt pénzt, most az 
elefántokat is előreküldte, a menekülőkből összegyűjtött, amennyit 
csak lehetett, s a Tagus folyó mentén a Pyrenaeusok felé vonult. Scipio 
az ellenséges tábor elfoglalása után minden zsákmányt - a szabad 
polgárokat kivéve - katonáinak engedett át, s a foglyok 
számbavételénél tízezer gyalogost és kétezer lovast talált. Közülük a 
hispanokat minden váltságdíj nélkül hazaengedte, az africaiakat pedig 
eladatta a praetorral. Ezután a részben már régebben hozzánk pártolt, 
részben előző nap elfogott hispanok nagy tömege vette őt körül, s 
egyhangú "királyunk" felkiáltással üdvözölték. Scipio a praeco útján 
csendet parancsolt, s kijelentette, hogy az ő szemében a legdicsőbb 
cím a fővezér, amellyel katonái megtisztelték; Rómában 
megengedhetetlen a máshol nagyszerűen hangzó király elnevezés. 
Némán megállapíthatják magukban - ha már egy emberben ezt tartják 
a legnagyszerűbb vonásnak -, hogy őbenne királyi lélek lakozik, de ne 
ejtsék ki hangosan e szót. S még a barbárokat is megérintette ennek a 
jellemnek a nagysága, mikor olyan emelkedett lélekkel utasította 
vissza ezt a címet, amely a többi halandót elvakítja fényével. 


Ezután megajándékozta a hispan fejedelmeket és vezető embereket, 
s felszólította Indebilist, hogy a nagyszámú zsákmányolt lóból tetszése 
szerint válasszon ki magának háromszázat. A praetor, miközben az 
africaiakat a fővezér parancsára áruba bocsátotta, az egyik feltűnő 
szépségű fiút, meghallva, hogy az fejedelmi származású, elküldte 
Scipióhoz. A fiú Scipio kérdésére, hogy kicsoda, honnan származik, 
miért tartózkodik ilyen fiatal létére a táborban, azt válaszolta, hogy 
numida, s honfitársai Massivának hívják. Mikor apja halála után árván 


maradt, anyai nagyapjánál, Gala numida királynál nevelkedett, majd 
mikor nagybátyja, Masinissa lovasságával Carthago segítségére 
nemrég Hispaniába érkezett, ő is vele jött. Mivel ennyire fiatal volt, 
Masinissa eddig egyszer sem engedte meg, hogy részt vegyen a 
harcban, de aznap, mikor a rómaiakkal összecsaptak, ő nagybátyja 
tudta nélkül titokban lovat és fegyvert szerzett, s elindult a csatába. Itt 


azonban lova felbukott, s a rómaiak elfogták. 


Scipio megparancsolta, hogy vigyázzanak a numidára, befejezte az 
emelvényen bírói teendőit, majd visszavonult fővezéri sátrába, 
odahívatta az ifjút, s megkérdezte, nem volna-e kedve visszatérni 
Masinissához. "De még mennyire!" - felelte örömében könnyekre 
fakadva a fiú. Ekkor Scipio egy aranygyűrűvel, bíborsávos tunicával, 
hispaniai köpennyel, aranycsattal s egy teljesen felszerszámozott lóval 
ajándékozta meg, majd elbocsátotta, meghagyva lovasainak, kísérjék 


el, ameddig óhajtja. 


20. Ezután haditanácsot tartottak. S noha néhányan azt tanácsolták 
Scipiónak, hogy tüstént eredjen Hasdrubal nyomába, ő nem akarta 
kockáztatni azt, hogy Mago és a másik Hasdrubal egyesüljenek ennek 
a csapataival, ezért csupán egy seregrészt küldött a Pyrenaeusok 
biztosítására, s a nyár hátralevő részét azzal töltötte, hogy ismét 


szövetségesévé fogadja Hispania népeit. 


Néhány nappal a Baecula mellett vívott csata után, mikor Scipio 
Tarracótól visszatérőben már maga mögött hagyta Castulo rengetegét, 
Hasdrubal, Gisgo fia, és Mago Hispania túlsó széléről megérkezett 
Hasdrubalhoz, későn ahhoz, hogy szerencsétlen csatája után 
segítségére legyenek, de ahhoz elég jókor, hogy soron következő hadi 
vállalkozásaikat megbeszéljék. Beszámoltak egymásnak, milyen a 
hispaniabeliek hangulata a rájuk bízott területen, s csupán Hasdrubal, 
Gisgo fia vélekedett úgy, hogy Hispaniának legtávolabbi, az Oceanus 
mellett, Gadesnál elterülő partvidékén nem tudnak még eddig a 
rómaiakról, s ezért még elég hűségesek a carthagóiakhoz. A másik 
Hasdrubal és Mago egyetértettek abban, hogy Scipio a jótéteményeivel 
megnyerte mindenki rokonszenvét - az egyénekét éppúgy, mint a 
népekét -, s az átszökéseknek nem tudnak hamarább véget vetni, csak 
akkor, ha katonáikat Hispania legtávolabbi vidékeire küldik, vagy 
átvezetik őket Galliába. Ezért kellett volna Hasdrubalnak - még a 
senatus döntése nélkül is - átkelnie Italiába, a háború gyújtópontjába s 
a küzdelmet eldöntő színterére, s egyúttal magával vinnie valamennyi 
hispant, hogy így vonja ki őket Scipio befolyása alól. Ezért úgy 
döntöttek, hogy az átszökések és a szerencsétlen csata következtében 
megfogyatkozott seregét töltse fel hispan katonákkal, Mago pedig adja 
át seregét Hasdrubalnak, Gisgo fiának, s nagy pénzösszeggel menjen át 
a  Baleari-szigetekre, s itt toborozzon zsoldos segédcsapatokat. 


Hasdrubal, Gisgo fia, nyomuljon be seregével mélyen Lusitania 
földjére, s ne kezdjen csatát a rómaiakkal. Masinissa válasszon ki 
lovassága legjavából háromezer lovast, s Hispania túlsó felében 
portyázva, segítse a szövetségeseket, dúlja fel az ellenség városait és 
szántóföldjeit. E határozatok után a vezérek elvonultak, hogy 
végrehajtsák, amiben megállapodtak. Ez történt ebben az évben 
Hispaniában. 


Rómában Scipio hírneve napról napra növekedett. Fabiusnak 
Tarentum elfoglalása - noha nem hősi harccal, hanem elsősorban 
csellel vette be - megnövelte dicsőségét. Fulvius hírneve megfakult, 
Marcellusról pedig már határozottan elítélő hangon beszéltek, 
nemcsak, mert elvesztette első ütközetét, de különösen azért, hogy 
nyár közepén, míg Hannibal végigportyázta Italiát, ő katonáival 
Venusia házaiba húzódott. Ellenfele, C. Publicius Bibulus néptribunus, 
aki a népgyűlésen Claudiust már első, szerencsétlenül végződött 
csatája után is lankadatlanul igyekezett a nép előtt megrágalmazni és 
gyűlöletessé tenni, most már arra törekedett, hogy hadvezéri 
megbízatásától is megfosszák. Marcellus barátai azonban legalább azt 
el tudták érni, hogy Marcellus, Venusiában egy legatust hátrahagyva, 
Rómába jöhessen, az ellenségei által emelt vádak alól tisztázhassa 
magát, s fővezéri megbízatásának visszavonását ne távollétében 
tárgyalják meg. Mikor Marcellus Rómába jött, hogy védekezzék a 
rágalmak ellen, véletlenül éppen akkor érkezett meg a Városba O. 
Fabius consul is, a választógyűlés megtartására. 


21. Marcellus vezéri megbízatásának ügyét a Circus Flaminiusban a 
nép és valamennyi rend nagy számban összegyűlt tagjai előtt 
tárgyalták meg. A néptribunus nemcsak magát Marcellust vádolta, 
hanem az egész nemességet is, mondván: az ő csalárdságuk és 
késlekedésük következménye, hogy Hannibal Italiát inmár tizedik éve 
tartományaként bitorolja, s hosszabb időt töltött itt, mint 
Carthagóban. A római nép most élvezheti annak gyümölcsét, hogy 
meghosszabbította Marcellus vezéri megbízatását: serege, miután 
kétszer tönkreverték, nyár idején Venusia falai között vert tábort. 


A tribunus támadását Marcellus, felsorolva tetteit, oly sikeresen 
verte vissza, hogy nemcsak a vezéri hatalma visszavonására vonatkozó 
indítványt vetették el, hanem másnap valamennyi centuria egyhangú 
lelkesedéssel őt választotta meg consulnak; tiszttársul az akkori 
praetort, T. Ouinctius Crispinust rendelték mellé. Másnap praetorrá 
választották P. Licinius Crassus Dives pontifex maximust, P. Licinius 
Varust, Sex. Iulius Caesart, 0. Claudius Flament. 


A polgárság körében éppen a  választógyűlés napjaiban 
nyugtalanságot keltett Etruria elpártolása. Ezt, mint C. Calpurnius, a 


provincia kormányzásával megbízott propraetor megírta, Arretium 
lakói kezdeményezték. Ezért tüstént odaküldték a kijelölt consult, 
Marcellust, vizsgálja meg a helyzetet, és ha szükségesnek látja, vigye 
oda seregét, és Apulia helyett Etruriában folytassa a háborút. Ettől 
megrettenve, az etruriabeliek elcsendesedtek. 


A tarentumiak követeinek, akik a béke mellett azt kérték, hogy 
megtarthassák szabadságukat és saját törvényeiket, a senatus azt 
válaszolta, hogy jöjjenek újra, ha Fabius consul visszatért Rómába. 


Ebben az évben újra megrendezték - egy-egy napon át - a Római és a 
Plebeius Játékokat. L. Cornelius Caudinus és Ser. Sulpicius Galba 
voltak a curulis, és C. Servilius és 0. Caecilius Metellus a plebeius 
aedilisek. Servilius ellen felhozták, hogy jogtalanul viselte a 
néptribunusi, és viseli az aedilisi tisztséget, mert atyjáról, akiről tíz 
éven át azt hitték, hogy a boiusok Mutina környékén, mint a földek 
kiosztására kiküldött háromtagú bizottság tagját, megölték, az az elég 
megbízható hír érkezett, hogy él, és az ellenség kezében van. 


22. A pun háború tizenegyedik évében consul lett M. Marcellus 
ötödízben - ha beleszámítjuk azt a consulságát is, amelytől 
visszalépett, mert megválasztásánál hiba történt -, és T. Ouinctius 
Crispinus. Mindkét consul hatásköre Italiára terjedt ki; megkapták az 
előző év consuljainak hadseregeit - a harmadik sereg ekkor 
Venusiában tartózkodott Marcellus parancsnoksága alatt -, s 
utasították őket, hogy a három seregből tetszésük szerint válasszanak 
ki kettőt, a harmadikat pedig adják oda annak, aki Tarentumot és a 
sallentinusok földjét kapja meg provinciának. A többi megbízatást a 
következőképpen osztották el: a praetorok közül P. Licinius Varust 
bízták meg a városiak, P. Licinius Crassus pontifex maximust az 
idegenek jogügyeinek intézésével, s a senatus által még rábízandó 
feladattal. Sex. Iulius Caesar kapta meg Siciliát, s 0. Claudius Flamen 
Tarentumot. Egy évre meghosszabbították O. Fulvius Flaccus 
hadvezéri megbízatását azzal, hogy egy legióval tartsa megszállva 
Capuát, amely eddig T. Ouinctius praetor hatáskörébe tartozott. 
Meghosszabbították C. Hostilius megbízatását is azzal, hogy mint 
propraetor vegye át C. Calpurniustól az Etruriában állomásozó két 
legio . parancsnokságát.  Meghosszabbították L.  Veturius  Philo 
parancsnokságát is, s megbízták, hogy propraetorként tartsa meg 
eddigi provinciáját, Galliát, ugyanazzal a két legióval, amelyeknek 
eddig praetorként állt az élén. A senatus, akárcsak L. Veturius, C. 
Aurunculeius esetében is úgy döntött, s ilyen értelmű javaslatot 
terjesztett a népgyűlés elé, hogy hosszabbítsák meg a megbízatását, 
amelyet mint praetor két legio parancsnokaként töltött be 
provinciájában, Sardiniában. Provinciája védelmére megkapta azt az 
ötven hadihajót, amelyet P. Scipio küldött Hispaniából. P. Scipio és M. 


Silanus is megkapta még egy évre a maga hispaniai tartományát és 
eddigi hadseregét. Scipiót utasították, hogy a nála levő nyolcvan 
hajóból, amelyeket részben Italiából vitt magával, részben pedig a 
carthagóiaktól zsákmányolt, küldjön át ötvenet Sardiniába, mert az a 
hír jött, carthagóiaik ez évben nagy hajóépítésbe kezdtek, s azt 
tervezik, hogy kétszáz hajóval ellenőrzik Italia, Sicilia és Sardinia 
egész partvidékét. Siciliában a következőképpen osztották meg a 
feladatokat: Sex. Caesar a cannaei hadsereget, M. Valerius Laevinus - 
akinek megbízatását szintén meghosszabbították - a Siciliában levő, 
hetven hajóból álló hajóhadat kapta meg azzal, hogy ezt egészítse ki a 
múlt évben Tarentumban állomásozó harminc hajóval, s ezzel a száz 
hajóból álló flottával, ha jónak látja, keljen át zsákmányszerző 
vállalkozásra Africába. P. Sulpicius megbízatását is 
meghosszabbították egy évre, s megbízták, hogy eddigi hajóhadával 
ellenőrizze Macedoniát és Görögországot. A Róma mellett tartózkodó 
két legióról nem hoztak újabb rendelkezést. A  consuloknak 
megengedték, hogy a szükséges kiegészítésről sorozás útján 
gondoskodjanak. Ebben az évben a római birodalmat huszonegy legio 
védelmezte. 


P. Licinius Varust megbízták, hogy hozassa rendbe az Ostiában levő 
harminc régi hadihajót, húsz új hajót pedig lásson el 
evezőslegénységgel, hogy ötven hajó álljon készenlétben a Róma 
városával szomszédos tengerpart védelmére. C.  Calpurniusnak 
megtiltották, hogy seregével elvonuljon Arretium alól, mielőtt utódja 
megérkezik. Éppígy Tubulus is megkapta a parancsot, igyekezzék 
különleges éberséggel megelőzni a vidéken minden felforgatást. 


23. A praetorok elutaztak provinciájukba; a consulokat visszatartotta 
a vallásos aggodalom, mert egész sor csodajelről érkezett jelentés, s az 
áldozatoknál sem mutatkoztak kedvező előjelek. Campaniából az a hír 
érkezett, hogy két szentélyt, Fortunáét és Marsét s jó néhány 
síremléket villámcsapás ért; Cumaeban az egerek - mert a babonás 
gondolkodás ennyire isteni intést lát a legkisebb apróságban is - 
megrágták a luppiter-szentély aranydíszítéseit; Casinumban roppant 
méhraj ereszkedett le a forumra; Ostiában villámcsapás érte a várfalat 
és a várkaput; Caereben egy keselyű röpült be Iuppiter szentélyébe; 
Vulsiniiban a tó vértől áradt. E csodajelek miatt egynapos könyörgést 
tartottak. Néhány napon át nagyobb jószágokat áldoztak, anélkül, 
hogy szerencsés jósjelek mutatkoztak volna, s hosszú ideig nem tudták 
kieszközölni az égiek jóindulatát. A csodajelek végzete a consulokon 
teljesedett be, de megkímélte az államot. 


Apollo tiszteletére első ízben P. Cornelius Sulla városi praetor 
rendezett játékokat O. Fulvius és Ap. Claudius consulsága alatt. Ezeket 
azután mindegyik városi praetor megrendezte, de csak egy-egy évre 


tettek felajánlást, s meghatározatlan napon tartották meg az ünnepet. 
Ebben az évben súlyos járvány támadt a Városban és a földeken, ez 
azonban inkább hosszas betegeskedéssel járt, s csak kevés halálesetet 
okozott. A járvány miatt a keresztutakon az egész Városban 
könyörgést tartottak, ezenkívül P. Licinius városi praetor utasítást 
kapott, terjesszen javaslatot a nép elé, hogy a Játékok megrendezésére 
tett fogadalmat ezentúl mindig egy meghatározott napon teljesítsék. Ő 
volt az első, aki e szerint ajánlotta fel s rendezte meg az ünnepet, 
amelynek napjául guintilis 5-ét jelölte ki, s az ünnepet azóta is e 
napon ülik meg. 


24. Az arretiumiak felől érkező, s napról napra nyugtalanítóbb hírek 
egyre jobban aggasztották az atyákat. Ezért írtak C. Hostiliusnak: 
szedjen haladéktalanul az arretiumiak közül túszokat, s elküldték - 
hadvezéri hatáskörrel felruházva - C. Terentius Varrót, hogy vegye át 
és hozza őket Rómába. Amint ez megérkezett, Hostilius tüstént 
elrendelte, hogy a város előtt táborozó legio nyomuljon be a városba, 
s a megfelelő helyekre őrséget állított; majd a forumra hívatta a tanács 
tagjait, s rájuk parancsolt, adjanak kezeseket. S mikor a senatus két 
napi gondolkodási időt kért, közölte velük: vagy ők adnak azonnal 
kezeseket, vagy pedig ő szedi össze másnap, s viszi el a senatorok 
valamennyi gyermekét. Ezután szétküldte a katonai tribunusokat, a 
szövetséges parancsnokokat és centuriókat, őrizzék a kapukat, nehogy 
éjjel bárki is kijusson a városból. Parancsát azonban nagyon lassan és 
hanyagul hajtották végre, így hét vezető senator az éj beállta előtt 
gyermekeivel együtt kiszökött, mielőtt az őrségek elhelyezkedtek a 
kapuknál. Másnap a senatorokat kora hajnalban a forumra 
parancsolták, a távollevők vagyonát elkobozták, a többi senator 
gyermekeit, összesen százhúszat, túszként elvették, s átadták C. 
Terentiusnak, hogy vigye őket Rómába. Ő a senatusban az igazi 
helyzetet a régebbinél sokkal gyászosabbnak tüntette fel. Ezért, 
mintha Etruriában máris kitöréssel fenyegetne a lázadás, magát C. 
Terentiust utasították, hogy az egyik városi legióval vonuljon 
Arretiumhoz, s szállja meg a várost. C. Hostiliust pedig megbízták, 
hogy a sereg többi részével portyázza végig egész provinciáját, s 
igyekezzék megakadályozni, hogy a felforgatásra törekvők alkalmat 
találjanak tervük kivitelére. 


Mikor C. Terentius a legióval megérkezett Arretiumba, az 
elöljáróktól a város kulcsait követelte. Feleletükre, hogy a kulcsokat 
nem találják, sokkal valószínűbbnek vélte, hogy ezeket csalárdul 
eldugták, mint azt, hogy véletlenül vesztették el, s ezért minden 
kapuhoz új kulcsot készíttetett, és nagy gonddal ügyelt rá, hogy ezek 
mind az ő birtokában legyenek. Hostiliust is nagyon nyomatékosan 
figyelmeztette: csak akkor reménykedhet abban, hogy az etruszkok 


nem kezdenek mozgolódni, ha minden kísérletet már csírájában elfojt. 


25. Ezután a senatusban a tarentumiak ügyében igen heves vitára 
került sor, amelyen Fabius is jelen volt. S míg ő maga védelmére kelt 
azoknak, akiket fegyverrel kényszerített térdre, mások ellenségesen 
nyilatkoztak; a legtöbben azt javasolták: éppúgy vétkesnek kell 
nyilvánítani s meg kell büntetni őket, mint a campaniabelieket. A 
senatus, elfogadva M. Acilius javaslatát, úgy határozott, hogy a város 
birtoklását helyőrséggel kell biztosítani, a lakókat mind zárják be a 
falak mögé, s ügyük tárgyalására majd később térnek vissza, akkor, ha 
Italiában nyugodtabb lesz a helyzet. Nem kevésbé heves vita folyt M. 
Liviusról, a tarentumi fellegvár parancsnokáról is. Egyesek azt 
óhajtották, hogy senatusi határozattal  bélyegezzék meg a 
parancsnokot, mert az ő gondatlansága következtében szolgáltatták ki 
Tarentumot az ellenségnek. Mások viszont  megjutalmazását 
javasolták, hiszen öt éven keresztül tartotta a várat, s Tarentum 
visszafoglalása is elsősorban az ő érdeme. A két párt közt középen 
állók úgy vélekedtek, hogy ügyének kivizsgálása nem a senatus, 
hanem a censorok hatáskörébe tartozik. Fabius is ezen a véleményen 
volt, azonban hozzáfűzte: elismeri, amit a senatusban Livius barátai 
oly nagy hangon emlegettek, hogy az ő közreműködésének 
köszönhetik Tarentum visszafoglalását, viszont az s igaz, hogy nem 

kellett volna visszafoglalni, ha előzőleg nem veszítik el. 


Az egyik consul, T. Ouinctius Crispinus kiegészítő csapatokkal 
elutazott az eddig O. Fulvius Flaccus parancsnoksága alatt álló 
sereghez Lucaniába. Marcellust visszatartották a lelkét újra meg újra 
eltöltő vallásos aggályok, például az, hogy a gallus háborúban 
Clastidiumnál szentélyt ajánlott fel Honosnak és Virtusnak, de ennek 
felszentelését a főpapok megakadályozták, mondván, nem lehet két 
istenségnek egy templomi helységet felajánlani, mert ha abba villám 
üt, vagy benne bármilyen egyéb csodajel mutatkozik, nem lehet 
kiengesztelni, hiszen nem fogják tudni, a két isten közül melyiknek 
mutassanak be áldozatot, mert az előírás szerint - bizonyos isteneket 
kivéve - nem lehet kettőnek egy áldozatot felajánlani. Ezért nagy 
sietve Virtusnak is hozzáépítettek egy szentélyt, de ezt már Marcellus 
nem tudta személyesen felszentelni. Így végül a kiegészítő csapatokkal 

ő is elindult az előző évben Venusiában hagyott seregéhez. 


Crispinus Bruttiumban, látva, hogy Tarentum bevétele Fabiusnak 
mekkora dicsőséget szerzett, megkezdte Locri ostromát. Siciliából a 
legkülönbözőbb hajító- és ostromgépeket hozatta oda, s a hajókat is 
mozgósította, hogy vegyék ostrom alá a város tenger felé eső részét. 
De az ostromnak vége szakadt, mert Hannibal elindult csapataival 
Lacinium felé, s Crispinus híradást kapott, hogy tiszttársa már útra 
kelt Venusiából a sereggel, amellyel ő egyesülni akart. Ezért 


Bruttiumból visszavonult Apulia felé, s a két consul Venusia és Bantia 
között, egymástól nem egészen háromezer lépésnyi távolságban ütötte 
fel táborát. Erre a vidékre tért vissza Hannibal is, miután Locritól 
elhárította a háborút. Itt a consulok - mindketten forrófejű emberek - 
majdnem mindennap felkínálták az ütközetet, mert meg voltak 


győződve róla, hogy ha az ellenség megkockáztatja a csatát a két 
consuli sereggel, itt be tudják fejezni a háborút. 


26. Hannibal, mivel a múlt évben két - egy győztes és egy vesztes - 
ütközetet vívott Marcellusszal, jól tudta, hogy miben reménykedhet, és 
mitől kell félnie, ha ismét vele kerül szembe, de arra semmiképpen 
nem számított, hogy a két consullal szemben helyt tud állni. Így csakis 
megszokott cselfogásaiban bizakodott, s cselvetésre alkalmas hely után 
nézett. De azért a két sereg között, változó sikerrel, kisebb 
összecsapásokra került sor. A consulok, mivel úgy gondolták, hogy így 
kihúzhatják a nyarat, azt tervezték, hogy közben változatlan erővel 
folytatják Locri ostromát is. Levélben utasították L. Cinciust, keljen át 
hajóhadával Siciliából Locrihoz. S hogy a szárazföld felől is 
folytathassák a falak ostromát, a tarentumi helyőrséget - seregük egy 
részét - is oda irányították. Hannibal, aki néhány thuriibeli ember 
útján értesült e tervekről, csapatokat küldött, hogy álljanak lesben a 
Tarentumból kivezető úton. Itt, a Petalia alatt lévő magaslaton, 
titokban háromezer lovas és kétezer gyalogos foglalt állást. S mikor a 
felderítés nélkül menetelő rómaiak belesétáltak a csapdába, közülük 
mintegy kétezer fegyveres elesett, mintegy ezerötszáz pedig élve 
került fogságba. A többiek szétszóródtak, s árkon-bokron át menekülve 
értek vissza Tarentumba. 


A pun és a római tábor között egy erdő borította domb emelkedett. 
Ezt először egyik fél sem szállta meg, mert a rómaiak nem ismerték a 
pun tábor felé néző oldalát, Hannibal pedig a helyet cselvetésre 
alkalmasabbnak tartotta, mint táborhelynek. Ezért éjszaka ide küldött 
s elbújtatott az erdőben néhány csapat numidát, akik közül napközben 
egy sem távozhatott el őrhelyéről, nehogy a távolból észrevehessék 
fegyverüket vagy őket magukat. A római táborban a sereg hangos 
kiáltozással követelte, hogy foglalják el és erősítsék meg sánccal a 
dombot, nehogy - ha Hannibal foglalná el - úgyszólván a nyakukba 
üljön az ellenség. Marcellus, akit a javaslat fellelkesített, így szólt 
tiszttársához: "Miért ne mennénk el mi magunk oda néhány lovassal 
körülnézni? Ha szemügyre vettük a helyet, utána sokkal biztosabban 
tudunk dönteni." S amikor Crispinus beleegyezett, elindultak 
kétszázhúsz lovassal, akik közül negyven fregellaei volt, a többi pedig 
etruszk. Elkísérte őket két katonai tribunus, M. Marcellus, a consul fia, 
és A. Manlius, valamint két szövetséges parancsnok, L. Arrenius és M". 
Aulius is. Egyes történetírók úgy tudósítanak, hogy e napon Marcellus 


consul áldozatot mutatott be, s a levágott áldozati állatok közül az 
elsőnek a máján nem találták a főrészt, a második állat minden belső 
része előírásszerűen hibátlan volt, sőt a máj főrésze még szokatlanul 
nagynak is látszott. S éppen ez nem tetszett a haruspexnek, hogy 
először olyan alaktalan és rút, majd ennyire kövér belső részekre 
bukkantak. 


27. Marcellus consul azonban annyira szeretett volna megütközni 
Hanniballal, hogy szerinte tábora sose volt elég közel az ellenségéhez. 
Most is, miközben a völgyet elhagyta, parancsot adott, hogy a katonák 
- ki-ki a maga helyén - álljanak készenlétben, hogy ha majd ők a 
dombot, amelynek szemrevételére elindultak, megfelelőnek találják, 
holmijukat összeszedve azonnal követhessék őket. 


A tábor előtt egy kis síkság terült el, erről vezetett fel egy nyílt, 
mindenhonnan jól látható út a dombra. Ekkor a numida őrszem - akit 
korántsem ilyen nagy fogás reményében ültettek a helyére, hanem 
azért, hogy ha néhány, takarmányt vagy tűzifát keresgélő ember 
messzebb talál elkószálni a tábortól, lecsaphassanak rá - jelt ad 
társainak, hogy ki-ki egyidőben törjön elő rejtekhelyéről. De akiknek 
szemtől szemben, közvetlenül a csúcsról kellett támadniuk, nem 
jelentek meg előbb, csak mikor már megkerülték a dombot azok, 
akiknek az ellenség mögött kellett az utat elzárniuk. Ekkor minden 
irányból, teljes számban, előrontottak, s harci kiáltást hallatva, 
támadásra indultak. S noha a consulok már bent voltak a völgyben, s 
így nem tudtak feljutni az ellenféltől megszállt magaslatra, s 
visszavonulásra sem volt módjuk, mivel körül voltak zárva, mégis 
hosszabb ideig folytathatták volna a küzdelmet, ha a megfutamodó 
etruszkok rémülete nem terjed át a többiekre is. De a fregellaebeliek 
azért, noha az etruszkok cserbenhagyták őket, nem adták fel a 
küzdelmet, amíg a consulok nem sebesültek meg, s biztatásukkal, és 
derekasan kivéve részüket a harcból, tartották bennük a lelket. De 
mikor látták, hogy mindkét consul megsebesül, sőt Marcellus egy 
dárdától haldokolva hanyatlik le lováról, ők maguk is - igaz, hogy már 
csak alig néhányan voltak életben - a két dárdaszúrást kapott 
Crispinus consullal s a szintén megsebesült ifjú Marcellusszal együtt, 
futásnak eredtek. Elesett A. Manlius katonai tribunus; a két 
szövetséges vezér közül M". Auliust megölték, L. Arreniust elfogták. 
Élve került az ellenség kezébe öt consuli lictor is, a többi vagy elesett, 
vagy elmenekült a consullal. A lovasok közül negyvenhárman estek el 
a harc vagy menekülés közben, tizennyolcat élve fogott el az ellenség. 


A táborban már zajongva követelték, hogy induljanak a consulok 
segítségére, mikor meglátták sebesülten visszatérni az egyik consult s 
a másik consul fiát, néhány ember kíséretében, akik túlélték a 
szerencsétlen vállalkozást. Marcellus halála egyébként is nagy csapás 


volt, de különösen azért, mert megállapodott korú ember - hiszen már 
elmúlt hatvanéves -, és régi, tapasztalt hadvezér létére ilyen 
elővigyázatlanul sodorta veszélybe magát, tiszttársát, s kis híján szinte 
az egész államot. 

Nagyon sok kitérőt kellene tennem ezzel az egyetlen eseménnyel 
kapcsolatban, ha részletesen fel akarnám sorolni, hányféleképpen 
adják elő a történetírók Marcellus halálát. Hogy a többieket ne is 
említsem, Caelius a történet három változatát is elmeséli: az elsőt a 
szájhagyomány örökítette ránk, a másodikat a consul fia - az 
események szemtanúja - írta meg emlékbeszédében, a harmadikat 
Caelius saját kutatásainak és tapasztalatainak eredményeképpen adja 
elő. De bármennyi eltérés is található egyébként a hagyományban, 
abban az elbeszélők többsége megegyezik, hogy a consul a terep 
kikémlelésére távozott el a táborból, abban pedig mindnyájan, hogy 
csapdába esett. 

28. Hannibal meggyőződése szerint az egyik consul halála s a másik 
megsebesülése az ellenség között roppant rémületet keltett, ezért, 
hogy semmi alkalmat se szalasszon el, táborát tüstént arra a dombra 
telepítette át, amelyen az összecsapás lefolyt. Itt megtalálta és 
eltemettette Marcellus holttestét. Crispinus, akit tiszttársa halála és 
saját megsebesülése egyaránt megrémített, a rákövetkező éjszaka 
csendjében elindult, s amint elérte az első hegyet, ott egy kiemelkedő 
és minden oldalról biztosított helyen ütötte fel táborát. Itt a két vezér 
minden ravaszságát összeszedte; az egyik azért, hogy tőrbe csalja a 
másikat, a másik, hogy kikerülje a csapdát. 


Marcellus holttestével együtt pecsétgyűrűje is Hannibal kezébe 
került. Crispinus meg akarta előzni, hogy a pun vezér a pecsét 
megtévesztő alkalmazásával bárkit is becsapjon, követeket küldött hát 
a legközelebbi városokba, megüzente, hogy tiszttársát megölték, 
gyűrűje az ellenség kezébe került, ezért ne higgyenek semmi olyan 
levélnek, amelyet Marcellus nevében írtak. Alig érkezett meg követe 
Salapiába, mikor meghozták Hannibaltól a Marcellus consul nevében 
írt levelet, amelyben az állt, hogy a consul következő éjjel Salapiába 
érkezik. Az ott helyőrségi szolgálatot teljesítő katonák álljanak 
készenlétben, mert a consulnak esetleg szüksége lesz rájuk. A 
salapiabeliek átláttak a szitán, s mivel meg voltak győződve róla, hogy 
Hannibal nemcsak elpártolásukért, de lovassága lemészárlásáért is 
bosszút akar rajtuk állni, elküldték a levélhozót - aki egyébként római 
szökevény volt -, hogy a katonák tanú nélkül hajthassák végre a 
szükséges előkészületeket. Polgáraikat a falakon és a város megfelelő 
pontjain felállított őrségekbe osztották be; az őrállomások és az 
őrségek szolgálatát éjjel különleges gonddal látták el, s a kapukhoz, 


ahová az ellenség megérkezését várták, a helyőrség java erejét 


rendelték. 


Hannibal körülbelül a negyedik őrségváltás idején érkezett a város 
alá. A menet élén római fegyvert viselő római szökevények haladtak. 
Amint a kapu elé értek, mindnyájan latinul hívták az őrséget, s 
felszólították, nyissa ki a kaput, itt van a consul. Az őrök olyan zajt 
csaptak, mintha ez a kiáltozás serkentette volna fel őket álmukból, 
majd serényen odasietve hozzáfogtak a kapu kinyitásához. A 
kapunyílást felhúzható rács zárta el; ezt részben emelőkkel emelték, 
részben kötelekkel húzták olyan magasra, hogy felegyenesedve át 
lehessen jutni alatta. Alig nyílt megfelelő szabad út, a szökevények 
egymást lökdösve tolongtak befelé a kapun, s mikor már mintegy 
hatszázan bejutottak, a rács, mivel az őrök meglazították a 
tartóköteleket, nagy zajjal lezuhant. A salapiabeliek részben a 
szökevényekre támadtak, akik fegyverüket a menetelés miatt, mint 
barátságos vidéken szokás, a vállukon hordták, részben kövekkel, 
rudakkal, dárdákkal az ellenséget kergették el a kapukhoz tartozó 
torony s a falak alól. Így Hannibal, miután saját csapdájába esett, 
elvonult innét, s elindult, hogy felmentse a körülzárt Locrit, mivel L. 
Cincius ostromművek s a Siciliából ideszállított legkülönbözőbb 
hajítógépek segítségével minden erővel folytatta a város ostromát. 


Mago már szinte alig bízott abban, hogy megtarthatja és megvédheti 
a várost; számára Marcellus halálhíre jelentette az első reménysugárt. 
Ezután újabb hírt kapott: Hannibal előreküldte a lovasságot, s 
gyalogos erejével maga is a leggyorsabb menetben közeledik. Így 
Mago, mikor a megfigyelőállások jelzéseiből értesült a numidák 
közeledéséről, a hirtelen feltáruló kapun át maga is az ellenségre 
rontott. Kezdetben - inkább, mert meglepetésszerűen, s nem, mert 
egyenlő erőkkel támadott - még kétes volt a harc eredménye. Később, 
mikor megérkeztek a numidák, akkora rémület lett úrrá a rómaiakon, 
hogy hanyatt-homlok menekültek a tengerhez, hajóikra, otthagyva a 
sáncműveket, s a falakat döngető ostromgépeket. Így a locribeliek 
Hannibal megérkezésével felszabadultak az ostromzár alól. 


29. Crispinus, miután értesült róla, hogy Hannibal a bruttiusok 
földjére vonult, megparancsolta M. Marcellus katonai tribunusnak, 
hogy volt consultársa seregét vezesse Venusiába. Maga pedig legióival 
elindult Capua felé, noha súlyos sebe miatt alig bírta elviselni a 
hordszék rázását. Megírta Rómába, hogy tiszttársa elesett, s hogy ő 
maga milyen rendkívüli veszélyben forog. Nem mehet Rómába 
megtartani a választógyűlést, mert egyrészt valószínűleg nem bírná ki 
az út megpróbáltatásait, másrészt pedig Tarentumért aggódik, hogy 
Hannibal Bruttiumból ehhez a városhoz vonul seregével. Szüksége van 
rá, hogy küldjenek hozzá néhány tapasztalt legatust, akikkel 
megbeszéli az állam sorsára vonatkozó elképzeléseit. A levél 


felolvasása után nagy gyász fogott el mindenkit a consul halála, s 
aggodalom a másik consul sorsa miatt. Ezért a venusiai sereghez 
elküldték az ifjabb O. Fabiust, a consulhoz pedig három legatust: Sex. 
Iulius Caesart, L. Licinius Polliót és L. Cincius Alimentust, bár ez csak 
néhány napja érkezett meg Siciliából. Megbízták őket, tudassák a 
consullal: ha nem tud személyesen megjelenni Rómában a 
választógyűlésen, Róma felségterületén jelöljön ki dictatort a gyűlés 
megtartására. S úgy döntöttek, hogy abban az esetben, ha a consul 
már elindult Tarentumba, O. Claudius praetor vezesse tovább a 
legiókat olyan vidékekre, ahol a legtöbb szövetséges várost védheti 
meg. 


Ugyanezen a nyáron M. Valerius száz hajóból álló hajóhadával átkelt 
Africába, Clupea városánál partra szállt, mindenfelé végigdúlta a 
földeket, s közben szinte alig ütközött fegyveres ellenállásba. Ezután a 
zsákmányolókat nagy sietve visszarendelte a hajókhoz, mert az a hír 
érkezett, hogy egy pun hajóraj közeledik. Ez nyolcvanhárom hajóból 
állt, s ellenük a római vezér Clupeától nem messze sikeres ütközetet 
vívott. Tizennyolc hajót elfogtak, a többit megfutamították, s nagy 
mennyiségű, szárazföldön és tengeren szerzett zsákmánnyal tértek 
vissza Lilybaeumba. 


Ezen a nyáron Philippus is - engedve könyörgésüknek - segítséget 
nyújtott az  achaiabelieknek, mert szomszédjuk,  Machanidas, 
lacedaemoni tyrannus háborúval fenyegette őket, másrészt mert az 
aetoliabeliek, áthajózva seregükkel a Naupactus és Patrae között lévő 
tengerszoroson - amelyet az ott lakók Rhionnak neveznek -, pusztítani 
kezdtek. Sőt az a hír is járta, hogy Attalus, Asia királya is át akar kelni 
Európába, mert az aetoliabeliek múlt évi gyűlésükön rá ruházták 
népük legfőbb tisztségét. 


30. Ezért az aetoliabeliek, mikor Philippus bevonult Görögországba, 
Lamia városánál szembeszálltak vele, annak a Pyrrhiasnak a 
vezetésével, akit erre az évre a távollévő Attalusszal együtt 
hadvezérükké választottak. Velük voltak az Attalustól kapott 
segédcsapatok is, és a római hajóhadtól is az a mintegy ezer ember, 
akit P. Sulpicius küldött. E vezér és e seregek ellen Philippus két ízben 
vívott sikeres ütközetet; a két csatában legalább ezer ellenséges katona 
esett el. Ezután az aetoliabeliek félelmükben meghátrálva, Lamia 
város falai mögé húzódtak, Philippus pedig seregével Phalarához 
vonult. Ez a helység a Maliacus tengeröböl mellett fekszik, s régen - 
biztos kikötője, a környéken lévő jó kikötőhelyek miatt, s mert a 
tenger és a szárazföld felől egyébként is jól meg lehetett közelíteni - 
igen sok lakója volt. Ide érkeztek meg Ptolomaeus, egyiptomi király, 
valamint a rhodusiak, athéniak és a chiosiak követei, hogy 
megszüntessék az ellenségeskedést Philippus és az aetoliabeliek 


között. Az aetoliabeliek szomszédaik közül Amynandert, az athamasok 
királyát is meghívták békeközvetítőnek. De ezek közül egyik sem az 
aetoliabeliekért, ezért a görög létére túlságosan is harcias természetű 
népért aggódott, hanem azért, hogy Philippus és birodalma majd 
beavatkozik a görögök ügyeibe, s uralma súlyos fenyegetésként 
nehezedik a görögök szabadságára. 


A béketárgyalást az achaiai szövetség tanácskozására halasztották; 
erre meghatározott helyet és napot jelöltek ki, s elérték, hogy a felek 
addig is hetvennapos fegyverszünetet kössenek. A király innen 
felkerekedve, Thessalián, Boeotian, Chalcison át Euboeába vonult, 
hogy Attalust, akiről azt hallotta, hogy hajóhadával Euboea felé tart, 
megakadályozza a kikötő és a tengerpart elérésében. Ott őrséget 
hagyott Attalus ellen, arra az esetre, ha az közben megérkeznék, s ő 
maga kis számú lovasság és könnyűfegyverzetű katonaság kíséretében 
Argosba vonult. Itt népgyűlési határozattal őt bízták meg a Hérai és a 
Nemeai Játékok megrendezésével - mert a macedon királyok ebből a 
városból származtatják magukat -, majd közvetlenül a Hérai Játékok 
befejezése után Aegiumba, a szövetségesek jóval előbb kitűzött 
gyűlésére ment. 


Itt arról tárgyaltak, hogy véget kell vetni az aetoliabeliek ellen 
folytatott háborúnak, hogy az sem a rómaiaknak, se Attalusnak ne 
lehessen ürügy a Görögországban való megjelenésre. De alig járt le a 
fegyverszünet ideje, az aetoliabeliek minden efféle kezdeményezést 
meghiúsítottak, miután meghallották, hogy Attalus Aeginába érkezett, 
s a római hajóhad is Naupactus mellett tartózkodik. Ugyanis mikor 
meghívták őket az achaiai tanácskozásra, ahol azok a követségek is 
jelen voltak, amelyek Phalarában megpróbálták létrehozni a békét, itt 
először néhány kisebb sérelmet panaszoltak fel, amit a fegyverszünet 
ideje alatt a megállapodást megszegve ellenük elkövettek, végül 
kijelentették: csak akkor lehetséges a háború befejezése, ha az 
achaiabeliek a messenebelieknek visszaadják Pylust, a rómaiak 
visszakapják Atintaniát, Scerdilaedus és Pleuratus pedig az ardiaei 
törzs területét. Philippus azonban, felháborodva azon, hogy a 
legyőzött még feltételeket mer szabni legyőzőinek, kijelentette: már 
előzőleg sem azért hallgatta meg a békefeltételeket, s kötötte meg a 
fegyverszünetet, mintha a legcsekélyebb remény is lett volna rá, hogy 
az aetoliabeliek nyugton maradnak, hanem csupán azért, hogy 
valamennyi szövetségese legyen rá tanú: ő a békére törekedett, azok 
pedig a háborúra. 


Ezért a tanácskozást, anélkül, hogy a béke létrejött volna, feloszlatta, 
négyezer fegyverest hagyott hátra az achaiabeliek védelmére, s 
cserébe öt hadihajót kapott tőlük. Úgy gondolta, hogy ha ezeket 
egyesíti a minap megérkezett carthagói hajórajjal s azokkal a hajókkal, 


amelyeket Bithyniából Prusias király fog küldeni, tengeri csatát kezd a 
rómaiak ellen, akik e tengerrészen már régóta fölényben vannak. Ő 
maga a tanácskozásról visszatért Argosba, ugyanis közeledett már a 
Nemeai Játékok ideje, és személyes jelenlétével óhajtotta növelni ezek 
fényét. 


31. Mialatt a király a Játékok előkészítésével volt elfoglalva, s az 
ünnep napjaiban a háborús időkhöz képest túlságosan csökkent az 
ébersége, P. Sulpicius Naupactusból kihajózva kikötött Sicyon és 
Corinthus között, s széltében végigpusztította a termékenységükről 
híres földeket. A vállalkozás híre elszólította Philippust a Játékokról, 
lovasságával nagy sietve fölkerekedett, gyalogságának pedig 
megparancsolta, hogy kövesse - s lecsapott a földeken szétszóródott, 
zsákmánnyal megterhelt, az ilyen összecsapásokra egyáltalán nem 
számító rómaiakra, s hajóikra kergette őket. S a római hajóhad 
zsákmányával nem valami elégedetten tért vissza Naupactusba. 
Philippus szemében viszont a bármily szerény, de mégiscsak a rómaiak 
felett aratott győzelmének dicsősége megnövelte a még tartó Játékok 
fényét. 

Ujjongó, vidám hangulatban ülték meg az ünnepi napokat, s ezt ő 
még növelte azzal, hogy népszerűséget keresve, letette diadémját, 
bíborát, királyi méltósága egyéb jelvényeit, látszatra teljesen 
hasonlóvá vált a többiekhez; s nincs magatartás, aminek szabad 
városokban nagyobb hatása volna. E viselkedésével kétségtelenül 
fölkelti bennük a szabadság reményét, ha gyalázatosan be nem 
szennyez mindent elviselhetetlen gyönyörhajhászásával. Mert egy 
vagy két kísérő társaságában éjjel-nappal a férjes asszonyok hajléka 
körül ólálkodott, s miközben magatartásában a közönséges polgárok 
szintjére süllyedt, annál féktelenebbé vált, minél kevésbé figyelték, s a 
szabadságot, aminek a többiek előtt csak hiú árnyékát mutatta meg, 
teljesen saját féktelensége kielégítésére használta fel. Mert nem mindig 
vásárolta meg vagy hízelegte ki, amit szeretett volna, hanem erőszakot 
is alkalmazott gyalázatos tettei során, s rosszul jártak azok a férjek 
vagy szülők, akik kellemetlen szigorúságukkal megakadályozták a 
királyt kéjvágyában. Sőt az egyik előkelő görögtől, Aratustól, el is 
szakította Polycratia nevű feleségét, s azzal a reménnyel kecsegtetve, 
hogy királynővé teszi, magával vitte Macedoniába. 


Ilyen gyalázatos cselekedetek közben bonyolította le - sőt meg is 
toldotta néhány nappal - a Nemeai Játékokat, majd Dymae ellen 
vonult, hogy elűzze az aetoliai helyőrséget, amelyet az elisiek 
fogadtak be a városba. Az achaiabeliek és fővezérük, Cycliadas, 
Dymaenál csatlakoztak a királyhoz, részben az elisiek ellen érzett 
gyűlöletből, mert ezek nem csatlakoztak a többi achaiabelihez, 
részben, mert el voltak keseredve az aetoliabeliek ellen, akik 

tudomásuk szerint a rómaiakat az ő megtámadásukra biztatták. 
Dymaetól az egyesült sereggel továbbvonultak, s átkeltek az Elist és a 
Dymae területét elválasztó Larisus folyón. 


32. Betörtek az ellenséges területre; az első napot zsákmányolással 
töltötték, másnap csatára készen a városig nyomultak, s előreküldték 
lovasságukat, hogy a kapuk előtt nyargalászva ingerelje harcra a 
váratlan kitörésre mindig hajlamos aetoliabelieket. Nem tudták, hogy 
Sulpicius Naupactusból tizenöt hajóval átkelt Cyllenébe, négyezer 
emberrel partra szállt, s hogy seregét ne vehessék észre, az éj 
csendjében közelíti meg Elist. Így váratlan megjelenése, mikor az 
aetoliabeliek és elisiek között felismerték a rómaiak hadijelvényeit és 
fegyvereit, roppant rémületet keltett. A király először vissza akart 
vonulni seregével, de mikor látta, hogy az aetoliabeliek és a tralles 
nevű illyr törzs között kialakult ütközetben az ő embereit is 
szorongatják, lovasaival maga is az egyik római különítményre 
támadt. Ekkor lova, amelyet dárda fúrt át, levetette magáról a királyt. 
Ezután mindkét részről kegyetlen erővel lángolt fel a harc; a rómaiak 
rárohantak a királyra, míg saját katonái védelmére siettek. S ő maga is 
kitűnt a harcban, miközben arra kényszerült, hogy gyalogosként 
vegyen részt a lovasok ütközetében. Később, mikor már egyenlőtlenné 
vált a küzdelem, s körülötte sokan estek el vagy kaptak sebet, az övéi 
elragadták, egy másik lóra ültették, s ő futásnak eredt. Táborát e 
napon Elis városától ötezer lépésnyi távolságban ütötte fel. Másnap 
seregét az elisiek közeli, Pyrgusnak nevezett erődítményéhez vezette, 
ahová, mint hallotta, a pusztulástól féltében igen sok földműves 
menekült jószágával együtt. Ezt a szervezetlen, fegyvertelen tömeget a 
megérkezése okozta első rémületben fogságba ejtette, s ezzel a 
zsákmánnyal ellensúlyozta az Elisnél elszenvedett kudarcot. 


Éppen a zsákmány - több mint négyezer ember, s a legkülönbözőbb 
fajta, mintegy húszezer jószág - elosztásával volt elfoglalva, mikor 
Macedoniából az a hír érkezett, hogy egy bizonyos Eropus nevű 
ember, megvesztegetve a fellegvár parancsnokát és helyőrségét, 
elfoglalta Lychnidust, hatalmában tart néhány dassereta falut, s a 
dardanokat is zendülésre bujtogatja. Így hát a király abbahagyta az 
achaiai és aetoliai háborút, de azért szövetségesei védelmére 
Menippus és Polyphantes vezetésével kétezerötszáz, mindenféle 
fegyvernemhez tartozó katonát hagyott hátra, s Dymaetól elindulva, 
tíznapos menetelés után Achaián, Boeotian és Euboeán át megérkezett 
a thessaliai Demetriasba. 


33. Itt a többi elébe járuló hírnök még nagyobb zavargások hírével 
fogadta: a dardanok nagy sereggel behatoltak Macedoniába, már 
elfoglalták Orestist, leereszkedtek az Argestaeus síkságra; s a barbárok 


között erősen tartja magát a hír, hogy Philippust megölték. Ugyanis a 
hadjárat közben, melyet a Sicyon földjét pusztító ellenség ellen viselt, 
megvadult lova nekivitte egy fának, s az egyik kiálló ág letörte sisakja 
egyik szarvát. S mikor ezt az egyik aetoliabeli megtalálta, s elvitte 
Aetoliába Scerdilaedushoz, az felismerte benne a király sisakdíszét, s 
széltében elterjesztette a hírt, hogy a királyt megölték. Miután a király 
elvonult Achaiából, Sulpicius megérkezett Aeginába, s egyesítette 
seregét  Attaluséval. Az  achaiabeliek  Messenétől nem messze 
szerencsés ütközetet vívtak az aetoliabeliek és az elisiek ellen. Attalus 
király és P. Sulpicius a telet Aeginában töltötte. 


T. Ouinctius consul az év végén belehalt sérülésébe, miután a 
választógyűlés és a Játékok megtartására T. Manlius Torguatust 
nevezte ki dictatornak. Egyes írók azt állítják, hogy Tarentumban, 
mások, hogy Campaniában érte el a halál. Így - amire még egyetlen 
háborúban sem volt példa - a két consul, anélkül, hogy említésre 
méltó csatát vívott volna, halálos sebet kapott, s mondhatni, 
elárvultan hagyták az államot. Manlius dictator C. Serviliust, akkori 
aedilis curulist nevezte ki lovassági főparancsnoknak. Mikor a senatus 
összeült, mindjárt az első napon elrendelte, hogy a dictator tartsa meg 
a nagyszabású ünnepi játékokat, amelyeket C. Flaminius és Cn. 
Servilius consulsága idején M. Aemilius városi praetor alapított, s 
amelyeknek ötévenkénti megtartására fogadalmat tett. A dictator meg 
is rendezte a játékokat, és megfogadta, hogy azokat öt év múlva 
megismétlik. Mivel azonban mindkét consuli sereg vezető nélkül volt, 
s oly közel tartózkodott az ellenséghez, az atyákat és a népet - minden 
egyéb ügyet háttérbe szorítva - az az egyetlen égető gond 
foglalkoztatta, hogy a lehető leghamarabb válasszák meg a consulokat, 
s ami a legfőbb: olyan férfiakat válasszanak meg, akiknek bátorsága 
biztosíték arra, hogy nem válhatnak a pun ravaszság áldozataivá. 
Hiszen az egész háború folyamán sok szerencsétlenséget okozott a 
vezérek elhamarkodottsága és heveskedése, ebben az évben pedig a 
consulok különösen hevesen keresték az alkalmat az ellenséggel való 
összecsapásra, s így estek bele az előre nem sejtett csapdába. Csupán a 
halhatatlan istenek akadályozták meg - megkönyörülve Rómán - a 
semmiben sem vétkes sereg pusztulását, de a consuloknak halállal 
kellett bűnhődniük meggondolatlanságukért. 


34. Az atyák, mikor fontolóra vették, kiket válasszanak consullá, e 
tisztségre . mindenki más előtt C. Claudius  Nerót találták 
legméltóbbnak, s őmellé kerestek tiszttársat. Mert tudták róla, hogy 
kiváló ember, de azt is, hogy - figyelembe véve a jelenlegi hadi 
helyzetet, s hogy egy Hannibal az ellenfél - lobbanékonyabb és 
vakmerőbb a kelleténél. Ezért, úgy vélték, heves természetét oly 
módon kell féken tartani, hogy megállapodott és körültekintő embert 


választanak mellé tiszttársul. Ezt az embert M. Liviusban találták meg, 
akit néhány éve, consuli tisztsége letétele után a népgyűlés elítélt, s ő 
ezt a megszégyenítést olyannyira szívére vette, hogy vidékre költözött, 
sok éven át távol élt a Várostól, és senkivel sem érintkezett. Mintegy 
nyolc évvel elítéltetése után M. Claudius Marcellus és M. Valerius 
Laevinus consulok rábírták, hogy térjen vissza Rómába. De 
elhanyagolt ruhában, hosszúra növesztett hajjal és szakállal jelent 
meg; arca és magatartása félreérthetetlenül tükrözte az elszenvedett 
gyalázat emlékét. 


A consulok, L. Veturius és P. Licinius rákényszerítették, hogy 
megnyiratkozzék, tegye le rongyos ruháját, jelenjék meg a senatusban, 
s lássa el egyéb hivatalos kötelességeit is. De szavazáskor még ekkor is 
vagy egyetlen szóval nyilvánított véleményt, vagy valamelyik oldalra 
vonult. Mígnem egyik rokonának, M. Livius Macatusnak az ügye, 
akinek akkoriban jó híre forgott veszélyben, rábírta, hogy álljon fel a 
senatusban és fejtse ki véleményét. Most, hogy annyi évi hallgatása 
után megszólalt, magára vonta az emberek figyelmét, s alkalmat adott 
nekik olyan megállapításokra, hogy Liviusszal a nép meg nem 
érdemelt méltatlanságot követett el, s igen nagy veszteség, hogy egy 
ilyen súlyos háborúban az állam nem vette igénybe egy ilyen ember 
szolgálatait és tanácsait. Sem O. Fabiust, sem M. Valerius Laevinust 
nem adhatják tiszttársul C. Nero mellé, mert nem választhatnak meg 
két patriciust. Ugyanez a helyzet T. Manliusszal is, nem is szólva arról, 
hogy ez már elutasította, és a jövőben is el fogja utasítani a neki 
felajánlott consulságot. Micsoda nagyszerű consuli pár lenne, ha M. 
Liviust tehetnék meg C. Claudius tiszttársának! A nép sem utasította el 
az atyáknak ezt a javaslatát. Az egész polgárságban egyetlen ember 
ellenezte a tervet: az, akire a tisztséget rá akarták ruházni. Szemére 
hányta a népnek ingatagságát: Azok, akik nem könyörültek rajta, 
mikor vádlottként gyászruhában járt, most akarata ellenére a fehér 
togát akarják ráerőltetni; előbb büntetésekkel majd tisztségekkel 
halmozzák el ugyanazt az embert. Ha derék embernek tartják, miért 
ítélték el, mint valami elvetemült gonosztevőt? Ha viszont 
megbizonyosodtak bűnösségéről, miért akarják neki adni a consuli 

tisztet, amelyet már első ízben sem kellett volna őreá ruházniuk? 


Ilyen és hasonló kifogásaira és panaszaira az atyák megrovó hangon 
válaszoltak; emlékezetébe idézték M. Furius példáját, akit a 
száműzetésből hívtak vissza, s ő helyreállította lerombolt hazáját. A 
haza szigorúságát is - akárcsak a szülőkét - tűrnünk kell, el kell 
viselnünk, — hogy megenyhüljön. — Így, — közös fáradozásaik 
eredményeképpen C. Claudius mellé M. Liviust választották meg 
consulnak. 


Főld 


35. Három nappal később került sor a praetorok megválasztására. 


Praetorok lettek: L. Porcius Licinus, C. Mamilius, Caius illetve A. 
Hostilius Cato. A  választógyűlések befejezése és a játékok 
megrendezése után a dictator és a lovassági főparancsnok lemondott 
tisztségéről. C. Terentius Varrót propraetorként Etruriába küldték, 
azért, hogy C. Hostilius a provinciából Tarentumba mehessen a 
sereghez, amelynek T. Ouinctius consul volt a parancsnoka. L. 
Manliust is elküldték, hogy mint legatus keljen át a tenger túlsó 
partjára, s vizsgálja meg, miként áll ott a helyzet. Egyszersmind - 
mivel ezen a nyáron lesznek az Olympiai Játékok, ahová 
Görögországból igen nagy számban sereglenek össze - keresse fel ezt a 
sokadalmat, ha biztonságban juthat át az ellenséges területen. S ha 
akadnak ott, akik Siciliából menekültek el a háború elől, vagy akiket 
Hannibal száműzött  Tarentumból, igyekezzék elérni, hogy 
hazatérjenek, s hozza tudomásukra, hogy a római nép visszaadja 
minden vagyonukat, ami a háború előtt tulajdonukban volt. 


Mivel ez az év nagyon vészterhesnek ígérkezett, s az államnak még 
nem voltak consuljai, mindnyájuk figyelme a kijelölt consulok felé 
fordult, és azt óhajtották, hogy ezek a lehető leghamarabb sorsolják ki 
provinciáikat, és hogy előre tudják, melyiküknek mi lesz a működési 
területe, s milyen ellenséggel fog szembeszállni. A senatusban O. 
Fabius Maximus kezdeményezésére az is szóba került, hogy helyre kell 
állítani a tiszttársak között a jó egyetértést. Viszonyuk ugyanis 
közismerten ellenséges volt, s Livius részéről ezt még elkeseredettebbé 
és sértődöttebbé tette az őt ért szerencsétlenség, mert meg volt róla 
győződve, hogy nehéz helyzetében megvetően bántak vele. Ezért ő 
volt a kérlelhetetlenebb, s kijelentette, semmi szükség kibékülésre; ők 
mindenben még lelkesebben és ügybuzgóbban fognak eljárni, ha attól 
kell félniük, hogy ellenséges érzelmű tiszttársuk a másik hibáját 
kihasználva szerezhet dicsőséget. De a senatus tekintélye mégis elérte, 
hogy felhagytak a viszálykodással, s egyetértve, közösen tervezve 
irányították az államot. 

Provinciáikat nem úgy jelölték ki, mint az előző években - pontos 
körülhatárolás nélkül -, hanem elkülönítve, Italia két legszélső 
vidékén; az egyikre bízták a Hannibal elleni háborút, a bruttius földet 
és Lucaniát, a másikra Galliát, és ellenfélként Hasdrubalt, akiről az a 
hír járta, hogy már közeledik az Alpokhoz. Meghagyták, hogy az, 
akinek Gallia jutott, az Etruriában és Galliában állomásozó két sereg 
közül válassza ki azt, amelyiket akarja, s ezt egészítse ki a városi 
sereggel. Az pedig, akinek Bruttium jutott provinciául, sorozzon új 
városi legiókat, s az előző évi két consuli seregből válassza azt, 
amelyiket akarja. A sereget, amelyet a consul meghagy, kapja meg O. 
Fulvius proconsul, akit egy évre szóló fővezéri hatáskörrel kell 
felruházni. C. Hostilius, akinek Etruria helyett Tarentum jutott 


provinciául, Tarentum helyett Capuát kapta meg, s azt a legiót, 


amelynek előző évben Fulvius volt a parancsnoka. 


36. Hasdrubal közeledése miatt Italiában napról napra fokozódott a 
rémület. Először a massiliai követek jelentették, hogy már átkelt 
Galliába, s megérkezése felcsigázta a gallusok várakozását, mert hír 
szerint igen sok aranyat hozott magával, hogy zsoldos segédcsapatokat 
toborozzon. Erre Rómából pontosabb tájékozódás végett elküldték 
velük követekként Sex. Antistiust és M. Raeciust, s ezek visszatérésük 
után jelentették: massiliai útikalauzok kíséretében embereket küldtek 
ki, hogy  vendégbarátaik, gallus vezérek segítségével mindent 
puhatoljanak ki, és tudósítsák őket. Biztos értesüléseik szerint 
Hasdrubal, miután hatalmas sereget szedett össze, a következő év 
tavaszán át fog kelni az Alpokon, már most is csupán az a körülmény 
tartja vissza, hogy az Alpok télen át járhatatlanok. 


M. Marcellus helyére P. Aelius Paetust választották meg és 
szentelték fel augurnak, s a két éve elhunyt M. Marcius helyére Cn. 
Cornelius Dolabellát szentelték fel áldozókirálynak. Ebben az évben a 
censorok, P. Sempronius Tuditanus és M. Cornelius Cethegus 
vagyonbecslést is tartottak; százharminchétezer-száznyolc polgárt 
vettek számba, jóval kisebb volt a számuk, mint a háború előtt. A 
feljegyzések szerint ebben az évben fedték be először a Comitiumot 
azóta, hogy Hannibal Italiába érkezett, s ekkor újították fel egy ízben 
a curulis aedilisek - 0. Metellus és C. Servilius - a Római Játékokat. A 
plebeius aedilisek - C. Mamilius és M. Caecilius Metellus pedig két 
napon át a Plebeius Játékokat újították fel, továbbá három szobrot 
adományoztak Ceres szentélyének, s Iuppiter tiszteletére a Játékok 
alkalmával lakomát rendeztek. 


Ezután léptek hivatalba az új consulok, C. Claudius Nero és M. 
Livius (másodízben), akik, miután saját provinciájukat már 
megválasztásuk alkalmával kisorsolták, a praetorokat szólították fel, 
hogy sorsoljanak. C. Hostiliusnak jutott a városi igazságszolgáltatás, s 
rábízták az idegenek jogi ügyeit is, hogy a többi három praetor 
elutazhassék provinciájába. A. Hostiliusnak jutott Sardinia, C. 
Mamiliusnak Sicilia, L. Porciusnak Gallia. Az összesen huszonhárom 
legiót így osztották el a provinciák közt: két-két legiót kaptak a 
consulok, négyet Hispania, két-két legiót a három praetor Siciliában, 
Sardiniában és Galliában, kettőt C. Terentius Etruriában, kettőt O. 
Fulvius  Bruttiumban, kettőt OO. Claudius Tarentumnál és a 
sallentinusok földjén, egyet C. Hostilius Tubulus Capuában; s két 
legiót kellett sorozni Rómában. Az első négy legio tribunusait a nép 
választotta meg, a többit a consulok nevezték ki. 


37. Még a consulok elutazása előtt kilencnapos áldozati ünnepet 


tartottak, mert Veiiben az égből kőeső esett. S az egy csodajelről 
érkezett híradás után, mint lenni szokott, egyéb csodákról is érkeztek 
jelentések. Iuppiter minturnaei templomát és Marica berkét, 
nemkülönben Atellában a várfalat és kaput villámcsapás érte. 
Minturnae lakói még iszonyúbb jelenségekről is hírt adtak: arról, hogy 
vérpatak folyt a kapu előtt; Capuában éjszaka egy farkas behatolt a 
kapun, és széttépte az egyik őrt. E csodajeleket nagyobb áldozati 
állatokkal engesztelték ki, s a pontifexek javaslatára egy napig tartó 
könyörgést rendeztek. Ezután megint kilencnapos engesztelő ünnepet 
tartottak, mert Armilustrumban látták, hogy kőeső esett. A vallásos 
szorongástól épp hogy megszabadult lelkeket ismét megzavarta az az 
újabb, Frusinóból érkezett híradás, hogy ott négyévesnek látszó 
gyermek született, de nem is annyira nagysága keltett feltűnést, 
inkább az, hogy - akár a Sinuessában két éve született csecsemőnél - 
nem lehetett tudni, hogy fiú-e vagy lány. Ezt az Etruriából odahívott 
haruspexek mindenesetre szörnyű és rettenetes  csodajelnek 
nyilvánították, s kijelentették, hogy Róma területén kívül, úgy, hogy 
ne érjen hozzá a földhöz, a mély tengerbe kell süllyeszteni. A 
gyermeket élve egy ládába zárták, kivitték a mély tengerre, s ott a 
vízbe hajították. A pontifexek azt is elrendelték, hogy háromszor 
kilenc szűznek kell végigvonulnia egy éneket énekelve a Városon. 
Miközben ezek Iuppiter szentélyében az éneket gyakorolták, melyet 
Livius költő szerzett, villám csapott Iuno királynőnek az Aventinuson 
álló szentélyébe. S mikor a haruspexek kinyilvánították, hogy ez a 
csodajel a matronákra vonatkozik, s az istennőt ajándékokkal kell 
megengesztelni, az aedilis curulisek rendelettel összehívtak a 
Capitoliumra minden asszonyt, aki csak Rómában vagy a Város 
környékén a tizedik mérföldkövön belül lakott, s ezek huszonötöt 
választottak ki maguk közül, hogy nekik adják át a hozományukból 
vett adományokat. Ezután ajándékul egy arany tálat készíttettek, s ezt 
vitték fel az Aventinusra, ahol a matronák áhítatos és tiszta lélekkel 
áldozatot mutattak be. 


A decemvirek sietve kijelölték egy másik, ugyanennek az istennőnek 
szóló áldozat időpontját is, s a szertartás rendje a következő volt: 
Apollo szentélyéből két fehér tehenet vezettek a Porta Carmentalison 
át a Városba, utánuk vitték Iuno királynő két, ciprusfából faragott 
képmását, azután következett hosszú ruhában a huszonhét szűz, Iuno 
királynő tiszteletére éneket zengve. (Ezt az éneket akkoriban a 
műveletlen emberek talán szépnek érezhették, de ha ma mondanák el, 
ízléstelennek és  művészietlennek találnánk.) A szüzek után 
borostyánkoszorúval és bíbortogában a decemvirek haladtak. A 
kaputól a vicus Iugariuson át vonultak a Forumra. A Forumon megállt 
a menet, a szüzek mindnyájan megfogtak egy kötelet, majd éneküket 
lépéseik üteméhez igazítva, vonultak tovább. Ezután a vicus Tuscuson, 


a Velabrumon és a Forum Boariumon keresztül s a clivus Publiciuson 
át Iuno királynő szentélyébe érkeztek. Itt a decemvirek két állatot 
áldoztak fel, majd elhelyezték a szentélyben a ciprusfából készült 
szobrokat. 


38. Miután az isteneket megfelelőképpen kiengesztelték, a consulok 
olyan eréllyel és buzgalommal hajtották végre a sorozást, amire - 
általános emlékezet szerint - az előző években még egyszer sem volt 
példa. Ugyanis Italiában megkettőződött a háborús rémület az új 
ellenséges sereg megjelenése miatt, s ugyanakkor sokkal kevesebb 
katonának besorozható ifjú akadt. Ezért katonaállításra kötelezték a 
tenger mellett fekvő coloniákat is, amelyek hagyomány szerint szent 
esküvel erősített szolgálatmentességet élveztek. S mikor ezek 
tiltakoztak, a consulok határnapot tűztek ki, hogy addig mindegyikük 
közölje a senatusszal, milyen jogcímen nem köteles katonát adni. E 
napon a következő népek követei jelentek meg a senatus előtt: Ostia, 
Alsium, Antium, Anxur, Minturnae, Sinuessa s a felső tenger mellett 
fekvő — Sena lakói. S mikor — mindegyikük felolvasta a 
szolgálatmentességet biztosító okmányokat, egyik nép 
szolgálatmentességét sem ismerték el - mivel ellenség tartózkodik 
Italia földjén -, kivéve Antium és Ostia lakóiét, de még az e 
coloniákban lakó ifjaknak is eskü alatt kellett megfogadniuk, hogy 
amíg az ellenség Italiában van, nem töltenek harminc napnál többet 
városuk falain kívül. 


S noha mindenki úgy vélte, hogy a consuloknak a lehető 
leghamarabb el kell indulniuk a háborúba - hiszen szembe kell 
szállniuk az Alpokból leereszkedő Hasdruballal, hogy ne tudja 
fellázítani az Alpokon innen lakó gallusokat s a felfordulásra csak 
alkalmat váró Etruriát; másrészt Hannibalt is ott kell tartani saját 
külön harcterén, hogy ne mozdulhasson el Bruttiumból, s ne 
vonulhasson fivére elé -, Livius késlekedett, mivel nem nagyon bízott a 
parancsnoksága alatt lévő hadseregben; hiszen tiszttársa a két kiváló 
consuli, s harmadikként a 0O. Claudius parancsnoksága alatt 
Tarentumban állomásozó seregből válogathatott. Ezért felvetette a 
tervet: szolgálhassanak ismét önkéntesek a seregben. A senatus a 
consuloknak teljesen szabad kezet adott rá, hogy onnan egészítsék ki 
seregüket, ahonnan akarják, s hogy valamennyi seregből tetszésük 
szerint válasszák ki a katonákat, s ki is cserélhessék őket a 
provinciákban lévő seregek között, ha áthelyezésüket az állam 
érdekében jónak látják. 

A consulok mindezt a legnagyobb egyetértésben hajtották végre. Az 
önkéntes szolgálatra jelentkezőket a tizenkilencedik és a huszadik 
legióba sorozták be. Az e háborút megörökítő némelyik történetíró 

szerint P. Scipio is jelentékeny erősítéseket küldött Hispaniából a 


harcra M. Liviusnak: nyolcezer hispan és gallus, valamint kétezer 
legiós katonát s ezernyolcszáz numida és hispan lovast. E csapatokat 
hajóra ültetve M. Lucretius szállította el; s C. Mamilius is küldött 
Siciliából háromezer íjászt és parittyást. 


39. Rómában növelte a nyugtalanságot L. Porcius praetor Galliából 
érkezett levele, amelyben közölte, hogy Hasdrubal fölkerekedett téli 
szállásáról, s már átkelőben van az Alpokon, s nyolcezer besorozott és 
felfegyverzett liguriai katona vár arra, hogy mihelyt Hasdrubal átkelt 
Italiába, egyesüljön seregével - hacsak nem küldünk valakit a 
ligurokhoz, hogy rájuk támadva lekösse őket. Ő maga gyenge 
seregével előre fog nyomulni, olyan messzire, amennyire kockázat 
nélkül teheti. 


A levél arra késztette a consulokat, hogy a sorozást gyorsan 
befejezzék, s a tervezettnél hamarabb induljanak provinciájukba, azzal 
az elhatározással, hogy mindegyikük a saját provinciájában igyekszik 
az ellenséget féken tartani s megakadályozni abban, hogy egyesíthesse 
vagy egy pontra vonhassa össze erőit. Tervük végrehajtásában 
főképpen Hannibal tévedése segítette őket, aki, ha számított is rá, 
hogy fivére még ezen a nyáron megérkezik Italiába, visszaemlékezve 
rá, hogy neki magának, miközben átkelt a Rhodanuson és az Alpokon, 
öt hónapon keresztül mit kellett kiállnia folytonos küzdelemben az 
emberekkel és a természettel, egyáltalán nem várta, hogy ilyen hamar 
és gyorsan fog sikerülni az átkelés, s ez volt az oka, hogy olyan későn 
kerekedett fel téli táborából. Viszont Hasdrubal egész vállalkozása 
sokkal könnyebben és gyorsabban sikerült, mint maga vagy a többiek 
remélték volna. Mert nemcsak hogy befogadtak őt az arvernusok s 
azután sorban a többi gallus és alpesi nép, de még csatlakoztak is 
hadmenetéhez. S olyan terepen is haladt, amely régebben járhatatlan 
volt, de amelyen bátyja átvonulása közben utakat épített; s főképpen 
olyan emberek között, akik a tizenkét év alatt, amióta az Alpokon át 
megindult a közlekedés, sokkal szelídebbek lettek. Régebben ugyanis, 
mikor még nem jutottak el hozzájuk idegenek, s nem szoktak hozzá a 
jövevények látásához országukban, minden emberi lény számára 
megközelíthetetlennek bizonyultak. S mivel annak idején nem tudták, 
mi a pun sereg úti célja, azt hitték, hogy szikláik és hegyi váraik 
elfoglalására, az — emberek foglyul  ejtésére és a jószág 
elzsákmányolására törekszik. Azután az Italiát tizenkét éven át lángba 
borító pun háborúról érkezett hír eléggé meggyőzte őket arról, hogy 
az Alpok csupán átkelőhelyül szolgálnak, s hogy két, egymástól nagy 
távolságra levő, rendkívül hatalmas város, amelyet tengerek és 
szárazföldek választanak el, küzd egymással a vezető helyért és a 
hatalomért. 


Ilyen okokból nyílt meg Hasdrubal előtt az Alpokon átvezető út. 


Egyébként azt az időt, amit a gyors meneteléssel nyert, elvesztegette 
Placentia alatt, mert körülzárta ugyan, de hiába ostromolta a várost. 
Úgy gondolta, könnyen elfoglalhatja ezt a síkságon épült várost, s a 
colonia nagy híre is erre csábította, mert azt hitte, hogy ha a várost 
lerombolja, a többieket is rémületbe ejti. S nemcsak őt magát 
akadályozta ez az ostrom, de visszatartotta Hannibalt is, aki fivére 
vártnál gyorsabb átkelésének hírére már el akart indulni téli 
táborából; mert nemcsak azt vette figyelembe, milyen hosszadalmas 
dolog egy város ostroma, de arra is emlékezett, milyen sikertelenül 
igyekezett hatalmába keríteni ő maga is ezt a várost, mikor Trebiától 
győztesen visszatért. 


40. Miután a consulok a Városból teljesen különböző irányban 
elutaztak, az emberekben csak fokozódott az egyidőben folyó, szinte 
már két külön háború miatt érzett aggodalom. Részben felidézték, 
hogy annak idején már egyedül Hannibalnak a megérkezése is milyen 
szerencsétlenségbe döntötte Italiát, s közben az a gondolat is gyötörte 
őket, vajon kik fogják az istenek közül olyan mértékben segíteni a 
Várost és a birodalmat, hogy az állam sorsa mindkét hadszíntéren 
kedvezően alakuljon? Mindeddig ki tudtak ugyan tartani, mert a 
balsikereket szerencsés győzelmek ellensúlyozták. Rómát, mikor 
hatalma Italiában a Trasumennus tónál és Cannaenál már-már 
megsemmisült, a Hispaniában elért hadisikerek mentették meg az 
összeomlástól; később pedig, mikor Hispaniában követte egyik vereség 
a másikat, elvesztettük két nagyszerű hadvezérünket, s két 
hadseregünk majdnem megsemmisült, az Italiában és Siciliában elért 
sorozatos sikerek mentették meg a megingott államot. S maga a 
roppant távolság, s az a körülmény, hogy az egyik háború a 
legtávolabbi partokon folyik, lehetővé tette, hogy lélegzethez jussunk. 
De most Italia vált mindkét háború hadszínterévé, két nagy hírű 
hadvezér fenyegeti két oldalról Róma városát, s a veszély egész súlya 
és minden terhe egyetlen pontra nehezül. S aki a két vezér közül 
először győz, az néhány nap múlva egyesítheti táborát a másikéval. S 
rettegést okozott az elmúlt év is, amelyet oly szomorúvá tett a két 
consul halála. Ilyen szorongató gondok között kísérték ki az emberek a 
consulokat, mikor azok különböző irányban provinciájukba indultak. 


A hagyomány szerint M. Livius, akit még mindig eltöltött a 
polgártársai iránt érzett keserűség, O. Fabius figyelmeztetésére, hogy 
ne ütközzék meg elővigyázatlanul az ellenséggel, mielőtt sajátosságait 
ki nem ismerte, azt felelte, hogy mihelyt az ellenséges hadmenetet 
megpillantja, azonnal megütközik vele. S a kérdésre, hogy minek ez a 
nagy sietség, így válaszolt: "Ha én verem meg az ellenséget, a győztes 
dicsősége övez, ha polgártársaimat verik meg, jóleső - ha nem is éppen 
dicséretre méltó - káröröm fog eltölteni!" 


Mielőtt még Claudius consul elért provinciájába, C. Hostilius 
Tubulus könnyen mozgó csapataival rátámadt a Larinum szélső 
határterületéről a sallentinusok földje felé vonuló Hannibalra; nagy 
rémületet keltett a rendetlenül vonuló hadmenetben, mintegy 
négyezer embert ölt meg, és kilenc hadijelvényt zsákmányolt. O. 
Claudius, akinek serege a sallentinus föld különböző városaiban 
állomásozott, az ellenség közeledésének hírére elindult téli szállásáról. 
Ezért Hannibal, hogy ne legyen kénytelen egyszerre két sereggel 
megütközni, éjszaka tábort bontott, s Tarentumtól a bruttius földre 
vonult vissza. Claudius visszatért a sallentinus területre; Hostilius, 
útban Capua felé, Venusiánál találkozott Claudius consullal. Itt a két 
seregből negyvenezer gyalogost és kétezerötszáz lovast válogattak ki, 
hogy a consul ezekkel induljon Hannibal ellen, s utasította Hostiliust, 
hogy a megmaradt csapatokat vezesse Capuába, s adja át 0. Fabius 
proconsulnak. 


41. Miután Hannibal mindenhonnan összegyűjtötte a téli szállásra a 
bruttius — földi  helyőrségekbe elosztott seregét,  Lucaniába, 
Grumentumhoz vonult, remélve, hogy visszafoglalhatja a városokat, 
amelyek félelemből a rómaiakhoz pártoltak. Ugyanide tartott 
Venusiából, az utak felderítése után, a római consul is, s az ellenségtől 
mintegy ezerötszáz lépésnyire ütött tábort. Úgy látszott, mintha a pun 
tábor sánca Grumentum falaihoz csatlakoznék; mintegy ötszáz lépés 
volt közöttük a távolság. A pun és római tábor között sík volt a terep, 
a carthagóit jobbról, a rómait balról csupasz dombok szegélyezték, de 
ezeket egyik fél se látta gyanúsnak, mert nem volt rajtuk erdő vagy 
cselvetésre alkalmas búvóhely. A két tábor között lévő síkságon ki- 
kirontva, említésre is alig méltó csetepatékat folytattak. A rómaiaknak 
szemmel láthatóan egyetlen célja volt: megakadályozni az ellenség 
eltávozását. Hannibal azonban szeretett volna elvonulni, s egész 
seregét csatára sorakoztatta. Ekkor a consul az ellenség módszeréhez 
folyamodott, s kihasználva, hogy a teljesen csupasz dombokon 
semmiféle cseltevéstől nem lehetett tartani, megparancsolta, hogy öt 
cohors és öt manipulus éjjel keljen át a magaslaton, s húzódjék meg a 
dombok mögött. Velük küldte Ti. Claudius Asellus katonai tribunust és 
P. Claudius szövetséges parancsnokot, utasítva őket, hogy mikor 
törjenek elő rejtekhelyükről, s mikor üssenek rajta az ellenségen, maga 
pedig kora hajnalban valamennyi gyalogos és lovas csapatával 
kivonult az ütközetre. Kisvártatva Hannibal is kitűzte a csatára szólító 
jelet, s táborát betöltötte a fegyverükért szétfutó harcosok zajongása. 
Azután lovasai és gyalogosai versengve zúdultak ki a kapun, s 
szétszóródva siettek a mezőn az ellenség felé. A consul, mikor látta 
rendetlen rohamukat, megparancsolta C. Aurunculeiusnak, a harmadik 
legio katonai tribunusának, hogy a legio lovasaival a lehető 


legnagyobb lendülettel törjön rá az ellenségre, mert az nyáj módjára 
annyira szétszóródott az egész síkságon, hogy letiporhatják és 
lekaszabolhatják, mielőtt még hadirendbe sorakoznék. 


42. Hannibal még el sem hagyta táborát, mikor már meghallotta a 
csatazajt. Ezért, mivel meghökkentette a lárma, csapatait gyorsan az 
ellenség ellen vezette. A lovasroham okozta rémület már átterjedt az 
első hadsorokra is, s közben az első római legio és a jobbszárny is 
támadásra indult. Az ellenség rendezetlen közelharcba kezdett, 
aszerint, hogy a véletlen kit-kit lovassal vagy gyalogossal állított 
szembe. A csata hevességét fokozták a megjelenő tartalék csapatok s 
azok, akik nagy számban rohanva érkeztek a küzdelembe. Hannibal a 
zűrzavar és roham közepette is rendbe tudta volna szedni harcban álló 
csapatait - amit csupán egy régen szolgáló sereg s egy tapasztalt 
hadvezér tud végrehajtani -, ha a dombok mögül rájuk rohanó 
cohorsok és manipulusok hátuk mögött felharsanó kiáltozásának 
hallatára nem hatalmasodik el rajtuk a rémület, hogy elvágják őket 
táboruktól. Ekkor általánossá vált a fejvesztettség, s mindenfelé 
menekülni kezdtek. Nem rendeztek nagy öldöklést közöttük, mert a 
tábor közelsége megrövidítette az üldözöttek menekülésének útját. A 
lovasság hátulról szorongatta őket, oldalról pedig a dombokon át 
kínálkozó szabad és kényelmes úton lerohanó cohorsok támadtak 
rájuk. De a rómaiak még így is több mint nyolcezer embert öltek meg, 
s több mint hétszázat fogtak el közülük, s kilenc hadijelvényt 
zsákmányoltak. Az elefántok közül is, amelyeknek a hirtelen kitört, 
szabálytalan viadalban semmi hasznát nem lehetett venni, négyet 
megöltek, kettőt elfogtak. A győztes rómaiak és szövetségeseik közül 
mintegy ötszázan estek el. 


Másnap a punok csendben maradtak; a római vezér csatára 
sorakoztatta seregét, s miután látta, hogy senki se vonul ellene, 
összegyűjtette az elesett ellenséges katonák fegyvereit, s egy helyre 
hordatta és eltemettette saját emberei holttestét. Majd néhány, 
egymást követő napon oly közel nyomult az ellenséges tábor 
kapuihoz, hogy úgy tűnt, mintha be akarna rontani. Közben Hannibal 
a harmadik őrségváltás idején sok tüzet, a tábor ellenség felé eső 
részén sok sátrat hagyva hátra, valamint néhány numidát, hogy a 
sáncon és a kapu előtt mutatkozzanak, felkerekedett, s elindult Apulia 
felé. Hajnalban, mikor a római hadrend a sáncok elé nyomult, a 
numidák utasítás szerint egy ideig meg-megjelentek a sáncon és a 
kapukban, s miután egy időre megtévesztették az ellenséget, gyors 
vágtában elérték seregüket. 


A consul, mikor észrevette, milyen csendes a tábor, s hogy még azt a 
néhány embert se látja sehol, akik kora reggel ott járkáltak, két lovast 
küldött előre a tábor kikémlelésére, s mikor ezek mindent 

biztonságosnak találtak, haderejével ő is benyomult. De csak addig 
időzött ott, míg a katonák szétszéledtek zsákmányolni, azután 
visszavonulót fúvatott, s jóval az éj beállta előtt visszatért csapataival 
táborába. Másnap kora hajnalban elindult, nagy napi menetekben 
haladt, követve az ellenséges sereg nyomát s a róla szóló híradást, s 
nem messze Venusiától utol is érte Hannibalt. Itt is szabálytalan 
csatára került sor, s több mint kétezer pun esett el. Ezután a pun vezér 
- hogy ne kényszeríthessék ütközetre - éjszaka a hegyeken keresztül 
Metapontumba vonult. Majd Hannót, az ottani helyőrség parancsnokát 
néhány emberrel Bruttiumba küldte, hogy új sereget szervezzen. Aztán 
egyesítette seregét ennek csapataival, visszament Venusiába, azon az 
úton, amelyen ideérkezett, s onnan Canusiumhoz nyomult előre. Nero 
egy pillanatra sem vesztette el Hannibal nyomát, s miközben ő maga 
Metapontum fele tartott, O. Fulviust Lucaniába küldte, hogy az a 
vidék se maradjon védelem nélkül. 


43. Ezalatt Hasdrubal, aki közben felhagyott Placentia ostromával, 
négy gallus lovast és két numidát küldött egy levéllel Hannibalhoz. 
Ezek, miközben a Metapontumba visszavonult Hannibalt keresték, s az 
ellenséges területen haladva végigjárták csaknem egész Italiát, az 
ismeretlen utakon Tarentumba vetődtek, ahol a földeken takarmányért 
szanaszét kószáló római katonák O. Claudius propraetorhoz vitték 
őket. Először megpróbálták őt homályos válaszaikkal félrevezetni, de 
mikor kínvallatással fenyegették meg őket, félelmükben megmondták 
az igazat, s bevallották, hogy Hasdrubal levelét viszik Hannibalhoz. A 
praetor a foglyokat a levéllel együtt - amelynek pecsétjét nem nyitotta 
fel - átadta L. Verginius katonai tribunusnak, hogy vigye őket Claudius 
consulhoz, egyszersmind két szakasz samnis lovast is adott melléjük 
őrizetül. Megérkeztek a consulhoz, aki tolmács segítségével elolvasta a 
levelet, s kihallgatta a foglyokat. Ekkor Claudius úgy vélekedett, nem 
olyan időket él az állam, hogy egy-egy hadvezér szokásos módon 
provinciája határai között maradjon, s csupán saját seregével 
hadakozzék azzal az ellenséggel, amelyet a senatus számára kijelölt. 
Olyan előre nem sejtett, s meglepetésszerű, merész kezdeményezésre 
van szükség, amely váratlanságával éppúgy megrémíti a polgárokat, 
mint az ellenséget, de ha sikerül, a nagy félelmet nagy örömmé 
változtatja. 


Hasdrubal levelét elküldte Rómába a senatushoz, ugyanakkor 
tudatta az összeírt atyákkal, mire készül; mivel Hasdrubal azt írta, 
hogy Umbriában szándékozik találkozni fivérével, rendeljék a 
Capuában tartózkodó legiót Rómába, tartsanak sorozást, s a városi 
hadsereget küldjék Narniába, hogy ott szálljon szembe az ellenséggel. 
Ez állt a senatushoz intézett levélben. 


Közben Larina, a marrucinusok, a frentanusok és a praetutiusok 


vidékére előreküldött emberei útján elrendelte, hogy amerre serege el 
fog vonulni, a földekről és a városokból hordjanak ki minden 
élelmiszert az útra, serege ellátására, s vezessenek oda lovakat s egyéb 
igavonó jószágokat is, hogy fáradt katonáinak elég szekér álljon 
rendelkezésére. Ezután egész seregéből kiválogatta a polgárok és 
szövetségesek színe-javát - hatezer gyalogost és ezer lovast -, s közölte 
velük, hogy a legközelebbi lucaniai várost szándékozik hatalmába 
keríteni a pun helyőrséggel együtt; készüljenek fel mindnyájan az 
indulásra. Éjszaka indult el, s elkanyarodott Picenum felé. 


S a consul a lehető legnagyobb napi menetekben igyekezett eljutni 
cottsultársához, miután a tábor parancsnokságát az ott maradt O. 
Catius legatusra ruházta. 


44. Rómát épp akkora rémület és zűrzavar kerítette hatalmába, mint 
két évvel ezelőtt, mikor a pun tábor ott állt a Város falai és kapui 
előtt. Egyáltalán nem tudták eldönteni, dicsérjék vagy kárhoztassák-e 
a consul oly vakmerő elvonulását. Nyilvánvaló volt, hogy az emberek 
róla alkotott véleménye - ami a megítélés legrosszabb módja - a 
vállalkozás eredményétől függ. Tábora - mondogatták - ott áll egy 
olyan ellenség, mint Hannibal közvetlen szomszédságában, s olyan 
sereg védi, amelyből elvitték színe-javát, s a consul, aki azt állította, 
hogy Lucaniába indul, de Picenum és Gallia irányában menetel, 
otthagyta táborát, melynek biztonsága egyedül attól függ, meg tudják- 
e tartani az ellenséget tévedésében, hogy ne vegye észre a consul és a 
sereg egy részének eltávozását. De mi lesz, ha a dolog kiderül, s 
Hannibal egész seregével üldözőbe veszi a csupán hatezer fegyveressel 
eltávozott Nerót, vagy pedig megrohanja a tábort, amelyet erős 
csapatok, parancsnok és jósjelek nélkül prédának hagytak ott? 
Rémülten idézték fel a háború folyamán elszenvedett korábbi 
vereségeket, s a két consul múlt évben történt halálát. S ráadásul 
mindez akkor történt, mikor még csupán egy hadvezér, egyetlen 
ellenséges hadsereg állott Italia földjén, most pedig két pun háború 
támadt, két hatalmas hadsereg, és - mondhatni - szinte két Hannibal 
tartózkodik Italiában. Hiszen Hasdrubalnak is ugyanaz a Hamilcar az 
apja, ő is olyan fáradhatatlan hadvezér, mint fivére, sok éven át 
szerzett hadi tapasztalatot Hispaniában a rómaiak ellen vívott 
háborúban, s híressé tette két győzelme, amikor két sereget, s velük 
két nagy hírű vezért semmisített meg. S ő sokkal több joggal 
dicsekedhet, mint maga Hannibal, azzal, hogy olyan gyorsan ért ide 
Hispaniából, s hogy felfegyverezte a gallus törzseket. Hiszen ő sereget 
gyűjtött azon a vidéken, ahol fivére embereit a két legszörnyűbb 
halálnem, az éhség és fagyhalál tizedelte meg. Ehhez a Hispania 
helyzetét ismerők még hozzáfűzték, hogy C. Nero nem valami számára 
ismeretlen hadvezérrel készül megütközni, hanem azzal, akit ő egy 


úttalan, erdős szakadékban, szerencsés véletlen folytán, egyszer már 
körülzárt, s aki álnokul felajánlott békefeltételeivel úgy vezette őt az 
orránál fogva, mint valami gyermeket. S mivel a félelem a dolgokat 
mindig sötétebb színben tünteti fel, az ellenség teljes haderejét még 
erősebbnek, a miénket még gyengébbnek látták, mint a valóságban 
volt. 


45. Miután Nero olyan messzire távozott az ellenségtől, hogy tervét 
veszély nélkül felfedhette, néhány szót intézett katonáihoz. 
Kijelentette, hogy soha nem ígérkezett még hadvezér terve első látásra 
olyan kockázatosnak, a valóságban azonban olyan biztosnak, mint az 
övé. A biztos győzelemre vezeti őket. Mert ebben a háborúban, 
amelybe tiszttársa csak akkor volt hajlandó elindulni, mikor a 
senatustól kívánságának megfelelő számú gyalogost és lovast kapott - 
nagyobb és jobban felszerelt sereget, mintha maga Hannibal ellen 
indulna -, ők lesznek azok, akiktől a végső döntés függ, bármily kis 
súlyt jelent is csekély seregük a mérleg serpenyőjében. Mert ha csata 
közben csupáncsak a hír terjed is el - s ő gondoskodni fog róla, hogy 
ne terjedjen el hamarabb -, hogy megérkezett a másik consul és a 
másik hadsereg, nem lesz kétséges a győzelem. A háború eredménye 
dönti el, hogy az emberek mit gondolnak, ezek pedig kis okokból 
szoktak fellelkesülni vagy kétségbeesni. S a győztes csata jutalma, a 
dicsőség, majdnem teljesen őket fogja övezni, mert mindig az a 
látszat, hogy a legvégső mozzanat dönti el az egész vállalkozást. 
Maguk is megfigyelhették, hogy menetüket az emberek mekkora 
csoportosulása, csodálata, rokonszenve kíséri. 


S valóban, amerre elvonultak, az utakat ellepte a valamennyi 
rendből való férfiak és nők tömege, akik mindenhonnan 
összesereglettek a földekről, s jókívánságokkal, imádságokkal, dicsérő 
szavakkal kísérték útján a menetet. Az állam oltalmazóinak, Róma 
város s a birodalom megmentőinek nevezték őket; az ő fegyverüktől, 
az ő jobbjuktól függ a maguk és gyermekeik üdve és szabadsága. 
Könyörögve kérték valamennyi istent és istennőt: tegyék útjukat 
szerencséssé, csatájukat győzedelmessé, adjanak nekik az ellenség 
felett minél gyorsabb győzelmet, hogy hadd kelljen majd teljesíteniük 
a katonákért tett fogadalmaikat, s ahogy most gondterhelten 
búcsúztatják őket, hadd vonulhassanak ki éppígy néhány nap múlva 
boldogan a győzelmüket ünneplők elé. Mindegyikük meghívott valakit 
magához, noszogatta és kérve kérte, fogadja el, amire magának vagy 
jószágának szüksége van, s mindent jó szívvel, bőségesen halmoztak 
elébük. A katonák viszont az önmérsékletben múlták felül egymást, 
csak azt fogadták el, amire szükségük volt, egy percet sem 
késlekedtek, nem távoztak el egységüktől, még enni sem álltak meg, 
mentek éjjel-nappal; alig engedélyeztek maguknak annyi pihenőt, 


amennyit testük természetes szükséglete megkívánt. A consul 
futárokat küldött előre tiszttársához, hogy jelentsék megérkezését, s 
kérdezzék meg, mit gondol, titokban vagy nyíltan, napközben vagy 
éjszaka vonuljon-e be, az ő táborában vagy egy másikban szálljon-e 
meg. S jobbnak látták, ha éjszaka, titokban vonul be a táborba. 


46. Livius consul táborában parancsot köröztetett, hogy tribunus a 
tribunust, centurio a centuriót, lovas a lovast s gyalogos a gyalogost 
fogadja be sátrába; ugyanis nem nagyobbíthatják meg a tábort, 
nehogy az ellenség észrevegye a másik consul megérkezését. S a sok 
ember azért is könnyebben fog a szűk helyen összeszorulni, mivel 
Claudius serege erre a vállalkozásra úgyszólván semmit se hozott 
magával fegyverzetén kívül. 


Különben a sereg még útközben is gyarapodott önkéntesekkel, 
veterán katonákkal, akik már letöltötték szolgálatukat, s olyan 
ifjakkal, akik versengve jelentkeztek, s akiket a vezér, ha külső 
megjelenésük és testi erejük alapján alkalmasnak látszottak a 
szolgálatra, fel is vett seregébe. 


Senánál állott a másik consul tábora, tőle mintegy ötszáz lépésnyíre 
pedig Hasdrubalé. Ezért Nero, mikor már közel járt, a hegyek mögé 
elrejtőzve várakozott, hogy ne érjen el a táborba az éj beállta előtt. 
Csendben vonultak be a táborba, mindenkit a megfelelő rangúak 
fogadtak  sátrukba, s általános öröm közepette szívélyesen 
megvendégelték őket. Másnap haditanácsot tartottak, amelyen jelen 
volt L. Porcius Licinus praetor is, aki táborát közvetlenül a consuloké 
mellett verte fel, s aki az ő megérkezésük előtt a magaslatokon, 
seregével ide-oda vonulva, hol a szorosokat zárta el, hogy 
megakadályozza az ellenség átvonulását, hol hátulról vagy oldalról 
támadt hadmenetére, s a legkülönbözőbb hadicselekkel játszotta ki. 
Most őt is bevonták a haditanácsba. 


Itt a többség véleménye afelé hajlott, hogy halasszák el az ütközetet, 
mert így Nero s a meneteléstől és virrasztástól kimerült katonái 
kipihenhetik magukat, s ő is nyer néhány napot, hogy megismerje az 
ellenséget. Nero nem csupán tanácsolta, de a legerélyesebben 
követelte, ne tegyék tönkre késlekedésükkel haditervét, amelynek 
sikere gyors végrehajtásától függ. Megtévesztéssel érte el - aminek 
hatása azonban nem tarthat sokáig -, hogy Hannibal, mintha 
megbénult volna, ne támadja meg vezér nélkül otthagyott táborát, s 
ne induljon az ő üldözésére. S mielőtt Hannibal megmozdulna, ők 
elpusztíthatják Hasdrubal seregét, s visszatérhetnek Apuliába. Aki 
halogatásával időt ad az ellenségnek, az kiszolgáltatja a másik tábort 
Hannibalnak, s megnyitja előtte a Galliába vezető utat, hogy ott 
egyesüljön Hasdruballal, ahol neki tetszik. Azonnal tűzzék ki a csatára 


hívó jelet, sorakozzanak fel az ütközetre, s használják ki a jelenlévő és 
távollévő ellenség tévedését, míg ott azok nem jönnek rá, hogy egy 
maroknyi csapattal, itt pedig ezek, hogy őket számban és erőben jóval 
felülmúló sereggel állnak szemben. A haditanács befejezése után 


azonnal kitűzték a csata jelét, s tüstént felsorakoztak az ütközetre. 


47. Már az ellenség is hadirendben állt tábora előtt. Késleltette a 
harcot, hogy Hasdrubal, míg néhány lovassal a hadijelvények elé 
lovagolt, észrevette, hogy az ellenségnél olyan öregebb pajzsok is 
feltűnnek, amiket eddig nem látott, hogy lovaik is túlhajszoltak, s az 
egész sereget sokkal nagyobbnak találta a szokottnál. Gyanítani 
kezdte, mi az igazság; gyorsan visszavonulót fúvatott, s embereket 
küldött a folyóhoz, ahonnan a vizet hordták, hogy fogjanak el, ha 
tudnak, néhány rómait, vagy győződjenek meg róla saját szemükkel, 
nincs-e némelyiknek olyan napégette színe, mint aki nemrég hosszú 
menetelésben vett részt. Egyszersmind parancsot adott, lovagolják 
körül nagy távolságban a tábort, állapítsák meg, nem bővítették-e ki 
valamelyik oldalon a sáncot, s azt is figyeljék meg, egyszer vagy 
kétszer kürtölnek-e a táborban. Mikor parancsát végrehajtották, az a 
körülmény, hogy nem bővítették ki a tábort, már-már tévedésbe 
ejtette őket. Még mindig két tábor állt ott, mint a másik consul 
megérkezése előtt; az egyik M. Liviusé, a másik L. Porciusé. Egyik 
táborban sem lehetett észrevenni, hogy új sátrak elhelyezése kedvéért 
kintebb hozták a sáncműveket. A döntő benyomást az tette a római 
ellenséget jól ismerő, tapasztalt hadvezérre, hogy a jelentés szerint a 
praetor táborában egyszer, a consuléban azonban kétszer hangzott fel 
a kürtszó. Tehát nyilván mindkét consul itt van, s nyugtalanította a 
nyomasztó kérdés, hogy volt képes a másik elszakadni Hannibaltól. A 
legkevésbé sem gyaníthatta a valóságot, hogy Hannibalt ilyen döntő 
helyzetben egy cselfogással kijátszhatták, s így nem tudhatja, hol a 
vezér és hol a sereg, amelynek tábora mellett szorosan ott áll az övé. 
Nyilvánvalóan valami nem csekély vereség riaszthatta el attól, hogy 
megkockáztassa a consul üldözését. S Hasdrubalt heves félelem fogta 
el, hogy ügyük már elveszett, ő későn érkezett a segítséggel, s a 
rómaiak már Italiában is olyan szerencsével harcolnak, mint 
Hispaniában. Néha arra gondolt, hogy levele nem jutott el 
Hannibalhoz, hanem a consul kezébe került, aki most idesietett, hogy 
fölébe kerekedjék. 


Ilyen gondolatoktól gyötörve kioltatta a tüzeket, az első őrségváltás 
idején jelt adott, hogy csendben szedjék össze felszerelésüket, s kiadta 
a parancsot az indulásra. A lázas sietségben és éjszakai kavarodásban 
nem ügyeltek eléggé az útikalauzokra, így az egyik egy rejtekhelyre 
bújt, amit előre kinézett magának, a másik pedig egy általa ismert 
gázlónál átúszott a Metaurus folyón. A sereg, miután kalauzai 


cserbenhagyták, először ide-oda bolyongott a földeken, majd jó sokan, 
akiket kimerített az álmatlanság és őrködés, földre vetették magukat, s 
otthagyták hadijelvényeiket. Hasdrubal kiadta a parancsot, hogy addig 
is, míg napvilágnál megláthatják az utat, kövessek a folyó partvonalát, 
s mikor a kanyargó folyó hajlatai és öblei mentén körben haladva alig 
jutottak előre, azt tervezte, hogy ha a hajnali fényben alkalmas gázló 
mutatkozik, átkel a vízen. De nem talált gázlót, mert minél jobban 
távolodtak a tengertől, annál magasabb partok fogták közre a folyót; 
így egy napot elvesztegetett, s időt adott az ellenségnek, hogy utolérje. 


48. Először Nero érkezett meg az egész lovassággal, majd utána 
Porcius a könnyűfegyverzetű csapatokkal. Mikor a kimerült pun sereg, 
amelyet minden oldalról zaklattak és rohamoztak, abbahagyva a már 
menekülésszerű menetelést, a folyópart felett emelkedő egyik dombon 
tábort akart verni, megjelent Livius a nemcsak menetelésre, de 
azonnali ütközetre is felkészült teljes gyalogsággal. De mikor 
valamennyi csapat egyesült, s felfejlődött az arcvonal, a balszárnyon 
Claudius, a jobbon Livius vezette az ütközetet, a közép irányítását 
pedig a praetorra bízták. Hasdrubal látva, hogy harcra kényszerítik, 
abbahagyatta a táborerődítést, s az elefántokat állította az első sorba, 
a hadijelvények elé; köréjük a balszárnyra, Claudiusszal szemben, a 
gallusokat sorakoztatta fel, nem mintha nagyon bízott volna 
bátorságukban, de úgy vélte, hogy az ellenség tart tőlük. Ő maga a 
hispanokkal - akikben, mint régi katonáiban, legjobban bízott - a M. 
Liviusszal szemben álló jobbszárnyat választotta. A ligurokat középen 
helyezte el, az elefántok mögött. De csatasora inkább széles volt, mint 
mély; a gallusoknak egy előrenyúló domb nyújtott fedezéket. Az 
arcvonalnak az a része, amelyet a hispanok tartottak, a római 
balszárnnyal csapott össze; viszont a jobbszárny mozdulatlan maradt, 
nem avatkozott a csatába, s az előttük fekvő domb megakadályozta, 
hogy akár szemből, akár oldalról rájuk támadjanak. 


Livius és Hasdrubal között hatalmas küzdelem alakult ki, s mindkét 
részről kegyetlen öldöklés folyt. Itt tartózkodott mindkét vezér, itt 
harcolt a római gyalogság és lovasság nagyobbik része, itt álltak a 
hispanok, ezek a régi, a rómaiak elleni harchoz hozzászokott katonák, 
s a ligurok fegyverforgatásban megedződött népe. Ide irányították az 
elefántokat is, s ezek már első rohamukkal zavart keltettek az 
előcsapatokban, s még a  hadijelvényeket is meghátrálásra 
kényszerítették, de később, az egyre hevesebbé váló öldöklésben és 
harci zajban már alig lehetett őket irányítani; úgy mozogtak a két 
csatasor között ide-oda, mintha nem tudnák, hova tartoznak, akárcsak 
a kormányos nélkül hányódó hajók. 


Claudius rákiáltott a katonákra: "Vajon miért tettünk meg gyorsított 
menetben ekkora utat?" S miután hiába próbált a szemben lévő 


dombra felnyomulni, belátta, hogy ebben az irányban nem férkőzhet 
az ellenséghez, a jobbszárnyról, látva, hogy itt igazi harc helyett úgyis 
tétlenül fognak várakozni, nagy számú cohorsot vitt magával, s 
megkerülte velük az arcvonalat. Az ellenséges jobbszárny ellen 
intézett rohama nemcsak az ellenséget érte váratlanul, de a rómaiakat 
is, olyan gyorsan hajtotta végre; csapatait imént még a szárnyon 
lehetett látni, s kisvártatva már hátulról törtek az ellenségre. Így 
minden oldalról, elölről, oldalról és hátulról öldökölték a hispanokat 
és ligurokat, s mészárlás közben már a gallusokig értek el. Itt szinte 
nem is találtak ellenállásra; a csapatok egy része már nem állt a 
hadijelvények alatt, mert éjszaka elszökdöstek, s a földeken 
szétszóródva szanaszét álomra dőltek. De még azoknak is, akik 
helyben maradtak, annyira kimerítette minden fáradtság elviselésére 
alkalmatlan testét a menetelés és őrszolgálat, hogy a fegyvert is alig 
bírták tartani vállukon. S az idő is már délfelé járt; így könnyű volt az 
éhségtől és fáradtságtól lihegőket levágni vagy foglyul ejteni. 


49. Az elefántok közül többet öltek meg saját hajtóik, mint az 
ellenség. A hajtók ácsvésőt és kalapácsot tartottak maguknál. Ha a 
hatalmas állat megvadult és saját csapataikra rohant, a hajtó a vésőt 
odaillesztette a füle mögé, pontosan a nyakszirthez, amely a fejet és a 
nyakat összeköti, s egyetlen, a tőle telhető leghatalmasabb csapással 
beleütötte. Ezt a leggyorsabb kivégzési módot, amelyhez akkor 
folyamodtak, ha már nem volt semmi remény, hogy a roppant 
állatokat irányítani tudják, először Hasdrubal alkalmazta, az a 
hadvezér, aki - mint már eddig is annyiszor - most is különösen 
kitüntette magát. Ő tartotta a küzdőkben a lelket, egyszersmind a 
veszélyt is vállalva velük együtt, ő lelkesítette őket, hol korholással, 
hol kéréssel, ha már elfásultak s fel akarták adni a harcot, ő szólította 
vissza a megfutamodókat, s nem egy helyen ő újította meg a már 
feladott küzdelmet. Végül, mikor a hadiszerencse kétségtelenül az 
ellenség felé hajolt, hogy ne élje túl a hatalmas sereget, amely őt 
nevében bízva, követte, megsarkantyúzva lovát egy római cohors 
közepébe vágtatott. Itt esett el harc közben, méltónak bizonyulva 
atyjához, Hamilcarhoz, és bátyjához, Hannibalhoz. 


Ebben a háborúban még soha nem vágtunk le egyetlen csatában 
ennyi ellenséget; úgy tetszett, a vezér és a sereg megsemmisítésével 
megfizettünk a cannaei vereségért. Ötvenhétezer ellenséges katonát 
öltünk meg, ötezer-négyszázat ejtettünk foglyul. Nagy mennyiségű, 
igen sokféle zsákmány - főleg ezüst meg arany - jutott a kezünkre. 
Több mint négyezer római polgárt is kiszabadítottunk az ellenség 
fogságából, vigaszul az ütközetben elesett katonákért. Mért a 
győzelmet korántsem véráldozat nélkül vívtuk ki: mintegy nyolcezer 
római és szövetséges katona esett el; s még maguk a győztesek is 


annyira megcsömörlöttek a vértől és öldökléstől, hogy másnap Livius 
consul, mikor jelentették, hogy azok az Alpokon innen lakó gallusok 
és ligurok, akik vagy nem voltak ott az ütközetben, vagy mészárlás 
közben megfutottak, most vonulnak el egyetlen csapatban, kijelölt 
vezér, hadijelvények, minden harci rend és irányítás nélkül, s egyetlen 
utánuk küldött lovascsapat könnyen megsemmisíthetné mindnyájukat, 
ezt válaszolta: "Hadd maradjanak életben néhányan, hogy legyen, aki 
hírt ad az ellenség vereségéről s a mi vitézségünkről!" 


50. Nero a csatára következő éjjel útnak eredt, s még gyorsabb 
menetben, mint ahogy megjött, hat nap alatt megérkezett az ellenség 
mellett lévő állandó táborába. Útközben - mivel nem küldött előre 
futárokat - kisebb kivonult tömeg ünnepelte, de oly roppant 
lelkesedéssel, hogy az emberek majdnem eszüket vesztették 


örömükben. 


Mert lehetetlenség leírni és jellemezni a Rómában uralkodó kétféle 
lelkiállapotot, azt, amely a polgárokon az eredményre való 
bizonytalan várakozás közben uralkodott, s azt, amellyel a győzelem 
hírét fogadták. Attól kezdve, hogy híre jött a consul elvonulásának, 
egyetlen napon se távozott napkeltétől napnyugtáig egy senator sem a 
Curiából vagy hivatalából, s a nép sem a Forumról. A matronák, mivel 
nem tudtak segíteni, fohászokkal és könyörgéssel töltötték az időt, s 
végigjárva valamennyi szentélyt, esdekléssel és  fogadalmakkal 
ostromolták az isteneket. A polgárokat eltöltő félelem és szorongás 
közben először az a bizonytalan hír terjedt el, hogy az Umbria 
bejáratánál álló táborba két narniai lovas érkezett a csatából, azzal a 
jelentéssel, hogy az ellenség vereséget szenvedett. Ezt a hírt először 
épp csak hogy tudomásul vették, de alig értették meg, mert sokkal 
nagyobb és boldogítóbb volt annál, hogy ésszel fel lehessen fogni, 
vagy igazán el tudják hinni. S gyors megérkezése is akadályozta, hogy 
elhiggyék, hiszen, mint mondták, két napja zajlott le az ütközet. 


Ekkor a táborból megérkezett L. Manlius Acidinus levele, amelyben 
bejelentette a két narniai lovas megérkezését. A levél hírére, amelyet a 
Forumon át odavittek a bírói emelvényen ülő praetorhoz, a senatorok 
is kirohantak a Curiából, s a nép olyan heves tolongással zsúfolódott 
össze a Curia ajtaja előtt, hogy a hírnök nem tudott bejutni. Mindenki 
kérdésekkel ostromolva ráncigálta őket, s azt kiabálták, hogy előbb a 
szószékről olvassák fel a levelet, azután a senatusban. Végül a 
tisztviselők visszaszorították és nyugalomra kényszerítették a tömeget, 
s az örömhír lassan ért el egyiktől a másikig, miközben alig tudtak 
uralkodni magukon. A levelet először a senatusban olvasták fel, majd 
a népgyűlésen. Azután a polgárokat - aszerint, hogy kinek-kinek 
milyen volt az egyénisége - részben a biztos öröm érzése fogta el, 
részben a kétely, hogy nem adnak semmi hitelt a híradásnak, míg nem 


hallhatják magukat a küldötteket vagy a consulok levelét. 


51. Ezután jelentették, hogy közelednek maguk a követek is. Most 
azután az egész tömeg, korkülönbség nélkül, elébük rohant, mindenki 
elsőnek akart szem- és fültanúja lenni a nagy örömnek. S összefüggő 
menetük egészen a Mulvius-hídig ért. A követek, L. Veturius Philo, P. 
Licinius Varus, 0. Caecilius Metellus - minden rendű és rangú ember 
sokaságától körülvéve érkeztek a Forumra, miközben egyesek őket, 
mások kísérőiket faggatták a történtek felől. S amint ki-ki meghallotta, 
hogy az ellenséges sereget és vezérét megsemmisítették, hogy a római 
legiók megmaradtak, s a consulok egészségesek, tüstént sietett 
másokkal is megosztani örömét. Mikor a követek nagy nehezen elértek 
a Curiához, még nagyobb fáradsággal lehetett csak visszaszorítani a 
tömeget, hogy ne nyomuljon be az atyák közé. A levelet felolvasták a 
senatusban, majd a követeket elvezették a népgyűlésre. L. Veturius 
felolvasta a levelet, majd élőszóval bővebben számolt be az 
eseményekről; s szavait nagy tetszészaj, s végül az egész népgyűlés 
kitörő, lelkes kiáltozása kísérte, miközben az emberek örömükben alig 
tudtak uralkodni magukon. Azután sietve elszéledtek, egyesek az 
istenek templomaiba, hogy hálát mondjanak, mások otthonukba, hogy 
a boldogító hírt feleségükkel és gyermekeikkel is közöljék. 


A senatus háromnapos hálaadó ünnepet rendelt el azért, mert M. 
Livius és C. Claudius consulok megsemmisítették az ellenséges sereget 
és vezérét, s közben saját seregük sértetlen maradt. A hálaadó ünnepet 
másnap C. Hostilius praetor jelentette be a népgyűlésen, s 
megtartásában a férfiak és nők egyaránt részt vettek. A három nap 
alatt egyformán megtelt valamennyi szentély, s a  matronák 
gyermekeik kíséretében adtak hálát a halhatatlan isteneknek, 
megszabadulva minden félelemtől, mintha máris véget ért volna a 
háború. A győzelem az állam belső helyzetét is befolyásolta; ettől 
kezdve, mintha máris béke volna, bátran kötöttek üzleti 
megállapodásokat,  adtak-vettek, pénzt kölcsönöztek, adósságot 
törlesztettek. 


C. Claudius consul, miután táborába visszatért, megparancsolta, 
hogy Hasdrubal fejét, amelyet gondosan megőrzött és magával hozott, 
dobják az ellenséges előőrsök lába elé, s mutassák meg nekik a fogoly 
africaiakat is, ahogy voltak, megbilincselve, majd kettőnek vegyék le 
bilincsét, s küldjék át őket Hannibalhoz, hogy elbeszéljék neki, ami 


történt. 


Hannibal, akit megrendített ez az államát és családját egyszerre 
sújtó, rettenetes csapás, hír szerint kijelentette, hogy nyilvánvalóvá 
vált előtte Carthago végzete. 


Ezután tábort bontott és elvonult, hogy Italia legtávolabbi 


szögletébe, Bruttiumba vonja össze valamennyi segédcsapatát, mivel 
annyira szét voltak szórva, hogy nem tudta megvédeni őket. 


S Metapontum egész lakosságát a fennhatósága alatt lévő 
lucaniabeliekkel együtt arra kényszerítette, hogy hagyják el 
lakóhelyüket, s vele együtt Bruttium területére távozzanak. 

HISPANIA 


HUSZONNYOLCADIK KÖNYV 


1. Ámbár Hasdrubal elvonulása után arra lehetett számítani, hogy 
Hispania olyan mértékben mentesül a háború terhétől, amennyire 
annak súlypontja Italiába helyeződött át, itt hirtelen ismét a régi 
erővel lángolt fel a küzdelem. Hispania területe ebben az időben a 
következőképpen oszlott meg a rómaiak és a punok között: Hasdrubal, 
Gisgo fia, az Oceanus mellé, egészen Gadesig húzódott vissza, míg a 
mi tengerünk partvonala és Hispaniának majdnem egész keleti része 
Scipio, vagyis a római hadsereg birtokában volt. Az új hadvezér, 
Hanno - Barcas fiának, Hasdrubalnak utódja -, mikor új seregével 
megérkezett és egyesült Magóval, a két tenger között középen fekvő 
Celtiberiában rövid idő alatt nagy embertömeget fegyverzett fel. 


Scipio alig több, mint tízezer gyalogossal és ötszáz lovassal M. 
Silanust küldte ellene. Silanus a lehető legnagyobb napi menetekben 
haladva - noha erősen akadályozták a járhatatlan utak, s a 
Hispaniában — rendszerint — hosszú hegyvonulatokkal határolt 
völgyszorosok - nemcsak a hírnököket, de érkezésének a hírét is 
megelőzte, s éppen Celtiberiából való szökevények kalauzolásával 
érkezett meg az ellenséghez. Az említett vezetőktől megtudta, hogy 
mintegy tízezer lépésnyire vannak az ellenségtől, s hogy ennek az út 
mellett, amelyen vonulnak, két tábora van. Balra áll az újonnan 
toborzott, több mint kilencezer embert kitevő celtiber sereg, jobbra a 
punok tábora. Ezt a tábort őrhelyekkel, éjjeli őrséggel s mindenféle 
szokásos katonai intézkedéssel védik és biztosítják, míg a másikban 
hanyagság és nemtörődömség uralkodik, mint  barbároknál, 
újoncoknál és olyan embereknél szokás, akik, mivel saját országukban 
vannak, nemigen tartanak semmitől. 


Silanus úgy vélte, hogy először ezeket kell megtámadnia. Kiadta a 
parancsot, hogy a hadmenet - amennyire lehetséges - tartson balra, 


hogy a pun őrállomásokról ne fedezhessék fel. Előreküldte felderítőit, 
s gyors menetben az ellenség ellen nyomult. 


2. Mintegy háromezer lépésnyire voltak, s még egyáltalán senki sem 
vette észre őket az ellenséges seregből; az egyenetlen talajon s a 
cserjékkel benőtt dombokon jól tudták fedezni magukat. Itt katonáival 
egy mélyen fekvő, s ezért elrejtett völgyben állapodott meg, s 
elrendelte, hogy étkezzenek. Közben megérkeztek a felderítők, s 
megerősítették a szökevények állításait. Ekkor a rómaiak 
poggyászukat egy halomba rakva fegyvert ragadtak, s szabályos 


hadmenetben vonultak az ütközetbe. 


Mintegy ezer lépésnyire voltak, mikor az ellenség észrevette őket; 
fejvesztetten kezdett ide-oda szaladgálni, s az első harci kiáltásra és 


hadi zajra gyors vágtában Mago is megérkezett táborából. A celtiber 
sereg négyezer nehézfegyverzetű katonából és kétszáz lovasból állt; 
ezt a szabályos legiót - lényegében serege fő erejét - küldte az első 
vonalba, a többi könnyűfegyverzetű katonát tartalékba állította. Mikor 
az így elrendezett sereget kivezette a táborból, még alig lépték át a 
sáncot, a rómaiak dárdadobásokkal fogadták őket. A hispanok 
lehajolva igyekeztek kikerülni az ellenséges  dárdákat, majd 
fölegyenesedtek, hogy ők röpítsék ki hajítófegyvereiket. S miután 
ezeket a sűrűn összetömörült rómaiak szokás szerint szorosan egymás 
mellett tartott pajzsaikkal felfogták, a közelharcban karddal folytatták 
a küzdelmet. 


Különben az egyenetlen talaj a celtibereket - akiknek az volt a 
szokásuk, hogy harc közben lerohanják ellenfelüket - megakadályozta 
a gyors mozgásban, viszont nem jelentett hátrányt az állóharchoz 
szokott rómaiaknak, legfeljebb annyiban, hogy a szoros utak s a 
mindent elborító cserjés miatt a csatasorok több részre szakadtak, s 
így a kényszerű helyzetben az ütközet úgyszólván egyesek vagy párok 
külön viadalává alakult át. Ez a körülmény, amely az ellenséget a 
futásban megakadályozta, mintegy megkötözve szolgáltatta ki őket az 
öldöklésnek, s a rómaiak csakhamar valamennyi nehézfegyverzetű 
celtibert megölték, s megfutamítva lekaszabolták a 
könnyűfegyverzetűeket és a másik táborból segítségükre siető 
carthagóiakat is. Mago mindjárt a csata kezdetén megfutott, pontosan 
kétezer gyalogossal s valamennyi lovasával. Hannót, a másik vezért, 
élve fogták el azokkal együtt, akik akkor érkeztek, amikor már eldőlt 
az ütközet; Mago, a vele elmenekült egész lovasság, s a gyalogosok 
közül életben maradt veteránok néhány nap múlva eljutottak 
Hasdrubalhoz, Gades provinciába. Az újonnan besorozott celtiberek 
szétszóródtak a közeli erdőkbe, majd hazaszöktek otthonaikba. 


Ez a legjobbkor jött győzelem nemcsak a már kitörni készülő 
háborút akadályozta meg, hanem még sokkal inkább azt, hogy az 
ellenség megteremthesse egy jövő háború feltételeit, ha lehetőséget 
kap rá, hogy fellázítsa a celtiber népet, s más törzseket is fegyverbe 
szólítson. Ezért Scipio őszinte dicséretben részesítette Silanust, s abban 
a reményben hogy ha ő maga nem akadályozza késlekedésével az 
eseményeket, most befejezheti a háborút, gyors menetben megindult 
Hasdrubal ellen, Hispania legtávolabbi vidéke felé, ahol a pun sereg 
tartózkodott. 


A pun vezér, aki - hogy szövetségesei hűségét biztosítsa - éppen 
Baetica provinciában táborozott, hirtelen felkerekedett, s nem is 
menetelve, hanem inkább menekülésszerűen, egészen az Oceanusig, 
Gadesig vonult. De mégis úgy vélte, hogy serege, amíg együtt tartja, 
célpontja lehet az ellenséges támadásoknak, így mielőtt a 


tengerszoroson átkelt volna Gadesba, valamennyi csapatát szétosztotta 
a városokba, hogy megoltalmazzák önmagukat a falak, a falakat pedig 
fegyvereik segítségével. 


3. Scipio, mikor látta, hogy a háború minden irányban kiterjed, s 
hogy hosszadalmas, bár veszélytelen vállalkozás lenne seregével 
körbevonulva ostrom alá venni minden egyes várost, a visszatérés 
mellett döntött. De hogy azért ne engedje át a területet az ellenségnek, 
tízezer gyalogossal és ezer lovassal elküldte testvérét, L. Scipiót, hogy 
vegye ostrom alá a környék leggazdagabb városát, amelyet a barbárok 
Orongisnak neveztek. A város a bastetanus nép maesessus nevű 
törzsének a területén feküdt, földje termékeny, lakói ezüstöt is 
bányásztak. Ez a város volt Hasdrubal támaszpontja a Földközi-tenger 
mellett lakó népek ellen indított portyázásai alkalmával. 


Scipio a város mellett ütötte fel táborát, s mielőtt ostromművekkel 
körülzárta volna, embereket küldött a kapukhoz: próbálják meg 
közvetlen beszélgetésbe ereszkedve kipuhatolni a közhangulatot, s 
tanácsolják azt a városiaknak, hogy inkább a rómaiak barátságával s 
ne erejével igyekezzenek megismerkedni. De mikor egyáltalán nem 
kapott barátságos választ, árkot és kettős sáncot húzatott a város 
körül, seregét pedig három részre osztotta, hogy az egyik mindig a 
várost ostromolja, miközben a másik kettő pihen. Mikor az első 
seregrész megkezdte az ostromot, valóban kegyetlen és bizonytalan 
küzdelem kezdődött; a rómaiak a lezúduló lövedékek miatt alig voltak 
képesek előnyomulni s a létrákat odavinni a falhoz, de még azokat is, 
akik oda tudták támasztani létrájukat, részben az e célra készített 
villákkal taszították vissza, részben felülről vashorgokat dobtak rájuk, 
s így abban a veszélyben forogtak, hogy a levegőben lebegve 
felhúzzák őket a magasba. 


Mikor Scipio észrevette, hogy csapatának túl kis létszáma miatt 
kiegyenlítetté vált a küzdelem, s az ellenség már azzal is előnyben 
van, hogy a falak mögül harcol, visszahívta az első különítményt, s a 
két másikkal egyszerre támadt a városra. Ez a körülmény annyira 
megrémítette az első csapattal vívott küzdelemben már kissé kimerült 
ellenséget, hogy nemcsak a városiak hagyták ott rémülten menekülve 
a falakat, de a pun helyőrség is, félelmében, hogy elárulják a várost, 
őrhelyeit feladva egy ponton gyülekezett össze. A polgárokat most 
rettegés fogta el, hogy az ellenség, ha benyomul a városba, mindenkit, 
aki útjába esik - legyen az pun vagy hispan -, válogatás nélkül levág. 
Ezért hirtelen feltárták a kaput, nagy számban kiözönlöttek a városból, 
közben, hogy ne találják el őket a távoli lövedékek, maguk elé 
tartották  pajzsukat, fegyvertelen jobbjukat pedig a magasba 
nyújtották, annak jeléül, hogy eldobták kardjukat. Nehéz kideríteni, 
hogy az ostromlók a távolból ezt nem látták elég világosan, vagy 


pedig talán valami cselt gyanítottak, de kétségtelenül úgy támadtak rá 
a szökevényekre, s úgy kaszabolták őket, mint valami szemben álló 
csatasort, majd a nyitott kapun át benyomultak a városba. Fejszékkel 
és csákányokkal máshol is szétzúzták, betörték a kapukat, s ha egy-egy 
lovas bejutott, a forumra vágtatott, mert parancs szerint ezt kellett 
elfoglalniuk. A lovasok mellé védelmül harmadik  csatasorbeli 
katonákat is rendeltek: a város többi részét a legionáriusok szállták 
meg. A szembejövők közül, kivéve azokat, akik fegyveresen szálltak 
szembe velük, senkit se raboltak ki vagy öltek meg. A carthagóiakat 
mind őrizetbe vették, úgyszintén azt a mintegy háromszáz városi 
polgárt is, akik bezárták a kapukat. A többieknek átadták a várost, s 
visszaszolgáltatták nekik tulajdonukat is. A város elfoglalása közben 
mintegy kétezer ellenséges, s csupán kilencven római katona esett el. 


4. Á város bevétele nemcsak az ostromlókat töltötte el nagy 
örömmel, de a fővezért s a sereg többi részét is; a győztesek azzal is 
látványossá tették megérkezésüket, hogy nagy csapat foglyot hajtottak 
maguk előtt. Scipio megdicsérte testvérét, és sikerét, Orongis 
elfoglalását, a lehető legmagasztalóbb szavakkal saját haditettéhez, Új- 
Carthago bevételéhez hasonlította. Azután, mivel már küszöbön állt a 
tél, s így nem volt módja Gades megtámadására s Hasdrubalnak a 
provinciában szétszórt serege üldözésére, valamennyi csapatával 
Hispania innenső részébe vonult. Legióit különböző téli szállásokra 
osztotta szét, testvérét, L. Scipiót az ellenséges vezérrel, Hannóval s a 
többi előkelő fogollyal Rómába küldte, maga pedig Tarracóba 
húzódott vissza. 


Ebben az évben M. Valerius Laevinus proconsul vezetésével egy 
római hajóraj kelt át Siciliából Africába, s nagy pusztítást végzett 
Utica és Carthago vidékén. A carthagói terület határán, közvetlenül 
Utica falai alatt szereztek zsákmányt. Sicilia felé visszatérőben 
találkoztak egy hetven hadihajóból álló pun hajórajjal. Ebből 
tizenhetet elfogtak, négyet a nyílt tengeren elsüllyesztettek, a többit 
szétszórták és megfutamították. A rómaiak szárazföldi és tengeri 
győzelmük után nagy mennyiségű, különböző fajta zsákmánnyal tértek 
vissza Lilybaeumba. Mivel a tengeri közlekedés az ellenség elűzése 
után biztonságossá vált, nagy gabonaszállítmányokat küldtek Rómába. 


5. A nyár kezdetén, mikor ezek történtek, P. Sulpicius proconsul és 
Attalus király, akik, mint említettük, a telet Aeginában töltötték, 
egyesült hajóhadukkal - a rómaiak huszonöt, a király harmincöt 
ötevezősoros hajóval - innen Lamnusba keltek át. Philippus pedig, 
hogy minden eshetőségre biztosítva legyen - akár a szárazföldön, akár 
a tengeren kell majd az ellenséggel szembeszállnia -, levonult 
Demetriasba, a tengerpartra, s kitűzte seregének a napot, amelyen 


Larisában össze kell gyülekeznie. A király megérkezésének hírére 
szövetségeseinek követei mindenhonnan Demetriasba jöttek. Ugyanis 
az aetoliabeliek nagyon elbízták magukat egyrészt a római szövetség, 
másrészt Attalus megérkezése miatt, s pusztítani kezdték szomszédjaik 
földjeit. S nemcsak Acarnania, Boeotia és Euboea lakóit ejtették 
rémületbe, de az achaiabelieket is, mert őket az aetoliabeliek elleni 
háborún kívül még  Machanidas, Lacedaemonia tyrannusa is 
fenyegette, aki az argosiak határától nem messze ütötte fel táborát. 
Ezért mind lefestették a veszélyt, amely kinek-kinek a városát a 
szárazföld vagy tenger felől fenyegeti, és segítséget kértek a királytól. 
Ő azonban saját országából sem kapott valami megnyugtató híreket: 
Scerdilaedus és Pleuratus újra mozgolódni kezdett, s a thrákok - 
közülük elsősorban a maedusok - azt tervezik, hogy betörnek 
Macedonia legközelebb eső területeire, ha a királyt távoli háború 
tartja lekötve. A boeotiabeliek s a Görögország belsejében lakó népek 
pedig azt jelentették, hogy a Thermopylaei szorost egy helyen, ahol az 
út keskeny völgymélyedésben fut, az aetoliabeliek árokkal és 
sáncokkal zárták el, hogy a szövetséges városok segítségére induló 
Philippus ne tudjon átjutni. 


Ennyi, sokfelől érkezett háborús hír még egy nemtörődöm hadvezért 
is tettre serkentett volna. A király elbocsátotta a követségeket, 
megígérte, hogy - amennyire ideje és lehetősége lesz rá - 
mindegyiküknek segítséget ad. Pillanatnyilag, mivel ezt látta a 
legsürgősebbnek, helyőrséget küldött Peparethus városába, mert azt a 
hírt kapta, hogy  Attalus hajóhadával átkelt Lemnusból, s 
végigpusztította e város egész környékét. Polyphantast kisebb 
létszámú sereggel Boeotiába küldte, Menippust pedig, a királyi sereg 
egyik vezérét, ezer könnyűpajzsos katonával - a könnyű pajzs alig 
különbözik a kerek pajzstól - Chalcisba küldte, s még ötszáz 
agriabelivel is megerősítette őket, hogy a sziget minden pontját meg 
tudják védeni. Ő maga Scotussába vonult, s ide rendelte Larisából a 
macedon csapatokat is. Itt kapta meg a jelentést hogy az aetoliabeliek 
Heracleába tűzték ki a gyűlésüket, s oda készül Attalus király is, hogy 
velük a háború fő tennivalóiról tanácskozzék. 


Hogy ezt az összejövetelt váratlan megjelenésével megzavarja, nagy 
napi menetekben Heracleához vonult. Igaz, hogy már csak a gyűlés 
szétoszlatása után ért oda, de elpusztította a már majdnem érett 
vetéseket, főleg az öbölben, ahol az aenianusok laktak, majd 
visszavezette csapatait Scotussába. Innen, itthagyva egész seregét, a 
királyi cohorsszal Demetriasba húzódott vissza. Majd - hogy bármerre 
mozdul is az ellenség, elébe tudjon vágni - embereket küldött 
Phocisba, Euboeába és Peparethusba: nézzék ki a magas csúcsokat, 
ahonnan jól látható tűzjeleket lehet adni; ő maga a Tisaeus, e roppant 


magasságba emelkedő hegy ormán állított fel megfigyelőhelyet, hogy 
a távol fellobbanó tűzjelekből azonnal megtudja, hol készül valamire 
az ellenség. 


A római vezér és Attalus király Peparethusból Niceába kelt át. Innen 
hajóhadukat átküldték az euboeai Oreus városához, amelyet az utas, 
aki a Demetrias öbölből hajózik Chalcis és Euripus felé, bal felől 
elsőnek pillanthat meg Euboea városai közül. Attalus és Sulpicius úgy 
egyeztek meg, hogy a rómaiak a tenger, a királyi csapatok a szárazföld 
felől kezdjék meg az ostromot. 


6. Négy nappal azután, hogy hajórajuk megérkezett, megtámadták a 
várost. Ezt az időt azzal töltötték, hogy titkos megbeszéléseket 
folytattak Platorral, akit Philippus tett meg a város parancsnokává. A 
városban két erőd állt, az egyik a tengerparton, a másik a város 
közepén. Ebből a tengerhez alagút vezetett, amelynek bejáratánál 
nagyszerű védőmű: egy ötemeletes torony állott. Kezdetben ekörül 
tombolt a legádázabb küzdelem, mert egyrészt a torony el volt látva a 
legkülönbözőbb lövedékekkel, másrészt megostromlásához a hajókon 
is sok hajító- és ostromgépet szállítottak ide. S miközben mindenki 
figyelmét és tekintetét az itt folyó küzdelem kötötte le, Plator a 
tengerparti erőd kapuján bebocsátotta a rómaiakat, akik egy 
szempillantás alatt elfoglalták a várat. Az innen kiszorított városiak a 
városon át a másik erőd felé igyekeztek, de már itt is őrség állott, 
amely bezárta előttük a kapuszárnyakat. S az így kizárt és két tűz közé 
szorult polgárokat lekaszabolták vagy foglyul ejtették. 


A macedon helyőrség ott állt szorosan összetömörülve a várfal 
tövében. A katonák nem kezdtek fejvesztett menekülésbe, de elszánt 
harcba se bocsátkoztak. Plator - aki Sulpiciustól erre engedélyt kapott 
- hajókra ültette, majd Phtiotisban, Demetriusnál partra tette őket, ő 
maga pedig Attalushoz csatlakozott. 


Sulpicius, felbátorodva az Oreusnál oly könnyen elért siker miatt, 
győztes hajóhadával innét azonnal Chalcisba vitorlázott, ott azonban 
az eredmény egyáltalán nem felelt meg várakozásának. Mert itt a nyílt 
tenger mindkét oldalon szorossá szűkül össze, s első pillanatban két 
bejárattal rendelkező kettős öbölnek látszik. De aligha akad egy 
hajóraj számára ennél veszedelmesebb tartózkodási hely. Mert 
váratlan és viharos erejű szelek szoktak lezúdulni a két part 
szokatlanul magas hegyeiből, másrészt magában az Euripusnak 
nevezett szorosban - a hagyománnyal ellentétben - nem naponként 
kétszer, szabályos időközökben változik az apály és a dagály, hanem a 
tenger, akárcsak a széljárás, majd erre, majd arra áramlik, olyan 
sebesen, mint valami magas hegységből lezúduló hegyi folyó. Ezért a 
hajóhad se éjjel, se nappal nem talált nyugalmat. 


S nemcsak a hajók kikötőhelye volt ilyen veszélyes, de ráadásul még 
a várost is, amelyet egyik oldalról a tenger, a másikon a szárazföld 
felől pedig rendkívül erős védőmű övezett, komoly őrség, s főleg 
elöljáróinak és parancsnokainak megbízhatósága védte, s ami 
Oreusnál megbízhatatlan és ingatag tényező volt, itt szilárdnak és 
legyőzhetetlennek bizonyult. Ezért a római vezér, ha vaktában fogott 
is a vállalkozáshoz, most viszont bölcsen járt el, számba vette a 
nehézségeket, s hogy ne töltse hiába az időt, gyorsan elállt eredeti 
tervétől, s hajórajával a Locrisban fekvő Cynusba, az opusiaknak a 
tengertől ezer lépésnyire fekvő kikötővárosába kelt át. 


7. Philippus az Oreusból küldött fényjelek útján megkapta a 
figyelmeztetést, de a jelzéseket Plator álnoksága miatt elkésve adták le 
az őrhelyről; s mivel akkor tengeri ereje kisebb volt az ellenségénél, 
nem lett volna könnyű megközelíteni a szigetet, ezért habozott, majd 
lemondott a vállalkozásról. Viszont, mihelyt a tűzjelzést megkapta, 
azonnal Chalcis segítségére indult, mert igaz, hogy Chalcis városa is 
ugyanazon a szigeten fekszik, de csak keskeny öböl választja el a 
szárazföldtől, amellyel állandó híd köti össze, s így könnyebb is 
megközelíteni a szárazföld, mint a tenger felől. Így Philippus 
Demetriasból visszatért Scotussába. Innen a harmadik őrségváltáskor 
továbbindult, elűzte és szétszórta a Thermopylaei szorost megszállva 
tartó aetoliabelieket, s miközben Heracleáig kergette a megrémült 
ellenséget, maga is egy nap alatt tette meg a phocisi Elatiába vezető, 
több mint hatvanezer lépésnyi utat. 


Körülbelül ezen a napon foglalta el és rabolta ki Attalus király az 
opusiak városát. Sulpicius ugyanis a királynak engedte át a zsákmányt, 
mert néhány napja, mikor a római katonák kirabolták Oreust, a király 
nem kapta meg az őt megillető részt. A római hajóhad visszatért 
Oreusba, Attalus pedig, akinek sejtelme sem volt Philippus 
közeledéséről, azzal töltötte az időt, hogy pénzt hajtson be az előkelő 
emberektől. Így annyira váratlanul érte a fordulat, hogy könnyen 
rajtaüthettek volna, ha néhány krétai katona, aki takarmányt keresve 
véletlenül távolabb kalandozott el a várostól, a távolból nem pillantja 
meg az ellenséges hadmenetet. Attalus fegyvertelenül, ziláltan, 
fejvesztett meneküléssel igyekezett elérni a tengerpartra hajóihoz. 
Philippus éppen akkor érkezett oda, mikor a hajókat elindították a 
parttól, de még így, a partról is nagy zűrzavart keltett az 
evezőslegénység között. 


Philippus innen visszament Opusba, vádakat szórva az istenekre és 
emberekre, hogy megfosztották egy ilyen szerencsés fogás 
lehetőségétől, s szinte szeme előtt ragadták el tőle zsákmányát. 
Dühében azután az opusiakra is rátámadt, felelősségre vonva őket, 
hogy szinte alig pillantották meg az ellenséget, s máris önként 


felajánlották neki megadásukat, noha elhúzhatták volna az ostrom 
idejét az ő megérkezéséig. S miután Opusban mindent elrendezett, 
Throniumba ment. Attalus viszont először Oreumba vonult. Innen, 
arra a hírre, hogy Prusias, Bithynia királya behatolt az ő birodalmába, 
nem törődve a római érdekekkel s az aetoliai háborúval, visszatért 
Asiába. Sulpicius is visszahúzódott hajórajával Aeginába, ahonnét kora 
tavasszal elindult. 


Philippusnak — Thronium elfoglalása nem került nagyobb 
erőfeszítésébe, mint Attalusnak Opus bevétele. A városban a phthiotisi 
Thebaeből való menekültek laktak, akik, mikor Philippus elfoglalta 
városukat, s ők az aetoliabeliek védelme alá menekültek, ezektől 
kapták lakóhelyül ezt a várost, amely a Philippus elleni előző 
háborúban pusztult el és maradt üresen. Majd a király Throniumtól - 
amelyet, mint nemrég említettük, már elfoglalt - továbbvonulva bevett 
két jelentéktelen kis várost Dorisban: Tithroniumot és Drymiast. Innen 
Elatiába ment, ahová Ptolemaeus és a rhodusiak követeit rendelte, 
hogy itt várakozzanak rá. Miközben itt az aetoliai háború 
befejezéséről tanácskoztak - a követek ugyanis néhány nappal ezelőtt 
Heracleában részt vettek a rómaiak és aetoliabeliek megbeszélésén -, 
az a híradás érkezett, hogy Machanides meg akarja támadni az 
Olympiai Játékok előkészületeivel elfoglalt elisieket. Philippus úgy 
vélve, hogy ezt meg kell előznie, a követeket barátságos válasszal 
elbocsátotta, mondván, hogy ezt a háborút nem ő okozta, s a 
békekötéstől se húzódozik, ha arra méltányos és tisztességes lehetőség 
nyílik. Ezután gyorsan mozgó seregével Boeotian és Megarán át 
leereszkedett Corinthusba, ahonnét, miután seregét ellátta élelemmel, 
Phlius és Pheneus felé tartott. Már megérkezett Heraeába, amikor 
értesült róla, hogy  Machanidas, az ő  előnyomulása hírétől 
megrémülve, visszamenekült Lacedaemonba. Erre ő is visszatért 
Aegiumba, az achaiabeliek tanácskozására, s közben azt remélte, hogy 
ott találja a pun hajóhadat, amelyet odahívott, hogy a tengeren is 
kezdeményezhessen valamit. De a punok néhány napja innen Oxeaeba 
keltek át, s az Acarnaniai öböl felé tartottak, mert hallották, hogy 
Attalus és a rómaiak elindultak Oreusból, s féltek, hogy ezek majd 
rájuk támadnak, s a Rhiumon, a Corinthusi-öböl szűk bejáratán belül 
legyőzik őket. 


8. Philippust természetesen bántotta és aggasztotta, hogy noha 
mindenhová a legnagyobb gyorsasággal igyekezett eljutni, sehová sem 
érkezett meg idejében, s a végzet, amely szinte szeme láttára tüntetett 
el mindent előle, csúfot űzött gyorsaságából. A gyűlésen azonban 
eltitkolta elkeseredését, s emelkedett hangú beszédet mondott; tanúul 
hívott istent s embert, hogy egy alkalmat se szalasztott el, s egy 
helyről sem hiányzott, hanem ahol csak megcsördült az ellenség 

fegyvere, ő a lehető leggyorsabban ott termett. Viszont alig lehetne 
eldönteni, hogy ebben a háborúban az ő bátorsága vagy az ellenség 
gyávasága volt-e a kelleténél nagyobb. Így csúszott ki a kezéből Opus 
előtt Attalus, Chalcisnál Sulpicius, s éppen ezekben a napokban 
Machanidas. De a megfutás nem bizonyulhat mindig szerencsésnek, s 
nem mindig azt a háborút kell nehéznek tartanunk, amelyben úgy 
győzhetünk, ha összecsaptunk az ellenséggel. Ami a legfontosabb: ő 
rákényszerítette az ellenséget annak a beismerésére, hogy ereje nem ér 
fel az övével, s hamarosan a végső győzelmet is megszerzi, mert még 
akkora sikerrel sem tudnak küzdeni ellene, amekkorára eddig 
számítottak. 


A szövetségesek örömmel hallgatták a király szavait. Ő azután 
visszaadta az achaiabelieknek Heraeát és Triphyliát; viszont Alipherát 
a megalopolisiaknak ítélte oda, miután kellőképpen igazolták, hogy az 
ő  területükhöz tartozik. Innen, miután hajókat kapott az 
achaiabeliektől - három négyevezősorost és ugyanennyi kétevezősorost 
-, átkelt Anticyrába. Majd hét ötevezősorossal és több mint húsz 
bárkával folytatta útját, s hajóit a Corinthusi-öbölbe irányította, mert 
szeretett volna egyesülni a carthagói hajóhaddal, s az aetoliai Erythrae 
mellett kötött ki, Eupalium közelében. De vállalkozása nem kerülte el 
az aetoliabeliek figyelmét, mert minden ember, aki csak a földeken 
vagy a közeli erődítésekben, Potidaniában vagy  Apolloniában 
tartózkodott, az erdőkbe és hegyekbe menekült; a támadók csak a 
jószágot zsákmányolták el és terelték hajóikra, mert azt a menekülők 
sietségükben nem tudták elhajtani. A király ezt a többi zsákmánnyal 
együtt Niciasszal, az achaiabeliek praetorával Aegiumba küldte, majd 
elhajózott Corinthusba, s megparancsolta, hogy csapatai innen a 
szárazföldön, Boeotian át vonuljanak tovább. Ő maga Cenchreaetől 
Attica partja mentén Sunium felett elhajózva majdnem az ellenséges 
hajórajon keresztül ért el Chalcisba. Itt megdicsérte a polgárokat 
hűségükért és bátorságukért, hogy sem a félelem, sem a remény nem 
ingatta meg lelkierejüket, s buzdította őket, hogy a jövőben is hasonló 
állhatatossággal tartsanak ki a szövetség mellett, ha nem akarnak 
osztozni Oreus és Opus lakóinak sorsában. 


Ezután Chalcisból Oreusba hajózott, s a vezetők közül azokra, akik 
városuk elfoglalása után inkább elmenekültek, semhogy megadják 
magukat a rómaiaknak, rábízta a város kormányzását és védelmét, 
majd visszatért Euboeából Demetriasba, ahonnan annak idején 
szövetségesei támogatására indult. Ezután Cassandreában száz 
hadihajót kezdett építeni, a munka elvégzésére nagy számú hajóácsot 
gyűjtött össze, s mivel Görögországban részben Attalus elvonulása 


miatt, részben mert ő is idejében sietett szorongatott szövetségesei 
segítségére, helyreállt a nyugalom, visszatért birodalmába, hogy a 


dardanusok ellen kezdjen háborút. 


9. A nyár végén, miközben Görögországban mindez lejátszódott, O. 
Fabius Maximus, mint M. Livius consul Rómába küldött követe, 
bejelentette a senatusnak, hogy a consul véleménye szerint Galliát L. 
Porcius is eléggé meg tudja védeni legióival, ő maga pedig eljöhetne 
onnan, és visszahozhatná a consuli legiókat is. Erre az atyák úgy 
döntöttek, hogy ne csak M. Livius térjen vissza a Városba, hanem 
tiszttársa, M. Claudius is. A határozatban az volt az egyetlen 
különbség, hogy M. Livius vezesse vissza seregét is, Nero Hanniballal 
szemben álló legiói viszont maradjanak ott állomáshelyükön. 


A consulok levélváltás útján megegyeztek, hogy amiképpen teljes 
egyetértésben vezették az állam érdekében a háborút, ugyanabban az 
időpontban is lépjenek be a Városba, még ha különböző vidékekről 
érkeznek is, és aki közülük elsőnek érne Praenestébe, az ott várja meg 
tiszttársát. Véletlenül úgy adódott, hogy mindketten ugyanazon a 
napon érkeztek meg Praenestébe. Miután rendeletet küldtek Rómába, 
hogy a senatus három nap múlva teljes létszámban üljön össze Bellona 
szentélyében, bevonultak a Városba, ahol az egész lakosság kitódult 
eléjük. Mindenki körülöttük tolongott, nemcsak körülfogták őket, de 
ki-ki külön szerette volna megérinteni a consulok győztes jobbját; 
részben szerencsét kívántak nekik, részben hálát mondtak, hogy 
bátorságukkal megmentették az államot. 


A senatusban először - a mindenkori hadvezérek szokása szerint - 
tevékenységükről számoltak be, azután azt javasolták, hogy az állam 
ügyeinek szerencsés és bátor intézéséért adjanak hálát a halhatatlan 
isteneknek, — egyszersmind nekik is engedjék meg, — hogy 
diadalmenetben vonuljanak be a Városba. Az atyák azt válaszolták, 
hogy először az istenek iránt érzett megérdemelt hálából, azután pedig 
a consulok érdemeiért teljesítik kérésüket. Mindkettőjük tiszteletére 
hálaadó ünnepet, s mindegyiküknek diadalmenetet szavaztak meg. Ők 
úgy egyeztek meg egymással, hogy mivel a háborút is teljes 
egyetértésben viselték, diadalmenetüket sem óhajtják külön-külön 
megtartani. S mivel az összecsapás M. Livius provinciájában zajlott le, 
a küzdelem napján a parancsnokság sora is éppen őrá esett, továbbá 
mivel Livius magával vitt serege jött vissza Rómába, Nero viszont nem 
hozhatta vissza seregét provinciájából, ezért M. Livius vonuljon be 
négyfogatú kocsin, katonái kíséretében, a Városba, C. Claudius pedig 
lóháton és sereg nélkül vegyen részt a bevonuláson. 


Az így egyesített diadalmenet mindkettőjük dicsőségét megnövelte, 
különösen azonban azét, aki annyival kevesebb megbecsülésben 
részesült tiszttársánál, amennyivel szolgálata érdemében felülmúlta őt. 
"Ez a lovas - mondogatták - hat nap alatt végignyargalt egész Italián, 


és azon a napon, amelyen Hannibal azt hitte, hogy a vele szemközt 
álló táborban tartózkodik, Galliában vívott szabályos ütközetet 
Hasdruballal. Így állott szemben egyetlen consul Italia két felében két 
hadsereggel és két hadvezérrel, itt ravaszsága révén, ott meg 
személyesen. Már maga a Nero név is elég volt arra, hogy ott tartsa 
táborában Hannibalt. Hasdrubalt viszont mi más verte le és 
semmisítette meg, ha nem az ő megérkezése? Nos, hát csak vonuljon a 
másik consul büszkélkedve diadalszekerén annyi lóval, amennyivel 
csak akar. Az igazi diadalmenet egy lóval vonul végig a Városon! S 
Nerónak személyét, még ha gyalogszerrel lépkedne is, nemcsak az a 
dicsőség teszi kimagaslóvá, amit a háborúban szerzett, hanem az is, 
amit a diadalmenetben elhárított magától!" 


Ilyen megjegyzések közepette kísérték el a nézők Nerót a 
Capitoliumig. A consulok hárommillió sestertiust és nyolcvanezer 
rézast adtak át az államkincstárnak. M. Livius egyenként ötven-ötven 
ast osztott szét katonái között, s C. Claudius is megígérte, hogy 

ugyanennyit ád távollévő katonáinak, ha majd visszatér seregéhez. 


Megfigyelték, hogy a katonák tréfás énekeikben e napon sokkal 
többet emlegették C. Claudiust, mint saját consuljukat, s a lovagok is 
rendkívüli elismeréssel emlegették legatusait, L. Veturiust és O. 
Caeciliust, s biztatták a népet, hogy a következő évre ezeket válassza 
meg consulnak. S a lovagok előzetes jelölésének a súlyát a consulok 
még megnövelték azzal, hogy másnap a népgyűlésen elsősorban e két 
legatusról említették meg, hogy milyen hasznát vették hősi és hűséges 
szolgálatuknak. 


10. Mivel közeledett a választógyűlés ideje, s úgy döntöttek hogy a 
választást dictator vezetésével tartják meg, C. Claudius consul 
tiszttársát, M. Liviust nevezte ki dictatornak, Livius pedig O. Caeliust 
tette meg lovassági főparancsnokának. M. Livius dictator vezetésével 
L. Veturiust és az akkori lovassági főparancsnokot, O. Caeliust 
választották meg consulnak. Ezután tartották meg a praetorválasztó 
gyűlést, ahol a következőket választották meg: C. Serviliust, M. 
Caecilius Metellust, Ti. Claudius Asellust és az akkori plebeius aedilist, 
0. Mamilius Turrinust. A gyűlés befejeztével a dictator lemondott 
tisztségéről, elbocsátotta seregét, s a senatus megbízásából Etruriába 
ment azzal a feladattal: vizsgálja ki, Etruria és Umbria mely népei 
forraltak olyan terveket Hasdrubal megérkezése idején, hogy hozzá 
pártolnak a rómaiaktól, s kik segítették segédcsapatokkal, élelemmel 
vagy egyéb támogatással. Ezek voltak ennek az évnek az eseményei 
otthon és a hadszíntéren. A curulis aedilisek, Cn. Servilius Caepio és 
Ser. — Cornelius — Lentulus háromszor rendezték meg teljes 
ünnepélyességgel a Római Játékokat, a plebeius aedilisek, M. 
Pomponius Matho és O. Mamilius Turrinus pedig ugyancsak teljes 


ünnepélyességgel felújították a Plebeius Játékokat. 


A pun háború tizenharmadik évében, mikor L. Veturius Philo és O. 
Caecilius Metellus lettek a consulok, mindketten a bruttiusok földjét 
kapták meg provinciául, a Hannibal elleni hadviselés céljából. Ezután 
a praetorok sorsoltak: M. Caecilius Metellus kapta meg a városiak, O. 
Mamilius az idegenek jogügyeinek intézését, C. Servilius Siciliát, Ti. 
Claudius Sardiniát. A seregeket a következőképpen osztották el: az 
egyik consul megkapta C. Claudius, az előző évi consul, a másik 
consul O. Claudius propraetor seregét - mindegyikük két-két legiót. 
Etruriában M. Livius proconsulnak, akinek vezéri hatáskörét egy évre 
meghosszabbították, át kellett vennie C. Terentius propraetortól az 
önkéntesekből álló két legiót. Úgy rendelkeztek, hogy 0. Mamilius 
adja át tiszttársának a jogszolgáltatást, s vegye át Galliában L. Porcius 
propraetor seregét, azzal a feladattal, hogy dúlja fel azoknak a 
gallusoknak a földjét, akik Hasdrubal megérkezésekor átpártoltak a 
punokhoz. C. Serviliust megbízták, hogy lássa el az eddig C. Mamilius 
parancsnoksága alatt álló két cannaei legióval Sicilia védelmét. 
Sardiniából elszállították az A. Hostilius vezetése alatt álló régi 
sereget, s a consulok új legiót soroztak, amelyet Ti. Claudiusnak kellett 
odavezetnie. Egy évre meghosszabbították O. Claudius megbízatását, 
aki Tarentumot, és C. Hostilius Tubulusét, aki Capuát kapta meg 
provinciának. M. Valerius proconsult, akire közben a siciliai part 
védelme volt bízva, utasították, hogy adjon át harminc hajót C. 
Serviliusnak, a többivel pedig térjen vissza Rómába. 


11. Minthogy a polgárokat a háború e sorsdöntő szakaszában 
nyugtalanság töltötte el, s minden kedvező vagy kedvezőtlen 
fordulatot az istenek akaratával magyaráztak, igen sok csodajelről 
érkezett jelentés: Tarracinában luppiter, Satricumban Mater Matuta 
szentélyét villámcsapás érte; nem kevésbé megrémítette a 
satricumiakat, hogy két kígyó besiklott az Iuppiter-szentélybe, 
mégpedig éppen az ajtónyíláson; Antiumból azt jelentették, hogy az 
aratók véres kalászokat láttak; Caerében kétfejű disznó s egy félig hím, 
félig nőstény bárány jött a világra; Albában állítólag két napot láttak; 
Fregellaeben éjszaka nappali világosság támadt; azt hírlelték, hogy a 
Római mezőn egy ökör megszólalt, s hogy a Circus Flaminiusban 
Neptunus oltáráról csak úgy ömlött a verejték, s villámcsapás érte 
Ceres, Salus és Ouirinus szentélyét. 


A consulokat utasították, hogy a csodajeleket nagyobb áldozati 
állatokkal engeszteljék ki, s tartsanak egynapos könyörgést. Mindezt a 
senatusi határozat szerint végre is hajtották. De minden kívülről hírül 
adott, vagy Rómában látott csodajelnél jobban megrémítette az 
embereket, hogy Vesta szentélyében kialudt az öröktűz, s P. Licinius 
pontifex parancsára megkorbácsolták azt a Vesta-szüzet, akin azon az 


éjjel a vigyázás sora volt. S noha ez nem azért történt, mintha az 
istenek tudomásunkra akartak volna valamit hozni, hanem emberi 
hanyagságból, mégis jónak látták, ha engesztelésül nagyobb állatokat 
áldoznak, s Vesta tiszteletére könyörgést tartanak. 


Mielőtt a consulok elindultak volna a harctérre, a senatus 
figyelmeztette őket, legyen gondjuk rá, hogy a nép térjen vissza a 
vidékre. Az istenek jóindulata eltávoztatta a háborút Rómától és 
Latiumtól, most már rettegés nélkül lehet vidéken lakni. S legkevésbé 
sem volna helyes, ha többet törődnének Sicilia, mint Italia 
megművelésével. De ez a nép számára egyáltalán nem volt könnyű 
feladat. A szabad parasztokat elvitte a háború, nem voltak rabszolgák, 
a jószágot elrabolták, a tanyákat lerombolták és felgyújtották. Mégis 
legtöbbjére hatott a consulok nyomatékos felszólítása, s visszatértek 
földjükre. 


Ezt az ügyet azután Placentia és Cremona követei hozták megint 
szóba, akik felpanaszolták, hogy földjeikre a gallusok pusztító 
betöréseket intéznek, ezért colonusaik nagy része elmenekült, városaik 
lassanként elnéptelenedtek, s földjük pusztává és elhagyatottá vált. 
Mamilius praetort bízták meg, hogy a coloniákat védje meg az 
ellenségtől, s a consulok a senatus határozata értelmében 
kinyilvánították, hogy aki Cremona vagy Placentia polgára volt, annak 
egy meghatározott napig vissza kell térnie coloniájába. 


A tavasz kezdetén azután ők maguk is elindultak a háborúba. O. 
Caecilius consul C. Nero seregét vette át, L. Veturius O. Claudius 
propraetorét, s azt a saját maga által besorozott katonákkal töltötte 
fel. A consulok seregüket Consentia területére vezették, itt mindenfelé 
zsákmányoltak, s a zsákmánnyal megrakott, nehezen mozgó seregre 
egy szorosban rátámadó bruttiusok és numida parittyások akkora 
zűrzavart okoztak, hogy nemcsak a zsákmány forgott veszélyben, de a 
fegyveresek is. Mindamellett nagyobb volt a harci zaj, mint a 
küzdelem, s miután a zsákmányt előreküldték, a legiók is veszteség 
nélkül elérték a biztonságosabb vidéket. Azután Lucaniába vonultak, 
ahol a nép ellenállás nélkül teljes egészében visszatért a rómaiak 
fennhatósága alá. 


12. Ebben az évben nem csaptak össze Hanniballal. Erre - mivel még 
annyira új volt a rajta és a hazáján ütött seb - ő maga sem adott 
alkalmat, s amíg nem mozdult, a rómaiak sem zaklatták; olyan 
erősnek érezték egymagában is ezt a hadvezért, még így is, mikor 
körülötte minden összeomlóban volt. S nem is tudom, nem érdemelt-e 
több csodálatot szerencsétlen, mint szerencsés helyzetében. Hiszen 
tizenhárom éven át viselte ellenséges területen, hazájától oly távol, s 


változó szerencsével, a háborút, olyan hadsereggel, amely nem 


honfitársaiból, hanem a legkülönbözőbb népek tarka vegyülékéből 
állt, akiknek se törvénye, se szokása, se nyelve nem egyezett, közülük 
mindegyiknek más volt a külseje, ruházata, fegyvere; különbözött az 
életmódjuk, és mások voltak vallási szokásaik, szinte még az isteneik 
is; és ő mégis valami sajátos kötelékkel úgy össze tudta fogni őket, 
hogy soha nem lázadtak fel sem egymás, sem hadvezérük ellen, noha 
gyakran híjával voltak a zsold kifizetéséhez szükséges pénznek s az 
ellenséges földön az ellátásnak, és ezeknek a hiánya miatt az előző 
pun háborúban sok szörnyűség esett meg a vezérek és katonáik között. 
S most, hogy Hasdrubal és serege, akikre a siker minden reményét 
alapozták, elpusztult, s ő egész Italiát feladva, annak egyik zugába, 
Bruttiumba vonult vissza, ki ne tartaná csodálatra méltónak, hogy 
táborában a legcsekélyebb nyugtalanság sem támadt? Mert 
nehézségeit sok egyéb mellett még az is tetézte, hogy serege ellátására 
nem volt más lehetősége, csupán a bruttius föld, viszont ez még akkor 
sem lett volna elegendő egy ekkora sereg ellátásához, ha egész területe 
művelés alatt áll. Most azonban az ifjúság nagy részét lekötötte és 
elvonta a földműveléstől a háború, továbbá az ott lakóknak az a vele 
született rossz hajlama, hogy hadiszolgálat címén rablóhadjáratot 
folytatnak. S hazulról sem küldtek neki semmit, mert csupán Hispania 
megtartásának a gondja foglalkoztatta őket, mintha Italiában a helyzet 
teljesen kedvező volna. 


Hispaniában a dolgok bizonyos tekintetben ugyanígy, más 
tekintetben viszont egészen másképpen alakultak; részben ugyanígy, 
mivel a carthagóiakat, miután egy csatában legyőzték őket és 
vezérüket is megölték, egészen Hispania túlsó partvidékére, az 
Oceanus mellé szorították vissza; annyiban viszont másképpen, hogy 
Hispania - területének és lakóinak sajátos természete folytán - 
nemcsak Italiánál, hanem bármely másik országnál is több lehetőséget 
nyújtott a háború felújítására. Ezért, bár ez volt a szárazföldön az első 
provincia, ahol a rómaiak megvetették a lábukat, mégis csak a mi 
napjainkban sikerült leigázni - valamennyi között az utolsóként -, 
Augustus Caesar vezetésével és jósjeleivel. 


Itt ekkor Hasdrubal, Gisgo fia - Barcas sarjai mellett a háború 
legnagyobb és leghíresebb hadvezére -, miután visszatért Gadesba, 
abban a reményben, hogy újból felélesztheti a háborút, Mago, 
Hamilcar fia segítségével sorozást tartott Hispania túlsó felében, s 
ötvenezer gyalogost és négyezer-ötszáz lovast fegyverzett fel. A 
történetírók nagyjából megegyeznek a lovas csapatok számában, de 
némelyikük szerint a Silpia városa mellett összevont gyalogosok száma 
a hetvenezret is elérte. Itt, a tágas síkságon állapodott meg a két pun 
vezér, azzal a szándékkal, hogy nem térnek ki az ütközet elől. 


13. Scipio, mikor megkapta a hírt, hogy ilyen hatalmas erőt vontak 


össze, úgy vélekedett, hogy egyrészt a római legiók egymagukban nem 
tudnak szembeszállni ekkora sereggel, ha nem vonultatja fel - legalább 
színleg - barbár segédcsapatait is, másrészt azonban ezeknek nem 
szabad a küzdelemben akkora szerepet juttatni, hogy, hűségüket 
megszegve - hiszen ez volt az oka atyja és nagybátyja vereségének is -, 
döntő módon befolyásolják az ütközet sorsát. Ezért előreküldte 
Silanust Culchához, aki huszonnyolc városon uralkodott, hogy vegye 
át tőle azokat a gyalogosokat és lovasokat, akikről ez azt ígérte, hogy 
a tél folyamán besorozza őket, maga pedig elindult Tarracóból, s 
miután az út mentén lakó szövetségesektől mérsékelt számú 
segédcsapatot szedett össze, megérkezett Castulóba. 


Ide hozta Silanus is a segédcsapatokat, háromezer gyalogost és 
ötszáz lovast. S innen nyomult előre Baeculáig az egész, polgárokból 
és szövetségesekből, gyalogosokból és lovasokból álló, huszonötezer 
főnyi seregével. Miközben tábort vertek, Mago és Masinissa egész 
lovasságával rájuk támadt, s meg is zavarták volna a sáncmunkát 
végzőket, ha a római lovasság, amelyet Scipio egy megfelelő fekvésű 
domb mögé rejtett el, váratlanul rá nem ront a szétszóródott 
támadókra. Alig kezdődött meg a harc, máris visszakergették azokat, 
akik nagy vállalkozó kedvükben legközelebb hatoltak a sánchoz, sőt a 
sáncmunkát végzőkhöz. A többiek ellen, akik hadijelvényeik alatt zárt 
rendben nyomultak előre, hosszasabban, s jó ideig egyenlő esélyekkel 
folyt a küzdelem. De mikor először az őrhelyükről előrontó pihent 
cohorsok, majd a sáncmunkától visszahívott s fegyverbe szólított 
katonák is egyre nagyobb számban siettek fÍriss erejükkel az elfáradt 
küzdők segítségére, s a táborból már tekintélyes fegyveres csapat 
rohant a küzdelembe, akkor a punok és numidák habozás nélkül 
meghátráltak. Először csapatonként vonultak vissza, anélkül, hogy zárt 
rendjük a félelem vagy sietség miatt a legkevésbé is felbomlott volna, 
de mikor a rómaiak egyre hevesebben szorongatták a hátul haladókat, 
s támadásukat nem lehetett feltartani, nem ügyeltek többé a rendre, s 
menekülve szétfutottak, ki-ki arra, amerre neki legközelebb volt. S 
habár ebben az összecsapásban a rómaiak önbizalma jelentékenyen 
megnőtt, az ellenségé pedig megfogyatkozott, azért a következő 
néhány napon sem szüneteltek a csatározások a lovasság és a 
könnyűfegyverzetűek között. 


14. Miután a könnyű viadalokban eléggé kipróbálták erőiket, 
elsőnek  Hasdrubal sorakoztatta fel seregét ütközetre, azután 
kivonultak a rómaiak is, de mindkét csatasor saját sánca előtt állt fel 
csatára készen, s mikor egyik fél sem akarta megkezdeni az ütközetet, 
s a nap már alkonyba hajlott, először a pun, majd a római vezér 
vezette vissza csapatait a táborba. S ugyanez történt még jó néhány 
napon keresztül. Mindig a pun vezér vezette ki elsőnek csapatait 


táborából, s mikor az álldogálásban elfáradtak, ő adott jelt először a 
bevonulásra. Egyik fél se nyomult előre, egyetlen gerelyt nem 
hajítottak el, egyetlen kiáltás el nem hangzott. A csatasor középső 
részét itt a rómaiak, ott a carthagóiak s a közéjük vegyült africaiak 
alkották, a szárnyakon helyezkedtek el a szövetségesek - mindkét 
oldalon a hispanok - s a pun csatasor előtt, a szárnyakra állított 
elefántok a távolból erődöknek látszottak. 


Már mindkét táborban állandó beszédtárgy volt, hogy amilyen 
rendben a csatára felsorakoztak, úgy fognak küzdeni is, és a 
csatasorok közepén álló rómaiak és punok, akiknek ellentéte okozta a 
háborút, az elszántság és fegyvereik egyenlő erejével fognak 
összecsapni. Scipio, mihelyt észrevette, milyen erős ez a meggyőződés, 
arra a napra, amelyen meg akart ütközni, mindent szándékosan 
megváltoztatott. Este parancsban értesítette az egész tábort, hogy 
napkelte előtt ember és ló, miután ettek, legyen készenlétben, a 
lovasok fegyverben, s nyergeljék és kantározzák fel lovaikat. S még 
meg sem virradt, máris elindította teljes  lovasságát a 
könnyűfegyverzetűekkel a pun előőrsök ellen, majd a legiók 
nehézfegyverzetű katonáival maga is gyorsan előrenyomult, úgyhogy 
saját harcosai s az ellenség biztos várakozásával ellentétben, a római 


katonákkal a szárnyakat erősítette meg, a szövetségeseket pedig a 
csatasor közepén helyezte el. 


Mikor Hasdrubal a lovasok zajától felriadva kiugrott sátrából, s 
meglátta a kavarodást a sánc előtt, s hogy emberei elvesztették a 
fejüket, míg messziről látszik a legiók hadijelvényeinek csillogása, s a 
terepen csak úgy nyüzsög az ellenség, tüstént elindította a római 
lovasság ellen teljes lovasságát, maga is kivonult a táborból 
gyalogosaival, s felállítva csatasorát, nem változtatott a megszokott 
hadirenden. A lovasok csatája már jó ideje ide-oda hullámzott, s 
maguk a küzdők nem tudták eldönteni a harcot, mert ha - amint ez 
kölcsönösen megesett - valamelyik felet visszaszorították, annak a 
gyalogos csatasora biztos visszavonulást nyújtott. De mikor a 
csatasorok már nem voltak messzebb egymástól ötszáz lépésnél, Scipio 
visszavonulót fúvatott, a sorok megnyíltak, középen befogadták 
valamennyi lovast és könnyűfegyverzetű katonát, akiket azután két 
részre osztva a tartaléknál, a szárnyakon helyezett el. 


S mivel most már ideje volt elkezdeni az ütközetet, parancsára a 
csatasor közepét alkotó hispanok lassú lépésben vonultak fel, ő maga 
pedig a jobbszárnyról - mert ennek a vezetését vette át - futárt küldött 
Silanushoz és Mariushoz: térjenek ki seregszárnyukkal bal felé, mint 
ahogy tőle ezt a hadmozdulatot a jobbszárnyon láthatták, s kezdjék 
meg a harcot a könnyen mozgó gyalogos és lovas kötelékekkel az 
ellenség ellen, még mielőtt a csatasorok a középen összecsapnának. 


Így azután széthúzták a seregszárnyakat, s mindkét oldalon három- 
három gyalogos cohorsszal, három lovasosztaggal s rajtuk kívül a 
könnyűfegyverzetűekkel támadtak gyors menetben az ellenségre, míg 
a többiek rézsútos vonalban követték őket. Az arcvonal közepe 
behorpadt, mert itt a középen a hispanok hadijelvényei lassabban 
nyomultak előre. 


A szárnyak már összecsaptak egymással, de az ellenséges hadrend 
közepének és főerejének, a veterán pun és africai harcosoknak még 
arra se nyílt alkalmuk, hogy elhajítsák dárdájukat, s a szárnyakon már 
küzdelemben állóknak se mertek a szélekre futva segítségére sietni, 
nehogy középen rést nyissanak a velük szemben álló ellenséges 
hadsorok előtt. A pun szárnyakat két oldalról is szorongatták: a római 
lovasság, a gyalogság és a könnyűfegyverzetűek - megkerülve őket - 
oldalról, a cohorsok meg elölről támadtak a szárnyakra, azzal a 
szándékkal, hogy elvágják őket az arcvonal többi részétől. 


15. A küzdelem most már mindenhol teljesen egyenlőtlenül alakult, 
különösen azért, mert a baleari csapatok és az újonnan besorozott 
hispanok kerültek szembe a római és latin katonákkal. S Hasdrubal 
serege, miközben a nap előrehaladt, lassan az erejét is kezdte 
elveszíteni, minthogy reggel váratlanul érte őket a harci lárma, s 
mielőtt még ehettek és erőre kaphattak volna, kénytelenek voltak 
sietve kivonulni az ütközetre. Ráadásul Scipio szántszándékkal még 
hagyta is, hadd múljék a nap, hogy minél később kerüljön sor az 
összecsapásra. Ugyanis csak a hetedik óra után rohanták meg gyalogos 
csapatai a szárnyakat, s a középső hadsorok küzdelme még ennél is 
jóval később kezdődött meg, úgyhogy a déli nap izzó sugarai, a teljes 
fegyverzetben való várakozás, egyszersmind az éhség már jóval előbb 
elcsigázta testüket, mielőtt még közelharcra került volna sor az 
ellenséggel. Ezért azután álldogálás közben pajzsukra támaszkodtak. 
Mindezeken felül még az elefántokat is megvadította a lovasok, 
könnyűfegyverzetűek s a könnyen mozgó csapatok nagy harci zaja, s 
így a szárnyakról a közép felé rohantak. Ezért a testben-lélekben 
kimerült csapatok hátrálni kezdtek, de a harci alakzatot megtartották, 
egészen úgy, mintha az arcvonal teljes hosszában vezérük parancsára 
vonulna vissza. 


De a győztesek, éppen mert látták, hogy a csata döntő fordulatához 
érkezett, minden oldalról azonnal még hevesebben rontottak előre, s 
támadásukat nem lehetett egykönnyen feltartóztatni, úgyhogy - hiába 
igyekezett útjukba állva a hátrálókat megállítani Hasdrubal, s kiabálta, 
hogy a hátuk mögött ott emelkednek a biztos menedéket nyújtó 
dombok - a félelem legyőzte bennük a szégyenérzést. S miközben az, 
aki az ellenséghez legközelebb volt, minduntalan meghátrált, 
lassanként mind hátat fordítottak, s menekülve özönlöttek hátrafelé. 


Majd a hadijelvényekkel a domb lábánál lassanként megállapodtak, s 
kezdték visszahívni helyükre a katonákat; közben a rómaiak 
tétováztak, hogy felnyomuljanak-e hadsoraikkal az előttük emelkedő 
dombra. Azután a punok, mikor látták, hogy a rómaiak lankadatlanul 
törnek előre, újra futásnak eredtek, s úgy megrémültek, hogy egészen 
a táborukig kergettük őket. 


A rómaiak már nem voltak messze a tábortól, s lendületes 
támadásukkal el is foglalták volna, ha az esőtől terhes felhőkből 
lesugárzó izzó napsütés után - mint lenni szokott - nem zúdul le olyan 
roppant erejű zápor, hogy a győztes is csak üggyel-bajjal tudott 
visszajutni táborába, s jó néhányat a babonás félelem is 
megakadályozott abban, hogy e napon bármibe is belekezdjen. S noha 
az éjszaka és a zivatar a fáradtságtól és sebektől elgyötört 
carthagóiakat is a szükséges pihenésre szólította, mégis, mivel a 
félelem és veszély nem adott nekik időt késlekedésre - hiszen az 
ellenség kora hajnalban meg fogja ostromolni táborukat -, a körös- 
körül mindenütt található, s a szomszédos völgyekből összehordott 
sziklákkal megerősítették táboruk sáncait, hogy majd ez a védőmű 
óvja őket, miután fegyvereikben kevésbé bízhattak. De szövetségeseik 
átállása miatt biztosabbnak látták, ha menekülnek, mint ha maradnak. 


Az átpártolást Attenes, a turdetanusok fejedelme kezdte meg, aki 
honfitársai nagy csapatával szökött át, s ezután parancsnokai két 
megerősített várost szolgáltattak ki  helyőrségükkel együtt a 
rómaiaknak. S nehogy az átpártolás gondolata, amely már 
befészkelődött a lelkekbe, másokat is megfertőzzön, Hasdrubal a 


következő éjjel titokban elvonult táborával. 

16. Scipio, mikor az előőrsök kora hajnalban jelentették, hogy az 
ellenség eltávozott, előreküldve a lovasságot, elindította seregét. 
Olyan gyorsan haladtak, hogy ha egyenesen követik az ellenség 
nyomát, kétségtelenül utol is érik. De hitelt adtak a kalauzoknak, hogy 
egy rövidebb út is vezet a Baetis folyóhoz, ahol átkelés közben 
megtámadhatják az ellenséget. Hasdrubal, mivel az átkelőhelyet 
elzárták előle, az Oceanus felé fordult. A punok ettől kezdve már 
menekülők módjára, szétszórtan haladtak, s így jelentékeny előnyt 
szereztek a római legiókkal szemben, viszont a római lovasok és 
könnyűfegyverzetűek, — hol oldalról, hol hátulról támadva, 
kifárasztották és hátráltatták seregüket, s mivel a gyakori viharos 
támadások miatt meg kellett állniuk, s harcra kelniük hol a 
lovassággal, hol a könnyűfegyverzetű segédcsapatokkal, a legiók is 
utolérték őket. 


Ezután már nem is csata következett, hanem barmok módjára 
mészárolták őket, mígnem maga a vezér kezdte meg a menekülést, s 


eljutott mintegy hatezer félig-meddig felfegyverzett emberével a 
legközelebbi dombokhoz; a többit levágták vagy elfogták. A punok a 
legmagasabb dombon sietve hevenyészett tábort emeltek, s itt nem is 
volt nehéz védekezniük, mert az ellenség hasztalanul próbált feljutni a 
meredek lejtőn. De ilyen kopár és sivár helyen csak néhány napig 
lehetett az ostrom ellen védekezni, ezért az emberek kezdtek 
átszökdösni az ellenséghez. Végül maga a vezér hajókat rendelt oda - 
mert innen nem volt már messze a tenger -, s éjjel, otthagyva seregét, 
Gadesba menekült. 


Scipio, mikor értesült az ellenséges vezér szökéséről, tízezer 
gyalogossal és ezer lovassal otthagyta Silanust, hogy tartsa körülzárva 
a tábort, s maga a többi csapattal hetvennapos menetelés után 
visszatért Tarracóba. Útközben mindenütt megvizsgálta a fejedelmek 
és törzsek magatartását, hogy szolgálataik igaz értékelése alapján 
kapják meg jutalmukat. 


Scipio elutazása után Masinissa titokban találkozott Silanusszal, 
majd néhány alattvalójával átkelt Africába, hogy népe hajlandóságát is 
megnyerje új tervei számára. Akkor még nem volt annyira 
nyilvánvaló, miért változtatta meg pártállását olyan hirtelen, de 
tanúbizonyság rá azutáni, egész késő öregkoráig tanúsított hűsége, 
hogy akkoriban nem nyomós ok nélkül cselekedett így. Mago, mikor 
Hasdrubal visszaküldte a hajókat, Gadesba utazott, a többiek, akiket 
vezéreik cserbenhagytak, szétszóródtak, részben átszöktek, részben a 
közeli városokba menekültek; sehol sem maradt egyetlen, számban 
vagy erőben jelentékenyebb csapat sem. 


Lényegében így űztük ki P. Scipio fővezérségével és jósjeleivel a 
carthagóiakat Hispaniából, tizennégy évvel a háború kitörése után, s 
öt évre rá, hogy Scipio átvette a provinciát és a hadsereget. Nem 


sokkal később Silanus is megérkezett Tarracóba Scipióhoz, bejelentve, 
hogy befejezte a küzdelmet. 


17. Követként L. Scipiót küldték el Rómába, sok előkelő fogollyal 
együtt, hogy hírül adja Hispania visszafoglalását. S míg ott a sikerért 
Scipiót mindenki általános elragadtatással és lelkesen magasztalva 
dicsőítette, egyedül ő, aki a győzelmet kivívta, érezte úgy, az igazi 
dicsőségre és hőstettre sóvárgó kielégítetlen vágyában, hogy Hispania 
visszafoglalása csak szerény előjátéka annak, amit reménye és nagy 
lelke előre megálmodott. Már Africára gondolt, a hatalmas 
Carthagóra, s arra a diadalra, amelyet ez a háború, dicsőségének és 
hírnevének növelésére, neki még tartogat. 


Ezért úgy vélve, hogy már most meg kell kezdenie az 
előkészületeket, s meg kell nyernie a királyok és népek jóindulatát, 
elhatározta, hogy először Syphax királlyal tesz próbát, aki a 


masaesuliusok királya volt. A masaesuliusok, ez a maurusokkal 
szomszédos nép, főként Hispania ama részével szemben lakik, ahol Új- 
Carthago fekszik. A királyt ez időben szövetség fűzte a 
carthagóiakhoz. Scipio abban a meggyőződésben, hogy Syphax - mint 
általában a barbárok, akiknek hűsége a külső körülményektől függ - 
ezt a szerződést nem tartja különösen fontosnak vagy sérthetetlennek, 
C. Laeliust küldte el hozzá ajándékokkal mint közbenjárót. A barbár 
király nagyon megörült az ajándéknak, s mivel a rómaiak ügye 
akkoriban mindenhol kedvezően állt, a punoké viszont Italiában 
kedvezőtlen, Hispaniában pedig teljesen reménytelen volt, késznek 
nyilatkozott, hogy a rómaiakkal barátságot kössön, de kijelentette, 
hogy a szerződés érvényét csak a római hadvezér személyes 
jelenlétében hajlandó kölcsönös ígérettel megerősíteni. Ezzel a 
válasszal tért vissza Laelius Scipióhoz; a királyból csak azt a határozott 
ígéretet tudta kicsikarni, hogy gondoskodik Scipio biztonságos 
odaérkezéséről. 


Syphax minden tekintetben jelentős szerepet játszott Scipio Africára 
vonatkozó terveiben. Ő volt a földrész leggazdagabb királya, már 
voltak tapasztalatai a carthagóiak ellen vívott harcban is, amellett 
országa nagyon kedvező helyen feküdt Hispaniához képest, amelytől 
csak keskeny tengerszoros választotta el. Scipio ezért úgy vélte, hogy - 
mivel nincs más lehetőség - az ügy még a nagy kockázatot is megéri. 
Tarracóban L. Marciust, Új-Carthagóban - ahová a szárazföldön nagy 
napi menetekben sietett át - M. Silanust hagyta hátra Hispania 
őrizetére, maga pedig C. Laelius kíséretében két ötevezősoros hajón 
elindult  Carthagóból, s a nyugodt tengeren jobbára evezők 
segítségével haladva, miközben időnként könnyű szél is segítette, 
átkelt Africába. 


A véletlen úgy hozta, hogy a Hispaniából elűzött Hasdrubal is ekkor 
futott be hét háromevezősoros hajóval az öbölbe, s ekkor horgonyozta 
le és kötötte a parthoz hajóit. Amikor a punok felfedezték a két 
ötevezősoros hajót, egyikük sem kételkedett benne, hogy ezek az 
ellenséghez tartoznak, s a túlerő könnyen végezhet velük, mielőtt még 
az öblöt elérnék. Az eredmény csak annyi lett, hogy a katonák és a 
tengerészek között nagy zaj és futkosás támadt, de hiába készítették 
elő fegyvereiket és hajóikat az ütközetre. Ugyanis a tenger felől kissé 
erősebb szél kapott az ötevezősoros hajók vitorláiba, s így befutottak 
az öbölbe, mielőtt a punok felhúzhatták volna a horgonyt, s a királyi 
öbölben már egyikük se mert zajos harcot kezdeni a rómaiak ellen. Így 
először Hasdrubal szállt ki a szárazföldre, majd Scipio és Laelius, s 
azonnal megjelentek a király előtt. 


18. Syphax rendkívüli megtiszteltetésnek érezte - s valóban az is volt 
-, hogy az akkori idők két leghatalmasabb népének két hadvezére 


ugyanazon a napon jelenik meg előtte, hogy békét és barátságot 
kössön. Mindkettőjüket meghívta, hogy lakjanak nála, és megkísérelte 
- ha már a sors úgy intézte, hogy ugyanazon tető alatt, ugyanazoknak 
a háziisteneknek a társaságában tartózkodjanak -, hogy beszélgetésre 
hozza őket össze, ahol a vitás kérdéseket rendezhetik. Scipio azonban 
kijelentette, hogy ő személy szerint a carthagói vezér iránt nem 
táplálja a legkisebb gyűlöletet sem, aminek a tisztázása megbeszélést 
igényelne, állami ügyben viszont a senatus felhatalmazása nélkül 
semmiről sincs joga tárgyalni az ellenséggel. 


S mivel a király minden erővel azon volt - nehogy úgy tűnjék, 
mintha egyik vendégét eltiltaná asztalától -, egyezzék bele, hogy 
Hasdruballal együtt vegyen részt lakomáján, kérését nem utasította 
vissza. Együtt vettek részt a király lakomáján, s mivel Syphax így 
óhajtotta, Scipio és Hasdrubal ugyanarra a kerevetre telepedtek. 
Scipio egyénisége azonban annyira szeretetreméltó volt, s minden 
helyzetben olyan természetesen tudott viselkedni, hogy nemcsak a 
római szokásokat nem ismerő barbár Syphaxot nyerte meg 
elfogulatlan szavaival, hanem legelkeseredettebb ellenségét is. 
Hasdrubal ki is jelentette, hogy ezt az embert, miután személyesen is 
találkozott vele, most jobban csodálja, mint a háborúban, haditettei 
alapján. S bizonyos benne, hogy Syphax és birodalma máris a rómaiak 
befolyása alá került, annyira ért ez az ember a lelkek megnyerésének 
művészetéhez. Ezért a carthagóiaknak nem azon kellene törni a 
fejüket, hogy miképpen veszthették el Hispaniát, hanem azon, hogy 
milyen módon tarthatnák meg Africát. Mert egy ilyen nagy római 
hadvezér nem csupán azért hagyja ott imént meghódított provinciáját, 
hadseregeit, s kel át két hajóval Africába, lép ellenséges földre, s adja 
magát a király hatalmába, akinek megbízhatóságát még ki sem 
próbálta, hogy külföldi utazást tegyen vagy körülhajózgassa a 
kellemes partokat, hanem mert abban reménykedik, hogy 
meghódíthatja Africát. Régen forgatja már ő magában ezt a tervet, s 
nyíltan is hangot adott elégedetlenségének, hogy miként Hannibal 
Italiában, úgy ő, Scipio, nem Africában hadakozik. 


Scipio, miután szerződést kötött Syphaxszal, elutazott Africából; s 
mivel a nyílt tengeren útközben váltakozó irányú, s többnyire 
kedvezőtlen szelek hajtották ide-oda, a negyedik napon ért el Új- 
Carthago kikötőjébe. 


19. Noha Hispaniában - ami a punok elleni háborút illeti - nyugalom 
uralkodott, nyilvánvaló volt, hogy jó egynéhány várost inkább a 
bűntudat és félelem, nem pedig a Róma iránti hűség késztetett 
nyugalomra. Ezek közül, részben nagysága, részben vétke miatt, 
különösen Iliturgi és Castulo tűnt ki. Castulo lakói, míg ügyünk jól 
állt, szövetségeseink voltak, de a két Scipio és  seregük 


megsemmisülése után átpártoltak a punokhoz. Az iliturgibeliek 
elpártolásukat még azzal a bűnnel is súlyosbították, hogy elárulták és 
legyilkolták azokat, akik a fent említett szerencsétlenség után 
hozzájuk menekültek. 


E népek, bűnük alapján, mindjárt Scipio megérkezése után 
megérdemelték volna, hogy kegyetlenül bosszút álljanak rajtuk, de ez 
akkor, mikor egész Hispania ingadozott, nem lett volna ésszerű. Most 
azonban, hogy helyreállt a nyugalom, úgy látszott, elérkezett a 
megtorlás ideje. Ezért Scipio serege harmadrészével elhívatta 
Tarracóból L. Mariust, s elküldte, hogy vegye ostrom alá Castulót, ő 
maga pedig a sereg többi részével, mintegy öt napon át menetelve, 
Iliturgihoz vonult. A lakók a város kapuit bezárták, s minden 
intézkedést és előkészületet megtettek az ostrom visszaverésére; 
annyira rossz volt a lelkiismeretük, s annyira tudták, hogy amit tettek, 
azzal már rászolgáltak a hadüzenetre. 


Scipio is ezzel kezdte katonáihoz intézett buzdító beszédét: A 
hispanok kapuik bezárásával maguk nyilvánították ki, milyen jogosan 
félnek a megtorlástól. Ezért ellenük még sokkal elkeseredettebben kell 
harcolni, mint a carthagóiak ellen. Hiszen emezekkel szinte gyűlölet 
nélkül az uralomért és dicsőségért küzdenek, ezeknél itt azonban a 
hűtlenség, kegyetlenség és a gazságok megtorlásáról van szó. Eljött az 
idő, hogy megbosszulják részben bajtársaik kegyetlen lemészárlását, 
részben a csapdát, amely esetleg őket is fogadta volna, ha ide 
menekülnek, s hogy minden időkre szóló elriasztó példát 
szolgáltassanak: soha senki se gondolhassa, hogy egy római polgárral 
vagy katonával, legyen az bármilyen helyzetben, jogtalanul bánhat. 


A katonák annyira fellelkesültek vezérük buzdító szavaitól, hogy 
elküldték a manipulusonként kiválogatott embereket az 
ostromlétrákért, s miután kettéosztották a sereget, úgy, hogy másik 
felét Laelius legatus irányította, két oldalról, egyszerre kettős 
rémületet keltve, támadtak a városra. A városiakat nem egyetlen vezér 
vagy néhány elöljáró, de saját bűntudatukból származó félelmük 
sarkallta arra, hogy foggal-körömmel megvédjék városukat. Jól 
tudták, s egymást is kölcsönösen figyelmeztették rá, hogy az ellenség 
célja nem a győzelem, hanem a bosszúállás. Csupán az a kérdés 
melyiküket hol éri el a halál, csata közben, a harcmezőn, ahol a közös 
hadiszerencse gyakran felemeli a legyőzöttet és földre sújtja a 
győztest, vagy pedig később, városuk elhamvasztása és lerombolása 
után, elfogott asszonyaik és gyermekeik szeme láttára, bilincstől és 
kínzástól meggyötörve, minden lehető becstelenséget és gyalázatot 
elszenvedve lehelik-e ki lelküket. Ezért nemcsak a hadkötelesek vagy 
csak a férfiak vettek részt a küzdelemben, hanem, lelki és testi 
erejükön felül, az asszonyok és gyermekek is; hajítófegyverrel látták el 

a küzdőket, szikladarabokat hordtak a falak megerősítésére. Mert 
nemcsak a bátor férfiszíveket megdobogtató szabadság forgott 
veszélyben, hanem mindnyájuk szeme előtt ott lebegett a 
legiszonyúbb megtorlás és a gyalázatos halál képe. Elszántságukat 
növelte versengésük a nehézségek és a veszély vállalásában, sőt 
egymás kölcsönös látása is. Így akkora hévvel vettek részt a 
küzdelemben, hogy az egész Hispaniát leküzdő dicső sereget egyetlen 
város fiatal védőőrsége többször is visszakergette a falak alól, s rá 
dicsőséget egyáltalán nem hozó csatában zavart okozott soraiban. 


Scipio, mikor ezt látta, aggodalmában, hogy serege sok sikertelen 
támadása következtében az ellenség harci kedve megnő, az ő katonáié 
pedig lelohad, elhatározta, hogy maga is megpróbálkozik, és részt 
vállal a veszélyből. Ezért megpirongatta katonáit tehetetlenségükért, s 
létrát hozatott elő, azzal a fenyegetéssel, hogy ha a többiek 
vonakodnak, ő maga hatol fel a falra. S már - nem csekély veszedelem 
közepette - oda is ért a létrával a falhoz; erre a vezérükért aggódó 
katonák minden oldalról kiáltozni kezdtek, s mindenhol egyszerre 
támasztották létráikat a falakhoz. Ugyanígy indult támadásra a másik 
oldalon Laelius is. Így a városiak ellenállását megtörték, a védőket 
visszaszorítva elfoglalták a falakat, s még a fellegvárat is, arról az 
oldalról rohamozva, ahonnan bevehetetlennek látszott, a zűrzavar 
közepette birtokukba vették. 


20. Ugyanis az africai szökevények, akik ekkor a római 
segédcsapatokhoz voltak beosztva - miközben a városiak figyelme 
azokra a pontokra irányult, ahonnan közeledni látták a veszélyt, s a 
rómaiak is ott nyomultak fölfelé, ahol lehetséges volt -, észrevették, 
hogy a város legmagasabb pontján, mivel ezt egy rendkívül magas 
sziklafal biztosította, semmi erődítés sincs, s ott védők sem 
tartózkodnak. A könnyű testsúlyú, s a sok gyakorlás következtében 
fürgén mozgó emberek vasszögeket vettek magukhoz, felkúsztak ott, 
ahol erre a sziklafal egyenetlen kiszögellései lehetőséget adtak, s ahol 
a szikla túl meredek vagy túl sima volt, egymástól kis távolságban 
szögeket vertek be, így mintegy lépcsőfokokat készítettek, s miközben 
az elöl haladók kezükkel húzták fel az utánuk jövőket, a hátul levők 
pedig tolták az elöl haladókat, feljutottak a tetőre. Innen kiáltozva 
rohantak be a városba, amelyet a rómaiak már elfoglaltak. 


Most csakugyan nyilvánvaló lett, hogy az ostrom indítóoka a düh és 
a bosszúvágy volt. Senki sem gondolt arra, hogy foglyokat ejtsen, 
senki sem törődött a zsákmányszerzéssel, noha minden épület feltárva 
kínálta az alkalmat a rablásra. Fegyverest és fegyvertelent, asszonyt és 
férfit egyaránt lekaszaboltak; vérszomjas haragjukban még a 
gyermekek legyilkolásától sem borzadtak vissza. Ezután felgyújtották 
a házakat, lerombolták, amit nem bírt elpusztítani a tűzvész. Annyira 


szenvedélyesen óhajtották, hogy az ellenség lakóhelyéül szolgáló 
városnak még nyomát is eltüntessék és emlékét is eltöröljék. 


Scipio ezután Castulóhoz vezette seregét. Ezt a várost nem csupán az 
idesereglett hispanok védték, hanem a pun seregnek szétszóródása 
után ide összegyűlt maradéka is. Scipio ideérkezését azonban 
megelőzte az iliturgibelieket ért szerencsétlenség híre, ezért a védőket 
rémület és kétségbeesés fogta el: személyes helyzetük különbsége 
miatt mindenki, tekintet nélkül a többiekre, a maga sorsával törődött. 
Emiatt először csendes gyanakvás, majd később nyílt ellentét és 
összeütközés támadt a carthagóiak és a hispanok között. Ez utóbbiakat 
a város feladását nyíltan javasló Cerdubelus, a pun segédcsapatokat 
Himilco vezette. Ezeket Cerdubelus kiszolgáltatta a várossal együtt, 
miután a rómaiaktól ígéretet kapott a megbocsátásra. Itt a győzelem 
kíméletesebb volt; a városiak nem követtek el annyi vétket, s önkéntes 
megadásuk lényegesen mérsékelte a győztes haragját. 


21. Ezután Marciust a még teljesen le nem győzött barbárok ellen 
küldték, hogy végleges meghódolásra kényszerítse őket. Scipio 
visszatért Carthagóba, hogy beváltsa az isteneknek tett fogadalmát: 
megrendezze a gladiatori játékokat, amelyeket atyja és nagybátyja 
halálára való  megemlékezésül készített elő. E gladiatori 
látványosságon nem olyan emberek szerepeltek, akiket a vívómesterek 
szoktak páros viadalban felléptetni - rabszolgák, és vérüket pénzért 
eladó szabadok -, a résztvevők mind önként és ellenszolgáltatás nélkül 
jelentkeztek a küzdelemre. Egyeseket a fejedelmek küldtek, hogy 
bebizonyítsák népük vele született bátorságát; mások saját 
elhatározásukból jelentkeztek, közölve, hogy ezzel akarják 
kinyilvánítani hálájukat Scipio iránt; sokakat a vetélkedés és küzdelem 
heve ragadott el, hogy kihívjanak másokat, vagy ne utasítsák vissza a 
kihívást. Voltak olyanok is, akik, mivel ellentéteiket nem tudták vagy 
nem akarták megegyezés útján elintézni, úgy határoztak, döntsön 
köztük a kard, s megállapodtak, hogy vitájuk tárgya a győztesnek jut. 
S ezek között nemcsak alacsony eredetűek akadtak, de hírneves, 
előkelő származású emberek is: két unokatestvér, Corbis és Orsua. 
Ezek az Ibes nevű város uralmáért vetekedtek, s kijelentették, hogy 
vitájukat fegyverrel döntik el. Corbis volt az idősebb. Utoljára a 
városban Orsua atyja uralkodott, aki az uralmat - ennek halála után - 
bátyjától vette át. 


Mikor Scipio le akarta csillapítani haragjukat, s azt ajánlotta, hogy a 
vitát tárgyalás útján döntsék el, mindketten kijelentették, hogy ők már 
visszautasították közös ismerőseik javaslatát is, egyetlen más istent 
vagy embert sem fogadnak el döntőbírának, egyedül Marsot. Mivel 
tele voltak önbizalommal, az idősebb testi ereje, az ifjabbik viruló 
kora miatt, inkább óhajtottak párviadalban elesni, semhogy 


bármelyikük is alá legyen vetve a másik uralmának. S mikor nem 
lehetett őket lebeszélni vérszomjas tervükről, példátlan látványosságul 
szolgáltak a hadseregnek, egyben azt is bizonyítva, milyen szörnyű 
csapás a halandók között a hatalomvágy. Végül az idősebbik 
fegyverforgatásban való jártasságával és ügyességével könnyű diadalt 
aratott az ifjabbik nyers erején. 


A gladiatorok nyújtotta látványosságot kiegészítették a provincia 
lehetőségeinek s a tábor felszereltségének megfelelően megrendezett 
temetési játékok. 


22. Közben a legatusok változatlan erővel folytatták a háborút. 
Marciusnak, miután átkelt a Baetis folyón - amelyet az ott lakók 
Certisnek neveznek -, két gazdag város küzdelem nélkül megadta 
magát. Az Astapa nevű város lakói mindig a carthagóiak oldalán 
állottak, de nem annyira ezzel szolgáltak rá a rómaiak haragjára, mint 
inkább azzal, hogy a háborúban szokásos mértéket meghaladó 
gyűlölettel viseltettek irántuk. Városuknak nem nyújtott akkora 
biztonságot helyzete vagy erődítése, hogy ezért különösen kihívóan 
viselkedhettek volna. De rablást kedvelő természetük arra késztette 
őket, hogy be-betörjenek a római szövetségesek velük szomszédos 
területére, s  elfogdossák az arra kószáló római katonákat, 
markotányosokat vagy kereskedőket. Sőt, egy területükön átvonuló 
nagyobb menetet - mert kis csoportban még kevésbé bátorságos volt 
az út - egy kedvezőtlen helyen cselt vetve, körülzártak és 
lemészároltak. 


Mikor a római sereg a város ostromlására megjelent, a polgárok, 
vétkük tudatában - mert az sem ígért biztonságot, ha a várost ilyen 
elkeseredett ellenségüknek átadják, de falaiktól és fegyvereiktől se 
remélhették, hogy megmentik őket -, iszonyú és kegyetlen rémtettre 
szánták el magukat saját magukkal és hozzátartozóikkal szemben. A 
forumon kijelöltek egy helyet, s ki-ki ide hordta össze vagyona 
legértékesebb darabjait. Erre a feltornyozott halomra ráültették 
asszonyaikat és gyermekeiket, körülrakták őket fahasábokkal, amikre 
még rőzsekötegeket is hajítottak. Azután megparancsolták ötven fiatal 
fegyveresnek, hogy mindaddig, amíg a csata eredménye bizonytalan, 
őrködjenek vagyonuk s vagyonuknál is drágább szeretteik felett. Ha 
pedig látják, hogy az ütközet eldőlt, s a város elfoglalása már 
küszöbön áll, ebből tudhatják, hogy mindazok, akiket láttak az 
ütközetbe kivonulni, ott saját elhatározásukból halálukat fogják lelni. 
Az égi és alvilági istenekre kérték őket: gondoljanak szabad életükre, 
amelynek e napon vagy a dicsőséges halál vagy szégyenletes szolgaság 
vet véget, s ne hagyjanak meg semmit, amin a felbőszült ellenség 
dühét kitöltheti. A kezükben tűz és vas van. S inkább baráti és hű 
kezek végezzenek azzal, ami pusztulásra van ítélve, s féktelen dühében 


ne az ellenség űzzön csúfot belőle. 


Buzdító szavaikhoz iszonyú átkot is fűztek, arra az esetre, ha valakit 
reménysége vagy lelki gyengesége szándékától eltántorítana. Ezután 
viharos lendülettel, harsány harci kiáltást hallatva, kirontottak a 
feltárt kapukon. Sehol nem állta útjukat megfelelő erős őrség, mert a 
rómaiak semmitől sem félhettek kevésbé, mint attól, hogy az 
ostromlottak elő mernek jönni falaik mögül. Csak néhány lovasszakasz 
s a táborból hamarjában éppen e céllal kiküldött könnyűfegyverzetű 
csapat szállt szembe velük. A felbőszült támadók lendülete a 
küzdelmet sokkal szenvedélyesebbé tette, semhogy bármiféle 
szabályos hadirendről lehetett volna beszélni. Így az ellenséggel 
elsőnek megütköző lovasság vereséget szenvedett, s rémülete a 
könnyűfegyverzetűekre is átterjedt; már közvetlenül a tábori sánc előtt 
folytatódott volna a harc, ha a legiók főereje, bármily kevés idejük 
volt is erre, felsorakozva csatarendbe nem áll. Egy időre itt is ijedt 
kavarodás támadt a hadijelvények körül, mert az ellenség dühtől 
vakon, eszeveszett merészséggel, sebesüléssel és fegyverekkel mit sem 
törődve rohant rájuk. De a vakmerő támadókkal szemben 
rendíthetetlenül helytálló, harcedzett katonák lekaszabolták az elöl 
haladókat, s feltartóztatták az utánuk jövőket. Röviddel ezután az 
előnyomulással is megpróbálkoztak, de látva, hogy az ellenségből 
senki sem hátrál, hanem mindegyik halálra szántan kitart a helyén, 
megnyújtották az arcvonalat - amit, sokan lévén, könnyen 
megtehettek -, átkarolták az ellenséges szárnyakat, s az utolsó emberig 
levágták a zárt körbe tömörült védekezőket. 


23. De ezt az öldöklést legalább a feldühödött, s akkor különös 
hévvel harcoló katonák rendezték, a hadijognak megfelelően, a 
felfegyverzett s védekező ellenség között. Másik, sokkal szörnyűbb 
mészárlás játszódott le a városban, ahol saját polgártársaik gyilkolták 
le az asszonyok és gyerekek harcra képtelen, fegyvertelen seregét, s 
legtöbbjük testét még félig elevenen dobták a meggyújtott máglyára, 
úgyhogy a véráradat elfojtotta a feltörő lángokat; végül, kimerülve a 
honfitársaik között rendezett iszonyú öldökléstől, fegyverestül maguk 
is a lángok közé ugrottak. A győztes rómaiak már a gyilkosság 
megtörténte után érkeztek oda. Mikor megpillantották az iszonyú 
látványt, először egy ideig döbbent ámulattal álltak meg. Mikor 
azonban az ember vele született kapzsisága következtében ki akarták 
ragadni a tűzből az egyéb dolgok halma alól kicsillanó ezüstöt és 
aranyat, néhányukba belekaptak a lángok, mások, mivel a hátulról 
előretolongók nagy tömege miatt az elöl állók nem tudtak 
visszahúzódni, megfulladtak a forró füstben. Így Astapát tűzzel-vassal 
pusztították el, anélkül, hogy a katonáknak módja lett volna a 
zsákmányszerzésre. Marcius, miután félelmében a vidék valamennyi 


többi lakója meghódolt, Új-Carthagóba, Scipióhoz vezette vissza 
győztes seregét. 


Gadesból épp e napokban szökevények érkeztek, akik ígéretet tettek 
rá, hogy kiszolgáltatják a várost, a benne tartózkodó pun helyőrséget 
és parancsnokát a hajóhaddal együtt. Mago ugyanis menekülése után 
itt állapodott meg hajóhadával, hajókat vont össze, s helyettese, 
Hanno segítségével jelentős számú segédcsapatot szedett össze a 
tengerszoros túlsó oldalán fekvő Africa partjairól s Hispania 
szomszédos vidékeiről. A rómaiak, miután a  szökevényekkel 
kölcsönösen biztosítékokat adtak egymásnak, tüstént odaküldtek 
Marciust a gyorsan mozgó  cohorsokkal, Laeliust pedig hét 
háromevezősoros és egy ötevezősoros hajóval, hogy szárazon és vízen 
összehangolt terv szerint folytassák a háborút. 


24. Az a körülmény, hogy Scipio komoly betegségbe esett, aminek 
súlyosságát a híresztelés még fel is nagyította - mert velünk született 
emberi vonásunk következtében, hogy a híreket szeretjük megtoldani, 
mindenki még hozzá is tett valamit ahhoz, amit hallott -, az egész 
provinciában, főként távolabbi részeiben, nyugtalanságot keltett. 
Nyilvánvaló lett, mekkora felfordulást okozott volna a valóban 
bekövetkező csapás, ha már alaptalan híre is ekkora zavart támasztott. 
A szövetségesek megtagadták a hűséget, a hadsereg a 
kötelességteljesítést. Mandonius és Indebilis, mivel szívük mélyén a 
carthagóiak elűzése után biztosan számítottak Hispaniában a 
királyságra, s ebben a reményükben csalódtak,  fellázították 
honfitársaikat, a lacetanusokat, fegyverbe szólították a celtiber 
ifjúságot, s ellenség módjára  végigpusztították a rómaiakkal 
szövetséges suessetanusok és sedetanusok területét. 

A Sucrónál lévő táborban a rómaiak között tört ki másféle 
esztelenség. Itt mintegy nyolcezer katona táborozott, hogy megvédje a 
Hiberuson innen lakó népeket. Nemcsak akkor vett erőt rajtuk a 
lázadó hangulat, mikor meghallották a vezér súlyos betegségéről szóló 
híreket, de már korábban is, részben az itt régóta uralkodó 
fegyelmezetlenség következtében, amely, mint lenni szokott, a tartós 
tétlenség miatt harapózott el, s részben azért is, mert megszokták, 
hogy az ellenséges területen a rablásból jobban éljenek a szokásosnál, 
most pedig, békében, kevesebbel kellett beérniük. Először csak titkos 
megbeszéléseken kezdtek tárgyalni róla, hogy ha a provinciában még 
tart a háború, nekik mi keresnivalójuk van a behódolt népek között? 
Ha pedig a háború véget ért, s a provinciát leigázták, miért nem viszik 
őket vissza Italiába? S türelmetlenebbül követelték zsoldjukat is, mint 
az a katonai szokásokhoz és fegyelemhez illett volna. A tribunusokra, 
akik éjjel végigjárták az őrhelyeket, az őrszemek gyalázkodó 
szidalmakat szórtak, s néhányan éjszaka kiszöktek, hogy zsákmányt 


szerezzenek a környező, megbékélt vidéken. Végül már napközben is 
nyíltan, távozási engedély nélkül otthagyták köteléküket. Mindenütt 
csupán a katonák önkényeskedése és féktelensége érvényesült, ügyet 
sem vetettek a tábori fegyelemre vagy elöljáróik parancsaira. S a 
római tábor csupán azért őrizte meg külső képét, mert úgy gondolták, 
hogy a zabolátlan közhangulat hatására a tribunusok is részt fognak 
venni a lázadásban és pártütésben; ezért eltűrték, hogy a főtéren 
törvénykezzenek, átvették tőlük a jelszót, pontosan kivonultak az 
őrállomásokra és őrhelyekre. S bár véget vetettek parancsnokaik 
hatalmának, azáltal, hogy maguk parancsoltak saját maguknak, mégis 
megőrizték a látszatot, hogy az ő szavuknak engedelmeskednek. 


A lázadás akkor tört ki, amikor észrevették, hogy a tribunusok 
bírálják és helytelenítik a történteket, megpróbálnak fellépni velük 
szemben, s nyíltan megtagadják, hogy esztelenségükben társaikká 
váljanak. Kikergették a tribunusokat, először a főtérről, majd 
hamarosan a táborból is, és a parancsnokságot egyhangú döntéssel két 
közkatonára, a lázadás vezetőire, a calesi C. Albiusra és az umbriai C. 
Atriusra ruházták. Ezek pedig már meg sem elégedtek a katonai 
tribunus jelvényeivel, s kezüket merészen a fővezér hatalmi jelvényei, 
a vesszőköteg és bárd után nyújtották ki. Nem gondoltak rá, hogy saját 
hátukat és nyakukat fenyegeti az a vesszőköteg és bárd, amelyet azért 
vitettek maguk előtt, hogy másokban rémületet keltsenek. Elvakította 
lelküket a Scipio haláláról érkezett hamis híradás, és mihelyt ez a hír 
elterjedt, nem volt kétségük afelől, hogy egész Hispaniát lángba 
borítja a háború. S a bizonytalan helyzetben majd lehetőségük nyílik 
rá, hogy pénzt hajtsanak be a szövetségesektől, kirabolják a 
szomszédos városokat, s az általános zűrzavarban, amikor mindenki 
mindent elkövethet, kevésbé tűnik fel, amit ők követnek el. 


25. Mikor ezután újabb hírhozókat vártak, akik már nemcsak Scipio 
haláláról tudósítanak, hanem temetéséről is, de senki sem érkezett, s a 
vaktában szárnyra kelt szóbeszéd kezdte elveszteni hitelét, kutatni 
kezdték, kik is terjesztették először. S mikor mindenki szabadkozott, s 
igyekezett olyan színben feltűnni, hogy ő ezt a súlyos hírt nem 
koholta, inkább csak meggondolatlanul elhitte, a magukra maradt 
vezetők rettegni kezdtek már saját hatalmi jelvényeiktől is, és attól, 
hogy a fővezéri hatalom, amelyet viselnek, nem marad üres árnykép, 
de a közeljövőben igazi súlyával és teljes erejével csap le majd rájuk. 


Miközben a felkelés ily módon elvesztette erejét, s szavahihető 
emberek hírül adták először azt, hogy Scipio él, majd hogy 
felgyógyult, hét katonai tribunus érkezett, akiket maga Scipio küldött. 
Megérkezésük után először elkeseredés lett úrrá az embereken. Később 
azonban, mikor ezek nyájas szavakkal megnyugtatták velük találkozó 


ismerőseiket, megenyhült a hangulat. Mert először is körbejárva 


felkeresték a sátrakat, majd a főtéren, a fővezéri sátor előtt s 
mindenütt, ahol beszélgető csoportokat láttak, megszólították az 
embereket, inkább olyan hangon, mint akik csak kérdezősködnek 
hirtelen dühük és hangulatváltozásuk okai felől, de nem ítélik el a 
történteket. Általánosan hangoztatott panasz volt, hogy nem kapják 
meg pontosan a zsoldjukat, s hogy noha azokban az időkben, mikor az 
iliturgibeliek gazságukat elkövették, a két hadvezér és két sereg 
pusztulása után, az ő vitézségük védte meg a római nevet és tartotta 
meg a provinciát - most az iliturgibeliek megkapták ugyan 
megérdemelt büntetésüket, de senki sem akadt, aki őket derék 
helytállásukért megjutalmazza. A tribunusok erre azt felelték, hogy 
panaszuk jogos, közölni is fogják a fővezérrel, s kifejezték örömüket, 
hogy semmi rosszabb és jóvátehetetlenebb dolog nem történt. Scipio 
és az állam az istenek kegye folytán abban a helyzetben van, hogy le 
tudja róni háláját. 

Scipio megszokta a háborút, de nem edződött hozzá a lázadások 
viharához, aggasztotta hát a helyzet, nehogy a sereg túllépje a határt a 
fegyelmezetlenségben, vagy ő a büntetésiben. Ezért elhatározta, hogy 
pillanatnyilag megmarad kezdetben tanúsított  szelídségénél. 
Pézbehajtókat küldött a környéken lakó, adófizetésre kötelezett 
népekhez, s így a katonákban reményt keltett, hogy hamarosan 
megkapják zsoldjukat. Egyszersmind elrendelte, hogy a katonák 
gyülekezzenek össze Új-Carthagóba zsoldjuk átvételére, ahogy 
óhajtják, csapatonként vagy mindnyájan együtt. S a már magától is 
erejét vesztett lázadás a felkavarodott Hispaniában beállt nyugalom 
következtében teljesen lecsillapodott. Ugyanis Mandonius és Indebilis 
arra a hírre, hogy Scipio él, feladva tervét, visszatért határai mögé, s 
nem akadt többé sem olyan polgár, sem olyan idegen, akit esztelen 
szándékuknak megnyerhettek volna. Miután a dolgot minden oldalról 
meghányták-vetették, nem találtak mást, csak azt a nem egészen 
biztonságos megoldást, hogy lemondanak veszedelmes szándékukról, s 
megvárják a hadvezér jogos haragját vagy - mint remélték - 
megbocsátó elnézését. Hiszen ő még azokkal az ellenségeivel szemben 
is elnéző szokott lenni, akiket fegyveres harcban vert le. Az ő 
lázadásuk sebesülés és vérontás nélkül folyt le, ahogy ők se voltak 
kegyetlenek, éppúgy nem is érdemelnek kegyetlen megtorlást - mert 
ilyen az emberi természet, mindjárt szerfölött ékesszólóvá válik, ha 
saját bűne mentegetéséről van szó. 


A katonák csak azt nem tudták eldönteni, hogy a zsoldért 
csapatonként vagy mindannyian együtt jelenjenek-e meg. Végül azt a 
számukra legbiztosabbnak látszó megoldást választották, hogy 
menjenek együtt. 


26. E napokban, míg ők így tanakodtak, Új-Carthagóban is róluk 


folyt a tanácskozás. Itt azon csaptak össze a vélemények, hogy csupán 
a lázadás vezetőit büntessék-e meg - akiknek a száma nem volt több 
harmincötnél -, vagy nagyobb számú ember kivégzésével torolják meg 
ezt a szégyenteljes példát nyújtó felkelést, amit inkább árulásnak 
lehetne nevezni. Az enyhébb vélemény győzött: a büntetést azokra kell 
korlátozni, akik a vétkes vállalkozást kezdeményezték; a tömeggel 
szemben elég lesz, ha megdorgálják. 


Mikor a haditanács véget ért, közölték az  Új-Carthagóban 
állomásozó sereggel - hogy úgy tűnjék fel, mintha erről tanácskoztak 
volna -: hadjáratra indulnak Mandonius és Indebilis ellen, s 
megparancsolták, lássák el magukat jó néhány napra élelemmel. A 
sereg elé küldték azt a hét tribunust, aki már előzőleg Sucróban járt a 
lázadás lecsillapítására, megadták nekik a lázadás öt vezetőjének a 
nevét, hogy ezeket alkalmas emberek révén, barátságos arckifejezéssel 
és szavakkal hívják meg magukhoz vendégségbe, s ha majd leitták 
magukat, kötözzék meg őket. 


A katonák már közel jártak Új-Carthagóhoz, mikor a szembejövőktől 
megtudták, hogy másnap az egész sereg elindul M. Silanus vezetésével 
a lacetanusok ellen. Ez a hír nemcsak hogy megszabadította őket 
minden, a lelkük mélyén némán lappangó félelemtől, de rendkívül fel 
is vidította kedélyüket; hiszen így inkább ők fogják hatalmukban 
tartani a serege nélkül itt maradt vezért, nem pedig az őket. Már 
alkonyodott, mikor bevonultak a városba, s látták, hogy a másik 
sereget teljesen leköti az úti készülődés. Olyan előre megbeszélt 
kijelentésekkel fogadták őket, hogy mennyire örvendetes, s mennyire 
a legjobbkor jött megérkezésük a fővezérnek, hiszen éppen a másik 
sereg indulása előtt jöttek meg; erre pihenőre tértek. A tribunusok a 
lázadás vezetőit megfelelő emberek segítségével feltűnés nélkül 
szállásukra hívták, majd lefogták és megkötözték. 


A negyedik őrségváltás idején elindultak annak a seregnek a 
málhahordozói, amelyről megtévesztő szándékkal azt terjesztették, 
hogy elvonul. Napkeltekor felkerekedtek a csapatok is, de a kapuknál 
megállították a menetet, körben minden kapuhoz őrséget rendeltek, 
nehogy bárki is eltávozhassék a városból. Mikor gyűlésbe hívták a 
tegnap megérkezett katonákat, ezek szilaj hangulatban gyűltek össze a 
forumon a hadvezér emelvénye elé, s úgy vélték, hogy kiáltozásukkal 
majd megfélemlítik. Eközben a fővezér is fellépett az emelvényre, s a 
fegyvertelen tömeget hátulról, a kapuktól idevezényelt fegyveresek 
vették körül. Ekkor minden dacosságuk elpárolgott, és - mint később 
állították - semmi sem rémítette meg őket annyira, mint a 
fővezérüknek, akiről azt hitték, hogy elgyötört állapotban látják 
viszont, jó egészségi állapota és viruló arcszíne, s pillantása, amit ilyen 
rémítőnek soha, még a csatában sem láttak. Ő egy ideig szótlanul ült, 


amíg jelentették, hogy elővezették a forumra a lázadás vezetőit, s hogy 
minden előkészület megtörtént. 


27. Ekkor a praeco útján csendet parancsolt, és így kezdett beszélni: 


"Sohasem hittem volna, hogy nem találok szavakat seregem 
megszólítására. Nem mintha valaha is több időt szenteltem volna az 
ékesszólásnak, mint a tetteknek - hiszen már kora gyermekkoromtól 
fogva háborúban éltem, s véremmé vált a katonás gondolkodás -, de 
hogy hozzátok miként szóljak, el sem tudom képzelni, szavam sincs rá, 
hiszen még azt sem tudom, megszólításomban milyen névvel illesselek 
benneteket? Polgároknak nevezzelek? Titeket, akik hazátok ellen 
lázadtatok? Netán katonáknak? Titeket, akik  megtagadtátok 
fővezéreteket és jósjeleit, s meggyaláztátok a katonai eskü szentségét? 
Ellenségnek? Ha  testetekre,  arcotokra,  ruhátokra s külső 
megjelenéstekre figyelek, felismerem  polgártársaimat, de ha 
tetteiteket, szavaitokat, terveiteket nézem, az ellenséget látom. Mert 
vajon mi egyebet óhajtottatok és reméltetek, mint az ilergesek vagy a 
lacetanusok? De ezek elvakultságukban is legalább királyi vérből 
származó embereket követtek, egy Mandonius vagy Indebilis szavára 
hallgattak, ti azonban a fővezéri tisztséget és jósjeleket egy umbriai 
Atriusra és egy calesi Albiusra ruháztátok! Tiltakozzatok, katonák, 
hogy ti nem mindannyian cselekedtetek így, vagy nem mindnyájan 
helyeseltétek e cselekedeteket! Én is szívesebben adnék hitelt tiltakozó 
szavaitoknak, ha néhány ember őrültsége és esztelensége volt az egész. 
Ugyanis olyan vétekről van szó, amelyet, ha az egész hadsereget 
megfertőzi, csak rendkívül szigorú eszközökkel lehet kiirtani. 


Nem szívesen említem ezeket a dolgokat, mint ahogy a sebekhez 
sem nyúlok szívesen, de ha nem nyúlunk hozzájuk és nem kezeljük, 
akkor nem tudjuk meggyógyítani őket. Én, miután a carthagóiakat 
elűztük Hispaniából, azt hittem, hogy az egész provinciában nincs 
olyan hely vagy embercsoport, ahol gyűlölettel néznének rám, mert 
úgy bántam nemcsak szövetségeseinkkel, hanem az ellenséggel is. S 
mekkorát csalódtam e hitemben! Hiszen, íme, saját táboromban 
nemcsak hogy elhitték, de még várták is halálom hírét! Nem állítom, 
hogy mindannyian részesei voltatok e gaztettnek, mert ha azt kellene 
hinnem, hogy egész seregem óhajtotta halálomat, inkább azonnal 
meghalnék itt, szemetek láttára, s nem lennék képes tovább örülni 
olyan életnek, amely gyűlöletessé vált polgártársaim és katonáim 
előtt. 


De minden tömeg olyan, mint a tenger: nem mozdul önmagától, s 
csupán a szelek és fuvalmak hozzák mozgásba; a ti lelketekben is 
eszerint uralkodik szélcsend vagy vihar, s minden eltévelyedéstek oka 
és eredete a lázítókban keresendő; ők fertőztek meg ezzel az 

őrültséggel. S meg vagyok győződve róla, ma sem vagytok tisztában 
vele, mily messze mentetek el esztelenségtekben, s mekkora gaztettre 
vetemedtetek ellenem, hazátok, szüleitek, gyermekeitek ellen; az 
istenek, katonai eskütök tanúi, s az én jósjeleim ellen, amelyeknek 
jegyében katonáskodtok; a katonai szolgálat, az ősök által 
meghonosított fegyelem s a fővezéri hatalom tekintélye ellen! 


Magamról nem óhajtok beszélni; tegyük fel, hogy inkább 
felületességből  hittétek el  halálhíremet, s nem azért, mert 
óhajtottátok; s végtére is, olyan ember vagyok, hogy egyáltalán nem 
lehet csodálni, ha a hadsereg beleunt volna vezérségembe. De mit 
vétett ellenetek hazátok, hogy elárulására egy Mandoniusszal és 
Indebilisszel szűrtétek össze a levet? Mit vétett a római nép, hogy a 
népgyűlésen megválasztott tribunusoktól megvontátok a parancsnoki 
hatáskört, s azt magánemberekre ruháztátok át? Még azzal sem 
elégedtetek meg, hogy ezeket tettétek a tribunusok helyére, de ti - egy 
római hadsereg! - még a fővezéreteknek kijáró vesszőnyalábot is 
odaadtátok ezeknek az embereknek, akiknek soha nem volt még egy 
rabszolgájuk sem, akinek parancsolhattak volna. Albius és Atrius ott 
laktak a fővezéri sátorban, náluk harsantak fel a kürtjelzések, ők adták 
ki a jelszót, ők foglalták el P. Scipio bírói emelvényét, az ő 
parancsukat leste a lictor, helyet csináltak számukra, ha megjelentek, s 
őelőttük vitték a vesszőnyalábokat és bárdokat. Ha kőeső esik, ha 
villámok csapkodnak az égből, ha az állatok korcs ivadékot vetnek, 
akkor ezeket szörnyűséges csodajeleknek ítélitek. Nos, ez itt olyan 
szörnyűség, amelyet semmiféle áldozati állattal, semmiféle 
könyörgéssel nem lehet kiengesztelni, csupán azok vérével, akik 
ekkora gaztettre vetemedtek. 


28. Ezenkívül - noha egy gaztettnek soha nem lehet semmiféle 
ésszerű oka - mégis szeretném tudni, már amennyire ilyen 
szégyenteljes dolognál egyáltalán beszélhetünk ilyenről, mi volt az 
elgondolásotok, egyáltalán mi volt a szándékotok? Egykor az a legio, 
amelyet Regiumba küldtek helyőrségnek, bűnös módon legyilkolta a 
polgárság vezetőit, s tíz éven át hatalmában tartotta a dúsgazdag 
várost. E gaztett miatt bárddal végezték ki az egész legiót - négyezer 
embert - Róma Forumán. De ezek először is nem egy umbriai Atriust, 
egy félig-meddig markotányost követtek vezérükként, akinek nevétől 
inkább borzadni illenék, hanem egy katonai tribunust, D. Vibelliust; s 
nem Pyrrhusszal, nem a samnisokkal vagy a lucaniabeliekkel, a római 
nép ellenségeivel kötöttek szövetséget. Viszont ti Mandoniusszal és 
Indebilisszel szőttetek közös terveket, s arra készültetek, hogy 
fegyveresen hozzájuk csatlakoztok. Azok is azt tervezték, hogy - 
akárcsak a campaniabeliek az előző lakóktól, az etruszkoktól elfoglalt 
Capuát, vagy miként a mamertinusok Siciliában Messanát - Regiumot 


teszik állandó székhelyükké, de - ha rajtuk múlik - sem a római népet, 
sem a római nép szövetségeseit nem zaklatják háborúval. Ti azt 
terveztétek, hogy Sucrót teszitek meg lakóhelyeteknek? Ahol, ha én, 
fővezéretek, hagylak itt benneteket, ha feladatom elvégzése után 
elutazom a provinciából, az istenek és emberek segítségéhez kellene 
folyamodnotok, mivel nem tudtok hazatérni feleségetekhez és 
gyermekeitekhez. De ezek emlékét éppúgy kitöröltétek lelketekből, 
akárcsak hazátokét és az enyémet! 


Szeretném most nyomon követni ennek a bűnös, de nem teljesen 
esztelen elhatározásnak az útját. Nos, noha én még életben voltam, és 
sértetlen volt seregem többi része is, amellyel egy nap alatt 
elfoglaltam Új-Carthagót, amellyel szétvertem, megfutamítottam és 
Hispaniából elűztem négy carthagói hadvezért és hadsereget, ti, 
nyolcezer ember, akik bizonyára egytől egyig kevesebbet értek, mint 
Albius és Atrius, akiknek alárendeltétek magatokat, azt terveztétek, 
hogy elragadjátok a római néptől Hispania provinciát? A saját 
személyemet teljesen mellőzöm és kihagyom az ügyből - legfeljebb 
azért érezhetném magam megbántva, hogy olyan könnyen elhittétek 
halálom hírét. De miért? Ha én meghalnék, velem együtt lehelné ki 
lelkét az állam is? S velem együtt omlana össze a római nép hatalma 
is? Ne engedje meg a legjobb és leghatalmasabb Iuppiter, hogy az 
istenek jósjeleivel és segítségével örök időkre alapított Város csak 
addig álljon, amíg az én törékeny és halandó testem is él! S noha ez az 
egyetlen háború már elragadta Flaminiust, Paulust, Gracchust, 
Postumius Albinust, M. Marcellust, T. Ouintius Crispinust, Cn. 
Fulviust, s az én családomból a két Scipiót, annyi nagyszerű hadvezért, 
a római nép túléli őket, s élni fog ezután is, még ha ezreket visz is a 
halálba a fegyver vagy a betegség. S akkor, ha engem, egyetlen embert 
eltemetnek, sírba tették volna velem együtt a római államot is? Ti 
magatok is itt, Hispaniában, amikor atyám és nagybátyám, két 
vezéretek, elesett, az imént kivívott győzelmet ünneplő punok ellen 
vezéretekké választottátok Septimius Marciust. S most én úgy 
beszélek, mintha Hispania fővezér nélkül maradt volna: de nem volt-e 
itt M. Silanus, akit ugyanolyan jogkörrel és megbízatással küldtek a 
tartományba, mint engem, s a két legatus, L. Scipio, a fivérem, és C. 
Laelius, hogy megtorolják a főparancsnoki méltóságon esett sérelmet? 
De vajon össze lehet-e hasonlítani az egyik hadsereget a másikkal, az 
egyik vezéreit a másik vezéreivel, vagy méltóságukat és ügyük igazát? 
De még ha minden tekintetben föléjük kerekedtek, akkor is 
fordíthattátok volna-e fegyvereteket saját hazátok és polgártársaitok 
ellen? S kívánhattátok volna-e, hogy Africa uralkodjék Italia, s 
Carthago Róma felett? Mivel szolgált rá erre hazátok? 


29. Coriolanust egykor arra késztette az igazságtalan ítélet - a 


szomorú és méltatlan számkivetés -, hogy megostromolja saját 
szülővárosát; mégis, fiúi szeretete visszatartotta attól a gyalázattól, 
hogy elpusztítsa hazáját; benneteket miféle düh, milyen sérelem tüzelt 
haragra? Az, hogy fővezéretek betegsége miatt a zsold kifizetése 
néhány napot késett, elegendő ok volt arra, hogy háborút üzenjetek 
hazátoknak, hogy a római néptől átpártoljatok az ilergesekhez, s hogy 
ne legyetek tekintettel semmiféle isteni vagy emberi törvényre? 
Valóban őrület vett erőt rajtatok, katonák; a kór éppolyan erővel 
ejtette hatalmába gondolkodástokat, mint az én testemet. Borzadok 
elősorolni, hogy mit hittek el, mit reméltek, s mit kívántak az 
emberek. Mindezt, ha lehetséges, tegyük meg nem történtté, ha nem, 
legalább a hallgatás borítsa homályba. 


Jól tudom, hogy beszédemet keménynek és könyörtelennek 
tartjátok; de gondoljátok meg, mennyivel könyörtelenebbek voltak a ti 
cselekedeteitek, mint az én szavaim! Úgy gondoljátok, én vegyem 
nyugodtan tudomásul, amit csináltatok, de hogy szóvá is teszem, azt 
már nem vagytok képesek nyugodtan elviselni? De talán nem 
szükséges tovább is szemetekre hánynom a történteket. Bárcsak olyan 
hamar elfelednétek mindezt, mint ahogy én magam is elfelejtem! 
Ezért, ami az egész sereget illeti, teljesen elegendő büntetésnek 
tekintem, ha megbánjátok eltévelyedéstek. De a calesi Albiusnak, az 
umbriai Atriusnak s a gyalázatos lázadás többi szervezőjének vérével 
kell lakolnia azért, amit elkövetett! S számotokra az ő kivégzésüknek 
nemhogy fájdalmas, de - ha eszetekre tértek - örvendetes látványul 
kell szolgálnia; mert az ő tervük senkire sem hozott volna több bajt és 
csapást, mint éppen rátok!" 


Alighogy befejezte beszédét, a katonák szemét és fülét megállapodás 
szerint a legrémületesebb élményekkel árasztották el. A sereget 
gyűrűbe fogó katonák kardjukkal csapkodni kezdték pajzsukat; hallani 
lehetett a praeco hangját, amint azoknak a nevét kiáltotta, akiket a 
haditanács elítélt. Ezeket meztelenül odahurcolták a kör közepére, 
majd előhozták a kivégzésre szolgáló valamennyi eszközt. A 
vádlottakat egy oszlophoz kötve megvesszőzték s bárddal kivégezték. 
A jelenlévőket annyira megbénította a félelem, hogy egyetlen szóval 
sem tiltakoztak a kegyetlen büntetés ellen, de még egy sóhajt se 
lehetett hallani. 


Ezután valamennyi holttestet elvitték, a teret megtisztították, s a 
katonák egyenként, ahogy szólították őket, a katonai tribunusok előtt 
hűséget esküdtek Scipiónak, s mindegyikük, akit szólítottak, megkapta 
a zsoldját is. Így fejeződött be, s ilyen véget ért a Sucrónál kitört 
katonai lázadás. 


30. Ez idő tájban Hanno, Mago alvezére, akit Gadesból küldtek ki 


egy kis africai csapattal, zsoldot ígérve nekik, megnyerte a Baetis folyó 
mellett lakó hispanokat, s mintegy négyezer fiatalembert fegyverzett 
fel. De amikor L. Marcius megtámadta táborát, emberei nagy részét 
elvesztette a tábor elfoglalása közben támadt kavarodásban, jó 
egynéhányat pedig menekülés közben, s maga is, miközben a lovasság 
a szétfutott embereket üldözte, csak néhányadmagával tudott 
megmenekülni. 


Míg ez történt a Baetis folyó mellett, Laelius a tengerszorosból 
kihajózott az Oceanusra, s hajóhadával Carteiához közeledett. Ez a 
város az Oceanus partján fekszik, ott, ahol a keskeny tengerszoros 
nyílt tengerré tágul. Abban reménykedett, hogy - mint fentebb is 
említettem - Gadest küzdelem nélkül, árulás segítségével hatalmába 
kerítheti. Ugyanis ezt az ajánlatot tette néhány ember, aki önként jött 
át a római táborba. De árulásuk terve kiderült, mielőtt még 
megvalósíthatták volna. Mindnyájukat elfogták, s Mago átadta őket 
Adherbal praetornak, hogy hajózzon velük Carthagóba. Adherbal az 
összeesküvőket egy ötevezősoros hajón helyezte el, amelyet, mivel 
lassúbb volt, mint a háromevezősorosok, előreküldött, s ő maga nyolc 
háromevezősorossal kisebb távolságban követte. 


Az ötevezősoros már éppen be akart futni a tengerszorosba, amikor 
Laelius, aki maga is egy ötevezősoros hajón éppen elindult hét 
háromevezősoros kíséretében Carteia kikötőjéből, Adherbal felé vette 
útját, abban a meggyőződésben, hogy az ötevezősorost fogva tartja a 
tengerszorosban rohanó áramlat, s az nem képes megfordulni a 
szembeözönlő áradatban. A pun vezér a váratlan meglepetéstől 
megzavarodva egy ideig habozott, kövesse-e az ötevezősorost, vagy 
pedig az ellenség felé fordítsa-e hajója orrát. S éppen e késlekedéssel 
játszotta el a lehetőséget, hogy kitérjen az ütközet elől. Ugyanis 
közben gerelyhajításnyira értek az ellenséghez, amely minden oldalról 
rájuk támadt. Az áramlat miatt a hajókat nem lehetett tetszés szerint 
kormányozni. Az ütközet nem is szabályos tengeri csata módjára 
zajlott, nem volt semmi lehetőség önálló elhatározásra, egyáltalán 
nem érvényesült az ügyesség vagy tervszerűség. Egyedül a 
tengerszoros és az áramlat természet adta sajátságai szabták meg az 
egész küzdelem jellegét; egyaránt egymás mellé sodródtak 
összetartozó vagy ellenséges hajók, hiába evezett legénységük 
ellenkező irányba; lehetett látni menekülő hajót, amelyet az áradat 
megfordított és visszasodort az üldözők mellé, s olyan, másikat üldöző 
hajót, amely, mikor a másik követése közben az ellenkező sodrásba 
került, megfordult, mintha menekülne. S ha - már csata közben - egy 
hajó orrával akart nekirohanni egy ellenséges hajónak, keresztbe 
fordult, s orrával a másik kapta oldalba. S ha egy másik maga fordult 
oldalával az ellenségnek, hirtelen megfordulva megint orral állt feléje. 


Míg a véletlennek kiszolgáltatott  háromevezősorosok harca 
eldöntetlenül folyt, a római ötevezősoros - akár mert a súlya miatt 
biztosabban mozgott, akár mert több evezősora lévén, könnyebben 
vágott át az örvényeken, s jobban lehetett kormányozni - elsüllyesztett 
két háromevezősorost, egy harmadiknak pedig, gyorsan nekirontva, 
lehorzsolta egyik oldaláról az evezőket. S a többit is elintézte volna, 
ha eléri őket, de Hasdrubal, vitorlát bontva, megmaradt öt hajójával 
átkelt Africába. 


31. A győztes Laelius visszatért Carteiába. Mikor meghallotta, mi 
történt  Gadesban - hogy az összeesküvést felfedezték, az 
összeesküvőket Új-Carthagóba vitték, s így meghiúsult a remény, ami 
őket idecsábította -, futárokat küldött L. Marciushoz: ha nem akarják 
hasztalanul eltölteni az időt Gades alatt üldögélve, térjenek vissza a 
fővezérhez. S mikor ezzel Marcius is egyetértett, néhány nap múlva 
mindketten visszatértek Új-Carthagóba. 


Távozásuk hírére Mago nemcsak fellélegzett, hiszen szárazon és 
vízen kettős veszedelem szorongatta, hanem az ilergesek lázadásának 
hírére még az a remény is feltámadt benne, hogy visszafoglalhatja 
Hispaniát. Követeket küldött Carthagóba, a senatushoz, hogy ezek ott 
a valóságosnál jóval jelentősebbnek tüntetve fel a római táborban a 
katonák lázadását s a szövetségesek elpártolását, szólítsák fel a 
senatust, küldjön segédcsapatokat, amelyekkel  visszaszerezhetik 
Hispania atyáiktól örökölt uralmát. 


Mandonius és Indebilis visszatértek országukba; egy ideig csendben 
maradtak, aggodalmas várakozásban, hogyan dönt Scipio a lázadás 
ügyében; mert nem kételkedtek abban, hogy ha elnéző lesz a polgárok 
eltévelyedése iránt, akkor ők is bocsánatot nyerhetnek. Mihelyt 
azonban elterjedt a borzalmas kivégzés híre, úgy vélekedtek, hogy az 
ő bűnüket is hasonlóképpen szándékoznak megtorolni. Ezért fegyverbe 
szólították honfitársaikat, összehívták eddig is rendelkezésükre álló 
segédcsapataikat, s húszezer gyalogossal és kétezerötszáz lovassal a 
sedetanusok területére vonultak, ahol lázadásuk kezdetén állandó 
táboruk volt. 


32. Scipio azzal, hogy a zsoldot mindenkinek, vétkesnek és 
ártatlannak egyaránt, lelkiismeretesen kifizette, s még inkább 
tekintetének és szavainak mindenkivel szemben megnyilvánuló 
nyájasságával könnyen visszaszerezte katonái jóindulatát. A 
Carthagóból való elindulás előtt gyűlésbe hívta őket, itt hosszú 
beszédben ítélte el  hűtlenségükért a lázadó fejedelmeket, s 
kijelentette, hogy e gaztettek megtorlására korántsem olyan lelkülettel 
indul el, mint amilyennel nemrég polgártársait gyógyította ki 
eltévelyedésükből. Ő akkor, mintha saját szívébe vágott volna, 


sóhajtozva és könnyek között tette jóvá harminc ember fejével 
nyolcezer katona értetlenségét vagy eltévelyedését. Most azonban 
derűs és elszánt lélekkel indul el, hogy megsemmisítse az ilergeseket. 
Hiszen ezekkel nem ugyanegy földön született, és semmi egyéb 
kötelék nem kapcsolja hozzájuk; az egyetlent, a hűség és barátság 
kötelékét pedig bűnükkel ők maguk tépték szét. Hadseregével 
szemben, nem is szólva arról, hogy bennük csupa polgártársat vagy 
latin szövetségest lát, még az is befolyásolhatja, hogy alig akad itt 
katonája, akit ne nagybátyja, Cn. Scipio - az első e provinciába küldött 
római hadvezér - vagy atyja, a consul, vagy ne ő maga hozott volna 
ide Italiából. Ezek mind megszokták a Scipiók nevét és jósjeleiket, s 
magával is akarja őket vinni hazájába, a megérdemelt diadalmenetre, 
s reméli, hogy mikor majd consulságra pályázik - mintha mindnyájuk 
közös megbecsülése forogna kockán -, mellette fognak állni. 


Ami az előttük álló vállalkozást illeti, ezt csak az tekintheti 
háborúnak, aki nem emlékszik saját hőstetteire; neki - Herculesre! - 
nagyobb gondot okoz Mago, aki néhány hajójával a föld szélén túl, 
egy Oceanustól körülvett szigetre menekült, mint az ilergesek. Mert 
ott mégis egy pun hadvezér, és egy, bármilyen kis számú, de mégis 
carthagói sereg tartózkodik, itt pedig rablókkal és rablóvezérekkel van 
dolguk, akiknek ereje valamennyire elegendő arra, hogy szomszédaik 
földjeit végigdúlják, házait felégessék, jószágát elrabolják, de arra 
egyáltalán nem, hogy csatasorban, szabályos ütközetben helytálljanak; 
ezek, ha csatára kerül a sor, inkább lábuk gyors futóképességében, s 
nem fegyverükben bízva fognak küzdeni. 


Így ő nem azért vezeti őket, mielőtt provinciájából eltávoznék, az 
ilergesek leverésére, mintha itt valami veszélytől félne, vagy attól, 
hogy ezek új háború elindítói lesznek, hanem elsősorban azért, hogy 
ne maradjon megtorlás nélkül ez a bűnös módon végrehajtott 
elpártolás, másodszor pedig azért: ne mondhassák azt, hogy akár 
egyetlen ellenség is itt maradt az annyi bátorsággal és 
hadiszerencsével meghódított provinciában. Ezért kövessék őt az 
istenek segítségével, nem azért, hogy háborút vívjanak - hiszen itt nem 
egyenrangú ellenféllel kell megküzdeniük -, hanem hogy lesújtsanak a 
bűnösökre. 


33. Beszéde után elbocsátotta őket, elrendelve, hogy másnap 
legyenek készen az indulásra. Majd elindult, s a tizedik napon elért a 
Hiberus folyóhoz. Ezen átkelt, s negyedik nap az ellenségtől 
látótávolságra ütötte fel táborát. Előtte hegyektől övezett fennsík 
terült el. Ebbe a völgybe hajtatta be Scipio a legnagyobbrészt itt, az 
ellenséges területen rabolt jószágot, hogy felingerelje a barbárok szilaj 
természetét, s a könnyűfegyverzetű katonákat rendelte védelmükre. 
Megparancsolta — Laeliusnak, hogy ha ezek  rajtaütéseikkel 


kierőszakolják az összecsapást, rejtekhelyéről induljon támadásra 
lovasságával. A lovasság cselét elősegítette az igen kedvező fekvésű 
hegyhát, s haladéktalanul megkezdődött az ütközet. A hispanok a 
távolból — megpillantott — jószágra, a könnyűfegyverzetűek a 
zsákmánnyal elfoglalt ellenségre rohantak. Először dárdavetésekkel 
próbálták elijeszteni őket, majd elhajítva könnyű dárdáikat, amelyek 
inkább a harc felszítására, de korántsem eldöntésére alkalmasak, 
kardot rántottak, s megkezdődött az ember ember ellen vívott 
küzdelem, s a gyalogság harca döntetlen eredménnyel végződik, ha 
nem avatkozik közbe a lovasság. Ez nemcsak elölről tiporta le, aki 
útjába esett, hanem egy részük, megkerülve a hegyet, hátulról támadt 
az így nagyrészt bekerített ellenségre, és sokkal nagyobb vérfürdőt 
rendezett, mint az ilyen könnyű, rajtaütésszerű csatározásoknál lenni 
szokott. A szerencsétlen összecsapás nemhogy csökkentette volna a 
barbárok harci kedvét, de még jobban felbőszítette őket. Másnap, 
nehogy úgy tűnjék, mintha elvesztették volna bátorságukat, kora 
hajnalban csatára sorakoztak a völgyben, ahol - mint említettem - nem 
fért el minden csapatuk. Az ütközetre gyalogságuknak mintegy 
kétharmad része s teljes lovasságuk vonult ki, a gyalogság többi részét 
a lejtős domboldalon állították fel. 


Scipio, úgy vélve, hogy a szűk hely az ő számára jelent előnyt, mert 
a keskeny völgy a rómaiaknak sokkal megfelelőbb harci terep lesz, 
mint a hispanoknak, s mivel az ellenséget olyan pontra sikerült 
elcsalogatnia, ahol az teljes tömegével nem fér el, újszerű haditervhez 
folyamodott, amely azon alapult, hogy lovasait ilyen szűk helyen ő 
sem tudja a szárnyakon elhelyezni, s az ellenség sem használhatja 
lovasságát, amelyet gyalogságával együtt felvonultatott. Ezért 
megparancsolta Laeliusnak, hogy a lovasokkal a lehető legnagyobb 
titokban kerülje meg a dombot, s igyekezzék, amennyire lehet, a 
lovasok harcát a gyalogosokétól elkülöníteni, maga pedig valamennyi 
gyalogos csapatával az ellenségre támadt. Négy cohorsot állított előre, 
mert az arcvonalat nem lehetett jobban megnyújtani. Egy pillanatig 
sem késlekedett a harc megkezdésével, hogy maga a küzdelem vonja 
el az ellenség figyelmét a dombon átkelő római lovasokról; nem is 
vették észre átkelésüket, csak mikor hátuk mögött felhangzott a 
lovasroham zaja. Így két külön ütközet alakult ki a völgy hosszában a 
két gyalogos csatasor és a két lovasság között, mert a szűk hely miatt a 
két fegyvernem együttesen nem mérhette össze erejét. Minthogy a 
hispanoknál a gyalogság nem tudta támogatni a lovasságot, sem a 
lovasság a gyalogságot, a gyalogosok, akik a lovasság védelmében 
merészkedtek le a síkra, elestek, s bekerített lovasságuk sem tudott 
ellenállni a szemből támadó gyalogságnak - ugyanis saját gyalogsága 
már megsemmisült - és a hátulról rárohanó lovasságnak. Őket is 
mindnyájukat, miután álló lovaikkal kört alkotva jó ideig védekeztek, 


az utolsó emberig levágták, s így a völgyben harcolók közül egyetlen 
gyalogos vagy lovas sem maradt életben. Csak seregük egyharmad 
részének, amely a dombon állt, hogy biztos helyzetében inkább 
szemlélőjévé, mint részvevőjévé váljék az ütközetnek, volt elég helye 
és ideje a menekülésre. Velük futottak a fejedelmek is, akik el tudtak 
menekülni a kavarodásban, mielőtt még egész seregüket körülzárták 
volna. 


34. Még ugyanezen a napon elfoglalták a hispanok táborát is, ahol - 
nem számítva az egyéb zsákmányt - mintegy háromezer embert is 
foglyul ejtettek. A csatában majdnem ezerkétszáz római és szövetséges 
katona esett el, s több mint háromezer sebesült meg. A győzelem 
kevesebb vérbe kerül, ha nyílt mezőn csapnak össze, ahol több 
lehetőség nyílik a menekülésre. 


Indebilis lemondott háborús terveiről, s abban a reményben, hogy 
legbiztosabb lesz, ha megsemmisítő veresége után Scipio kipróbált 
jóindulatához és megbocsátásához folyamodik, elküldte hozzá fivérét, 
Mandoniust. Ez Scipio előtt térdre borulva, bűnükért a kor végzetes 
őrültségét okolta, amely, mint valami pusztító ragály, nemcsak az 
ilergeseket és a lacetanusokat, de még a római tábort is 
esztelenségekre késztette. Ő, testvére és többi honfitársaik olyan 
helyzetben vannak, hogy vagy visszaadják életüket, amelyet egyszer 
már nekik ajándékozott, ha neki, P. Scipiónak is úgy tetszik, vagy, ha 
másodszor is megkegyelmez nekik, életüket, amelyet egyedül neki 
köszönhetnek, egyszer s mindenkorra az ő szolgálatára szentelik. 
Régebben, mielőtt nem ismerték megbocsátó szelídséget, csak saját 
ügyükben bíztak, most - éppen ellenkezőleg - egyáltalán nem 
reménykednek saját ügyükben, hanem csupán  legyőzőjük 
irgalmasságában. 


A rómaiak régi gyakorlata volt, hogy ha valakivel nem szerződés 
vagy kölcsönös jogi megállapodás alapján léptek szövetségre, nem 
tekintették hozzá fűződő kapcsolatukat békésnek addig, míg a másik 
ki nem szolgáltatott nekik minden isteni vagy emberi tulajdont, nem 
adott túszokat, nem szolgáltatta át fegyvereit, s nem engedte be 
városába a megszálló csapatokat. Scipio igen hosszasan korholta a 
jelen levő Mandoniust és a távollevő Indebilist, kijelentve, hogy 
vétkükkel jogosan rászolgálnának a halálra, s csupán az ő és a római 
nép jóindulatának köszönhetik, ha életben maradnak. Egyébként nem 
veszi el fegyvereiket, túszokat sem követel tőlük; ilyen biztosítékokat 
az szokott kívánni, aki új lázadástól retteg. Megengedi, hogy szabadon 
használják fegyverüket, nem befolyásolja elhatározásaikat, ő nem az 
ártatlan túszokkal, de velük szemben lesz majd könyörtelen, s nem a 
fegyvertelen, de a felfegyverzett ellenségre mér majd büntetést. S 


minthogy tapasztalatból már mindkét állapotot jól ismerik, saját 


elhatározásukra bízza, hogy baráti vagy ellenséges viszonyban 
akarnak-e élni a rómaiakkal. 


Ezzel bocsátotta el Mandoniust, s csupán annyi pénz megfizetését 
rendelte el, amennyiből katonái zsoldját kifizetheti. Majd Marciust 
elküldte Hispania túlsó felébe, Silanust meg vissza, Tarracóba, ő maga 
néhány napig várt, míg az ilergesek a kiszabott pénzbüntetést 
megfizetik, azután egy könnyűfegyverzetű csapattal utolérte Marciust, 
aki már az Oceanushoz közeledett. 


35. A Masinissával már korábban megkezdett tárgyalásokat hol 
ilyen, hol olyan okból mindig el kellett halasztani, mert a numida 
király mindenképpen magával Scipióval óhajtott találkozni, hogy 
szövetségüket az ő kézfogása pecsételje meg; ez volt az oka, hogy 
Scipio ilyen távoli s ilyen nagy kitérőt jelentő útra vállalkozott. 
Masinissa, aki Gadesban volt, mikor Marcius értesítette Scipio 
közeledéséről, azt hozva fel ürügyül, hogy lovai így, a szigetre 
bezárva, tönkremennek, mindenben általános hiányt okoznak, amit 
mindenki más, sőt maguk is megsínylenek, s még lovasai is elpuhulnak 
a tétlenségben, rábírta Magót, engedje őt átkelni a szárazföldre, hogy 
végigpusztítsa Hispania legközelebb eső területeit. Átkelése után 
előreküldött három numida vezetőt, hogy állapodjanak meg a 
tárgyalás helyében és idejében, s megkérte Scipiót, hogy közülük 
kettőt tartson vissza túsznak. Miután Scipio visszaküldte a harmadikat, 
akinek az volt a feladata, hogy Masinissát a megbeszélt helyre 
elvezesse, kisszámú kísérettel összejöttek a megbeszélésre. 


A numidát, hallva tettei hírét, már eddig is csodálat töltötte el Scipio 
iránt, s előre elképzelte magában, hogy megjelenése milyen 
méltóságteljes és nagyszerű lehet. De most, hogy meglátta, még 
nagyobb tiszteletet érzett, mert azonkívül, hogy Scipio már 
természettől fogva is rendkívül méltóságteljes volt, most még 
díszesebbé tette leomló haja és nem hiú díszítésekkel kérkedő, hanem 
valóban harcoshoz és férfihoz illő külső megjelenése; s koránál fogva 
is most volt ereje teljében, s virágzó ifjúsága még teljesebbé és 
ragyogóbbá vált azzal, hogy most mintegy újra kivirult betegsége 
után. 


A numida király, megrendülve szinte már magától a találkozástól is, 
köszönetet mondott unokaöccse szabadonbocsátásáért. Biztosította 
Scipiót, hogy már azóta keresi ezt az alkalmat, amelyet most, hogy a 
halhatatlan istenek felkínálták, nem akart elszalasztani. Az az óhaja, 
hogy ő is a római népet szolgálhassa, méghozzá úgy, amilyen 
lelkesedéssel még egyetlen külföldi sem támogatta a római hatalmat. 
De bármilyen régi óhaja is volt ez, Hispaniában, ebben az idegen és 
ismeretlen országban kevéssé tudta valóra váltani. Azon a földön 


azonban, ahol született és nevelkedett, s ahol reménye van rá, hogy 
örökli apja trónját, e vágyát könnyen teljesítheti. Mert ha a rómaiak 
Africába is Scipiót küldik hadvezérként, úgy biztosan reméli, hogy 
Carthago napjai meg vannak számlálva. 


Scipio örömmel látta és hallgatta meg őt, mivel tudta, hogy 
Masinissa volt az egész ellenséges lovasság lelke, s a fiatalember maga 
is bizonyságát adta szellemi kiválóságának. Miután kölcsönösen 
biztosították egymást hűségükről, Scipio visszautazott Tarracóba. 
Masinissa, nehogy úgy tűnjék, mintha cél nélkül kelt volna át a 
szárazföldre, a rómaiak engedélyével végigpusztította a legközelebbi 
földeket, majd visszatért Gadesba. 


ve 


36. Mago, miután letett Hispaniához fűződő reményeiről, amelyeket 
először a római katonai zendülés, majd Indebilis elpártolásának a 
hírére kezdett táplálni, már készült áthajózni Africába, mikor 
megérkezett Carthagóból a senatus utasítása: keljen át Gadesban 
tartózkodó hajóhadával Italiába, ott toborozzon lehetőség szerint 
minél több gallus és ligur zsoldost, majd egyesüljön Hanniballal, s ne 
engedje ellankadni az oly rendkívüli bátorsággal s még nagyobb 
hadiszerencsével kezdett háborút. Erre az útra Magónak részben 
Carthagóból küldtek pénzt, részben maga is annyi adót hajtott be, 
amennyit csak tudott, Gades lakóitól; nemcsak kincstárukat, de 
szentélyeiket is kifosztotta, s mindenkit kényszerített, hogy a 
tulajdonában lévő aranyat és ezüstöt is szolgáltassa be az 
államkincstárnak. 


Végighajózva Hispania partjai mentén, nem messze Új-Carthagótól 
partra tette katonáit, végigpusztította a környéken lévő földeket, majd 
kikötött hajóhadával a város mellett. Itt katonáit, akiket napközben ott 
tartott a hajókon, éjjel partra tette, s a falnak ahhoz a részéhez vonult 
velük, ahol a rómaiak elfoglalták Új-Carthagót, mert úgy vélte, hogy a 
városnak nincs elegendő erős védőserege, s a lakosság egy része 
változás reményében majd valamilyen zavargásba kezd. Egyébként a 
városban a környékről érkező rémült követek azonnal hírt adtak a 
pusztulásról, a földművesek  meneküléséről és az ellenség 
megérkezéséről; majd napközben megpillantották a hajóhadat is, és 
nyilvánvaló volt, hogy az nem ok nélkül vetett horgonyt éppen a város 
előtt. Ezért bent harcra készen és fegyveresen felsorakoztak a gázlóra 
és a tengerre néző kapuk mögött. S mikor az ellenség rendezetlen 
menetben - mert a tengerészek is a harcosok közé vegyültek - s 
nagyobb zajjal, mint amekkora erővel a városfalak ellen nyomult, 
hirtelen feltárult a kapu, a rómaiak harci kiáltást hallatva kitörnek, s 
üldözőbe veszik s nagy öldöklést rendezve egészen a tengerpartig 
kergetik a megzavarodott, s az első rohamra és dárdazáporra futásnak 
eredő ellenséget. S ha a part mellett tartózkodó hajók nem veszik fel a 


megrémült katonákat, szinte senki sem éli túl a menekülést és a 
küzdelmet. 


Rémületük még a hajókon sem csillapodott le. Hogy az ellenség saját 
embereikkel együtt ne juthasson fel a hajókra, a punok felhúzták a 
feljárókat, s felvonták a tat- és horgonyköteleket, hogy akadálytalanul 
elvitorlázhassanak. S igen sokan, akik úszva igyekeztek elérni a 
hajókat, a sötétben nem tudva, hova igyekezzenek és mit kerüljenek 
ki, siralmas módon életüket vesztették. Másnap, mikor a menekülő 
hajóhad kifutott az Oceanusra, ahonnan érkezett, a fal és a tengerpart 
között mintegy nyolcszáz megölt ellenséget s mintegy kétezer fegyvert 
találtak. 


37. Mago visszatért Gadesba, s mikor itt nem bocsátották be, 
hajóhadával az innen nem messze fekvő Cimbi mellett kötött ki, s 
követeket küldött Gadesba, felpanaszolva, hogy előtte, szövetségesük 
és barátjuk előtt, bezárták kapuikat. A városiak azt hozták fel 
mentségükre, hogy a lakosság lázongott, mert a hajóra szálló 
legénység jó egynéhány rablást követett el. Erre Mago, megbeszélés 
ürügyével, kicsalta magához a guaestorral együtt a sufeseket - ez a 
punoknál a legfőbb elöljáró neve -, kegyetlenül megkínoztatta, majd 
keresztre feszítette őket. Innen hajóival átkelt a szárazföldtől mintegy 
száz mérföldre fekvő s ekkor pun lakosságú Pityusa szigetére. Itt 
hajóhadát szívesen fogadták, s nemcsak élelemmel látták el bőségesen, 
hanem kiegészítésül fiatalembereket és fegyvereseket is küldtek a 
hajókra. 


Ezekben bízva a pun vezér innen az ötven mérföldre fekvő Baleari 
szigetekre kelt át. Két Baleari sziget van, az egyik nagyobb, fegyverben 
és férfiban gazdagabb, kikötője is van; Mago azt remélte, hogy - mivel 
már késő őszre járt - itt kényelmes téli szálláshelyre talál. De a hajókat 
éppen olyan ellenségesen fogadták, mintha a szigeten rómaiak 
laknának. Akkoriban a lakosok egyetlen fegyvere a ma is legfontosabb 
harci eszközüknek számító parittya volt. Keresve se lehetne más népek 
között bárkit is találni, aki olyan mestere volna ennek a fegyvernek, 
amilyen felülmúlhatatlan hozzáértéssel az összes baleariak kezelik. Így 
azután a szárazföldhöz közeledő hajókat a köveknek olyan jégesőhöz 
hasonló sűrű tömege fogadta, hogy a punok nem mertek behatolni a 
kikötőbe, hanem hajóikkal visszafordultak, s ismét kifutottak a nyílt 
tengerre. A kisebbik Baleari sziget felé vették útjukat, amelynek 
termékeny a földje, de férfilakossága és fegyveres ereje kisebb. Így itt 
szálltak partra, s az öböl fölött, megerősített helyen ütötték fel 
táborukat. Majd küzdelem nélkül hatalmukba kerítették a várost és a 
vidéket, kétezer főnyi segédcsapatot soroztak be és küldtek el 
Carthagóba, hajóikat pedig kihúzták a partra, hogy itt teleljenek át. 
Gades lakói, miután Mago eltávozott az Oceanus partjaitól, megadták 


magukat a rómaiaknak. 


38. Ez történt Hispaniában, míg itt Scipio fővezérségével és 
jósjeleivel folyt a háború. Ő maga, L. Lentulusnak és L. Manlius 
Acidinusnak adva át a provinciát, tíz hajóval visszatért Rómába, s a 
meghallgatására a Városon kívül, Bellona szentélyében összegyűlt 
senatus előtt beszámolt Hispaniában végrehajtott tetteiről: hány 
szabályos ütközetet vívott, hány várost foglalt el rohammal az 
ellenségtől, s milyen népekre terjesztette ki a római nép uralmát. Négy 
hadvezérrel, négy győztes sereggel szállt szembe, s távozásakor 
egyetlen carthagói sem tartózkodott Hispania földjén. Inkább csak 
célzott rá, hogy tetteiért diadalmenetet remél, de ehhez nem 
ragaszkodott makacsul, mert emlékezet szerint addig a napig még 
senki sem tartott diadalmenetet, aki úgy vonult háborúba, hogy nem 
viselt vezető állami tisztséget. A senatusi ülés befejezése után Scipio 
bevonult a Városba, s maga előtt tizennégyezer-háromszáznegyvenkét 
font ezüstöt s igen nagy mennyiségű ezüst pénzérmét vitetett a 
kincstárba. 


Ezután L. Veturius Philo megtartotta a consulválasztó gyűlést, ahol 
valamennyi centuria hatalmas lelkesedéssel P. Scipiót jelölte 
consulnak. Tiszttársául P. Licinius Crassust, pontifex maximust 
választották meg. Egyébként azt is feljegyezték, hogy ezen a 
népgyűlésen többen jelentek meg, mint eddig bármikor is a háború 
folyamán. Nemcsak azért jöttek össze mindenhonnan, hogy 
szavazzanak, hanem azért is, hogy láthassák  P.  Scipiót. 
Összesereglettek háza előtt is, majd a Capitoliumon, amikor bemutatta 
Iuppiternek Hispaniában felajánlott, száz ökörből álló áldozatát. S 
lelkük mélyén érezték, hogy amiként a punok ellen vívott előző 
háborút C. Lutatius fejezte be, éppúgy P. Scipio fogja befejezni a 
jelenleg dúló háborút, s amiként Hispaniából elűzte valamennyi punt, 
úgy fogja őket Italiából is kikergetni. S mintha Italiában máris véget 
ért volna a háború, már Africát szánták neki működési területül. 


Ezután a praetorválasztó gyűlést tartották meg. A megválasztott 
praetorok közül kettő ekkor volt plebeius aedilis: Sp. Lucretius és Cn. 
Octavius, kettő pedig eddig még nem viselt tisztséget: Cn. Servilius 
Caepio és L. Aemilius Papus. 


Miután a pun háború tizennegyedik évében P. Cornelius Scipio és P. 
Licinius Crassus nyerte el a consuli tisztséget, kijelölték a consulok 
működési területét. Scipio a sorshúzás mellőzésével és tiszttársa 
beleegyezésével Siciliát kapta meg, Crassus pedig a bruttiusok földjét, 
mert a pontifex maximus a szent szolgálatok ellátása miatt nem 
távozhatik el Italiából. Azután kisorsolták a praetorok működési 
területét: a városi ügyek intézését Cn. Servilius, Ariminumot - így 


nevezték Galliát - Sp. Lucretius, Siciliát L. Aemilius, Sardiniát Cn. 
Octavius kapta meg. 


A senatus a Capitoliumon ült össze. Itt P. Scipio javaslatára úgy 
döntöttek, hogy Scipio a játékokat, amelyek megtartására Hispaniában 
a katonai zendülés alkalmával tett fogadalmat, abból a pénzből 
rendezze meg, amelyet átadott az államkincstárnak. 


39. Ezután bebocsátották a senatusba a saguntumiak követségét, 
amelynek legidősebb tagja így beszélt: 


:-Noha, összeírt atyák, szinte nincs olyan nyomorúság, amit mi ne 
szenvedtünk volna el, hogy végsőkig bebizonyítsuk hozzátok való 
hűségünket, mégis, annyi mindenért lehetünk hálásak nektek és 
hadvezéreiteknek, hogy nem panaszkodunk a minket ért csapások 
miatt. A mi kedvünkért vállaltátok magatokra a háborút, s miután 
elvállaltátok, tizennégy éven át olyan kitartással folytattátok, hogy 
igen gyakran hol ti kerültetek a végpusztulás szélére, hol a 
carthagóiakat sodortátok oda. S miközben Italiában olyan rettenetes 
háborút vívtatok, s egy Hannibal volt az ellenfeletek, consulotokat 
seregével Hispaniába küldtétek, hogy mintegy összegyűjtse, ami a mi 
hajótörésünkből megmaradt. Publius és Cornelius Scipio, attól kezdve, 
hogy a provinciába megérkeztek, egy percet se mulasztottak, hogy 
mindent megtegyenek, ami nekünk segíthet, ellenségeinknek pedig 
árthat. Mert mindenekelőtt helyreállították városunkat, követek útján 
egész Hispaniában felkutatták eladott honfitársainkat, s kiváltva őket 
a szolgaságból, visszaadták szabadságukat. S mikor már közel voltunk 
hozzá, hogy a legszomorúbb sorsot sokkal kívánatosabbal cseréljük fel, 
a ti két hadvezéretek, Publius és Cornelius Scipio halála szinte 
nagyobb gyászba borított bennünket, mint benneteket. 


S akkor valóban úgy tűnt fel, csak azért telepítettek vissza minket a 
legtávolabbi — vidékekről régi  lakóhelyünkre, hogy ismét 
tönkremenjünk, másodszor is lássuk városunk pusztulását, s 
elpusztításunkhoz egyáltalán nem lesz szükség új carthagói hadseregre 
vagy hadvezérre; minket a turdulusok, legrégibb ellenségeink, korábbi 
pusztulásunk okai is meg tudnak semmisíteni. S ekkor ti, bár nem is 
reméltük, elküldtétek hozzánk ezt a P. Scipiót, s mi vagyunk a 
saguntumiak közül a legszerencsésebbek, mert láthatjuk consullá 
választását, s beszámolhatunk honfitársainknak, hogy láthattuk őt, a 
mi reményünket, támogatónkat, megmentőnket. Ő, mikor Hispaniában 
ellenségeitek annyi városát elfoglalta, a foglyok seregéből mindenütt 
elkülönítette s visszaküldte hazájukba a saguntumiakat, végül pedig a 
turdetanusokat, akik annyira elkeseredett ellenségeink, hogy amíg ez a 
nép megvan, Saguntum megmaradása nincs biztosítva, annyira 
tönkretette, hogy - ne tűnjék gyűlöletes túlzásnak a szó - nemcsak 


nekünk nem kell már tőlük rettegnünk, de utódainknak sem. Láttuk 
romokban heverni azoknak a városát, akiknek a kedvéért Hannibal 
lerombolta Saguntumot. S területükről adót hajtunk be, amelynek 
nemcsak értéke miatt örülünk, hanem mert bosszúvágyunkat is 
kielégíti. Azért küldött minket, tízünket, Saguntum senatusa és népe 
követségbe hozzátok, hogy kifejezzük hálánkat jótéteményeitekért, 
amiknél nagyobbat nem kérhettünk és nem remélhettünk a 
halhatatlan istenektől, egyszersmind afelett érzett örömünket is, hogy 
ezekben az években Hispaniában és Italiában olyan eredményesen 
harcoltatok, hogy Hispaniát fegyvereitek nemcsak a Hiberusig 
hódították meg, hanem egészen odáig, ahol a földkerekséget az 
Oceanus határolja, s hogy Italiában nem hagytatok meg többet a 
punnak, csak annyit, amennyit egy tábor sáncai közé befogadhat. 


Ezért nemcsak hálát kell adnunk a Legjobb és Leghatalmasabb 
Iuppiternek, a capitoliumi vár védőjének, hanem - ha megengeditek - 
a győzelemért ezt az ajándékot, ezt az aranykoszorút is fel kell neki 
vinnünk a Capitoliumra. Kérjük, adjátok meg erre az engedélyt, s ha 
jónak látjátok, fogadjátok el érvényesnek s  nyilvánítsátok 
maradandónak mindazt a jótéteményt, amit hadvezéreitek mivelünk 
cselekedtek." 


A senatus azt válaszolta a saguntumi követeknek, hogy Saguntum 
lerombolása és helyreállítása a jövőben minden nép számára a 
mindkét részről megtartott szövetségi hűség példájául fog szolgálni. S 
a római vezérek helyesen és illően, a senatus óhaja értelmében 
cselekedtek, mikor Saguntumot újra felépítették, Saguntum lakóit 
kiszabadították a szolgaságból, s ami jót ezenkívül még velük tettek, 
azt is a senatus akarta így; majd megengedték a követeknek, hogy 
ajándékukat a Capitoliumon elhelyezzék. 


Ezután elrendelték, hogy gondoskodni kell a követek szállásáról és 
ellátásáról, s hogy mindegyikük legalább tízezer ast kapjon ajándékba. 
Majd a többi követséget fogadta és hallgatta meg a senatus. S mikor a 
saguntumi követek azt kérték, hogy - amennyiben biztonságban 
megtehetik - szeretnének körülnézni Italiában, vezetőket adtak 
melléjük, s írásban szólították fel a városokat, hogy fogadják 
barátságosan a hispanokat. Majd az állam helyzetéről, a seregek 
sorozásáról s a működési területek kijelöléséről tanácskoztak. 


40. Széltében beszélték, hogy Africát mint új provinciát a sorshúzás 
mellőzésével Scipióra kell rábízni, s ő maga is, nem lévén többé 
megelégedve kisebb dicsőséggel, kijelentette: őt nem azért választották 
consullá, hogy csupán folytassa, hanem azért, hogy be is fejezze a 
háborút; ez pedig nem történhetik meg másképpen, csak úgy, ha ő 
maga kel át seregével Africába. Nyíltan közölte, hogy ha a senatus 


tiltakoznék, elhatározását a nép támogatásával fogja keresztülvinni; 
ekkor, mivel ez a terv egyáltalán nem nyerte meg a senatus vezetőinek 
tetszését, de a többiek, félelemből vagy népszerűségüket féltve, csupán 
morgolódtak, O. Fabius Maximus, mikor rá került a felszólalás sora, 
ezeket mondta: 


"Tudom, összeírt atyák, sokan közületek úgy vélik, hogy mi itt ma 
valami elintézett ügyet tárgyalunk, s feleslegesen emelkedik szólásra 
az, aki úgy fejti ki véleményét Africa provinciává nyilvánításáról, 
mintha a dolog még nem volna eldöntve. Én azonban először is nem 
értem, hogyan kaphatja meg a consul, ez a bátor és tettre kész férfiú, 
tevékenységi területül Africát, amelyet sem a senatus határozata sem a 
nép döntése nem nyilvánított erre az évre provinciává? Továbbá 
pedig, ha ez a helyzet, a consul - véleményem szerint - helytelenül jár 
el, mikor úgy téve, mintha véleményt kérne egy már eldöntött ügyben, 
gúnyt űz a senatusból, s egyetlen, az ügy felől megkérdezett senator 
sem fejti ki, mikor reá kerül a sor, a maga véleményét. Én pedig előre 
tudom, hogy ha nem értek egyet ezzel a sietséggel, amellyel át 
akarunk kelni Africába, egyszerre kétféle szemrehányást is vállalnom 
kell: először azt, hogy velem született tulajdonságom a 
késedelmeskedés, amit az ifjak akár félénkségnek vagy tunyaságnak is 
nevezhetnek, hacsak nem zavarja őket az a körülmény, hogy mások 
tervei első látásra mindig megvesztegetőbbnek, de az enyémek 
gyakorlatilag mindig keresztülvihetőbbnek bizonyultak; másodszor 
pedig azt, hogy ellenszenvvel és irigységgel nézem e legbátrabb 
consulnak napról napra növekvő dicsőségét. Ezt a gyanút, ha már nem 
véd meg tőle egész eddigi életem, jellemem, dictatori és öt 
alkalommal viselt consuli méltóságom, s az itthon és a harcmezőn 
szerzett dicsőség - amelyet inkább nyomasztónak érzek, semhogy 
vágyódnék utána - legalább magas életkorom oszlassa el. Hogyan 
lehetnék én féltékeny olyan emberre, akinek életkora még saját fiamét 
sem éri el? S dictator koromban, amikor még erőm teljében voltam, s 
nagyszerű eredményekkel dicsekedhettem, sem a népgyűlésen sem a 
senatusban senki se hallott tiltakozni az ellen az addig még sosem 
hallott intézkedés ellen, hogy az ellenem mesterkedő lovassági 
főparancsnok az enyémmel egyenlő hatáskört kapjon. Mert én inkább 
tettekkel, s nem szavakkal óhajtottam elérni, hogy az, akit bizonyos 
emberek döntése velem egyenrangúvá tett, rövidesen saját maga 
ismerje el, hogy fölötte állok. Miután pályám során minden állami 
tisztséget elnyertem, most még sokkal kevésbé tűzöm célul magam elé, 
hogy féltékeny vetélkedésbe kezdjek egy virágzó életkorban lévő 
ifjúval, s természetesen azért, hogy én, akit már nem is a harcok, 
hanem az élet fáradtsága terhel, megkapjam tevékenységi területül 
Africát, ha nem neki ítélik oda. Nem! Az eddig szerzett dicsőség 
birtokában óhajtok élni és meghalni. Én megakadályoztam Hannibalt 


abban, hogy győzzön, azért, hogy ti, akik most vagytok erőtök 
teljében, le is győzhessétek őt. 


41. Azt azonban készségesen meg kell nekem bocsátanod, P. 
Cornelius, ha én, aki saját tisztemben sem becsültem többre az 
emberek véleményét, mint az államot, a te dicsőségedet sem tartom 
fontosabbnak a közérdeknél. Mert ha Italiában egyáltalán nem folyna 
háború, s nem állna földjén ilyen ellenség, s így semmi esély sem 
nyílna legyőzésével a dicsőségszerzésre, akkor az, aki - még ha az 
állam érdekében is - visszatartana téged Italiában, méltán tűnhetne fel 
olyan színben, hogy téged a hadakozás lehetőségével együtt a 
dicsőségszerzés lehetőségétől is meg akar fosztani. Minthogy azonban 
már tizennegyedik éve tartózkodik Italia földjén sértetlen seregével 
egy ilyen ellenség, mint Hannibal, nem lenne-e számodra elég 
dicsőség, P. Cornelius, ha te mint consul elűzöd Italiából ezt az 
ellenséget, aki számunkra annyi gyászt, annyi vereséget hozott, s ha 
amiként C. Lutatiust övezte a dicsőség azért, hogy befejezte az első 
pun háborút, a te hírnevedet meg az növelné, hogy véget vetettél a 
most folyó háborúnak? Hacsak nem tesszük fel, hogy Hamilcar 
nagyobb hadvezér volt, mint Hannibal, az a háború jelentősebb 
emennél, s az akkor aratott győzelem fényesebb és dicsőségesebb 
annál, amit - bárcsak úgy hozná a sors, hogy a te consulságodhoz 
fűződjék ez a győzelem - most fogunk aratni. Vagy inkább az a 
szándékod, hogy a Drepanustól vagy Eryxtől elmozdítsd Hamilcart, 
nem pedig az, hogy elűzd Italiából Hannibalt és a pun sereget? Hiszen 
te magad is, még ha nagyobbra is értékeled a reméltnél a már kivívott 
győzelmet, Italia felszabadításánál nagyobb dicsőségnek akkor sem 
tarthatnád azt, hogy Hispaniát megszabadítottad a háborútól. S 
Hannibal még nem az az ellenség, hogy az a hadvezér, aki máshova 
akarja átvinni a háborút, ezt azzal a látszattal tehetné, hogy az iránta 
való megvetésből, s nem inkább félelemből cselekszik így. 


Miért nem itt gyürkőzöl fel inkább a küzdelemre, miért folyamodsz 
mindenféle kerülő úthoz, azt remélve, hogy ha te átkelsz Africába, 
Hannibal majd követni fog, ahelyett, hogy egyenesen oda indulnál 
hadakozni, ahol Hannibal tartózkodik, ha már a pun háború 
befejezésének fényes diadalkoszorújára törekszel? A természet 
törvénye szerint is: csak ha a magadét megvédelmezted, indulhatsz el 
fenyegetni a másét. Először legyen béke Italiában, azután lehet háború 
Africában, s előbb tőlünk távozzék a félelem, azután keltsük fel 
támadásunkkal másokban. Ha lehetséges, mindkettő megtörténhetik 
még a te főparancsnokságod alatt, a te jósjeleiddel: győzd le itt 
Hannibalt, s azután foglald el ott Carthagót. De ha a két győzelem 
közül az egyiket az új consulnak kell átengedned, még fényesebb és 
dicsőségesebb lesz az első, mert ez készítette elő a másodikat is. Mert 


jelenleg - nem is szólva arról, hogy az államkincstárból nem telik két 
különálló, Africában és Italiában tartózkodó sereg élelmezésére, s 
arról, hogy nincsenek akkora készleteink, hogy a hajóhadat 
elláthatnánk s a szükséges utánpótlást előteremthetnénk - hogyan is 
áll a helyzet, s ki ne volna tisztában vele, hogy mekkora veszély 
kockázatát vállaljuk? P. Licinius Italiában fogja a háborút folytatni, P. 
Scipio Africában. De mi történik akkor - az istenek együttesen 
távoztassák el tőlünk ezt a baljós lehetőséget, aminek még 
kimondásától is borzad a lelkem, de ami egyszer megtörtént, az 
másodszor is megtörténhet -, ha Hannibal győzne, s a Város ellen 
vonulna? Akkor majd Africából hívunk haza téged, consulunkat, 
ahogy O. Fulviust visszahívtuk Capua alól? És mi lesz akkor, ha 
Africában mindkét félnek egyformán kedvez a hadiszerencse? 
Lebegjen előtted saját családod, atyád és nagybátyád figyelmeztető 
példája, akiket húsz napon belül pusztítottak el seregükkel együtt, 
méghozzá ott, ahol évek során át szárazon és vízen nagy hőstetteket 
hajtottak végre, ezzel dicső fénybe vonva a külföldi népek előtt a 
római nép és családotok nevét. Nem volna rá elég a nap, ha fel 
akarnám sorolni mindazokat a királyokat és hadvezéreket, akik 
meggondolatlanul hatoltak be idegen országba, és seregükkel együtt a 
legszörnyűbb vereséget szenvedték. Az athéniek, ezek a legokosabb 
polgárok, otthagyva a hazájukban dúló háborút, egy nagyra törő, 
előkelő ifjú kezdeményezésére nagy hajóhaddal átkeltek Siciliába, s 
egyetlen tengeri csatában örök romlásba döntötték virágzó államukat. 


42. Külföldi és igen régi eseteket említsek? Éppen ez az Africa és M. 
Atilius - a jó és balszerencse két szélsőséges példája - szolgáljon 
számunkra figyelmeztetésül. Nehogy úgy járj, P. Cornelius, hogy 
abban a pillanatban, mikor a nyílt tengerről meglátod Africát, 
játéknak és tréfának tűnjék előtted, ami a te Hispaniádban történt! 
Mert mennyire más a kettő! Ott csendes tengeren vitorlázhattál végig 
Italia és Gallia partvonala mellett, s a hajóhadaddal egy szövetséges 
város, Emporiae mellett kötöttél ki. Partra tett seregedet a római nép 
szövetségeseinek és barátainak teljesen biztonságos területén keresztül 
vezetted el Tarracóba, majd Tarracóból elindulva is egyik római 
helyőrségtől a másikig haladtál. A Hiberus mellett ott voltak atyád és 
nagybátyád seregei, amelyeknek harci kedvét, miután elvesztették 
vezérüket, a szerencsétlenség csak még jobban felszította; s ott várt az 
a bizonyos L. Marcius, akit ugyan válságos helyzetben a katonák 
szavazata emelt a fővezéri székbe, de ha nemesi származással s 
hivatali tisztségekkel dicsekedhetett volna, a hadművészetben való 
sokoldalú jártasságával a híres hadvezérekkel is megállja az 
összehasonlítást. 


Új-Carthagót teljesen váratlanul rohanhattad meg, anélkül, hogy a 


három pun sereg közül egy is szövetségesei segítségére sietett volna. S 
mindazt, ami később történt, s aminek jelentőségét nem is óhajtom 
kisebbíteni, semmiképpen nem lehet egy  africai háborúhoz 
hasonlítani, ahol egyetlen, hajóinkat befogadni kész kikötő, egyetlen 
barátságos terület, egyetlen velünk szövetségben álló állam vagy 
baráti viszonyban lévő király nem akad, s nincs hely, ahol lábunk 
megvethetnénk, vagy ahonnan továbbindulhatnánk. Bárhova nézel, 


mindenütt ellenséges és fenyegető hangulat fogad. 


Talán Syphaxban vagy a numidákban bízol? Elég volt, hogy egyszer 
bíztunk bennük! Nem mindig hoz szerencsét a meggondolatlanság: a 
ravaszság kis dolgokkal igyekszik megszilárdítani bizalmunkat, hogy 
később, mikor érdemesnek találja, nagy haszon reményében eláruljon. 
Atyádat és nagybátyádat először nem a fegyveres ellenség, hanem a 
szövetséges celtiberek árulása kerítette be! S neked magadnak sem 
jelentettek annyi veszélyt Mago és Hasdrubal, az ellenség vezérei, 
mint Indebilis és Mandonius, akiket szövetségünkbe fogadtunk. S 
képes lennél-e bízni a numidákban te, akinek át kellett élned saját 
csapataid lázadását? Syphax és Masinissa jobban szeretnék, ha ők 
uralkodnának Africában is, és nem a carthagóiak, de bárki más uralma 
helyett inkább a carthagóiakét választanák. Most fűti őket a kölcsönös 
féltékenység, s minden lehetséges okot felhasználnak vetélkedésre, 
mert nem kell félniük a távoli ellenségtől; de mutasd meg nekik a 
római fegyvereket, a külföldi hadsereget: tüstént összefognak, mintha 
valami, őket közösen fenyegető tűzvészt kellene eloltaniuk. S 
ugyanazok a carthagóiak is egészen másképpen védelmezték 
Hispaniát, s egészen másképpen fogják oltalmazni hazájuk falait, 
isteneik szentélyeit, oltáraikat és tűzhelyeiket, ha midőn harcba 
vonulnak, reszkető feleségük követi őket, s kicsiny gyermekeik futnak 
utánuk! 


S mi lesz ezután? Ha a carthagóiak szilárdan bízva az africai népek 
összetartásában, a szövetséges királyok hűségében és saját falaikban, s 
látva, hogy hadseregeddel eltávozva védtelenül hagytad ott Italiát, 
vagy maguk küldenek új hadsereget Africából Italiába, vagy 
megparancsolják Magónak, aki - mint ismeretes - hajóhadával már 
elindult a Baleari szigetekről, s Liguria partjai mentén cirkál, hogy 
egyesüljön Hanniballal? Majd nyilván ugyanaz a rémület fog el 
minket, mint nemrégen, mikor az a Hamilcar kelt át Italiába, akit te, 
noha nemcsak Carthagót, de egész Africát körül akarod zárni 
seregeddel, elszalasztottál, mikor már a kezedben volt, hogy Italiába 
jöhessen. Erre azt mondod, hogy legyőzted. - Így még annál kevésbé 
kívánnám - nemcsak az állam, de a saját magad érdekében is -, hogy 
ezzel a legyőzött előtt szabad út nyíljék Italiába. 


Engedd meg, hogy mindazt, ami számodra vagy az állam számára 


kedvezően ütött ki, a te belátásodnak tulajdonítsuk, a balsikereket a 
hadiszerencse forgandóságának s a végzetnek rójuk fel, s mennél 
nagyobbnak és hősiesebbnek bizonyulsz, annál inkább ragaszkodik 
hozzá hazád és egész Italia, hogy maradjon itt, aki ilyen jól meg tudta 
védeni. Azt még magad sem tagadhatod, hogy ott van a háború 
középpontja és tűzfészke, ahol Hannibal tartózkodik, hiszen te is azt 
hangoztatod: elsősorban azért óhajtasz Africába átkelni, hogy 
Hannibalt is erre kényszerítsd. Ezért akár itt, akár ott leszel, 
mindenképpen Hanniballal fogsz szembekerülni. S vajon Africában, 
ahol egymagad leszel, erősebbnek bizonyulsz-e majd, mint itt, ahol 
seregedet tiszttársadéval egyesítheted? Nem azt igazolta-e nemrégiben 
Claudius és Livius consulok példája is, hogy milyen lényeges ez a 
különbség? 


Továbbá: vajon Hannibalt, aki már régen hasztalanul követel 
hazulról segítséget, fegyverben és harci erőben a Bruttius föld végső 
zuga, vagy a szomszédos Carthago és az egész szövetséges Africa 
teheti erősebbé? Miféle haditerv ez, hogy inkább ott óhajtasz döntő 
harcot vívni, ahol a te sereged feleannyira erős, az ellenségé pedig 
sokkal erősebb, nem pedig itt, ahol két sereggel harcolhatsz egy ellen, 
amelyet máris kimerített a számos csata s az oly hosszúra nyúlt és 
nehéz katonai szolgálat? Gondold csak meg, mily kevéssé hasonlít e 
döntésed atyádéhoz. Ő consulként elutazott Hispaniába, de visszatért 
provinciájából Italiába, hogy elébe siethessen az Alpokból leereszkedő 
Hannibalnak. Te pedig arra készülsz, hogy elhagyod Italiát, nem 
mintha az állam érdeke így kívánná, hanem mert e vállalkozástól 
magadnak hírt és dicsőséget remélsz, éppen úgy, mint amikor 
törvényes határozat és a senatus felhatalmazása nélkül otthagytad 
hadseregedet és provinciádat, s te, a római nép által kinevezett 
főparancsnok, két hajóra bíztad az állam sorsát s birodalmunk 
méltóságát, amely akkor a te személyedben forgott kockán. 

Meg vagyok győződve róla, hogy P. Corneliust az állam és a magunk 
érdekében, nem pedig a maga egyéni céljai kedvéért választottuk 
consullá, és seregeinket is a Város és Italia védelmére soroztuk, nem 
pedig azért, hogy a consulok, zsarnokok módjára, gőgös 
önfejűségükkel a földkerekségnek arra a pontjára cipeljék őket, ahová 
kedvük tartja!" 


43. Fabius a pillanatnyi hangulathoz alkalmazkodó beszédével, 
főképpen azonban tekintélyével és régóta elismert bölcsessége révén 
nagy hatást tett a senatus többségére, főképpen az idősebbekre, s 
többen nyilatkoztak elismerően az aggastyán meggondoltságáról, mint 
az ifjú vakmerő egyéniségéről. Ekkor Scipio, a hagyomány szerint, a 
következő beszédet mondta: 


:Szónoklata elején O. Fabius maga is megemlítette, összeírt atyák, 
hogy őt kifejtett véleménye alapján esetleg irigységgel gyanúsíthatják; 
nos, bármennyire nem óhajtok ilyen nagy emberrel szemben efféle 
kifogást emelni, de kétségtelen, hogy ezt a gyanút - nem tudom, hogy 
ezért a szónoklatát vagy a körülményeket kell-e okolnunk - korántsem 
sikerült teljesen eloszlatnia. Ugyanis, hogy az irigység vádját teljesen 
megsemmisítse, szavaiban annyira felmagasztalta tisztségeit és tettei 
dicsőségét, mintha nekem bármilyen alacsony rangú embertől is 
félnem kellene, ha az velem vetekedni akar, hát még attól, aki, mivel a 
többiek közül kimagaslik - s nem tagadom, hogy magam is erre 
törekszem -, nem szeretné, ha hozzá felérnék. Ezért beszélt úgy 
magáról, mint a tisztségek sorát már végigjárt aggastyánról, rólam 
pedig, mint olyan ifjúról, akinek életkora még fiáét sem éri el; mintha 
a dicsőségvágy nem terjedne tovább az ember életénél, s nem az volna 
legfőbb törekvésünk, hogy tovább éljünk az utókor emlékezetében is. 
Meg vagyok győződve róla, hogy leginkább éppen a legkiválóbbakat 
foglalkoztatja a gondolat, hogy nemcsak a jelen, de valamennyi kor 
nagy embereihez hozzá szeretnék mérni magukat. És én valóban nem 
titkolom, O. Fabius, hogy dicsőségben nemcsak utol akarlak érni, 
hanem - ne vedd rossz néven e kijelentésemet - ha képes leszek rá, 
felül is szeretnélek múlni. Nem szabad úgy vélekedned rólam, s nekem 
se a fiatalabbakról, hogy nem látjuk szívesen, ha bármelyik 
polgártársunk hozzánk hasonlóvá válik, mert ez nem csupán azoknak 
válik kárára, akikre irigykedünk, hanem az államnak, sőt szinte az 
egész emberiségnek is. 


Fabius kifejtette, milyen roppant veszély leselkedik rám, ha átkelek 
Africába, s úgy látszott, nem csupán a seregért és az államért aggódik, 
hanem az én sorsomért is. De miért ez az értem oly hirtelen támadt 
aggodalom? Mikor atyámat és nagybátyámat megölték, mikor két 
seregünket majdnem egy szálig lekaszabolták, mikor a hispaniai 
területek elvesztek, mikor mindent négy pun hadsereg és vezér tartott 
félelem és fegyver segítségével uralma alatt, s mikor hadvezért 
kerestek erre a háborúra, de rajtam kívül egyetlen pályázó sem akadt, 
s a római nép rám ruházta, egy huszonnégy éves ifjúra, a fővezérséget, 
miért, hogy akkor senki sem hánytorgatta fel ifjú koromat, nem 
emlegette az ellenség erejét, a háború nehézségeit, az atyámat és 
nagybátyámat nemrég ért szerencsétlenséget? Vagy talán most 
Africában valami súlyosabb vereség ér minket, mint amit akkoriban 
Hispaniában elszenvedtünk? Vagy talán most a punok nagyobb 
seregekkel, több és jobb vezérrel rendelkeznek Africában, mint akkor 
Hispaniában? Vagy én voltam akkor életkoromnál fogva alkalmasabb 
a vezérségre, mint most? Vagy pedig a carthagóiak ellen vívott 
háborúra megfelelőbb hadszíntér Hispania, mint Africa? Most, miután 
szétvertünk és megfutamítottunk négy pun sereget, rohammal 


bevettünk vagy megfélemlítéssel megadásra kényszerítettünk annyi 
várost, meghódítottuk az Oceanusig terjedő egész területet - annyi 
fejedelmet és annyi vad törzset -, s visszafoglaltuk egész Hispaniát, 
hogy már sehol semmi nyoma a háborúnak, most könnyű dolog 
lekicsinyelni tetteim jelentőségét, és - Herculesre! - hasonlóképpen 
könnyű lesz, ha majd győztesen térek vissza Africából, lekicsinyelni 
azt a vállalkozást is, amelyet most, hogy visszatarts tőle, szavaidban 
annyira felnagyítasz, hogy szinte iszonyatosnak tűnik. 


Ő azt állítja, hogy nem lehet megközelíteni Africát, s egyetlen 
kikötője sincs nyitva előttünk. Felemlegeti M. Atilius Africában történt 
fogságbaesését, de úgy, mintha Atiliusszal közvetlenül azután történt 
volna e szerencsétlenség, hogy megérkezett Africába, s nem 
emlékezett rá, hogy éppen ez előtt a szerencsétlenül járt hadvezér 
előtt nyitva álltak Africa kikötői, s hogy ő az első évben kitűnően 
vezette a háborút, és ami a carthagói hadvezéreket illeti, velük 
szemben végig veretlen maradt. Ezért ezzel a példával egyáltalán nem 
fogsz engem visszariasztani. Ha ezt a vereséget a most folyó, s nem az 
előző háborúban, a közelmúltban, nem pedig negyven évvel ezelőtt 
szenvedjük el, akkor is miért volna számomra kevésbé lehetséges 
elmenni Africába, mert ott elfogták Regulust, mint a Scipiók halála 
után elmenni Hispaniába? 


Nem fogom hagyni, hogy a lacedaemoni Xantippus születése 
nagyobb szerencsét jelentsen Carthagónak, mint hazámnak az enyém, 
s éppen ez a gondolat növeli önbizalmamat, hogy egyetlen ember 
hősiessége is milyen döntő jelentőségű lehet. De meg kellett 
hallgatnunk az  athéniakkal való  példálózást is, hogy ezek 
meggondolatlanul elhajóztak Siciliába, nem véve figyelembe a 
hazájukban dúló háborút. Nos, ha annyi az időnk, hogy görög 
történeteket is mesélgethetünk, miért nem említed meg Agathoclest is, 
Syracusae királyát, aki a punok ellen vívott, s egész Sicilia földjét 
végigdúló háború folyamán éppen Africába kelt át, s oda vitte vissza a 
háborút, ahonnan elindult. 


44. De miért kell régi és idegen példákat felsorakoztatni annak 
bizonyítására, hogy az ellenséget rátámadva meg kell rémíteni, s ha a 
veszélyt magunktól elhárítottuk, a másik felet kell kockázatos 
helyzetbe hoznunk? Vajon találhatunk-e jelentősebb és közelebbi 
példát annál, mint amit Hannibal adott? Nagy különbség ám, hogy te 
pusztítasz-e idegen területen, vagy pedig azt kell látnod, hogy hazád 
földjét égetik és dúlják fel! Több bátorság kell mások fenyegetéséhez, 
mint a veszély elhárításához, s ráadásul: nagyobb rémületet kelt, ami 
ismeretlen. S ha mi törünk be közelről az ellenség területére, 
könnyebben megláthatjuk erős és gyenge oldalait is. 


Hannibal nem remélte, hogy annyi nép áll mellé, amennyi a mi 
cannaei vereségünk után hozzácsatlakozott. S mennyivel kevésbé lesz 
szilárd és biztos Africában a carthagóiak helyzete, akiknek szövetsége 
megbízhatatlan, uralma nyomasztó és dölyfös? Azonfelül mi, még ha 
el is hagytak szövetségeseink, helyt tudtunk állni saját erőnkre, a 
római katonaságra támaszkodva. A carthagóiaknak nincs saját 
polgárságukból sorozott hadseregük, csak pénzért felfogadott 
zsoldosaik vannak, africaiak és numidák, akik rendkívül hajlamosak a 
hűség megszegésére. Csak itt ne tartsatok vissza, s egyszerre fogjátok 
hallani, hogy átkeltem a tengeren, hogy Africát lángba borította a 
háború, hogy Hannibal végre elvonult innét, s hogy Carthago ostroma 
megkezdődött.  Örvendetesebb és gyakoribb híradást várhattok 
Africából, mint Hispaniáiból kaptatok! 


Ilyen reményekre jogosít engem a római nép szerencsés sorsa, 
isteneink, az ellenség szerződésszegésének tanúi, s a két király, Syphax 
és Masinissa, akiknek hűségére azért számíthatok, mert biztosítottam 
magam hűtlenségük ellen. 


A háború folyamán fény fog derülni sok mindenre, amit most a 
távolság miatt nem látunk tisztán. Az illik egy férfihoz, egy 
hadvezérhez, hogy ne szalassza el a kínálkozó szerencsét, s beleillessze 
terveibe, amivel a véletlen megajándékozta. S méltó ellenfelem is lesz, 
az, akit te, 0. Fabius is nekem szánsz: Hannibal; de azt óhajtom, hogy 
inkább én csalogassam oda őt, s ne ő tartson itt vissza engem. Saját 
földjén kényszerítem őt harcra, s méltóbb díja lesz a győzelemnek 
Carthago, mint a bruttiusok félig lerombolt falvai. S hogy közben, míg 
átkelek, míg seregemet kihajózom Africában, s megindulok Carthago 
ellen, itthon az államot se fenyegesse veszély, lásd be, milyen 
szégyenletes volna azt állítani, hogy amit te, 0. Fabius, meg tudtál 
tenni, amikor Hannibal győztesen végigportyázta egész Italiát, arra 
nem lenne képes most, amikor Hannibalt szinte levertük s megtörtük 
erejét, P. Licinius consul, ez a rendkívül bátor férfi, aki csak azért nem 
vett részt a távoli provincia kisorsolásában, mert mint pontifex 
maximus, nem hiányozhat a szent áldozatoknál. 


Herculesre! - ha az általam javasolt módon sem tudjuk gyorsabban 
befejezni a háborút, még akkor is arra kötelez a római nép méltósága s 
a külföldi népek és királyok körében élvezett hírneve, hogy 
bebizonyítsuk: erőnk nemcsak Italia megvédésére elég, hanem Africa 
megtámadására is; nehogy az legyen az általános vélemény, hogy 
egyetlen római vezérnek sincs bátorsága arra, amire Hannibal 
vállalkozott, s hogy míg az előző pun háborúban, amikor Sicilia 
birtokáért folyt a harc, seregeink és  hajóhadunk szüntelen 
támadásokat intéztek Africa ellen, most, míg Italiáért folyik a harc, 
Africában béke uralkodik. Legyen egyszer már nyugalma az annyit 


szenvedett Italiának; most Africán a sor, azt kell felégetni és 
végigpusztítani! S inkább Carthago kapui előtt emelkedjék fenyegetve 
a római tábor, s ne mi legyünk kénytelenek az ellenség sáncait ismét 
ott látni falaink előtt. Africa legyen színtere a háború utolsó 
felvonásának, költözzék át oda mindaz, ami tizennégy éven át ránk 
zúdult: a rémület, menekülés, a földek elpusztítása, a szövetségesek 
elpártolása, a háborúval járó valamennyi szenvedés. 


Ami az állam sorsát, az előttünk álló küzdelmet s a szóban forgó 
provinciákat illeti, minderről eléggé kifejtettem a véleményemet. 
Beszédem nagyon hosszúra nyúlna, s nem is érdekelne titeket, ha, 
amiként 0O. Fabius megpróbálta lebecsülni az én  hispaniai 
tevékenységemet, én viszont szavaimban az ő dicsőségét óhajtanám 
lekicsinyelni, az enyémet pedig felnagyítani. Egyiket sem teszem, 
összeírt atyák, s így, ha másban nem is, felül fogom múlni őt - én, az 
ifjú, az öregebbet - szerénységben és önuralomban. Én mindig úgy 
éltem és cselekedtem, hogy szó nélkül, készségesen elfogadhatom azt a 
véleményt, amelyet rólam magatokban befolyásolás nélkül 
formáltatok!" 


45. Scipio beszéde nem talált túlságosan kedvező fogadtatásra, mert 
mindenki tudta: ha a senatusban nem viszi keresztül, hogy Africát 
provinciaként neki ítéljék, az ügyet azonnal a népgyűlés elé 
szándékozik terjeszteni. Ezért O. Fulvius, aki négyszer volt consul, s 
volt censor is, felszólította a consult: jelentse ki nyíltan a senatus előtt, 
elismeri-e az atyáknak azt a jogát, hogy a provinciák elosztásáról 
döntsenek; elfogadja-e, amit határozni fognak, vagy a nép elé akarja 
vinni a dolgot? S mikor Scipio azt válaszolta, úgy fog cselekedni, 
ahogy az állam érdekében jónak látja, Fulvius kijelentette: 


:Nem azért tettem fel a kérdést, mintha nem tudtam volna, mit fogsz 
válaszolni vagy cselekedni: hiszen te magad sem titkolod, hogy a 
senatust inkább próbára teszed, nem pedig megkérdezed, s ha mi nem 
szavazzuk meg neked tüstént a kívánt provinciát, kész vagy a 
javaslattal a néphez fordulni. Ezért felszólítalak benneteket, 
néptribunusok, keljetek védelmemre, ha nem fejtem ki véleményemet, 
mert hiszen a consul, hiába szavaznák meg az én javaslatomat, a 
döntést úgysem fogadná el érvényesnek!" 


Ezután szóváltás támadt: a consul kijelentette, nem volna jogszerű 
eljárás, ha a tribunusok megakadályoznák, hogy valamennyi senator, 
amikor rákerül a sor és megkérdezik, kinyilvánítsa véleményét. A 
tribunusok viszont úgy döntöttek, hogy ha a consul a senatusra bízza a 
provinciák ügyében való döntést, akkor - véleményük szerint - el kell 
fogadnia a senatus határozatát, s ők nem fogják engedni, hogy a 
népgyűléshez forduljon. De ha nem hajlandó elfogadni a döntést, ők 


támogatni fogják azt, aki ebben az ügyben vonakodik leadni 
szavazatát. 


A consul egy napot kért, hogy tiszttársával tanácskozhasson. Másnap 
elismerték a senatus döntési jogát. A provinciákat a következőképpen 
osztották el: Az egyik consul megkapta Siciliát s az előző évben C. 
Servilius parancsnoksága alatt álló harminc hadihajót, s megengedték 
neki, hogy átkelhet Africába, ha az állam érdekében ezt tartja jónak. A 
másiknak jutott a bruttiusok földje és a Hannibal elleni háború, azzal 
a sereggel, amelyet az ott tartózkodó kettőből ő maga kiválaszt. 
Fölszólították L. Veturiust és O. Caeciliust, sorsolás vagy megállapodás 
útján döntsék el, melyikük viseli a háborút Bruttiumban azzal a két 
legióval, amelyet a consul majd otthagy, s elrendelték, hogy annak, 
aki ezt a megbízást kapja, vezéri megbízatását egy évvel meg kell 
hosszabbítani. Meghosszabbították a többiek megbízatását is, akikre 
hadsereg vagy provincia volt rábízva, kivéve a consulokat és 
praetorokat. Sorshúzás útján O. Caeciliusnak jutott a feladat, hogy a 
bruttiusok földjén a consullal együtt folytassa a háborút Hannibal 
ellen. 


Ezután rendezte meg Scipio az ünnepi játékokat, amelyeket igen 
nagyszámú s őt lelkesen ünneplő tömeg nézett végig. 


Követeket küldtek Delphibe, a Hasdrubaltól szerzett zsákmányból 
felajánlott ajándékokkal: M. Pomponius Mathót és O. Catiust. Ezek egy 
kétszáz font súlyú aranykoronát s az ellenségtől szerzett fegyverek 
ezer font súlyú ezüstből készült másolatait vitték magukkal. 


Mivel Scipio nem kapta meg - s nem is nagyon erőltette - az 
engedélyt, hogy sorozást tartson, kieszközölte, hogy önkéntes 
katonákat vihessen magával, továbbá - mivel megígérte, hogy a 
hajóhadra sem lesz kiadása az államnak -, hogy abból az összegből 
építsen hajókat, amit erre a célra a szövetségesek felajánlanak. 


Először Etruria népei ígérték meg, hogy mindegyik - lehetőségeihez 
képest - támogatni fogja a consult. Caere lakói gabonát és mindenféle 
élelmiszert "ajánlottak fel — a szövetséges  hajóslegénységnek; 
Populonium lakói vasat, a  targuiniibeliek  vitorlavásznat, a 
volaterraeiek hajófelszerelést és gabonát; Arretium lakói háromezer 
pajzsot s ugyanennyi sisakot, lándzsát, gerelyt és hosszú lándzsát, úgy, 
hogy ezeknek a számát majd fajtánként arányosan ötvenezerre 
kerekítik ki; továbbá baltákat, lapátokat, sarlókat, kosarakat és 
kézimalmokat, annyit, amennyi negyven hadihajónak szükséges, hozzá 
százhúszezer mérő búzát, s megígérték, hogy gondoskodnak az 
evezőslegénység és felügyelőik ellátásáról. Perusia, Clusium, Russellae 
lakói hajóépítésre szolgáló fenyőfát s nagy mennyiségű gabonát 
ígértek; Scipio azonban az állami erdőkből hozatott fenyőfát. Umbria 


népei, továbbá Nursia, Reate, Amiternum polgárai s az egész sabin 
föld katonákat ígértek, s igen sok önkéntes jelentkezett 
tengerészkatonának a marsusok, paelignusok és marrucinusok közül. 
Camerinum polgárai is - noha teljes egyenjogúságot biztosító 
szerződésük volt a rómaiakkal - egy hatszáz fegyveresből álló cohorsot 
küldtek. 


Scipio, miután megkezdte harminc hajó - húsz ötevezősoros és tíz 
négyevezősoros - építését, személyesen akkora lendülettel sürgette a 
munkát, hogy a hajókat, negyvenöt napra rá, hogy a fát az erdőkből 
odaszállították, — teljesen felszerelve és felfegyverezve vízre 
bocsáthatták. 


46. Ezután a harminc hadihajóval s a hajók fedélzetén mintegy 
hétezer önkéntessel átkelt Siciliába, s P. Licinus is megérkezett a 
bruttiusok földjére a két consuli sereghez. Ezek közül azt vette át, 
amelynek eddig C. Veturius consul volt a parancsnoka; Metellusnak 
megengedte, hogy megtartsa az eddig is alája rendelt legiók 
parancsnokságát, mert úgy gondolta, könnyebben tud hadakozni a 
vezényléséhez már hozzászokott csapatokkal. 


A praetorok is elindultak, különböző irányban, működési 
területükre. S mivel a háború folytatásához hiányzott a pénz, a 
guaestorokat megbízták, bocsássák áruba Campaniában a Görög 
ároktól a tengerig húzódó földsávot, s lehetőséget adtak olyan 
bejelentésekre is, hogy melyik földterület volt korábban campaniai 
polgár birtoka; hogy azt a római állam kisajátíthassa, s a feljelentő 
jutalmát a megjelölt földterület pénzben megbecsült értékének egy 
tizedében szabták meg. Cn. Servilius praetort pedig megbízták, 
gondoskodjék róla, hogy a campaniai polgárok azon a helyen 
lakjanak, amit számukra a senatusi határozat lakóhelyül kijelölt, s 
hogy járjon el azok ellen, akik máshol telepedtek le. 


Ugyanezen a nyáron Mago, Hamilcar fia, aki a kisebbik Baleari 
szigeten, ahol a telet eltöltötte, új sereget sorozott és hajózott be, 
mintegy harminc hadihajóval, sok teherhajóval, tizenkétezer gyalogos 
s mintegy kétezer lovas élén átkelt Italiába, hirtelen rajtaütéssel 
elfoglalta Genuát, mert a tengerpartot semmiféle haderő nem 
védelmezte. Ezután hajóhadával a Liguri Alpok mellett húzódó 
tengerpartra hajózott, remélve, hogy itt valamilyen nyugtalanságot 
kelthet. Az ingaunusok - az egyik ligur törzs - ebben az időben hadat 
viseltek a hegyi epanteriusok ellen. Ezért a pun vezér, miután 
zsákmányát egy alpesi városban, Savóban hagyta, s vele védelmül tíz 
hajót is, többi hajóját pedig visszaküldte Carthagóba, a tengerpart 
védelmére, mert híre jött, hogy Scipio átkelésre készül, szövetséget 
kötött az ingaunusokkal, akiknek barátságát nagyobbra értékelte, s 


megkezdte a harcot a hegyi lakók ellen. Serege létszáma napról napra 
növekedett, mert nevének hallatára mindenhonnan özönlöttek hozzá a 
gallusok. 


Az atyákat, mikor Sp. Lucretius leveléből értesültek az itt 
történtekről, rendkívüli aggodalom fogta el: hasztalanul örültek 
annak, hogy Hasdrubal és serege két évvel korábban megsemmisült, 
ha itt új, hasonló háború tör ki, amelynek csupán a vezére más. Ezért 
megparancsolták M. Livius proconsulnak, hogy önkéntes seregével 
vonuljon Etruriából Ariminumba, s Cn. Servilius praetort is 
utasították, hogy ha ezt az államra nézve hasznosnak tartja, indítsa 
útnak a Városból egy általa kijelölt vezér vezetésével a két városi 
legiót. A legiók M. Valerius Laevinus vezetésével el is indultak 
Arretiumba. 


E napokban Cn. Octavius, a provincia helytartója, Sardinia mellett 
elfogott nyolcvan pun teherszállító hajót. Coelius úgy tudósít, hogy 
ezek Hannibalnak szánt gabonával és utánpótlással voltak megrakva, 
Valerius viszont azt állítja, hogy az elfogott hajók az Etruriában 
szerzett zsákmányt és a hegyi ligurok közül ejtett foglyokat szállították 
Carthagóba. 


A bruttiusok földjén ebben az évben szinte semmi említésre méltó 
esemény sem történt. A rómaiakat és a punokat egyaránt sújtotta a 
kitört járvány, de a pun sereget a járványon kívül még az éhség is 
gyötörte. Hannibal a nyarat Iuno Lacinia-szentélye közelében töltötte, 
ahol egy oltárt építtetett és szentelt fel, amelyre hatalmas feliratban 
pun és görög nyelven felvésette haditetteit. 

RÓMA VÁROSA 


HUSZONKILENCEDIK KÖNYV 


Scipio, miután megérkezett Siciliába, az önkénteseket beosztotta a 
seregbe, az egyes centuriákba. De közülük háromszáz viruló 
életkorban lévő, testi erejével kitűnő ifjút fegyvertelenül maga mellett 
tartott, anélkül, hogy tudták volna, miért tartja vissza, ahelyett, hogy 
a centuriákba osztaná be vagy felfegyverezné őket. Ezután egész 
Sicilia ifjúságából kiválasztotta a háromszáz legelőkelőbb származású 
és leggazdagabb lovagot, hogy ezek kísérjék el majd Africába, s 
kijelölte a napot, amelyen teljes felszereléssel, lóval és fegyverzettel 
ellátva meg kell előtte jelenniük. A rájuk váró nehéz szolgálat, amely 
hazájuktól távol szárazon és vízen annyi megpróbáltatást, oly súlyos 
veszedelmeket ígért, nemcsak őket töltötte el szorongó félelemmel, 
hanem szüleiket és rokonaikat is. Mikor elérkezett a kijelölt nap, 
bemutatták  fegyverzetüket és lovukat. Ekkor Scipio közölte: 
jelentették neki, hogy néhány siciliai lovag fél ettől a véleményük 
szerint túlságosan is terhes és kemény hadiszolgálattól. Nos, ő jobban 
szeretné, ha akik így gondolkodnak, azok most mindjárt meg is 
mondanák neki a véleményüket, nehogy később panaszkodó, tunya s 
az állam számára hasznavehetetlen katonákká váljanak. Mondják csak 
ki szabadon, ami a szívüket nyomja, ő jóindulatúan meghallgatja őket. 
S mikor egyikük felbátorodva ki merte jelenteni, hogy ha már 
választhat a két lehetőség között, neki semmi kedve katonáskodni, 
Scipio így válaszolt: 


- Minthogy, ifjú ember, nyíltan kimondtad, ami a szívedet nyomta, 
számodra helyettesről gondoskodom, add át neki fegyveredet és 
lovadat s egyéb hadi felszerelésedet, vidd innen tüstént haza 
magaddal, képezd ki, gondoskodj róla, hogy megtanuljon bánni a 
lóval és fegyverrel! 


S a lovagra, aki boldogan fogadta el javaslatát, rábízta a mellette 
tartózkodó háromszáz fegyvertelen ifjú egyikét. 


A többi, látva, hogy a fővezér a lovagot - e feltétellel - milyen 
készségesen mentesítette a szolgálat alól, mind felmentését kérte, s 
mind kapott egy helyettest. Így a háromszáz siciliai helyét háromszáz 
római lovag foglalta el, anélkül, hogy ez az államnak pénzébe került 
volna. Kiképzésükről és begyakorlásukról a siciliabeliek gondoskodtak, 
mivel a fővezér úgy rendelkezett, hogy aki ezt nem teszi meg, annak 
magának kell szolgálnia. Azt mondják, kiváló lovascsapat vált belőlük, 
és sok ütközetben szolgálták eredményesen az államot. 


Scipio ezután megszemlélte a legiókat, kiválasztotta a legtöbb 
szolgálati évvel rendelkező katonákat, főképpen azokat, akik még 
Marcellus fővezérsége idején szolgáltak, mert úgy gondolta, hogy ők 


részesültek a legjobb kiképzésben, és Syracusae hosszú ostroma alatt 
ők szerezték a legtöbb tapasztalatot városok megostromlásában; hiszen 
szeme előtt nem valami kis cél, hanem most már Carthago 
lerombolása lebegett. Ezután seregét szétosztotta a városok között, 
gabonaszállításra szólította fel a siciliai városokat, s takarékoskodott 
azzal, amit Italiából hozott. Kijavíttatta a régi hajókat, és 
zsákmányszerző útra küldte velük Africába C. Laeliust, az új hajókat 
pedig Panhormusban partra vonatta, hogy - mivel sebtében, nyers 
fából készültek - télen át a szárazföldön álljanak. 


Miután minden előkészületet megtett a háborúra, elment 
Syracusaeba, amely még nem nyugodott meg teljesen a háború súlyos 
megpróbáltatásai után. A görögök néhány italiai születésű embertől 
visszakövetelték javaikat, amelyek visszaadását a senatus megígérte, 
ezek azonban éppolyan erőszakosan ragaszkodtak hozzá, mint ahogy a 
háború folyamán megszerezték. Scipio, mivel mindennél fontosabbnak 
tartotta, hogy az állam ígéretét teljesítsék, részben rendelettel, részben 
a jogtalanul szerzett vagyonhoz makacsul ragaszkodók ellen hozott 
ítélettel elérte, hogy a syracusaebeliek visszakapják tulajdonukat. 
Intézkedését nemcsak ezek fogadták örömmel, hanem Sicilia 
valamennyi népe is, és még lelkesebben támogatták háborús 
előkészületeit. 


Hispaniában ugyanezen a nyáron komoly háború tört ki, amelyet az 
ilerges Indebilis szított, s erre nem volt semmi más oka, csupán az, 
hogy Scipio iránt érzett csodálatában megvetéssel viseltetett minden 
más római hadvezérrel szemben. Úgy gondolta, hogy miután Hannibal 
a többit megölte, a rómaiaknak ez az egyetlen élő hadvezére, ezért 
nem akadt a Scipiók halála után náluk senki más, akit Hispaniába 
küldjenek, s most, miután Italiában jobban szorongatja őket a háború, 
visszahívták, hogy szembeszálljon Hanniballal. Különben is, a 
hadvezérek Hispaniában most már csupán a nevük szerint azok, hiszen 
a régi hadsereget is elvitték onnan. S minden tekintetben akkora 
zűrzavar uralkodik náluk, mint valami kiképzetlen újonc tömegben; itt 
van a soha vissza nem térő alkalom Hispania felszabadítására. A mai 
napig vagy a carthagóiak vagy a rómaiak rabszolgái voltak, s nem 
felváltva hol ezeké, hol azoké, hanem időnként egyszerre mindkettőé. 
A rómaiak elűzték a carthagóiakat; a hispanok, ha összefognak, most 
elűzhetik a rómaiakat. Hispania felszabadulhat mindenféle idegen 
uralom alól, s örök időkig visszatérhet atyái életmódjához és 
szokásaihoz. 


Nemcsak a maga népét tüzelte fel ilyen és hasonló szónoklatokkal, 
de az ausetanusok szomszédos törzsét, s a vele vagy ezekkel 
szomszédos népeket is. Így néhány nap alatt a sedetanusok földjén 
kijelölt helyen harmincezer gyalogos és mintegy négyezer lovas gyűlt 


össze. 


2. A római hadvezérek, L. Lentulus és L. Manlius Acidinus, nehogy a 
háború, mert mindjárt az elején nem nyomták el, továbbharapóddzék, 
maguk is egyesítették seregeiket, s az ausetanusok földjén át - 
miközben úgy kímélték az ellenséges területet, mintha ott máris béke 
uralkodnék - az ellenség tartózkodási helyére vonultak, s táborukat 
azokétól háromezer lépésnyi távolságban ütötték fel. 


Először követek útján próbálták rábeszélni Indebilist - hasztalanul -, 
hogy tegye le a fegyvert. Majd mikor a hispan lovasság hirtelenül 
lecsapott a takarmányszállító római katonákra, s a római lovasság 
őrállásaiból ezek segítségére sietett, lovascsata alakult ki, amely egyik 
félnek sem hozott említésre méltó sikert. Másnap kora hajnalban a 
római tábortól mintegy ezer lépésnyire megjelent a felfegyverzett és 
felkészült, ütközetre felsorakozott ellenség. Középen álltak az 
ausetanusok, a jobbszárnyat az ilergesek, a balt kevéssé ismert 
hispaniai népek alkották. A szárnyak és a csatasor közepe között elég 
széles térközt hagytak, hogy ha elérkezik az ideje, itt törhessenek előre 
a lovasok. A rómaiak a szokásos módon állították fel csatasorukat, 
legfeljebb abban utánozták az ellenséget, hogy a legiók között maguk 
is utakat hagytak a lovasság számára. Egyébként Lentulus úgy vélte, 
hogy az a fél tudja majd eredményesen használni lovasságát, 
amelynek lovasai elsőnek törnek be az ellenséges csatasor szabadon 
hagyott réseibe, ezért utasította Ser. Cornelius katonai tribunust, hogy 
teljes erővel vágtassanak előre az ellenséges csatasorban szabadon 
hagyott utakon. Ő maga, mivel a gyalogság nem túl nagy sikerrel 
kezdte meg a harcot, csupán addig várt, míg a balszárnyon az 
ilergesekkel szemben elhelyezett, s most meghátráló tizenkettedik 
legio támogatására a tartalékból az első csatasorba odaküldte a 
tizenharmadik legiót, s mikor itt kiegyenlítődött a küzdelem, 
csatlakozott L. Manliushoz, aki az első sorokban buzdította katonáit, s 
erősítést vezetett oda, ahol a helyzet megkívánta. Közölte vele, hogy a 
balszárny szilárdan helytáll, s már elküldte Ser. Corneliust, hogy 
fergeteges lovasrohammal karolja át az ellenséget. 


Alig mondta ki e szavakat, mikor a római lovasság az ellenség közé 
benyargalva részben megzavarta a gyalogosok hadsorait, részben 
elzárta a hispan lovasok előtt az utat, ahol előretörhettek volna. Ezért 
a hispanok lemondtak a lovas harcról, s leszálltak lovukról a földre. 
Mikor a római hadvezérek látták, hogy az ellenséges hadsorok 
összezavarodnak, zűrzavar és félelem vesz erőt rajtuk, s a csapatok 
rendje felbomlik, arra buzdították és intették katonáikat: támadjanak a 
fejét vesztett ellenségre, s ne hagyják, hogy sorait rendezze. S a 
barbárok nem is tudnak ellenállni viharos rohamuknak, ha nem állja 
útjukat az első csatasor előtt lovukról leszállt lovasaival maga a 


fejedelem, Indebilis. Itt jó ideig egy helyben tombolt a kegyetlen 
küzdelem. De mikor aztán azok is, akik a félholtan is helytálló, s végül 
egy dárdadobástól a földre hanyatló király körül küzdöttek, elestek a 
dárdazáporban, megkezdődött az általános menekülés. Igen sokat 
vágtak le közülük, mert a lovasoknak nem volt idejük lóra ülni, s 
mivel rémült menekülésük közben a rómaiak szorosan a sarkukban 
voltak, s nem tértek vissza addig, míg az ellenséget táborából is ki 
nem űzték. 


E napon tizenháromezer hispaniait öltek meg, s mintegy 
ezernyolcszázat ejtettek fogságba. A rómaiak és szövetségeseik közül 
valamivel több mint kétszázan estek el, főként a balszárnyon. A 
táborukból kiűzött hispanok, s azok, akik a csatából megmenekültek, 
először szétszóródtak a földeken, majd ki-ki hazatért otthonába. 


3. Mikor Mandonius gyűlésbe hívta őket, az elszenvedett vereség 
miatt keseregve szidalmazták a háború kezdeményezőit, s úgy 
döntöttek, követeket fognak küldeni azzal az ajánlattal, hogy 
kiszolgáltatják fegyvereiket és megadják magukat. Mikor ezek a 
felelősséget Indebilisre, a háború kezdeményezőjére s a csatában 
legnagyobbrészt elesett többi fejedelemre hárították, s felajánlották, 
hogy átadják fegyvereiket és megadják magukat, azt a választ kapták, 
hogy megadásukat csak azzal a feltétellel fogadják el, ha élve 
kiszolgáltatják Mandoniust s a többi háborúra bujtogatót, mert ha 
nem, a római sereg benyomul az ilergesek, ausetanusok s azután 
sorban a többi nép területére. Ezt a választ kapták a küldöttek, s ezt 
ismertették a gyűlésen, ahol Mandoniust és a többi fejedelmet 
elfogták, s átadták, hogy kivégezzék őket. Hispania népei 
visszanyerték a békét; kötelezték őket, hogy fizessék ki az évi zsold 
kétszeresét, adjanak hat hónapra elegendő gabonát, valamint 
köpenyeket és ruhákat a hadseregnek, s mintegy harminc várostól 
túszokat is szedtek. 


Így tört ki és ért véget a fellázadt Hispaniában minden nagyobb 
megrázkódtatás nélkül néhány nap alatt a felkelés, s ekkor a háború 
minden félelme Africába költözött át. C. Laelius egyik éjjel kikötött 
Hippo  Regius mellett, s  napfelkeltekor katonáival és a 
hajóslegénységgel szabályos hadirendben elindult, hogy feldúlja a 
vidéket. Minthogy mindenütt mélységes és gondtalan béke uralkodott, 
igen nagy pusztítást műveltek: a Carthagóba lélekszakadva megérkező 
hírnökök nagy rémületet okozva jelentették, hogy itt van Scipio a 
római hajóhaddal - ugyanis már előbb híre járt, hogy Scipio átkelt 
Siciliába. S mivel nem tudták pontosan, mennyi hajót is láttak, s azt 
sem, hogy mekkora sereg pusztítja a földeket, a félelem hatására 
mindent még jobban felnagyítottak. Ezért lelküket először rémület és 
megrendülés, majd elkeseredés töltötte el; hiszen úgy megváltozott a 


helyzet, hogy nekik, akik nemrég győztes seregükkel Róma falai előtt 
álltak, s annyi ellenséges sereg megsemmisítése után hatalmukat 
erőszak vagy önkéntes megadás útján Italia valamennyi népére 
kiterjesztették, most, hogy a hadiszerencse megfordult, látniuk kell, 
mint dúlják fel Africa földjét, s veszik ostrom alá Carthagót! S koránt 
sincs annyi erejük mindennek az elviselésére, mint a rómaiaknak volt. 
Hiszen azoknál lekaszabolt seregeiket egyre erősebb s egyre nagyobb 
számú ifjúsággal pótolta a római polgárság és Latium; náluk azonban a 
városban és a vidéken egyaránt háborúra alkalmatlan polgárok 
laknak; ők zsoldért toboroznak segédcsapatokat az africaiak közül, egy 
olyan népből, amely bármilyen kósza remény csábítására állhatatlanná 
és megbízhatatlanná válik. S ami a királyokat illeti: Syphax a Scipióval 
folytatott megbeszélés után elhidegedett tőlük, Masinissa pedig nyíltan 
fellázadva legelkeseredettebb ellenségükké vált. Sehol sincs semmi 
remény, sehol semmi segítség! Mago sem tudott Galliában semmi 
nyugtalanságot kelteni, sem  Hanniballal egyesülni, s magának 
Hannibalnak is már megfogyatkozott hírneve és ereje. 


4. Az új hír hatására először is siránkozásba kezdtek helyzetük miatt, 
de azután a szorongató rémület újra megfontolásra késztette őket: 
hogyan  szállhatnának szembe a fenyegető veszedelemmel. 
Elhatározták, hogy a városban és vidéken haladéktalanul sorozást 
tartanak, kiküldöttek útján africai zsoldoscsapatokat toboroznak, 
megerősítik a várost, élelmiszert halmoznak föl, hajítódárdákat és 
fegyvereket gyártanak, hajókat szerelnek fel s küldenek el Hippóhoz, 
hogy szembeszálljanak a római hajóhaddal. S mikor már javában 
tevékenykedtek, végre megérkezett a hír, hogy nem Scipio hanem 
Laetius kelt át a tengeren, és csupán annyi csapattal, amennyi a 
földeken való portyázásra elegendő. A háború súlypontja és fő ereje 
még Siciliában van. Így fellélegeztek, s követeket kezdtek küldeni 
Syphaxhoz s a többi fejedelemhez, hogy megerősítsék a megkötött 
szövetségeket. Követeket küldtek Philippushoz is, hogy ígérjenek neki 
kétszáz ezüst talentumot arra az esetre, ha átkel Siciliába vagy 
Italiába. 


Üzentek Italiában tartózkodó hadvezéreiknek is, hogy igyekezzenek 
Scipiót a rémületkeltés minden eszközével ott tartani. Magóhoz 
nemcsak követeket küldtek, hanem huszonöt hadihajót, hatezer 
gyalogost, nyolcszáz lovast és hét elefántot is, és még tekintélyes 
pénzösszeget, hogy toborozzon zsoldoscsapatokat, velük megerősödve 
vonuljon Róma városa közelébe, és egyesüljön Hanniballal. Ilyen 
előkészületekkel és tanácskozásokkal voltak elfoglalva Carthagóban. 


Miközben Laelius hatalmas zsákmányt hajtott el a fegyvertelen és 
védelem nélkül hagyott vidékről, megérkezett hozzá néhány lovas 
kíséretében Masinissa, akit az a hír csábított ide, hogy itt van a római 


hajóhad. Panaszkodott Scipio késedelmeskedő hadvezetése miatt, hogy 
nem kelt át seregével máris Africába, amíg a carthagóiak meg vannak 
zavarodva, Syphaxot pedig leköti a szomszédaival folytatott 
háborúskodás. Róla egyébként is biztosan állíthatja, hogy ha módja 
lesz rá, hogy saját ügyeit kívánsága szerint rendezhesse, semmiképpen 
nem lesz hűséges szövetségese a rómaiaknak. Kérte Laeliust: 
figyelmeztesse és sürgesse Scipiót, hogy sietnie kell. Ő, Masinissa, 
noha a királyságtól megfosztották, nem megvetendő számú gyalogos 
és lovas haderővel áll majd rendelkezésére. Maga Laelius sem időzhet 
tovább Africában, mert úgy hiszi, hogy egy hajóraj futott ki 
Carthagóból, s ezzel Scipio távollétében nem lesz biztonságos harcba 
bocsátkoznia. 


5. Laelius a beszélgetés után elbocsátotta Masinissát, másnap pedig 
zsákmánnyal megrakott hajóival kifutott Hippóból, s miután 
megérkezett Siciliába, közölte Scipióval Masinissa üzenetét. 


Körülbelül ezekben a napokban kötöttek ki a Carthagóból Magónak 
küldött hajók az albingaunumi ligurok és Genua között. Ekkor éppen e 
helyen tartózkodott Mago hajóhada is. Ő meghallgatva a követek 
utasítását, hogy szervezzen akkora sereget, amekkorát csak lehetséges, 
tüstént gyűlésbe hívta a gallusokat és ligurokat - ugyanis mindkét nép 
nagy számban lakik azon a vidéken. Itt kijelentette: azért küldték őt 
hozzájuk, hogy visszaadja szabadságukat, s most maguk is láthatják, 
hogy hazulról is küldenek neki csapatokat. De hogy mekkora erővel, 
mekkora sereggel viselje ezt a háborút, az tőlük függ. A két római 
seregből az egyik Galliában, a másik Etruriában tartózkodik, s ő 
biztosan tudja, hogy Sp. Lucretius egyesülni fog M. Liviusszal. Sok 
ezer embert kell felfegyverezniük, hogy képesek legyenek ellenállni a 
két római hadvezérnek és seregüknek. 


A gallusok erre azt válaszolták, hogy leghőbb vágyuk segítségére 
lenni, de mivel az egyik római tábor ott áll határaikon belül, a másik 
pedig szinte látótávolságban a szomszédos Etruriában, s az ellenséges 
seregek azonnal kétfelől törnének földjükre, ha kiderül, hogy 
csapatokkal segítették a punokat, olyan támogatást kívánjanak a 
gallusoktól, amit ők titokban is megadhatnak. 


A ligurok, mivel földjüktől és városaiktól messzebb esnek a római 
táborok, szabadon dönthetnek; az lenne a helyes, ha ők fegyvereznék 
fel fiatalságukat, s erejükhöz képest ők vállalnának részt a háborúból. 


A ligurok nem is vonakodtak ettől, csak két hónapnyi időt kértek, 
hogy megtarthassák a sorozást. Közben Mago, a földekre titokban 
szétküldött emberei útján, gallus zsoldosokat toborzott, s a gallus 
törzsek titokban mindenféle élelmet is küldtek neki. 


M. Livius önkéntesekből álló seregével Etruriából Galliába vonult át, 
egyesült Lucretiusszal, s felkészült rá, hogy ha Mago a ligurok 
földjéről közelebb akar nyomulni a Városhoz, szembeszáll vele, ha 
viszont a pun vezér nyugodtan ott marad az Alpok zugában, ő maga is 
ugyanott fog tartózkodni Ariminum környékén, hogy megoltalmazza 
Italiát. 


6. Miután C. Laelius visszatért Africából, Scipiót is ösztönözte 
Masinissa üzenete, s a katonák is, látva, hogy az ellenségtől szerzett 
zsákmány egy egész hajórajt megtölt, égtek a vágytól, hogy minél 
előbb kezdjék meg az átkelést; de a nagyobb vállalkozás végrehajtását 
egy kisebbik akadályozta meg: Locri visszafoglalása; ez a város Italia 
elpártolása idején szintén a punok oldalára állott. Egy egészen kis 
véletlen csillantotta fel a reményt, hogy a vállalkozás sikerülhet. 
Bruttiumban úgy alakultak az események, hogy nem is szabályos 
háború folyt, hanem inkább útonállás lett belőle; ezt a numidák 
kezdték el, s a bruttiusok nem is a punok szövetségeseiként, hanem 
velük született hajlamuknál fogva átvették ezt a gyakorlatot. Végül a 
római katonákat is megfertőzte a ragály, maguk is örömüket lelték a 
rablásban, s amennyire vezérük megengedte, be-betörtek az ellenséges 
területekre. 


Egyszer megtámadtak, körülfogtak s Regiumba vittek néhány 
locribelit is, akik kimerészkedtek a városból. A foglyok között akadt 
néhány mesterember is, aki Locri fellegvárában fizetésért rendszeresen 
szokott dolgozni a punoknak. Ezeket felismerték azok a Locriba való 
vezető emberek, akik, miután a Locrit Hannibalnak kiszolgáltató 
ellenpárt száműzte őket, Regiumban telepedtek le. S mikor 
kérdezgetni kezdték őket mindenféléről, mint az otthonuktól régóta 
távollévő emberek szokták, hogy mi a helyzet otthon, a 
mesteremberek, válaszolva kérdéseikre, felkeltették bennük a reményt, 
hogy ha kiváltják és hazaküldik őket, kiszolgáltatják nekik a várat: ők 
ott laknak, s minden tekintetben a carthagóiak teljes bizalmát élvezik. 
A száműzöttek, akiket egyszerre gyötört a honvágy s kínzott az óhaj, 
hogy bosszút álljanak  ellenségeiken, azonnal kiváltották és 
hazaküldték őket, megbeszélve velük a terv lebonyolítását, hogy a 
távolból milyen jelzésekkel értesítsék egymást. 


Ezután elmentek Scipióhoz Syracusaeba, ahol a száműzöttek egy 
része is tartózkodott, s értesítették a foglyokkal folytatott 
megbeszélésükről. A consul, miután reményt keltettek benne, hogy a 
vállalkozás sikerül, elküldte velük M. Sergius és P. Matienus katonai 
tribunusokat, azzal a paranccsal, hogy vigyenek magukkal Regiumból 
Locri alá háromezer katonát, egyszersmind írt O.  Pleminius 
propraetornak is, hogy támogassa a vállalkozást. 


Elindultak Regiumból, a vár megadott magasságának megfelelő 
hosszúságú létrákat vittek magukkal, s körülbelül éjféltájban a 
megbeszélt helyről leadták a vár elárulóinak a jelzést. Ezek már 
készenlétben voltak és figyeltek; leengedték a falakról az erre a célra 
készített . létrákat, egyszerre több helyen is fogadták a 
felkapaszkodókat, majd, mielőtt még kiáltozni kezdhettek volna, 
rátámadtak a pun őrökre, akik semmi ilyesmitől nem félve, mélyen 
aludtak. Először ezeknek a halálhörgését lehetett hallani, majd a 
többiek is felrettentek álmukból, rémülettel eltelve, mert nem tudták, 
mi történt, s végül, miközben kölcsönösen felriasztották egymást, 
világosabb lett a helyzet. Most már ki-ki fegyverért kiáltott: az 
ellenség itt van a várban, öldösik az őröket! S a számban 
megközelítőleg sem egyenlő római csapat alulmaradt volna, ha nem 
kelt zűrzavart a falon kívül lévők kiáltozása, amelyről a mindent 
bizonytalanná nagyító éjszakai kavarodásban nem lehetett tudni, 
honnan hallatszik. Így a punok megrémülve, mintha a város máris 
telve volna ellenséggel, feladták a harcot, s átmenekültek a másik 
várba - ugyanis egymástól nem messze két fellegvár volt. 


A várost, a győztesnek kijáró jutalomdíjként, a polgárok kerítették 
birtokukba, s mindkét várból naponta kezdeményeztek kisebb 
csatározásokat. A római helyőrség vezére O. Pleminius, a puné 
Hamilcar volt. Seregüket mindketten a környékről odahívott 
segédcsapatokkal igyekeztek megerősíteni. Végül maga Hannibal is 
megjelent, s a rómaiak nem is lettek volna képesek feltartóztatni, ha a 
locribeliek, elkeseredve a punok gőgje és kapzsisága miatt, nem 


állanak tömegesen az ő pártjukra. 


9. Scipio, mikor hírül vette, hogy Locrinál a helyzet válságosra 
fordult, s maga Hannibal is felvonult, nehogy a helyőrség is veszélybe 
jusson - ugyanis onnan nem volt könnyű a visszavonulás -, 
Messanából, amelynek védelmére öccsét, L. Scipiót hagyta hátra, 
mikor a dagály megfordította az áramlás irányát, ezt kihasználva ő 
maga is elindította hajóhadát. Hannibal a Locritól nem messze lévő 
Bulotus folyótól követet küldött övéihez, hogy napkeltekor a lehető 
legnagyobb erővel kezdjenek csatát a rómaiak és locribeliek ellen, s 
közben majd ő maga, míg mindenki erre a kavarodásra figyel, hátulról 
támad a kevéssé éber városra. De reggel, mikor látta, hogy 
megkezdődött a viadal, nem akart beszorulni a fellegvárba, ahol 
csapatait csak akadályozta volna a szűk hely, de létrákat sem hozott 
magával a falak megmászására. Egy halomba rakatta a poggyászt, nem 
messze a várostól felállította  arcvonalát, hogy az ellenség 
megrémüljön, s a numida lovasokkal körülnyargalta a várost, hogy 
addig is, míg megérkeznek a létrák s az ostromhoz szükséges egyéb 
felszerelések, megvizsgálja, hol kínálkoznék legjobb hely a támadásra. 


De mikor közelebb nyomultak a falakhoz, s egy lövedék éppen a 
közvetlen mellette álló embert találta el, a veszélyes véletlentől 
megrémülve, visszavonulót fúvatott, s hajítótávolságnál messzebb 
állította fel megerősített táborát. A római hajóhad Messanából néhány 
óra alatt, még napvilágnál ért el Locrihoz, itt mindenki partra szállt, s 


még napkelte előtt megindultak a város ellen. 


Másnap a várban lévő punok kezdték meg a harcot, s Hannibal, most 
már létrákkal, s minden, az ostromhoz szükséges eszközzel felszerelve, 
a falak alá nyomult, amikor hirtelen - noha mindent inkább várt 
volna, mint ezt - a feltárt kapun át kirontottak rá a rómaiak, s a 
meglepett emberekre rátámadva kétszázat levágtak közülük. Hannibal, 
mikor észrevette, hogy itt van a consul, többi emberét visszavezette 
táborába, futárt küldött a várban lévőkhöz, hogy segítsenek magukon, 
ahogy tudnak, majd felszedve táborát, éjszaka elvonult. A vár védői 
felgyújtották az általuk már elfoglalt házakat, hogy ez az ijedtség 
feltartóztassa az ellenséget, s menekülésnek is beillő futólépésben még 
az éj beállta előtt utolérték övéik hadmenetét. 


8. Scipio, mikor látta, hogy az ellenség elhagyta a fellegvárat s 
tábora is üres, gyűlésbe hívta a locribelieket, s keményen 
megpirongatta — őket  elpártolásukért; ennek  kezdeményezőit 
kivégeztette, s javaikat az ellenpárt vezető embereinek adta, a rómaiak 
iránt tanúsított kiemelkedő hűségükért. Kijelentette, hogy ami az 
egész várost illeti, a locribelieknek nem ád, de nem is vesz el tőlük 
semmit; küldjenek követeket Rómába, az lesz a sorsuk, amit a senatus 
szerint megérdemelnek. De azt biztosan tudja, hogy bármily rossz 
szolgálatot tettek is a római államnak, jobb lesz a sorsuk a rájuk 
haragvó rómaiak, mint a baráti carthagóiak alatt. A város védelmére 
legatusát, Pleminiust s a várost elfoglaló különítményt hagyta hátra, s 
a vele ideérkezett csapatokkal együtt visszatért Messanába. 


A locribeliekkel a rómaiaktól való elpártolásuk után a carthagóiak 
olyan gőgösen és könyörtelenül bántak, hogy ők a mérsékeltebb 
túlkapásokat nemcsak közönyösen, hanem szinte készségesen 
elviselték volna, de kétségtelen, hogy Pleminius annyira felülmúlta 
Hamilcart, a helyőrség parancsnokát, a római megszálló csapatok 
pedig a punokat elvetemültségben és kapzsiságban, hogy úgy tűnt fel, 
nemcsak a fegyverek, de a bűnök terén is vetekednek egymással. A 
vezér és katonái a városiakkal szemben semmit se mulasztottak el, ami 
csak a kiszolgáltatottak előtt gyűlöletessé teheti a hatalmasabb erejét. 
Hallatlan — gyalázatosságokra vetemedtek velük magukkal, 
gyermekeikkel és asszonyaikkal szemben. Kapzsiságukban még a 
szentélyek kirablásától sem riadtak vissza. Nemcsak a többi 
templomot szentségtelenítették meg, hanem Proserpina kincseit is, 
amelyekhez még soha nem mert hozzányúlni senki, kivéve Pyrrhust, 


aki, mint mondják, elraboltatta e kincset, majd hogy súlyosan 
megbűnhődött, visszaszolgáltatta, amit szentségtörő módon elvitt. 
Ezért, miként hajdan a király hajótörésben szétzúzódott hajóiról 
semmit sem tudtak épségben kimenteni a szárazföldre az istennő 
magukkal vitt pénzén kívül, éppúgy büntette most ugyanaz a pénz 
százféle csapással mindazokat, akik a szentély kirablásával 
beszennyezték magukat: elvette józan eszüket, s vad dühvel töltve el 
őket, szembeállította vezért a vezérrel, közkatonát a közkatonával. 


9. A főparancsnokság Pleminius kezében volt; a csapatoknak, 
amelyeket ő vezetett oda Regiumból, egy része neki, más része a 
tribunusoknak volt alárendelve. Pleminius egyik katonája valamelyik 
polgár házából elrabolt egy serleget, s miközben a tulajdonosok elől 
menekült, összefutott Sergius és Matienus tribunusokkal. Mikor a 
katonától a tribunusok parancsára elvették a kelyhet, ebből civódás, 
kiáltozás, végül küzdelem támadt Pleminius és a tribunusok katonái 
között, s a tömeg és a zajongás abban a mértékben nőtt, ahogy a 
segítségükre siető többiek saját pártjukhoz csatlakoztak. Pleminius 
katonái húzták a rövidebbet, s mikor véres sebeiket mutogatva, 
méltatlankodó kiáltozással hozzá rohantak, s tudtára adták, hogy a 
küzdelemben őt becsmérlő szavak is elhangzottak, ő haragtól lángolva 
kirohant házából, hívatta a tribunusokat, megparancsolta, hogy 
vetkőztessék le őket, s készítsék elő a vesszőnyalábokat. 


Ruhájuk lerángatása hosszabb ideig tartott, mivel közben 
tiltakoztak, s katonáikhoz kiáltoztak segítségért, s az iménti 
győzelemtől nekiszilajodott katonák, mintha az ellenség ellen 
szólították volna őket fegyverbe, egyszeriben mindenhonnan 
összeszaladtak, s meglátva tribunusaik testén már a vesszőcsapások 
nyomát, abban a pillanatban még sokkal féktelenebb haragra 
gerjedtek. Nemcsak a rangot, de még az emberséget sem véve 
tekintetbe, magára a legatusra támadnak, miután előzőleg a lictorokat 
is méltatlan módon bántalmazták. Rárohannak, kiráncigálják az őt 
körülfogva védelmező emberek közül, bántalmazzák, mintha ellenség 
volna, levágják fülét és orrát, s ott hagyják feküdni szinte élettelenül. 


Scipio, miután Messanában jelentést kapott a történtekről, néhány 
nap múlva egy hatevezősoroson átkelt Locriba, s vizsgálatot tartott 
Pleminius és a tribunusok ügyében. Pleminiust felmentette a felelősség 
alól, megerősítette ott betöltött főparancsnoki tisztségében, viszont a 
tribunusokat vétkesnek nyilvánította, s bilincsbe verette, hogy 
szállítsák őket Rómába a senatus elé, majd visszautazott Messanába, 
onnan pedig Syracusaeba. Pleminius tehetetlen dühében úgy vélve, 
hogy Scipio közönyösen kezelte, s túlságosan könnyen vette az őt ért 
jogtalanságot, s hogy a viszálykodás igazi lényegét más nem tudja 
megítélni, csak az, aki a szörnyű cselekedetet áldozatként elszenvedte, 


maga elé hozatta a tribunusokat, minden lehető kínzásmóddal, amit 
emberi test csak elszenvedhet, meggyötörte őket, s nem elégedvén 
meg az élők megbüntetésével, holttestüket is temetés nélkül kidobatta. 
Hasonló kegyetlenséggel járt el azokkal az előkelő locribeliekkel 
szemben is, akik, mint hallotta, Scipióhoz fordultak, hogy 
jogtalanságai miatt panaszt tegyenek ellene. S ha eddig 
önkényeskedésből — vagy  kapzsiságból —— vetemedett példátlan 
szörnyűségekre a szövetségesekkel szemben, most bosszúvágyában 
ezek sokszorosát követte el, s szégyenletes és gyűlöletes hírbe hozta 
nemcsak saját magát, de fővezérét is. 


10. Már közeledett a választógyűlés ideje, mikor megérkezett 
Rómába P. Licinius consul levele: magát és seregét súlyos járvány 
sújtotta, s nem is tudnának helytállni, ha ugyanaz a csapás nem érte 
volna hasonló vagy még nagyobb erővel az ellenséget is, ezért, 
minthogy a választáson ő maga nem tud megjelenni, ha az atyák is így 
látják jónak, O. Caecilius Metellust dictatornak nevezi ki a 
választógyűlés megtartására. Az állam érdekét szolgálná, ha 
elbocsátanák O. Caecilius seregét; jelenleg nem vehetik semmi 
hasznát, mivel Hannibal már visszavonult téli táborába seregével 
együtt, s ebben a táborban akkora erővel dühöng a járvány, hogy ha 
idejében nem oszlatják fel, az egész legénységből egyetlen ember sem 
marad életben. 


Az atyák felhatalmazták a consult: járjon el ebben az ügyben úgy, 
ahogy az állam érdekében és saját lelkiismerete szerint jónak látja. 


A polgárokat ebben az időben egyszerre vallásos aggodalom szállta 
meg, mert a gyakori kőesők miatt ez évben betekintettek a Sibylla- 
könyvekbe, s ott azt a jósverset találták, hogy ha majd egyszer külföldi 
ellenség kezd háborút Italia földjén, ezt úgy tudják elűzni Italiából és 
legyőzni, ha Pessinusból Rómába hozzák az Idai Anyát. Ez a jósvers, 
amelyet a decemvirek felkutattak, annál nagyobb hatást tett az 
atyákra, mert a követek is, akik ajándékot vittek Delphibe, azt 
jelentették, hogy mikor ők áldoztak a pythói Apollónak, nemcsak az 
áldozatnál mutatkoztak kedvező jelek, hanem a jóshelyről is azt a 
választ hallották, hogy a római népre sokkal nagyobb győzelem vár, 
mint az, amelynek fegyverzsákmányát ajándékul elhozták. A 
reményteli képet még kiegészítették azzal, hogy Scipio lelke is 
mintegy megjósolta a háború végét, mikor Africát követelte 
provinciául. Ezért, hogy minél hamarabb részesei lehessenek a végzet, 
az előjelek, a jóslatok és csodajelek által megjósolt győzelemnek, azon 
töprengtek és tárgyaltak, milyen úton-módon hozhatnák az istennőt 
Rómába. 


11. A római népnek Asia államai között eddig még egyetlen 


szövetségese sem volt. Ekkor azonban eszükbe jutott, hogy annak 
idején a népet pusztító ragály miatt Aesculapiust is áthozták 
Görögországból, amellyel semmiféle szerződésük nem volt, s hogy 
most már - a Philippus ellen közösen kezdett háború miatt - 
barátságba kerültek Attalusszal, s ő a római nép kedvéért meg fogja 
tenni, ami tőle telik. Ezért elhatározták, hogy követségbe küldik hozzá 
M. Valerius Laevinust, akt kétszer volt consul, s Görögországban viselt 
háborút, M. Caecilius Metellus volt praetort, Ser. Sulpicius Galba volt 
aedilist, s két volt guaestort, Cn. Tremellius Flaccust és M. Valerius 
Faltót. Öt ötevezősoros hajót adtak nekik, hogy a római nép 
méltóságához illő módon keressék fel azokat a vidékeket, ahol 
tiszteletet kell szerezniük a római nép nevének. 


Mikor az Asia felé tartó küldöttek először Delphiben partra szálltak, 
a jóshelyhez járultak, s megkérdezték, milyen reményük lehet nekik és 
a római népnek a feladat teljesítésére, amelynek kedvéért őket 
hazulról ideküldték. A hagyomány szerint azt a választ kapták, hogy 
Attalus király segítségével elérik céljukat, s ha majd az istennőt 
Rómába viszik, gondoskodjanak róla, hogy ott vendégszerető módon 
Róma legfeddhetetlenebb életű embere fogadja. 


Elmentek Pergamumba a királyhoz. Ő nyájasan fogadta a 
küldötteket, elkísérte őket Phrygiába, Pessinusba, s átadta nekik a 
szent követ, amelyet az ott lakók az istenek anyjának neveznek, s 
megengedte, hogy elszállítsák Rómába. A követek M. Valerius Faltót 
küldték Rómába, aki hírül adta, hogy az istennő útban van, s hogy 
kutassák fel az államban a legfeddhetetlenebb embert, aki majd illő 
vendégszeretettel fogadja. 


A consul Bruttiumban O. Caecilius Metellust nevezte ki dictatornak a 
választás megtartására, seregét pedig elbocsátotta; a lovasság 
főparancsnoka L. Veturius Philo lett. A dictator megtartotta a 
választógyűlést. Consulok lettek: M. Cornelius Cethegus és P. 
Sempronius Tuditanus - ez utóbbi távollétében, mert Görögországban 
volt a provinciája. Ezután a praetorokat választották meg: T. Claudius 
Nerót, M. Marcius Rallát, L. Scribonius Libót és M. Pomponius Mathót. 

A választás befejezése után a dictator lemondott tisztségéről. 


Újra megrendezték három napon át a Római, és hét napon át a 
Plebeius Játékokat. Curulis aedilisek voltak: Cnaeius és Lucius 
Cornelius Lentulus; Lucius Hispaniát kapta meg provinciának; őt 
távollétében választották meg, és távollétében viselte tisztségét. Ti. 
Claudius Asellus és M. Iunius Pennus voltak a plebeius aedilisek. M. 
Marcellus ebben az évben szentelte fel a Porta Capena mellett Virtus 
szentélyét, tizenhat évvel azután, hogy apja, első consulsága idején, 
Galliában Clastidiumnál erre fogadalmat tett. Ebben az évben halt 
meg Mars flamenje is, M. Aemilius Regillus. 


12. Ebben a két évben elhanyagolták a görögországi hadszínteret. 
Ezért Philippus rákényszerítette az aetoliabelieket, akiket egyedül 
megbízható támaszaik, a rómaiak cserbenhagytak, hogy az általa 
előírt feltételekkel békét kérjenek és kössenek. Ha nem iparkodott 
volna minden erővel, hogy ezt létrehozza, még az aetoliabeliekkel 
folytatott hadakozás közben lepte volna meg őt P. Sempronius 
proconsul, akit a szövetségeseknek szánt nem csekély haderővel: 
tízezer gyalogossal, ezer lovassal, harminc hadihajóval küldtek ide, 
hogy Sulpiciustól átvegye a főparancsnokságot. Alig kötötték meg a 
békét, már jelentés érkezett a királyhoz, hogy a rómaiak megérkeztek 
Dyrrachiumhoz, s hogy a parthinusok és más, velük szomszédos népek 
helyzetük megváltoztatása reményében fellázadtak, s ostrom alá 
vették Dimallumot. S a rómaiak is ezeket segítik az aetoliabeliek 
helyett, akikhez küldték őket, mert megnehezteltek rájuk, mivel az ő 
jóváhagyásuk nélkül és szerződésük ellenére békét kötöttek a királlyal. 


Philippus e hírek hallatára, nehogy a szomszédos népek és törzsek 
között nagyobb mozgolódás támadjon, nagy napi menetekben 
Apolloniába ment, ahová Sempronius visszavonult, s alvezérét, 
Laetoriust csapatai egy részével s tizenöt hajóval Aetoliába küldte, 
hogy tájékozódjék a helyzetről, s ha lehetséges, zavarja meg a békét. 
Philippus feldúlta az apolloniabeliek földjeit, s csapataival a város 
közelébe vonulva, a római vezérnek felkínálta az ütközetet. Mikor 
azonban látta, hogy amazok nyugodtan viselkednek, s csupán a falak 
védelmére tesznek előkészületeket, mivel ő seregét a város 
megostromlására nem érezte elég erősnek, s a rómaiakkal - éppúgy, 
mint az aetoliabeliekkel - szeretett volna, ha lehetséges, békét, ha 
nem, legalább fegyverszünetet kötni, anélkül, hogy a küzdelem 
felújításával még jobban felszította volna a gyűlölködést, visszavonult 
királyságába. 

Ebben az időben az epirusiak - miután megcsömörlöttek a hosszú 
háborútól, s előzőleg kieszközölték a rómaiak beleegyezését - egy 
mindenkire kiterjedő békejavaslattal Philippushoz követeket küldtek, 
akik kezeskedtek, hogy a béke biztosan létrejön, ha a király eljön 
tárgyalni P. Sempronius római fővezérrel. Mivel maga a király sem 
volt a dolog ellen, könnyen rávették, hogy menjen át Epirusba. 
Epirusban van a Phoenice nevű város; a király először itt tárgyalt 
Aeropusszal, Derdasszal és Philippusszal, az epirusiak elöljáróival, 
azután pedig találkozott P. Semproniusszal. Megbeszélésükön jelen 
volt Amynander, az athamasok királya s más epirusi és acarnaniai 
főtisztviselők. Először Philippus praetor szólalt fel, s arra kérte a 
királyt, egyszersmind a római hadvezért: vessenek véget a háborúnak, 
s adják meg az epirusiaknak is ezt a lehetőséget. P. Sempronius a 
következő feltételekhez kötötte a békét: a parthinusok, Dimallum, 


Bargullum és Eugenium kerüljenek római fennhatóság alá; Atintaniát, 
ha követeket küld Rómába, akik megkapják ehhez a senatus 
beleegyezését, csatolják  Macedoniához. Mikor a béke ilyen 
feltételekkel létrejött, a király részéről Prusiast, Bithynia királyát, 
továbbá Achaia, Boeotia, Thessalia, Acarnania és Epirus lakóit, a 
rómaiak részéről Ilium lakóit, Attalus királyt, Pleuratust, Nabist, 
Lacedaemonia tyrannusát, Elis, Messena és Athén lakóit is belevették a 
szerződésbe. Mindezt írásba foglalták, aláírták, s kéthónapos 
fegyverszünetben egyeztek meg, hogy közben Rómába követeket 
küldhessenek, s a nép a békét e feltételekkel megerősíthesse. Minden 
tribus jóváhagyta a békekötést, hiszen, mivel Africa lett a háború 
színtere, jelenleg minden egyéb háború terhétől szabadulni szerettek 
volna. P. Sempronius, miután megkötötte a békét, visszament 


Rómába, hogy consuli tisztségét elfoglalja. 


13. M. Cornelius és P. Sempronius consulok közül - a pun háború 
tizenötödik évében - Cornelius Etruriát kapta meg provinciának a régi 
hadsereggel együtt, Sempronius pedig  Bruttiumot, azzal a 
meghagyással, hogy sorozzon új legiókat. A praetorok közül M. 
Marcius kapta meg a városiak, L. Scribonius Libo az idegenek 
jogügyeinek intézését s hozzá Galliát, M. Pomponius Matho Siciliát, 
Ti. Claudius Nero Sardiniát. P. Scipio megbízatását eddigi seregénél és 
hajóhadánál meghosszabbították, hasonlóképpen P. Liciniusét is, 
azzal, hogy két legióval tartsa megszállva a bruttiusok vidékét, addig, 
amíg a consul az állam érdekében szükségesnek tartja, hogy ő vezéri 
hatáskörrel e területen működjek. M. Livius és Sp. Lucretius vezéri 
megbízatását is meghosszabbították, mindegyikét annál a két-két 
legiónál, amelyekkel Mago ellen Galliát oltalmazták: úgyszintén Cn. 
Octaviusét is, azzal az utasítással, hogy Sardiniát és a legiót adja át Ti. 
Claudiusnak, ő maga pedig negyven hadihajóval gondoskodik a 
tengerpartnak a senatus által kijelölt szakasza védelméről. Siciliában a 
két legióból álló cannaei hadsereget M. Pomponius praetornak adták 
át. T. Ouinctiusra bízták Tarentum, C. Hostilius Tubulusra Capua 
védelmét, amelyet mindkettőjüknek propraetorként, s akárcsak az 

előző évben, a régi helyőrséggel kellett ellátniuk. 


A hispaniai főparancsnokság ügyében a néphez fordultak: ki legyen 
az a két férfi, akit proconsuli címmel odaküldenek? Mindegyik tribus 
arra szavazott, hogy ugyanazok, L. Cornelius Lentulus és L. Manlius 
Acidius kapják meg proconsulként a provinciát, akikre előző évben is 
rábízták. A consulok elhatározták, hogy megtartják a sorozást, részben 
azért, hogy Bruttiumban új legiókat szervezzenek, részben - mint 


ahogy a senatus parancsa is szólt - a többi hadsereg kiegészítésére. 


14. Noha Africát még nem nyilvánították hivatalosan hadszíntérré - 


gondolom, az atyák ezt titokban tartották, nehogy a carthagóiak előre 
tudomást szerezhessenek róla -, a polgárokat mégis feltüzelte a 
remény, hogy a hadakozás ebben az évben Africában folytatódik, s 
küszöbön áll a pun háború befejezése. Ez a helyzet babonás 
félelemmel töltötte el a lelkeket, s hajlottak rá, hogy csodajelekről 
tudósítsanak vagy higgyenek bennük. S ezért sokkal többről folyt a szó 
a nép közt: hogy két napot láttak; hogy éjszaka nappali fény támadt; 
Setiában keletről nyugatra húzódó tűzcsíkot láttak; Tarracinában a 
városkapuba, Anagniában a városkapuba és sok helyen a város falába 
is belecsapott a villám; Lanuviumban a Megmentő Iuno szentélyében 
ijesztő, recsegésszerű zaj hallatszott. E csodajelek kiengesztelésére 
egynapos könyörgést tartottak, s kilenc napig tartó ünnepet rendeztek, 
mivel az égből kőeső esett. 


Ehhez hozzájárult a tanácskozás, hogyan fogadják az Idai Anyát, 
akiről nemcsak M. Valerius, az egyik előreküldött követ jelentette, 
hogy az istennő hamarosan Italiába érkezik, de egy friss híradás azt is 
közölte, hogy már Tarracinában van. A senatusra nem csekély feladat 
várt: el kellett dönteni, ki az államban a legfeddhetetlenebb férfi, s 
ebben a vetélkedésben kétségtelenül mindenki jobban kívánta 
magának ezt az igazi győzelmet, mint bármely más, az atyák vagy a 
nép szavazataival odaítélt hatáskört vagy tisztséget. 


Úgy döntöttek, hogy az államban a derekak közt is a legderekabb 
férfi P. Scipio, a Hispaniában elesett Cnaeius fia, egy fiatalember, aki 
még a guaestorsághoz szükséges életkort sem érte el. Szívesen 
megörökíteném az utókor számára, milyen erényei alapján esett rá a 
választás, ha erről az akkori korhoz legközelebb élő, s róla hírt adó 
történetírók megemlékeztek volna; így azonban, pusztán gyanítások 
alapján, nem fejtem ki véleményemet erről a régiség miatt feledésbe 
merült dologról. P. Corneliusnak meghagyták, hogy valamennyi 
matrona kíséretében vonuljon Ostiába az istennő elé, fogadja őt a 
hajón, majd ha kihozták a szárazföldre, adja át a matronáknak, hogy 
vigyék tovább. Mikor a hajó befutott a Tiberis torkolatába, ő 
megbízatása szerint egy hajón elébe ment a tengeren, átvette az 
istennőt a papoktól, kihozta a szárazföldre, ahol a polgárság 
legelőkelőbb matronái vették át; ezek közül egyedül Claudia Ouinta 
neve ismeretes, akinek - hagyomány szerint - eddig kétségbe vont 
tisztaságát szent szolgálata az utókor előtt csak ragyogóbbá tette. Az 
asszonyok az istennőt, egymást felváltva, sorban a kezükben vitték, 
miközben az egész polgárság kitódult eléjük; a kapuk előtt, ahol 
elvonultak, füstölőket állítottak fel, s tömjént gyújtva könyörögtek, 
hogy az istennő szívesen és kegyesen lépjen be Róma városába, 
Vestának a Palatiumon álló szentélyébe. Ez április tizenkettedikén 
történt, s ez a nap ünnepnappá lett. A nép nagy számban vitte el 


ajándékait az istennőnek a Palatiumra; az isteneket megvendégelték, s 
játékokat rendeztek, amelyeket Megalesiának neveztek el. 


15. Miközben a provinciákban állomásozó legiók kiegészítéséről 
tárgyaltak, néhány senator előhozta: itt az ideje, hogy most, amikor az 
istenek kegye eltávoztatta tőlük a félelmet, ne tűrjenek el tovább 
olyan dolgokat, amelyek felett, míg szorongatott helyzetben voltak, 
szemet kellett hunyniuk. S miután felcsigázták az atyák érdeklődését, 
hozzáfűzték, hogy az a tizenkét colonia, amely 0. Fabius és O. Fulvius 
consulsága idején megtagadta a katonaállítást, már majdnem hatodik 
éve - mintha ez, valami jutalomként vagy megtiszteltetésként, 
megilletné őket - szolgálatmentességet élvez, miközben derék és 
megbízható szövetségeseinket, mivel hűséggel és engedelmességgel 
voltak a római nép iránt, kimerítették a félbeszakítás nélkül minden 
évben megtartott sorozások. 


E szavakkal az atyákban nemcsak a szinte feledésbe merült ügy 
emlékét idézték fel, de még sokkal inkább felkeltették haragjukat is. 
Ezért nem engedték, hogy a consulok bármi egyéb előterjesztést 
tegyenek, hanem elhatározták, hogy a consulok idézzék meg Rómába 
az ügyben érdekelt coloniák - Nepete, Sutrium, Ardea, Cales, Alba, 
Carseoli, Sora, Suessa, Setia, Circei, Narnia, Interamna - főtisztviselőit 
és tíz-tíz vezető emberét, s parancsolják meg nekik, hogy minden 
colonia állítsa ki annak a legmagasabb gyalogos létszámnak, amit 
azóta adott a római népnek, amióta az ellenség Italiában tartózkodik, 
a kétszeresét és ezer lovast, s ha valamelyik nem képes ennyi lovast 
küldeni, annak joga van minden egyes lovas helyett három gyalogost 
adni. A gyalogosokat és lovasokat lehetőleg a leggazdagabbak közül 
kell összeszedni, s oda kell küldeni, ahol - bárhol Italián kívül - 
kiegészítésre van szükség. Annak a coloniának, amely vonakodnék ezt 
teljesíteni, tisztviselőit és küldötteit vissza kell tartani, s még ha 
óhajtják, se bocsáthatók a senatus elé, csak ha a parancsot 
teljesítették. Ezenkívül elrendelték, hogy minden egyes colonia 
fizessen évenként ezer as adót, s hogy a vagyonbecslést a coloniákban 
is végre kell hajtani a római censorok utasításai alapján. Itt éppúgy 
kell eljárni, mint a római népnél, s a coloniák felesküdött censorainak, 
mielőtt tisztségüket leteszik, el kell vinniük a jegyzékeket Rómába. 


E senatusi döntés alapján Rómába idézték a coloniák főtisztviselőit 
és vezető embereit. Mikor a consulok rájuk parancsoltak, hogy állítsák 
ki a katonákat s fizessék ki az adót, egyik jobban tiltakozott és 
vonakodott, mint a másik. Kijelentették, hogy nem képesek ennyi 
katonát adni. Még ha annyi katonát követelnének tőlük, amennyit a 
szerződés előír, azt is nehezen tudnák előteremteni. Könyörögtek és 
siránkoztak: engedjék meg nekik, hogy a senatus elé járuljanak, és 
segítségéért esdekeljenek; ők nem követtek el semmit, amivel 


rászolgáltak, hogy tönkretegyék őket, de még ha tönkre is kell 
menniük, sem az ő vétkük, sem a római nép haragja nem teszi 
lehetővé, hogy több katonát adjanak, mint amennyi van nekik. 


A consulok nem engedtek; kijelentették, hogy a követeknek 
Rómában kell maradniuk, a főtisztviselők hazamehetnek, hogy 
megtartsák a sorozást. S amíg nem hozzák el Rómába a megkívánt 
számú katonát, senki se járulhat közülük a senatus elé. S miután eleve 
meghiúsították reményüket, hogy a senatus elé járulhatnak és 
könyörgésükkel megindíthatják, a tizenkét coloniában - mivel a hosszú 
szolgálatmentesség következtében az ifjak száma jelentékenyen 
megnőtt - nehézség nélkül lebonyolították a sorozást. 


16. M. Valerius Laevinus egy másik, a hosszú hallgatás 
következtében majdnem hasonlóképpen feledésbe merült dolgot 
hozott elő. Kijelentette: végre már ideje lenne, hogy visszafizessék azt 
a pénzt, amelyet az ő és M. Claudius consulsága idején a polgárok 
összeadtak; ne csodálkozzék senki, ha ő különösen szívügyének tekinti 
ezt az adósságot, amelynek visszafizetéséért az állam vállalt 
kezességet; nem is szólva arról, hogy őt, aki abban az évben volt 
consul, melyben a pénzt összeadták, ezért bizonyos személyes 
felelősség is terheli, hiszen az ő ösztönzésére adták össze a pénzt, 
mikor üres volt a kincstár, s a nép sem volt képes megfizetni az adót. 
Figyelmeztetését az atyák hálásan fogadták; felszólították a 
consulokat, terjesszék elő az ügyet, s úgy döntöttek, hogy ezt a pénzt 
három részletben kell visszatéríteni: az elsőt fizessék vissza a jelenlegi 
consulok, a másodikat és a harmadikat pedig azok, akik két, illetve öt 
év múlva lesznek consulok. 


Ezután minden egyéb gondot háttérbe szorított egyetlenegy, mikor a 
locribeliek mind ez ideig ismeretlen, szerencsétlen sorsa, követeik 
megérkezése után, széltében ismeretessé vált. S a közvéleményt nem is 
annyira Pleminius elvetemültsége háborította fel, mint inkább Scipio 
vele szemben megnyilvánult részrehajlása és nemtörődömsége. A tíz, 
szennyel és mocsokkal borított locribeli küldött a Comitiumon ülő 
consulok felé nyújtotta - görög szokás szerint - a könyörgők jelvényeit 
és az olajfagallyakat, s az emelvény előtt siralmas kiáltozással 
leborultak a porba. A consulok kérdésére elmondták, hogy ők 
locribeliek, s olyan dolgokat szenvedtek el Pleminius legatus és a 
római katonák részéről, amiket a római nép még a carthagóiakkal 
szemben sem tűrt volna el. Engedélyt kértek, hogy a senatus elé 
járulhassanak, s elbpanaszolhassák nyomorúságukat. 


17. Mikor a senatus elé bocsátották őket, a legidősebb küldött így 
beszélt: 


Jól tudom, összeírt atyák, panaszunk elbírálása főképpen attól függ, 
elég pontosan vagytok-e tájékozva egyrészt arról, miképpen 
szolgáltatták ki Locrit Hannibalnak, másrészt, hogy miképpen került 
vissza a város Hannibal megszálló seregének elűzése után ismét a ti 
fennhatóságotok alá. Mert ha az elpártolás bűnében teljes egészében 
ártatlan volt is a közösség, s az is kiderül, hogy az uralmatok alá való 
visszatérést , nemcsak  óhajtottuk, de  támogatásunkkal és 
vitézségünkkel elő is segítettük, úgy még jobban fel kell háborodnotok 
azon, hogy legatusotok és katonáitok ilyen jogtalanságokat követtek el 
derék és hűséges szövetségeseitekkel szemben. Én azonban azt 
gondolom, hogy mindkét átpártolásunk okainak kiderítését más időre 
kellene halasztani, két okból is. Először azért, mert az ügyet Scipio 
jelenlétében kell tárgyalni, aki Locrit visszafoglalta, s tanúja volt 
valamennyiünk helyes vagy helytelen viselkedésének. Másodszor 
azért, mert - legyünk mi bármilyenek is - arra, amit el kellett 
szenvednünk, nem szolgáltunk rá. 


Nem titkolhatjuk el, összeírt atyák, hogy miközben várunkban a pun 
helyőrség tartózkodott, sok szégyenteljes és méltatlan dolgot kellett 
eltűrnünk a helyőrség parancsnoka, Hamilcar, valamint a numidák és 
africaiak részéről. De mit jelent mindez együttesen ahhoz képest, amit 
most kell elszenvednünk! Hallgassátok elnézéssel, összeírt atyák, amit 
én sem szívesen mondok el. Az egész emberi nemzetség most az előtt a 
döntés előtt áll, hogy bennetek vagy a carthagóiakban lássa-e a 
földkerekség urait? Ha annak alapján kellene megítélni a római és pun 
uralmat, hogy mi, locribeliek, mit szenvedtünk el azoktól, s mit 
szenvedünk el különösen most a ti helyőrségetektől, akkor mindenki 
kivétel nélkül nem a ti, hanem az ő uralmukra szavazna. Ám mégis, 
lássátok, hogyan éreznek irántatok a locribeliek! 


Mikor a carthagóiaktól sokkal kisebb jogtalanságokat szenvedtünk 
el, a ti hadvezéreitekhez menekültünk. S noha a ti helyőrségetektől 
sokkal kegyetlenebb bánásmódot kell eltűrnünk, panaszunkkal nem 
máshová, hanem tihozzátok fordultunk. Vagy ti fogjátok, összeírt 
atyák, figyelemre méltatni szerencsétlen helyzetünket, vagy arra sem 
lesz már erőnk ezután, hogy valamit is kérjünk a halhatatlan 
istenektől. 


Odaküldtétek egy különítménnyel OC. Pleminius legatust, hogy 
foglalja vissza Locrit a  carthagóiaktól, majd ugyanezzel a 
különítménnyel ott is maradt a város őrizetére. Ebben a ti 
legatusotokban - hiszen a végső nyomorúság fölbátorít arra, hogy 
őszintén beszéljünk -, összeírt atyák, semmi sem emlékeztet az 
emberre, alakján és külső megjelenésén kívül; semmi a római 
polgárra, azon kívül, hogy olyan a külseje, ruházata, s hogy latinul 
beszél; pusztító ragály, borzalmas szörnyeteg ő, olyan, mint amilyenek 


a mese szerint itt tanyáznak körben, a hajósok vesztére, a 
tengerszorosban, amely minket Siciliától elválaszt. 


S ha még megelégedne azzal, hogy csak saját féktelenségét, 
kéjvágyát és kapzsiságát engedje szabadjára a ti szövetségeseitekkel 
szemben, akkor mi ezt az egyetlen, noha szinte feneketlen szakadékot 
valahogy mégis kitöltenénk türelmünkkel, most azonban seregének 
minden centuriója és közkatonája - ennyire rajta volt, hogy általánossá 
tegye a féktelenséget és a gonoszságot - egy-egy Pleminiusszá vált. 
Mindnyájan rabolnak, zsákmányolnak, ütlegeket és sebeket osztanak, 
gyilkolnak, megbecstelenítik a tisztes asszonyokat, hajadonokat s a 
szabadon született, szüleik karjaiból elragadott fiúkat. Városunkat 
naponta elfoglalják, naponta kirabolják, éjjel-nappal mindenhol az 
elrabolt és elhurcolt asszonyok és fiúk jajgatása hallatszik. Annak, aki 
mindezt látja, csodálkoznia kell, egyrészt azon, hogy honnan vesszük 
mi a türelmet mindennek az elviseléséhez, másrészt, hogy még nem 
fogta el csömör e roppant jogtalanságok elkövetőit. Én sem vagyok 
képes részletesen elősorolni, s nektek sem érdemes végighallgatnotok, 
hogy mit szenvedtünk el mi külön-külön; mindezt általánosságban 
szeretném összefoglalni: állítom, hogy nincs Locriban egyetlen hajlék, 
nincs egyetlen ember, akit megkímélt volna a jogtalanság, s állítom, 
hogy nincs a véteknek, a kéjvágynak és kapzsiságnak olyan fajtája, 
amit ne engedtek volna meg maguknak minden egyes emberrel 
szemben, aki ezeket ki tudta bírni. Aligha lehetne kideríteni, mikor 
alakul keservesebben egy közösség sorsa: akkor, ha háborúban, 
ellenség foglalja el a várost, vagy ha egy könyörtelen zsarnok 
erőszakkal és fegyverekkel igázza le. Mindazt, amit egy elfoglalt város 
el szokott szenvedni, mi elszenvedtük, sőt javában szenvedjük, összeírt 
atyák: s ami bűnt csak a legszörnyűbb és legelviselhetetlenebb 
zsarnokok el szoktak követni az elnyomott polgárokkal szemben, azt 
Pleminius — velünk, — gyermekeinkkel és  hitveseinkkel — mind 
megcselekedte. 


18. Egy bűn van, amelyet meg kell neveznem, összeírt atyák, 
részben mert erre kényszerít a lelkünkben szilárdan meggyökerezett 
vallásos érzés, részben mert szeretnénk, ha ti is meghallgatnátok, hogy 
- ha jónak látjátok - elháríthassátok államotokról egy szentségtörés 
átkos következményeit. Hiszen tapasztaltuk, milyen ünnepélyességgel 
tisztelitek nemcsak a magatok isteneit, hanem fogadjátok a másokét is. 


Van nálunk egy Proserpina-szentély, amelynek sérthetetlenségéről - 
gondolom - hallottatok valamit a Pyrrhusszal vívott háború idején, 
amikor a király Siciliából visszatérőben elhajózott hadihajóival Locri 
mellett, s egyéb szörnyűségeken kívül, amelyekkel az irántatok 
tanúsított töretlen hűsége miatt államunkat sújtotta, kirabolta 


Proserpinának addig a napig érintetlenül maradt kincstárát, majd a 


pénzt hajóra rakta, maga pedig szárazföldön folytatta útját. S mi 
történt ezután, összeírt atyák? A hajóhadat másnap a legszörnyűbb 
vihar szórta szét, s valamennyi, a szent kinccsel megrakott hajót a mi 
partunkra sodorta. S a fölöttébb gőgös király, akit e súlyos 
szerencsétlenség végre megtanított arra, hogy higgyen az istenek 
létezésében, megparancsolta, hogy az egész pénzt szedjék össze, és 
vigyék vissza Proserpina kincstárába. Ezentúl azonban egyetlen 
vállalkozását sem kísérte szerencse, s Italiából elűzve dicstelen és 
gyalázatos véget ért, mikor egy éjjel meggondolatlanul betört Argosba. 


Noha legatusotok és tribunusaitok hallottak erről - s még ezer más 
esetről, amelyet mi nem azért mesélgettünk el, hogy kitalált dolgokkal 
növeljük a szent dolgok iránti félelmet, hanem mert ezeket mi és 
őseink az istennő hatalmas jelenléte révén igen sok ízben 
megtapasztaltuk -, ez egyáltalán nem mérsékelte vakmerőségüket, 
hogy szentségtörő kezüket ezekre az érinthetetlen kincsekre vessék, s e 
gyalázatos rablással megfertőztessék saját magukat, hajlékaikat s a ti 
katonáitokat. Ezekkel az emberekkel - rátok és irántatok táplált 
vonzalmunkra mondom, összeírt atyák - nem viselhettek, mielőtt 
bűnüket ki nem engesztelitek, sem Italiában sem Africában semmiféle 
háborút, hiszen a magukra vett átok miatt nemcsak saját vérükkel, 
hanem az egész államot megrendítő vereséggel lakolnának. 


Ámbár, összeírt atyák, már most sem pihen az istennő haragja 
vezéreitekkel és katonáitokkal szemben: jó néhányszor már egymás 
között is szabályos ütközeteket vívtak: az egyik fél vezére Pleminius 
volt, a másiké két katonai tribunus. A carthagóiak ellen sem forgatták 
elkeseredettebben kardjukat, mint egymás ellen, s elvakult dühükben 
alkalmat adtak volna Hannibalnak Locri visszafoglalására, ha Scipio, 
akit mi hívtunk oda, be nem avatkozik. - De - Herculesre! - miközben 
a szentség megsértésével magukat bemocskoló katonákat elragadja az 
őrület, vajon az istennő nem mutatja-e ki hatalmát vezetőik 
megbüntetésében? Ellenkezőleg: a legkézzelfoghatóbban mutatta ki 
hatalmát: a legatus megvesszőztette a tribunusokat, majd a tribunusok 
ejtették foglyul csellel a legatust, s nemcsak egész testét kínozták meg, 
de még le is vágták orrát és fülét, s ott hagyták őt vérében heverni. A 
legatus, miután felépült sebeiből, a katonai tribunusokat bilincsbe 
verette, megvesszőztette, s a rabszolgákkal szemben szokásos 
válogatott kínzásokban részesítve, keresztre feszítette és kivégeztette 
őket, s nem engedte meg, hogy holttestüket eltemessék. 


Ezeket a büntetéseket mérte az istennő szentélye kirablóira, s szünet 
nélkül addig fogja őket üldözni a bosszú legkülönfélébb nemeivel, míg 
csak a szent pénz vissza nem kerül kincstárába. Ezt a pénzt a mi 
őseink egykor, a crotoniakkal vívott súlyos háború idején - mivel a 
templom a városon kívül van -, be akarták szállíttatni a városba, de a 


szentélyből éjszaka hang hallatszott: ne érintsék a kezükkel, az istennő 
majd megoltalmazza az ő templomát. Mivel vallásos félelmükben a 
kincset nem merték onnan elmozdítani, elhatározták, hogy a szentélyt 
fallal veszik körül. Ám mikor a fal már tekintélyes magasságot ért el, 
hirtelen megroggyanva összeomlott. De az istennő most, akkor s még 


sok egyéb alkalommal vagy megoltalmazta székhelyét, az ő 
templomát, vagy súlyos büntetést küldött meggyalázóira. 


De a minket ért jogtalanságot nem képes, s nem is tudhatja 
megtorolni más, csak ti, összeírt atyák! Hozzátok, a ti oltalmatokhoz 
fordulunk mi, segítségért esdekelve. Nekünk mindegy, hogy 
otthagyjátok-e Locriban ugyanezt a legatust és helyőrséget, vagy 
megtorlásul kiszolgáltatjátok a várost a feldühödött Hannibal és a 
punok bosszújának. Nem követeljük, hogy nyomban hitelt adjatok 
annak, amit egy távollevőről állítottunk, anélkül, hogy védekezni 
tudna, jöjjön ide, hallgasson meg szemtől szemben, s védekezzék 
személyesen. S ha velünk szemben elmulasztott egyetlen gazságot is, 
amit ember ember ellen elkövethet, akkor nem tiltakozunk, hogy 
mindezt, ha képesek leszünk rá, még egyszer elszenvedjük, s hogy őt 
felmentsék minden, isten és emberek ellen elkövetett bűne alól!" 


19. Miután a követek mindezt elmondták, O. Fabius kérdésére, hogy 
előadták-e ezeket a panaszokat Scipiónak, azt felelték, hogy elküldték 
hozzá követeiket, de ő a hadikészülődéssel volt elfoglalva, s már át is 
kelt, vagy néhány napon belül készül átkelni Africába; s már 
tapasztalták, a legatus mekkora kegyben áll a fővezérnél, mikor az a 
legatus és a tribunusok között támadt viszály kivizsgálása után a 
tribunusokat verette bilincsbe, s a hasonlóképpen vétkes vagy még 
sokkal vétkesebb legatust meghagyta tisztségében. 


Miután a követeket kiküldték a megszentelt helyről, a senatus 
vezetői beszédeikben nemcsak Pleminiust támadták komoly szavakkal, 
hanem Scipiót is. Mindenekelőtt O. Fabius vádolta őt, mondván: 
Scipio szinte arra született, hogy tönkretegye a katonai fegyelmet. Így 
Hispaniában is majdnem több veszett el a katonák lázadása, mint a 
háború következtében. Scipio idegen és királyi viselkedésmódjával hol 
elnézi katonái kilengéseit, hol kegyetlenül bánik velük. Ezután 
beszédéhez a következő, hasonlóképpen szigorú javaslatot fűzte: 
határozzák el, hogy Pleminius legatust megkötözve Rómába kell 
hozni, itt bilincsbe verve adjon számot tetteiről, s ha a locribeliek 
panaszai igaznak bizonyulnak, börtönében meg kell ölni s vagyonát 
elkobozni. P. Scipiót, miután a senatus felhatalmazása nélkül elhagyta 
provinciáját, rendeljék haza, s beszéljék meg a néptribunusokkal: 
javasolják azt a népgyűlésnek, hogy vonja vissza parancsnoki 
felhatalmazását. A locribeliekkel a senatusban jelenlétükben közölni 
kell, hogy a felpanaszolt, velük szemben elkövetett jogtalanságok nem 


a senatus és a nép akaratából történtek. Derék férfiaknak, 
barátainknak és szövetségeseinknek kell nevezni őket, s vissza kell 
nekik adni gyermekeiket, feleségüket s minden egyebet, amit tőlük 
elraboltak. Fel kell kutatni mindazt a pénzt, amit Proserpina 
kincstárából elraboltak, s megkettőzve kell visszatenni; engesztelő 
ünnepet kell rendezni, s mivel megszentelt kincseket ragadtak el és 
szentségtelenítettek meg, előzőleg meg kell kérdezni a pontifexek 
testületét: milyen isteneknek miféle állatokkal, milyen engesztelő 
áldozatot mutassanak be. A Locriban állomásozó katonákat mind át 
kell szállítani Siciliába, s  Locriba helyőrségül négy, a latin 
szövetségesekből álló cohorsot kell küldeni. 


Ezen a napon nem is tudta mindenki kifejteni a véleményét, olyan 
szenvedélyesen foglaltak állást Scipio mellett és ellen. Pleminius 
gazsága és a locribelieket ért szerencsétlenség mellett felemlegették 
magának a hadvezérnek is nemhogy egy római polgárhoz, de még egy 
közkatonához sem illő megjelenését, hogy görög köpönyegben, 
szandálban sétálgat a gymnasiumban, irodalommal és testgyakorlással 
foglalkozik, s egész kísérete hasonló elpuhultsággal engedi át magát 
Syracusae  élvezeteinek.  Carthago és Hannibal eltűnt az 
emlékezetükből; az egész sereget megrontotta a féktelenség, akárcsak 
Hispaniában, Sucróban, s jelenleg Locriban, s ezért szövetségeseink 
szemében félelmetesebbek az ellenségnél. 


20. S noha ilyen, részben igaz, részben félig igaz, s éppen ezért az 
igazság látszatát keltő gyanúsítások hangzottak el, mégis 0. Metellus 
javaslata győzött, akinek véleménye egyéb tekintetben megegyezett 
Maximuséval, de Scipio ügyében eltért tőle. Mert hogyan lehetne 
összeegyeztetni - mondta -, hogy azt az embert, akit a polgárság 
nemrég Hispania visszafoglalására kijelölt egyetlen hadvezérként 
megválasztott, akit, miután Hispaniát visszafoglalta az ellenségtől, 
consullá tett, hogy véget vessen a pun háborúnak, s azt a reményt 
fűztük hozzá, hogy Hannibalt eltávolítja Italiából, s meghódítja 
Africát, azt most váratlanul, mint valami O. Pleminiust, kihallgatás 
nélkül, szinte előre elítélve visszahívjuk provinciájából, noha a 
locribeliek is kijelentették, hogy az őket sújtó, felpanaszolt gazságok 
elkövetésénél Scipio bizonyosan nem volt jelen, s csupán azt lehetne 
szemére vetni, hogy elnézésből és türelemből legatusával kíméletesen 
bánt? 


Ő azt javasolja, hogy M. Pomponius praetor, aki sorshúzás útján 
Siciliát kapta meg provinciának, a következő három napon belül 
utazzék el provinciájába, a consulok pedig tetszésük szerint jelöljenek 
ki tíz megbízottat, s küldjék el őket a praetorral, s rajtuk kívül még két 
néptribunust és egy aedilist is; a praetor ezzel a bizottsággal együtt 
folytasson vizsgálatot. S ha a locribeliek által elpanaszolt túlkapásokat 


Scipio parancsára és jóváhagyásával követték el, parancsolják meg 
neki, hogy hagyja ott provinciáját. Ha pedig P. Scipio már átkelt 
Africába, a néptribunusok és az aedilis azzal a két legatusszal, akiket a 
praetor erre a legalkalmasabbnak tart, keljenek át Africába, a tribunus 
és aedilis azért, hogy Scipiót onnan visszahozzák, a legatusok pedig 
azért, hogy a sereget addig vezessék, amíg az új hadvezér oda nem 
érkezik. Ha M. Pomponius és a tíz meghatalmazott azt állapítja meg, 
hogy ezeket a cselekedeteket nem Scipio parancsára és jóváhagyásával 
hajtották végre, akkor Scipio maradjon ott a seregnél, s folytassa 
tovább a háborút, ahogy eltervezte. 


E senatusi határozat után tárgyaltak a néptribunusokkal, hogy 
megállapodás vagy sorshúzás útján döntsék el maguk között, melyik 
kettő menjen el közülük a praetorral és a megbízottakkal, s kérdést 
intéztek a pontifexek testületéhez, hogyan engeszteljék ki a bűnöket, 
hogy Locriban a kincseket Proserpina szentélyében megérintették, 
beszennyezték és elhurcolták. A praetorral és a tíz megbízottal M. 
Claudius Marcellus és M. Cincius Alimentus néptribunusok utaztak el. 
Melléjük rendelték a plebeius aedilist, hogy ha Scipio Siciliában a 
praetor felszólításának nem engedelmeskednék, vagy már átkelt volna 
Africába, a tribunusoknak rendelje el Scipio őrizetbevételét, s szent és 
sérthetetlen hatalmával hozza őt vissza. Az volt a tervük, hogy először 
Locriba, azután Messanába mennek. 


21. Egyébként Pleminius sorsáról kétféle értesülésünk is van. 
Egyesek azt mondják, hogy tudomást szerezve a Rómában 
történtekről, Neapolisba akart menni számkivetésbe, s útközben 
véletlenül az egyik kiküldött, 0. Metellus kezébe került, aki erőszakkal 
Regiumba hurcolta; mások szerint maga Scipio küldött egy legatust s 
vele harminc, legelőkelőbb származású római lovagot, hogy veressék 
láncra Pleminiust s vele együtt az önkényeskedések vezetőit, s ezeket 
mind - akár Scipio korábbi, akár a praetor most kiadott parancsára - 
megőrzésre Regium polgárainak adták át. 


A praetor és a küldöttek először Locriba utaztak, s megbízatásuk 
értelmében első gondjuk a vallásos sérelmek kiengesztelése volt. 
Felkutatták az összes szent pénzt, ami Pleminius és a katonák 
birtokában volt, s azzal együtt, amit magukkal hoztak, ismét 


2. 


visszavitték a kincstárba, s engesztelő áldozatot mutattak be. 


Ezután a praetor gyűlésbe hívta a katonákat, megparancsolta, hogy 
vonuljanak ki a városból s a szabad térségen üssék fel táborukat, 
szigorú büntetéssel fenyegetett meg minden katonát, aki bent marad a 
városban, vagy elvisz magával olyasmit, ami nem az övé. A 
locribelieket felhatalmazta, hogy ha valamelyikük felismeri valamelyik 
vagyontárgyát, azt visszaveheti, s azért, amit nem talál meg, 


kártérítést kérhet. A locribelieknek elsősorban a szabadon született 
polgárokat kell haladéktalanul visszaadni, aki erre nem hajlandó, 
komoly büntetéssel sújtják. 


Ezután a locribelieket hívta gyűlésbe. Közölte velük, hogy a római 
nép és senatus helyreállítja szabadságukat és törvényeiket, s ha valaki 
panaszt akar tenni Pleminius vagy más ellen, jöjjön vele Regiumba. S 
ha az állam nevében Scipio ellen akarnak panaszt tenni, hogy a 
Locriban isten és ember ellen elkövetett gyalázatos cselekedetek az ő 
parancsára és beleegyezésével történtek, küldjenek követeket 
Messanába, ott majd a bizottsággal kivizsgálja a dolgot. 


A locribeliek köszönetet mondtak a praetornak, a követeknek, a 
senatusnak és a római népnek; meg fognak jelenni, hogy panaszt 
emeljenek Pleminius ellen, Scipio azonban, noha elég közömbösen 
nézte a polgárokat ért sérelmeket, olyan jelentős ember, akit inkább 
óhajtanak barátjuknak, mint ellenségüknek. Meg vannak győződve, 
hogy az oly nagyszámú s oly szörnyű gyalázatosságot nem P. Scipio 
parancsára vagy beleegyezésével követték el, ámbár vagy túlságosan 
hitt Pleminiusnak és sokkal kevésbé nekik, vagy pedig egyes 
embereknek az az alaptermészete, hogy inkább csak nem helyeslik a 
bűnt, de arra már nincs lelkierejük, hogy a vétkeket meg is torolják. 


A praetor és a bizottság egyaránt megkönnyebbült, hogy Scipio ellen 
nem kell vizsgálatot indítaniuk. Pleminiust és összesen harminckét 
társát bűnösnek nyilvánították, s bilincsbe verve elküldték őket 
Rómába. Majd elutaztak Scipióhoz, hogy mindarról, amit a szóbeszéd 
a fővezér elpuhult és tétlen életmódjáról s a katonai fegyelem 


meglazulásáról híresztelt, a saját szemükkel győződjenek meg, s 
tapasztalataikról jelentést küldjenek Rómába. 


22. Miközben útban voltak Syracusae felé, Scipio úgy intézte a 
dolgot, hogy a vádak alól ne szavak, hanem a tények tisztázzák. Oda 
vonta össze egész haderejét, hajóhadát is készültségbe helyezte, 
mintha még aznap meg kellene ütközniük szárazon és vízen a 
carthagóiakkal. A küldötteket megérkezésük napját szívélyesen 
vendégül látta. Másnap megmutatta nekik szárazföldi és tengeri 
haderejét, amely nem csupán csatarendben állt, hanem az egyik 
futólépésben felfejlődött, a hajóhad pedig délben hasonlóképpen harci 
gyakorlatot mutatott be. Azután körülvezette a praetort és a 
küldötteket, hogy megtekintsék a fegyver- és élelmiszerraktárakat és 
az egyéb hadi felszereléseket is. A részletek és az egész akkora 
csodálkozással töltötték el őket, hogy szilárd meggyőződésükké vált: 
vagy ezzel a vezérrel és sereggel tudják legyőzni a carthagói népet, 
vagy senki mással, s felszólították Scipiót, hogy az istenek jóindulatú 
segítségével keljen át Africába, s minél hamarabb vigye teljesedésbe a 


római nép reménységét, amelyet azon a napon kezdett táplálni, 
melyen valamennyi centuria első helyen őt jelölte consulnak. Majd 
olyan derűs hangulatban utaztak el, mintha máris a győzelemről, s 
nem csupán a nagyszerű hadi készületekről kellene hírt adniuk 
Rómában. 


Pleminiust és vádlott-társait Rómába való megérkezésük után 
azonnal börtönbe vetették. Mikor a tribunusok első alkalommal 
vezették őket a nép elé, nem találtak semmi szánalomra, mert a 
locribeliek — szerencsétlen sorsa eleve ellenük fordította a 
közhangulatot. Később, mikor több ízben vezették elő őket, lassanként 
lecsillapodott a gyűlölet, és enyhült a harag. S magának Pleminiusnak 
elrútított külseje, s a távollévő Scipióra való emlékezés a népet 
enyhébbé tette iránta. Mégis hamarabb halt meg, bilincsek között, 


még mielőtt a népgyűlés kimondta volna fölötte az ítéletet. 


Erről a Pleminiusról Clodius Licinius Róma történetének harmadik 
könyvében azt írja, hogy ő a játékok alkalmával, melyeket második 
consulsága idején Africanus rendezett Rómában, néhány felbérelt 
ember segítségével megkísérelte több helyen felgyújtatni a Várost, 
hogy börtönét feltörve alkalmat találjon a menekülésre, majd mikor 
bűnös terve kiderült, a senatus utasítására a Tullianumba szállították 
át. 

Scipio ügye csupán a senatusban került szóba, s itt valamennyi 
küldött és a tribunusok olyan dicsérő hangon nyilatkoztak 
hajóhadáról, seregéről s magáról a vezérről, hogy a senatus úgy 
döntött: minél hamarabb át kell kelnie Africába, s meg kell engedni 
Scipiónak, hogy a Siciliában állomásozó seregekből maga válassza ki, 
melyiket akarja magával vinni Africába, s melyiket kívánja 
hátrahagyni a provincia védelmére. 


23. Míg a rómaiak ezzel voltak elfoglalva, maguk a carthagóiak is - 
akik minden hegyfokra őrtornyot építettek, állandóan figyeltek, s 
minden egyes hírtől megrémülve, szorongásban töltötték a telet - saját 
maguk és Africa megvédése szempontjából nem jelentéktelen 
segítségre tettek szert, mikor szövetséget kötöttek Syphaxszal, akiről 
azt gondolták, hogy a római hadvezér elsősorban az ő segítségében 
bizakodva készül átkelni Africába. Hasdrubal, Gisgo fia, nemcsak 
vendégbarátja volt a királynak akkortól fogva, hogy - mint korábban 
elmondtam - Hispaniából véletlenül ugyanabban az időben érkezve 
Scipio és Hasdrubal találkoztak nála, hanem arról is beszéltek, hogy 
közeli rokonságba kerül vele, s a király feleségül veszi Hasdrubal 
lányát. Hasdrubal, hogy tervüket megvalósítsák s a menyegző napját 
kitűzzék - mert a lány már megérett a házasságra -, elutazott a 
királyhoz, s mikor látta, hogy az lángol a szerelmi vágytól - mert a 


numidák minden más barbárnál érzékibb természetűek -, odahozatta 
Carthagóból a lányt, és siettette egybekelésüket; s hogy a rokoni 
kapcsolatot hivatalos szövetséggel is megszilárdítsák, ünnepélyes 
esküvel megerősített szerződést kötöttek a király és a carthagói nép 
között, kölcsönösen megfogadva, hogy ugyanazok lesznek barátaik és 


ellenségeik. 


Mivel azonban Hasdrubal egyrészt emlékezett rá, hogy a király 
Scipióval is szövetséget kötött, másrészt hogy mennyire ingatag és 
megbízhatatlan a barbárok természete, s aggódott, hogy ha Scipio 
átkel Africába, ez a házasság gyenge köteléknek bizonyul, rábírta, a 
fiatalasszony hízelgéseit is felhasználva, az új szerelem lázában égő 
numidát, küldjön követeket Siciliába Scipióhoz, s óvja őt attól, hogy 
az ő korábbi ígéreteire számítva átkeljen Africába. Mert őt egyrészt 
házasság köti egy carthagói nőhöz, annak a Hasdrubalnak a lányához, 
akit Scipio nála vendégként ismerhetett meg, másrészt hivatalos 
szerződés a carthagói néphez, s ő legfőképpen azt kívánja, hogy a 
rómaiak a Carthago elleni háborút, akárcsak eddig, Africától távol 
vívják, hogy ő ne legyen kénytelen egyik vagy másik fél oldalán 
beavatkozni a küzdelembe, s megszegni bármelyik féllel kötött 
szövetségét. Ha Scipio nem marad távol Africától, és seregével 
Carthago ellen vonul, akkor ő is arra kényszerül, hogy harcba induljon 
Africa földjéért, amelyen maga is született, továbbá felesége 
szülőföldjéért, atyjáért és háziisteneiért is. 


24. A követek, akiket a király ezzel az üzenettel küldött el Scipióhoz, 
Syracusaeban találkoztak vele. Scipio, noha Africára vonatkozó 
terveinek fontos támaszát s nagy reménységét vesztette el, a követeket 
- mielőtt a dolog kitudódnék - sietve visszaküldte Africába a királyhoz 
egy levéllel, amelyben nyomatékosan és ismételten figyelmeztette: ne 
vegye semmibe a vele kötött vendégbarátság s a római néppel kötött 
szövetség kötelezettségeit, az isteni jogot, a hűséget, kézfogásukat s az 
isteneket, megállapodásuk tanúit és bíráit. 


Minthogy azonban a numidák megérkezését nem lehetett titokban 
tartani - hiszen körüljártak a városban, s nyilvánosan mutatkoztak a 
főhadiszállás előtt - másrészt viszont az a veszély fenyegetett, hogy ha 
elhallgatják jövetelük célját, az igazság, éppen azért, mert eltitkolják, 
saját magától sokkal hamarabb napfényre kerül, s félelem fogja el az 
embereket, hogy egyszerre kell majd a király és a carthagóiak ellen 
harcolniuk, Scipio hamis hírek költésével előzte meg, hogy az emberek 
rájöjjenek az igazságra; gyűlésbe hívta a katonákat, s kijelentette, nem 
lehet tovább várakozniuk; a szövetséges királyok sürgetik, hogy minél 
hamarabb keljen át Africába. Laeliusnál maga Masinissa jelent meg, 
fölpanaszolva, hogy halogatással vesztegetik az időt, most pedig 
Syphax küldött követeket, s csodálkozva kérdezte, mi lehet hosszú 


késlekedésük oka, s követelte, hogy vagy szállítsa át végre seregét 
Africába, vagy ha megváltoztatták tervüket, értesítsék őt, hogy 
intézkedni tudjon maga és országa érdekében. 

Ezért ő, Scipio, miután mindent megfelelőképpen előkészített és 
elrendezett, s az ügy nem tűri a további halasztást, elhatározta, hogy 
hajóhadát elindítja Lilybaeumba, oda vonja össze valamennyi 
gyalogos és lovas csapatát, s az első, kedvező átkelést ígérő napon az 
istenek segítségével átkel Africába. 


Levelet küldött M.  Pomponiusnak: ha jónak látja, jöjjön 
Lilybaeumba, hogy közösen megtanácskozzák, elsősorban milyen 
legiókat, s hány katonát vigyen magával Africába. Hasonlóképpen 
parancsot küldött végig a tengerparton, hogy valamennyi igénybe 
vehető teherhajó jöjjön Lilybaeumba. S mikor valamennyi Siciliában 
tartózkodó katona és hajó Lilybaeumba érkezett, sem a város nem 
tudta befogadni az embereket, sem a kikötő a hajókat, mindenkit 
olyan heves vágy töltött el, hogy átkeljenek Africába, mintha nem is 
harcolni vinnék őket, hanem azért, hogy átvegyék a győzelem biztos 
jutalmát. Különösen a cannaei seregből megmaradt katonák voltak 
meggyőződve róla, hogy az államnak csupán Scipio parancsnoksága 
alatt tett  szolgálataik fejében végezhetik be szégyenletes 
katonáskodásukat. S Scipio egyébként sem nézte le az ilyenféle 
katonákat, mert jól tudta, hogy Cannaenál nem gyávaságuk miatt 
szenvedtek vereséget, s hogy az egész római seregben nem akadnak 
még ilyen katonák, akik ilyen régen szolgálnának, s ennyire 
gyakorlottak volnának nemcsak a harc különféle nemeiben, de a 
városok megostromlásában is. Ez volt az ötödik és a hatodik cannaei 
legio. Mikor kijelentette, hogy magával viszi őket Africába, szemügyre 
vett minden egyes katonát, hátrahagyta, akit nem talált alkalmasnak, s 
az Italiából magával hozott katonákat állította helyükre, s oly 
mértékben feltöltötte a legiókat, hogy mindegyik hatezer-kétszáz 
gyalogost és háromszáz lovast számlált. S a cannaei seregből is 
kiválogatta a latin szövetségesekhez tartozó gyalogosokat és lovasokat. 


25. Az akkor Africába átszállított csapatok létszámáról a történetírók 
lényegesen eltérő adatokat közölnek. Azt találom, hogy egyesek 
szerint tízezer gyalogost és kétezer-kétszáz lovast, mások szerint 
tizenhatezer gyalogost és ezerhatszáz lovast, ismét mások szerint 
ennek több mint kétszeresét, harmincötezer gyalogost és lovast 
hajóztak be. Némelyek még adatokat sem közölnek, s mivel a dolog 
ennyire bizonytalan, én is szeretnék ezek között helyet foglalni. 
Caelius, noha nem közöl számot, eltúlozva mérhetetlen nagy sereg 
képét rajzolja meg, mikor elmondja, hogy a katonák kiáltozásától a 
madarak lehullottak a földre, s akkora sokaság szállt fel a hajókra, 
hogy úgy látszott, mintha egyetlen embert sem hagytak volna 


Italiában vagy Siciliában. 


Scipio személyesen gondoskodott róla, hogy a katonák rendben, 
tolongás nélkül szálljanak hajóra. A hajósok C. Laeliusnak, a hajóhad 
parancsnokának a sürgetésére már előbb felszálltak, s ott tartózkodtak 
a hajókon. M. Pomponiusra bízták a feladatot, hogy rakassa be az 
élelmiszert; negyvenöt napra való ennivalót, ebből tizenöt napra 
elegendő főtt ételt hordtak be. Mikor már mindenki a hajókon volt, 
Scipio csónakokat küldött körbe, hogy minden hajóról jöjjön a 
forumra a kormányos, a kapitány s két-két katona, hogy utasításait 
meghallgassák. Mikor összejöttek, először megkérdezte, hogy az 
emberek és jószágok számára annyi napra való vizet raktak-e be, mint 
amennyi gabonát. A válaszra, hogy a hajókon negyvenöt napra 
elegendő víz van, utasította a katonákat, viselkedjenek csendben és 
fegyelmezetten, s ha valamit el kell végezni, vita nélkül készséggel 
engedelmeskedjenek a hajósoknak. A  jobbszárnyon huszonöt 
hadihajóval ő és L. Scipio, a balszárnyon ugyanennyi hajóval L. 
Laelius, a hajóhad parancsnoka és M. Porcius Cato - aki ekkor 
guaestor volt - fogja a teherszállító hajókat fedezni. Minden 
hadihajóra egy, minden teherszállító hajóra két lámpát kell kitűzni. A 
vezérhajón ismertetőjelül éjszaka három lámpa fog égni. A 
kormányosokat utasította, hogy Emporiae felé tartsanak. Ez igen 
termékeny föld, mindenféle terményben bővelkedik, s az itt lakó 
barbárok, mint a gazdagon termő vidékeken általában, nem harcias 
természetűek, remélhető, hogy legyőzik őket, mielőtt Carthagótól 
segítséget kapnának. 


E parancsok közlése után utasította őket, térjenek vissza a hajókra, s 
másnap a megadott jelre az istenek segítségével húzzák fel a horgonyt. 


26. Már sok római hajóhad indult el Siciliából, és éppen ebből a 
kikötőből. De egyiknek az elindulása sem nyújtott, nemcsak ebben a 
háborúban - ami nem is csoda, hiszen a hajók legtöbbször csak 
zsákmányszerző útra indultak -, de még az előzőben sem soha ekkora 
látványosságot. Ámbár, ha a hajóhad nagyságát tekintjük, a múltban 
már kétszer kelt át két-két consul két-két consuli sereggel, s mindegyik 
hajóhadban annyi hadihajó volt, mint amennyi a teherhajója most 
Scipiónak, mert - a negyven hadihajót nem számítva - a sereg 
átszállítására mintegy négyszáz teherszállító hajót is igénybe vett. A 
rómaiak azonban a második pun háborút szörnyűbbnek tartották az 
előzőnél, egyrészt mivel Italiában folyt a küzdelem, s annyi 
hadseregük szenvedett roppant vereséget s vesztette el hadvezéreit, 
másrészt mert egy ilyen hadvezér, mint Scipio, aki részben hősi 
tetteivel, részben dicsőségét rendkívüli mértékben  megnövelő 
szerencséjével vált híressé, mindenki figyelmét magára vonta, s ehhez 
még hozzájárult átkelési terve is, amivel ebben a háborúban eddig 


még egy hadvezér sem próbálkozott, azért kel át - mint maga is 
széltében híresztelte -, hogy Hannibalt Italia elhagyására kényszerítse, 
s Africába vigye át s ott is fejezze be a háborút. 


E látványossághoz az öbölben nemcsak Lilybaeum egész lakossága 
sereglett össze tömegesen, de a Siciliából ideérkezett valamennyi 
követség is, akik részben udvariasságból jelentek meg, hogy Scipio 
kíséretéhez csatlakozzanak, részben a provincia praetorának, M. 
Pomponiusnak a kíséretét alkották, s velük együtt a Siciliában 
hátramaradó legiók is kivonultak bajtársaik búcsúztatására. S nem 
csupán a hajóhad nyújtott nagyszerű látványt a szárazföldi 
nézőseregnek, de a körös-körül sűrű tömeggel ellepett part is a 
hajósoknak. 


27. Mikor megvirradt, Scipio a praeco útján csendet parancsolt, s a 
vezérhajóról így fohászkodott: 


"Istenek és istennők, akik a tengereket és földeket lakjátok, hozzátok 
esdek és könyörgök, hogy ami az én fővezérségem alatt megtörtént, 
történik, és ezután fog történni, azt számomra, Róma népe és polgárai 
számára, a szövetségesek, a latinok s mindazok számára, akik a római 
nép mellett és mellettem állnak, s a szárazföldön, tengeren és 
folyóvizeken fővezéri szavamnak és jósjeleimnek engedelmeskednek, 
vigyétek jó végre, egész vállalkozásunkat jóindulatúan támogassátok, 
áldó segítségetekkel előbbre vigyétek, hogy jó egészségben, épségben, 
s az ellenség legyőzése után annak fegyvereivel ékesítve, zsákmánnyal 
megterhelve, velem együtt diadalmenetet tartva vezéreljétek haza 
őket: engedjétek, hogy ellenfeleinken és ellenségeinken bosszút 
álljunk; s ami sorsot a carthagói nép a római államnak szánt, arra a 
sorsra - intő példát szolgáltatva - én és a római nép juttathassuk a 
carthagói államot." 


E könyörgés után a levágott áldozati állat véres belső részét, ahogy a 
szokás előírja, a tengerbe dobta, s kürtszóval jelt adatott az indulásra. 
Kedvező, elég heves széllel futottak ki, gyorsan eltűntek a parton állók 
szeme elől; déltájban olyan sűrű ködfelhő lepte be őket, hogy alig 
lehetett a hajók összeütközését elkerülni, majd a nyílt tengeren 
gyengült a szél ereje. A köd még a rákövetkező éjjel is megmaradt, 
csak napkeltekor oszlott szét, s a szél is erőre kapott. Már látni lehetett 
a szárazföldet. S nem sokkal később kormányosa jelentette Scipiónak, 
hogy Africa nincs messzebb ötezer lépésnyi távolságnál, s már látja a 
Mercurius-hegyfokot. S ha parancsot kap, hogy fordítsák arrafelé a 


kormányt, az egész hajóhad hamarosan az öbölben lesz. 


Scipio, megpillantva a szárazföldet, fohászt küldött az istenekhez: 
hadd váljék az államnak s neki is szerencséjére, hogy meglátták 
Africát. Majd parancsot adott, hogy kibontott vitorlákkal 


továbbhaladva, keressenek a hajóknak más kikötőhelyet. Ugyanaz a 
szél vitte őket tovább, de körülbelül akkor, mint tegnap, leszállt a köd, 
eltakarta a partot, s a köd ellenállása miatt a szél ereje is 
alábbhagyott. Ezután az éjszaka mindent még bizonytalanabbá tett, 
ezért horgonyt vetettek, hogy a hajók ne ütközzenek egymáshoz, vagy 
ne sodródjanak ki a partra. Mikor kivilágosodott, feltámadt ugyanaz a 
szél, szétszórta a ködöt, s láthatóvá tette Africa egész partvonalát. 


Scipio, mikor kérdésére, hogy miféle hegyfok ez, meghallotta a 
választ, hogy ez a "Szép"-nek nevezett hegyfok, kijelentette: 


:"Kedvemre való ez az előjel, kormányozzátok oda a hajókat!" 
Itt kötött ki a hajóhad, s valamennyi csapatot kiszállították a partra. 


Annyi sok görög és latin történetíró bizonysága alapján magam is 
meg vagyok győződve róla, hogy az átkelés szerencsésen, rémüldözés 
és zavar nélkül zajlott le. Egyedül Caelius az, aki - kivéve, hogy a 
hajókat nem nyeleti el a habokkal - az időjárás és a tenger minden 
lehetséges szörnyűségét felsorolja, s szerinte a hajóhadat a vihar 
Africától az Aegimurus szigethez sodorta, ahol csak nagy üggyel-bajjal 
találták meg a helyes irányt, s a majdnem elsüllyedt hajókról a 
katonák, a hadvezér parancsát be sem várva, mint valami 
hajótöröttek, fegyver nélkül, roppant tülekedés közepette, csónakokon 
jutottak ki a szárazföldre. 


28. A csapatok kihajózása után a rómaiak a legközelebbi dombokon 
jelölték ki táborhelyüket. Először a hajóhad feltűnése, majd a 
partraszállás zaja nemcsak a tengerpart mellett fekvő falvakat töltötte 
el félelemmel és rettegéssel, hanem a városokat is. S az utakat 
nemcsak gyermekekkel és asszonyokkal vegyes embertömeg lepte el, 
hanem a földművesek is maguk előtt hajtották jószágukat; azt hihette 
volna az ember, hogy egyszeriben mindenki elhagyja Africát. S a 
városokban valóban nagyobb rémületet keltettek, mint ami 
megjelenésükkel járt; különösen Carthagóban uralkodott akkora 
felfordulás, mintha a várost már el is foglalták volna. Hiszen M. Atilius 
Regulus és L. Manlius consulok óta, - majdnem ötven éven át - soha 
nem láttak római sereget, kivéve a zsákmányszerzésre érkező 
hajósokat, akik kikötöttek, összerabolták, amit a véletlen kezükre 
juttatott, s mindig visszasiettek a hajókra, mielőtt még zajukra a 
földművesek összecsődültek volna; annál nagyobb volt most a 
városban a futkosás és rettegés. 


S valóban - Herculesre! - nem rendelkeztek hazájukban sem erős 
hadsereggel, sem vezérrel, akit élére állítsanak. Hasdrubal, Gisgo fia, 
származása, hírneve, gazdagsága révén, s mert épp ekkor egy királlyal 
is sógorságba került, az állam legelső emberének számított, de 


emlékeztek rá, hogy őt Hispaniában éppen ez a Scipio jó egynéhány 
ütközetben legyőzte és futásra kényszerítette, s hogy ő hadvezérként 
éppúgy nem ér fel a másikkal, mint sebtében összeszedett haduk a 
római sereggel. Ezért éppen úgy, mintha Scipio azonnal meg akarná 
támadni városukat, az embereket fegyverbe kiáltják, a kapukat tüstént 
bezárják, fegyvereseket rendelnek a falakra, az őrhelyekre és 


őrállomásokra, s virrasztva töltik a következő éjszakát. 


Mintegy ötszáz lovast küldenek a tengerpartra, hogy derítsék fel a 
helyzetet, s zavarják meg az ellenséget partraszállás közben, de ezek 
az ellenséges előőrsökbe ütköztek. Ugyanis Scipio a hajóhadat már 
elküldte  Uticába, maga pedig, a tengertől kis távolságra 
előrenyomulva, megszállta a legközelebbi dombokat, s lovasait 
megfelelő helyekre részben őrségbe rendelte, részben szétküldte 


zsákmányolni a földekre. 


29. Mikor ezek összecsaptak a carthagói lovassággal, néhányukat 
harc, a legtöbbet - üldözőbe véve őket - menekülés közben ölték meg, 
köztük parancsnokukat, Hannót, egy előkelő származású ifjút is. 
Scipio nemcsak a körben fekvő földeket dúlatta fel, de elfoglalt egy 
közelben fekvő, elég gazdag africai várost is. Itt, nem is számítva az 
egyéb zsákmányt, amit tüstént teherhajókra raktak és Siciliába 
küldtek, nyolcezer főnyi szabad embert és rabszolgát ejtettek 
fogságba. A rómaiaknak azonban vállalkozásuk kezdetén a legnagyobb 
örömöt Masinissa megérkezése okozta, aki néhány történetíró szerint 
nem több, mint kétszáz lovassal, a többség szerint kétezer főnyi 
lovassággal csatlakozott hozzájuk. Minthogy azonban ez a fiatalember 
magasan kiemelkedett a kor valamennyi uralkodója közül, s mivel 
olyan mérhetetlen szolgálatot tett a római államnak, azt hiszem, 
megéri a fáradságot, ha rövid kitérőt teszünk, és elmondjuk, milyen 
változatos sorsfordulatok közben vesztette el, majd szerezte vissza 
atyja királyságát. 


Miközben ő a carthagóiak oldalán Hispaniában harcolt, halt meg 
atyja, név szerint Gala. Az uralom - numida szokás szerint - a király 
testvérére, a rendkívül öreg Oezalcesra szállt. Mikor nem sokkal 
később ő is meghalt, két fia közül - mivel a másik még egészen fiatal 
volt - Capussa örökölte atyja trónját. Minthogy azonban ez inkább 
származása jogán, s nem alattvalói előtt élvezett tekintélye vagy 
királyi hatalma alapján uralkodott, fellépett egy Mazaetullus nevű 
ember, aki eredete szerint rokonságban volt a királyi családdal, de 
olyan ágból származott, amely mindig ellensége volt a most uralkodó 
családnak, s változó szerencsével vitássá tette annak a trónhoz való 
jogát. Ez föllázította honfitársait, akik előtt, mivel nem szerették a 
királyt, nagy volt a tekintélye, nyíltan tábort vert, s arra kényszerítette 
a királyt, hogy álljon ki csatára ellene, s küzdjön meg az uralomért. 


Ebben az ütközetben Capussa sok vezető emberrel együtt elesett, s 
az egész masaesulius nép Mazaetullus uralma és fennhatósága alá 
került, de ő nem vette fel a "király" nevet, megelégedett a szerény 
gyámi címmel, s a királyi család még életben lévő tagját, a gyermek 
Lacumazest nyilvánította királynak. A carthagói szövetség reményében 
egy előkelő carthagói nőt vett feleségül, Hannibal húgának a lányát, 
aki előzőleg Oezalces király hitvese volt, s Syphaxszal, hozzá küldött 
követek útján, megújította régi vendégbarátságukat, hogy mindezzel 
biztosítsa magát Masinissával szemben. 


30. Masinissa, mikor értesült nagybátyja haláláról, majd unokafivére 
megöléséről, Hispaniából átkelt Mauretaniába, ahol akkor Baga volt a 
maurusok királya. Ettől,  megalázkodó szavakkal esedezve, 
kikönyörögte, hogy adjon mellé az útra - mert a háborúra nem 
kérhette - négyezer maurust. Mikor ezekkel birodalma határához elért 
- mivel előzőleg követeket küldött atyja és a maga barátaihoz -, 
mintegy ötezer numida sereglett hozzá. Így a  maurusokat 
megállapodásuk szerint visszaküldte a királyhoz, s noha a reméltnél 
jóval kisebb sereg gyűlt össze, amellyel nem vághatott bele ilyen 
nehéz vállalkozásba, abban a hitben, hogy némi igyekezettel és 
fáradozással összegyűjthet akkora haderőt, hogy azzal már valamibe 
belekezdhet, Thapsusnál szembeszállt a Syphaxhoz utazó fiatal 
királlyal, Lacumazesszal. S mikor ennek megrémült serege egy városba 
menekült, a várost Masinissa az első rohammal elfoglalta, s a király 
seregéből azokat, akik megadták magukat, emberei közé fogadta, akik 
pedig fegyvert ragadtak, levágták. A sereg legnagyobb része az ifjú 
királlyal együtt a kavarodásban átvágta magát Syphaxhoz, akihez 
eredetileg is elindultak. 


A vállalkozás kezdetén mindjárt elért szerény siker híre a numidákat 
Masinissa oldalára állította, mindenhonnan, a földekről, tanyákról, 
özönlöttek hozzá Gala egykori katonái, s biztatták az ifjút, foglalja 
vissza atyja királyságát. Mazaetullusnak lényegesen több katonája 
volt, mert nemcsak azzal a sereggel rendelkezett, amellyel Capussát 
legyőzte, hanem ezenfelül még igen sok emberrel is, akik a király 
halála után hozzá csatlakoztak, s a gyermek Lacumazes is jelentős 
segédcsapatokat hozott Syphaxtól.  Mazaetullusnak tizenötezer 
gyalogosa és tízezer lovasa volt; vele állt ki ütközetre Masinissa, 
korántsem ekkora gyalogos és lovas sereg élén. Végül mégis győzött a 
régi katonák hősiessége, s a római és pun harcokban annyit 
forgolódott vezér tapasztalata: a fiatal király gyámjával s egy kis 
masaesulius csapattal carthagói területre menekült. 


Masinissa, miután így visszaszerezte atyja birodalmát, látva, hogy 
Syphaxszal szemben sokkal nagyobb küzdelem vár rá, azt vélte 
legjobbnak, ha megbékél unokatestvérével. Követeket küldött hozzá, 


ígérjék meg az ifjúnak, hogy ha Masinissa oltalmára bízza magát, 
éppakkora megbecsülésben részesül, mint amit annak idején Gala 
mellett Oezalces élvezett, s Mazaetullusnak is ígérjenek ünnepélyesen 
büntetlenséget, s szavatolják, hogy visszakapja minden vagyonát. 
Ezzel, noha a  carthagóiak — mindent megtettek ennek 
megakadályozására, mindkettőt maga mellé állította, mert jobban 
óhajtottak - még ha szerényebben is - otthon élni, mint 
számkivetésben. 


31. Hasdrubal véletlenül éppen akkor tartózkodott Syphaxnál, 
amikor ezek történtek. A numida király előtt, aki a maga 
szempontjából eléggé közömbösnek tartotta, hogy a masaesuliusok 
országa Lacumazes vagy Masinissa hatalmában van-e, kijelentette: 
nagyon téved, ha azt hiszi, hogy Masinissa hajlandó lesz megelégedni 
atyja, Gala, vagy nagybátyja, Oezalces birodalmával. Sokkal több 
benne a rátermettség és tehetség, mint népéből valaha bárkiben is, és 
Hispaniában is gyakran adta bizonyságát rendkívüli bátorságának, 
barát és ellenség előtt egyaránt. Syphaxot és a carthagóiakat, ha ezt a 
tüzet még keletkezésekor nem fojtják el, hamarosan, amikor már nem 
lesz segítség, hatalmas tűzvész fogja elhamvasztani. Ereje most még 
gyenge és könnyen megtörhető, míg a sebeiből épp hogy felgyógyult 
országot talpra próbálja állítani. 


Szívós rábeszélésével és sürgetésével rávette Syphaxot, hogy 
seregével vonuljon a masaesuliusok határára, s ott egy olyan területen 
üssön tábort, amelyért Galával több ízben nemcsak vitatkoztak, de 
fegyveresen is összecsaptak, mintha az már vitathatatlanul őt illetné. S 
ha valaki el akarná űzni - ami a legkívánatosabb lenne -, kezdjen vele 
ütközetet, ha pedig a területet félelmükben kiürítenék, hatoljon be az 
ország belsejébe: a masaesuliusok vagy harc nélkül elfogadják 
fennhatóságát, vagy pedig, ha fegyveres harcot kezd, egyáltalán nem 
lesznek képesek vele szemben helytállni. 


Syphaxot e szavak annyira feltüzelték, hogy háborút kezdett 
Masinissa ellen, s az első ütközetben szétverte és megfutamította a 
masaesuliusokat. Masinissa a csatából négy lovasa kíséretében egy 
hegyre menekült, amelyet az ott lakók Bellusnak neveznek. A királyt 
igen sok család is követte sátras szekerével és jószágával - náluk ez 
jelenti a vagyont -, s a masaesulius nép többi része elfogadta Syphax 
uralmát. 


A hegy, melyet a menekülők megszálltak, gazdag volt legelőben és 
vízben, s mivel jól táplálta a jószágot, bőségesen ellátta élelemmel az 
embereket is, akik húson és tejen éltek, s először éjszakai és titkos 
vállalkozásokkal, később nyílt útonállással az egész környéket 
bizonytalanná tették. Főképpen a carthagói területeket égették fel, 


mert ott több zsákmány akadt, mint a  numidáknál, s a 
rablóvállalkozás kevesebb kockázattal járt. Hovatovább olyan 
szabadon folytatták játékaikat, hogy zsákmányukat levitték a 
tengerpartra, ahol eladták a kereskedőknek, akik külön ezért kötöttek 
ki, s több carthagóit vágtak le vagy ejtettek foglyul, mint máskor egy 
szabályos háborúban. A carthagóiak ezt a helyzetet elpanaszolták 
Syphaxnak, s mivel maga is feldühödött, rábírták, hogy takarítsa el a 
háború maradványait. Viszont nem látta királyhoz méltó feladatnak, 
hogy hegyekben bujkáló rablók után kezdjen hajtóvadászatot. 


32. Bucart, a király egyik hadvezérét, ezt a kemény és vállalkozó 
kedvű férfiút, szemelték ki erre a feladatra. Négyezer gyalogost és 
kétezer lovast kapott, s rendkívüli jutalom reményével kecsegtették, 
ha elhozza Masinissa fejét, vagy - amivel valóban kimondhatatlan 
örömet szerezne - élve fogja el őt. Ez váratlanul rácsapott a 
szétszóródott, gondtalan legeltetőkre, nagy tömeg embert és jószágot 
elvágott a fegyveres őrségtől, s magát Masinissát néhány lovasával 
együtt felszorította a hegy tetejére. Majd ekkor, mintha máris véget ért 
volna a hadjárat, nemcsak a zsákmányt, a nyájakat és foglyul ejtett 
embereket küldte vissza a királyhoz, hanem a háború folytatásához túl 
nagy létszámúnak látszó csapatokat is. Ötszáz gyalogossal és ezer 
lovassal eredt a hegygerincről leereszkedő Masinissa nyomába, s egy 
szűk völgybe szorította be, amelynek mindkét kijáratát elzárta; itt 
szörnyű vérfürdőt rendezett a masaesuliusok között. Masinissa 
mintegy ötven lovassal a hegyoldal ismeretlen omladékain elmenekült 
üldözői elől, Bucar azonban a nyomában volt, Clupea közelében a 
nyílt mezőn utolérte, s oly szorosan körülzárta, hogy lovasait, négy 
kivételével, egytől egyig levágták. A kavarodásban ezekkel együtt 
szinte a keze közül szalasztotta el a sebesült Masinissát is, de a 
menekülőket nem vesztette el szem elől. Lovassága a nyílt mezőn 
szétszóródva üldözte az ellenséget, s egyesek megpróbáltak oldalról 
eléjük kerülni. 


A menekülőknek egy hatalmas folyó állta útját; a lovasok habozás 
nélkül beleugrattak, mert nagyobb veszedelem volt a nyomukban, s az 
áradat elragadta, és rézsútos irányban átsodorta őket. Kettőt az 
ellenség szeme láttára nyelt el az örvénylő áradat, de a király, akiről 
azt hitték, hogy a vízbe fulladt, két megmaradt lovasával együtt 
kivergődött a bokrok között a túlsó parton. 


Bucar erre befejezte az üldözést, részben mert nem mertek begázolni 
a folyóba, részben mert úgy vélte, hogy többé már nincs kit követnie. 
Innen azzal a valótlan hírrel tért vissza a királyhoz, hogy Masinissa 
elpusztult, s hírnököket küldtek Carthagóba, hogy jelentsék a nagy 
örömhírt. Masinissa halálhíre hamar bejárta egész Africát, s az 
emberekben nagyon eltérő érzelmeket keltett. 


Masinissa egy elrejtett barlangban füvekkel gyógyítgatta sebeit, 
mialatt jó egynéhány napig abból élt, amit a két lovas összerabolt. 
Mikor sebe behegedt, s úgy látszott, kibírja az élénkebb mozgást, 
hihetetlen merészséggel nekivágott, hogy királyságát visszaszerezze. 
Útközben csupán negyven lovast gyűjtött össze, de mikor elért a 
masaesuliusokhoz, s nyíltan felfedte kilétét, egyrészt régi rajongásuk, 
másrészt a váratlan öröm, hogy épségben látják azt, akit elveszettnek 
hittek, olyan lelkesedésre tüzelte őket, hogy néhány nap alatt hatezer 
gyalogos katona és négyezer lovas sereglett hozzá, s már nemcsak 
atyja birodalmának az uralmát vette át, hanem végigpusztította a 
carthagóiakkal szövetségben álló népeknek, s a masaesuliusoknak - 
Syphax királyságának - területét is. Miután így Syphaxot háborúra 
ingerelte, Cirta és Hippo között állapodott meg, a minden 
vállalkozásra lehetőséget kínáló hegyhátakon. 


33. Syphax most már úgy vélte, a háború sokkal jelentősebb annál, 
semhogy hadvezéreire bízza: Vermina nevű fiát küldte el, hogy az 
ellenséget, amely őrá figyel, serege egy részével kerülje meg és 
támadja hátba. Vermina éjjel kerekedett fel, mert hiszen észrevétlenül 
akart támadni, Syphax viszont napközben, jól megfigyelhető 
hadmenetben nyomult előre seregével, mint aki szabályos csatában 
akar megütközni. Mikor azt gondolta, eltelt annyi idő, hogy a 
bekerítésre kiküldött csapatok számítása szerint már célhoz érhettek ő 
maga is, noha a terep enyhén emelkedett az ellenség felé, bízva 
túlerejében s mindenekelőtt a hátulról előkészített csapdában, 
elindította felfejlődött seregét a szemben fekvő hegy ellen. Masinissa, 
aki elsősorban a számára nagy harcászati előnyt biztosító terepben 
bízott, maga is felsorakoztatta embereit. 


Iszonyú erővel és sokáig eldöntetlenül folyt az ütközet; Masinissát a 
terep és katonái bátorsága, Syphaxot pedig seregének jelentékeny 
túlereje segítette. Ez a hatalmas tömeg, amelynek egyik része elölről 
támadt, a másik pedig hátulról kerítette be az ellenséget, Syphaxnak 
szerezte meg a kétségtelen győzelmet, aki az elölről és hátulról 
közrefogott ellenség elől még a menekülés útját is elzárta mindkét 
irányban. Így a többi gyalogost és lovast levágták és elfogták, s csupán 
kétszáz lovas tömörült Masinissa köré, akiket ő három különítményre 
osztott, s megadta a helyet, ahol különböző irányú menekülésük után 
találkozni fognak. Ő maga átjutott a kiszemelt ponton az ellenséges 
lövedékek között, a két másik csapatot feltartóztatták. Az egyik 
félelmében megadta magát az ellenségnek, a másikat, amely 
makacsabb volt és ellenállt, nyilakkal árasztották el és szögezték át. Ő 
maga hol erre, hol arra az útra csapva kijátszotta a szinte a sarkában 
járó Verminát, s végül arra kényszerítette, hogy a sikertelenségbe és 
kudarcba belefáradva, hagyja abba az üldözést, maga pedig hatvan 


lovassal elért a kisebb Syrtisig. Itt, eltelve azzal az öntudattal, hogy 
nemegyszer tett kísérletet atyja birodalmának visszaszerzésére, az 
egész időt, amíg Laelius és a római hajóhad megérkezett Africába, a 
pun Emporiae és a garamantus nép között fekvő területen töltötte. 
Ennek alapján arra a véleményre hajlok, hogy Masinissa inkább 
szerény, s nem valami nagy lovas kísérettel csatlakozott Scipióhoz is, 
hiszen a nagy tömeg uralkodóhoz illik, ez a kis létszám pedig a 
száműzött sorsához. 


34. A carthagóiak, lovascsapatuk és vezére elvesztése után, sorozást 
tartva, másik lovascsapatot szerveztek, amelynek vezetését Hannóra, 
Hamilcar fiára bízták. Ezután Hasdrubalt, Syphaxot levelek, futárok, 
sőt végül követség útján hívták, hogy jöjjenek. Hasdrubalnak 
megparancsolták, hogy siessen már majdnem körülzárt szülővárosa 
segítségére, Syphaxot pedig arra kérték, hogy jöjjön Carthago és egész 
Africa támogatására. 


Scipio tábora ekkor Uticánál állt, mintegy ezer lépésnyire a várostól, 
ide telepítette át a tenger mellől, ahol néhány napig a hajóhad 
közvetlen közelében volt állandó tábora. Hanno, mikor átvette a 
lovasságot - amely még arra sem volt elég erős, hogy az ellenséget 
zaklassa, nemhogy meg tudta volna védeni a földeket a pusztítástól -, 
elsősorban arra törekedett, hogy a lovasság létszámát sorozással 
növelje meg. S noha a más népből jelentkezőket sem utasította vissza, 
főleg a numidákat - Africa legjobb lovas népét - fogadta zsoldjába. Már 
mintegy négyezer lovasa volt, mikor megszállta a Salaeca nevű várost, 
mintegy tizenötezer lépésnyire a római tábortól. Scipio e hír hallatára 
kijelentette: "A lovasság nyáron tetők alá vonul! Azt se bánom, ha 
többen vannak, csak ez maradjon a vezérük!" S úgy vélve, hogy annál 
kevésbé szabad késlekednie, minél lanyhábban folytatja a másik fél a 
háborút, Masinissát lovasságával előreküldi, s megparancsolja neki, 
nyargaljon a kapu elé, csalja ki ütközetre az ellenséget. S ha majd 
egész tömegükkel kizúdulnak, s a harcban olyan nyomasztó lesz a 
fölényük, hogy már nem egykönnyen tudja föltartani őket, kezdjen 
lassan hátrálni, s ő majd kellő időben beavatkozik. Annyi ideig várt, 
amennyi véleménye szerint elég volt az ellenség kicsalogatására, majd 
lovasságával utánaeredve, észrevétlenül előrenyomult a dombok 
védelme alatt, amelyek nagyon kedvező helyen, az útkanyarulat 
mellett húzódtak. 


Masinissa, ahogy megbeszélték, hol, mintha fenyegetni akarna, hol, 
mintha megijedt volna, egyszer közvetlenül a kapu elé nyargalt, 
másszor visszahúzódott, s tettetett  félelmével feltüzelte s 
meggondolatlan üldözésre késztette az ellenséget. De még nem 
vonultak ki mindnyájan; vezérüknek elég fáradságába került, hogy 
fegyverfogásra és lovaik felkészítésére kényszerítse azokat, akiket a 


bor és álom elnehezített, a többieket pedig visszatartsa attól, hogy 
szétszóródva, szabálytalanul, hadrend és  hadijelvények nélkül 
rohanjanak ki valamennyi kapun. Masinissa először útját állta az 
elővigyázatlanul rárohanóknak, majd a kapukból egyre nagyobb 
számban egyszerre kiözönlő tömeg kiegyenlítetté tette a küzdelmet, 
végül, mikor a lovasság teljes számban megjelent a harcban, nem 
lehetett őket tovább feltartani. 


Mindamellett Masinissa nem rendetlenül menekülve, hanem lassan 
hátrálva tartotta fel a rohamokat, mígnem elcsalta őket a dombsorhoz, 
amely a római lovasságot eltakarta. Az innen pihent lovakon 
elővágtató, töretlen erejű lovasok bekerítették Hannót, harcban és 
üldözésben kimerült embereivel együtt; hirtelen Masinissa is 
visszakanyarodott lovasaival, s újra felvette a harcot. A csapatok élén 
haladó mintegy ezer lovast, akik nem tudtak visszavonulni, 
körülzárták és levágták vezérükkel, Hannóval együtt. A többieket, akik 
főként vezérük halálától megrémülve, fejvesztett menekülésbe 
kezdtek, a győztesek harmincezer lépésen át üldözték, s közülük 
ezenfelül még kétezer lovast ejtettek fogságba vagy öltek meg. 
Kétségtelen, hogy ezek között legalább kétszáz carthagói lovag is 
akadt, akik közül jó egynéhány kitűnt gazdagságával és 
származásával. 


35. Véletlenül ezekben a napokban, mikor ezek történtek, tértek 
vissza élelemmel megrakodva a zsákmányt Siciliába átszállító hajók, 
mintha jósjelet kaptak volna, hogy meg kell érkezniük, hogy az 
újonnan szerzett zsákmányt átszállítsák. Nem minden történetíró 
említi meg, hogy a két lovascsatában két, hasonló nevű carthagói 
vezér esett el, gondolom, azért, mert gyanakodnak, hogy tévedésről 
van szó, s a kétszeres tudósítás egyetlen eseményről szól. Coelius és 
Valerius pedig azt állítja, hogy Hanno fogságba esett. 


Scipio a vezetőket és lovasokat, kit-kit érdeme szerint, s elsősorban 
Masinissát, — nagyszerű ajándékokkal jutalmazta;  Salaecában 
helyőrséget hagyott, maga pedig serege többi részével elindult, s mivel 
nemcsak a földeket dúlta fel, amerre elvonult, hanem néhány várost és 
falut is elfoglalt, messze földre kiterjesztette a háborús rémületet, 
majd két nappal indulása után rengeteg emberrel, jószággal s 
mindenféle zsákmánnyal visszatért táborába, s a hajókat ismét 
ellenséges zsákmánnyal súlyosan megterhelve indította útnak. 


Ezután abbahagyta a kisebb harci és zsákmányszerző 
vállalkozásokat, s minden haderejét Utica ostromára vonta össze, hogy 
ha majd elfoglalta, ez a város legyen támaszpontja további 
vállalkozásaihoz. Egy időben indította el  hajóhadától a 
tengerészkatonákat, ott, ahol a tenger benyúlik a város alá, s a 


szárazföldi sereget, majdnem közvetlenül a falak előtt emelkedő 
dombokról. Hajító- és ostromgépeket részben ő is hozott magával, 
részben az utánpótlással együtt is küldtek utána Siciliából, s újakat is 
készíttetett a fegyverkészítő műhelyekben, ahová előrelátóan sok 


hozzáértő mesterembert gyűjtött össze. 


Utica lakói, akiket ekkora túlerő fogott ostromgyűrűbe, egyedül a 
carthagói népben, a carthagóiak pedig Hasdrubalban reménykedtek, 
hogy az majd képes lesz cselekvésre bírni Syphaxot, de minden sokkal 
lassabban haladt előre, mint a segítségre szorulók óhajtották volna. S 
bár Hasdrubal a legszigorúbban végrehajtott sorozással mintegy 
harmincezer gyalogost és háromezer lovast szedett össze, mégsem 
mert Syphax megérkezése előtt táborával az ellenséghez közelebb 
nyomulni. Mikor Syphax ötvenezer gyalogossal s tízezer lovassal 
megérkezett, táborával ő is sietve elindult Carthago mellől, s Uticától 
és a római  erődítménytől nem messze állapodott meg. 
Megérkezésükkel azt mindenesetre elérték, hogy Scipio, miután Uticát 
- közben minden lehetőséget megkísérelve - majdnem negyven napig 
hiába tartotta ostromzár alatt, dolgavégezetlenül elvonult a város alól. 
S mivel már közeledett a tél, téli tábort állított fel, egy a tengerbe 
mélyen benyúló hegyfokon, amelyet keskeny földnyelv kötött össze a 
szárazfölddel, s közös védősáncot vonatott a hajók kikötőhelye és 
tábora előtt. A földnyelv közepén táboroztak a legiók, tőlük északra 
helyezkedtek el a partra vont hajók és a tengerészkatonák, a másik 
oldalon, a dél felé nyúló völgyet a lovasság foglalta el. Ez történt 
Africában az ősz végéig. 


36. A körben kirabolt földekről mindenhonnan összeszedett gabonán 
s a Siciliából és Italiából érkezett utánpótláson kívül Cn. Octavius 
propraetor Sardiniából is igen nagy mennyiségű gabonát küldött, 
amelyet Ti. Claudius praetortól, a provincia helytartójától kapott, s 
nemcsak a már meglévő raktárak teltek meg, de még újakat is 
építettek. A sereg hiányosan volt ellátva ruhával; Octavius kapta a 
feladatot, tanácskozza meg a praetorral, hogy a provinciában mennyi 
ruhát tudnának összeszedni és elküldeni. Ezt a megbízatást is serényen 
teljesítették, rövid időn belül ezerkétszáz felsőruhát és tizenkétezer 
tunicát küldtek. 


A nyáron, mialatt ezek történtek Africában, P. Sempronius consul, 
akinek Bruttium volt a provinciája, Croton területén, menetelés 
közben, meglepetésszerű ütközetet vívott Hanniballal, de ez inkább 
menetoszlopok, s nem csatasorok küzdelme volt. A rómaiakat 
megfutamították az inkább csetepaténak nevezhető ütközetben, s a 
consul seregéből ezerkétszáz embert öltek meg. A rómaiak rettegő 
sietséggel tértek vissza táborukba, ezt azonban az ellenség nem merte 
megostromolni. A rákövetkező éjszaka csendjében a consul azonban 


mégis felkerekedett, futárt küldött előre P. Licinius proconsulhoz, 
hogy induljon el legióival, majd egyesítették csapataikat. Így két 
hadvezér és két hadsereg tért vissza Hannibalhoz, s nem is késlekedtek 
az ütközettel, mert a consul önbizalmát növelte megkettőződött 
hadereje, a punokét pedig a nemrég aratott győzelem. Sempronius 
saját legióit vezényelte az első csatasorba, Licinius legiói tartalékként 
várakoztak. A consul a csata kezdetén szentélyt ígért Fortuna 
Primigeniának, ha e napon megfutamítja az ellenséget, s fogadalma 
meghallgatásra talált. A punokat megverték és futásra kényszerítették; 
több, mint négyezret fegyverrel vágtak le, valamivel kevesebbet, mint 
kétezret élve fogtak el, s negyven lovat s tizenegy hadijelvényt 
zsákmányoltak. Hannibal, a szerencsétlen ütközet után kedvét vesztve, 
seregét Crotonhoz vezette vissza. 


Ugyanebben az időben M. Cornelius consul Italia másik részében 
Etruriát nem is annyira fegyvereivel, inkább kegyetlen ítéleteivel 
tartotta rémületben, mivel itt majdnem mindenki Magóban, s az ő 
révén a helyzet megváltozásában reménykedett. A consul ezeket a 
senatus megbízása alapján folytatott vizsgálatokat teljesen részrehajlás 
nélkül vezette, és sok előkelő etruszk ügyében, akik vagy maguk 
mentek el Magóhoz, vagy követeket küldtek hozzá, hogy népük 
elpártolásáról tárgyaljanak, hoztak - kezdetben jelenlétükben - 
elmarasztaló ítéletet. Később bűnük tudatában sokan önkéntes 
számkivetésbe mentek, s mivel távollétükben ítélték el őket, kivonták 
személyüket a büntetés alól, s csupán vagyonukat hagyták itt, mint 


hivatalosan elkobozható zálogot. 


37. Miközben a consulok így tevékenykedtek a különböző 
vidékeken, Rómában M. Livius és C. Claudius felolvasták a senatorok 
névsorát. Ismét 0. Fabiust nyilvánították a senatus első emberének; 
hetet kizártak a senatusból, de ezek közül még egy sem kapta meg a 
curulisi széket. Szigorúan, a legnagyobb  lelkiismeretességgel 
ellenőrizték az állami épületek helyreállítását, s bérletbe kiadták a 
Forum Boariumról a nyilvános nézőtér mellett Venus szentélyéhez 
vezető út s a Nagy Istenanya palatiumi templomának megépítését. Új 
adót állapítottak meg a só eladási ára után. A só ára Rómában s egész 
Italiában egy sextans volt. A só árát Rómában nem változtatták, a 
piacokon és vásártereken felemelték, s máshol hol ennyiben, hol 
annyiban szabták meg. Az emberek eléggé meg voltak győződve róla, 
hogy ezt az adót az egyik censor emelte fel, aki neheztelt a népre, 
mert az egykor igazságtalanul elítélte, s úgy vélték, a só árával 
elsősorban azokat a tribusokat terheli meg, amelyeknek a 
közreműködésével elítélték. Ezért Liviusnak a Salinator melléknevet 


adták. A végső, megtisztító áldozatot később tartották meg, mert a 
censorok először elküldtek a provinciákba, hogy mindenhonnan 


jelentsék nekik, mekkora a római seregekben a római polgárok száma. 
Ezeket is beleszámítva, kétszáztizennégyezer embert írtak össze. A 
vagyonbecslést lezáró áldozatot C. Claudius Nero tartotta meg. 


Ezután - amire eddig még sohasem volt példa - átvették a tizenkét 
colonia vagyonbecslésének jegyzékét, amelyeket a coloniák saját 
censorai készítettek el, hogy a hivatalos jegyzékekben rögzítsék, ezek 
mennyi katonát és mennyi pénzt tudnak szolgáltatni. 


Ezután megkezdték a lovagok számbavételét, s véletlenül mindkét 
censornak állami lova volt. Mikor a Pollia tribusra került a sor, 
amelynek a jegyzékében M. Livius neve is szerepelt, s a praeco 
átallotta magát a censort is előszólítani, Nero rákiáltott: "Szólítsd csak 
M. Liviust!? S akár mert még mindig élt benne az egykori 
ellenségeskedés emléke, vagy azért, hogy felfuvalkodva szükségtelenül 
fitogtassa szigorúságát, megparancsolta M. Liviusnak, hogy adja el a 
lovát, mert annak idején őt a népgyűlés elítélte. 


M. Livius, mikor az Arniensis tribusra és tiszttársa nevére került a 
sor, hasonlóképpen ráparancsolt C. Claudiusra, hogy adja el a lovát, 
két okból: először, mert hamis tanúvallomást tett őellene, másodszor, 
mert a kibékülésüket nem vette őszintén. S így végződött a 
vagyonbecslés, hogy szégyenteljes vetélkedésben kölcsönösen 
igyekeztek egymás jó hírét beszennyezni, miközben saját jó hírüket 
tették tönkre. Mikor C. Claudius megesküdött arra, hogy a törvények 
szerint járt el, s utána lement a kincstárba, azok között, akiket az 
aerariusok közé sorolt, megnevezte tiszttársa nevét is. Ezután M. 
Livius jelent meg az államkincstárban, s a Maecia tribuson kívül, 
amely őt nem ítélte el, s így nem mint elítéltet választotta meg 
consulnak majd censornak, az egész római népet - mind a 
harmincnégy tribust az aerariusokhoz sorolta, mivel őt ártatlanul 
elítélték, s mert elítélése után consullá majd censorrá tették, s nem is 
tagadhatják, hogy vagy egyszer vétkeztek, mikor elítélték, vagy 
kétszer, mikor megválasztották. Kijelentette, hogy a harmincnégy 
tribusszal együtt C. Claudius is az aerariusok közé kerül; s ha lenne rá 
példa, hogy ugyanazt az embert kétszer egymás után sorozták be az 
aerariusok közé, akkor ő C. Claudiust még külön, név szerint is az 
aerariusokhoz sorolta volna. 


Visszataszító volt, ahogy a censorok kölcsönösen versenyeztek 
egymás megbélyegzésében; csupán a nép állhatatlanságának a 
megrovása volt méltó a censori tisztséghez s az akkori idők 
komolyságához. 


Mivel a censorok gyűlöletessé váltak, Cn. Baebius néptribunus, 
abban a meggyőződésben, hogy az ő rovásukra megnövelheti 
népszerűségét, mindkettőjüket a népgyűlés elé idézte. Ezt azonban a 


senatus egyhangú határozattal megakadályozta, nehogy ezután a 
censori tisztséget kiszolgáltassák a nép hangulatának. 


38. Ugyanezen a nyáron Bruttiumban a consul rohammal elfoglalta 
Clampetiát; Consentia, Pandosia s más, kevésbé ismert városok pedig 
önként hódoltak meg. 


Minthogy közeledett a választógyűlés ideje, úgy döntöttek, hogy 
inkább Corneliust hívják Rómába Etruriából, ahol egyáltalán nem volt 
háború. Az ő vezetésével Cn. Servilius Caepiót és C. Servilius 
Geminust választották meg  consulnak. Ezután került sor a 
praetorválasztásra, ahol a következőket választották meg: P. Cornelius 
Lentulus, P. Ouinctilius Varus, P. Aelius Paetus, P. Villius Tappulus; e 
két utóbbi még plebeius aedilis volt, mikor praetorrá választották 
őket. A consul a választás befejezése után visszatért seregéhez 
Etruriába. 

A következőket választották meg az ebben az évben elhunyt főpapok 
helyére: az előző évben elhunyt M. Aemilius Regillus helyére Ti. 
Veturius Philót választották meg és szentelték fel Mars flamenjének; 
M. Pomponius Matho augur és decemvir helyére megválasztották 
decemvirnek M. Aurelius Cottát, augurnak Ti. Sempronius Gracchust, 
egy egészen fiatal embert, ami akkoriban a papi tisztségek 
odaítélésénél nagyon ritkán esett meg. 


Ebben az évben a curulis aedilisek, C. Livius és M. Servilius Geminus 
egy arany négyfogatú kocsit állítottak fel a Capitoliumon, s két napon 
át megrendezték a Római Játékokat; ugyancsak két napon keresztül 
tartották meg a Plebeius Játékokat az aedilisek, P. Aelius és P. Vilius. 
A Játékok alkalmával Iuppiternek is lakomát rendeztek. 


HARMINCADIK KÖNYV 


1. Mikor Cn. Servilius és C. Servilius consulok - a pun háború 
tizenhatodik évében - előterjesztést tettek a senatusban az állam, a 
háború és a provinciák ügyében, az atyák úgy határoztak: a consulok 
döntsék el egymás között, megegyezéssel vagy sorshúzás útján, 
melyikük kapja provinciának a bruttiusok földjét, hogy Hannibal ellen 
hadakozzék, s melyikük Etruriát és a ligurok földjét. Akinek Bruttium 
jut, az vegye át P. Sempronius hadseregét; P. Sempronius - akinek 
vezéri megbízatását proconsuli minőségben szintén 
meghosszabbították egy évre - foglalja el P. Licinius helyét, ez pedig 
térjen vissza Rómába. Licinius, nem is számítva egyéb erényeit, 
amelyekben ez idő tájt egy polgár sem bővelkedett annyira, mint ő, 
háborúban is kitűnő katonának számított, annyira elhalmozta őt a 
természet és a szerencse minden emberi jó tulajdonsággal. Előkelő 
származású volt és gazdag, egyaránt kitűnt külsejével és testi erejével, 
s remek szónok hírében állt, akár perbeszédet kellett mondania, akár a 
senatus vagy a népgyűlés előtt elvetésre vagy elfogadásra ajánlania 
egy javaslatot. Rendkívül jártas volt a főpapi jogban, s mindezeken 
felül consuli tisztsége még hadi dicsőséghez is juttatta. 


Ahogy Bruttium provinciáról, éppúgy döntöttek Etruria és Liguria 
ügyében is: M. Corneliusnak meghagyták, hogy adja át seregét az új 
consulnak, ő maga, miután vezéri megbízatását meghosszabbították, 
vegye át Galliát a legiókkal, amelyeknek az előző évben L. Scribonius 
volt a parancsnoka. Ezután kisorsolták a provinciákat: Caepio kapta 
meg Bruttiumot, Servilius Geminus Etruriát. Majd sor került a 
praetorok  provinciáinak  kisorsolására: a  sorshúzásnál  Paetus 
Aeliusnak jutott a városiak jogügyeinek intézése, P. Lentulusnak 
Sardinia, P. Villiusnak Sicilia, Ouinctilius Varusnak Ariminum a két 
legióval együtt, amelyekkel eddig Sp. Lucretius rendelkezett. 
Lucretiusnak is meghosszabbították parancsnoki megbízatását, s 
megbízták, hogy építtesse fel Genua városát, amelyet a pun Mago 
lerombolt. 


P. Scipio vezéri megbízatását is meghosszabbították, mindenféle 
határidő nélkül, egészen addig, míg végrehajtja feladatát, s befejezi a 
háborút Africában. S elrendelték, hogy ünnepélyes könyörgést kell 
tartani, mivel Scipio átkelt provinciájába, Africába, s azért, hogy ez a 
vállalkozás hozzon sikert a római népnek, magának a hadvezérnek és 
seregének. 


2. Háromezer embert soroztak be siciliai szolgálatra, részben mivel a 
provincia csapatainak színe-javát átszállították Africába, részben mert 
úgy döntöttek, hogy minden, esetleg Africából érkező hajóhad 


elhárítására negyven hadihajóval kell őrizni Sicilia partvonalát. Villius 
tizenhárom új hajót vitt magával Siciliába, s ezeknek számát a 
Siciliában kijavított régi hajókkal egészítették ki. A hajóhad élére, 
vezéri megbízatását meghosszabbítva, az előző évi praetort, M. 
Pomponiust állították, s ő hajózta be az Italiában összeszedett új 
katonákat. Ugyanennyi hajót szavaztak meg az atyák hasonló 
felhatalmazással Cn. Octaviusnak is, aki szintén az előző évben volt 
praetor, hogy megvédje Sardinia partvidékét. Lentulus praetor 
parancsot kapott, hogy küldjön a hajókra kétezer embert. Italia 
partvidékének biztosítására - mert nem lehetett tudni, honnan 
küldenek a carthagóiak hajóhadat, de arra számítani lehetett, hogy ott 
próbálkoznak, ahol védtelenül maradt helyet találnak - ugyanennyi 
hajót bíztak M. Marcius, előző évi praetorra. A consulok a senatus 
döntése alapján háromezer embert soroztak a hajóhad számára, s 
ezenkívül még két városi legiót arra az esetre, ha a háború bizonytalan 
fordulatot venne.  Hispaniában megerősítették eddigi  seregük 
parancsnoki tisztében a két régi hadvezért, L. Lentulust és L. Manlius 
Acidinust. Ebben az évben Róma részéről összesen húsz legio és 
százhatvan hadihajó vett részt a küzdelemben. 


A praetorok utasítást kaptak, hogy induljanak el provinciájukba. A 
consulokat megbízták, hogy mielőtt elindulnának a  Városból, 
rendezzék meg a nagyszabású játékokat, amelyek  ötévenkénti 
megtartására T. Manlius Torguatus dictator tett fogadalmat, arra az 
esetre, ha az állam helyzete változatlan marad. Sok helyről jelentettek 
csodajeleket, s ezek az emberek lelkében ismét felkeltették a babonás 
rettegést. Úgy vélték, hogy a hollók csőrükkel nemcsak leszaggatták, 
de meg is ették a Capitolium aranydíszeit; Antiumban az egerek 
szétrágtak egy nagy aranykoszorút; Capuában teknősbékák roppant 
tömege bukkant fel a földeken, és senki se tudta, hogyan kerültek oda; 
Reatéban ötlábú csikó jött a világra; Anagniában először elszórt 
tűzcsíkok tűntek fel az égen, majd hatalmas tűzcsóva lobbant fel; 
Frusinonéban a napot keskeny udvar vette körül, majd ez a gyűrű 
hirtelen megnövekedve kívülről elfedte a napkorongot; Arpinumban a 
sík területen lesüllyedő földben mély katlan támadt. S mikor az egyik 
consul az első áldozati állatot levágta, a májon hiányos volt a fejrész. 
E csodajeleket nagyobb áldozati állatokkal engesztelték ki, s a 
pontifexek testülete kijelölte az isteneket, akiknek áldozatot kell 
bemutatni. 


3. Miután mindezt elvégezték, a consulok és praetorok elutaztak 
provinciájukba. Azonban mindnyájuk fő gondja - mintha a sorsolás ezt 
bízta volna rájuk - Africa volt, vagy mert látták, hogy itt dől el 
államuk és a háború sorsa, vagy hogy kedvében járjanak Scipiónak, 
akire akkor az egész polgárság figyelme irányult. Ezért - mint már 


említettem - nem csupán Sardiniából, de Siciliából és Hispaniából is 
szállítottak számára ruhát és gabonát, s Siciliából még fegyvereket s 
mindenféle élelmiszert is. Scipio maga sem hagyott fel egész tél 
folyamán egy percre sem a hadi vállalkozásokkal, mert egyszerre 
mindenfelé számtalan feladat várt rá. Ostromzár alatt tartotta Uticát; 
Hasdrubal táborától látótávolságra állt az övé; a carthagóiak már vízre 
bocsátották hajóikat, s hajóhaduk felszerelve és harcra készen várta, 
hogy a római utánpótlást feltartóztathassa. Közben magában még arról 
a tervéről sem tett le, hogy Syphaxot újból a maga oldalára állítsa, 
feltéve, hogy az már eléggé betelt felesége oly bőségesen élvezett 
szerelmével. 


Syphaxtól azonban ehelyett javaslatok érkeztek a carthagóiakkal 
kötendő béke feltételeire - hogy a rómaiak vonuljanak ki Africából, a 
punok Italiából -, de korántsem keltett reményt, hogy átpártol, ha 
folytatják a háborút. Én sokkal valószínűbbnek tartom - s a 
történetírók többsége is így vélekedik -, hogy a tárgyalásokat követek 
útján folytatták, mint azt, amit Antias Valerius állít, hogy Syphax 
személyesen ment el megbeszélésre a római táborba. A római fővezér 
először nem is akart hallani e feltételekről, később, hogy embereinek 
elfogadható oka legyen rá, hogy ki s be járjanak az ellenséges 
táborban, kevésbé mereven zárkózott el az indítványok elől, s 
felcsillantotta a reményt, hogy ha mindkét részről gyakrabban 
tárgyalnak, lehetséges a megegyezés. 


A carthagóiak téli tábora, amelyet a földeken hamarjában kezük 
ügyébe eső anyagokból építettek, csaknem teljes egészében fából 
készült. A numidák főképp nádkunyhókban táboroztak, szétszórtan, 
rendetlenül, legnagyobbrészt gyékénytetők alatt, mégpedig jó 
néhányan - mivel parancs nélkül foglalták el helyüket - a sáncon és az 
árkon kívül. Scipio, amikor minderről értesült, reménykedni kezdett, 
hogy alkalomadtán felgyújthatja az ellenség táborát. 


4. Á Syphaxhoz indított  követséggel lovászok helyett, 
rabszolgaruhába öltöztetve, az első hadrend néhány kipróbáltan bátor 
és értelmes centurióját küldte el, s ezek, miközben a követek 
tárgyaltak, szétszóródtak a táborban - ki erre, ki arra -, felderítették 
valamennyi ki- és bejáratot, az egész tábor és egyes részeinek fekvését 
és elhelyezését, a punok és a numidák szálláshelyét, s hogy mekkora a 
távolság Hasdrubal és a király tábora között. Egyszersmind 
megfigyelték az őrállások és őrhelyek szolgálati rendjét, s hogy éjszaka 
vagy nappal nyílnék-e jobb alkalom ellenük titkos támadásra. Scipio 
sűrűn folytatva a megbeszéléseket, tervszerűen mindig másokat és 
másokat küldött el, hogy minél többen ismerkedjenek meg valamennyi 
körülménnyel. S mikor a gyakran megismétlődő tárgyalásokon napról 
napra biztosabbá váló reményt keltett a tekintetben, hogy békét fog 


kötni Syphaxszal s az ő révén a carthagóiakkal, a római követek 
kijelentették: nem szabad előbb visszatérniük fővezérükhöz, csak ha 
határozott választ kaptak. Így hát, ha Syphax maga már döntött, 
közölje ezt velük, vagy ha még tanácskoznia kell Hasdruballal és a 
carthagóiakkal, akkor kérje ki tanácsukat; elérkezett a perc, hogy vagy 
kössék meg a békét, vagy teljes erővel folytassák a háborút. 


Miközben Syphax megtudakolta Hasdrubal, az pedig a carthagóiak 
véleményét, a felderítőknek is elég idejük volt, hogy mindenütt 
körülnézzenek, s Scipiónak is, hogy megtegye a helyzet megkívánta 
intézkedéseket. S mivel a békéről folyt a tárgyalás, és ebben 
reménykedtek, a punok és a numida király úgyszólván semmi 
előkészületet sem tettek arra az esetre, ha az ellenség időközben 
esetleg valamilyen vállalkozásba kezd. Végül megadták a választ, 
amelyhez - kihasználva az alkalmat, hogy a rómaiak, látszat szerint, 
nagyon óhajtották a békét - néhány szigorúbb feltételt is hozzáfűztek, 
s ezzel jó ürügyet szolgáltattak Scipiónak, aki véget akart vetni a 
fegyverszünetnek. Ezért kijelentette a király követének, hogy az ügyet 
a haditanács elé terjeszti, majd másnap közölte vele, hogy minden 
fáradozása ellenére rajta kívül senki sem volt a békekötés mellett. 
Közölje tehát ezt a választ: Syphax csak akkor remélheti, hogy békét 
köthet a rómaiakkal, ha elpártol a carthagóiaktól. 


Így érvénytelenítette a fegyverszünetet, hogy adott szava ne 
akadályozza tervei végrehajtásában. Vízre bocsátotta hajóit - mivel 
már megérkezett a tavasz -, fedélzetüket ostrom- és hajítógépekkel 
rakatta meg, mintha a tenger felől akarna támadást intézni Utica ellen, 
s kétezer embert is kiküldött az Utica felett álló domb elfoglalására, 
amely egyszer már birtokában volt, azzal a szándékkal, hogy egyrészt 
máshol kötve le az ellenséget, elterelje figyelmét igazi szándékáról, 
másrészt, hogy miközben ő maga Syphax és Hasdrubal ellen vonul, az 
ellenség ne törhessen ki a városból, s ne támnadhassa meg jelentéktelen 

védőőrséggel hátrahagyott táborát. 


5. Ilyen előkészületek után összehívta a haditanácsot, ahol 
beszámoltatta felderítőit tapasztalataikról, hasonlóképpen Masinissát, 
aki alaposan ismerte az ellenség helyzetét, s végül ő terjesztette elő, 
mit tervez a következő éjszakára. A tribunusoknak kiadta a parancsot, 
hogy mihelyt a haditanács szétoszlott s felharsantak a kürtök, azonnal 
induljanak el a legiókkal a táborból. Így a csapatok, parancs szerint, 
napnyugtakor megkezdték a kivonulást, az első őrségváltás táján 
menetté rendeződtek, s éjféltájban - ugyanis hétezer lépésnyi utat 
kellett megtenniük - lassú meneteléssel elértek az ellenséges táborhoz. 


Itt Scipio csapatai egy részét, Masinissát s a numidákat Laeliusra 
bízta, s megparancsolta, hogy támadják meg és árasszák el 


gyújtócsóvákkal Syphax táborát. Ezután Laeliust és Masinissát külön- 
külön magához szólította, s nyomatékosan figyelmeztette őket, hogy 
körültekintéssel és gondoskodással hozzák helyre azt, amit előrelátó 
terveikből az éjszaka esetleg meghiúsít. Ő maga Hasdrubalt és a pun 
tábort fogja megtámadni, de csak akkor indul el, ha látja, hogy a 
király tábora ég. Erre nem is kellett sokáig várnia. Mert alig kapott 
bele a rájuk hajított láng az első kunyhókba, máris átcsapott a 
legközelebb állókra, majd tovább az ezekhez csatlakozókra is, és végül 
körben kiterjedt az egész táborra. 


S noha - mint ilyen éjszakai, messze terjedő tűzvésznél természetes 
is volt - hatalmas zűrzavar támadt, a punok mégis úgy vélték, hogy 
véletlen tűzvészről van szó, amelynek nincs köze az ellenséghez és a 
háborúhoz, fegyvertelenül fogtak hozzá a lángok oltásához, s közben a 
fegyveres ellenség - főként a numidák - keze közé rohantak, akiket a 
király táborát pontosan ismerő Masinissa az utak bejáratánál, a 
megfelelő pontokon helyezett el. Sokat közülük még fekvőhelyén, 
félálmában pusztított el a tűzvész, sokat pedig, míg rémült menekülés 
közben egyik a másikba botlott, a szűk kapukijáratoknál tapostak 
össze. 


6. Mikor először a carthagói őrök, majd a többiek, akiket 
felébresztett az éjszakai riadalom, megpillantották a lángok 
visszfényét, ugyanígy tévedésbe esve, maguk is azt hitték, hogy 
magától támadt a tűzvész. S a vérfürdő és a sebesülések nyomán 
támadt kiáltozás hallatára sem voltak képesek felfogni a valóságot: 
megzavarodva nem tudták, hogy ezt nem az éjszakai zűrzavar okozta- 
e? Ezért külön-külön, fegyvertelenül - mivel az ellenség részéről a 
legkisebb meglepetésre se számítottak -, csupán a tűzoltóeszközöket 
vive magukkal, kirohantak valamennyi kapun, amerre kinek-kinek a 
legközelebb volt, egyenesen a római hadmenet közepébe. 


Egy szálig levágták őket, nem csupán az ellenség iránti gyűlölettől 
vezettetve, hanem azért is, hogy még hírvivő se menekülhessen vissza 
közülük. Scipio azonnal megrohanta a kapukat, amelyek, mint ilyen 
zűrzavarban lenni szokott, őrizet nélkül maradtak: közben a tetőkre 
hajigált gyújtócsóvák nyomán tovaterjedve, mintha több helyen tört 
volna ki, fékezhetetlenül lobogott fel a láng, azután a környéken 
továbbharapózva, mindent egyetlen tűztengerbe merített. A félig 
megperzselt emberek és állatok először őrült menekülésükkel, majd 
földre rogyott testükkel eltorlaszolták a kapukijáratokat, s akit nem 
emésztett el a tűz, azzal végzett a fegyver: mindkét tábort ugyanaz a 
szerencsétlenség semmisítette meg. A két vezér azonban megmenekült, 
s velük - annyi ezer fegyveresből - kétezer félig felfegyverzett gyalogos 
és ötszáz lovas, legtöbbjük sebesülten és betegen a füsttől. 


Mintegy negyvenezer ember esett el vagy lett a lángok áldozata: 
több mint ötezret fogtak el, köztük sok előkelő carthagóit és tizenegy 
senatort. Százhetvennégy hadijelvényt, több mint kétezer numida 
lovat s hat elefántot zsákmányoltak, nyolccal a fegyver vagy a tűz 
végzett. Rengeteg fegyver jutott a rómaiak kezére; ezt a hadvezér 
mind elégettette Vulcanusnak felajánlott áldozatul. 


7. Hasdrubal menekülés közben néhány kísérőjével a legközelebbi 
africai város felé vette útját, s a vezér nyomát követve itt gyülekeztek 
a többi életben maradottak is, de azután továbbvonult, mert félt, hogy 
a város megadja magát Scipiónak. Nem sokkal később itt nyitott 
kapukkal fogadták a rómaiakat, akik nem kezelték őket ellenségként, 
mert önként adták meg magukat. A rómaiak ezután egymás után két 
várost foglaltak el és raboltak ki: a zsákmányt, azzal együtt, amit a 


táborok felgyújtásánál kiragadtak a tűzből, a katonák kapták meg. 


Syphax innen mintegy nyolcezer lépésnyire állapodott meg egy 
megerősített helyen; Hasdrubal Carthagóba sietett, nehogy ott a 
legújabb vereség hatására félelmükben engedékenyebb határozatot 
hozzanak. A városban akkora rémület uralkodott, hogy meg voltak 
győződve: Scipio otthagyja Uticát, s azonnal Carthagót veszi ostrom 
alá. Ezért a sufesek - ez a tisztség náluk körülbelül a consuli 
hatáskörnek felel meg - összehívták a senatust. Itt három vélemény 
ütközött meg egymással. Az első azt javasolta, hogy küldjenek békét 
kérő követeket Scipióhoz, a második szerint vissza kell hívni 
Hannibalt, hogy mentse meg szülővárosát egy végzetesnek ígérkező 
háborútól; a harmadik - a szerencsétlenségben rómaiakhoz illő 
állhatatosságot tanúsítva - azt sürgette, hogy szervezzék újjá 
seregüket, s buzdítsák Syphaxot, hogy ne hagyja abba a háborút. S 
mivel a jelenlévő Hasdrubal és a Barcas-párt valamennyi tagja a 
háború mellett foglalt állást, ez a javaslat győzött. 


Ezután a városban és környékén megkezdték a sorozást, s követeket 
küldtek Syphaxhoz, hogy készüljön fel újra minden erejével a 
háborúra. Felesége ezúttal nem, mint máskor, a szerelmes szívre 
olyannyira ható hízelgéssel, de szánalmát könyörgéssel felkeltve 
győzte meg őt: könnyeket ontva esedezett, ne hagyja cserben az ő 
atyját és hazáját, s ne engedje meg, hogy Carthago ugyanannak a 
tűzvésznek a martaléka legyen, amely táborát is elhamvasztotta. A 
követek - legjobbkor - egy örömhírt is közöltek vele: az Obba nevű 
város környékén mintegy négyezer főnyi, kiváló ifjakból álló celtiber 
sereggel találkoztak, amelyet  toborzóik fogadtak  zsoldjukba 
Hispaniában, s hogy nem megvetendő sereg élén hamarosan 
Hasdrubal is meg fog jelenni. Így a király a követeknek nemcsak hogy 
szívélyes választ adott, de megmutatta nekik a numida földművesek 
tömegét is, akiket e napokban látott el fegyverrel és lóval, s megígérte, 

hogy mozgósítani fogja országa egész ifjúságát; ő tudja, hogy a 
vereség a tűzvész, nem pedig egy ütközet következménye volt, 
háborúban azonban csak az számít vesztesnek, akit fegyverrel győznek 
le. 


Ezt a választ kapták a követek; s néhány nap múlva Hasdrubal és 
Syphax ismét egyesítették csapataikat. Ez az egész sereg összesen 
mintegy harmincezer embert számlált. 


8. Scipio, aki - mintha Syphaxszal és a carthagóiakkal már véget ért 
volna a háború - Utica ostromára fordította figyelmét, s már 
elindította hadigépeit a falak ellen, a háború megújításának hírére 
abbahagyta vállalkozását, s egy kis sereget hagyva hátra, hogy ez 
szárazon és vízen látszatra folytassa az ostromot, java erejével az 
ellenség ellen vonult. Először egy magaslaton állapodott meg, mintegy 
négyezer lépésnyire a király táborától, másnap pedig lovasságával 
levonult a domb alatt elterülő úgynevezett Nagy  Mezőkre, 
megközelítette az ellenség őrállomásait, s azzal töltötte a napot, hogy 
kisebb rajtaütésekkel zaklatta őket. A rákövetkező két napon, 
miközben hol az egyik, hol a másik oldalról próbálkoztak zavart keltő 
támadásokkal, semmi említésre méltó dolog nem történt; a negyedik 
napon mindkét fél felsorakozott az ütközetre. 


A római hadvezér az egészen elöl álló dárdások mögé az első 
sorbelieket, a triariusokat pedig tartalékba rendelte, s az italiai 
lovasságot a jobb-, a numidákat és Masinissát a balszárnyon helyezte 
el. Syphax és Hasdrubal a numidákat az italiai lovassággal, a 
carthagóiakat Masinissával szemben sorakoztatta fel, a celtiberek 
helyét pedig a csatasor közepén, a legiók hadijelvényeivel szemben 
jelölte ki. Ilyen felállításban ütköztek meg. 


Az első összecsapásban egyszerre mindkét szárnyat - a numidákat és 
a  carthagóiakat - visszavetették, mert sem a  numidák - 
legnagyobbrészt földművesek - nem tudták feltartani a római 
lovasságot, sem a szintén újonnan besorozott carthagóiak az 
egyébként is, de a múltkori győzelem után most különösen félelmetes 
Masinissát. Viszont a celtiberek csatasora, noha mindkét oldal 
fedezetlenül maradt, helytállt, mivel az ismeretlen országban nem 
várhatták megmaradásukat a meneküléstől, s Scipio részéről se 
remélhettek irgalmat, aki ellen - miután olyan nagy szolgálatot tett 
nekik és népüknek - zsoldosként ide jöttek harcolni Africába. Ezért, 
noha az ellenség minden oldalról körülvette őket, rendületlenül 
helytálltak, egymásra hullva estek el, s azzal, hogy mindenkit magukra 
vontak, jókora időt biztosítottak Syphaxnak és Hasdrubalnak a 
menekülésre. Majd a hosszú öldökléstől s nem is a küzdelemtől 
kimerült győzteseket meglepte az éjszaka. 


9. Másnap Scipio Laeliust és Masinissát a teljes római és numida 
lovassággal s a könnyűfegyverzetűekkel együtt Syphax és Hasdrubal 
üldözésére indította. Ő maga csapatai fő erejével - részben remény-, 
részben félelemkeltéssel, részben erőszakkal - meghódolásra késztette 
a körben fekvő, carthagói fennhatóság alatt álló városokat. 


Közben Carthagóban igen nagy volt a rémület; meg voltak győződve 
róla, hogy Scipio, miután seregével körbevonul, s gyorsan meghódítja 
a környéken fekvő valamennyi várost, hirtelen magát Carthagót fogja 
megtámadni. Ezért kijavították, mellvédekkel erősítették meg a 
falakat, s mindenki annyi élelmiszert gyűjtött össze a környéken, 
amennyivel kibírhat egy hosszú ostromot. Ritkán esett szó 
békekötésről, sűrűbben arról, hogy követek útján vissza kell hívni 
Hannibalt. Legtöbben azt követelték, küldjék el a római utánpótlás 
feltartóztatására megszervezett hajóhadat Uticába, hogy megtámadja 


az ott gondtalanul időző hajókat, s így talán még a tengerészek csekély 
őrizettel hátrahagyott táborát is el tudják foglalni. 


Ezt a javaslatot a többség helyesléssel fogadta, de azért elhatározták, 
hogy követeket küldenek Hannibalhoz, mert hiszen ha szerencsével jár 
is a hajóhad vállalkozása, azzal csak az ostromlott Utica helyzete 
könnyebbedik, de magának Carthagónak megvédésére egyetlen más 
hadvezér sem képes, csak Hannibal, s egyetlen más hadsereg sem, 
csupán a Hannibalé. Így hát másnap vízre bocsátották a hajókat, 
egyszersmind a követek is elindultak Italiába. Mindezt sietve hajtották 
végre, mivel a végzet sarkallta őket; mindegyikük meg volt győződve 
róla, hogy ha valamit elmulaszt, a közösség jövője ellen követ el 
árulást. 


Scipio, akinek serege az annyi városból összeszedett zsákmány miatt 
nehezen mozgott, a foglyokat s a többi zsákmányt elküldte Utica 
mellett álló régi táborába, s miután figyelme már Carthagóra irányult, 
elfoglalta Tynest, amelyből a védők elmenekültek. Ez a hely mintegy 
tizenötezer lépésnyire fekszik Carthagótól, részben védőművek, 
részben természetes fekvése teszik biztonságossá; Carthagóból is 
látható, s innen is kilátás nyílik Carthagóra s a várost övező tengerre. 


10. A rómaiak éppen javában dolgoztak a sáncműveken, mikor 
megpillantották a Carthagóból Utica felé vitorlázó ellenséges hajórajt. 
Ezért abbahagyták az erődítést, elhangzott a parancs az indulásra, 
nehogy hajóikat, amelyeket az ostromnál alkalmaztak, s egyáltalán 
nem szereltek fel tengeri ütközetre, váratlan támadás érje. Mert 
hogyan is tudtak volna egy mozgékony, jól felszerelt és felfegyverzett 
hajóhadnak ellenállni olyan hajók, amelyeket  hajító- és 
ostromgépekkel megrakva vagy teherhajóként használtak, vagy olyan 
szorosan odakormányozták őket a fal mellé, hogy a töltés vagy híd 


szerepét betöltve megkönnyítsék a felhatolást? 


Ezért Scipio visszaérkezésük után, a tengeri csaták szokásos 
gyakorlatával ellentétben, a hadihajókat, amelyek a többi védelmét 
biztosíthatták volna, a hátsó vonalban, szinte a part mentén 
sorakoztatta fel, a teherhajókból pedig mintegy négyszeres védőfalat 
vont az ellenség elé, és ezeket, nehogy soraik a harc zűrzavarában 
felbomoljanak, árbocaiknál és vitorlarúdjaiknál fogva az egyik hajóról 
a másikra átvetett erős kötelekkel, mint valami mindegyiket összefogó 
egyetlen kötelékkel erősíttette össze. Köztük pedig pallókat rakatott le, 
hogy az egész hajósoron végig lehessen menni, s pontosan az átjárók 
alatt térközöket hagytak, hogy a felderítő hajók innen törhessenek rá 
az ellenségre, s itt vonulhassanak biztonságban vissza. 


Miután ezeket az előkészületeket, amennyire az idő engedte, sietve 
befejezték, mintegy ezer válogatott védőharcost rendeltek a 
teherhajókra, ahová hatalmas tömegben halmozták fel a fegyvert, 
főként hajítófegyvert, hogy számuk még oly hosszúra nyúló küzdelem 
esetén is elegendő legyen. Így felkészülve, feszült hangulatban várták 
az ellenség megérkezését. 


A carthagóiak, akik, ha sietnek, a lázas tevékenység következtében 
támadt zűrzavarban első támadásukkal felülkerekedtek volna, 
szárazföldi vereségük miatt már a tengeren sem bíztak eléggé 
magukban, pedig ott ők voltak az erősebbek; ezért a kényelmes 
vitorlázással eltöltött nap után este értek el hajórajukkal a kikötőhöz, 
amelyet az africaiak Rusucmónak neveznek. Másnap hajnalban a nyílt 
tengeren szabályos tengeri csatára sorakoztatták fel hajóikat, mintha a 
rómaiak is ki akarnának hajózni ellenük. De mikor hosszas várakozás 
után az ellenségnél nem észlelték a legkisebb mozgást sem, végül 
megtámadták a teherhajókat; ez a vállalkozás egyáltalán nem 
hasonlított tengeri csatához; inkább olyan volt, mintha hajókkal 
indulnának ostromra várfalak ellen. 


A teherhajók jóval magasabbak voltak, s a punok hadihajóikról - 
minthogy dobás közben hátra kellett hajolniuk - többnyire 
eredménytelenül hajigálták fölfelé lándzsáikat, viszont a teherhajókról 
sokkal nagyobb lendülettel, még saját súlyuktól is gyorsulva hullottak 
lefelé a dárdák. A pallóhidak alatt lévő réseken át előnyomuló 
felderítő hajókat s a többi könnyű dereglyét a hadihajók pusztán 
lendületükkel és nagyságukkal azonnal visszaverték, s ezek azután 
már a védőket is akadályozták, mivel az ellenfél hajói közé keveredve, 
gyakran hajítófegyvereik visszatartására kényszerítették őket, nehogy 
azok - bizonytalan lévén, hogy hova hullanak - saját embereiket 
találják el. Végül a pun hajókról vashoroggal ellátott rudakat - 
úgynevezett harpagokat - kezdtek hajigálni a római gályákra. 
Minthogy a rómaiak sem ezeket, sem az eldobáskor rajtuk függő 


láncot nem tudták elvágni, mihelyt valamelyik hadihajó hátrafelé 
evezve a horog segítségével magával vonszolta a teherhajót, látni 
lehetett, ahogy elszakadnak a hajókat egymáshoz erősítő kötelek; 
máshol pedig egyszerre egy egész sor hajót vontattak el. 


Ennek következtében az első sorban az átjárók tönkrementek, s a 
védőknek alig volt annyi idejük, hogy a második sorban álló hajókra 
átugráljanak. Mintegy hatvan teherhajót vontattak el Carthagóba, ahol 
a vállalkozás jelentőségéhez képest túlságosan is nagy volt a 
lelkesedés, de ez annál jobban esett, mivel az állandó csapások és 
siralmak közepette ez volt az egyetlen, noha gyér, váratlanul 
felragyogó reménysugár, amely azt bizonyította, hogy a római 
hajóhad nyilván közel járt volna a megsemmisüléshez, ha a pun 
hajóhad parancsnoka nem késlekedik, s ha Scipio nem érkezik meg 
idejében a segítséggel. 


11. Mikor Laelius és Masinissa - éppen ezekben a napokban - 
mintegy tizenöt nap alatt megérkeztek Numidiába, a masaesuliusok, 
Masinissa királyi atyjának alattvalói, örömmel siettek régen áhított 
uralkodójukhoz. Syphax, miután innen parancsnokait és helyőrségeit 
elűzték, saját országába húzódott vissza, és egyáltalán nem óhajtott 
nyugton maradni. Felesége és apósa ösztönözte a szerelemtől 
megszállt férfit, aki emberben és lóban annyi tartalékkal rendelkezett, 
hogy még egy kevésbé barbár és hatalomra szomjazó jellemet is, ha 
sok éven át viruló birodalma erejét látja, nagyra törő gondolatok 
töltötték volna el. Így egy helyre gyűjtött össze minden hadra fogható 
embert és lovat, a harcosok közt fegyvert és dárdákat osztott szét, s a 
lovasokat osztagokba, a gyalogosokat cohorsokba osztotta be, miként 
ezt egykor a római centurióktól tanulta. Seregével, amely nem volt 
kisebb az előzőnél, azonban majdnem teljesen nélkülözte a 
tapasztalatot és gyakorlatot, megindult az ellenség ellen. S miután 
ennek közelében ütötte fel táborát, először a biztos helyről néhány 
lovas indult el az  őrállomások felderítésére, majd mikor 
hajítódárdákkal elűzték, visszanyargalt övéihez. Azután hol az egyik, 
hol a másik oldalról hajtottak végre kitörést, s mivel a visszaszorított 
felet fűtötte a szégyen, még többen nyomultak utánuk, s ilyen okból 
szoktak fellángolni a lovasharcok, mikor a győztesek bajtársait a 
remény, a vesztesekét a harag készteti, hogy segítségül jöjjenek. 


Most is így történt. Néhányan kezdték el a viadalt, s végül, 
harcvágyától tüzelve, mindkét fél lovassága előrenyargalt. Amíg 
csupán a lovasok viaskodtak, a masaesuliusok tömegét, akiket Syphax 
hatalmas csapatokban küldött előre, alig lehetett feltartóztatni. Mikor 
azonban a római gyalogság, utat nyitó lovassága között hirtelen 
előretörve, szilárd arcvonalat alkotott, visszaszorította a támadó 
ellenséget. A barbárok előbb lassították lovaik vágtáját, azután 


megtorpantak, mivel megzavarta őket az új harcmodor, végül pedig 
nemcsak a gyalogosok elől hátráltak meg, de a gyalogság 
támogatásától felbátorodott lovassággal szemben sem tudtak 
helytállni. S már közeledtek a legiók hadijelvényei is. Ekkor aztán a 
masaesuliusok, nemhogy az első rohamot, de a hadijelvények s 
fegyverek látványát sem tudták elviselni, annyira úrrá lett rajtuk 
korábbi vereségeik emléke, vagy a jelenlegi rémület. 


12. Syphaxot, mikor az ellenséges csapatok felé nyargalt, hogy 
megszégyenítéssel vagy önmaga  veszélyeztetésével megállítsa 
menekülésüket, és súlyosan megsebesült lova levetette, megrohanták, 
elfogták, és élve - elsősorban Masinissának szolgáltatva örvendetes 
látványt - Laelius elé hurcolták. Cirta volt Syphax királyságának 
fővárosa, a hatalmas embertömeg ide menekült. Ebben az ütközetben 
a vérfürdő kisebb arányú volt, mint a győzelem, mivel a csatában 
csupán a lovasok között folyt a harc. A rómaiak nem öltek meg többet 
ötezer embernél, s kevesebb, mint feleennyit ejtettek fogságba, mikor 
megtámadták a tábort, ahová a tömeg királya elvesztése után 
menekült. 


Masinissa kijelentette, hogy ebben a pillanatban semmi sem 
jelenthet neki nagyobb örömet, mint az, hogy győztesként láthatja 
viszont atyja annyi idő múltán visszaszerzett királyságát. De az 
embernek sem jó, sem balsorsában nem szabad késlekednie. S ha 
Laelius megengedi, hogy lovasságával s a megkötözött Syphaxszal 
Cirtáig törjön előre, a rémület okozta zűrzavarban ott is teljesen ura 
lesz a helyzetnek; Laelius a gyalogsággal majd kisebb napi 
menetekben követheti őt. Mikor elnyerte Laelius beleegyezését, 
előrenyomult Cirtáig, s megbeszélésre magához rendelte a város 
vezetőit. Mivel azonban ezek nem tudtak a királyt ért 
szerencsétlenségről, sem a történtek elbeszélése, sem a fenyegetés 
vagy rábeszélés nem hatott rájuk addig, míg a királyt megkötözve 
szemük elé nem vezették. Erre az oly siralmas látványra 
jajveszékelésben törtek ki, egy részük rémületében elmenekült a 
falakról, s a többiek, hirtelen támadt egyetértésben, mivel meg akarták 
nyerni a győztes jóindulatát, kinyitották a kapukat. 


Masinissa őröket állított körben a kapukhoz s a falak megfelelő 
pontjaira, hogy senki előtt ne nyíljon út a menekülésre, s lovát 
megsarkantyúzva, bevágtatott, hogy birtokába vegye a királyi palotát. 
Mikor belépett az előcsarnokba, mindjárt a küszöbön Sophoniba, 
Syphax felesége, a pun Hasdrubal leánya sietett eléje, aki megpillantva 
a fegyveres csapat közepén álló, fegyverzetével is és megjelenésével is 
kiváló Masinissát, úgy vélvén - ami igaz is volt - hogy ő a király, 
térdre borult előtte és így szólt: 


"Az istenek, hősiességed és szerencséd hozzásegítettek, hogy 
fölöttünk teljes hatalmat nyerjél. De ha szabad egy fogoly nőnek 
parancsolója előtt élete és halála ügyében könyörgő szavát felemelnie, 
ha szabad megérintenem térdedet és győzelmes jobbodat, úgy 
könyörögve kérlek a királyi méltóságra, amely nemrég még minket is 
díszített, a numida nép nevére, amely neked és Syphaxnak közös 
népetek volt, a királyi palota istenségeire, akik fogadjanak téged jobb 
előjelekkel, mint aminőkkel Syphaxot útjára bocsátották: add meg a 
könyörgőnek azt a kegyet, hogy - bármi is a szándékod - te magad 
döntsél foglyod sorsáról, s ne engedd, hogy valamely római mondjon 
fölöttem gőgös és kegyetlen ítéletet. Még akkor is, ha nem lettem 
volna egyéb, mint Syphax felesége, jobban szeretném magam egy 
velem együtt Africában született numidának, nem pedig olyannak az 
irgalmára bízni, aki külföldi és idegen. Te is látod, hogy mennyi oka 
van félni egy carthagói nőnek - Hasdrubal leányának - egy rómaitól. 
Esdekelve kérlek, ments meg engem, ha másként nem lehet, a halál 
révén a rómaiak erőszakosságától!" 


A feltűnő szépségű asszony ifjúsága virágjában volt. Így miközben 
hol térdét, hol jobbját átkarolva Masinissa ígéretéért könyörgött, hogy 
ne szolgáltassa ki őt egyetlen rómainak sem, szava inkább 
cirógatásnak, mint könyörgésnek hatott, s nemcsak a szánalom 
lopakodott be a győztes szívébe, hanem - mivel a numida népen 
nagyon hamar erőt vesz az érzéki fellobbanás - a győztest rabul ejtette 
a foglya iránt feltámadó szerelem. Jobbját adta, hogy kérésére adott 
ígéretét teljesíti, s bevonult a palotába. 


Azután töprengeni kezdett magában, hogyan válthatná valóra adott 
szavát. S mivel nem látott más megoldást, a szerelem sugallatára 
vakmerő és szégyenletes elhatározásra jutott: parancsot adott, hogy 
azonnal, még aznap készítsék elő a lakodalmat, s ekképpen ne adjon 
rá Laeliusnak vagy Scipiónak semmi lehetőséget, hogy a nőről, aki 
közben Masinissa hitvese lett, mint fogolyról döntsenek. Épp hogy 
megkötötték a házasságot, amikor megérkezett Laelius, aki annyira 
nem titkolta neheztelését a történtek miatt, hogy kezdetben a 
nászágyról akarta elhurcoltatni az asszonyt, hogy Syphaxszal s a többi 
fogollyal együtt elküldje Scipióhoz. Végül engedett Masinissa 
kérésének, aki azt óhajtotta, bízza Scipióra annak eldöntését, hogy 
Sophoniba a két király közül melyik sorsában osztozzék, így csak 
Syphaxot és a foglyokat küldte el, majd Masinissa támogatásával 
birtokba vette Numidia többi, királyi helyőrséggel megerősített 
városát. 


13. Mikor megérkezett a hír, hogy Syphaxot a táborba viszik, az 
egész tömeg odaözönlött, mint valami látványos diadalmenethez. Ő 
maga haladt legelöl, láncra verve, utána az előkelő numidák csapata. 


Ekkor ki-ki, amennyire tudta, tódítani kezdte Syphax nagyságát, 
népének hírét, hogy így növeljék saját győzelmük dicsőségét, 
mondván: ez az a király, akinek méltóságát annyira tisztelte a 
földkerekség két leghatalmasabb népe, a római és a carthagói, hogy 
hadvezérük, Scipio, meg akarván szerezni barátságát, otthagyta 
provinciáját, Hispaniát, s hadseregét is, s két ötevezősoros hajón 
átvitorlázott Africába; Hasdrubal pedig, a pun vezér, nemcsak hogy 
maga is felkereste őt királyságában, de még leányát is hozzá adta 
feleségül. S így Syphax egy időben két hadvezért - egy punt s egy 
rómait - tartott hatalmában. S ahogy a két fél, áldozati állatot vágva 
nekik, békét kért a halhatatlan istenektől, éppúgy iparkodtak az ő 
barátságát is megnyerni mind a ketten. S hatalma már akkorára 
növekedett, hogy elűzte birodalmából Masinissát, aki csak azért 
maradt életben, mert halálhírét keltették, s egy rejtekhelyen 
vadállatok módján erdei rablásból tengette életét. 


A királyt, akit a körülötte álló tömeg beszélgetés közben ennyire 
felmagasztalt, Scipio fővezéri sátrába vezették. Scipio is megrendült, 
összehasonlítva a férfi hajdani szerencséjét jelenlegi sorsával, 
kiváltképp, mikor eszébe jutott vendégbarátságuk, kézszorításuk, s 
hivatalos és személyes megállapodásuk. Ugyanezek az emlékek 

bátorították fel Syphaxot, mikor megszólította legyőzőjét. 


Ugyanis Scipiónak arra a kérdésére, mit forgatott a fejében, mikor 
nemcsak hogy visszautasította a szövetséget Rómával, de saját 
elhatározásából még háborút is indított ellene, elismerte, hogy 
kétségtelenül hibázott és elvesztette az eszét - de nemcsak akkor, 
mikor fegyvert ragadott a római nép ellen, ez már őrültségének nem 
kezdete, hanem végső következménye volt. Ő akkor vesztette el az 
eszét, s akkor száműzött lelkéből minden, egyéni vendégbarátságukkal 
vagy hivatalos szerződésükkel kapcsolatos gondolatot, mikor carthagói 
nőt fogadott a házába. Az ő királyságát is azoknak a lakodalmi 
fáklyáknak a lángja hamvasztotta el. Az a fúria, az az átok térítette el 
és cserélte ki csábos eszközei garmadájával az ő lelkét, s nem hagyott 
neki nyugtot addig, míg saját kezűleg rá nem erőltette az átkozott 
fegyvereket vendége és barátja ellen. Mindamellett, miután 
megsemmisítették és lesújtották, e nyomorúságban az a látvány 
vigasztalja, hogy éppen ez a fúria, ez az átok az ő valamennyi ember 
között leggyűlöltebb ellenségének hajlékába és házi isteneihez 
költözött át. S mivel Masinissa se bölcsebb vagy állhatatosabb 
Syphaxnál, sőt fiatalsága miatt még kevésbé óvatos, így bizonyára még 
az övénél is nagyobb esztelenség és állhatatlanság vitte őt e 
házasságba. 


14. Mikor mindezt, nemcsak az ellenség iránti gyűlölettől, hanem - 
mivel az imádott asszonyt vetélytársa kezén látta - a féltékenységtől is 


fűtve, elmondta, nem csekély aggodalmat ébresztett Scipio lelkében. S 
vádjait még elhihetőbbé tette az a körülmény, hogy Masinissa a 
menyegzőt szinte még harc közben rendezte meg, anélkül, hogy 
Laeliust megkérdezte vagy megvárta volna, olyan lázas sietséggel, 
hogy még azon a napon, amelyen a nőt ellenséges fogolyként 
megpillantotta, törvényes hitveseként máris maga mellé vette, s 
ellensége otthonában rendezte meg az esküvői szertartást. Scipio ezt 
annál szégyenletesebbnek vélte, mivel Hispaniában őt magát mint 
fiatalembert soha nem hódította meg egyetlen fogságába esett nő 
szépsége sem. Ezen töprengett magában, mikor Laelius és Masinissa 
megérkeztek. Mindkettőjüket egyformán nyájas tekintettel üdvözölte, 
s nagyszerű dicséretekkel halmozta el a teljes számban összegyűlt 
haditanács előtt, majd Masinissát félrevonva, így szólt hozzá: 


Úgy vélem, Masinissa, te észrevettél bennem néhány jó vonást, s 
először ezért jöttél Hispaniába, hogy velem barátságot kössél, majd 
ezért ajánlottad oltalmamba később Africában saját magadat s 
valamennyi reményedet, s mégis e jó vonások között, amelyekért 
érdemesnek láttad keresni barátságomat, egyikre sem vagyok olyan 
büszke, mint a vágyakkal szemben tanúsított önuralmamra és 
tartózkodásomra. Szeretném, Masinissa, ha egyéb kiváló erényeid 
mellett még ezt is elsajátítanád! Hidd el nekem, a mi életkorunkban 
még a felfegyverzett ellenség sem jelent akkora veszélyt, mint a 
minket mindenhonnan  körülsereglő gyönyörök. Aki ezeket 
önuralmával megzabolázza és megfékezi, az sokkal nagyobb 
dicsőséget és diadalt nyert magán, mint mi Syphax legyőzésével. 
Szívesen említettem és emlékeztem meg róla, hogy te távollétemben 
milyen határozottan és bátran cselekedtél. Jobb szeretném, ha a 
többin egyedül gondolkodnál el, ahelyett, hogy szavaim pirulásra 
kényszerítsenek. Syphaxot a római nép jósjeleivel győzték le és 
ejtették fogságba. Így tehát ő maga, felesége, királysága, földje, 
városai, az ott lakó emberek, egyszóval minden, ami Syphax 
birtokában volt, a római nép zsákmánya lett. A királyt és feleségét, 
még ha ez nem is volna carthagói polgár, s még ha atyját nem is 
látnánk az ellenséges sereg élén, el kell küldenünk Rómába, ahol a 
senatusra vár a feladat, hogy ítéletet mondjon és határozzon erről az 
asszonyról, akiről azt állítják, hogy ő idegenítette el tőlünk királyi 
szövetségesünket, s ő hajszolta bele nyakra-főre a háborúba. Győzd le 
ezt a szenvedélyt! Ne tedd tönkre annyi kiváló tettedet egyetlen 
ballépéssel, s ne játszd el annyi szolgálatoddal kiérdemelt hálánkat 
egyetlen vétekkel, amely nagyobb annál, mint amennyit az oka 
megér." 


15. Masinissának e szavak hallatára nemcsak az arcát futotta el a 
pír, de könnyei is  eleredtek; biztosította a fővezért, hogy 


alkalmazkodni fog akaratához, s arra kérte: amennyire a körülmények 
engedik, legyen tekintettel arra, hogy ő már adott szavával 
meggondolatlanul elkötelezte magát - ugyanis megígérte hitvesének, 
hogy nem adja át senki más hatalmába -, s ezután a fővezéri sátorból, 
teljesen feldúlva, saját sátrába ment. Innen minden szemtanút 
elküldött, s jó időt töltött el sűrű sóhajtozások és nyögések közepette, 
amit a sátor körül állók jól hallhattak, s végül, hatalmasat sóhajtva, 
behívatta egyik hűséges szolgáját, aki, mint királyoknál szokás, 
váratlan sorsfordulat esetére a mérget őrizte, s ráparancsolt, hogy azt 
egy kehelybe keverve vigye el Sophonibának, egyszersmind közölje 
vele, hogy Masinissa szívesen megtartotta volna első ígéretét, amely őt 
mint férjet asszonyával szemben kötelezte. Mivel azonban őt azok, 
akiknek erre hatalma van, szabad elhatározási jogától megfosztották, 
második ígéretét váltja be: nem engedi, hogy hitvese élve a rómaiak 
kezébe jusson. Emlékezzen atyjára, a hadvezérre, hazájára, s a két 
királyra, akiknek hitvese lett, s maga segítsen magán. 


Sophoniba, mikor a szolga ezzel az üzenettel s a méreggel felkereste, 
így szólt: 


"Elfogadom ezt a menyegzői ajándékot, s nem is kelletlenül, ha ez a 
legtöbb, amit férj a hitvesének nyújtani tud. Mindenesetre közöld vele: 
szívesebben haltam volna meg úgy, ha nem közvetlenül sírom 
küszöbén kötök házasságot." 


S éppolyan nyugodtan, mint ahogy beszélt, átvette s a megrendülés 
legkisebb jele nélkül bátran kiitta a poharat. 


Scipio, mikor ezt hírül vette, tüstént magához hívatta a szenvedélyes 
ifjút, nehogy az nagy fájdalmában valami végzetes elhatározásra 
jusson, s hol vigasztalta, hol szelíden korholta azért, hogy egyik 
elhamarkodott lépését egy másikkal igyekezett jóvátenni, s az ügyet 
sokkal tragikusabbá tette, mint szükséges lett volna. Másnap, hogy a 
király mostani szomorú hangulatát eloszlassa, felült a fővezéri 
emelvényre és gyűlésbe hívta seregét. Itt Masinissát, akit első ízben 
illetett a király megszólítással, rendkívüli dicséretekkel halmozta el, s 
egy aranykoszorúval, aranykehellyel, curulisi székkel, elefántcsont 
bottal, hímzett togával, s pálmadíszes tunicával ajándékozta meg. 
Beszédében a kitüntetés értékét még növelte e szavakkal: hogy a 
rómaiak szemében nincs nagyobb dicsőség, mint a diadalmenet, s még 
a diadalmenetet tartók sem kaphatnak ragyogóbb ékességet, mint ezt, 
amellyel a római nép a külföldiek közül egyedül Masinissát tisztelte 
meg. 


Ezután Laeliust ajándékozta meg egy aranykoszorúval, és szintén 
dicséretekkel halmozta el, majd a többi harcosok között osztott szét 
ajándékokat, kinek-kinek érdeme szerint. Ezek a kitüntetések 


lecsillapították a király fájdalmát, s felkeltették benne a reményt, hogy 
Syphax eltávolítása után egész Numidia az ő hatalmába kerül. 


16. Scipio C. Laeliust küldte Rómába Syphaxszal és a többi fogollyal, 
s vele keltek útra Masinissa követei is. Ő maga pedig ismét Tyneshez 
telepítette vissza táborát, s befejezte a megkezdett erődítési 
munkálatokat. A carthagóiakat a római hajóhad ellen intézett, s 
ezúttal sikeres támadásuk után nemcsak rövid ideig tartó, hanem 
teljesen hiábavaló öröm töltötte el, majd meghallva a hírt, hogy 
fogságba esett Syphax, akiben szinte jobban reménykedtek, mint 
Hasdrubalban és saját seregükben, nagy rémületükben nem hallgattak 
többé a háborús párt egyetlen szószólójára sem, s hetven embert 
küldtek követségbe, hogy kérjenek békét, az öregek vezetőd közül, 
akiknek tanácsát náluk megkülönböztetett tisztelet övezte, s rendkívüli 
befolyásuk volt magára a senatusra is. 


Mikor ezek megérkeztek a római táborba, a fővezéri sátorba, s 
könyörgők módján - gondolom, annak a földnek a szokása szerint, 
ahol születtek - leborultak a földre, s szónoklatuk is illett ehhez az 
alacsonyrendű hízelgéshez. Nem a vétek alól akarták tisztázni 
magukat, hanem a felelősséget a vétkes vállalkozás elkezdéséért 
Hannibalra, s hatalomvágyának kiszolgálóira hárították. Irgalmat 
kértek államuknak, amelyet polgárai meggondolatlansága már kétszer 
sodort a pusztulás szélére, s akkor maradhat meg, ha az ellenség ismét 
megkegyelmez neki. A római nép csak uralkodni akar a leigázott 
ellenségen, de nem óhajtja megsemmisíteni. Ők készek az 
engedelmességre, parancsolja meg nekik, mit óhajt. 


Scipio azt válaszolta, ő abban a reményben érkezett Africába - s ezt 
a reményét a háború kedvező eredményei csak növelték -, hogy majd 
győzelemmel, nem pedig békével tér haza. De noha a győzelem már 
szinte a kezében van, a békekötést sem utasítja vissza, hogy minden 
nép megtudja: a római nép éppen olyan igazságosan fejezi be a 
háborút, mint ahogy elkezdte. Ő a következő békefeltételeket terjeszti 
elő: adják vissza a foglyokat, szökevényeket s a szökött rabszolgákat; 
vonják ki hadseregüket Italiából és  Galliából; mondjanak le 
Hispaniáról; vonuljanak ki az Italia és Africa között fekvő valamennyi 
szigetről; szolgáltassák ki, húsz kivételével, valamennyi hadihajójukat; 
adjanak ezenkívül ötszázezer mérő búzát és háromszázezer mérő 
árpát. A tekintetben, hogy mekkora pénzösszeg megfizetését kívánta 
tőlük, az adatok nem egységesek. Egyes helyeken azt olvasom, hogy 
ötezer talentumot, máshol, hogy ötezer font ezüstöt, ismét máshol, 
hogy a katonák számára kétszeres zsoldot követelt. 


"Három nap haladékot kaptok - jelentette ki - annak eldöntésére, 
hogy e feltételekkel elfogadjátok-e a békét. Ha elfogadjátok, kössetek 


velem fegyverszünetet, s küldjétek el követeiteket Rómába, a 
senatushoz.?" 


Ezzel bocsátotta el a carthagóiakat. S mikor ezek úgy döntöttek, 
hogy egyetlen feltételt sem utasítanak vissza - időt akartak nyerni 
ugyanis addig, míg Hannibal átkel Italiából -, követséget küldtek 
Scipióhoz, hogy állapodjanak meg a fegyverszünetben, s egy másikat 
Rómába, hogy folyamodjanak békéért, s ezek, a látszat kedvéért, 
néhány foglyot, szökevényt és szökött rabszolgát is magukkal vittek, 
hogy annál könnyebben kieszközölhessék a békét. 


17. Sok nappal előbb érkezett meg Rómába Laelius Syphaxszal s az 
előkelő numida foglyokkal. Sorban beszámolt az atyáknak mindenről, 
ami Africában történt, az embereket nagy örömmel töltve el a 
jelenben, s reménnyel a jövőre. Az atyák, mikor véleményüket 
megkérdezték, úgy döntöttek, hogy Syphaxot el kell küldeni Alba 
börtönébe, Laeliusnak pedig itt kell maradnia addig, míg a carthagói 
követek megérkeznek. Elrendelték, hogy négynapos könyörgést kell 
tartani. P. Aelius praetor, miután elbocsátotta a senatust, népgyűlést 
hívott össze, ahol C. Laeliusszal együtt lépett fel a szónoki emelvényre. 
Mikor itt az emberek meghallották, hogy a carthagói sereget 
szétverték és legyőzték, hogy elfogták a roppant tekintélynek örvendő 
királyt, s nagyszerű győzelmi menetben vonultak végig egész 
Numidián, — örömükben nem tudtak csendben maradni, s 
örömujjongással s egyéb, a tömegnél szokásos módon fejezték ki 
határtalan lelkesedésüket. Ezért a praetor tüstént kihirdette, hogy a 
templomok őrei nyissák ki a Város valamennyi szentélyét, hogy a 
népnek alkalma legyen egész napon át szentélyről szentélyre járva az 
istenekhez könyörögni s nekik háláját kifejezni. 


Másnap bevezették a senatus elé Masinissa követeit. Ezek először is 
szerencsét kívántak a senatusnak P. Scipio Africában elért sikerei 
alkalmából, majd köszönetet mondtak, hogy Scipio Masinissát nem 
csupán királynak szólította, hanem valóban azzá is tette, 
visszahelyezvén őt atyja királyságába, ahol mint király, Syphax 
elűzése után, ha az atyák is így tartják jónak, félelem és vetélytárs 
nélkül fog uralkodni. Továbbá köszönetet mondtak, hogy Scipio őt a 
gyűlésen magasztaló szavak kíséretében oly nagyszámú ajándékkal 
tüntette ki; Masinissa most és a jövőben is azon fog fáradozni, hogy 
ezekre ne bizonyuljon érdemtelennek, s azt kéri a senatustól, hogy 
határozatával erősítse meg őt királyi címében s a Scipiótól kapott 
egyéb jótéteményekben és megtiszteltetésekben. S Masinissa még azt 
is kéri, hogy ha nincs ellenükre, engedjék haza a fogságba esett és 
Rómában raboskodó numidákat, mert ez megnövelné tekintélyét 
honfitársai körében. 


A követek szavaikra a következő választ kapták: az africai sikeres 
hadi vállalkozások felett érzett örömében az atyák is osztoznak a 
királlyal. Scipio azzal, hogy őt királynak nevezte, véleményük szerint 
helyesen és megfelelőképpen járt el, s az atyák helyeslik és dicsérik 
mindazt, amit Masinissa érdekében tett. Határoztak arról is, hogy a 
követek milyen ajándékokat vigyenek magukkal a királynak: két 
bíborköpenyt egy-egy aranycsattal és két bíborsávos tunicával, két 
feldíszített lovat, hozzá két lovagi felszerelést és páncélt, s olyan 
sátorokat és katonai felszereléseket, amilyeneket a consulok szoktak 
kapni. S utasították a praetort, hogy mindezt küldje el a királynak. 
Elrendelték, hogy minden követ legalább ötezer, kísérőik ezer ast 
kapjanak ajándékba, a követeknek két-két, a kísérőknek s a fogságból 
kiengedett és a királynak visszaadott numidáknak egy-egy öltözet 
ruhát kell adni. Ezenkívül úgy határoztak, hogy a követek ingyen 
kapjanak ülőhelyet, szállást és ellátást. 


18. Ugyanezen a nyáron, amelyen Rómában ilyen határozatok s 
Africában ilyen sikerek születtek, ütközött meg szabályos csatában P. 
Ouinctilius Varus praetor és M. Cornelius proconsul a gallus insuberek 
földjén a pun Magóval. A praetor legiói álltak az első csatasorban; 
Cornelius az övéit tartalékként visszatartotta, ő maga viszont az első 
hadsorig lovagolt előre, s a két szárny élén a praetor és a consul 
buzdította a katonákat, hogy minden erejüket összeszedve támadjanak 
az ellenségre. De mikor egy lépést se jutottak előbbre, Ouinctilius így 
szólt Corneliushoz: 


"Látod, mennyire elhúzódik a viadal, az ellenség rémületében 
váratlanul komoly ellenállást tanúsít; az a veszély fenyeget, hogy e 
félelem merészséggé változik. Rohamra kell indítanunk lovasságunkat, 
ha meg akarjuk zavarni és kivetni állásából. Ezért vagy te irányítsd az 
első sorban a küzdelmet, s én vezetem harcba a lovasságot, vagy én 
folytatom itt, az első csatasorban a harcot, s te indítsd el négy legiónk 
lovasait az ellenség ellen." 


Mikor a proconsul kijelentette, hogy a két feladat közül azt vállalja 
el, amelyikkel a praetor megbízza, a praetor fiával, egy Marcus nevű 
tettre kész ifjúval, odament a lovasokhoz, lóra parancsolta, s hirtelen 
rohamra indította őket az ellenség ellen. 


A lovasok okozta zűrzavart még fokozta a legiók közben felharsanó 
harci kiáltása, s az ellenséges csatasor nem is tudott volna helyben 
maradni, ha Mago a lovasok első megmozdulása esetére készenlétben 
tartott elefántokat hirtelenül nem veti be az ütközetbe. Ezek, mivel 
trombitálásuktól, szaguktól s látásuktól a lovak megrémültek, 
hatástalanná tették a lovasság segítségét. A római lovasok a 
kavarodásban, ahol dárdával és karddal folyt a közelharc, fölényben 


voltak, de ha megrémült lovaik messzebb ragadták őket, a távolból a 
numidák biztosabban tudtak célozni. Közben a gyalogosoknál a 
tizenkettedik legio, noha nagy része elhullott, inkább becsületből, 
mint erejében bízva, nem hátrált a helyéről, de nem lett volna képes 
tovább kitartani, ha a tartalékból az első sorba vezényelt 
tizenharmadik legio nem avatkozik be a már kétessé váló küzdelembe. 


Mago is bevetette tartalékait, a gallusokat, a pihent legiók ellen. 
Miután a rómaiak ezeket nagyobb fáradság nélkül szétverték, a 
tizenegyedik legio dárdásai összetömörültek, s rátámadtak az 
elefántokra, amelyek már a gyalogosok soraiban kezdtek zűrzavart 
kelteni. S mivel a szorosan összezsúfolódott állatokra kivetett dárdák 
közül szinte egy se hibázta el a célját, mindet visszakergették a pun 
csatasorok közé, négy pedig sebektől borítva összerogyott. Ekkor 
ingott meg első ízben az ellenséges arcvonal, s eközben valamennyi 
lovas - látva, hogy elkergették az elefántokat - előrevágtatott, hogy 
növelje a rémületet és zűrzavart. De míg Mago állt a hadsorok élén, az 
ellenség csak lépésről lépésre hátrált, s lankadatlanul küzdött tovább. 
Mikor azonban látták, hogy Mago, akinek combját dárda ütötte át, 
összeesik, s szinte félholtan viszik őt el a csatából, abban a pillanatban 
mindnyájan menekülni kezdtek. 


Ezen a napon mintegy ötezer ellenséget vágtunk le, s huszonkét 
hadijelvényt zsákmányoltunk. A rómaiak sem vívták ki véráldozat 
nélkül győzelmüket: kétezer-háromszáz ember veszett oda a praetor 
seregéből, s még sokkal több a tizenkettedik legióból, közöttük két 
katonai tribunus: M. Cosconius és M. Maevius. Elesett az ütközet 
végén beavatkozó tizenharmadik legio katonai tribunusa, C. Helvius 
is, miközben javítani akart a harci helyzeten, s mintegy huszonkét 
előkelő lovagot s velük több centuriót agyontiportak az elefántok. A 
küzdelem még jobban elhúzódott volna, ha az ellenség, vezére 
megsebesülése után, nem engedi át a győzelmet. 


19. Mago a következő éj csendjében felkerekedve olyan hosszú utat 
tett meg, amennyit sebe megengedett, s eljutott a tengerpartra a ligur 
ingaunusokhoz. Itt találtak rá a carthagói küldöttek, akik néhány 
napja kötöttek ki a galliai öbölben, s közölték vele a parancsot, hogy a 
lehető leggyorsabban keljen át Africába. Ezt fogja cselekedni fivére, 
Hannibal is, akihez, hasonló paranccsal, szintén követek mentek. A 
carthagóiak nincsenek abban a helyzetben, hogy fegyverrel megtartsák 
Galliát és Italiát. Magót nemcsak a senatus parancsa s hazája veszélyes 
helyzete siettette, de attól is félt, hogy ha késlekedik, utoléri győztes 
ellenfele, s hogy maguk a ligurok is, ha látják, hogy a punok 
itthagyják Italiát, azokhoz pártolnak, akiknek hamarosan úgyis 
hatalma alá kerülnek. Egyszersmind reménykedett, hogy a hajózás 
kevésbé viseli meg sebét, mint a szárazföldi utazás, s minden 


körülmény még jobban elősegíti gyógykezelését. Hajókra rakta 
csapatait, s útnak indult, de alig hajóztak el Sardinia mellett, 
sebesülésébe belehalt. A Sardinia mellett állomásozó római hajóhad jó 
egynéhányat elfogott a nyílt tengeren szétszóródott pun hajók közül. 


Ezek az események játszódtak le szárazon és vízen Italiának az 
Alpokkal határos területén. 


C. Servilius consul semmi emlékezetes cselekedetet nem hajtott 
végre provinciájában, Etruriában és Galliában - mert ide is behatolt -, 
viszont tizenhat év után visszahozta a szolgaságból atyját, C. 
Serviliust, s vele C. Lutatiust, akiket a boiusok ejtettek fogságba 
Tannetum mellett, s egyik oldalán atyjával, a másikon Catulusszal tért 
vissza Rómába, e tettével több személyes dicsőséget, mint hivatalos 
elismerést nyerve. 


Javaslatot terjesztettek a nép elé: C. Serviliusnak ne származzék kára 
abból, hogy apja a curulisi szék birtokosaként - az ő tudtán kívül - 
még életben volt, mikor őt a törvény rendelkezése ellenére 
néptribunusszá és plebeius aedilisszé választották. A consul, miután a 
javaslatot megszavazták, visszatért provinciájába. 


A Bruttiumban tartózkodó Cn. Servilius consulhoz pártolt Consentia, 
Aufugum, Bergae, Besidiae, Ocriculum, Lymphaeum, Argentanum, 
Clampetia és még sok kevésbé ismert város népe, látva, hogy a pun 
háború végéhez közeledik. A consul Croton környékén meg is ütközött 
Hanniballal. Az ütközetről szóló hagyomány zavaros. Valerius Antias 
azt állítja, hogy ötezer ellenséget vágtak le; olyan jelentékeny dolog 
ez, ami, ha kitalálták,  történetíróink  szemérmetlenségét, ha 
elfeledkeztek róla, hanyagságát bizonyítja. Mindenesetre bizonyos, 
hogy Hannibal ezentúl már semmit sem vitt végbe Italiában. Mert 
hozzá is megérkeztek ugyanezekben a napokban, mint Magóhoz, a 
carthagóiak követei, hogy visszahívják Africába. 


20. Úgy mondják, Hannibal a követek szavait hallgatva, fogát 
csikorgatta, sóhajtozott, s alig tudta visszafojtani könnyeit. S miután 
közölték vele az üzenetet, kijelentette: 


"Most már nem burkolt módon, hanem nyíltan hívnak vissza azok, 
akik tiltakozásukkal már régebben is meg tudták akadályozni, hogy 
nekem utánpótlást és pénzt küldjenek. Ezért hát Hannibalt nem a 
római nép győzi le, amelyet már annyi csatában kaszabolt le és 
futamított meg, hanem a carthagói senatus gáncsoskodása és 
irigysége. Szégyenletes hazatérésemen nem fog annyira ujjongani és 
dicsekedni Scipio sem, mint Hanno, aki családunkat - mivel ezt más 
eszközökkel nem tudta elérni - Carthago romjai alá temetteti el!" 


Minthogy magában már előre sejtette ezt a fordulatot, hajóit 


készenlétben tartotta. Hasznavehetetlen katonái tömegét helyőrség 
címén abba a néhány bruttius városba osztotta szét, amelyek, inkább 
félelemből, mint hűségből, még megmaradtak mellette, majd csapatai 
színe-javát átszállította Africába, azt a nagy számú italiait pedig, akik 
vonakodtak őt Africába követni, s Iuno Lacinának eddig a napig még 
meg nem szentségtelenített szentélyében rejtőztek el, bent a 
templomban gyalázatos módon lemészároltatta. 


Azt mondják, az a száműzött, akinek el kell hagynia hazáját, ritkán 
vág szomorúbb arcot, mint Hannibal, mikor eltávozott az ellenség 
földjéről. Gyakran tekingetett vissza Italia partjaira, kárhoztatva istent 
és embert, s átkot szórva magára és saját fejére, hogy katonáit a 
cannaei győzelem után még azon véresen nem vezette Róma ellen. 
Scipiónak volt bátorsága Carthago ellen nyomulni, noha mint consul 
Italiában nem is látta az ellenséges pun sereget; ő pedig, aki több mint 
százezer harcost semmisített még Trasumennusnál, Cannaenál, ő 
Casilinumnál, Cumae és Nola környékén pazarolta el erejét. Ilyen 
vádaskodások és panaszok közepette hagyta el parancsra az oly sokáig 
megszállva tartott Italiát. 


21. Rómában ugyanezekben a napokban értesültek Mago és 
Hannibal elutazásáról. A kétszeres jó hír felett érzett örömöt az 
csökkentette, hogy úgy látszott, mintha a római hadvezérekből 
hiányzott volna visszatartásukhoz a bátorság és erő, noha a senatus 
erre utasította őket, másrészt pedig aggódva kérdezték, hová fog ez 
vezetni, hogy a háború egész súlya egyetlen vezér és egyetlen sereg 
ellen fordult? 


Ugyanezekben a napokban követek érkeztek Saguntumból, akik 
pénzükkel együtt magukkal hozták azokat az elfogott carthagóiakat, 
akik Hispaniába keltek át, hogy segédcsapatokat toborozzanak, s 
kétszázötven font ezüstöt és nyolcszáz font aranyat helyeztek el a 
senatus előcsarnokában. Az atyák a foglyokat átvették és börtönbe 
záratták, de az aranyat és ezüstöt visszaadták; köszönetet mondtak a 
követeknek, s ezenfelül még ajándékokat is adtak nekik, valamint 
hajókat, amelyekkel hazatérhetnek Hispaniába. 


Ekkor az idősebb senatorok emlékeztettek arra, hogy az emberek 
sokkal kevésbé szokták érzékelni sorsukban a jót, mint a rosszat. Ők 
még emlékeznek rá, milyen félelmet és rémületet keltett Hannibal 
átkelése Italiába! Milyen vereségeket, milyen gyászos eseményeket 
éltek át akkoriban! Róma falairól látni lehetett az ellenséges tábort; 
milyen egyéni és közös fogadalmak hangzottak el akkor! Hányszor 
lehetett hallani a gyűléseken, hogy a polgárok kezüket az ég felé tárva 
felkiáltottak: hát soha nem jő el a nap, amelyen az ellenségtől 
megszabadult Italia békés virágzását láthatják? Ezt végül tizenöt év 


elmúltával megadták az istenek, s most nem akad senki, aki azt 
javasolná, hogy ezért hálát mondjanak az isteneknek? Ily kevéssé 
hálás szívvel fogadják az emberek még a számukra felkínált kegyelmet 
is, noha éppen eléggé emlékeznek a múltban történtekre. 


A senatusban minden oldalról felkiáltások hallatszottak: P. Aelius 
praetor tegyen előterjesztést ebben az ügyben. S úgy döntöttek, hogy 
ötnapos hálaadó ünnepet kell rendezni valamennyi isten oltára előtt, s 
százhúsz nagyobb állatot kell feláldozni. 

Már elbocsátották Laeliust és Masinissa követeit, mikor jelentés 
érkezett, hogy látták Puteoliban a carthagóiak békét kérő küldöttségét, 
akik onnan szárazföldön folytatják útjukat. Ezért úgy döntöttek, 
visszahívják Laeliust, hogy az ő jelenlétében tárgyaljanak a békéről. A 
carthagóiakat O. Fulvius Gillo, Scipio legatusa vezette Rómába. 
Minthogy a Városba nem léphettek be, a villa publicában szállásolták 
el őket, s a senatusi ülést Bellona szentélyében tartották meg. 


22. A követek nagyjából hasonló értelemben beszéltek, mint Scipio 
előtt; a háborúért a felelősséget az állam helyett teljesen Hannibalra 
hárították: ő kelt át a senatus utasítása nélkül nemcsak az Alpokon, 
hanem a Hiberuson is; ő kezdett saját elhatározásából háborút 
nemcsak a rómaiak, hanem már előzőleg a saguntumiak ellen is. Így, 
ha helyesen ítélik meg a helyzetet, a carthagói és a római nép részéről 
a mai napig nem sértették meg a szerződést. Ezért nem is bíztak rájuk 
egyebet, csak azt: kérjék ama béke érvényességének a 


meghosszabbítását, amelyet legutoljára C. Lutatiusszal kötöttek. 


Mikor a praetor - a hagyományos szokás szerint - megadta az 
atyáknak a lehetőséget, hogy, ha akarják, kérdéseket tegyenek fel a 
követeknek, az idősebb senatorok, akik jelen voltak a békekötésnél, 
különböző kérdéseket intéztek hozzájuk. De a követek, akik majdnem 
kivétel nélkül fiatalabb emberek voltak, azt válaszolták, hogy fiatal 
koruk miatt nem emlékezhetnek semmire. Ekkor a Curia minden 
oldalán kiáltozni kezdték: igazi pun ravaszsággal olyan embereket 
válogattak össze, hogy kérjék a régi békekötés érvényesítését, akik 
arra maguk nem is emlékezhettek. 


23. Ezután elbocsátották a követeket a Curiából, és sor került a 
vélemények kifejtésére. M. Livius úgy vélekedett, hívják haza a 
közelebb található consult, C. Serviliust, hogy az ő jelenlétében 
folytassák a béketárgyalást, mivel a jelenlegi tárgyalásnál fontosabbra 
nemigen kerülhet sor, s véleménye szerint nem lenne egészen illő a 
római nép méltóságához, ha ilyen fontos ügyről egyik vagy mindkét 
consul távollétében tanácskoznának. 


0. Metellus, aki három évvel ezelőtt volt consul és dictator, azt 


hangoztatta, hogy mivel P. Scipio volt az, aki az ellenséget - megverve 
seregét és végigpusztítva országát - olyan súlyos helyzetbe hozta, hogy 
az békéért könyörög, s mivel egyetlen más ember sem képes 
helyesebben megítélni, milyen szándékkal kér békét az ellenség, mint 
ő, aki Carthago kapui előtt folytatja a háborút, Scipión kívül nincs 
még egy ember, akinek véleménye döntőbb lenne arra nézve, hogy 
elfogadják vagy visszautasítsák-e a békét. 


M. Valerius Laevinus, aki kétszer volt consul, azt a vádat emelte, 
hogy a jövevények nem követek, hanem kémek. Ki kell őket utasítani 
Italiából; adjanak melléjük kísérőket a hajókig, s írni kell Scipiónak, 
hogy ne mérsékelje a háborút. Laelius és Fulvius ehhez még 
hozzáfűzték, hogy Scipio is csak abban az esetben számított a békére, 
ha Magót és Hannibalt nem hívják vissza Italiából. Különben is, a 
carthagóiak mindent el fognak követni megtévesztésükre, miközben 
hadvezéreiket és seregeiket várják. Ezután pedig, még ha e pillanatban 
kötnék is meg a szerződést, el fognak feledkezni róla s valamennyi 
istenről, és folytatják a háborút. 


Így még inkább Laevinus javaslatát szavazták meg, s a követeket 
békeszerződés, sőt úgyszólván egyetlen szó válasz nélkül bocsátották 
el. 


24. Ezekben a napokban Cn. Servilius consul, abban a biztos 
meggyőződésben, hogy őt illeti a dicsőség Italia békéjének 
helyreállításáért - mintha ő űzte volna ki Hannibalt, s most üldözné -, 
átkelt Siciliába, hogy innen majd továbbhajózzon Africába. Mikor 
erről Rómában értesültek, az atyák elhatározták: a praetor írja meg a 
consulnak, a senatus úgy tartja helyesnek, hogy térjen vissza Italiába. 
S mikor a praetor kijelentette, hogy a consul nem fogja figyelemre 
méltatni levelét, külön ezért dictatorrá választották P. Sulpiciust, aki 
magasabb tisztsége tekintélyénél fogva a consult visszahívta Italiába, 
majd az év hátralevő részét azzal töltötte el, hogy M. Servilius 
lovassági főparancsnokkal végigjárta a háborúban elpártolt italiai 
városokat, hogy sorban kivizsgálja mindegyikük ügyét. 


A fegyverszünet ideje alatt az a száz, utánpótlással megrakott 
teherhajó, amelyet P. Lentulus praetor küldött húsz hadihajó 
kíséretében, biztonságban megérkezett Africába, s a tengeren nem 
veszélyeztette sem a vihar, sem az ellenség. Cn. Octavianus, aki 
kétszáz teherhajóval és húsz hadihajóval kelt át Siciliából, már nem 
volt ilyen szerencsés. Nyugodt hajózás után már szinte megpillantotta 
Africa partjait, mikor először elült a szél, majd déli irányba fordulva 
rácsapott a hajókra, s szanaszét szórta őket. Maga Octavius, miközben 
evezősei roppant erőfeszítéssel haladtak az ár ellen, hadihajóival 
elérte az Apollo-hegyfokot. A teherhajók egy része az Aegimurus- 


szigethez - ez a sziget zárja el a nyílt tenger felől az öblöt, amelyben 
Carthago fekszik, mintegy harmincezer lépésnyire a várostól -, a többi 
pedig a várossal éppen szemben fekvő meleg forrásokhoz sodródott. 
Carthagóból mindkét helyet jól lehetett látni. Ezért az emberek az 
egész városból összefutottak a forumra, a főtisztviselők összehívták a 
senatust, a nép pedig a tanácsház előcsarnokában zúgolódott, hogy ne 
szalasszanak el ekkora zsákmányt, ami itt van a kezükben. S mikor 
néhányan azt hozták fel ez ellen, hogy a békekezdeményezés, mások, 
hogy a fegyverszünet kötelezi őket (amelynek még nem járt le az 
ideje), miközben a senatus és a nép szinte összevegyülve tanácskozott, 
megegyeztek, hogy Hasdrubal mintegy ötven hajóból álló hajóhaddal 
induljon el Aegimurushoz, s ott szedje össze a part mentén és a 
kikötőben szétszóródott római hajókat. A teherhajókat, amelyeket 
legénységük elmenekülve otthagyott, először Aegimurusnál, majd a 
forrásoknál kötélre fogva, Carthagóba vontatták. 


25. A követek még nem érkeztek vissza Rómából, s az sem vált 
ismeretessé, hogyan döntött a római senatus a háború és béke 
ügyében, s nem járt le még a fegyverszünet ideje sem. Ezért Scipio, aki 
még sokkal felháborítóbbnak vélte a jogsértést, mivel éppen azok, akik 
békét és fegyverszünetet kértek, semmisítették meg a béke reményét s 
a fegyverszünettel vállalt kötelezettségüket, tüstént követségbe küldte 
Carthagóba L. Baebiust, L. Sergiust és L. Fabiust. Ezek, mikor az 
összecsődült tömeg kis híján bántalmazni kezdte őket, s úgy látták, 
hogy visszatérésük is éppen ilyen veszélyesnek ígérkezik, azt kérték az 
elöljáróktól, akik — beavatkozásukkal —— megakadályozták az 
erőszakosságot, hogy küldjenek velük hajókat kíséretül. Három 
kétevezősoros hajót küldtek velük, s ezek, mikor elértek a Bagrada 
folyóhoz, ahonnan már látni lehetett a római tábort, visszatértek 
Carthagóba. 


Utica mellett állomásozott a pun hajóhad. Innen három 
négyevezősoros - akár mert Carthagóból titkon követet küldve 
jelezték, hogy jönnek a rómaiak, akár mert Hasdrubal, a hajóhad 
parancsnoka merészkedett, anélkül, hogy az állam cselt tervezett 
volna, erre a merényletre - a nyílt tengeren váratlanul rátámadt az 
éppen a hegyfok mellett elhaladó római ötevezősorosra. De mivel ez 
gyorsaságát felhasználva kitért előlük, sem orrukkal nem tudták 
eltalálni, sem fegyveresen nem tudtak átugrálni az alacsonyabb 
hajókról a magasabbra, amelyet ráadásul a rómaiak derekasan 
védelmeztek is, amíg volt elég hajítófegyverük. Mikor ebből kifogytak, 
már semmi más segítségben nem bízhattak, csak a szárazföld 
közelségében, s a táborból a partra kiözönlő hatalmas tömegben. Ezért 
teljes erővel evezve, a lehető legnagyobb lendülettel felfutottak a 
partra, s csupán a hajó veszett oda, ők maguk azonban sértetlenül 


megmenekültek. 


Miközben a carthagóiak sorozatos gaztetteikkel nyilvánosan 
megsértették a fegyverszünetet, Rómából megérkezett Laelius és 
Fulvius a carthagói követekkel együtt. Scipio, miután a követekkel 
közölte, hogy noha a  carthagóiak nemcsak fegyverszüneti 
kötelezettségüket szegték meg, de követeivel szemben a népek jogát is, 
ő semmi olyan megtorlást nem alkalmaz velük szemben, ami ne volna 
méltó a római nép hagyományaihoz, vagy az ő jelleméhez, 
elbocsátotta őket, s folytatta a háborús készülődést. 


Mikor Hannibal már közeledett a parthoz, megparancsolta az egyik 
tengerésznek, kússzon fel az árbocra, s nézzen körül, melyik vidékre 
érkeztek. S arra a válaszra, hogy a hajó orra éppen egy leomlott 
síremlékre irányul, a rossz előjelet elkerülendő, megparancsolta a 
kormányosnak, hogy hajózzék tovább, s hajóhadával Leptisnél kötött 
ki, s itt tette szárazföldre csapatait. 


26. Ez történt ebben az évben Africában. A következő események 
már arra az évre esnek, amelyben M. Servilius Geminus, az akkori 
lovassági főparancsnok és Ti. Claudius Nero lettek a consulok. 
Egyébként, minthogy az előző év végén a görögországi szövetséges 
városok követei panaszt tettek, hogy a király csapatai feldúlták 
földjüket, s Philippus király nem bocsátotta maga elé Macedoniába 
elküldött, kártérítést kérő követeiket, egyszersmind jelentették, hogy 
hír szerint négyezer ember kelt át Africába Sopater vezetésével a 
carthagóiak támogatására, s hogy jókora pénzösszeget is vittek 
magukkal - a senatus úgy döntött: követeket kell küldeni a királyhoz, s 
ezek jelentsék ki előtte, hogy az atyák véleménye szerint eljárása nem 
egyeztethető össze szerződésükkel. C. Terentius Varrót, C. Mamiliust 
és M. Aureliust küldték el, s három ötevezősoros hajót bocsátottak 
rendelkezésükre. Az évet nevezetessé teszi egy hatalmas tűzvész, 
amelyben porig égett a clivus Publicius, valamint az árvíz, s az, hogy 
olcsó volt a gabona, nemcsak azért, mert a béke visszatértével egész 
Italiában akadálytalan lett a közlekedés, hanem azért is, mert a curulis 
aedilisek, M. Valerius Falto és M. Fabius Buteo igen nagy mennyiségű 
Hispaniából érkezett gabonát osztottak szét minden kerületben, 
mérőként egynegyed asért, a nép között. 


Ugyanebben az esztendőben halt meg O. Fabius Maximus, már 
aggastyán korában, ha igaz az, amit egyes történetírók állítanak, hogy 
hatvankét éven át viselte az auguri tisztséget. Valóban olyan ember 
volt, aki megérdemelte e magasztos melléknevet, kiváltképpen akkor, 
ha viselői sorában ő volt az első. Mert felülmúlta atyja, s elérte 
nagyatyja dicsőségét. Nagyatyját, Rullust, számos győzelem és 
jelentősebb ütközet tette híressé, de mindezt kiegyenlítette egyetlen 


ellenfél: Hannibal. Mindamellett Fabiust inkább előrelátónak tartották, 
mint vállalkozó kedvűnek, s ámbár töprenghetünk azon, hogy jelleme 
következtében volt-e késlekedő, vagy pedig ez a harcmód illett 
egészen sajátságosan az akkor általa viselt háborúhoz, de annál semmi 
sem biztosabb, hogy - mint Ennius mondja - ez az egyetlen ember 
mentette meg késlekedésével a római államot. Helyére fiát, 0. Fabius 
Maximust szentelték fel augurnak, pontifexnek pedig - mert két főpapi 
tisztséget viselt - Ser. Sulpicius Galbát. 


Egy napig ülték meg a Római, négy teljes napon át a Plebeius 
Játékokat; ezeket az aedilisek, M. Sextius Sabinus és Cn. Tremellius 
Flaccus rendezték. Mindkettőjüket megválasztották praetornak, s 
melléjük még C. Livius Salinatort és C. Aurelius Cottát. Hogy ebben az 
évben a választógyűlést C. Servilius consul tartotta-e meg, vagy pedig 
- mivel őt Etruriában marasztotta hivatali kötelessége: ő vezette a 
vizsgálatot a senatus megbízásából a vezető emberek összeesküvése 
ügyében - az általa kinevezett dictator, P. Sulpicius, erről a 
történetírók egymásnak ellentmondó állításai semmi biztosat nem 
mondanak. 


27. A következő év elején M. Servilius és Ti. Claudius összehívta a 
senatust a Capitoliumra, s javaslatot tett a provinciák elosztására. Azt 
indítványozták, hogy sorsolják ki Italiát és Africát, mivel mindketten 
Africát szerették volna megkapni. Azonban Africát, 0. Metellus erélyes 
fellépése után, nem ítélték nekik, de nem is tagadták meg tőlük. 
Utasították a consulokat, tárgyalják meg a néptribunusokkal, hogy 
ezek, ha jónak látják, kérdezzék meg a néptől, kit óhajt megbízni a 
háború vezetésével Africában. Valamennyi tribus P. Scipióra szavazott. 
Mindamellett a consulok, mivel a senatus így határozott, sorshúzással 
döntöttek Africa provinciáról. Africát Ti. Claudius kapta meg, azzal a 
meghagyással, hogy keljen át Africába egy ötven, egytől egyig 
ötevezősoros hajóból álló hajóhaddal, s P. Scipióval együtt - egyenlő 
hatáskörrel - közösen gyakorolja a főparancsnoki tisztet. M. 
Serviliusnak sorshúzás útján Etruria jutott. Ebben a provinciában 
meghosszabbították C. Servilius vezéri megbízatását is, arra az esetre, 
ha a senatus úgy döntene, hogy a consul maradjon a Városban. 


A praetorok közül M. Sextius kapta meg sorshúzással Galliát, azzal, 
hogy P. Ouinctilius Varus adja át neki a két legiót és a provinciát; C. 
Livius kapta meg Bruttiumot, azzal a két legióval, amelynek az előző 
évben P. Sempronius proconsul volt a parancsnoka; Cn. Tremelliusnak 
jutott Sicilia, s utasították, hogy P. Villius Tappulustól, az előző évi 
praetortól vegye át a provinciát és a két legiót; Villiust azzal bízták 
meg, hogy propraetorként húsz hadihajóval és ezer katonával 
biztosítsa Sicilia partvidékét, M. Pomponiust pedig azzal, hogy hozza 
Rómába a fennmaradt húsz hadihajót és ezerötszáz katonát; C. 


Aurelius Cotta kapta meg a városiak jogügyeinek intézését. - A többiek 
vezéri — megbízatását — meghosszabbították, olyan feltételekkel, 
amilyenekkel eddig irányították tartományukat és hadseregüket. 


Ebben az évben nem több, csupán tizenhat legio védte a birodalmat. 
S hogy mindent az istenek jóindulatú segítségével kezdhessenek el és 
hajthassanak végre, úgy döntöttek, hogy a consulok még 
hadbavonulásuk előtt áldozzanak nagyobb állatokat, s rendezzék meg 
a játékokat, amelyeknek megtartását M. Claudius Marcellus és T. 
Ouinxtius consulsága alatt fogadalmában T. Manlius dictator ígérte 
meg arra az esetre, ha az állam helyzete öt éven belül változatlan 
marad. Négy napon át tartottak a circusban a játékok, s azután 
minden istennek levágták a neki megígért állatokat. 


28. De azért napról napra egyformán növekedett a remény és a 
gond. Nem tudták biztosan eldönteni, örüljenek-e annak, hogy 
Hannibal tizenhat év után elvonult Italiából, s lehetővé tette a római 
népnek, hogy visszafoglalja birtokát, vagy pedig inkább aggódjanak 
amiatt, hogy sértetlen seregével átkelt Africába. Csupán a hadszíntér 
változott meg, s nem a veszély. A roppant küzdelem látnoka, a nemrég 
elhunyt 0. Fabius nemhiába jövendölte meg több ízben is, hogy 
Hannibal még félelmetesebb ellenfél lesz saját hazájában, mint volt az 
idegen földön. S Scipiónak a jövőben nem Syphaxszal, egy 
fegyelmezetlen, barbár horda királyával kell megküzdenie, akinek 
seregét Statorius, ez a félig-meddig markotányos szokta rendbe szedni, 
nem is Syphax apósával, Hasdruballal, a megfutásban felülmúlhatatlan 
hadvezérrel, vagy a parasztokból sietve összeszedett, úgy-ahogy 
felfegyverzett . sereggel, hanem  Hanniballal, aki apjának, a 
rettenthetetlen hadvezérnek úgyszólván a sátrában született, aki 
fegyverek között növekedett és nevelkedett; aki még szinte 
gyermekkorában katona, s már kora ifjúságában fővezér lett; aki 
győzelmek között gyarapította éveit, s aki Hispaniát, Galliát s Italiát az 
Alpoktól a tengerig roppant haditetteinek emlékműveivel töltötte meg. 
Olyan hadsereg élén áll, amely annyi éve szolgál, mint ő, megedződött 
a legkülönbözőbb megpróbáltatások elviselésében, amelyekről nem is 
hinnénk, hogy ember számára elviselhetőek. Ezt a sereget ezerszer 
hintette be római vér, s a magával vitt hadizsákmányt nemcsak 
katonáinktól, de vezéreinktől is szerezte. Sokan ütköznek majd meg 
Scipióval a csatában olyanok, akik kitüntetésként ostrom- és 
sánckoszorút viselnek, s útjukat megszállt római táborok és elfoglalt 
római városok jelzik. S a római főtisztviselők ma nem rendelkeznek 
annyi vesszőnyalábbal, mint amennyi, a megölt hadvezetőktől 
zsákmányolt vesszőnyalábot Hannibal maga előtt vitethetne. 


S miközben lelküket ilyen rémítő képek foglalkoztatták, gondjaikat 
és félelmüket még az is növelte, hogy míg eddig jó egynéhány éven át 


megszokták, hogy a szemük előtt, Italiának hol ebben, hol abban a 
részében vívják a háborút, szívósan reménykedve, s anélkül, hogy a 
küzdelem közeli befejezését várhatnák, most Scipio és Hannibal 
mindenki várakozását felcsigázta, mint két olyan hadvezér, aki a 
döntő harcra készül. S még azokat is, akik határtalanul bíztak 
Scipióban, és reménykedtek a győzelemben, annál feszültebb 
aggodalom fogta el, minél inkább óhajtották a lehető legkorábbi 
győzelmet. 


Carthagóban sem uralkodott másféle hangulat; ha Hannibalra s 
nagyszerű hadi sikereire gondoltak, megbánták azt, hogy békét kértek, 
viszont ha azt mérlegelték, hogy két csatában vereséget szenvedtek, 
hogy Syphax fogságba esett, őket pedig kiűzték Hispaniából és 
Italiából, s hogy mindezt egyetlen ember, Scipio vitézsége és 
bölcsessége érte el, borzalommal gondoltak e hadvezérre, akit a végzet 
mintegy az ő elpusztításukra teremtett. 


29. Hannibal már megérkezett Hadrumetumhoz. Itt néhány napi 
pihenőt engedélyezett a viszontagságos tengeri úttól kimerült 
katonáinak, majd, mivel nyugtalanították a riasztó híradások, hogy az 
ellenség teljesen megszállta Carthago környékét, erőltetett menetben a 
Carthagótól ötnapi járásra fekvő Zamához vonult. Itt előreküldött 
felderítőit a római őrök elfogták s Scipio elé vezették. Scipio átadta 
őket egy katonai tribunusnak, kérte, feledkezzenek el félelmükről, s 
vegyenek szemügyre táborában mindent, amit csak akarnak; 
körülvezettette a foglyokat, majd megkérdezte, jól kikémleltek-e 
mindent, s kíséretet adva melléjük, visszaküldte őket Hannibalhoz. 
Hannibal nem valami derűs hangulatban hallgatta végig jelentésüket, 
mert éppen aznap értesítették, hogy megérkezett Masinissa hatezer 
gyalogossal, négyezer lovassal - főképpen azonban ellenfelének 
bátorsága és nyilván nem alaptalan önbizalma nyugtalanította. 


Így hát, bár ő maga volt a háború oka, s megérkezésével ő tette 
semmissé a fegyverszüneti megállapodást s a békekötés reményét, 
mégis úgy vélte, hogy méltányosabb feltételeket érhet el, ha most kéri 
a békét, míg ereje érintetlen, nem pedig a vereség után; követeket 
küldött hát Scipióhoz: adjon lehetőséget a személyes megbeszélésre. 
Hogy saját elhatározásából vagy állami határozat alapján cselekedett-e 
így, annak eldöntésére - adatok híján - nem vállalkozhatom. Valerius 
Antias úgy tudósít, hogy Scipio az első ütközetben legyőzte Hannibalt, 
akinek a harcban tizenkétezer embere esett el, s ezerhétszáz került 
fogságba, s Hannibal ezután ment mint követ, tíz másik követtel 
együtt, Scipio táborába. 


Egyébként Scipio nem zárkózott el a tárgyalás elől, s így a 
megbeszélés szerint mindkét vezér előrenyomult táborával, hogy 


közelről indulhassanak a találkozóra. Scipio egy Naraggara nevű város 
közelében állapodott meg egy helyen, amely főként azért ígérkezett 
kedvezőnek, mert lőtávolságon belül el tudták látni vízzel. Hannibal 
egy innen négyezer lépésnyire fekvő magaslatot szállt meg, amely 
egyébként biztonságos és megfelelő volt, csak a vizet kellett messziről 
hordani. Itt szemeltek ki a két tábor között egy mindenhonnan jól 
látható helyet, nehogy bármilyen cselvetésre is lehetőség nyíljék. 


30. A seregeket egyenlő távolságra visszavonták, majd egy-egy 
tolmács kíséretében találkozott nemcsak az akkori időknek, de az 
egész addig eltelt kornak legkiemelkedőbb, valamennyi nemzet 
bármelyik királyához vagy hadvezéréhez méltó két vezére. Mikor 
meglátták egymást, a kölcsönös ámulattól szinte elragadtatva, egy 
ideig hallgattak, majd Hannibal szólalt meg először: 


"Ha már úgy hozta a végzet, hogy éppen én, aki támadó voltam a 
rómaiak elleni háborúban, s akinek annyiszor volt szinte már a 
kezében a győzelem, kényszerülök rá, hogy saját elhatározásomból 
békéért folyamodjam, legalább annak örülhetek, hogy ezt a sors 
végzése folytán tőled kell kérnem. 

S annyi kitűnő haditetted közt nem a legutolsó lesz ez a dicsőség, 
hogy előtted hátrált meg az a Hannibal, aki az istenek segítségével 
annyi római hadvezér felett győzedelmeskedett, s hogy te vetettél 
véget ennek az inkább a ti, mint a mi vereségeinkről emlékezetes 
háborúnak. Azt is a sors szeszélyes játéka rendezte így, hogy én, aki 
atyád consulsága idején ragadtam fegyvert, s a római hadvezérek 
közül először ővele ütköztem meg, most fegyveremet letéve az ő 
fiához járulok békét kérni. Nyilván az lett volna a legjobb, ha az 
istenek meggyőzik atyáinkat, hogy ti elégedjetek meg Italia, mi pedig 
Africa birtoklásával. Hiszen nektek se volt megfelelő kárpótlás Sicilia 
és Sardinia annyi hajóhadatok, annyi seregetek s annyi nagyszerű 
hadvezéretek elvesztéséért. De ami elmúlt, azt könnyebb hibáztatni, 
mint jóvátenni. Mi annyira megkívántuk a másét, hogy a magunkéért 
kell harcolnunk, s nemcsak mi viseltük a háborút Italiában, ti pedig 
Africában, hanem máris szinte kapuitokból és falaitokról láttátok az 
ellenség hadijelvényeit és seregét, mint ahogy mi most Carthagóból 
halljuk a római sereg zaját. 


Eljött hát a számunkra legátkozottabb pillanat, amelyet ti mindennél 
jobban óhajtottatok: a békéről tárgyalunk, úgy, hogy ti vagytok jobb 
helyzetben. S mi tárgyalunk, akik magunk is rendkívül fontosnak 
tartjuk a békét, s akiknek bármilyen döntését jóvá fogják hagyni 
országaink. Csak az a fontos: töltsön el minket az a szándék, hogy ne 
utasítsuk el a békés megállapodást. 


Ami engem illet, én megöregedve térek vissza hazámba, ahonnan 


gyermekként indultam el, s nemcsak életkorom, de a sikerek és 
kudarcok is megtanítottak rá, hogy a józan észre, s ne a véletlenre 
bízzam magamat. Viszont aggaszt a te ifjúságod és állandó szerencséd, 
mert mindkettő sokkal hevesebbé teszi az embert, semhogy képes 
volna a békés elhatározásokra. Nem egykönnyen tud számot vetni a 
véletlen szeszélyeivel az, akit még sosem csapott be szerencséje. Ami 
én voltam Trasumennusnál és Cannaenál, az vagy te ma! Még alig 
érted el a hadköteles kort, már fővezéri tisztséget ruháztak rád, s noha 
mindennek hihetetlen vakmerőséggel vágtál neki, sohasem hagyott 
cserben a szerencse. Megbosszultad atyád és nagybátyád halálát, s a 
családodat ért szerencsétlenség hozzásegített ahhoz, hogy a példás 
hősiesség és rokoni szeretet kitüntető dicsősége  övezzen; 
visszaszerezted az elvesztett Hispaniát, miután földjéről négy pun 
sereget űztél el; consullá választottak, s miközben másokban még 
annyi bátorság sem volt, hogy Italiát megvédelmezzék, te átkeltél 
Africába, s itt, miután megsemmisítettél két sereget s egy órán belül 
egyszerre elfoglaltál és felégettél két tábort, elfogtad a nagy hatalmú 
királyt, Syphaxot, s annyi várost foglaltál el az ő országából, s annyit a 
mi birodalmunkból, hogy engem is távozásra kényszerítettél Italiából, 
ahol tizenhat éven át oly szilárdan megvetettem a lábam. 


Szívednek nyilván kedvesebb a győzelem, mint a béke. Ismerem én 
ezt a kevélységet, amely a dicsőséget többre becsüli a haszonnál. Ilyen 
szerencse mosolygott egykor énreám is. Bizony, ha az istenek 
szerencsés helyzetünkben józan gondolkodással is megáldanának, 
nemcsak azt mérlegelnénk, ami már megtörtént, hanem azt is, ami 
még megtörténhetik. S ha mindenki másról meg is feledkeznél, magam 
is eléggé intő példa vagyok minden lehetséges sorsfordulatra. Itt áll 
előtted az az ember, aki nemrég az Anio és a ti Városotok között 
ütötte fel táborát, Róma falai ellen vonult, s majdnem fel is hágott 
rájuk; itt láthatsz engem, miután elvesztettem két fivéremet, e bátor 
férfiakat és nagy hírű hadvezéreket, szinte már ostrom alatt álló 


szülővárosom előtt, mialatt kérő szavaimmal attól szeretném 
megmenteni hazámat, amivel a tiéteket rémítgettem. 


Minél jobban kedvez valakinek a szerencse, annál kevésbé szabad 
bíznia benne. Ha most adsz békét, mikor a te helyzeted biztos, a 
miénk pedig válságos, ez tekintélyedet és híredet növeli, nekünk 
viszont, mivel mi kérjük, kényszerűség ez, és nem tisztesség. Jobb és 
megnyugtatóbb a biztos béke, mint a remélt győzelem. Az előbbi a te 
kezedben van, az utóbbi az istenekében. Oly sok éven át övezett a 
szerencse; ne bízd ezt egyetlen óra döntésére. S magadban ne csak 
erőddel vessél számot, de azzal is, hogy a szerencse forgandó, s a 
csatában bármelyikünket megsegíthet a szeszélyes hadisten. Mindkét 
oldalon fegyverek, mindkét oldalon emberek sorakoznak fel, és 


várakozásunk sehol sem teljesül kevésbé, mint éppen a háborúban. A 
győzelemmel sem gyarapíthatod azt a dicsőséget, amit a béke 
megadásával már most megszerezhetsz, olyan mértékben, mint 
amennyit vereséged esetén elveszíthetsz. A szerencse egyetlen óra 


alatt megsemmisítheti már megszerzett és ezután remélt dicsőséged. 


Ha megkötjük a békét, minden tőled függ, P. Cornelius, 
máskülönben el kell fogadnod a végzetet, amit az istenek neked 
juttatnak. M. Atilius valamikor éppen e földön került volna a szerencse 
és hősiesség ritka példaképei közé, ha győzelme után, atyáink 
kérésére, megadja nekünk a békét. De mivel jósorsában elbizakodott, s 
nem fékezte meg nekiszilajodott szerencséjét, minél magasabbra 
emelkedett, annál csúfosabban hullott a mélybe. Igaz, annak van joga 
megszabni a feltételeket, aki adja, s nem annak, aki kéri a békét, de 
talán arra nem vagyunk méltatlanok, hogy mi magunk tegyünk 
javaslatot megbüntetésünkre. 


Nem emelünk kifogást az ellen, hogy mindazt, ami miatt a háború 
kitört, nektek engedjük át: Siciliát, Sardiniát s az Italia és Africa között 
elterülő tenger valamennyi szigetét. S mi, carthagóiak, Africa partjai 
mögé rekesztve beletörődünk abba a látványba, hogy - ha már az 
istenek így akarták - ti uralkodjatok Italián kívül is szárazon és vízen. 
Nem tagadom, hogy kétségbe vonhatjátok a punok megbízhatóságát, 
mivel legutóbb sem valami túlzott őszinteséggel kérték és várták 
tőletek a békét. De igen sokat számít a békét kérő személye is, Scipio, 
a tekintetben, hogy megvan-e a biztosíték a béke megtartására. Úgy 
hallom, a ti őseitek is nemegyszer azért tagadták meg a békét, mert a 
követség nem volt elég tekintélyes. Én, Hannibal, kérek békét, s nem 
kérném, ha nem vélném hasznosnak, s ezért is fogom megtartani, 
amiért kértem, mert hasznosnak vélem. S ahogy én, mivel én 
indítottam meg a háborút, úgy intéztem, hogy azt senkinek se legyen 
oka megbánni - míg csak az istenek nem váltak irigyeimmé -, most is 
az lesz a célom, hogy senkinek se kelljen megbánnia a békét, amelyet 
én eszközöltem ki!" 


31. Szavaira a római hadvezér nagyjából a következőképpen 
válaszolt: 


"Nem kerülte el figyelmemet, Hannibal, hogy a carthagóiak azért 
tették semmissé a jelenlegi fegyverszünet érvényét és a békekötés 
reményét, mert megérkezésedben bizakodtak. Ezt persze te magad 
sem tagadhatod, amikor a korábbi békefeltételekből mindent kihagysz, 
azon kívül, ami már amúgy is régen a hatalmunkban van. Egyébként, 
mint ahogy te is szeretnéd éreztetni polgártársaiddal, mekkora terhet 
veszel le a vállukról, hasonlóképpen nekem is arra kell törekednem, 
hogy ne vegyük ki a békeszerződésből azokat a pontokat - mintegy 


megjutalmazva a carthagóiakat hitszegésükért - amelyeket annak 
idején már elfogadtak. Méltatlanság lenne, hogy megkapjátok az 
eredeti feltételeket, sőt még azzal a követeléssel lépjetek fel, hogy 
csalárdságotokból hasznotok legyen. 


Nem a mi atyáink kezdték a háborút Siciliáért, s nem mi 
Hispaniáért. Annak idején szövetségeseink, a mamertinusok veszélyes 
helyzete, majd pedig Saguntum pusztulása kényszerített minket arra, 
hogy - mintegy a jog és kötelesség parancsára - fegyvert ragadjunk. 
Magad is elismered, hogy ti kezdtétek a háborút, s tanúk rá az istenek 
is, akik az isteni és emberi jog szerint biztosították annak a háborúnak 
győzelmes befejezését, s ezért ezt is segítik és segíteni fogják. 


Ami engem illet, tudom, hogy gyarló az ember, tudatában vagyok 
annak, hogy minden cselekedetünket ezernyi véletlen befolyásolhatja. 
De azért csak akkor ismerném el, hogy gőgösen és hatalmaskodó 
módon cselekedtem, ha te még az én Africába való átkelésem előtt, 
saját elhatározásodból, elhagytad volna Italiát, s miután seregedet 
hajókra raktad, személyesen jöttél volna hozzám békét kérni, s én 
kérésedet visszautasítottam volna. De most, hogy - kelletlen 
vonakodások közepette - szinte a saját kezemmel vonszoltalak át 
Africába, egyáltalán nem vagyok semmire se kötelezve veled szemben. 


Így tehát ha azokat a feltételeket, amelyek alapján a béke akkor még 
megvalósíthatónak látszott, még kiegészítjük néhánnyal, mintegy 
megtorlásul a fegyverszünet alatt rakományostul elfoglalt hajóinkért 
és követeink megsértéséért, akkor az ügy megérdemli, hogy a 
haditanács elé terjesszem. De ha még azokat a feltételeket is súlyosnak 
találjátok, akkor készüljetek a háborúra, mivel nem tudtátok elviselni 
a békét." 


Így, mivel békekötés nélkül tértek vissza táborukba, bejelentették, 
hogy eredménytelen volt a tárgyalás; a fegyvereknek kell dönteniük, 
és sorsuk az istenek akaratától függ. 


32. Miután visszatértek táborukba, mindketten felhívták katonáikat, 
hogy tartsák készen fegyverüket és bátorságukat a végső küzdelemre, 
mert ha a szerencse melléjük pártol, győzelmük nem egy napra, 
hanem minden időkre szól. Meg fogják tudni, mielőtt még a következő 
éjszaka beköszöntene, hogy ezentúl Róma vagy Carthago szabja-e a 
törvényt a népeknek, hiszen nem Africa vagy Italia, hanem a 
földkerekség lesz a győztes jutalma, de e jutalomnak megfelelő a 
veszedelem is, amely arra vár, akitől elpártol a hadiszerencse. - Hiszen 
egyrészt a rómaiaknak se kínálkozott semmiféle út a menekülésre ezen 
az idegen és ismeretlen területen, másrészt a carthagóiak is jól tudták, 
hogy ha utolsó tartalékaik is kimerülnek, a biztos pusztulás vár rájuk. 


Így vonult ki másnap a döntő küzdelemre a két leghatalmasabb nép 
két leghíresebb hadvezére és két legerősebb hadserege, hogy e napon 
újabbal tetézze, vagy végleg elveszítse eddig szerzett dicsőségét; ezért 
lelküket felváltva töltötte el a remény és félelem érzése. S mialatt 
tekintetük hol a maguk, hol az ellenség hadsoraira esett, értelmükkel 
is, szemükkel is felmérték az erőviszonyokat, s hol buzdító, hol leverő 
képek merültek fel képzeletükben. S amire maguktól nem gondoltak, 
azt emlékeztető és buzdító szavaikkal  hadvezéreik idézték 
emlékezetükbe. A pun vezér elsorolta, hogy tizenhat éven át viseltek 
Italia földjén háborút, hogy mennyi római hadvezért, mennyi római 
sereget semmisítettek meg végleg, s ha olyan katonához ért, aki 
emlékezete szerint valamelyik csatában kitüntette magát, annak 
minden egyes haditettét felsorolta. 


Scipio viszont felidézte emberei előtt a Hispaniában s az újabban 
Africában vívott csatákat, s az ellenség saját beismerését, mikor 
félelmükben sem azt nem tudták elkerülni, hogy békét kérjenek, sem 
megtartani nem tudták azt, jellemükben gyökerező csalárdságuk 
miatt. Hozzá még átalakította Hannibal négyszemközt neki mondott - 
s így tetszés szerint értelmezhető - szavait is. Kifejezte azt a sejtelmét, 
hogy az istenek a harcba induló punoknak ugyanolyan jósjeleket 
adtak, mint amilyenekkel egykor atyáik az  Aegati-szigeteknél 
harcoltak. Véget ér a háború és a megpróbáltatás; már a kezükben van 
a carthagói hadizsákmány, s visszatérhetnek otthonukba, hazájukba, 
szüleikhez, gyermekeikhez, hitvesükhöz, házi és állami isteneikhez. 


Mindezt olyan magabiztos fellépéssel, olyan derűs tekintettel adta 
elő, hogy máris a győztes hadvezér benyomását keltette. Ezután 
előreállítottá a dárdásokat, mögéjük az első sorbelieket, a csatasor 
legmélyére pedig a triariusokat. 


33. A hadijelvények előtt álló cohorsokat azonban nem zárkóztatta 
szorosan egymás mellé, hanem a manipulusokat bizonyos térközökben 
állította fel, hogy utat nyithassanak az ellenség elefántjai előtt, 
anélkül, hogy ezek a hadsorok rendjét megbontanák. Laeliust, aki 
eddig legatusként, ebben az évben pedig a senatus által soron kívül 
kinevezett guaestorként szolgált mellette, az italiai lovassággal a bal-, 
Masinissát s a numidákat pedig a jobbszárnyra rendelte. Az 
előcsapatok manipulusai között hagyott réseket könnyűfegyverzetű 
harcosokkal töltötte ki, megparancsolva nekik, hogy az elefántok 
támadása elől vagy vonuljanak vissza a szilárd csatarendben 
felsorakozott hadsorok mögé, vagy pedig térjenek ki jobbra és balra, s 
csatlakozva az előcsapatokhoz, adjanak utat, hadd rohanjanak a 
szörnyetegek a két oldalról fenyegető dárdák közé. 


Hannibal rémületkeltés végett az elefántokat állította előre - 


összesen nyolcvanat, többet, mint eddig bármelyik ütközetben -, s 
mögéjük a ligur és gallus segédcsapatokat, baleariakkal és 
maurusokkal vegyesen; a második csatasorba pedig a carthagóiakat, 
africaiakat és a macedon legiót, végül, bizonyos távolságban, 
tartalékként az italiai katonákat helyezte el; ezek nagyrészt bruttiusok 
voltak, de elsősorban az erőszaknak és kényszernek engedve, nem 
pedig szabad akaratukból követték Hannibalt, amikor elhagyta Italiát. 
A lovasságot ő is a szárnyakra rendelte, jobb felől helyezkedtek el a 
carthagóiak, balról a numidák. 


Sokféleképp hangzott a buzdítás ebben a seregben, annyiféle ember 
között, akiknek nem egyezett a nyelve, szokása, törvénye, fegyvere, 
ruházata, külső megjelenése, s más-más okból vállalkoztak a 
hadiszolgálatra is. A segédcsapatokat azonnal kifizetendő zsolddal 
biztatta, amely a hadizsákmány révén meg fog sokszorozódni; a 
gallusokban tovább szította a rómaiak ellen érzett, velük született ősi 
gyűlöletüket; a ligurokban reményt keltett, hogy ha győznek, zordon 
hegyeikből leköltözhetnek Italia termékeny síkságaira; a maurusokat 
és numidákat azzal rémítette, hogy ismét Masinissa féktelen uralma 
alá kerülhetnek, s mindegyiknek mást és mást hozott fel biztatásul 
vagy ijesztésül. A carthagóiak előtt felidézte szülővárosuk falait, házi 
isteneiket, őseik sírjait, gyermekeiket, szüleiket, rettegő asszonyaikat, 
kijelentve, hogy vagy a megsemmisülés és a szolgaság, vagy a világ 
feletti uralom vár rájuk; nincs más lehetőség, csak a kétségbeesés és a 
remény közt választhatnak. 


S miközben a pun vezér még javában szónokolt a carthagóiaknak, s 
a többi vezér is honfitársaiknak, s főképpen - tolmácsok útján - a 
közéjük vegyült idegeneknek, a rómaiaknál felharsantak a kürtök és 
trombiták, s akkora zaj támadt, hogy az elefántok - főleg a 
balszárnyon - saját soraik, a maurusok és numidák ellen fordultak. 
Masinissának könnyű volt az állatok riadtságát rémületté fokozni, s 
így ezen a szárnyon megfosztotta az ellenséges sereget a lovasság 
támogatásától. A punok azonban néhány szörnyeteget, amely nem 
rémült meg, ráhajtottak az ellenségre, s ezek nagy pusztítást végeztek 
a könnyűfegyverzetűek soraiban, miközben maguk is sok sebet kaptak. 
A könnyűfegyverzetűek ugyanis a manipulusok közé hátráltak, s hogy 
szét ne tiporják őket, utat nyitottak az elefántoknak, majd a 
hajítófegyvereknek — mindkét oldalról kiszolgáltatott állatokra 
hajították dárdáikat, s közben az előcsapatok se késlekedtek 
lövedékeikkel, úgyhogy a mindenfelől záporozó dárdák hatására a 
római hadsorok közül meghátrálva ezek is saját csapataikra rohantak, 
s a jobbszárnyat - éppen a carthagói lovasságot - futásra 
kényszerítették.  Laelius pedig, mikor észrevette az ellenség 
megzavarodását, riadalmukat rémületté fokozta. 


34. A pun sereg mindkét szárnya elveszítette lovasságát, mire a 
gyalogosok összecsaptak, s már nem volt egyenlő sem erejük, sem 
lelkesedésük. Ehhez járult még néhány, elmondva nem túl 
jelentékenynek látszó, de az ütközet sorsát annál jobban befolyásoló 
körülmény: a rómaiak harci kiáltása egységes, éppen ezért hangosabb 
és félelmetesebb is volt, míg a sok népből álló másik sereg különböző 
nyelvű csatakiáltása hangzavarrá vált. A római csapatok harcmódját, 
miközben tömegük és fegyverük súlyával szorongatták az ellenséget, 
az állandóság jellemezte; a másik oldalon nagyobb szerepet játszott a 
rohamozás és a mozgékonyság, mint az erő. Ezért a rómaiak már 
azonnal, első támadásukkal visszaszorították helyéről az ellenséges 
csatasort. Ezután karjukkal és pajzsukkal taszigálva őket, haladtak a 
hátrálók nyomában, s jó ideig szinte ellenállás nélkül nyomultak előre. 
Közben a hátrább állók is, mikor észrevették, hogy megingott a 
csatasor, nyomták előre az első sorbelieket, s ezzel elérték, hogy még 
nagyobb lendülettel kergessék hátrafelé az ellenséget. Az ellenség 
második sorában álló africaiak és carthagóiak annyira nem voltak 
képesek feltartani a menekülő segédcsapatokat, hogy - ellenkezőleg - 
ők maguk is meghátráltak, nehogy az ellenség, lekaszabolva a 
makacsul védekező első sorbelieket, hozzájuk is eljuthasson. Így 
azután a segédcsapatok hirtelen megfutottak, és saját bajtársaik ellen 
fordulva részben a második sorba menekültek, részben még le is 
vágták azokat, akik nem akarták őket befogadni, mivel eddig nem 
segítették harcukat, most pedig az utat is elzárták előlük. Így szinte 
már két ütközet vegyült egybe, mert a carthagóiak arra kényszerültek, 
hogy az ellenségen kívül még saját embereikkel is közelharcot 
vívjanak. De még így sem engedték be a csatasorba a visszaszorított és 
elkeseredett embereket, hanem soraikat szorosra zárva, kitaszigálták 
őket a szárnyakra s a harc színterén kívül eső üres területre, nehogy a 
futástól és sebesüléstől kimerült katonák a szilárd és sértetlen 
hadsorok közé keveredjenek. 


Különben a helyet, ahol kevéssel előbb a segédcsapatok álltak, 
akkora hulla- és fegyverhalmok borították, hogy itt szinte nehezebb 
volt áthatolni, mint előbb az ellenség sűrű sorain keresztül. Ezért az 
első sorbeli római dárdások, miközben a hulla- és fegyverrakáson 
átgázolva - ki-ki amerre út nyílt - követték az ellenséget, elszakadtak 
hadijelvényüktől és egységüktől. S az első sorban támadt zavar 
hatására a nehézfegyverzetűek hadijelvényeinek a rendje is kezdett 
megbomlani. 


Scipio, mihelyt ezt észrevette, a dárdásoknak sietve visszavonulót 
fúvatott, a sebesülteket az utolsó sorba rendelte, s a 
nehézfegyverzetűeket és triariusokat a szárnyakra vezényelte, hogy így 
erősítse és biztosítsa a dárdások arcvonalának közepét. Így újult erővel 


új csata lángolt fel; most került sor az igazi ellenfelek küzdelmére, 
akik egyenlők voltak a fegyverzetben, harci  tapasztalatban, 
hőstetteikkel szerzett hírnevükben, nemkülönben reményeik és 
félelmük nagyságában. De a római sereg számával és önbizalmával 
egyaránt fölénybe került, mivel már szétszórta a lovasokat valamint az 
elefántokat, s megfutamítva az első csatasort, már a második ellen 
harcolt. 


35. Laelius és Masinissa, akik jókora távolságra üldözték a megvert 
lovasokat, éppen idejében tértek vissza, hogy hátulról átkarolják az 
ellenséges arcvonalat. Ez a lovasroham mérte az ellenségre a döntő 
csapást. Sokat közülük körülfogva a csatasorban kaszaboltak le, sokkal 
pedig, akik szétszóródtak a körülöttük fekvő, mindenfelé nyílt terepen, 
a vidéket körben mindenhol megszálló római lovasság végzett. E 
napon több mint húszezer embert vágtak le a carthagóiak és 
szövetségeseik közül, s körülbelül ugyanennyit ejtettek fogságba 
százharminckét hadijelvénnyel és tizenegy elefánttal együtt. A 
győztesek közül mintegy ezerötszázán estek el. 


Hannibal, aki néhány lovas kíséretében kijutott a zűrzavarból, 
Hadrumetumba menekült, miután, míg hadsorai szilárdan álltak, s 
mikor kezdtek felbomlani, minden lehetőt megtett, mielőtt elhagyta a 
csatateret. Maga Scipio s vele a haditudomány minden szakértője 
elismerte azt a dicsőségét, hogy e napon páratlan művészettel 
sorakoztatta csatára seregét; előreállította az elefántokat, hogy 
kiszámíthatatlan rohamuk s feltarthatatlan erejük megakadályozza a 
rómaiakat abban, amibe legfőbb reményüket vetették: a hadijelvények 
követésében s az alakzatok megtartásában; továbbá a segédcsapatokat 
a carthagóiak csatasora elé állította, hogy a valamennyi népből 
összevegyült embertömeg, akiket nem a hűség, csupán a zsold tart 
össze, ne találhasson alkalmat, ha kedve úgy hozza, a megfutásra, s 
ugyanakkor felfogja és meggyengítse az ellenség első, leghevesebb 
lendületű támadását, vagy ha egyebet nem is tesz, tompítsa sebei 
révén az ellenség fegyvereit; s csak utánuk helyezte el legfőbb 
reménységét, a carthagói és africai katonákat, azt az előnyt biztosítva 
nekik, hogy ezek friss erővel vehessék fel a harcot a már kifáradt és 
sebesült rómaiakkal - akikkel egyébként egyforma erősek -, s így 
föléjük kerekedjenek; az italiabelieket pedig, akikről nem tudta, hogy 
szövetségesnek vagy ellenségnek tekintse-e őket, még jókora térközt is 
hagyva, a legutolsó csatasorba rendelte. 


Mikor Hannibal, hadvezéri képességeit mintegy utolszor 
bebizonyítva, Hadrumetumba menekült, majd, hogy üzentek érte, 
visszatért Carthagóba - harminchat évvel azután, hogy onnét 
gyermekként elutazott -, a Curiában kijelentette, hogy nemcsak az 
ütközetet vesztette el, de a háborút is; és nem lehet más menekvésük, 


csak a békekötés. 


36. Scipio közvetlenül a csata után elfoglalta és kirabolta az ellenség 
táborát, majd arra a hírre, hogy P. Lentulus, ötven hadi- és száz 
teherhajóval a legkülönfélébb utánpótlást hozva, megérkezett Uticába, 
hatalmas zsákmányával visszatért a tenger mellé, hajóihoz. S mivel 
úgy vélte, hogy a súlyos helyzetben lévő carthagóiak rémületét 
minden módon növelni kell, utasította Cn. Octaviust - Laeliust ugyanis 
győzelmi hírnökként Rómába küldte -, hogy a legiókat szárazföldi 
úton vezesse Carthago ellen. Ő maga egyesítette régi hajóhadát 
Lentulus most érkezett hajóival, s Uticából felkerekedve, elindult a 
carthagói öböl felé. 


Már nem járt messze onnan, mikor szembejött vele egy szalagokkal 
és olajágakkal teleaggatott carthagói hajó. Ez volt az a tíz követ - a 
város vezető emberei -, akiket Hannibal javaslatára elküldtek, hogy 
békét kérjenek. Mikor megjelentek a fővezéri hajó hátsó fedélzetén, 
esdeklők módjára maguk elé tartották a körülfont olajágakat, s 
könyörögve kérték Scipio oltalmát és irgalmát. De csupán azt a választ 
kapták, hogy jöjjenek Tynesbe, ide fogja áthelyezni táborát. S miután 
megszemlélte Carthago fekvését - pillanatnyilag nem is a tájékozódás 
kedvéért, hanem hogy ráijesszen az ellenségre -, visszatért Uticába, s 
ide rendelte vissza Octaviust is. 


Mikor onnan Tynesbe vonultak, jött meg a hír, hogy Vermina, 
Syphax fia, több lovassal, mint gyalogossal a carthagóiak segítségére 
jön. A római sereg egy része a teljes lovassággal a Saturnalia első 
napján megtámadta, s könnyű küzdelemben szétverte a numidákat. A 
lovasokat, akik elől a menekülés útját is elvágták, körülfogták, 
tizenötezer embert levágtak, ezerkétszázat élve ejtettek fogságba, s 
ezerötszáz numida lovat valamint hetvenkét  hadijelvényt 
zsákmányoltak. Maga a fiatal király a zűrzavarban néhány emberével 
megmenekült. 

Scipio ezután Tynesnél, az előző helyén ütötte fel táborát, s itt járult 
elé a Carthagóból érkezett harminc küldött. Ezek kétségtelenül 
annyival alázatosabban viselkedtek, mint korábban, amennyivel 
reménytelenebb volt a helyzetük, de a rómaiak, mivel élénken 
emlékeztek  szószegésükre, lényegesen csekélyebb szánalommal 
hallgatták őket. S noha a haditanácsban a jogos harag mindenkit arra 
ösztökélt, hogy Carthago elpusztítását kívánja, mégis - mérlegelve, 
hogy milyen rendkívül nehéz és hosszan tartó vállalkozást jelentene 
ennek az olyannyira megerősített, oly hatalmas városnak az ostroma, s 
mivel magát Scipiót is nyugtalanította a gondolat, hogy várhatja 
utódja megérkezését, aki majd learatja a háború befejezésének 
dicsőségét, amelyért más viselte a fáradságot és veszélyt - mindnyájan 


a béke felé hajlottak. 


37. Másnap ismét hívatták a követeket, heves szavakkal szemükre 
hányták szószegésüket, figyelmeztették őket, győzze meg őket végre 
annyi vereségük arról, hogy hinniük kell az istenekben, az eskü 
érvényességében, majd közölték velük a békefeltételeket: Szabadon 
élhetnek saját törvényeik alatt; megtarthatják városukat és földjüket a 
háború előtti határok között; a rómaiak e napon véget vetnek földjeik 
pusztításának; át kell adniuk a rómaiaknak minden szökevényt, 
szökött rabszolgát és foglyot; tíz kivételével át kell adniuk a 
rómaiaknak hadihajóikat, valamint a birtokukban lévő szelídített 
elefántokat, újabbakat pedig nem szelídíthetnek; sem Africában sem 
Africán kívül nem viselhetnek háborút a római nép engedélye nélkül; 
adják vissza Masinissának birodalmát, és kössenek vele békét; 
fedezniük kell a segédcsapatok ellátását és zsoldját, míg követeik 
vissza nem érkeznek Rómából; tízezer ezüst talentumot kell fizetniük 
ötven éven át egyenlő részletekben; száz olyan kezest kell adniuk 
Scipiónak, akiket ő választ ki, s ezek nem lehetnek fiatalabbak 
tizennégy, és idősebbek harmincévesnél. Azzal a feltétellel kapják meg 
a fegyverszünetet, ha rakományukkal együtt visszaszolgáltatják az első 
fegyverszünet ideje alatt elfogott teherhajókat; ellenkező esetben nem 
kapnak fegyverszünetet, s egyáltalán nem reménykedhetnek a 
békében. 


A követeknek ezekkel a békefeltételekkel kellett hazatérniük. Mikor 
ismertették ezeket a népgyűlésen, s Gisgo szavait, aki a békekötés 
ellen lépett fel, a zavargó, de harcra képtelen tömeg helyesléssel 
hallgatta, Hannibal annyira felháborodott rajta, hogy ebben a 
helyzetben ilyen szavak elhangozhatnak és meghallgatásra 
találhatnak, hogy Gisgót saját kezűleg letaszította az emelvényről. S 
mikor a szabad polgárok között szokatlan jelenet hatására a tömeg 
morgolódni kezdett, a tábori élethez szokott férfi, akit meglepett a 
városban uralkodó szabadság, kijelentette: 


"Kilencéves koromban távoztam el körötökből, s harminchat 
esztendő múltával tértem haza. Engem a magam és a hazám sorsa a 
hadiélet törvényei szerint nevelt, s így állíthatom, hogy ezeket 
alaposan ismerem, de úgy látszik, a város és forum jogszokásait, 
törvényeit és eljárásait tőletek kell megtanulnom!" 


S miután kimentette magát tájékozatlanságáért, hosszasan kifejtette, 
hogy ez a béke egyrészt egyáltalán nem méltánytalan, másrészt 
elkerülhetetlen. 


A legnagyobb nehézséget az okozta, hogy a fegyverszünet ideje alatt 
elfogott hajórajból már csupán maguk a hajók voltak meg, s a holmik 
felkutatása nem volt könnyű feladat, mert akiket gyanúsítottak, épp 


azok ellenezték a békét. Úgy döntöttek, hogy visszaadják a hajókat, 
mindent elkövetnek a legénység felkutatására, Scipióra bízzák a 
hiányzó értékek felbecsülését, s ezt a carthagóiak pénzben egyenlítik 
ki. 


Egyesek úgy tudósítanak, hogy Hannibal közvetlenül a csata után a 
tengerpartra vonult, s egy erre a célra készenlétben tartott hajóval 
tüstént Antiochus királyhoz utazott, s mikor Scipio első követelése az 
volt, hogy szolgáltassák ki neki Hannibalt, azt a választ kapta, hogy 
Hannibal már nem tartózkodik Africában. 

38. Miután a követek visszatértek Scipióhoz, ő felszólította a 
guaestorokat és a hajótulajdonosokat, közöljék - a guaestorok a 
hivatalos jegyzékek alapján -, mennyi állami és magántulajdon volt a 
hajókon. Ennek teljes értékét, huszonötezer font ezüstöt, azonnal 
megfizettették, s a carthagóiaknak háromhónapos fegyverszünetet 
adtak. Ezt kiegészítették azzal, hogy a fegyverszünet ideje alatt sehová 
máshová nem küldhetnek követséget, csupán Rómába, s ha bármilyen 
követség érkezik Carthagóba, azt nem bocsáthatják el előbb, csak ha a 

római vezér meggyőződött róla, hogy kik és milyen szándékkal jöttek. 


A carthagói követekkel együtt L. Veturius Philót, M. Marcius Rallát 
és L. Scipiót, a fővezér fivérét is elküldték Rómába. - Az ezekben a 
napokban Siciliából és Sardiniából érkezett szállítmányok annyira 
lenyomták a gabona árát, hogy a kereskedő a rakományt engedte át a 
hajósoknak a szállítási díj fejében. 


Rómában arra a hírre, hogy a carthagóiak megszegték a 
fegyverszünetet, először nyugtalanság támadt. Elrendelték, hogy T. 
Claudius hajóhadával sietve keljen át Siciliába, majd onnan tovább 
Africába, a másik consul, M. Servilius pedig maradjon a Városban, 
amíg tájékozódnak az africai helyzetről. Ti. Claudius consul azonban 
késlekedett minden, a hajók felszerelésével és indulásával kapcsolatos 
előkészülettel, mert a senatus úgy határozott, hogy a békefeltételek 
meghatározásában nem a consult, hanem P. Scipiót illesse a döntő szó. 


A rémületet növelték a csodajelekről közvetlenül a lázadás híre után 
érkezett jelentések is. Cumaeban úgy látták, hogy a napkorong 
megkisebbedik, és kőeső esett; Velitraaben a mezőn földomlás 
következtében hatalmas üreg támadt, s a mélység fákat nyelt el; 
Ariciában a forumot és körben a boltokat, Frusinóban a városfal több 
pontját és kapuját villámcsapás érte, s a Palatiumon is kőeső esett. E 
csodajeleket, ősi szokás szerint, kilencnapos ünneppel, továbbá 
nagyobb áldozati állatokkal engesztelték ki. Vallásos aggodalmat 
keltettek a közben támadt szokatlan áradások is. Mert a Tiberis 
annyira kiáradt, hogy elöntötte a circust, s így az Apollo tiszteletére 
tartott Játékokat a Porta Collina környékén, az eryxi Venus szentélye 


mellett rendezték meg. Egyébként a Játékok napján annyira kiderült 
az idő, hogy az ünnepi menetet, amely már elindult a Porta Collina 
felé, arra a hírre, hogy visszahúzódott a víz, visszahívták, s oda 
irányították a circusba. S a nép örömét s a Játékok ünnepélyességét 
még csak növelte az a körülmény, hogy az ünnepi látványosságot a 
megszokott helyen rendezték meg. 


39. Claudius consult, aki végre-valahára elindult a Városból, a Cosai- 
és a Lauretumi-öböl között roppant félelembe ejtette egy iszonyú 
vihar. Innen Populoniumba hajózott, ahol lehorgonyzott, amíg a vihar 
kiadja maradék erejét, majd innen Ilva szigetére, Ilvától Corsica, 
Corsicától Sardinia felé folytatta útját. Mikor itt megkerülte az 
Insanus-hegyfokot, itt, a sokkal kedvezőtlenebb helyen új, még sokkal 
hevesebb vihar tört rá, és szétszórta hajóraját. Sok hajó rongálódott 
meg vagy vesztette el fedélzeti felszerelését, nem egy teljesen 
szétzúzódott. A megviselt és megrongálódott hajóraj ezután Carales 
felé tartott. Itt lepte meg, mialatt a hajókat partra vonták és 
kijavították, Ti. Claudiust a tél, s consuli éve is lejárt. S mivel senki 
sem hosszabbította — meg vezéri megbízatását, hajóival 
magánemberként tért vissza Rómába. 


M. Servilius, hogy a választások megtartására ne hívják vissza 
Rómába, C. Servilius Geminust nevezte ki dictatornak, s eltávozott 
provinciájába. A dictator P. Aelius Paetust tette meg lovassági 
főparancsnokának. Többször is kitűzték a gyűlés idejét, de ezt a 
zivatarok miatt nem tudták megtartani. Így, mikor a régi tisztviselők 
március tizennegyedikén letették hivatalukat, s újabbakat még nem 
választottak a helyükre, az állam főtisztviselők nélkül maradt. 


Ebben az évben halt meg T. Manlius Torguatus pontifex, helyére C. 
Sulpicius Galbát választották meg. L. Licinius Lucullus és 0. Fulvius 
aedilis curulisek három ízben teljes egészében felújították a Római 
Játékokat. 


Feljelentés következtében kiderült, hogy az aedilis írnokai és szolgái 
titokban pénzt tulajdonítottak el az államkincstárból, elítélték őket, s 
az ügy rossz fényt vetett Lucullus aedilisre is. - P. Aelius Tubero és L. 
Laetorius — plebeius  aedilisek lemondtak  tisztségükről, mert 
megválasztásuknál hiba történt, noha már megrendezték a Játékokat, 
s a Játékok alkalmából lakomát adtak, s a büntetéspénzekből három 
ezüstszobrot állítottak fel a Capitoliumon  Iuppiternek. Ceres 
tiszteletére - a senatus megbízásából - a dictator és a lovassági 
főparancsnok rendezte meg a Játékokat. 


40. Mikor megérkeztek Africából a római s velük a carthagói 
követek, Bellona szentélyében senatusi ülést tartottak. Itt L. Veturius 


Philo az atyák roppant lelkesedése közepette bejelentette, hogy 
Hannibal ellen a carthagóiak számára végső csatát vívtak, s hogy 
végre befejezték a gyászos háborút. Megemlítette, mint e hatalmas 
siker egyik kisebb részletét, hogy teljes győzelmet arattak Vermina, 
Syphax fia felett is. Veturiust ezután felszólították, hogy jelenjék meg 
a népgyűlés előtt is, és közölje a néppel az örömhírt. Hogy lehetővé 
tegyék a hálaadást, kinyittatták a Város valamennyi szentélyét, s 


háromnapos hálaadó ünnepet rendeltek el. 


A carthagóiak s Philippus király velük szintén ideérkezett követeinek 
a kérésére, hogy bocsássák őket a senatus elé, a dictator az atyák 
megbízásából azt a választ adta, hogy majd az új consulok fogják őket 
a senatus elé bebocsátani. 


Ezután megtartották a választógyűlést. Consullá választották Cn. 
Cornelius Lentulust és P. Aelius Paetust. A megválasztott praetorok 
közül sorshúzás útján M. Iunius Pennusnak jutott a városiak 
jogügyeinek intézése, M. Valerius Faltónak a bruttiusok földje, M. 
Fabius Buteónak Sardinia, P. Aelius Tuberónak Sicilia. A consulok 
provinciáiról nem akartak előbb dönteni, csak ha már meghallgatták 
Philippus király és a carthagóiak követeit. S lelkükben már előre 
látták, hogy alig fejeződött be az egyik háború, máris kezdődik a 
másik. 

Cn. Lentulus consul égett a vágytól, hogy Africát kapja meg 
provinciának, hogy ha még folyik a háború, ő szerezze meg a könnyű 
győzelmet, ha pedig már befejeződött, az ő consulságához fűződjék a 
roppant küzdelem befejezésének dicsősége. Ezért kijelentette: nem 
engedi, hogy előbb bármi egyébről is tárgyaljanak, amíg nem jelölik ki 
számára provinciául Africát. Tiszttársa engedett kívánságának, mert 
mint mérsékelt és bölcs ember, belátta, hogy nemcsak méltatlan dolog 
ez a vetélkedés Scipióval a dicsőségért, de nagyon egyenlőtlenül is fog 
végződni. 0. Minucius Thermus és M. Acilius Glabrio néptribunusok 
kijelentették: Cn. Cornelius most olyasmivel próbálkozik, amit az 
előző év consulja, Ti. Claudius sikertelenül kísérelt meg. Az atyák 
javaslatára a nép elé terjesztették a kérdést: kire óhajtják Africában 
ráruházni a fővezérséget; s mind a harmincöt tribus P. Scipio 
fővezérségére szavazott. Az ügy tárgyalása a senatusban s a 
népgyűlésen egyaránt sok vitát kavart, s végül abban állapodtak meg, 
hogy a senatusra bízzák a döntést. Az atyák tehát - mert ebben 
egyeztek meg - esküt tettek, s úgy határoztak, hogy a consulok 
döntsék el egymás között - megállapodással vagy sorshúzás útján - a 
provinciák elosztását, hogy melyikük kapja meg Italiát, s melyikük az 
ötven hajóból álló hajóhadat. S akinek a hajóhad jut, az hajózzék el 
Siciliába. S ha a carthagóiakkal nem lehet megkötni a békét, keljen át 
Africába; s a consul a tengeren, Scipio pedig, megtartva eddigi 


főparancsnoki hatáskörét, a szárazföldön folytassa a háborút. Ha 
megegyeznek a békefeltételekben, a néptribunusok kérdezzék meg a 
néptől, mit óhajt: a consul vagy Scipio kösse-e meg a békét, s hogy ha 
a győztes sereget haza kell vezetni Africából, melyikük vezesse haza. S 
ha úgy óhajtják, hogy a békét Scipio kösse meg, s ő vezesse haza a 
sereget Africából, akkor a consul ne keljen át Siciliából Africába. A 
másik consulnak, akinek Italia jutott, M. Sextius két legióját kellett 


átvennie. 


41. Meghosszabbították P. Scipio fővezéri megbízatását eddigi 
seregeinél, provinciájában, Africában. M. Valerius Faltónak átadták a 
Bruttiumban állomásozó két legiót, amelyeknek az előző évben C. 
Livius volt a parancsnoka, P. Aelius praetornak pedig Siciliában kellett 
átvennie Cn. Tremellius két legióját. M. Fabiusra Sardiniában egy 
legiót bíztak, amelynek P. Lentulus propraetor volt a parancsnoka. 
Etruriában hasonlóképpen meghosszabbították eddigi két legiójánál 
M. Servilius, előző évi consul vezéri megbízatását. Ami Hispaniát 
illeti, itt már jó egynéhány éve L. Cornelius Lentulus és L. Manlius 
Acidinus állomásozott. A consulokat utasították, tárgyalják meg a 
néptribunusokkal, hogy azok, ha jónak látják, kérdezzék meg a néptől, 
kit óhajt megbízni Hispaniában a főparancsnoksággal, s annak 
számára majd a két seregből, az ott levő római katonákból egy legiót, 
a latin szövetségesekből pedig tizenöt cohorsot kell szervezni, hogy 
ezekkel oltalmazza meg provinciáját. L. Corneliust és L. Manliust 
megbízták, hogy hozzák haza Italiába a régen szolgáló katonákat. 
Elrendelték, hogy a consul kapjon ötven hajót a két hajóhadból, 
amelyek közül az egyik, Cn. Octaviusé, Africában tartózkodik, a 
másik, P. Villiusé, Sicilia partvidékét biztosítja, azzal, hogy a hajókat 
tetszése szerint ő válogassa ki. P. Scipio tartsa meg a nála lévő 
negyven hadihajót, s ha ezeket, akárcsak eddig, ezután is Cn. Octavius 
parancsnoksága alá akarja rendelni, akkor Octavius vezéri 
megbízatását erre az évre propraetori minőségben meg kell 
hosszabbítani. Ha pedig Laeliust nevezi ki parancsnoknak, akkor 
Octavius térjen vissza Rómába, s hozza vissza a hajókat, amikre a 
consulnak nincs szüksége. M. Fabiusnak Sardiniában is átadtak tíz 
hadihajót. A consulokat utasították, hogy sorozzanak két városi legiót, 
úgy, hogy ebben az évben tizennégy legio és száz hadihajó álljon az 
állam rendelkezésére. 


42. Ezután került sor Philippus és a carthagóiak követeire. Úgy 
döntöttek, hogy először a macedonokat vezetik be. Ezek beszédükben 
sok mindent érintettek; egyrészt igyekeztek cáfolni a Rómából a 
királyhoz küldött követek panaszait, hogy pusztítják a római 
szövetségesek földjeit, másrészt ők emeltek panaszt a római nép 
szövetségesei, s még ennél is élesebb hangon M. Aurelius ellen, hogy 


ez, a hozzájuk küldött három követ egyike, katonákat sorozott, náluk 
maradt, a szerződést megszegve háborúval zaklatta őket, s többször 
csapott össze szabályos ütközetben az ő hadvezéreikkel. Majd pedig 
azzal a követeléssel álltak elő, hogy szolgáltassák vissza nekik a 
macedon katonákat, akik zsoldosként szolgálták Hannibalt, s most 
megbilincselve fogságban vannak, és vezérüket, Sopatert. 


Ezzel szemben M. Furius, akit Aurelius éppen ezért küldött haza 
Macedoniából, kijelentette: Aurelius azért maradt ott, hogy a római 
nép szövetségesei, kimerülve a zsákmányolás, erőszak és jogtalanság 
miatt, ne pártoljanak át a királyhoz, de sohasem hagyta el a 
szövetségesek határait, csupán azt tartotta feladatának, hogy pusztító 
szándékkal ne hatolhassanak be büntetlenül területükre. Sopater a 
bíborpalástosok közé, a király szűkebb környezetéhez tartozik, s éppen 
őt küldték el nemrégiben négyezer harcossal, pénzt is adva nekik, 
Hannibal és a carthagóiak segítségére. 


A macedonok az ezzel kapcsolatos kérdésekre zavarosan válaszoltak, 
de ők maguk korántsem ilyen feleletet kaptak: A király keresi az 
alkalmat a háborúra, s ha így folytatja, hamarosan része is lesz benne. 
Kétszeresen is megsértette a szerződést, egyszer azzal, hogy 
jogtalanságokat követett el a római szövetségesekkel szemben, 
háborúval s fegyveres beavatkozással zaklatta őket, másrészt azzal, 
hogy segédcsapatokkal és pénzzel támogatta az ellenséget. P. Scipio 
nyilván helyesen, annak rendje-módja szerint cselekedett és járt el, ha 
azokat, akik a római nép ellen vívott csatában, fegyverrel a kezükben 
estek fogságba, ellenségnek tekinti és bilincsben tartja. M. Aurelius is 
az állam érdekében cselekszik, s a senatus ezt helyesléssel fogadja, 
hogy a római nép szövetségeseit - miután hasztalanul hivatkozik a 
szerződés érvényére - fegyverrel oltalmazza meg. 


Ilyen szigorú válasszal bocsátották el a macedonokat, majd a 
carthagói követeket szólították. S miután meglátták életkorukat és 
méltóságukat - mert államuk első emberei voltak -, mindenki 
megjegyezte, hogy most komolyan veszik a tárgyalást. A követek 
között mégis Hasdrubal volt a legnevezetesebb - akinek honfitársai a 
Haedus melléknevet adták -, aki mindig a békét követelte, s szemben 
állt a Barcas-párttal. S ezért annál súlyosabban estek latba szavai, 
mikor kijelentette, hogy a háborúért nem az állam, hanem néhány 
ember dicsőségvágya felelős. Beszéde bővelkedett a fordulatokban; hol 
tagadta bűnösségüket, hol beismert egyet-mást, nehogy a nyilvánvaló 
tények szemérmetlen letagadásával még jobban megnehezítse a 
megbocsátást; hol egyenesen figyelmeztette az összeírt atyákat: 
szerényen és mértékletesen használják ki kedvező helyzetüket, hiszen 
ha a carthagóiak őrá és Hannóra hallgattak volna, akkor most ők 
szabnák meg a békefeltételeket, amelyekért folyamodnak. Ritka eset, 


hogy az emberek szerencséjük mellé megkapják a józan megfontolást 
is. A római népet az teszi legyőzhetetlenné, hogy szerencsés 
helyzetében se feledkezik meg arról, hogy bölcs és megfontolt legyen. 
S Herculesre, épp az lenne csodálatos, ha másképpen viselkednék. 
Mert akiknek a szerencse meglepetés, azok szokták elveszíteni józan 
eszüket féktelen örömükben, mivel még nem szoktak hozzá. A római 
nép számára viszont a győzelem felett érzett öröm már megszokott, 
szinte mindennapi érzés, hiszen uralmát nem is annyira győzelmekkel, 
mint inkább azzal gyarapította, hogy megkímélte a legyőzötteket. 


A többiek beszédükkel inkább szánalmat akartak kelteni. 
Emlékeztettek arra, hogy milyen hatalmas volt s milyen mélyre zuhant 
a carthagói állam, s hogy nekik, akik nemrég szinte az egész 
földkerekséget fegyveres uralmuk alatt tartották, semmijük sem 
maradt Carthago falain kívül. Ezek közé beszorítva sem a 
szárazföldön, sem a tengeren nem látnak semmit, ami az övék lenne, s 
városuk és háziisteneik is csak akkor fognak nekik védelmet nyújtani, 
ha a rómaiak nem óhajtják haragjukat kitölteni ez utolsó megmaradt 
birtokukon. 


Mikor az atyákat szemmel láthatóan szánalomérzés töltötte el, mint 
mondják, az egyik senator, aki nem tudta megbocsátani a 
carthagóiaknak hitszegésüket, közbekiáltott, hogy a békekötésnél 
milyen istenekre akarnak esküdni, mert azokat, akikre a korábbi 
békekötésnél esküdtek, megcsalták. 


"Ugyanazokra - válaszolta Hasdrubal -, mert bosszújuk oly 
keményen lesújt a békekötés megszegőire." 


43. Miután mindnyájan a békére hajlottak, Cn. Lentulus consul, 
akire a hajóhad volt rábízva, megakadályozta a senatusi határozatot. 
Ezután M. Acilius és 0. Minucius néptribunusok a népgyűlésnek tették 
fel a kérdést: akarják és óhajtják-e, hogy a senatus a carthagóiakkal 
való békekötés mellett döntsön? Továbbá: véleményük szerint ki kösse 
meg a békét, s ki vezesse haza Africából a hadsereget? A békekötés 
ügyében valamennyi tribus igennel szavazott, s úgy döntöttek, hogy 
Scipio kösse meg a békét, s a sereget is ő szállítsa haza. 


A senatus a néphatározat értelmében úgy döntött, hogy tíz 
meghatalmazott jóváhagyásával P. Scipio kösse meg a békét a 
carthagói néppel, olyan feltételekkel, amilyeneket jónak lát. 


A carthagói követek ezután köszönetet mondtak az atyáknak, s 
engedélyt kértek, hogy beléphessenek a Városba, s beszélhessenek 
fogságba esett honfitársaikkal, akiket az állami börtönben őriztek. 
Ezek - részben az ő rokonaik és barátaik - mind előkelő emberek, 
részben olyanok, akiknek rokonaitól hoztak üzenetet. Miután 


beszéltek velük, még egyszer azt kérték, engedjék meg nekik, hogy 
kiválthassák a foglyok közül, akit szeretnének; erre felszólították őket, 
hogy adják meg a neveket. S mikor mintegy kétszáz nevet soroltak fel, 
a senatus úgy határozott, hogy a római megbízottak vigyék magukkal 
a carthagóiak által kért kétszáz foglyot Scipióhoz Africába, s közöljék 
vele, hogy ha létrejön a béke, váltságdíj nélkül adja át őket a 
carthagóiaknak. 


Mikor a fetialisokat felszólították, hogy menjenek Africába a 
békekötés lebonyolítására, az ő követelésükre a következő senatusi 
határozat született: mindegyikük vigyen magával egy-egy kovakövet s 
egy-egy szent fűcsomót, hogy ha a római praetor felszólítja őket, hogy 
végezzék el a szerződéskötést, követelhessék a praetortól a szent füvet. 
- Ezt a füvet a várban szokták szedni a fetialisok számára. 


Miután a Rómából ily módon elbocsátott carthagói követek 
megérkeztek Africába Scipióhoz, a korábban említett feltételek alapján 
megkötötték a békét. A carthagóiak kiszolgáltatták hajóikat, 
elefántjaikat, a szökevényeket, a menekült rabszolgákat és négyezer 
hadifoglyot, köztük OO. Terentius Culleo senatort is. Scipio 
megparancsolta, hogy a hajókat vigyék ki a nyílt tengerre és gyújtsák 
fel. Néhányan úgy tudósítanak, hogy a különféle fajtájú, evezővel 
hajtott hajók száma ötszáz volt; s mikor a carthagóiak megpillantották 
égő hajóikat, olyan gyászos érzés fogta el őket, mintha maga Carthago 
állna lángokban. A rómaiak a szökevényekkel kegyetlenebbül bántak, 
mint a szökött rabszolgákkal: a latinokat lefejezték, a rómaiakat 
keresztre feszítették. 


44. A carthagóiakkal utoljára O. Lutatius és A. Manlius consulok 
idejében kötöttünk békét, negyven évvel ezelőtt. Huszonhárom év 
múlva, P. Cornelius és Ti. Sempronius consulsága alatt tört ki a 
háború, s tizenhét évvel ezután fejeződött be, mikor Cn. Cornelius és 
P. Aelius Paetus voltak a consulok. A hagyomány szerint Scipio később 
gyakran emlegette, hogy először Ti. Claudius, majd Cn. Cornelius 
dicsőségvágya akadályozta meg, hogy ezt a háborút Carthago 
lerombolásával fejezze be. 


Mikor úgy látszott, hogy a hosszú háborútól kimerült carthagóiak 
nehezen tudják kifizetni a hadisarc első részletét, s gyász és siránkozás 
töltötte be a curiát, azt mondják, látták, amint Hannibal nevetésre 
fakadt. S amikor Hasdrubal Haedus rátámadt, hogy az általános 
siránkozás közepette még nevetni tud, holott ő maga okozta e 
könnyeket, Hannibal így válaszolt: 


"Ha az ember szeme, ahogy le tudja olvasni mások arckifejezését, 
éppúgy be tudna látni a lélek mélyére is, akkor könnyen rájönnétek, 
hogy ez a nevetés, amiért korholtok, nem vidám, hanem a csapások 


súlya alatt már-már érzéketlenné vált lélekből fakad. De ez korántsem 
annyira időszerűtlen, mint a ti esztelen, s ide nem illő könnyetek. 
Akkor kellett volna sírnotok, mikor elvették  fegyvereinket, 
felgyújtották  hajóinkat, s megtiltották, hogy külföldi háborút 
viseljünk, mert ez mérte ránk a halálos csapást. Nincs semmi okotok 
rá, hogy azt higgyétek: a rómaiak biztosítani fogják zavartalan 
békénket. Egyetlen nagy állam sem képes elviselni a hosszú 
nyugalmat, s ha nem talál ellenséget kívül, majd talál otthon, mint 
ahogy a különlegesen erős test is látszólag védett a külső 
betegségekkel szemben, és saját erői teszik tönkre. Mi viszont csupán 
azt érezzük meg az államunkat ért csapásokból, ami személyes 
érdekünket érinti, és semmi sem dúlja fel jobban kedélyünket, mint a 
vagyonunkban elszenvedett kár. Így azután senki se sóhajtozott 
amiatt, hogy elhurcolták a legyőzött Carthagóból zsákmányolt 
fegyvereket, noha láttátok, hogy fegyvertelenül és mindentől 
megfosztva Africa annyi felfegyverzett népe között magunkra 
maradtunk; de most, mikor saját vagyonotokból kell kifizetnetek a 
hadisarcot, úgy jajgattok, mintha sírba tennék az államot! Nagyon 
félek, hamarosan be fogjátok látni: amiért ti ma sírtok, az volt a 
legkisebb csapás." 


Ezeket mondta Hannibal a carthagóiaknak. 


Scipio gyűlést hívott össze, s Masinissának atyja királysága mellé 
még odaajándékozta Cirta városát, s a többi várost és földet, ami 
Syphax birodalmából a római nép hatalmába került. Elrendelte, hogy 
Cn. Octavius a hajóhadat vigye Siciliába, és adja át Cn. Cornelius 
consulnak, a carthagóiak pedig küldjenek követeket Rómába, hogy a 


senatus határozata és a nép jóváhagyása erősítse meg mindazt, amit ő 
a tíz meghatalmazottal egyetértésben intézett. 


45. Miután a szárazföldön és tengeren helyreállt a béke, katonáit 
hajóra rakta, s átkelt Lilybaeumba, Siciliába. Innen katonái nagy 
részét hajókkal küldte tovább, maga pedig Italián keresztül, 
szárazföldön folytatta útját Róma felé, amely nem kevésbé örvendett a 
békének, mint a győzelemnek; közben tiszteletére nemcsak a 
városokból tódultak ki az emberek, de tömegestül sorakoztak fel az 
utak mentén a földművesek is, és ő minden idők legfényesebb 
diadalmenetében vonult be a Városba. Százhuszonháromezer font 
ezüstöt adott át az államkincstárnak; katonái között fejenként 
négyszáz ast osztott szét a hadizsákmányból. 


Syphax halála, aki nem sokkal előbb hunyt el Tiburban, ahová 
Albából szállították, inkább az emberek elé táruló látványosság 
érdekességét, s nem a diadalmenetet tartó dicsőségét csökkentette. 
(Viszont Polybius, ez a szerző, akinek adatai hitelt érdemelnek, úgy 


tudósít, hogy a királyt ott vezették a diadalmenetben.) A menetben 
Scipio után - kalappal a fején - 0. Terentius Culleo haladt, aki ezután 
is, egész életében, méltó hálával adózott annak, aki neki szabadságát 
visszaadta. Hogy Scipiót az Africanus melléknévvel először saját 
katonái szeretete vagy a nép kegye tüntette-e ki, vagy - amiként, 
atyáink emlékezete szerint Sullát a Felix vagy Pompeiust a Magnus 
melléknévvel - közvetlen környezetének a hízelgése ajándékozta-e meg 
vele, azt a források alapján nem tudtam biztosan eldönteni. De az 
biztos, hogy ő volt az első hadvezér, akit az általa legyőzött nép 
nevével tiszteltek meg. Az ő példáját követve azután mások is - akik 
korántsem tudtak hasonló győzelmeket felmutatni - fényes feliratokkal 
ajándékozták meg őseik szobrait, s dicső melléknevekkel családjukat. 


TARTALMI ÖSSZEFOGLALÁS 


XXVI. KÖNYV Ci. e. 211-210). - A provinciák elosztása. Tanácskozás 
L. Marciusról és Hispaniáról (1-2). Cn. Fulvius Flaccus pere (2-3). 
Capua ostroma (4-6). Hannibal Róma ellen vonul (7-11). Capuát 
elfoglalják a rómaiak. Fulvius consul kivégezteti a campaniai 
senatorokat (12-16). Hispaniában a körülzárt Hasdrubal kimenekül C. 
Cornelius Nero seregének gyűrűjéből (17). A népgyűlés a fiatal P. 
Cornelius Scipiót választja meg Hispaniába hadvezérnek. Scipio 
jellemzése (18-19). Scipio megérkezik Hispaniába. Italiában a rómaiak 
folytatják Tarentum ostromát (20). M. Marcellus diadalmenetet tart 
Rómában. Siciliába egy pun hajóraj érkezik (21). T. Manlius Torguatus 
visszautasítja a consuli tisztséget. M. Marcellus Claudius és M. 
Valerius Laevinus lesznek az új consulok (22-23). M. Valerius Laevinus 
szövetséget hoz létre a rómaiak, aetoliabeliek és Attalus király között. 
Harcok Görögországban (24-25). Syracusae lakói feljelentést tesznek 
Rómában M. Marcellus consul ellen. Tűzvész a római Forumon. Capua 
lakói Rómában sorsuk megjavításáért könyörögnek. A provinciák 
elosztása (26-28). Tárgyalás és határozat M. Marcellus és a 
syracusaebeliek ügyében (29-32). Tárgyalás és határozat a 
campaniabeliek ügyében (33-34). A  senatorok vállalják a 
hajóslegénység kiállításának költségeit (35-36). A  hadihelyzet 
áttekintése (37). Salapiát elfoglalják a rómaiak. Laevinus elfoglalja 
Agrigentumot, s ezzel befejezi a háborút Siciliában (38-40). Scipio 
sikerei Hispaniában. Új-Carthago elfoglalása (41-51). 


XXVII. KÖNYV Ci. e. 209-207). - Hannibal Herdoneánál vereséget 
mér Cn. Fulvius Centumalusra, majd döntetlen csatát vív Numistrónál 
Marcellus ellen (1-2). Intézkedések Capuában és Campaniában (3). O. 
Fabius Maximus és O. Fulvius Flaccus lesznek az új consulok (4-6). A 
provinciák elosztása. Tizenkét colonia megtagadja az adózást és az 
újoncokat  (7-10).  Censorválasztás. A senatus új  névsorának 
összeállítása. Marcellus döntetlen csatája Hanniballal. Tarentum 
bevétele (11-16). Scipio sikeres harcai Hispaniában (17-20). A 
provinciák elosztása. Claudius Marcellus és T. Ouinctius Crispus 
lesznek az új consulok. Intézkedések Arretium és Tarentum ügyében 
(21-25). Hannibal Peteliánál mindkét consult tőrbe csalja; Marcellus 
elesik, Crispinus halálos sebet kap (26-27). Hannibal nem tudja 
elfoglalni Salapiát. M. Valerius szerencsés hadivállalkozása Africa 
partjain (28-29). Görögországban Philippus legyőzi az aetoliabelieket, 
de vereséget szenved a rómaiaktól. Sulpicius és Attalus tanácskozása 
Aeginában (30-33). Az új consulok: C. Claudius Nero és M. Livius 
Salinator (34-35). Hasdrubal Galliában. Csodajelek és kiengesztelésük. 
A római sereg kiegészítése. Hasdrubal átkel az Alpokon (36-40). 


Claudius Nero sikeres csatát vív Hanniballal, majd észrevétlenül 
Hasdrubal ellen vonul. A két consul a Metaurus folyónál megveri 
Hasdrubalt, aki a csatában elesik (41-49). A győzelem hatása 
Rómában. Hannibal visszavonul a bruttiusok földjére (50-51). 


XXVIII. KÖNYV Ci. e. 206-205). - Győzelmek Hispaniában. A 
rómaiak elfoglalják Orongist (1-4). A görögországi helyzet; Sulpicius 
és Attalus elfoglalják Oreost (5-8). Livius és Claudius consulok 
diadalmenete Rómában (9). L. Veturius Philo és O. Caecilius Metellus 
lesznek az új consulok. Csodajelek és kiengesztelésük. A helyzet Dél- 
Italiában. Hannibal hadvezéri képességeinek méltatása (10-12). Scipio 
Hispaniában döntő győzelmet arat Hasdrubal felett. Átkel Africába, 
hogy szövetséget kössön Syphaxszal, majd megbünteti Iliturgi és 
Castulo városokat, s elfoglalja Astapát (13-23). Scipio betegsége. 
Zendülés a hispaniai seregben (24-29). Győzelem Hispaniában Hanno 
felett. Tengeri ütközet Carteiánál. Leverik az ilergeseket. Scipio és 
Masinissa tárgyalásai. Mago vállalkozása Hispaniában (30-37). Scipio 
hazatér Rómába. P. Licinius Crassusszal együtt consullá választják. A 
saguntumiak követsége Rómában (38-39). A provinciák elosztása. 
Scipio és Fabius Maximus vitája a senatusban a háborúról (40-44). 
Scipio előkészületei az africai átkelésre. Mago partra száll Liguriában 
(45-46). 


XXIX. KÖNYV Ci. e. 204-203). - Scipio előkészületei Siciliában (1). 
Hispaniában leverik Mandonius és Indebilis lázadását (2-3). Laelius 
partra száll Africában (4). Észak-Italiában a gallusok és ligurok 
Magóhoz pártolnak (5). A rómaiak elfoglalják Locrit, Pleminius 
kegyetlenül bánik a város lakóival (6-9). Elhatározzák, hogy a Nagy 
Istenanyát Rómába hozzák. O. Caecilius Metellust a választások 
megtartására dictatorrá választják. M. Cornelius Cethegus és P. 
Sempronius Tuditanus lesznek az új consulok. Békekötés Philippus 
királlyal — (10-12). A provinciák elosztása. — Csodajelek és 
kiengesztelésük. A Nagy Istenanya Rómába érkezik (13-14). 
Megbüntetik és kártérítésre kötelezik az engedetlen coloniákat 
(15-16). Pleminius pere. Scipiót tisztázzák az ezzel kapcsolatos vádak 
alól (17-22). Syphax feleségül veszi Hasdrubal lányát, Sophonibát, s 
megtagadja a segítséget a rómaiaktól. Scipio átkel Africába (23-27). A 
rómaiak első vállalkozásai Afrikában. Masinissa Scipióhoz csatlakozik. 
Masinissa viszontagságos sorsa (28-33). Scipio győzelmei; megkezdi 
Utica ostromát. Italiában Sempronius Crotonnál legyőzi Hannibalt. 
Cornelius Cethegus rendet teremt Etruriában (34-36). Vagyonbecslés. 
Méltatlan viszálykodás a censorok között. Cn. Servilius Caepio és C. 
Servilius Geminus lesznek az új consulok (37-38). 


XXX. KÖNYV Ci. e. 202-201). - A provinciák elosztása. Csodajelek és 


kiengesztelésük (1-2). Scipio megtámad és megsemmisít két ellenséges 
tábort (3-6). Carthago újabb előkészületei. Scipio újabb győzelme. A 
római hajóhad támadása Utica ellen (3-10). Syphax vereséget szenved, 
és fogságba esik. Masinissa feleségül veszi, majd - kényszerű 
helyzetében - öngyilkosságra kényszeríti Sophonibát. Béketárgyalások; 
fegyverszünet (11-16). Laelius jelenti Rómában a győzelmeket. A 
senatus döntései. A rómaiak Észak-Italiában legyőzik Magót, aki 
sebesülésébe belehal (17-19). Az utolsó italiai városok is elpártolnak 
Hannibaltól, aki vonakodva enged az őt Carthagóba visszahívó 
parancsnak (19-20). Hálaadó ünnepségek Rómában. A senatus 
elutasítja a békéért folyamodó carthagói küldöttséget. P. Sulpicius 
Galbát dictatorrá választják (21-24). A carthagóiak római teherhajók 
megtámadásával megszegik a fegyverszünetet. Hannibal megérkezik 
Africába (24-25). M. Servilius Geminus és Ti. Claudius Nero lesznek az 
új consulok. O. Fabius Maximus Cunctator halála. A provinciák 
elosztása. A hadi helyzet áttekintése (26-28). Hannibal vállalkozásai 
Africában. Hannibal és Scipio találkozása és beszéde (29-31). A zamai 
csata (32-35). Béketárgyalások. Fegyverszünet (36-38). Aggodalom 
Rómában. Csodajelek és kiengesztelésük. Claudius consul késedelmes 
útrakelése. Megérkezik a győzelem híre. Cn. Cornelius Metellus és P. 
Aelius Paetus lesznek az új consulok. A provinciák elosztása. 
Viszálykodás az africai főparancsnokságért (39-41). Tárgyalás 
Philippus és a carthagóiak követeivel. Békekötés Carthagóval. 
Kétségbeesett hangulat Carthagóban. Hannibal véleménye (42-44). 
Scipio visszatér Rómába. Diadalmenetet tart, és elnyeri az Africanus 
melléknevet (45). 


NÉVMUTATÓ 


Acarnania - tartomány Közép-Görögországban. 
Acerrae - város Campaniában. 
Achaia - a görögországi Peloponnesos északi partvidéke. 


achaiai szövetség - a Peloponnesos félszigeten fekvő görög városok 
többségének i. e. 281-ben kötött szövetsége. 


aedilis - főtisztviselő; felügyelt a közbiztonságra, a gabonaellátásra, 
később a középületekre, templomokra, a Város nyilvános helyeire. 
Eredetileg plebeius tisztség volt (aedilis plebis), később választottak 
két aedilist a patriciusok közül is (aedilis curulis). 

Aefulae - helység Latiumban, Róma közelében. 


Aegati-szigetek - szigetek Siciliától nyugatra; C. Lutatius consul az 
első pun háborúban, i. e. 242-ben itt mért döntő vereséget a pun 
hajóhadra. 


Aegimurus - sziget a Carthagói-öbölben. 
Aegina - sziget Atticától délnyugatra. 
Aegium - város a görögországi Achaiában. 


aerariusok - a polgárok legalsó, leglenézettebb osztálya; nem lehettek 
katonák, nem volt szavazati joguk, nem vállalhattak közhivatalt, s 
magasabb adót kellett fizetniük. 


Aesculapius - a görög Aszklepiosz; gyógyító isten, szobrát i. e. 293- 
ban hozták át Rómába. 


Aesernia - város Samniumban. 
Aetolia - tartomány Közép-Görögországban. 
Africus - viharos erejű délnyugati szél. 


Agathocles - Syracusae egyik tyrannusa (ur. i. e. 317-288). Carthago 
ellen vívott háborújában i. e. 310-ben átkelt Africába, mikor a 
carthagóiak még Sicilia földjén tartózkodtak. 


Agathyrna - kikötőváros Sicilia északi partján. 
Agrigentum - város Sicilia déli partján. 
Alba - város és hegy mintegy 20 km-re délkeletre Rómától. 


Alba (Fucentia) - magas sziklatetőn épült város a marsusok földjén, 
gyakran itt börtönözték be az állami foglyokat. 


Albingaunum - partvidék Liguriában. 


áldozókirály (rex sacrificulus) - a királyok elűzése után alapított papi 
tisztség, azoknak a szertartásoknak az elvégzésére, amelyeket eddig a 
király végzett. (IV. 2.) 


Algidus - hegység Latiumban. 

Aliphera - város Arcadiában. 

Allifae - város Samniumban. 

Alsium - város Etruriában. 

Amiternum - város Sabinumban. 

Anagnia - város Latiumban. 

androgynos - "férfinő". 

Antias Valerius - 1. Valerius Antias. 

Anticyra - város a Corinthusi-öbölben. 

Antiochus - III. Antiochus (ur. i. e. 223-187), Syria királya. 

Antium - kikötőváros Latiumban. 

Anxur - volscus város. 

Apollonia - város Illyria déli részén. 

Apulia - tartomány Dél-Italiában. 

Aguinum - helység Latiumban. 

Ardea - tengerparti város Latiumban. 

Argestaeus-síkság - vidék Macedonia északi részén. 

Argos - város Peloponnesoson. 

Ariminum - észak-italiai kikötőváros az Adria mellett, Umbriában; a 
mai Rimini. 

Armilustrum - tér Rómában az Aventinus-dombon. 

Arpi - város Apulia északi részén. 

Arretium - város Etruriában; a mai Arrezzo. 

arvernusok - néptörzs Gallia transalpina területén. 


as - régi római súlymérték (272 g) s az érc értékének megfelelő 
értékű pénz; a legkisebb római pénzegység. 


Asia - Kisázsia. 
Astapa - város Hispania déli részén. 
Atella - város Campaniában. 


athamasok - néptörzs a görögországi Epirusban. 


M. Atilius Regulus - consul; az első pun háborúban, i. e. 256-ban, 
seregével átkelt Africába, ahol - nagy kezdeti sikerei után - a punok a 
görög zsoldosvezér, Xanthippus segítségével megverték és fogságba 
ejtették. 


Atintania - város a görögországi Epirusban. 


Attalus - I. Attalus (ur. i. e. 241-197), a kisázsiai Pergamum királya, 
a rómaiak szövetségese. 


augur - jóspap (eredetileg: madárjós), az igen tekintélyes, 
plebeiusokból és patriciusokból álló, kezdetben 9, majd később 15 
tagú jóspapi testület tagja. 


ausetanusok - néptörzs Hispania északkeleti részén, a mai 
Cataloniában. 


Aventinus - Róma hét halmának egyike, a Város központjától délre. 


Baecula - város Hispaniában a Baetis folyó mellett. 

Baetica - tartomány Hispaniában a Baetis folyó mellett. 

balearok - a Hispania keleti partja mellett fekvő Baleari-szigetek 
lakói. 

Bantia - város Apuliában. 


Barcas-párt - a carthagói senatusban többségben lévő, háborús párt, 
amely Hamilcar Barcast, majd fiát, Hannibalt támogatta. 


bastetanusok - a Hispania déli részén fekvő Bastetania lakói. 


Bellona - harci istennő, Mars felesége vagy nővére. Szentélye a Mars- 
mezőn, tehát a Város területén kívül állt; a senatus itt szokott 
összeülni hazatérő hadvezérek vagy külföldi követségek fogadására. 


Beneventum - város Samniumban. 

Bithynia - tartomány Kisázsiában. 

Boeotia - tartomány Közép-Görögországban. 

boiusok - az egyik legnagyobb kelta törzs a Padus (Po) mellett. 
Bottiaea - vidék Macedoniában. 

Brundisium - város Dél-Italiában; a mai Brindisi. 

bruttiusok - az Italia legdélibb részén fekvő Bruttium lakói. 


bulla - aranyból - a szegényebbeknél rézből - készült amulett 
(tulajdonképpen az ezt tartalmazó tok), amelyet a szabadok 
gyermekei, etruszk szokás szerint, a férfitoga felöltéséiíg a nyakukban 


hordtak. 


Caeseoli - város Latiumban. 
GCalatia - város Samniumban. 
Cales - város Campaniában. 
Camerinum - város Umbriában. 


Cannae - város Apuliában; itt győzte le Hannibal i. e. 216-ban a 
római sereget. (XXII. 41-49.) 


cannaei sereg v. cannaei legiók - a római seregnek Cannaenál 
megfutott része, amelyet a senatus büntetésül Siciliába küldött, azzal, 
hogy egészen a háború befejezéséig ott kell szolgálniuk. (Liv. X x III. 
25.) 


Capena - város Etruriában. 

Caralis - város Sardiniában. 

Carinae - Rómában az Esguiliae nevű domb nyugati lejtője. 
Carteia - város Hispaniában a mai Gibraltár mellett. 

Casinum - helység Latiumban. 

Cassandrea - város a görögországi Chalcidice-félszigeten. 

Castulo - város Hispania déli részén. 

Caulonia - város Bruttiumban. 

celtiberek - Hispaniában a Hiberustól délre fekvő Celtiberia lakói. 
Cenchreae - Corinthushoz tartozó kikötőváros. 


censor - rangban közvetlenül a consul után következő főtisztviselő; 
két censor volt, akik ötévenként megállapították a polgárok vagyoni 
helyzetét  (vagyonbecslés: census), s ennek alapján vagyoni 
osztályokba (classis) sorolták őket. Ellenőrizték az erkölcsöket, 
összeállították a senatorok névjegyzékét, később ők ügyeltek fel a 
középületekre, s ők intézték az állami javak értékesítését, a 
szolgáltatások bérbeadását. - Ha az egyik censor meghalt, nem lehetett 
helyette újat választani, sőt társának is le kellett mondania. 


centuria - a) mintegy 100 főből álló katonai egység; b) vagyoni 
osztály (I. népgyűlés). 


centurio - egy katonai centuria parancsnoka. 


Ceres - a gabonatermés istennője. Szentélye az Aventinus-domb 
északi oldalán állott. 


Chalcis - város a görögországi Euboeában. 
Circeti - tengerparti város Latiumban. 


Circus Flaminius - a Capitolium és a Tiberis között állott; a 


trasumennusi csatában később elesett Flaminius consul építtette. 
Cirta - város Numidiában. 
Clastidium - város az észak-italiai Gallia cisalpina területén. 


Claudia Ouinta - Vesta-szűz. Mikor ártatlanságát kétségbe vonták, 
hogy tisztaságát isteni csoda által bizonyítsa, a Cybele istennőt 
Rómába szállító, s a Tiberisen zátonyra futott hajó láncát megragadta, 
s fél kézzel húzta el a hajót a kikötőhelyig. (Liv. XXIX. 14.) 


cliens - nem római viszonylatban egyszerűen: alattvaló. 


Clivus Publicius - az Aventinus-dombra déli irányból felvezető utca 
Rómában. 


Clodius Licinus - i. e. 4-ben consul; történetíró. Műve elveszett. 
Clupea - kikötőváros és hegyfok Észak-Africában. 
Clusium - város Etruriában. 


Coelius - L. Coelius Antipater, római történetíró; történeti műve, az i. 
e. 110 körül megjelent Bellum Punicum (A pun háború) Livius egyik 
legfontosabb forrása. 


cohors - I. legio. 


colonia - a meghódított területeken - elsősorban katonai célból - 
szervezett település. Lakói a colonusok (telepesek). 


Comitium - kis tér a Forum Romanumtól északra; a népgyűlések és 
törvénykezési eljárások színhelye. 


Concordia - az (állampolgárok közti) egyetértés istennője. 
Consentia - város Bruttiumban. 


consul - a királyok elűzése után kb. i. e. 450-től évenként választott 
két főtisztviselő, a legfőbb végrehajtó hatalom képviselői. Az éveket az 
ő nevükkel jelölték. 


Corcyra - sziget az Ion-tengeren, a mai Korfu. 
Cosa - város Etruria partvidékén. 

Cremona - város Felső-Italiában. 

Croton - város Bruttiumban. 


Cumae - ősi görög gyarmatváros a mai Nápolytól délnyugatra, a 
campaniai tengerparton. 


Curia - tanácsház; Rómában a Forumon álló Curia Hostilia, a 
senatusi gyűlések színhelye. 


curia - 1. népgyűlés. 
curiák főpapja - ő intézte valamennyi curia vallási szertartásait. 


curulusi szék (sella curulis) - elefántcsonttal kirakott díszes szék, 
amely megillette a magasabb állami tisztségek viselőit. 


Cutiliae - város Sabinumban. 
Cyllene - város a görögországi Elisben. 
Cynus - város Locrisban. 


csatasor - a római csatasor hagyományosan három vonalra 
tagozódott. Elöl álltak a fiatalok (hastati: dárdások), a második sorban 
a tapasztaltabbak (principes: első sorbeliek, mert régebben ők álltak 
elöl), a harmadikban a legöregebb katonák (triariusok: harmadik 
sorbeliek). 


dardanusok - néptörzs Illyriában. 
dassareták - néptörzs Illyriában. 


decemvirek - a Sybilla-könyvek őrzésével és a vallási ügyek 
intézésével megbízott, tíz tagú - öt patriciusból és öt plebeiusból álló - 
bizottság (decemviri sacris faciundis). 


Delphi - Apollo jóshelye a közép-görögországi Phocisban. 
Demetrias - város Thessaliában. 

Dimallum - város Illyriában. 

Dium - város Macedoniában. 

Doris - vidék Közép-Görögországban. 


Drepanum - Hamilcar alapította kikötő Sicilia északnyugati partján; 
az első pun háborúban, i. e. 249-ben P. Claudius consul itt vesztett 
csatát a carthagóiak ellen. 


Dymae - tengerparti város a görögországi Achaiában. 


Dyrrachium - kikötőváros Illyria déli részén. 


Elatia - város Phocisban. 
Elis - tartomány Nyugat-Görögországban. 


Előcsapatok v. elősorok - a harcban a csatasorok előtt vitt 
hadijelvények őrizetére rendelt csapatok. 


2. 


előválasztás - 1. népgyűlés. 
Emporia - partvidék Africában Carthagótól délre. 


Emporiae - hispaniai kikötőváros a Pyreneusok keleti oldalán; a mai 
Ampuria. 


Ennius, Ouintus - (kb. i. e. 239-168), római költő, legjelentősebb 
műve római történelme, az Évkönyvek. 


epanteriusok - alpesi törzs Liguriától északra. 
Epicydes - 1. Hippocrates. 

Epirus - tartomány Görögország északnyugati részén. 
Eretum - város Sabinumban. 

Ergetium - város Sicilia belsejében. 


Eryx - magas hegy Sicilia nyugati részén, amelyre Hamilcar az első 
pun háborúban bevehetetlen erődítményt építtetett, de ezt a rómaiak 
tengeri győzelme után fel kellett adnia. 


Esguiliae - Rómának a Város központjától keletre fekvő legnagyobb 
halma. 


Etruria - tartomány Italia északnyugati részén; a mai Toscana. 
Eupalium - város Aetoliában. 
Euripus - tengerszoros Boetia és Euboea között. 


évkönyvek - I. főpapi testület. 


Fabius Maximus - O. Fabius Maximus Verrucosus Cunctator, mint a 
trasumennusi vereség után i. e. 217-ben megválasztott dictator, 
halogató hadviselésével kimerítette Hannibalt, s megfordította a 
háború sorsát. 


Ferentinum - város Latiumban. 
Feronia - a zsenge termés és a felszabadított rabszolgák istennője. 


fetialisok - 20 főből álló papi testület, amelynek feladata volt a más 
népekkel kapcsolatos ügyek (elégtételkérés, hadüzenet, fegyverszünet, 
békekötés, szövetség) vallási szertartások kíséretében történő 
lebonyolítása. 


Firmum - város Picenumban. 


flamen - áldozatot bemutató pap. Testületük (flamines) 15 tagból 
állt; feladatuk volt naponkénti áldozat keretében ellátni az egyes 
istenek szolgálatát, ezért nem távozhattak el Rómából egy napnál 


hosszabb időre. 


Flaminius, Caius - consul, elesett a Trasumennus tó mellett vívott 
csatában i. e. 217-ben. (Liv. XXII. 4-7.) 


font - eredetiben: pondus (325 g). 


Fors Fortuna - a szerencsés véletlen istennője. Szentélye a Tiberis 
túlsó - jobb - partján állott. 


Fortuna Primigenia - Fortuna, mint az embert születésétől végigkísérő 
szerencse istenasszonya. 


Foruli - helység Sabinumban. 


Forum Boarium - Róma egyik kisebb foruma a Circus Maximus és a 
Tiberis között. 


főpapi jog (ius pontificium) - összefoglalta a főpapok tevékenységére 
vonatkozó határozatokat és szokásokat, valamint a főpapok jogait és 
az államhoz való viszonyát. 


főpapi testület - a főpap (pontifex maximus) vezetése alatt álló 


kezdetben 5, később 15 tagú testület. Ők intézték a vallási ügyeket, ők 
állították össze a naptárt és vezették az év fontosabb eseményeit 
megörökítő évkönyveket. A pontifex maximus nevezte ki a flameneket 
és Vesta papnőit is. 


Fregellae - város Latiumban. 
frentanusok - samnis néptörzs. 
Frusino - város Latiumban. 


Fulyius - Cn. Fulvius Centumalis i. e. 210-ben mint proconsul elesett 
a Herdonea mellett, Hannibal ellen vívott csatában. (Liv. XXVII. 1.) 


Gabii - város Latiumban. 
Gades - hispaniai város a mai Gibraltár mellett; a mai Cádiz. 


Gallia - a) a mai Franciaország (Gallia transalpina), b) az Észak- 
Italiában, az Alpokon innen elterülő, gallusok lakta terület (Gallia 
cisalpina). Livius a szót általában az utóbbi jelentésében használja. 


Galliai-öböl - Észak-Italia nyugati részén a Liguria és Etruria között 
lévő tengeröböl. 


garamantusok - néptörzs Lybiában. 
Genua - kikötőváros a ligur tengerparton. 


Gracchus, Tiberius Sempronius - i. e. 215-ben consul; több győzelmet 
aratott a punokon, i. e. 212-ben esett el, mikor Mago kelepcébe csalta. 


(Liv. XXV. 15.) 
Grumentum - város Lucaniában. 


gymnasium - a görög városokban testgyakorlásra szolgáló hely, ahol 
gyakran fordultak meg filozófusok és szónokok is. 


hadijelvény - a legio mai zászlónak megfelelő jelvénye; rúdra 
erősített, aranyozott vagy ezüstözött sas. 


Hadria - római colonia az italiai Picenumban. 
Hadrumetum - africai kikötőváros Carthagótól délre. 


hajka (spartum) - növény, rostjaiból a hajók számára vitorlakötelet 
készítettek. 


Hamilcar Barcas - Hannibal apja, az első pun háborúban a pun sereg 
fővezére; a háború után - hogy sikeresebben kezdhessék újra a harcot 
Róma ellen - a carthagóiaknak meghódította Hispaniát. 


Hanno - carthagói államférfi. Az első pun háborúban Hamilcar 
Barcas vezértársa - s attól kezdve, hogy az lett a fővezér, elkeseredett 
ellenfele -, a carthagói békepárt vezére. 


haruspex - az áldozati állat belső részeiből jósló, a csodajeleket 
értelmező - rendszerint etruszk - pap. 


Heraclea - város Thessaliában. 
Heraea - város Arcadiában. 


Herai Játékok - Hera istennő tiszteletére a görögországi Argosban 
rendezett játékok. 


Herdonea - város Apuliában. 
Hiberus - folyó Hispania északkeleti részében, a mai Ebro. 


Hiero - II. Hiero (ur. i. e. 270-215) Syracusae királya, a második pun 
háborúban a rómaiak hűséges szövetségese. 


Hieronymus (ur. i. e. 216-215). II. Hiero unokája. Syracusae fiatalon 
meggyilkolt tyrannusa; az ő uralma idején pártolt át Syracusae a 
rómaiaktól a carthagóiakhoz. 


Hippo Regius - africai kikötőváros Carthagótól nyugatra. 
hirpiniusok - az italiai Samnium legdélibb részén lakó néptörzs. 
Honor - a tisztelet és becsület istene. 


Hippocrates - Hieronymus meggyilkolása után Epycidesszel együtt 


Syracusae vezetője; az ő  befolyásukra pártolt át a város a 


carthagóiakhoz. 


Hybla - város Siciliában. 


lIamphorynna - a maedusok fővárosa Thraciában. 


Idai Anya - Gybele, a kisázsiai Ida hegyén is tisztelt "Nagy 
Istenanya", akinek Pessinusban volt a szentélye. 


idus - a hónap 13. vagy 15. napja. 

ilergesek - hispaniai néptörzs a Hiberustól északra. 
Iliturgi - város Hispania déli részén. 

illyrek - a mai Dalmácia területén fekvő Illyria lakói. 
Ilva - sziget Etruria partvidéke mellett; a mai Elba. 
Insanus - hegyfok Sardinia nyugati partján. 
insuberek - nagy kelta törzs Felső-Italiában. 
Interamna - helység Latiumban. 


interrex - (időközi király) a patricius senatorok közül választott férfi, 
aki olyan időszakban vette át a hatalmat ötnapi időre, mikor a 
főhatalom valamilyen okból - haláleset, lemondás, a hatalmat 
gyakorló tisztviselő távolléte - nem volt betöltve. 


iugerum - területmérték, 2523 m2, kb. 0,25 hektár. 


Iuno Lacina - I. Lacinium. 


jósjelek - a fontosabb vállalkozásokat, magasabb tisztségek átvételét 
minden esetben vallásos szertartás keretében végrehajtott jósjelkérés 
(auspicium) előzte meg. Ha a jósjelek kedvezőtlenek voltak, a 
vállalkozást el kellett halasztani, illetve a megválasztott tisztviselőnek 
le kellett mondania, s a választást megismételték. 


jóspap - I. haruspex. 


Juhakol - a Mars-mezőn a népgyűlések helye, ahol a polgárok egyes 
osztályai egymástól juhakolszerűen deszkákkal elkülönített helyeken 
várakoztak a szavazásra. 


Királyi Atrium - Numa király régi palotájának maradványa a 
Palatium lábánál. 


Labici - ősi latin város Latiumban. 


Lacedaemon - Spárta. 


Lacinium - hegyfok Dél-Italiában a Tarentumi-öbölnél. Itt állt Iuno 
híres temploma, akit itt Iuno Lacinia (laciniumi Iuno) néven tiszteltek. 


Lamia - város Közép-Görögországban. 

Lanuvium - város Latiumban. 

Larinum - város Samnium és Apulia határán. 

Latium - ősi tartomány Közép-Italiában Etruria és Campania között. 


Lautumiae - (eredetileg: kőbánya), a Capitoliumtól északra fekvő 
városrész. 


legatus - senatori rangú követ; a hadvezér helyettese. 


legio - 4-6000 főből álló katonai egység, amely 10 cohorsból, 30 
manipulusból és 60 centuriából állt. 


Lemnus - sziget az Aegei-tengeren. 
Leontini - város Siciliában. 
Leptis - africai város a Kis-Syrtistől északra. 

Leucata - hegyfok az Ion-tengeren lévő Leucadia szigeten. 

lictor - a magasabb rangú állami tisztviselőket kísérő állami szolga. 
ligurok - számos törzsből álló nagy nép Észak-Italiában. 

Lilybaeum - város és hegyfok Sicilia nyugati részén. 

Liris - folyó Latiumban. 


Livius Andronicus - (i. e. III. sz.) a római költészet első jelentős alakja; 
írt tragédiákat, vígjátékokat, s lefordította latin ütemes versekben 
Homeros Odyssetáját. 


Locri - város Bruttiumban. 
Locris - vidék Közép-Görögországban. 


lovagok (eguites) - régebben olyan gazdag polgárok, akik saját 


lovukkal teljesítettek hadi szolgálatot. Később azokat sorolták a 
lovagrendbe, akiknek vagyona egy bizonyos - elég magas - határt 
elért. A lovagok az államtól kaptak pénzt lóvásárlásra és -tartásra. 


lovassági főparancsnok (magister eguitum) - a dictator helyettese, akit 
megválasztása után ő nevezett ki. 


Lucania - vidék Dél-Italiában. 
Luceria - város Apuliában. 


C. Lutatius Catulus - consul; i. e. 241-ben legyőzte a pun flottát az 


Aegati-szigeteknél, s ezzel eldöntötte az első pun háború sorsát. 
Lychnidus - város Illyriában. 
Lyncus v. Lyncestis - vidék Macedoniában. 


Macedonia - a Balkán félszigeten fekvő királyság, amelynek 
uralkodója, V. Philippus a punok szövetségese lett. 


Macella - város Siciliában. 
maedusok - néptörzs Thraciában. 
Maliacus - tengeröböl Thessalia délkeleti részén. 


mamertinusok - ("Mars fiai"), így nevezték magukat az Agathocles 
szolgálatában álló samnis zsoldosok, akik vezérük halála után, i. e. 
289-ben, birtokukba vették Messanát, majd i. e. 265-ben a carthagóiak 
ellen a rómaiakat hívták segítségül, s a két birodalom ekkori 
összeütközésével kezdődött az első pun háború. 


manipulus - 1. legio. 


Marcellus, Marcus Marcius - négy ízben volt consul; háromévi ostrom 
után i. e. 212-ben elfoglalta Syracusaet (Liv. XXI. 23. skk.); i. e. 208- 
ban, a Venusia mellett vívott csatában esett el. (XXVII. 27.) 


Marica - nympha, a monda szerint Latinus király anyja; szent ligete 
Minturnaeban, a Liris folyó mellett volt. 


Marmoreae - város Samniumban. 

marrucinusok - néptörzs Közép-Italiában. 

marsusok - néptörzs Rómától keletre. 

masaesuliusok - nagy numida néptörzs Észak-Africában. 
Massilia - város Galliában, a mai Marseille. 


Mater Matuta (Matuta Anya) - egész Italiában tisztelt ősi istennő, a 
hajnal megszemélyesítője. 


Mauretania - észak-africai ország, szemben Hispaniával; lakói a 
maurusok. 


medix tuticus - a campaniai városok legfőbb elöljárója. 
Meles - város Samniumban. 

Mentissa - város Hispania déli részén. 

mérő - eredetiben: sextarius (0,54 )). 


Messene - város Peloponnesoson. 


Metapontum - város Lucaniában. 
Metaurus - folyó Umbriában; a mai Metaro. 
Minturnae - város Latiumban a Liris folyó mellett. 


municipium - olyan város a római birodalomban, amelynek lakói 
megkapták a római polgárjogot és önkormányzatot. 


Murgantia - város Sicilia belsejében. 


Mutina - város Észak-Italiában; a mai Modena. 


Nagy Istenanya - I. Idai Anya. 
Narnia - város Umbriában. 


Nasus - város Acarnaniában. 

Nasus - "Sziget", a Syracusaei-öbölben lévő Ortygia félsziget. 
Naupactus - kikötőváros a görögországi Locrisban. 


Nemeai Játékok - a görögországi Nemeában Zeus tiszteletére 
háromévenként rendezett ünnepi játékok. 


Nepete - város Etruriában. 


népek joga (ius gentium) - "nemzetközi jog", az idegenekkel való 
politikai vagy üzleti érintkezést szabályozó törvények, jogszokások 
összessége. 


népgyűlés - a hagyomány szerint Servius Tullius a polgárokat 
vagyonuk alapján öt osztályba (classis), az egyes osztályokat - a 
katonai szolgálat szempontjából - századokba (centuria) sorolta, s az 
egész lakosságot lakóhelyük szerint városi és vidéki kerületekbe 
(tribus) osztotta be. A centuriák gyűlésén (comitia centuriata) 
választották meg a magasabb rangú, a tribusok gyűlésén (comitia 
tributa) az alacsonyabb rangú állami tisztségviselőket. A comitia 
centuriatán a gazdagabb polgárok befolyását az biztosította, hogy itt 
először hagyományosan néhány centuria - a leggazdagabb polgárokból 
álló lovagi centuriák - véleményét kérdezték meg C(előválasztás: 
comitia praerogativa), a többiek azután, az ő véleményüket előjelnek 
tekintve, követték döntésüket. A comitia tribután a vagyonos polgárok 
szintén keresztülvitték akaratukat, mert az összesen 35 tribus többségi 
alapon szavazott, s a szegényebb polgárok külön négy tribusba voltak 
beosztva, tehát csak négy szavazatot képviselhettek. 


I. e. 240 körül a comitia tributa szervezetét megreformálták. A 
reform lényege abban állt, hogy a centuriák gyűlésének centuriákon 
alapuló beosztását a tribusok gyűlésén is bevezették, mégpedig úgy, 
hogy a tribuson belül a tribusok tagjait is az öt vagyoni osztálynak 


megfelelő öt centuriába sorolták, külön a fiatalabbakat (centuria 
iuniorum) és külön az öregebbeket (centuria seniorum), s így minden 
tribus öt fiatalabb és öt öregebb, azaz összesen tíz, a 35 tribus pedig 
összesen 350 centuriából állt, s egy-egy vagyoni osztályhoz egy 
tribusban két, a 35 tribusban összesen 70 centuria tartozott. 
Szavazáskor pedig az első vagyoni osztályhoz tartozók 70 
centuriájából - egyesek szerint csak a 35 fiatal centuriából - sorsolták 
ki, hogy melyik szavaz először, s ennek szavazata, mintegy 
előjelszerűen, rendszerint éppúgy befolyásolta az utánuk szavazó 
centuriák véleményét, mint a comitia centuriatán - a hasonlóan 
leggazdagabb polgárokból álló - lovagi centuriák szavazata az utánuk 
szavazókat. 


néptribunusok - i. e. 494 óta a nép képviselői a senatusban. Számuk 
először kettő, majd később tíz volt. Személyük sérthetetlen volt, 
tiltakozásukkal " bármely törvényt, határozatot, intézkedést 
érvényteleníthettek. 


Nicaea - város a görögországi Locrisban. 
Norba - város Latiumban. 
Nuceria - város Campaniában. 


Nursia - város Sabinumban. 


Obba - africai város Uticától nyugatra. 

Oeniade - város Acarnaniában. 

Olbia - város Sardinia északi részén. 

Olympia - város a görögországi Elis tartományban. 
Opus - város Locrisban. 

Oreos - város Euboeában. 

Orestis - vidék Macedonia déli részén. 

Oricum - város a görögországi Epirusban. 

Orongis - város Hispania déli részén. 


Ostia - Róma kikötővárosa a Tiberis torkolatánál, mintegy 20 km-re 
a Várostól. 


ostromkoszorú (corona muralis) - nemesfémből készült katonai 
kitüntetés; az kapta meg, aki elsőnek ért fel az ellenséges várfalra. 


Oxeae - kis sziget Acarnaniától délnyugatra. 


paelignusok - néptörzs Közép-Italiában. 
Paestum - város Lucaniában. 

Panhormus - kikötőváros Sicilia északi részén. 
parthinusok - Illyriában élő néptörzs. 

Patrae - kikötőváros a görögországi Achaiában. 


Paulus, Lucius Aemilus - consul; i. e. 216-ban esett el a Cannae 
mellett vívott csatában. 


Pelagonia - vidék Macedonia északi részén. 

Pella - Macedonia fővárosa. 

Peparethus - sziget és város Euboeától északra. 
Pergamum - város Kisázsiában. 

Perusia - város Etruriában. (A mai Perugia.) 
Pessinus - város Phrygiában. 

Petelia - város Bruttiumban. 

Phalara - kikötő a görögországi Thessaliában. 
Pheneus - város Arcadiában. 

Philippus - V. Philippus (ur. i. e. 221-179), Macedonia királya. 
Phocis - vidék Közép-Görögországban. 

Phtiotis - vidék Közép-Görögországban. 

Picenum - vidék Italia keleti részén. 

Pityusa - sziget Hispania keleti partja mellett. 
Placentia - város Felső-Italiában; a mai Placenza. 


Plebeius Játékok (Ludi Plebeii) - lakomával és játékokkal egybekötött 
ünnep (november 15), valószínűleg a patriciusok és a plebs 
kibékülésének emlékére. 


Polybius - (kb. i. e. 201-120) görög történetíró, aki fogolyként került 
Rómába. Világtörténetében, melynek egy része fennmaradt, i. e. 144- 
ig írta le az eseményeket. 


Pontia - sziget Latium partvidéke mellett. 
pontifex - I. főpapi testület. 

Popinia - vidék Latiumban. 

Populonium - kikötőváros Etruriában. 


Porsenna v. Porsinna - Clusium királya, aki, mikor a zsarnok 


Targuinius hozzá menekült, Róma ellen vonult, de a római Mucius 
Scaevola hősiességének hatására lemondott vállalkozásáról. (Liv. II. 
7-13.) 


Porta Capena - Rómának az Aventinus és a Caelius-hegy között 
délnyugatra nyíló kapuja; ezen át vezetett ki a Via Appia. 

Porta Carmentalis - Róma egyik régi kapuja a Tiberis és a Capitolium 
között. 

Porta Collina - Rómának egyik, a Ouirinalis-dombnál lévő, északi 
irányba nyíló kapuja. 

Porta Esguilina - Rómának egyik, északnyugatra nyíló kapuja. 

Postumius, Lucius - consul; i. e. 215-ben a gallusok Észak-Italiában 
tőrbe csalták és megölték. (Liv. XXIII. 25.) 

Potidiana - város Aetoliában. 

praeco - törvényszolga; kikiáltó. 

Praeneste - város Latiumban. 


Fe. Fell 


praetor - az igazságszolgáltatást intéző tisztviselő, a távollévő consul 
helyettese. Egy praetor (praetor urbanus) a városiak, egy másik 
(praetor peregrinus) a vidékiek jogügyeit intézte. - Tágabb 
értelemben: elöljáró. 


praetutiusok - néptörzs Picenumban. 
princepsek (principes) - 1. csatasor. 
Privernum - város Latiumban. 


proconsul - a consul helyettese, vagy olyan consul, akinek 
megbízatását  -  vezérséget  - hivatali éve lejárta — után 
meghosszabbították. - Később: a római provinciák helytartóinak címe. 


propraetor - volt praetor, aki hivatali ideje letelte után valamelyik 
provincia kormányzója lett. 


Proserpina - Ceres leánya, aki - miután Pluto elrabolta - az alvilág 
királynője lett. 


provincia - a) valamilyen tisztviselőre bízott terület, feladat, 
hatáskör; b) Italia területén kívül eső tartomány, amelyet római 
helytartó kormányzott. 

Prusias - (ur. i. e. 236-186) a kisázsiai Bithynia királya. Kezdetben a 
rómaiak szövetségese volt. A háború után ő nyújtott menedéket a 
Carthagóból elmenekült Hannibalnak. 


Ptolemaeus (IV. Philopator) - egyiptomi király (ur. i. e. 220-208). 


Publicius lejtő (Clivus Publicius) - az Aventinus-dombra északi 


irányból felvezető út. 
Puteoli - kikötőváros a campaniai tengerparton, Nápoly közelében. 
Pylus - város a Peloponnesoson. 


Pyrrhus - (ur. i. e. 307-272), a görögországi Epirusban élő molossus 
nép királya, aki Italiába áthajózva több veszélyes hadjáratot viselt 
Róma ellen. 


pythói Apollo - Apollo mellékneve annak emlékére, hogy megölte a 
Python nevű sárkányt; győzelme helyén alapította a Delphi nevű 
jóshelyet. 


guaestor - eredetileg a bíráskodás, majd később az adó- és pénzügyek 
intézésével megbízott tisztviselő. 


Ouinctius Crispinus - consul; i. e. 208-ban, Peteliánál, Hannibal 
csapdájába esett, és halálosan megsebesült. (Liv. XXVII. 26-27.) 


Ouinguatrus  -  Minervának, a tudományok és mesterségek 
istennőjének március 19-23. között tartott főünnepe. 
guintilis - július. 


OAuirinus - az istenné nyilvánított Romulus. 


Reate - város Sabinumban. 

Regium - dél-italiai város, szemben Siciliával. 

Rhion v. Rhium - a görögországi Corinthusi-öböl bejárata. 
Rhodanus - folyó Galliában, a mai Rhőne, 

Rhodus - sziget Kisázsia délnyugati partja mellett. 


Római Játékok (Ludi Romani) - a legrégibb római ünnep, több napig 
tartó ünnepség- és circusi versenysorozat a Capitoliumi Iuppiter 
tiszteletére. 


Rusellae - város Etruriában. 


Rusucmo - öböl Africában, Utica közelében. 


sabatinusok - a Sabatus folyó mellett élő néptörzs Sabinumban. 


Saguntum - tengerparti város Hispania keleti részén. Ostromával 
kezdődött i. e. 218-ban a második pun háború. 


Salaeca - africai város Utica közelében. 


Salapia - város Apuliában. 
salinator - "sókereskedő". 
sallentinusok - néptörzs a dél-italiai Calabriában. 


Salus - az egészség, az állami közjólét istene; szentélye a Ouirinalis- 
dombon állt. 


samnisok - a Közép-Italiában lakó sabinok egyik legjelentősebb 
törzse. 


sánckoszorú (corona vallaris) - nemesfémből készült katonai 
kitüntetés, az kapta meg, aki elsőnek hatolt fel az ellenséges sáncra. 


Sapriportis - kikötőváros Bruttiumban. 
Saticula - város Samniumban. 
Sutricum - város Latiumban. 


Saturnalia - Saturnus, ősi latin isten vidám hangulatú, evéssel, 
ivással, ajándékozással egybekötött ünnepe (december 17-23.). 


Savo - ligur város Genua közelében. 
Scotussa - város Thessaliában. 
sedetanusok - néptörzs Hispania északkeleti részén. 


Sempronius, Tiberius Longus - consul, aki rabszolgákból álló seregével 
- szabadságot ígérve nekik - több sikeres ütközetet vívott a punok 
ellen. (Liv. XXIII. 34-37.) 


Sena - város Umbriában. 

sestertius - két és fél as értékű ezüstpénz. 
Setia - város Latiumban. 

sextans - pénzegység, az as egyhatod része. 


Sibylla-könyvek - a cumaei Sibylla jósnőnek tulajdonított görög 
nyelvű jóslatok, amelyek Targuinius Superbus idején kerültek 
Rómába. Itt a jóslatokat a capitoliumi szentélyben őrizték, s az 
őrizetükre rendelt testület nagy csapások idején betekintett a 
jóskönyvekbe, értelmezte a jóslatokat, és megállapította a szükséges 
engesztelő szertartásokat. 


Sicyon - város Peloponnesos északi részén. 
sidicinusok - néptörzs Campaniában. 
Signia - város Latiumban. 


Silenus - görög történetíró, aki Hannibal táborában tartózkodott, s 
megörökítette tetteit. Művéből bőven merített Coelius Antipater 


történetíró, Livius egyik legfőbb forrása is. 
Silpia - város Hispaniában a Baetis folyótól északra. 
Sintia - dardanus város Illyriában. 
Sinuessa - város Latiumban. 
skorpio - kő- vagy dárdavetésre szolgáló kisebb hadigép. 
Sora - város a Liris folyó mellett, Latiumban. 
Spoletum - város Umbriában. 


Statorius - római centurio Cornelius és Cnaeius Scipio seregében, aki 
segített Syphax királynak serege kiképzésében. (Liv. XXIV. 48.) 


Subertum - város Etruriában. 

Suessa - város Campaniában. 

Suessula - helység Samniumban. 

Sulmo - város a paelignusok földjén, Samniumban. 

Sunium - hegyfok Attica déli részén. 

Sutrium - város Etruriában. 

Sybaris - város Lucaniában. 

Syracusae - Siciliának a sziget délkeleti partján fekvő fővárosa. 
Syrtis - africai kikötőváros Carthagótól délre. 

szabados (libertus) - felszabadított rabszolga. 


talentum - súly és pénzegység. Változó értékű; súlya kb. 20 és 36 kg 
között váltakozott. 


Tannetum - város Észak-Italiában a Po közelében. 

Tarentum - dél-italiai kikötőváros. 

Targuinii - város Etruriában. 

Tarracina - város Latium partvidékén. 

Tarraco - kikötőváros Hispania északkeleti részén; a mai Tarragona. 
Teanum - város Campaniában Róma és Capua között. 

Thapsus - város az észak-africai tengerparton. 

Thebae - város a görögországi Phtiotisban. 


Tbermopylaei szoros - hegyszoros Thessalia és Locris között, az Oeta 
hegység mellett. 


Thessalia - tartomány Észak-Görögországban. 

thrákok - a Balkán félszigeten lévő Thracia lakói. 

Thronium - város Locrisban. 

Thurii - város Bruttiumban. 

Tibur - város Latiumban; a mai Tivoli. 

Tisaeus - hegy a görögországi Magnesiában, szemben Euboeával. 


Trasumennus - tó Etruriában, a mai Lago di Perugia. Itt győzte le 
Hannibal a római sereget i. e. 217-ben. 


Trebia - a Po egyik bal oldali mellékfolyója. Itt győzte le Hannibal, i. 
e. 218-ban, P. Cornelius Scipio és Tib. Sempronius consulokat. (Liv. 
XXI. 48. skk.) 


triariusok - I. csatasor. 

tribunal - bírói emelvény. 

tribunus - a) katonai tiszti rang; b) néptribunus. 
tribus - 1. népgyűlés. 

Triphylia - vidék Peloponnesoson. 

triumvirek - három tagból álló bizottság. 

Tullianum - a Capitolium tövében lévő állami börtön föld alatti 
helyisége, ahol a halálraítélteket kivégezték. 


tunica - gyapjúból készült, ingszerű, valamivel a térden alul érő 
ruhadarab. 


turdetanusok - Hispania déli részén, a Baetis folyó két oldalán lakó 
nép. 


turdulusok - 1. turdetanusok. 

Tusculum - város Latiumban. 

tuscus - etruszk. 

Tutia - folyó Róma mellett. 

Tynes - város Észak-Africában; a mai Tunisz. 


tyrannus - a görög városállamok dictatori hatalmú uralkodója. 


Új-Carthago - Hispania délkeleti részén fekvő tengerparti város, 
melyet Hasdrubal alapított. 


uncia - súlymérték, az as 1/12 része (27 2). 


Utica - észak-africai kikötőváros Carthago közelében. 


Valerius Antias - (i. e. I. sz.) történetíró, 75 könyvben írta meg Róma 
történetét. 


Veii - város Etruriában. 


Velabrum - római városrész: a Palatium és a Capitolium között 
húzódó völgymélyedés. 


Velia - város Lucaniában. 
Venusia - város Samniumban. 


Vesta-szüzek - a Vesta szentélyében égő öröktűzre felügyelő, szigorú 
szüzességi fogadalomra kötelezett papi testület tagjai. 


Via Latina - Rómából Latiumon át délre vezető út, mely Casilinumnál 
találkozott a Via Appiával. 
Vibellius Taurea - vitézségéről nevezetes campaniai harcos. 


Vicus Iugarius - a Palatium és a Capitolium között a Forumra vezető 
út. 


Vicus Tuscus - a Forumról délnyugati irányba, a Velabrum és a 
Palatium között elvezető utca. 


villa publica - állami épület a Mars-mezőn, ahol - többek közt - az 
idegen követségeket is elszállásolták. 


volcensek - Lucania belsejében lakó néptörzs. 


Volturnus v. Vulturnus - folyó Campaniában. 


Zacynthus - kis sziget az Ion-tengeren; a mai Zante. 


Zama - africai város Carthagótól délnyugatra. Itt győzte le i. e. 202- 
ben Scipio Hannibalt. 


[1] A szöveg itt hiányos. 

[21 A szögletes zárójelben lévő rész későbbi betoldás. 


